
I got away with it.! 

Ši mintis privertė akimirką sudvejoti. Senolis priešais 
ją suraukė antakius. Ligos subjaurotas veidas spėjo pamėl- 
ti sausio šaltyje. Helen Lardahl Bentley įkvėpė ir pagaliau 
pakartojo žodžius, kurių laukė vyriškis: 

- I do solemnly swear...? 

Daugiau nei šimto metų senumo oda įrištos Biblijos 
tekstas buvo nebeįskaitomas, nes ja naudojosi trys labai 
religingos Lardahlų šeimos kartos. Nors ir gerai pasislė- 
pusi už liuteroniškojo amerikietiškos gerovės fasado, pati 
Helen Lardahl Bentley nebuvo tikinti. Todėl priesaiką 
mieliau davė dešinę ranką padėjusi ant to, kuo ji, šiaip ar 
taip, tikėjo visa širdimi: savo pačios šeimos istorijos. 

— „that I will faithfully execute...? 

Ji bandė žvelgti jam tiesiai į akis. Ji norėjo žiūrėti į 
Chief Justice“ taip, kaip visi buvo įsistebeiliję į ją; didžiulė 
žmonių minia, kuri lengvai šiurpuliavo, apšviesta žiemos 
saulės, ir demonstrantai, stovintys per toli nuo pakylos, 
kad juos būtų galima girdėti, tačiau ji žinojo, kad jie šaukė 
TRAITOR, TRAITOR?",ritmingai ir agresyviai, kol žodžiai 


' Aš išsisukau. (Angl.) 

*  Iškilmingai prisiekiu... (Angl.) 

* „kad tiksliai vykdysiu... (Angl.) 
* Vyriausiasis teisėjas (angl.). 

*  Išdavikė, išdavikė (angl.). 


nuslopo už ankstų rytą policijos atgabentų plieninių spe- 
cialiųjų automobilių durų. 

— ..„the office of President of the United States...“ 

Viso pasaulio akys buvo įsmeigtos į Helen Lardahl 
Bentley. Dabar jos žvelgė į ją, su neapykanta arba susi- 
žavėjimu, smalsiai arba skeptiškai, o galbūt net visiškai 
abejingai kur nors taikiuose atokiausiuose žemės kampe- 
liuose. Atsidūrusi prieš šimtų televizijos kamerų objekty- 
vus, šias minutes, virtusias visa amžinybe, ji buvo pasaulio 
dėmesio centre ir ji turėjo, ji privalėjo negalvoti apie šį 
vienintelį dalyką. 

Ne dabar ir niekada vėliau. 

Ji stipriau prispaudė ranką prie Biblijos ir mažumėlę 
kilstelėjo smakrą. 

— „„and will, to the best of my ability, preserve, protect 
and defend the constitution of the United States.? 

Minia ėmė džiūgauti. Demonstrantai buvo išvežti. 
Žmonės, stovintys ant garbės pakylos, šypsodamiesi ją 
sveikino, vieni šiltai, kiti santūriai. Draugai ir kritikai, 
kolegos, šeima ir vienas kitas priešas, niekada nelinkėjęs 
jai gero; visų jų lūpos be garso arba džiugiai ir balsiai 
tarė žodžius: 

- Sveikiname! 

Ir vėl ji pajuto baimės dvelksmą, kurį daugiau nei dvi- 
dešimtį metų bandė užgniaužti. Praėjus tik kelioms sekun- 
dėms po to, kai tapo 44-ąja Jungtinių Amerikos Valstijų 
prezidente, Helen Lardahl Bentley išsitiesė žvelgdama tolyn 


„Jungtinių Valstijų prezidento kabinetas... (Angl.) 
ir, kiek leis mano sugebėjimai saugoti, ginti ir puoselėti Jungtinių 
Valstijų konstituciją. (Angl.) 

pro žmonių minią, ryžtingai perbraukė ranka plaukus ir 
galų gale tvirtai apsisprendė: 
- I got away with it. It's time I finally forgot.3 


2 


Paveikslai buvo nemalonūs akiai. | 

Ypač į vieną jis žvelgė skeptiškai. Šis vertė jį jaustis taip, 
guojančių geltonai oranžinių potėpių krakeliūras, kurios 
perėjo į nesuskaičiuojamas mažutes raukšleles, panašiai 
kaip kupranugario mėšlas kepinant saulei. Jis jautė pa- 
gundą pirštais perbraukti groteskišką, plačiai žiojinčią 
pagrindinio motyvo burną. Tačiau susilaikė. Paveikslas 
jau buvo nukentėjęs gabenamas. Priblokštos figūros de- 
šinėje pavaizduoti turėklai susiraukšlėjo, jų gale liūdnai 
atspuro drobės kraštai. 

Negali būti nė minties, kad kas nors imtų tvarkyti 
šiuos nemažus įtrūkimus. Tam reikėtų ekspertizės. Ka- 
dangi garsieji paveikslai šiuo metu kabėjo vienuose iš 
kukliausių Abdalos al Rahmano rūmų Rijado pakraštyje, 
priežastis, kodėl vyriškis kiek tik įmanoma vengė eksper- 
tų, buvo daugiau nei aiški. Jis nuoširdžiai buvo atsidavęs 
kiekvienam darbui. Jis niekada nematė prasmės naudoti 
pjūklo ten, kur paprasčiausiu peiliu būtų galima atlikti 
pusėtiną darbą. Paveikslai buvo pavogti iš neapsaugoto 
muziejaus Norvegijos sostinėje ir iki belangės treniruo- 
čių salės Saudo Arabijoje atgabenti smulkių nusikaltėlių, 

Aš išsisukau. Laikas galų gale pamiršti. (Angl.) 

kurie neturėjo nė menkiausio supratimo, kas jis toks, ir 
kurie veikiausiai galų gale atsidurs savo šalių kalėjimuo- 
se net negalėdami nieko svarbaus pasakyti apie tai, kur 
nukeliavo paveikslai. 

Abdalai al Rahmanui labiau patiko moters paveikslas. 
Bet ir joje jis įžvelgė kažką atstumiamo. Net po daugiau 
nei šešiolikos metų, praleistų Vakaruose, iš kurių dešimt - 
prestižinėse mokyklose Anglijoje ir JAV, jis jautė pasi- 
bjaurėjimą apnuogintomis krūtimis ir vulgarumu, kuriuo 
moteris puikuojasi: ir abejingai, ir gašliai. 

Jis nusisuko. Buvo nuogas, tik su plačiomis kreidos 
baltumo trumpikėmis. Basomis vėl žengė ant bėgimo ta- 
kelio. Jis nutvėrė nuotolinio valdymo pultą. Takelio grei- 
tis didėjo. Iš garsiakalbių abipus milžiniško televizoriaus 
ekrano, kabančio ant sienos priešais, pasigirdo garsas. 

— „..protect and defend the Constitution of the United 
States... 

Buvo sunku suprasti. Kol Helen Lardahl Bentley buvo 
tik senatorė, jam įspūdį darė moters drąsa. Tapusi trečiąja 
savo grupėje prestižiniame Vasaro koledže, trumpare- 
gė, kiek apkūnoka Helen Lardahl nesustojo ir Harvarde 
apgynė filosofijos daktaro disertaciją. Dar nesulaukusi 
keturiasdešimties, ji jau buvo ištekėjusi ir dirbo partnere 
šeštoje pagal dydį JAV advokatų firmoje, kuri itin kom- 
petentingai teikė paslaugas, kartu atseikėdama solidžią 
cinizmo ir sumanumo porciją. Be to, ji nebenešiojo aki- 
nių, tapo liekna ir šviesiaplaukė. Žinoma, ir pakankamai 
protinga. 

Tačiau balotiruotis į prezidentus - tai buvo gryna 
puikybė. 

Dabar ji išrinkta, palaiminta ir inauguruota. 

Šypsodamasis Abdala al Rahmanas padidino bėgta- 
kio greitį. Kieta kojų padų oda degė liesdamasi į guminį 
bėgimo takelį. Jis dar kartą padidino greitį iki savo gali- 
mybių ribos. 

- Its unbelievable?, - sunkiai atsiduso sklandžia ame- 
rikietiška anglų kalba žinodamas, kad per metro storio 
sienas ir trigubai izoliuotas duris jo negalėtų išgirsti nič- 
niekas visame pasaulyje. - She actually thinks she got away 
with it!!? 


3 


- Didinga akimirka, - ištarė Inger Johanė Vik ir sunė- 
rė rankas, tarsi jausdama būtinybę pasimelsti už naująją 
Amerikos prezidentę. 

Moteris invalido vežimėlyje nusišypsojo, bet nieko 
nepasakė. 

— Niekas negali sakyti, kad pasaulis stovi vietoje, - tęsė 
Inger Johanė. - Po keturiasdešimt trijų vyrų iš eilės... 
Moteris prezidentė! 

— ...the office of president of the United States..." 

— Juk turi sutikti, kad tai svarbus dalykas, - atkakliai 
laikėsi Inger Johanė ir vėl įsmeigė žvilgsnį į televizoriaus 
ekraną. - Tiesą sakant, aš maniau, kad jie iš pradžių turė- 
jo išrinkti afroamerikietį, o tik tada būtų pritarę moters 
kandidatūrai. 


* Tai neįtikima (angl). 
10 Ji net mano, kad išsisuko! (Angl.) 
"Jungtinių Valstijų prezidento kabinetas... (Angl.) 

— Kitą kartą bus Kondoliza Rais, - pasakė antroji. - 
Vienu šūviu du zuikiai. 

Nėra ko kalbėti apie kokią nors pažangą, - pagalvojo 
ji. - Baltas, geltonas, juodas ar raudonas, vyras ar mote- 
ris; Amerikos prezidento postas skirtas vyrams, nesvarbu, 
kokios spalvos jų oda ir kokie jų lyties organai. 

- Tikrai ne Bentley moteriškumas atvedė ją ten, kur ji 
dabar yra, - ištarė ji lėtai, beveik abejingai. - Ir neabejoti- 
nai ne tamsi Rais odos spalva. Po ketverių metų jos patirs 
pralaimėjimą. Tai nebus nei labai palanku mažumoms, 
nei moteriška. 

- Tai jau labai... 

- Šios moterys įspūdingos ne dėl moteriškumo ar gi- 
minystės su vergais. Savaime suprantama, jos tuo naudo- 
jasi tiek, kiek tai naudinga. Bet iš tikrųjų jos įspūdingos 
tuo, kad... 

Jos veidą iškreipė grimasa, invalido vežimėlyje ji pa- 
bandė atsisėsti tiesiau. 

— Kas nors atsitiko? - paklausė Inger Johanė. 

— Ne. Įspūdį daro tai, kad... 

Ji įsirėmė į kėdės ranktūrius, pasislinko kiek arčiau 
atlošo. Paskui susimąsčiusi ties krūtine pasitaisė megz- 
tinį. 

— ...jos turėjo apsispręsti taip velnioniškai anksti, - 
pagaliau pasakė ji. 

— Dėl ko? 

— Taip sunkiai dirbti. Būti tokioms sumanioms. Nie- 
kuomet nepadaryti nieko netinkamo. Vengti klaidų. Nie- 
kuomet niekuomet nesileisti, kad būtų užkluptos nepasi- 
ruošusios. Iš tikrųjų man tai visiškai nesuvokiama. 

- Bet juk jos visuomet... yra kažką... netgi toks reli- 
gingas Džordžas V., jis juk, atrodo, buvo... 

Moteris vežimėlyje staiga nusišypsojo ir atsigręžė į 
svetainės duris. Apie pusantrų metų mergaitė tarsi nusi- 
kaltusi dirsčiojo pro durų plyšį. Moteris ištiesė ranką. 

— Ateik čionai, drauguže. Tu juk turėjai miegoti. 

- Nejau ji pati išlipa iš vaikiškos lovytės? - abejodama 
paklausė Inger Johanė. 

- Galėsi užmigti mūsų lovoje. Ateik čionai, Ida! 

Vaikas atitapeno per kambarį ir leidosi paimamas į 
glėbį. Aplink apskritus žandukus garbanėlėmis krito an- 
glies juodumo plaukai, tačiau akys buvo žydros su aiškiai 
matomu juodu rainelę juosiančiu apskritimu. Mergaitė, 
atpažinusi viešnią, nedrąsiai nusišypsojo ir įsitaisė pa- 
togiau. 

— Keista, bet ji panaši į tave, - pasakė Inger Johanė ir 
palinko į priekį, norėdama paglostyti putlias vaiko ran- 
kutes. 

- Tik akys, - tarė anoji. - Spalva. Žmonės visuomet 
leidžiasi apgaunami spalvų. Akių. 

Jos vėl nutilo. 

Vašingtone žmonių kvėpavimas ryškioje sausio švie- 
soje virto pilkšvu garu. Chief Justice, sulaukęs pagalbos, 
pasišalino; kai jį atsargiai lydėjo į vidų, jo nugara buvo 
panaši į raganiaus. Naujai išrinktoji prezidentė buvo 
vienplaukė ir, stipriau siausdamasi rožiniu paltu, plačiai 
šypsojosi. 

Krusės gatvėje, Osle, už langų leidosi vakaro tamsa; 
gatvėse buvo šlapia, sniego - nė kruopelės. 

Į didžiąją svetainę įėjo keista žmogysta. Ji sunkiai 
vilko vieną koją, primindama karikatūrišką seno filmo 

personažą. Plaukai buvo sausi ir ploni, styrantys į visas 
puses. Kojos, kuriomis ji buvo įsispyrusi į porą languotų 
vilnonių šlepečių, kyšančių iš po prijuostės, atrodė kaip 
pieštuku nubrėžtos linijos. 

- Šita vaikiščia seniai turėjo miegot, - nepiktai barė- 
si ji, nesisveikindama su viešnia. - Namuos visai nebėr 
jokios tvarkos. Ji turi miegot savo lovoj, aš jau milijoną 
kartų sakiau. Ateik čia, mano princese. 

Nelaukdama atsakymo nei iš moters, sėdinčios veži- 
mėlyje, nei iš mažosios mergaitės, ji pačiupo vaiką, pasi- 
sodino raitomis ant skaudamo klubo ir nušlubčiojo atgal 
ten, iš kur atėjo. 

— Norėčiau ir aš turėti tokią pagalbininkę kaip ji, - 
atsiduso Inger Johanė. 

— Bet tai turi ir savų minusų. 

Ir vėl jos sėdėjo tylėdamos. CNN dabar pakaitomis 
rodė įvairius komentatorius, paįvairinant buvo įterpiama 
vaizdų nuo pakylos, kur susirinkęs šalčiui bepasiduodąs 
politinis elitas buvo pasirengęs švęsti įspūdingiausią pre- 
zidentės inauguracijos šventę, kokia tik kada nors buvo 
surengta Amerikos sostinėje. Demokratai įgyvendino tris 
savo tikslus. Jie iškėlė kandidatę į prezidentus, kuri pateko 
į antrąjį rinkimų ratą, o tai jau nemenkas laimėjimas. 
Jie nugalėjo didesniu balsų skirtumu, nei kas nors būtų 
drįsęs tikėtis. Ir jų laimėtoja - moteris. Nebuvo galima 
nekreipti dėmesio nė į vieną iš šių dalykų, o televizorių 
ekranuose mirgėjo Holivudo žvaigždžių veidai; jos jau 
buvo mieste arba buvo laukiamos atvykstant popiet. Visą 
savaitgalį mieste vyks šventiniai renginiai ir bus leidžiami 
fejerverkai. Ponia prezidentė keliaus iš vieno pobūvio į 
kitą, priims sveikinimus, reikš begalines padėkas savo 

pagalbininkams ir greičiausiai nesuskaitomą daugybę 
kartų pakeliui keis drabužius. Maža to: atpildo vertus 
asmenis apdovanos pareigomis ir postais, pasvers rinki- 
mų kampanijos indėlį, įvertins lojalumą ir kompetenciją, 
nuvils daugelį, pradžiugins tik keletą - taip pat, kaip ir 
keturiasdešimt trys vyrai elgėsi iki jos per trumpą, vos 
230 metų trunkančią tautos egzistenciją. 

- Ar po tokių dalykų įmanoma užmigti? 

- Atsiprašau? 

- Ar manai, kad ji šiąnakt galės užmigti? - paklausė 
Inger Johanė. 

- Tu keista, - nusijuokė kita moteris. - Žinoma, kad ji 
užmigs. Nemiegojusi tu nepasieksi to, ką ji dabar pasiekė. 
Ji yra karė, Inger Johane. Nesileisk apgaunama dailios 
figūros ir moteriškų drabužių. 

Kai moteris invalido vežimėlyje išjungė televizorių, 
kažkur buto gilumoje buvo girdėti lopšinė. 

- Ai ai ai ai ai, BOF BOF 

Inger Johanė tyliai nusijuokė: 

- Šitai mirtinai išgąsdino mano vaikus. 

Antroji vežimėliu privažiavo iki žemo kavos staliuko 
ir paėmė puodelį. Gurkštelėjo, suraukė nosį ir pastatė 
puodelį atgal. 

— Man reikėtų važiuoti namo, - pusiau klausiamai 
tarė Inger Johanė. 

- Taip, - atsakė antroji. - Žinoma. 

- Ačiū už pagalbą. Už visą šiuos mėnesius teiktą pagalbą. 

— Nėra už ką man dėkoti. 

Inger Johanė Vik lengvai pasitrynė strėnas, užsikišo 
nepaklusnius plaukus už ausų ir laibu smiliumi pasitaisė 
akinius. 


- Yra už ką, - pasakė ji. 

— Manau, kad tu tiesiog turi išmokti su visu tuo susi- 
gyventi. Nieko čia nepadarysi. 

- Ji grasino mano vaikams. Ji pavojinga. Pakalbėti su 
tavimi, būti rimtai išklausytai, jausti, kad manimi tiki... 
Bet kuriuo atveju dabar palengvėjo. 

- Jau greitai bus metai, - tarė moteris invalido veži- 
mėlyje. - Pernai iš tiesų viskas buvo labai rimta. Dabar ši 
istorija Žiemą... aš tikrai manau, kad ji... tave erzina. 

— Erzina? 

- Ji bando sužadinti tavo smalsumą. Tu - labai smalsus 
žmogus, Inger Johane. Štai todėl tu ir esi tyrėja. Būtent 
smalsumas tave verčia įsipainioti į tyrimus, su kuriais 
iš tikrųjų nenori turėti nieko bendra, ir tik smalsumo 
vedama tu mirk ar gyvenk turi išsiaiškinti, ko gi tas per- 
sekiotojas iš tavęs nori. Būtent tavo smalsumas... atvedė 
tave čia, pas mane. Ir tai yra... 

- Aš turiu eiti, - nutraukė Inger Johanė, jos veidu per- 
bėgo šypsena. - Nėra jokio reikalo apie visa tai kalbėti dar 
kartą. Šiaip ar taip, ačiū. Aš išeisiu pati. 

Akimirką ji stabtelėjo kambary. Staiga jai dingtelėjo, 
kokia graži ši paralyžiuota moteris. Ji buvo liekna, beveik 
liesa. Veidas ovalus, akys keistos lyg mažojo vaiko: žydros, 
skaidrios ir beveik bespalvės, su juodu kaip naktis rainelę 
juosiančiu plačiu apskritimu. Burna taisyklinga, su išreikš- 
tu kupidono linkiu, apsuptu mažutėlių dailių raukšlelių, 
išduodančių, kad jai turėtų būti gerokai daugiau nei ketu- 
riasdešimt metų. Ji buvo dailiai apsirengusi, vilkėjo šviesiai 
mėlyną kašmyro megztinį V formos kaklu ir džinsus, kurie 
tikriausiai buvo pirkti ne Norvegijoje. Ties kaklo išlinkiu 
lengvai siūbuodamas kabojo didelis deimantas. 

— Vis dėlto kokia tu graži! 

Moteris atsargiai, beveik droviai nusišypsojo. 

— Mes juk greitai pasimatysime, - pasakė ji ir su ve- 
žimėliu pasitraukė prie lango, čia ir liko sėdėti atsukusi 
viešniai nugarą, taip su ja ir neatsisveikinusi. 

Sniego buvo iki kelių, kiek akys užmato. Ilgai laikėsi šaltis. 
Nuogi medžiai vakarų pusėje esančioje giraitėje buvo pa- 
dengti ledu. Vienur kitur sniegžengiai pralaužė kietą ledo 
plutą, ir akimirką jis buvo beprarandąs pusiausvyrą. Al 
Mufetas sustojo ir ėmė gaudyti orą. 

Saulė vakaruose buvo beveik nusileidusi už kalvagū- 
brių. Tylą drumstė tik vienas kitas paukščio klyktelėjimas. 
Sniegas blizgėjo vakaro šviesoje; vyras su sniegžengiais 
akimis nulydėjo zuikį, kuris iššoko iš už medžių ir kitoje 
lauko pusėje zigzagais nustriksėjo upelio link. 

Al Mutetas giliai, kiek tik galėdamas, įkvėpė. 

Jis niekuomet neabejojo, kad pasielgė teisingai. Kai 
mirė žmona ir jis liko vienas su aštuonerių, vienuolikos 
ir šešiolikos metų dukterimis, užteko vos kelių savaičių, 
kad suprastų, kaip bus nelengva viename iš prestižinių 
Čikagos universitetų karjerą derinti su vaikų priežiūra. 
Be to, dėl susiklosčiusios finansinės padėties jis turėjo kuo 
greičiau su šeima persikelti į ramią kaimo vietovę. 

Praėjus trims savaitėms ir dviem dienoms po to, kai 
šeima apsigyveno naujuosiuose namuose Rural Route 
Nr. 4 Farmingtone, Meine, du keleiviniai lėktuvai įsirėžė 
į Manhatano dangoraižius. Iškart po jų dar vienas rėžėsi į 

Pentagoną. Tą patį vakarą Al Mufetas užmerkė akis, min- 
tyse sau dėkodamas už įžvalgumą: dar būdamas studentas 
jis atsikratė savo tikrojo vardo Ali Šaidas Mufasa. Išties 
protingai pasielgė dukras pavadindami Šeril, Katerina 
ir Luisa, kurios, laimė, paveldėjo motinos riestą nosį ir 
pelenų šviesumo plaukus. 

Dabar, praėjus trejiems metams, vargu ar pasitaikė 
tokia diena, kad jis nebūtų džiaugęsis savo kaimiška bū- 
timi. Vaikai tiesiog žydėte žydėjo, o ir jis pats, dirbdamas 
veterinarijos klinikoje, nepaprastai greitai atgavo gyve- 
nimo džiaugsmą. Darbo veikla buvo įvairi - nuo mažų 
gyvūnėlių iki galvijų; gležnos banguotosios papūgėlės, be- 
sivaikuojančios kalės, vienas kitas nuožmus jautis, kuriam 
reikia kulkos į tarpuragę. Kiekvieną ketvirtadienį klube 
jis žaisdavo šachmatais. Šeštadienis buvo kino, į kurį ėjo 
su vaikais, diena. Pirmadienio vakarais jis visuomet žais- 
davo porą sieninio partijų su kaimynu, kuris perstatytoje 
daržinėje turėjo įsirengęs aikštelę. Vienodai slinko dienos, 
pilnos laimingos monotonijos. 

Tik sekmadieniais Mufeto šeima išsiskirdavo iš mažo 
miestelio gyventojų. Jie nesilankė bažnyčioje. Al Mufe- 
tas senų seniausiai buvo praradęs ryšį su Alachu ir visai 
neketino ieškoti naujo Dievo. Iš pradžių tai sukeldavo 
aplinkinių reakciją; užslėpti klausimai tėvų susirinkime, 
dviprasmiški komentarai degalinėje ar prie kukurūzų 
spragėsių automato šeštadienio vakarą kine. 

Tačiau ir tai palengva nurimo. 

Viskas natūralu, - pamanė Al Mutfetas, stengdamasis 
tarp pirštinės ir vatinės striukės rankovės rasti rankinį 
laikrodį. Jam reikėjo skubėti. Jauniausioji iš mergaičių 
turėjo ruošti pietus, ir jis iš patirties žinojo, kad per šį 

procesą vertėtų būti namie. Kitaip valgio būtų patiekta 
per gausiai ir į jį nukeliautų visi saldumynai iš mažosios 
spintelės. Praeitą kartą Luisa patiekė pirmadienio pietus, 
kuriuos sudarė keturi patiekalai su fois gras ir rizotas su 
tikrais trumais, po jų elnio, sumedžioto rudenį, kepsnys, 
nors iš tikrųjų jis buvo skirtas kasmečiams Kalėdų pie- 
tums, į kuriuos kviesdavosi kaimynus. 

Visiškai nusileidus saulei, šaltis kando vis stipriau. Jis 
nusimovė pirštines ir priglaudė delnus prie skruostų. Po 
kelių sekundžių pradėjo eiti sunkiais plačiais žingsniais; 
pamažu jis gerai išmoko vaikščioti su sniegžengiais. 
bet ne todėl, kad tai būtų itin varginę. Kai Helen Lardahl 
Bentley prieš dešimtmetį įžengė į didžiojo politinio gyve- 
nimo erdvę, jis iš tiesų buvo apstulbintas. Jis nemaloniai 
ryškiai prisiminė tą rytą Čikagoje, kai sirgdamas gripu, 
karščiuodamas gulėjo namuose lovoje ir junginėjo tele- 
vizoriaus kanalus. Helen Lardahl, kitokia nei ją prisimi- 
nė, sakė kalbą Senate. Ji buvo be akinių. Nebeturėjo to 
vaikiško apkūnumo, kuriuo pasižymėjo gerokai įkopusi 
į trečią dešimtį. Tiktai judesiai, tokie kaip ryžtingas, įžam- 
bus rankos mostas ore atvira, tiesia plaštaka, stengiantis 
pati moteris. 

Kaip ji drįsta, - tada pamanė jis. 

Vėliau palengva prie to priprato. 

Al Mufetas vėl sustojo ir į plaučius įtraukė ledinio oro. 
Jis buvo pasiekęs upelį; po stiklo skaidrumo ledo pluta vis 
dar tekėjo vanduo. 

Ji tiesiog juo pasitikėjo. Matyt, nusprendė patikėti kar- 
tą jo duotu žodžiu, tai buvo prieš visą amžinybę, kitame 

laike ir visai kitoje vietoje. Einančiam jos pareigas turėtų 
būti nesunku išsiaiškinti, kad jis tebėra gyvas ir kad vis 
dar gyvena JAV. 

Nepaisydama to, ji leidosi išrenkama galingiausios pa- 
saulyje valstybės vadove šalyje, kur moralė buvo dorybė, 
o dvejopa moralė - dorybė iš būtinybės. 

Jis peržengė upelį ir peršoko sniego pusnį. Pulsas mušė 
taip dažnai, kad net zvimbė ausyse. Tai buvo taip seniai, - 
pamanė jis ir nusiavė sniegžengius. Paėmė po vieną į kiek- 
vieną ranką ir pradėjo bėgti siauru žiemos keliu. 

— We got away with it!*, - šnibždėjo jis į taktą savo pa- 
ties sunkiems žingsniams. - Aš esu tas, kuriuo galima pa- 
sitikėti. Aš esu garbingas žmogus. We got away with it. 

Jis vėlavo. Tikriausiai grįš namo, kai jau bus paruoš- 
tos austrės ir atkimštas šampanas. Luisa tai pavadintų 
iškilmėmis; pirmosios Amerikos prezidentės moters pa- 
gerbimu. 


12 Mes išsisukome (angl.). 

PO KETURIŲ MĖNESIŲ 


Pirmadienis, 
2005 metų gegužės 16 diena 


— Pragariškas laikas. Kas po galais išrinko būtent šią 
datą? 

Policijos saugumo tarnybos, PST, vadovas perbraukė 
ranka per raudonus trumpai kirptus plaukus. 

- Pats puikiai Žinai, - atsakė truputį jaunesnė moteris. 
Ji prisimerkusi žiūrėjo į atgyvenusio televizoriaus ekra- 
ną. Šis netvirtai stovėjo kabineto kampe ant dokumentų 
spintos; spalvos buvo blankios, apatinėje vaizdo dalyje 
mirgėjo juoda juosta. - Taip nusprendė pats ministras 
pirmininkas. Puiki proga, juk žinai. Parodyti visą gimto- 
sios šalies nacionalinės romantikos grožį. 

- Visur girtuokliavimas, kvailystės ir šiukšlės, - burb- 
telėjo Pėteris Salhiusas. - Ne itin romantiška. Gegužės 
17-oji yra ir bus tikras pragaras. Ir kaip su juodais, karš- 
tais... 

Rodydamas į televizorių, jis ėmė kalbėti falcetu: 

— „..negi jie mano, kad bus įmanoma pasirūpinti ponia? 

Ponia prezidentė kaip tik kėlė koją ant Norvegijos 
žemės. Priešais ją žengė trys vyrai tamsiais lietpalčiais. 
Jų ausyse buvo lengvai pastebimos tipiškos radijo ryšio 
ausinės. Nors dangus debesuotas, visi jie buvo su saulės 
akiniais, tarsi bandytų parodijuoti save. Paskui preziden- 
tę, leisdamiesi „Air Force One“ trapo pakopomis, ėjo jų 
broliai dvyniai; to paties ūgio, tokie pat tamsūs ir lygiai 
tokie pat neišraiškingi. 

- Atrodo taip, lyg jie vieni patys galėtų atlikti visą dar- 
bą, - linktelėdama sausai ištarė Ana Birkeland. - Be to, 
tikiuosi, kad niekas daugiau neišgirs tavo... pesimizmo, 
taip sakant. Iš tiesų aš esu truputėlį susirūpinusi. Paprastai 
tu ne... 

Nebaigusi ji nutilo. Pėteris Salhiusas, kuris buvo 
įsmeigęs akis į televizoriaus ekraną, taip pat nutilo. Toks 
audringas protrūkis jam nebuvo būdingas. Priešingai. 
Kai prieš porą metų buvo paskirtas Saugumo tarnybos 
vadovu, būtent santūrumas ir maloni elgsena jam, turin- 
čiam karinį išsilavinimą, suteikė galimybę eiti vyriausiojo 
vadovo pareigas tarnyboje, kurios istorijoje buvo dau- 
gybė gėdingų randų. Atviras kairiųjų nepasitenkinimas 
truputėlį aprimo, kai Salhiusas atskleidė savo, kaip jau- 
nojo socialisto, praeitį. Būdamas devyniolikos, jis išėjo į 
kariuomenę, kad „demaskuotų amerikiečių imperializ- 
mą“, taip jis šypsodamasis aiškino televizijos interviu. 
Kai paskui jo tonas pasidarė rimtas ir vos per pusantros 
minutės paaiškino gresiančią situaciją, beveik visiems 
be išimties liko tik pritariamai palinksėti, ir didžiausias 
darbas buvo atliktas. Pėteris Salhiusas uniformą pakeitė 
kostiumu ir persikėlė į PST patalpas, jausdamas jei ir ne 
visišką palaikymą, tai bent užsitikrinęs visų partijų para- 
mą. Jis buvo mėgstamas darbuotojų ir gerbiamas užsie- 
nio kolegų. Kariškai nukirpti milimetro ilgio plaukai ir 
žilstelėjusi barzda kėlė pasitikėjimą jo senoviškumu bei 
vyriškumu. Pėteris Salhiusas, nors ir gana paradoksalu, 
buvo populiarus Saugumo tarnybos vadovas. 

Dabar Ana Birkeland nebegalėjo jo pažinti. 

Palubėje kabančios lempos atspindžiai žaidė prakai- 
tuotame viršugalvyje. Kūnas judėjo pirmyn atgal, matyt, 

jam to net nesuvokiant. Kai Ana Birkeland žvilgtelėjo į 
jo rankas, šios buvo tvirtai sugniaužtos. 

— Kas yra? - tyliai paklausė ji, tarsi nevisiškai norėda- 
ma išgirsti kokį nors atsakymą. 

— Tai prasta mintis. 

- Kodėl tu viso to nesustabdei? Jei tu iš tiesų toks 
sunerimęs, kaip atrodai, turėjai... 

— Aš bandžiau. Tu puikiai tai žinai. 

Ana Birkeland pakilo ir nuėjo prie lango. Blyškioje 
pavakario šviesoje beveik nebuvo matyti pavasario ap- 
raiškų. Ji priglaudė delną prie stiklo. Akimirką išryškėjo 
rasotas kontūras ir vėl išnyko. 

— Tu prieštaravai pats sau, Pėteri. Tu apmesdavai sce- 
narijus, o paskui pats jiems prieštaraudavai. Tai ne ban- 
dymas ką nors sustabdyti. 

— Mes gyvename demokratijos sąlygomis, - pasakė jis; 
kiek Ana galėjo suprasti, jo balse nebuvo ironijos. - Čia 
viską sprendžia politikai. Esant tokioms situacijoms kaip ši, 
aš tesu apgailėtinas patarėjas. Jei tik galėčiau spręsti... 

- Tuomet mes nieko neįsileistume? 

Ji staigiai atsigręžė. 

— Nieko, - pakartojo ji garsiau. - Nieko, kas galėtų 
kaip nors sudrumsti šią kaimo, kuris vadinasi Norvegija, 
idilę? 

- Taip, - tarė jis. - Galbūt. 

Buvo sunku suprasti jo šypseną. Televizija rodė, kaip 
prezidentė nuo milžiniško lėktuvo buvo palydėta prie 
laikinosios tribūnos. Tamsiai vilkintis vyras vargo su mi- 
krofonu. 

— Kai čia buvo Bilas Klintonas, viskas ėjosi puikiai, - 
tarė ji ir atsargiai krimstelėjo nagą. - Jis puikuodamasis 

vaikščiojo mieste, gėrė alų ir su visais sveikinosi į kairę ir 
į dešinę. Net užsuko į konditerijos parduotuvę. Visiškai 
nepaisydamas planų ar susitarimų. 

— Tačiau tai buvo anksčiau. 

- Anksčiau? 

- Iki Rugsėjo 11-osios. 

Ana vėl atsisėdo. Tiesiais pirštais nuo sprando kilste- 
lėjo pusilgius plaukus. Paskui pažvelgė žemyn ir įkvėpė 
oro, ketindama kažką sakyti, tačiau tik garsiai atsiduso. 
Koridoriuje girdėjosi juokas, kurį skubūs žingsniai nusi- 
nešė lifto link. Bežadžiame televizoriuje prezidentė baigė 
savo trumpą kalbą. 

- Dabar už asmeninę apsaugą atsakingas Oslo polici- 
jos komisariatas, - galų gale pasakė ji. - Tiksliau sakant, 
prezidentės vizitas - ne tavo problema. Norėjau pasakyti, 
ne mūsų. Be to... 

Ji mostelėjo ranka į dokumentų spintą, stovinčią po 
televizoriumi. 

— ..„mes nieko neaptikome. Jokio judėjimo, jokios 
veiklos. Nei tarp šalyje esančių grupuočių, kurias mes 
žinome. Nei pasienio srityse. Net ir žinios, gautos iš 
kitų šaltinių, rodo, kad tai iš tiesų bus tik malonus vi- 
zitas... 

Balso tonas pasidarė panašus į naujienų pranešėjos: 

— ...prezidentės, kuri nori pagerbti Norvegiją - šalį, iš 
kurios yra kilusi, patikimą JAV partnerę. Nėra jokių žen- 
klų, rodančių, kad kas nors galėtų turėti kitokių planų. 

- Ir tai stulbina, ar ne? Tai yra... 

Jis nutilo. Ponia prezidentė įsėdo į tamsų limuziną. 
Viena moteris žaibiškais rankų judesiais padėjo jai su- 
sitvarkyti paltą. Jo apačia kyšojo iš mašinos ir jo vos 

neprivėrė durelės. Norvegijos ministras pirmininkas 
šypsodamasis mojavo kameroms, gal kiek per entuzi- 
astingai reikšdamas savo vaikišką žavėjimąsi įspūdingu 
vizitu. 

- Štai čia yra didžiausias pasaulio neapykantos objek- 
tas, - pasakė jis ir linktelėjo į televizoriaus pusę. - Mes 
žinome, kad kiekvieną dieną kuriami planai, kaip nužu- 
dyti šią ponią. Kiekvieną prakeiktą dieną. JAV. Europoje. 
Viduriniuosiuose Rytuose. Visur. 

Ana Birkeland sušnirpštė ir smiliumi perbraukė pa- 
nosę. 

— Tai daroma jau seniai, Pėteri. Tai daroma ne tik dėl 
jos, bet ir dėl daugybės kitų. Mes ir mūsų kolegos visame 
pasaulyje nuolat imamės veiksmų, kad šie nebūtų įgyven- 
dinti. Jie turi geriausią pasaulyje žvalgybą ir... 

- Šiuo klausimu nesutariama, - nutraukė jis. 

— ...ir efektyviausią pasaulyje policijos organizaci- 
ją, - tęsė ji, nepaveikta jo žodžių. - Aš nemanau, kad tu, 
besirūpindamas JAV prezidente, turėtum prarasti ramų 
nakties miegą. 

Pėteris Salhiusas atsistojo ir galingu smiliumi paspau- 
dė išjungimo mygtuką tuo metu, kai kamera priartino 
mažą Amerikos vėliavėlę, pritvirtintą prie automobilio 
sparno. Automobiliui didinant greitį, ji smarkiai plazdėjo 
raudona, balta ir mėlyna spalvomis. 

Televizoriaus ekranas aptemo. 

— Aš ne dėljos susirūpinęs, - tarė Pėteris Salhiusas. - 
Ne visai taip. 

- Dabar jau tikrai nesuprantu, kur tu lenki, - pasakė 
Ana, akivaizdžiai nekantraudama. - Aš dingstu. Tu žinai, 
kur gali mane rasti, jei kas nors atsitiktų. 


26 


Ji pakėlė nuo žemės didžiulį dokumentų aplanką, iš- 
sitiesė ir nuėjo durų link. Laikydama ranką ant pravertų 
durų rankenos, ji atsisuko ir paklausė: 

- Jei tu susirūpinęs ne dėl Bentley, tai tuomet dėl 
ko? 

Pėteris Salhiusas pakreipė galvą ir mažumėlę suraukė 
antakius, tarsi nebūdamas tikras, ar išgirdo klausimą. 

- Dėl mūsų, - netikėtai ir griežtai pasakė jis. - Man 
neramu, kas gali atsitikti mums. 

Delnu ji pajuto keistą šaltį, sklindantį nuo durų ran- 
kenos. Ji ją paleido. Durys palengva užsivėrė. 

- Ne dėl mudviejų, - nusišypsojo jis, žvelgdamas į 
lango pusę; jis žinojo, kad ji paraudo, ir nenorėjo to ma- 
tyti. - Man neramu... 

Rankos nubrėžė neaiškų didžiulį apskritimą. 

- Norvegija, - pasakė jis ir pagaliau pažvelgė jai į 
akis. - Kas, po velnių, bus su Norvegija, jei kas nors at- 
sitiks? 

Ji nebuvo tikra, ar suprato, ką jis norėjo pasakyti. 

Ponia prezidentė pagaliau liko viena. 

Galvos skausmas tarsi nagais įsikirto į pakaušį; taip 
visuomet baigdavosi tokios dienos kaip ši. Ji atsargiai at- 
sisėdo į kremo spalvos krėslą. Skausmas buvo jos senas 
pažįstamas. Jis užsukdavo nuolatos. Vaistai nepadėjo ti- 
kriausiai dėl to, kad ji niekad neprasitarė jokiam gydyto- 
jui ir todėl nevartojo nieko kito, išskyrus nereceptinius 
vaistus. Galvos skausmas prasidėdavo naktį, kai viskas jau 

būdavo pasibaigę, ir ji pagaliau galėdavo nuspirti batus, į 
viršų pakelti kojas. Galbūt paskaityti knygą ar užmerkti 
akis ir negalvoti apie nieką, kol užmigs. Bet ne. Ji turėjo 
sėdėti ramiai, lengvai atsilošusi, atmetusi rankas ir tvirtai 
įsispyrusi kojomis į grindis. Akys pusiau užmerktos, bet 
nevisiškai; tamsa skausmą tik padidindavo. Todėl reikėjo 
trupučio šviesos. Visai nedaug šviesos, sklindančios pro 
blakstienas. Atpalaiduotos rankos, atviri delnai. Atsipalai- 
davusi viršutinė kūno dalis. Visą dėmesį būtina sutelkti į 
kojas, kuriomis ji rėmėsi į kilimą kiek galėdama stipriau. 
Vėl ir vėl, neatsilikdama nuo lėtai tvinksinčio pulso. Ne- 
galvoti. Neužmerkti akių visiškai. Kojomis stipriai remtis 
į grindis. Dar kartą ir dar kartą. 

Pagaliau, balansuojant tarp miego, skausmo ir bū- 
dravimo, pamažu atsileido pakaušį spaudę gniaužtai. Jai 
niekuomet nepavykdavo nustatyti, kiek trunka skausmo 
priepuolis. Dažniausiai baigdavosi po ketvirčio valandos. 
Kartais, apimta siaubo, ji spoksodavo į rankinį laikrodį ir 
negalėdavo suvokti, jog jis teisingai rodo laiką. Labai retai 
skausmas trukdavo vos keletą sekundžių. 

Štai ir dabar, tai ji nustatė pagal laikrodį ant naktinio 
stalelio. 

Su didžiausiu atsargumu pakėlė dešinę ranką ir ėmė 
čiuopti sprandą. Vis dar sėdėjo ramiai. Pėdose, prispaus- 
tose prie Žemės, tebejautė pulsuojant nuo kulnų iki pirštų 
galų ir atgal. Iš delnų sklindantis šaltis privertė susigūžti. 
Skausmas tikrai pasitraukė - visiškai. Ji ėmė lengviau kvė- 
puoti ir atsistojo taip pat atsargiai, kaip buvo atsisėdusi. 

Ištikus priepuoliui blogiausia galbūt buvo ne pats 
skausmas, o jį lydinti nemiga. Per beveik dvidešimtį metų 
Helen Lardahl Bentley susitaikė su tuo, kad retkarčiais 

tiesiog tenka apsieiti be miego. Nors kai kada skausmas 
dingdavo ištisus mėnesius, pastaraisiais metais vidurnak- 
čio seansas krėsle jai tapo savotišku ritualu. Kadangi buvo 
iš tų moterų, kurios niekuomet neleido sau nieko, net ir 
laiko, eikvoti veltui, ji nuolat stebino savo darbuotojus 
stulbinamai gerai pasiruošdama ankstyviems rytmečio 
susitikimams. 

Niekam nežinant JAV turėjo prezidentę, kuriai įprastai 
tekdavo pasitenkinti keturių valandų per parą miegu. Kol 
tai priklausė tik nuo jos, ši nemiga turėjo būti paslaptis, 
kurią žinojo tik sutuoktinis, bėgant metams išmokęs už- 
migti degant šviesai. 

Dabar ji buvo visiškai viena. 

Nei Kristoferis, nei duktė Bilė į šią kelionę jos nely- 
dėjo. Poniai prezidentei reikėjo gerokai pasistengti, kol 
įtikino juos nevykti. Ji vis dar suvirpėdavo prisiminusi, 
kaip jo nustebusios akys net patamsėjo iš nusivylimo, kai 
ji nusprendė vykti be šeimos. Kelionė į Norvegiją buvo 
pirmasis tik pristatomojo pobūdžio prezidentės užsie- 
nio vizitas po inauguracijos, be to, surengtas į šalį, kurią 
pamatyti dvidešimt vienerių metų dukrai būtų buvę ne 
tik malonu, bet ir naudinga. Buvo tūkstančiai priežasčių 
vykti visai šeimai, kaip iš pradžių ir planavo. 

Tačiau jiems vis tiek teko likti namuose. 

Helen Bentley žengė keletą atsargių žingsnių, tarsi 
nebūdama tikra, ar grindys pakankamai tvirtos. Galvos 
skausmas buvo visiškai praėjęs. Ji pasitrynė kaktą nykščiu, 
smiliumi ir apsižvalgė po kambarį. Tik dabar atkreipė 
dėmesį, kad apartamentai dailiai įrengti. Stilius dvelkė 
skandinavišku šaltumu, visur šviesus medis ir šviesios 
spalvos, tik galbūt kiek per daug stiklo ir plieno. Dėmesį 

ypač patraukė lempos pūsto stiklo gaubtais. Nors ir skir- 
tingų formų, jie derėjo tarpusavyje jai ne visai suvokiamu 
būdu. Ji palietė ranka vieną jų. Švelni šiluma, skleidžiama 
nedidelio galingumo lemputės, persismelkė kiaurai. 

Jų yra visur, - pagalvojo ji ir pirštais perbraukė stiklą. — 
Jų yra visur ir jie mane saugo. 

Prie to negalėjo priprasti. Nepriklausomai nuo vietos, 
progos ar asmenų, su kuriais leido laiką; neatsižvelgiant 
į laiką ir mandagumą: jie visuomet buvo ten. Žinoma, ji 
suprato, kad taip turi būti. Tačiau prabėgus vos mėnesiui, 
kai pradėjo eiti pareigas, ji taip pat aiškiai suvokė, kad 
niekad nepripras prie šių daugiau ar mažiau pastebimų 
sargybinių. Vienas dalykas buvo apsaugininkai, kurie 
lydėdavo dieną. Gana greitai ji išmoko juos laikyti kas- 
dienio gyvenimo dalimi. Jie buvo skirtingi. Jie turėjo 
veidus. Kai kurie netgi turėjo vardus. Vardus, kuriais 
galėjo juos vadinti, nors ir neatmesdama galimybės, kad 
šie išgalvoti. 

Su kitais buvo prasčiau. Su tais nesuskaičiuojamais ir 
neregimais, ginkluotais, besislapstančiais šešėliais, kurie 
visuomet buvo aplinkui, niekada tiksliai nežinant kur. 
Jie kėlė nemalonų paranojos jausmą. Jie juk ją saugojo. 
Linkėjo jai gero, jei iš viso jautė ką nors daugiau nei pa- 
reigą. Ji manė, kad yra pasirengusi objekto būčiai, tačiau 
praėjus kelioms prezidentavimo savaitėms suprato, jog 
neįmanoma pasirengti tokiam gyvenimui kaip šis. 

Nevisiškai. 

Per visą politinės karjeros laikotarpį jos dėmesys buvo 
sutelktas į galimybes bei jėgą ir ji apgalvotai judėjo šia 
linkme. Savaime suprantama, ji susidūrė su pasiprieši- 
nimu. Nuosaikiu ir politiniu, tačiau taip pat didžiuliu 

nepalankumu bei šmeižto kampanijomis, pavydu ir lin- 
kėjimu blogio. Ji pasirinko politinę karjerą daryti šalyje, 
kurioje susiklosčiusios ilgalaikės personifikuotos neapy- 
kantos, organizuoto šmeižto, negirdėto piktnaudžiavimo 
valdžia ir netgi žudymo tradicijos. 1963 metų lapkričio 
22-ąją ji, sukrėsta trylikametė, pirmą kartą matė verkiantį 
savo tėvą ir paskui keletą dienų manė, kad tuoj ateis pa- 
saulio pabaiga. Ji tebebuvo paauglė, kai tą patį audringą 
dešimtmetį buvo nužudyti Bobis Kenedis ir Martinas Liu- 
teris Kingas. Tačiau ji niekuomet nelaikė šių užpuolimų 
grynai asmeniškais. Jaunajai Helen Lardahl politiniai su- 
sidorojimai buvo nepakeliamas smūgis, nukreiptas prieš 
idėjas; prieš vertybes ir požiūrius, kuriuos ji godžiai gėrė 
ir kurie praėjus beveik keturiasdešimčiai metų vis dar 
vertė ją pašiurpti, kiekvienąkart žiūrint kalbos „I have a 
dream“" įrašą. 

Todėl kai 2001 metų rugsėjį užgrobtieji lėktuvai įsi- 
rėžė į Pasaulio prekybos centrą, ji šį aktą suvokė taip pat, 
kaip ir beveik trys šimtai milijonų tautiečių: teroras buvo 
smūgis pačiai amerikietiškajai idėjai. Beveik trys tūkstan- 
čiai aukų, milžiniški materialiniai nuostoliai ir amžiams 
pasikeitusi Manhatano sky line“* ir išaugusi iki platesnės 
sąvokos - Amerikos. 

Taip kiekviena auka - kiekvienas narsus ugniagesys, 
kiekvienas betėvis vaikas ir kiekviena išardyta šeima - 
tapo kažko, daug didesnio nei jis pats, simboliu. Todėl 
nčtektis pakelti pasidarė lengviau - ir šaliai, ir artimųjų 
netekusiesiems. 

Garsioji Martino Liuterio Kingo kalba (vert. past.). 


4 Dangaus linija (angl.). 

Būtent taip ji jautėsi. Taip galvojo. 

Tik dabar, gavusi svarbiausio asmens vaidmenį, visa- 
me tame ji pradėjo nujausti apgavystę. Dabar ji tapo sim- 
boliu. Bėda buvo ta, kad ji savęs nesuvokė kaip simbolio. 
Na, bent jau ne tik kaip simbolį. Ji buvo motina. Ji buvo 
žmona ir dukra, draugė ir sesuo. Beveik du dešimtme- 
čius ji kryptingai dirbo dėl vienintelio dalyko - kad taptų 
JAV prezidente. Ji norėjo valdžios, ji troško galimybės. 
Jai pavyko. 

Apgaulė darėsi vis akivaizdesnė. 

Bemiegėmis naktimis tai vargino. 

Ji prisiminė laidotuves, kuriose lankėsi, - taip kaip ir 
kiti - senatoriai ir kongresmenai, gubernatoriai ir visi 
kiti aukštą padėtį užimantys asmenys, norintys dalyvau- 
ti Didžiajame Amerikos Gedule - dalyvavo laidotuvėse 
ir vėliau šermenyse, kad pasirodytų fotografams ir žur- 
nalistams. Mirusioji buvo moteris, neseniai įsidarbinusi 
sekretore firmoje, įsikūrusioje Šiaurinio bokšto septynias- 
dešimt trečiame aukšte. 

Našlys vargiai galėjo būti trisdešimties. Jis sėdėjo ten, 
pirmame koplyčios suole, ant abiejų kelių laikydamas po 
vaikelį. Greta jo sėdėjo šešerių septynerių metukų mer- 
gytė, ji visą laiką beveik maniakiškai glostė tėvo ranką, 
atrodė, tarsi mažoji jau suvokė, kad tėvelis ties pamišimo 
riba, ir turėjo jam priminti apie savo egzistavimą. Foto- 
grafai sutelkė dėmesį į mažuosius, į dvejų trejų metukų 
dvynius ir gražiąją mergaitę, vilkinčią juodai, kaip joks 
vaikas neturėtų būti rengiamas. Praeidama pro karstą 
Helen Bentley, priešingai nei kiti, įdėmiai stebėjo tėvą. 
Ji matė ne sielvartą; ne sielvartą, kokį jį suvokė pati. Jo 
veidas buvo iškreiptas nevilties, baimės, siaubo ir nieko 

daugiau. Šis vyriškis negalėjo įsivaizduoti, kaip gyvens 
toliau. Jis neturėjo nė menkiausio supratimo, kaip reikės 
pasirūpinti vaikais. Jis nežinojo, kaip reikės sudurti galą su 
galu, uždirbti pinigų nuomai ir mokyklai, rasti jėgų visiš- 
kai vienam užauginti tris vaikus. Jis penkiolikai minučių 
tapo garsenybe, nes jo žmona atsidūrė netinkamoje vie- 
toje netinkamu laiku ir gan absurdiškai buvo išaukštinta 
kaip Amerikos didvyrė. 

Mes jais pasinaudojome, - galvojo Helen Bentley, 
žvelgdama pro panoraminius langus, esančius pietų pu- 
sėje, tolyn anapus tamsaus Oslo fiordo. Dangus vis dar 
švietė blyškiai mėlynai, tarytum nepajėgdamas įsileisti 
nakties. - Mes jais pasinaudojome kaip simboliais, kad 
suburtume tautą. Mums pavyko. Bet ką jis daro dabar? 
Kaip jam sekasi? O vaikai? Kodėl aš niekada neišdrįsau 
pasiteirauti? 

Sargybiniai buvo lauke. Koridoriuose. Kambariuose 
aplinkui ją. Ant pastato stogo ir automobiliuose stovėjimo 
aikštelėje; jų buvo visur ir jie ją saugojo. 

Ji privalėjo užmigti. Lova atrodė taip viliojamai, su 
didelėmis pūkų antklodėmis, kokias turėjo jos senelė pas- 
togės kambaryje Minesotoje. Tąsyk ji dar buvo vaikas ir 
žinojo taip palaimingai mažai, jog galėjo atsiriboti nuo 
pasaulio, virš galvos užsitraukdama languotą antklodę. 

Šį kartą Tauta neketino susiburti. Štai dėl to ir buvo 
blogiau. Daug grėsmingiau. 

Prieš užmigdama ji įsijungė mobiliojo telefono ža- 
dintuvą. Jau buvo pusė trijų ryto; kad ir kaip būtų keista, 
lauke pradėjo švisti. 


33 


Antradienis, 
2005 metų gegužės 17 diena 


Valstybės dienos šventė kaip visada prasidėjo anksti, su 
pirmaisiais vyturiais. Oslo policija jau buvo atvesdinusi 
į nuovadą daugiau nei dvidešimtį raudonai apsirengusių 
svirduliuojančių paauglių, kurie dabar snūduriuodami 
blaivėsi ir laukė, kol tėvai juos išpirks su atlaidžiomis šyp- 
senomis veide. Likusieji tūkstančiai abiturientų stengėsi, 
kad tik niekas nepramiegotų šventės. Susėdę į pigius auto- 
busus su brangia muzikos aparatūra, staugdami važinėjosi 
gatvėmis. Vienas kitas vaikas, pasipuošęs gražiausiais savo 
drabužiais, jau buvo lauke. Kaip šunyčiai jie bėgo paskui 
perdažytus automobilius, prašydami abiturientų kortelių. 
Kapinėse rinkosi karo veteranų grupelės, kurių kasmet 
vis mažėjo, ramiai paminėti taikos ir laisvės sukakties. 
Orkestras lėtai judėjo per miestą, be entuziazmo groda- 
mas maršą. Muzikantai pasirūpino, kad veriantys trimito 
garsai visus, kurie dar miegojo, išverstų iš lovų, kviesdami 
išgerti rytmetinį kavos puodelį. Miesto parkuose vienas 
kitas sutrikęs narkomanas iššliaužė iš savo patiesalų ir 
plastikinių maišų krūvos, niekaip nesuprasdamas, kas 
vyksta. 

Oras buvo toks, kaip ir visada. Pietuose dangų den- 
giantys debesys sklaidėsi, tačiau nebuvo jokių ženklų, 
pranašaujančių puikią dieną. Priešingai, pilki dangaus 
tonai šiaurėje vertė baimintis vieno kito lietaus debesies. 
Nors beržų pumpurai jau išsprogo, pražydo žirginėliai, 

medžiai tebebuvo pusnuogiai. Visoje šalyje tėvai vaikus 
rengė vilnoniais apatiniais, o šie dar gerokai prieš pusry- 
čius Zyzė, prašydami ledų ir dešrelių. Vėliavos plevėsavo 
blaškomos stipraus vėjo. 

Karalystė buvo pasirengusi švęsti. 

Priešais Oslo centre esantį viešbutį drebėdama stovėjo 
policininkė. Ji ten budėjo visą naktį. Vis dažniau žvilgčiojo 
į laikrodį ir kiek įmanydama stengėsi neatkreipti į save 
dėmesio. Netrukus ją turėtų pakeisti, bet apskritai naktis 
pasirodė nepakenčiamai ilga. Retkarčiais ji persimesdavo 
vienu kitu žodžiu su kolega, stovinčiu poste per penkias- 
dešimt šešiasdešimt metrų nuo jos. Kurį laiką ji bandė 
stumti laiką, skaičiuodama asmens sargybinius. Tačiau 
įeinančių ir išeinančių Žmonių srautas sumažėjo apie 
antrą valandą. Kiek ji galėjo pastebėti, ant stogų nebuvo 
jokių sargybinių. Pro šalį nepravažiavo nė vienas lengvai 
atpažįstamas tamsus automobilis su slaptaisiais agentais 
nuo tada, kai iškart po vidurnakčio Amerikos prezidentė 
buvo išlaipinta ir palydėta vidun. Tačiau akivaizdu, kad jie 
ten buvo. Tai ji žinojo, nors buvo tik nereikšminga kons- 
teblė, kaip puošmena stovinti su naujai išvalyta uniforma 
ir besibaiminanti dėl gresiančio pūslės uždegimo. 

Prie pagrindinio viešbučio įėjimo prisiartino auto- 
mobilių kortežas. Paprastai šiuo keliu nevaržomai zujo 
automobiliai. Dabar jis buvo užtvertas metalinėmis už- 
tvaromis, priešais kuklų įėjimą suformuojančiomis sta- 
čiakampę erdvę. 

Konsteblė atidarė dvi užtvaras; šiuos nurodymus buvo 
gavusi anksčiau. Paskui pasitraukė ant šaligatvio ir žengė 
porą žingsnių įėjimo link. Galbūt dabar, kai prezidentė 
vyks šventinių pusryčių, pavyks ją pamatyti iš arti. Po 

tokios pragariškos nakties tai būtų puikus atlygis. Nors 
jai tokie dalykai ir nelabai rūpėjo, ponia, nepaisant nieko, 
buvo įtakingiausia pasaulio moteris. 

Niekas jos nesulaikė. 

Pirmajam automobiliui pradėjus stabdyti, pro besi- 
sukančias viešbučio duris išskubėjo vyras. Jis buvo vien- 
plaukis, be viršutinių drabužių. Ryšio priemonės buvo 
pritvirtintos prie peties diržo, ir policininkė po atsegtu 
švarku spėjo įžvelgti šmėkštelėjusį ginklo dėklą. Į akis 
krito jo veidas - be jokios išraiškos. 

Iš pirmojo automobilio lipo tamsų kostiumą vilkintis 
vyras, sėdėjęs keleivio vietoje. Jis buvo mažaūgis ir kresnas. 
Jam dar nespėjus išlipti, prisiartinęs vyras su ryšio įranga 
čiupo už rankos. Taip jiedu keletą sekundžių pašnibždomis 
kalbėjosi, aukštasis tebelaikė žemesniojo ranką. 

— Ką? What? 

Nedidukas norvegas buvo kitoks nei neišraiškingo 
veido amerikietis. Akimirką jis spoksojo iš nuostabos pra- 
vira burna, paskui nusiramino ir išsitiesė. Konsteblė lėtai 
žengė porą žingsnių automobilio link. Ji vis dar negalėjo 
girdėti, ką jie kalba. 

Iš viešbučio išėjo dar keturi vyrai. Vienas jų tyliai kal- 
bėjo mobiliuoju telefonu, spoksodamas į bjaurią blizgan- 
čio plieno skulptūrą prie taksi stotelės. Kiti trys agentai 
davė ženklą kažkam, ko konsteblė negalėjo matyti, kai 
staiga jie visi sužiuro į jos pusę. 

- Hey you! Officer! You!? 

Konsteblė neryžtingai nusišypsojo. Paskui kilstelėjo 
ranką ir klausiamai parodė į save. 


5 Ei, tu! Pareigūne! Tu! (Angl.) 

- Yes, you, - pakartojo vienas vyrų ir trimis didžiuliais 
šuoliais prišoko prie jos. - ID, please.!“ 

Iš vidinės kišenės ji ištraukė policininko pažymėjimą. 
Vyras žvilgtelėjo į Norvegijos herbą. Net neapvertęs kor- 
telės ir nepatikrinęs nuotraukos, grąžino ją. 

— The main door, - sušnypštė jis ir apsisuko bėgti at- 
gal. - No one in, no one out. Got it?" 

- Yes. Yes. 

Konsteblė nurijo seiles ir plačiai atmerkė akis. 

- Yes, sir! 

Vyriškis jau buvo per toli, kad išgirstų mandagumo 
frazę, kurią jai pagaliau pavyko prisiminti. Šios nakties 
pamainos kolega artinosi pagrindinio įėjimo link. Aki- 
vaizdu, kad jis buvo gavęs tą patį nurodymą ir atrodė 
išmuštas iš vėžių. Visų keturių kortežo automobilių vai- 
ruotojai staiga nuspaudė akseleratorius ir išrūko. 

— Kas čia vyksta? - sušnibždėjo konsteblė ir atsistojo 
priešais dvigubas stiklo duris; kolega atrodė visiškai su- 
trikęs. - Kas, po paraliais, čia vyksta? 

- Mes turime... Aš manau, mes turime saugoti šias 
duris. 

— Taigi! Tai aš supratau. Bet... kodėl? Kas įvyko? 

Vyresnio amžiaus moteris ketino išeiti laukan ir pa- 
bandė atverti duris. Ji vilkėjo tamsiai raudoną paltą ir 
keistą mėlyną skrybėlę, kurios atbraila buvo papuošta 
baltomis gėlėmis. Ant krūtinės segėjo Gegužės 17-ajai 
paminėti skirtą juostą, kuri beveik siekė grindis. Pagaliau 
jai pavyko prasibrauti pro duris laukan. 


'“ Taip, tu. Prašau parodyti tapatybės kortelę. (Angl.) 
"Pagrindinės durys. Nieko neįleisti ir neišleisti. Supratai? (Angl.) 

- Apgailestauju, ponia, jums teks truputį palaukti. 

Konsteblė šypsojosi pačia draugiškiausia šypsena. 

- Palaukti? - priešiškai nusiteikusi pakartojo mote- 
ris. - Po ketvirčio valandos turiu susitikti su dukra ir 
anūke! Man rezervuota vieta... 

- Neabejoju, kad ilgai neužgaišite, - nuramino polici- 
ninkė. - Jei tik galėtumėte... | 

- Aš tuo pasirūpinsiu, - pasakė vyriškis, vilkintis vieš- 
bučio uniformą. Jis atskubėjo iš viduje esančio priimamo- 
jo. - Ponia, jei jūs eisite su manimi ir... 

— Oh say, can you seeeeeee, by the dawns early liiii- 
tight... 

Staiga ryto orą sudrebino galingas balsas. Konsteblė 
skubiai atsisuko. Iš šiaurės vakarų pusės, kur atitvertas 
kelias driekėsi iki automobilių stovėjimo aikštelės, įreng- 
tos Centrinės geležinkelio stoties pietų pusėje, artinosi 
didžiulis vyras tamsiu lietpalčiu. Rankoje jis turėjo mi- 
krofoną, o jam už nugaros žengė visas orkestras. 

—...„What so prouuuuuuuuuuuuudly we hailed... 

Ji iš karto jį pažino. Negalėjai suklysti ir pažvelgęs į 
baltas muzikantų uniformas. Staiga ji prisiminė, kad Sin- 
seno jaunuolių orkestras ir vyras galingu muzikaliu balsu 
lygiai pusę aštuonių ryto turėjo groti poniai prezidentei 
prieš pat jai išvykstant pusryčiauti į rūmus. 

Būgnų mušimas tapo toks intensyvus, kad priminė 
griaustinio griausmą. Dainininkas pritūpė tarsi daryda- 
mas mostą ir giliai įkvėpė: 

—...at the twighlights last gleeeeeeeming.... 

Orkestras bandė groti kažką panašaus į maršą. 
Dainininkas, priešingai, atkakliai traukė įspūdingu 
tonu. Jis nuolat atsilikdavo nuo orkestro, o aistringas 

gestikuliavimas visiškai nesiderino su kariška muzikan- 
tų laikysena. 

Ponia prezidentė vis dar nesirodė. Automobilių kortežas 
seniausiai buvo dingęs. Pro uždaras duris nebuvo matyti ir 
amerikiečių, kurie, davę įsakymus, puolė atgal į viešbučio 
fojė. Tik senoji ponia su skrybėle vis dar piktinosi viduje. 
Kažkas neabejotinai išjungė durų atidarymo sistemą. Jau- 
noji policijos konsteblė stovėjo visiškai viena ir nenumanė, 
ką daryti toliau. Net ir kolega nežinia kur dingo. Ji suabejo- 
jo, ar teisingai pasielgė paklusdama užsieniečio įsakymui. 
Bet niekas nepasirodė jos pakeisti, kaip buvo sutarta. 

Gal ji turėtų kam nors paskambinti? 

Gal tai šaltis, o gal nervinimasis dėl svarbios užduoties. 
Šiaip ar taip, keturios dešimtys muzikantų su muzikos 
žvaigžde priešakyje užtvertoje gatvėje, paverstoje gan ne- 
vykusia šventės aikštele, nenuilsdami tęsė Starspangled 
Banner“ vienišai klausytojai - policininkei. 

- Velnias, Mariana! Po velnių! 

Konsteblė skubiai atsisuko. Nuo šoninių viešbučio 
durų atsiskubino kolega. Jis buvo be kepurės, ir ji, surau- 
kusi nosį, pasitaisė savo kepurės snapelį. 

— Ponia pradingo, Mariana. 

Jis gaudė orą. 

— Ką? 

- Aš slapta pasiklausiau dviejų... aš tik norėjau suži- 
noti, kas atsitiko, supranti, ir... 

- Mes gavome įsakymą stovėti čia! Saugoti duris! 

- Aš juk neprivalau paklusti jų įsakymams! Jie čia 
neturi jurisdikcijos! O mus privalėjo pakeisti prieš pus- 
valandį. Taigi aš užėjau štai ten... 


!8 JAV himnas (vert. past.). 

Jis energingai parodė pirštu. 

— ...o viešbučio darbuotojai, žinai, jie manęs nestabdė, 
su uniforma ir visa kita, taigi aš... 

— Kas pradingo? 

— Ponia! Bentley! Taigi prezidentė! 

- Pradingo, - pakartojo ji sutrikusi. 

— Nebėra! Ir niekas net neįtaria kur! Bent jau... Aš 
girdėjau anuos du vyrukus kalbantis ir... 

Nebaigęs sakinio, jis sugriebė mobilųjį telefoną. 

- Kam tu, - pradėjo Mariana, užsidengusi vieną ausį; 
orkestras pasiekė crescendo. - Kam tu skambini? 

— VG", - sušnibždėjo kolega. - Už tai duos dešimtį 
tūkstančių. Mažiausiai. 

Ji žaibiškai čiupo telefoną. 

— To tu nepadarysi, - sušnypštė ji. - Mes turime ras- 
ti... rasti... 

Ji žvilgtelėjo į mobilųjį, tarsi šis būtų galėjęs jai pa- 
dėti. 

— Su kuo mes turėtume... 

— ...and the laaaaaaand of the freeeeeee! 

Daina nutilo. Dainininkas neryžtingai nusilenkė. Kaž- 
kas iš orkestro dalyvių juokėsi. Paskui pasidarė visiškai 
tylu. 

Konsteblės balsas buvo silpnas, bet aiškus, jos ranka 
drebėjo, kai ištiesė telefoną kolegai ir baigė klausimą: 

— Su kuo... su kuo, po velnių, dabar mes turime kal- 
bėtis? 


" Laikraščio pavadinimas (vert. past.). 


40 


2 


Teisingumo ministro atsakingoji sekretorė biure buvo 
viena. Plieninėje užrakinto archyvo spintoje ji rado tris 
segtuvus: geltoną, mėlyną ir raudoną. Ji padėjo juos ant 
ministro stalo, paskui užkaitė kavinuką. Iš biuro reikmenų 
„spintos paėmė tušinukų, pieštukų, bloknotų ir nunešė į 
susirinkimų kambarį. Vikriai įjungė tris kompiuterius - 
savo, teisingumo ministro ir generalinio sekretoriaus. Prieš 
grįždama į archyvą nuo savo stalo paėmė chronometrą. 
Be didelių pastangų į šalį sumaniai patraukė vieną iš len- 
tynų. Už jos pasirodė plokštė su raudonais skaitmenimis. 
Ji paspaudė chronometrą. Surinko dešimties skaitmenų 
kodą, patikrino laiką. Po trisdešimt keturių sekundžių 
surinko naują kodą. Įdėmiai žiūrėdama į chronometrą 
laukė. Laukė. Praėjo pusantros minutės. Naujas kodas. 

Durys atsivėrė. 

Ji čiupo pilką dėžę, visa kita paliko gulėti. Paskui, lai- 
kydamasi tokios pat kruopščios procedūros, uždarė ir 
užrakino archyvą. 

Atvykti į biurą užtruko lygiai šešias minutes. Kai su- 
skambo mobilusis telefonas, jiedu su vyru vyko pas duk- 
terėčią Barume, ketindami praleisti dieną Evjė mokykloje, 
kur bus kepami vafliniai blynai ir organizuojamos bėgimo 
su bulvėmis šaukštuose lenktynės. Tik išvydusi ekranėlyje 
numerį, ji paprašė vyro pasukti iš Ringevejeno. Jis nuvežė 
ją iki vyriausybės kvartalo net nepaklausęs kodėl. 

Ji atvyko pirmoji. 

Lėtai atsisėdusi į kėdę, ranka perbraukė plaukus. 

„Ketvirtas kodas“, - pasakė balsas telefonu. 

Tai galėjo būti pratybos, mat pastaruosius trejus metus 
jie dažnai mokėsi šių procedūrų. Suprantamas dalykas, tai 
galėjo būti pratybos. 

Gegužės 17-ąją? 

Pratybos Valstybės dieną? 

Atsakingoji sekretorė krūptelėjo, kai koridoriaus du- 
rys su trenksmu atsidarė. Teisingumo ministras įėjo ne- 
pasisveikinęs. Jis ėjo ryžtingai, mažais žingsniais, atrodė, 
tarsi mėgintų save suturėti, kad nepradėtų bėgti. 

- Tokiais atvejais mes laikomės nustatytų taisyklių, - 
pasakė jis kiek per garsiai. - Ar jau pradėjome? 

Jis kalbėjo eidamas, staccato ir griežtai. Atsakingoji 
sekretorė nebuvo tikra, ar klausimas buvo skirtas jai, ar 
vienam iš trijų vyrų, įėjusių pro duris paskui ministrą. 
Dėl viso pikto linktelėjo. 

- Puiku, - nesustodamas pasakė teisingumo minis- 
tras ir nužingsniavo savo kabineto link. - Mes laikomės 
nustatytų taisyklių. Mes jau dirbame. Kada pasirodys 
amerikiečiai? 

Amerikiečiai, - pagalvojo atsakingoji sekretorė ir pa- 
juto, kaip į veidą plūstelėjo šiluma. - Amerikiečiai. - Ji 
nevalingai žvilgtelėjo į storą korespondencijos, susijusios 
su Helen Bentley vizitu, aplanką. 

Saugumo tarnybos vadovas Pėteris Salhiusas nenu- 
sekė paskui kitus tris. Jis prisiartino prie jos ir ištiesė 
ranką. 

- Seniai nesimatėme, Beata. Jeigu tik aplinkybės būtų 
kitos... 

Ji atsistojo, išlygino sijoną ir paspaudė jam ranką. 

— Aš nežinau... 

Balsas sugergždė, ir ji atsikrenkštė. 

- Netrukus, - pasakė jis. - Tu netrukus būsi infor- 
muota. 

Jo ranka buvo šilta ir sausa. Ji palaikė ją truputį per 
ilgai, tarsi būtų reikėję patvirtinimo, kurį suteikė šis tvirtas 
paspaudimas. Ji linktelėjo. 

— Ar paėmei pilkąją dėžę? - paklausė jis. 

.- Taip. 

Ji ištiesė jam dėžę. Ministro kabinete visą informaciją 
buvo galima užšifruoti, užkoduoti ir iškraipyti vos keliais 
rankos judesiais, nenaudojant jokios papildomos įrangos. 
To prireikdavo be galo retai. Ji negalėjo prisiminti, kada 
pastarąjį kartą kas nors jos būtų to prašęs. Vienas kitas 
pokalbis su gynybos ministru, galbūt - dėl viso pikto. 
Tačiau ši dėžė turėjo būti naudojama esant nepaprasta- 
jai padėčiai. To niekada neprireikė. Niekam daugiau, tik 
pratyboms. 

- Tik pora dalykų... 

Salhiusas išsiblaškęs rankoje kilnojo dėžę. 

- Tai ne pratybos, Beata. Taigi tu turi būti pasiruošusi 
čia kurį laiką užtrukti. Bet... Ar kas nors žino, kad tu 
čia? 

- Savaime suprantama, mano vyras. Mes... 

- Dar neskambink jam. Pasistenk kiek įmanydama 
ilgiau jam nepranešti. Žinios sklinda gana greitai. Bet iki 
tol mes turime laimėti kuo daugiau laiko. Mes sušaukėme 
Nacionalinę saugumo tarybą ir norėtume, kad jie susi- 
rinktų ir būtų vietoje iki... 

Jis šypsojosi, bet tai neatsispindėjo jo akyse. 

— Kavos? - paklausė ji. - Ar atnešti ko nors atsigerti? 

- Tuo pasirūpinsime patys. Štai ten, ar ne? 

Jis pagriebė pilną kavinuką. 

— Viduje yra puodelių, stiklinių ir mineralinio van- 
dens, - pasakė atsakingoji sekretorė. 

Paskutinis dalykas, kurį ji išgirdo prieš užsiveriant 
durims už Saugumo tarnybos vadovo nugaros, buvo per- 
einantis į falcetą teisingumo ministro balsas: 

- Tokiais atvejais mes laikomės nustatytų taisyklių! Ar 
niekas nežino, kur ministras pirmininkas? Ką? Dėl Dievo 
meilės, kur dingo ministras pirmininkas? Mes laikomės 
nustatytų taisyklių! 

Paskui tapo tylu. Pro storus langų stiklus ji net negir- 
dėjo abiturientų automobilių kortežo, kuris sustojo vidury 
Akersgatos, tiesiog prie Kultūros ministerijos. 

Ten visi langai buvo tamsūs. 

Inger Johanė Vik neįsivaizdavo, kaip susiklostys ši diena - 
jai niekada iki galo nepavyko suprasti, kaip prastumti 
Gegužės 17-ąją. Rankose ji laikė Kristianos tautinių dra- 
bužių palaidinukę. Šiais metais ji buvo pakankamai įžvalgi 
ir pasirūpino drabužių pamaina. Pirmoji palaidinė buvo 
supurvinta dar pusę aštuntos ryto. Ant rankovių užtiško 
uogienės, prie apykaklės prikibo aptirpusio šokolado ga- 
baliukas. Nuoga, maža ir laiba dešimtmetė šoko aplinkui, 
jos žvilgsnis retai stabtelėdavo ilgiau ties žmogumi ar 
daiktu. 

Jau buvo beveik pusė vienuoliktos ir jie turėjo sku- 
bėti. 

- Tyli naktis, - dainavo vaikas. - Šventa naktis. An- 
gelų giesmė skamba nakčia. Sveikas, žaliasis žėrintis 

medeli. Tepažvelgia Viešpats į tave maloniai ir tesutei- 
kia ramybę! 

- Tu šiek tiek supainiojai datas, - išsišiepė Ingvaras 
Stubio ir papešė podukrą už plaukų. - Juk Gegužės 17-ąją 
dainuojamos visai kitos dainos. Inger Johane, ar nenuma- 
nai, kur galėtų būti mano rankogalių segtukai? 

Ji neatsakė. Jei ji išskalbtų pirmąją palaidinę ir įdėtų į 
džiovyklą, mergaitė bent šventės pradžioje būtų švariais 
drabužiais. 

- Pažvelk į tai, - pasiskundė ji ir ištiesė palaidinę Ing- 
varui. 

- Visiškai nesvarbu, - pasakė jis ir ieškojo toliau. - 
Spintoje Kristiana turi kelias baltas palaidines. 

- Kelias baltas palaidines? 

Ji sužaibavo akimis. 

— Ar tu suvoki, kiek mano tėvai užmokėjo už šiuos 
prakeiktus tautinius drabužius? Ar tu iš viso supranti, 
kaip mano mama įsižeis, jeigu mes jai parodysime mer- 
gaitę, aprengtą paprasčiausia „HennesškMauritz“ palai- 
dinuke? 

- Didis džiaugsmas patekėjo su žvaigžde viršum Bet- 
liejaus, - giedojo Kristiana. - Ir valio valio valio. 

Ingvaras čiupo palaidinukę ir apžiūrėjo dėmes. 

- Šitą sutvarkysiu per penkias minutes, - pasakė jis. - 
Su trupučiu „Zalo“ ir plaukų džiovintuvu. Be to, tu neį- 
vertini savo motinos. Labai nedaug kas taip gerai pažįsta 
Kristianą kaip ji. Aprenk Ranhildą, ir iš namų galėsime 
pajudėti po ketvirčio valandos. 

Šešiolikos mėnesių mergaitė svetainės kampe sėdė- 
jo prie žaidimo kubelių. Atrodė, kad jos neveikia sesers 
dainos ir šokiai. Ji nepaprastai atsargiai dėliojo kubelius 

vieną ant kito ir pradėjo šypsotis, kai bokštas išaugo sulig 
veidu. 

Inger Johanei širdis neleido jos trukdyti. Tokiomis 
akimirkomis kaip ši jai dingtelėdavo, kokia bedugnė ski- 
ria šias dvi mergaites. Vyresnioji atrodė laibutė ir trapi, o 
jaunėlė nepaprastai tvirta. Kristianą taip sunku suprasti, 
o Ranhilda tokia sveika ir nuoširdi; ji pakėlė viršutinį 
kubelį, pastebėjo motiną ir išsišiepė parodydama aštuonis 
kreidos baltumo dantis. 

- Kubelis, mama. Agni kubelis. Ziūlėk! 

- Žemė yra puiki, - skambiai ir aiškiai dainavo Kris- 
tiana. - Didingas yra Dievo dangus. 

Inger Johanė pakėlė vyresniąją dukterį. Mergaitė no- 
riai leidosi pakeliama, ji buvo nuoga kaip kūdikis motinos 
glėbyje. 

— Dabar ne Kalėdos, - tyliai pasakė Inger Johanė ir prie 
šilto vaiko skruosto priglaudė lūpas. - Šiandien Gegužės 
17-oji, tiesa? 

— Aš žinau, - atsakė Kristiana ir tęsdama monoto- 
nišku balsu akimirką akimis sugavo motinos žvilgsnį. - 
Tai Konstitucijos diena. Mes švenčiame savo laisvę ir 
nepriklausomybę. Šiemet mes minime atsiskyrimo nuo 
Švedijos šimtmetį. 1814 ir 1905 metai. Būtent tai mes ir 
švenčiame. 

— Mano gražuole, - sušnibždėjo Inger Johanė ir pa- 
bučiavo. - Tu tokia protinga. Dabar vėl tave aprengsime, 
ką manai? 

- Tą gali padaryti Ingvaras. 

Ji išsirangė iš motinos rankų ir basomis nuskuodė 
vonios link. Akimirką stabtelėjo priešais televizorių ir jį 

įjungė. Taip, mes mylime*? - sugriaudė per garsiakalbius, 
Kristiana vakare buvo nustačiusi didžiausią garsą. Inger 
Johanė čiupo nuotolinio valdymo pultą ir sumažino gar- 
są. Jau sukosi ieškoti šventinių drabužių jaunėlei dukrai, 
tačiau kažkas netikėtai prikaustė jos dėmesį. 

Vaizdas buvo gana klasikinis. Šventiškai apsirengu- 
sių žmonių jūra priešais Karališkuosius rūmus. Mažos 
ir didelės vėliavos, pensininkai, išsirikiavę eilėje prie ke- 
lių laisvų kėdžių tiesiog po karaliaus balkonu. Stambiu 
planu rodoma pakistanietė mergaitė, vilkinti tautinius 
drabužius; ji juokėsi kameroms ir energingai mojavo. Tuo 
metu, kai kameros objektyvas judėjo nuo vėliavnešių ir 
sustojo ties pasipuošusia reportere, kažkas atsitiko. Mo- 
teris kilstelėjo ranką prie ausies. Ji suglumusi nusišypsojo, 
žvilgtelėjo žemyn į kažką, greičiausiai į rankraštį, ir išsi- 
žiojo ketindama kažką sakyti. Tačiau nepasakė nieko, tik 
pusiau nusigręžė lyg nenorėdama, kad ją filmuotų. Tuo 
metu šmėkštelėjo du netikėti, nemotyvuoti ir per daug 
skubūs epizodai. Šmėstelėjo medžių viršūnės į rytus nuo 
rūmų ir ant tėvo pečių klykiantis vaikas. Vaizdas buvo 
nesufokusuotas. 

Inger Johanė vėl pagarsino televizorių. 

Pagaliau kamera sustojo ties reportere, kuri dabar jau 
visą delną buvo prispaudusi prie kairės ausies, įtemptai 
klausydamasi. Vienas paauglys kyštelėjo galvą iš už jos 
peties ir sustaugė „valio“. 

- O dabar, - galų gale pasakė sutrikusi moteris. - O 
dabar mes trumpai parodysime, kas vyksta Karlo Juhano 
gatvėje... Netrukus mes grįšime, tačiau iš pradžių... 


* Norvegijos valstybinis himnas (vert. past.). 

Paauglys virš reporterės galvos pirštais parodė kiškio 
ausis ir ėmė plyšti juoku. 

— Mes persikeliame į Marienlystą?!, iš kur bus trans- 
liuojamas specialusis reportažas, - kiek per skubiai pasakė 
reporterė ir akimirksniu jos veidas dingo iš ekrano. 

Inger Johanė žvilgtelėjo į laikrodį. Be dvidešimt dviejų 
minučių vienuolikta. 

- Ingvarai, - ištarė ji tyliai. 

Ranhilda pastūmė savo bokštą, ir šis nugriuvo. Pasi- 
rodė naujienų vinjetė. 

- Ingvarai, - sušuko Inger Johanė. - Ingvarai, greičiau 
eik čionai! 

Vyras studijoje vilkėjo tamsų kostiumą. Sunkios gar- 
banos atrodė žilesnės nei paprastai, ir Inger Johanei pasi- 
rodė, kad jis porą kartų nurijo seiles, kol pagaliau pravėrė 
burną. 

- Turbūt kas nors numirė, - tarė Inger Johanė. 

- Ką? 

Ingvaras įėjo į svetainę, laikydamas aprengtą Kristianą 
už rankos. 

— Ar kas nors mirė? 

- Ša. 

Ji mostelėjo ranka televizoriaus link ir pridėjo smilių 
prie lūpų. 

— Kartojame, tai kol kas nepatvirtinta informacija, 
bet... 

Buvo akivaizdu, kad NRK studijoje virte virė darbas. 
Patyręs programos vedėjas priglaudė smilių prie į ausį 


*  Marienlyste įsikūrusi NRK (Norvegijos nacionalinis radijas ir televi- 
zija) būstinė (vert. past.). 

įkištos ausinės, keletą sekundžių įtemptai klausė ir tik 
tuomet pažvelgęs į kamerą tęsė: 

— Mes persikeliame į... 

Jis dvejodamas suraukė antakius. Tuomet išsitraukė 
ausinę, sunėrė pirštus ir kalbėjo toliau: 

— Daugybė reporterių ruošia medžiagą šia tema ir, 
kaip žiūrovai supranta, mums iškilo tam tikrų techninių 
problemų. Po akimirkos susisieksime su savo reporteriais, 
esančiais lauke. Taigi kol kas kartoju: Amerikos prezidentė 
Helen Lardahl Bentley neatvyko, kaip buvo planuota, į 
Gegužės 17-osios proga rūmuose surengtus pusryčius. 
Oficiali nedalyvavimo priežastis neskelbiama. Ji nepasi- 
rodė ir Stortinge??, kur su jo pirmininku Jorgenu Kosmo 
turėjo dalyvauti vaikų eitynėse ir... minutėlę... 

— Arji... ar ji mirė? 

— Mirusi ir raudona su rupia duona, - pasakė Kris- 
tiana. 

Jis atsargiai pasodino ją ant grindų. 

- Jie juk to nežino, - greitai ištarė Inger Johanė. - Ta- 
čiau atrodo, tarsi ji būtų... 

Iš televizoriaus sklindantį skardų dūdų garsą nutraukė 
kitas reportažas - ekrane pasirodė reporteris, dar nespėjęs 
iš palto atlapo išsisegti šventinės juostos. 

- Aš stoviu štai čia, priešais Oslo policijos komisari- 
atą, - uždusęs kalbėjo jis, o mikrofonas smarkiai drebė- 
jo, - ...kur bent jau vienas dalykas tikrai aiškus: kažkas 
atsitiko. Policijos viršininkas Bastesenas, paprastai žen- 
giantis iškilmingos Gegužės 17-osios eisenos priekyje, ką 
tik nuskubėjo keliu štai čia, man už nugaros, kartu su... 


2: Norvegijos parlamentas (vert. past.). 

Jis pasisuko ir mostu parodė į nedidelę kalvelę, kur 
matėsi įėjimas į policijos komisariatą. 

— ...kartu su... keliais kitais. Tuo pačiu metu daugybė 
policijos automobilių išvažiavo iš užpakalinio kiemo, kai 
kurie iš jų su sirenomis. - Haraldai, - kreipėsi vyras stu- 
dijoje. - Haraldai Hansenai, ar girdi mane? 

— Taip, Kristianai, aš tave girdžiu... 

- Ar kas nors paaiškino, kas vyksta? 

— Ne, čia net neįmanoma prasibrauti iki įėjimo. Ta- 
čiau gandai skrieja žaibišku greičiu, mūsų čia jau yra apie 
dvylika trylika žurnalistų ir viena atrodo visiškai aišku: 
kažkas turėjo atsitikti prezidentei Bentley. Ji nepasirodė 
nė vienoje vietoje, kur turėjo dalyvauti šįryt, ir paskelbto 
susitikimo su žurnalistais Stortingo vestibiulyje valandą, 
prieš pat pajudant vaikų eisenai, tiesiog niekas... nepa- 
sirodė! Vyriausybės spaudos tarnyba atrodo visiškai pa- 
laužta, ir kol kas... 

- Kas, po velnių, - sušnibždėjo Ingvaras ir susmuko 
ant sofos atramos. 


- Ša... 
—- Mūsų žmonių yra Valstybinėje ir Ulevolo ligoni- 
nėse bei aplinkui jas, - uždusęs tęsė reporteris, - ... ten 


Bentley, žinoma, būtų atsidūrusi, jeigu jos dingimas 
būtų... susijęs su sveikatos sutrikimais. Tačiau nėra nie- 
ko, kartoju, nieko, kas leistų manyti, jog šiose ligoninėse 
vyksta kas nors neįprasta. Nesiimta jokių saugumo prie- 
monių, nepastebėta kiek didesnio transporto judėjimo, 
nieko. Ir... 

- Haraldai! Haraldai Hansenai! 

-— Aš tave girdžiu, Kristianai! 

— Turiu tave nutraukti, nes mes ką tik gavome... 

Transliacija persikėlė atgal į studiją. Inger Johanė ne- 
galėjo prisiminti, kad kada nors būtų mačiusi, kaip ži- 
nių pranešėjas gauna rankraštį tiesiog studijoje, visiems 
regint. Pradėjus transliaciją, ekrane vis dar šmėžavo 
rankraštį įteikusio žmogaus ranka, o žinių pranešėjas 
grabinėjo aplinkui ieškodamas akinių, kurių iki šiol jam 
nebuvo prireikę. 

— Gavome pranešimą spaudai iš ministro pirmininko 
kabineto, - sukosėjo jis. - Ir aš perskaitysiu... 

Ranhilda paleido gerklę. 

Inger Johanė atatupsta traukėsi iki kampo, o vaikas, 
klykdamas kaip apsėstas, tiesė į viršų rankas. 

- Ji dingo, - priblokštas ištarė Ingvaras. - Ponia pra- 
dingo kaip į vandenį. 

— Kas pradingo? - paklausė Kristiana ir pagriebė jį 
už rankos. 

- Niekas, - beveik negirdimai pasakė jis. 

- Sakei, - atkakliai laikėsi Kristiana. - Tu sakei, kad 
dingo ponia. 

— Mes jos nepažįstame, - tarė jis ir sušnypštė. 

- Bent jau ne mama dingo. Mama yra čia. Ir mes 
važiuosime švęsti pas močiutę ir senelį. Mama niekada 
nedings. 

Ranhilda nusiramino iš karto, kai atsidūrė motinos 
glėby. Ji apsižiojo nykštį ir galva įsikniaubė į Inger Johanės 
kaklo įlinkį. Kristiana vis dar stovėjo laikydama Ingvaro 
ranką ir lėtai sūpavo pirmyn atgal. 

- Dum di rum dum, - šnibždėjo ji. 

- Viskas gerai, - išsiblaškęs pasakė jis. - Širdele, nėra 
jokio pavojaus. 

- Dum di rum dum. 

Dabar ji užsidarys savo pasaulyje, - beviltiškai pagal- 
vojo Inger Johanė. Kristiana beveik visiškai užsisklendė, 
taip ji elgdavosi kiekvienąkart, kai pajusdavo bent ma- 
žiausią grėsmę arba atsitikdavo kas nors nenumatyta. 

- Viskas gerai, drauguže mano. 

Ji paglostė vaikui galvą. 

- Dabar mes visi turime pasirengti. Važiuosime pas 
močiutę ir senelį. Taip, kaip ir planavome. 

Tačiau ji nepajėgė atplėšti akių nuo televizoriaus ekrano. 

Dabar rodė vaizdus, filmuotus iš viršaus, iš malūns- 
parnio, kuris lėtai suko ratus virš Oslo centro. Kamera 
be galo lėtai filmavo Karlo Juhano gatvę nuo Stortingo 
iki rūmų. 

- Daugiau kaip šimtas tūkstančių žmonių, - šnibždėjo 
Ingvaras. Jis stovėjo kaip užburtas ir net nepastebėjo, kad 
Kristiana paleido jo ranką. - Galbūt net dvigubai tiek. 
Kaip, po galais, jie galėjo... 

Svetainės kampe stovėjo Kristiana ir į spintelę daužė 
galvą. Ji vėl buvo nusivilkusi drabužius. 

- Ponia pradingo, - niūniavo ji. - Dum di rum dum. 
Ponia dingo. 

Paskui ji pravirko, tyliai ir nepaguodžiamai. 

Abdala al Rahmanas buvo sotus. Jis perbraukė ranka stan- 
dų pilvą. Akimirką svarstė, ar treniruotės nereikėtų atidėti 
vėlesniam laikui. Jis iš tiesų kiek per daug prisivalgė. Kita 
vertus, likusią dienos dalį laukė gausybė darbo. Jei praleis 
progą pasitreniruoti dabar, gali būti, kad vėliau tam neliks 

laiko. Jis užsirakino milžiniškoje studijoje ir pajuto, kaip 
plūstelėjo vėsus oras, primenantis malonų dvelksmą. Jis 
rūpestingai uždarė duris ir nusirengė - vieną drabužį po 
kito. Pagaliau kaip įprasta liko basas ir vilkėjo tik plačias 
kreidos baltumo trumpikes. 

Įjungė bėgtakį, kuris iš pradžių judėjo lėtai - keturias- 
dešimt penkių minučių treniruotės programą su inter- 
valais. Po jos liks tik menkas pusvalandis treniruotis su 
svarmenimis. Šiek tiek per mažai, atsižvelgiant į jo pomėgį 
ir įpratimą, tačiau vis geriau negu nieko. 

Savaime suprantama, jis negavo jokio pranešimo. Jokio 
patvirtinimo, jokios užkoduotos žinutės, telefono skambu- 
čio ar slapto elektroninio laiško. Šiuolaikinės ryšio priemo- 
nės panašios į dviašmenį kardą: efektyvios ir kartu per daug 
pavojingos. Jis susitiko su prancūzų verslininku pusryčių ir 
sukalbėjo ryto maldą su tėvu. Per trumpą apsilankymą žir- 
gyne apžiūrėjo šiąnakt gimusį kumeliuką, kuris buvo tikra 
atgaiva jo akims. Niekas nesudrumstė Abdalos al Rahmano 
ramybės; jis gyveno kasdieniškai — čia ir dabar. 

Tai net nebuvo būtina. 

CNN jau seniausiai patvirtino tai, ko jis laukė. 

Akivaizdu, kad viskas ėjosi taip, kaip ir turėjo. 

Viskas veikė. 

Ši mintis jai atėjo į galvą tada, kai pagaliau galėjo nu- 
vogti šiek tiek laiko ir surūkyti cigaretę. 

Teisingumo ministro atsakingoji sekretorė Beata Kos 
nebuvo užkietėjusi rūkalė, bet visuomet nešiojosi rankinėje 

dešimties cigarečių pakelį. Apsivilkusi paltą, liftu nusilei- 
do į fojė. Ši buvo neprieinama publikai, priešais įėjimus 
abiejose pusėse stovėjo ginkluoti apsaugininkai. Per kūną 
perbėgo lengvas drebulys, ji linktelėjo civiliniam tarnauto- 
jui, ir šis be kalbų per užtvaras ją praleido laukan. 

Ji perėjo gatvę. 

Viskas iš tikrųjų veikė. Viskas, kas iki šiol tebuvo nie- 
ko nesakančios direktyvos ir gryniausia teorija, vos per 
keletą ryto valandų tapo tikrove. Ryšių įranga ir įspėjimo 
sistema veikė taip, kaip ir turėjo. Vadovaujantys asmenys 
buvo sušaukti, personalas savo vietose. Į biurą atvyko net 
gynybos ministras, kuris Valstybės dienos proga buvo 
išvykęs į Svalbardą. Visi žinojo savo vaidmenis ir vietas 
didžiuliame mechanizme, kurį išjudinus atrodė, kad to- 
liau jis sukasi pats. Galbūt viena ar dviem valandomis 
per vėlai, kaip neabejotinai manė Pėteris Salhiusas, bet ji 
vis tiek negalėjo nuslopinti pasididžiavimo jausmo, kad 
dalyvauja didžiame istoriniame įvykyje. 

- Gėdykis, - sumurmėjo ji ir užsidegė cigaretę. 

Naujiena apie staigų Amerikos prezidentės dingimą 
dar nebuvo sugadinusi šventinės nuotaikos. Triukšmas 
ir džiaugsmingi šūksniai iš Karlo Juhano gatvės silpnai 
ataidėjo iki vyriausybės kvartalo pastatų. Pro šalį šaliga- 
tviu skubantys žmonės šypsojosi ir juokėsi. Galbūt jie dar 
nieko nežinojo. Nors naujiena seniausiai pasklido ir abu 
didieji televizijos kanalai visą rytą transliavo naujienas, 
atrodė, tarsi tauta nesileido, kad jai kas nors trukdytų 
iškilmingai švęsti savo kasmetę šventę. 

Nuo cigaretės pasijuto gerai. 

Akimirką padvejojusi užsidegė dar vieną. Jos žvilgsnis 
klaidžiojo nuo žurnalistų grupės, stoviniuojančios priešais 

daugiaaukštį vyriausybės pastatą, iki žalių neperšaunamų 
septinto aukšto langų stiklų. Jie ryškiai išsiskyrė iš viso 
pastato. Mintyse ji dažnai stebėdavosi, kam teisingumo 
ministrui neperšaunami kabineto langų stiklai, jei jis vie- 
nas vaikšto apsipirkti į „Rimi“ ir namuose vargiai turi ką 
nors daugiau nei įprastą „Securitas“ apsaugos sistemą. 
Tikriausiai taip turi būti, - pamanė ji, kaip visuomet ra- 
miai ir lojaliai reaguodama į esamus dalykus. 

Iš viršaus į ją žvelgė vyriškis. 

Abejodama ji kilstelėjo ranką pasisveikinti. Jis irgi 
pamojavo. Tai buvo Pėteris Salhiusas. Geras žmogus. 
Žmogus, kuriuo galima pasitikėti. Kiek teko susitikti - vi- 
suomet draugiškas, dėmesingas ir atidus, toks nepanašus 
į daugelį įžymybių, kurios ateidavo ir išeidavo iš teisingu- 
mo ministro kabineto ir vargiai atkreipdavo dėmesį, kad 
ji iš viso egzistuoja. 

Beata Kos numetė nuorūką ant kalnelio ir lengvai 
primynė batu. Kai vėl žvilgtelėjo į viršų, jai pasirodė, kad 
Salhiusas kažką pasakė, paskui užtraukė užuolaidas ir vėl 
nusigręžė į kambarį. 

Pro šalį lėtai, be garso pravažiavo policijos automobilis 
su įjungtais mėlynais žiburėliais. 

- Kadangi dabar likome vieni, - pasakė Pėteris Sal- 
hiusas, - kabinete su žaliais langų stiklais buvo likę tik 
teisingumo ministras ir Oslo policijos viršininkas, - aš 
sau leidžiu paklausti... 

Jis pasikasė barzdą ir nurijo seiles. 

- Viešbutis „Opera“, - staiga pasakė jis ir įsmei- 
gė žvilgsnį į policijos viršininką Basteseną. - Viešbutis 
„Opera“! 

- Taip... 


55 


- Kodėl? 

- Aš ne visai supratau klausimą, - tarė truputį užsiga- 
vęs Bastesenas ir suraukė kaktą. - Tai buvo... 

- Mes čia turime „Continental“ ir „Grand“ viešbu- 
čius, - priverstinai tyliu balsu nutraukė Salhiusas. - Įspū- 
dingai prašmatnūs ir nuo seno garsūs viešbučiai. Mes 
turime dailių reprezentacinių numerių ir dar... 

Jis labiau prislopino balsą ir pabarbeno pirštu į didžiu- 
lį Oslo centro žemėlapį. 

— Čia gyveno karaliai. Princesės ir prezidentai. Alber- 
tas Einšteinas, po velnių... 

Jis sustojo ir giliai įkvėpė. 

— ...ir tik vienas Dievas težino, kiek dar kitų garseny- 
bių, kino žvaigždžių ir Nobelio premijos laureatų gražiai 
ir saugiai miegojo savo lovose čia... 

Smiliumi beveik pragręžė skylę žemėlapyje. 

— ...o Amerikos prezidentei apgyvendinti buvo pasi- 
rinkta prakeikta elektros pastotė tarp pilnos narkomanų 
geležinkelio stoties ir kvailos statybų aikštelės. Viešpatie 
aukščiausias... 

Jis atsitiesė su grimasa veide. Vienintelis kambaryje 
girdimas garsas buvo silpnas ūžesys, sklindantis iš oro 
kondicionavimo įrangos. Ministras su Bastesenu pasi- 
lenkė prie žemėlapio, pakloto ant stalo, ir ėmė atidžiai jį 
tyrinėti, tarsi ponia prezidentė būtų galėjusi pasislėpti tarp 
gatvių pavadinimų ir brūkšniais padalytų rajonų. 

- Kaip jums galėjo šauti mintis padaryti kažką pa- 
našaus? 

Teisingumo ministras atsitraukė porą žingsnių atgal. 
Policijos viršininkas Bastesenas nuo uniformos krūtinės 
nusibraukė nematomas dulkes. 

— Nė vienas iš mūsų nenusipelnė, kad būtų kalbama 
tokiu tonu, - ramiai pasakė jis. - Ir drįstu priminti, kad 
dabar mes esame atsakingi už apsaugą. Vadinasi, turime 
saugoti objektus - ir norvegiškus, ir užsienio. Aš galiu 
užtikrinti, kad... 

- Terje, - nutraukė Salhiusas ir išpūtęs žandus vėl lėtai 
išleido orą. - Aš atsiprašau. Jūs esate teisus. Aš privalėjau 
susitvardyti. Bet... Mes juk pažįstame „Grand“ viešbutį! 
Mes dalyvavome mokymuose, kaip apsaugoti „Continen- 
tal“ viešbutį. Kodėl, po galais... 

- Tuomet leiskite man atsakyti! 

- Siūlau visiems atsisėsti, - griežtai tarė teisingumo 
ministras. 

Kiti du neparodė nė menkiausio paklusnumo ženklo. 

- Jie neseniai įrengė prezidentinius apartamentus, - pa- 
sakė Bastesenas. - Viešbučio planai - sukurti kultūrinio 
elito įvaizdį. Didelių žvaigždžių. Iki šiol jų reputacija ne 
visai... Na, ne „Grand“ klasės, jei taip galima sakyti, bet kai 
bus pastatyta naujoji opera, jis taps tikrai pranašesnis ir... 

Smiliumi jis nubrėžė ratą Bjorvikoje. 

- Šiuo metu štai čia yra didžiulė kelių sankirta ir ne itin 
žavinga vieta. Turime tai pripažinti. Tačiau planai tokie, 
kad... Prezidento apartamentai atitiko visus mūsų reika- 
lavimus. Estetinius, praktinius ir ypač saugumo. Nuostabus 
vaizdas. Jie sujungė esamus liukso kambarius su dviem 
kitais kambariais dešimtame aukšte, kurie... Be to... 

Jis kreivai nusišypsojo. 

- Tiesą sakant, buvo prieinama kaina. 

Staiga stojo kapų tyla. Negalėdamas patikėti tuo, ką 
išgirdo, Salhiusas nustebęs spoksojo į Basteseną, kuris 
nenuleido akių nuo žemėlapio. 

- Prieinama kaina, - sudejavo Saugumo tarnybos 
vadovas. - Amerikos prezidentė atvyksta į Norvegiją. 
Keliami milžiniški saugumo reikalavimai, galbūt patys 
didžiausi nei kada nors anksčiau. Ir jūs pasirenkate vieš- 
butį, kuris yra... pigus! Pigus! 

- Jūsų departamentas taip pat turėjo būti supažin- 
dintas, - vis dar gana ramiai pasakė Bastesenas, - ...ir 
kiekvieno departamento vadovo pareiga - visur, kur tik 
įmanoma, taupyti valstybės lėšas. Mes atlikome viešbučio 
„Opera“ analizę, lygindami jį su tais viešbučiais, kuriuos 
minėjote. Viską susumavus, „Opera“ pasirodė geriausias. 
Drįstu priminti, kad pačios ponios prezidentės saugumo 
aparatas pakankamai galingas. Savaime suprantama, Slap- 
toji tarnyba apžiūrėjo teritoriją. Nuodugniai. Kiek galėjo- 
me suprasti, buvo vos keletas nepritariančiųjų. 

— Aš manau, kad viską turėtume palikti taip, kaip yra, - 
tarė teisingumo ministras. - Privalome žvelgti tikrovei į 
akis ir negalvoti, kas galėjo, turėjo ar privalėjo būti pada- 
ryta kitaip. Dabar siūlau... 

Jis nuėjo durų link ir jas atidarė. 

— Kur brėžiniai? - paklausė Pėteris Salhiusas ir pažvel- 
gė į policijos viršininką. 

- Viešbučio? 

Salhiusas linktelėjo. 

— Mes juos turime. Tuojau pat gausiu jų kopijas. 

- Ačiū. 

Susitaikydamas jis ištiesė ranką. Bastesenas padvejojo, 
tačiau galų gale ištiesė savąją. 

Jau buvo po antros valandos. Iš Helen Bentley vis dar 
nesigirdėjo jokių žinių. Jie tiksliai nežinojo, kada ji pra- 
dingo. Ir nei Oslo saugumo tarnybos vadovas, nei policijos 

viršininkas nežinojo, kad viešbučio „Opera“ brėžiniai, 
kuriuos tyrinėjo niūriame, išgaubtame pastate, esančiame 
Grenlandsleiret 44, nebuvo itin tikslūs. 

Vyras atsibudo pilna ausimi vėmalų. 

Smarvė rietė nosį, ir jis pabandė atsikelti, bet rankos 
nenorėjo paklusti. Nusiminęs jis vėl atsigulė. Dabar jau 
buvo nueita per toli. Jis pradėjo vemti. Jis negalėjo prisi- 
minti, kada baigė gerti visą tą šlamštą. Kelis dešimtmečius 
grūdintas skrandis tapo atsparus. Tik denatūruoto spirito 
vengė. Denatūruotas spiritas buvo mirtis. Prieš dvejus me- 
tus po šaunaus vakarėlio, prisivaišinę kontrabandinėmis 
gėrybėmis, su dviem sėbrais atsidūrė ligoninėje. Visi buvo 
apsinuodiję metilo alkoholiu. Vienas mirė. Kitas apako. Jis 
pats pakilo po penkių dienų ir nužingsniavo tiesiai namo 
toks gyvybingas, koks jau seniai buvo buvęs. Gydytojas 
sakė, kad jam pasisekė. 

Praktika, - pamanė jis. - Reikia įgyti praktikos. 

Tačiau denatūruoto spirito vengė. 

Butas atrodė košmariškai. Jis tai Žinojo. Reikėjo ko 
nors imtis. Kaimynai buvo pradėję skųstis. Visų pirma dėl 
kvapo. Jis turi ką nors daryti, kitaip atsidurs gatvėje. 

Jis vėl pabandė atsistoti. 

Velnias. Visas pasaulis ėmė suktis ratu. 

Stipriai skaudėjo kirkšnį, plaukai buvo apvemti. Jei 
pavyktų nuritinti apatinę kūno dalį nuo sofos, galbūt atsi- 


Jis nebūtų vėmęs. Jam būtų užtekę jėgų atsistoti. 

Lėtai, tausodamas liesame kūne dar likusias jėgas, jis 
perkėlė kojas ant kavos stalelio. Pagaliau pavyko pereiti 
lyg ir į sėdimą padėtį, keliais klūpant ant suvelto kilimo, 
o kūną atremti į sofos sėdynę - tarytum meldžiantis. 

Per garsiai plyšojo televizorius. 

Dabar jis prisiminė. Įjungė jį šįryt grįžęs namo. Tarsi 
sapne atsiminė, kad kažkas beldė į duris. Stipriai ir nekan- 
triai, kaip daro prakeikti kaimynai, niekada neduodantys 
ramybės. Laimė, daugiau nieko neįvyko. Farai tokią dieną 
kaip ši, aišku, turėjo ką veikti ir be tokio vargšelio kaip jis. 

- Valio Gegužės 17-ajai, - su didžiausiomis pastango- 
mis sušnypštė jis ir pagaliau užsiropštė ant sofos. 

- Vis dar neaišku, kada prezidentė Bentley dingo iš 
viešbučio... 

Garsas pervėrė jo pavargusias smegenis. Vyras ant 
suversto kavos stalelio pabandė rasti nuotolinio valdy- 
mo pultą. Ant senų laikraščių išbarstyti bulvių traškučiai 
mirko aluje, išpiltame iš apverstos skardinės. Kažkas pa- 
sivaišino pica, kurią vakar buvo gavęs iš vieno draugelio 
galiniame kieme ir taupė Valstybės dienos šventei. Jis ne- 
galėjo suvokti kas. 

- Tiek, kiek Naujienų laidai pavyko sužinoti, Amerikos 
prezidentė... 

Apskritai ši naktis buvo velniškai puiki. 

Tikras alkoholis, o ne įprastas sušiktas pilstukas. Jis 
gavo net pusę „Upper Ten“. Tiesą sakant, turėjo pripažinti, 
net truputį daugiau. Jis truktelėjo ir iš kitų butelaičių, kai 
manė, kad niekas jo nemato, ir tik vienintelį kartą sukėlė 
nedideles muštynes. Bet juk taip ir turi būti tarp gerų 
draugų. Kai viskas baigėsi, dar pora nedidelių butelai- 
čių nusėdo vidinėje kišenėje. Puošeiva Merė tam nebūtų 

prieštaravusi. Puošeiva Merė buvo gera mergaitė. Jai pa- 
sisekė, kad ją pasiėmė pinigų pertekusi policininkė, jos 
išlaikytoja, ir ji tapo savimi patenkinta namų darbininke 
vakarinėje miesto dalyje. Tačiau Puošeiva Merė ne iš tų, 
kurie pamiršta, iš kur yra kilę. Žinoma, ji niekuomet ne- 
norėjo išeiti iš to buto-tvirtovės, kuriame užsidarė, tačiau 
dukart per metus siųsdavo pinigų Beritai iš Cypės - Ge- 
gužės 17-ąją ir per Kūčias. Tuomet senoji šutvė galėdavo 
švęsti. Su maistu ir kitomis gėrybėmis. 

Po tokio puikaus vakaro jis neturėjo taip blogai 
jaustis. 

Kaltas ne alkoholis, bet tas prakeiktas kiaušių vėžys. 

Kai paryčiais jis ėjo per miestą, galėjo būti apie ketvirta 
valanda, virš fiordo pastebėjo nuostabią šviesą. Savaime 
suprantama, abiturientai stūgavo aplinkui, bet trumpomis 
tylos akimirkomis jis ramiai atsikvėpdavo. Ant suoliuko 
ar atsirėmęs į tvorą šalia šiukšlių dėžės, kur rado dar ne- 
atkimštą alaus butelį. 

Pavasarį šviesa buvo tokia nuostabi. Medžiai atrodė 
draugiškesni ir net automobiliai pypsėjo ne taip piktai, kai 
retkarčiais jis per daug netikėtai įsvirduliuodavo į kelią, 
o vairuotojai turėdavo spausti stabdžius. 

Oslas buvo jo miestas. 

- Policija prašo visus, kurie galėjo ką nors pastebėti... 

Po paraliais, kur dingo valdymo pultas? 

Štai. Pagaliau. Jis buvo pasislėpęs po pica. Jis patylino 
garsą ir vėl lėtai susmuko ant sofos. 

— Tai bent, - sutrikęs ištarė jis. 

Jie rodė kažkokių drabužių nuotrauką. Mėlyna palai- 
dinukė. Ryškiai raudonas švarkas. Batai, atrodantys taip, 
kaip atrodo bet kokie batai. 

— .„„kaip praneša policija, šiuos drabužius turėjo vilkėti 
prezidentė Bentley tuo metu, kai dingo. Svarbu, kad... 

Buvo dešimt po keturių. 

Jis kaip tik pažiūrėjo į bokšto laikrodį priešais senąją 
Rytinę geležinkelio stotį, kai atėjo ji. Ji ir du vyrai. Švar- 
kas buvo raudonas, tačiau ji atrodė per sena, kad būtų 
abiturientė. 

Po velnių, kaip dega tarpukojis. 

Ar kas nors pradingo? 

Buvo puiki naktis. Jo tempas buvo ne lėtesnis už tą, 
kurį galėjo pasiekti šlitiniuodamas per miestą namo; buvo 
sotus ir jautėsi gerai. Įvairiaspalvės girliandos puošė ga- 
tves, ir jis atkreipė dėmesį, kaip visur švaru. 

Vėmalų kvapas pradėjo gerokai erzinti. Jis turėjo ko 
nors imtis. Jis turėjo susitvarkyti čia, namuose. Išsivalyti, 
kad nebūtų išmestas lauk. 

Jis užsimerkė. 

Tas prakeiktas vėžys. Tačiau žmogus turi nuo ko nors 
mirti, - pagalvojo jis. Taip jau yra. Jam tebuvo šešiasde- 
šimt vieneri, tačiau gerai pagalvojus, buvo pakankamai. 

Jis palengva nuslydo į šoną ir giliai užmigo viena au- 
simi savo vėmaluose - dar kartą. 

— ...1r taip tiesiog yra. 

Ministras pirmininkas atsisėdo atgal į kėdę. Didžiaja- 
me kambaryje pasidarė tylu. Ore tvyrojo silpnas drėgmės 
tvaikas. Ši vieta ilgą laiką buvo uždaryta. Pėteris Salhiusas, 
sunėręs rankas už galvos, žvalgėsi po kambarį. Palei vieną 

sieną stovėjo į prekystalį panašus ilgas baldas. Didžią- 
ją kambario dalį užėmė pasitarimų stalas ir keturiolika 
aplinkui sustatytų kėdžių. Ant sienos kabojo plazminis 
ekranas. Stiprintuvai stovėjo ant žemės sustatytuose sti- 
kliniuose stovuose. Ant priešais esančios sienos kabojo 
pageltęs pasaulio atlasas. 

- Taigi šie... 

Oslo policijos viršininkas Terjė Bastesenas atrodė 
taip, lyg norėtų pasakyti babuinai, tačiau sakinį užbaigė 
kitaip: 

— ...agentai kvaršins mums galvas. Turės galimybę 
naudotis viskuo, ką rasime, žinoti viską, ką veikiame, ką 
galėtume galvoti ir kuo tikėti. Taigi. 

Prieš ministrui pirmininkui atsakant, Pėteris Salhiusas 
giliai įkvėpė. Netikėtai jis palinko į priekį, rankas laiky- 
damas ant stalo viršaus. 

- Visų pirma aš manau, kad vienas dalykas mums turi 
būti pakankamai aiškus, - tarė jis tyliai. - Ir tai yra, kad 
amerikiečiai jokiu būdu negali leisti savo prezidentei pra- 
dingti tiesiog ore, patys nepadarę absoliučiai visko, kas 
įmanoma, kad... 

Jo pirštas pakibo ore. 

-...ją rastų. Antra... 

Kitu pirštu jis dūrė į lubas. 

— ...sugauti tą ar tuos, kurie ją pagrobė. Ir trečia... 

Jis nusišypsojo. 

- Sumaišyti dangų ir žemę - ir pragarą, jei bus būti- 
na, - kad šie būtų nubausti. Ir tai bus vykdoma čia, šioje 
šalyje, taip sakant. Turiu omenyje, bausmė. 

Teisingumo ministras sausai atsikrenkštė. Visi sužiuro 
į jį. Per šį susitikimą jis pirmą kartą pravėrė burną. 

— Amerikiečiai yra mūsų draugai ir geri sąjunginin- 
kai, - tarė jis; balse buvo jaučiamas iškilmingumu persi- 
sunkęs išgąstis; Pėteris Salhiusas užsimerkė, kad jo nenu- 
trauktų. - Ir mes, savaime suprantama, privalome jiems 
padėti. Tačiau turi būti aišku kaip dieną... 

Ministras kiek per stipriai trenkė kumščiu į stalą. 

— ...„kad mes esame Norvegijoje. Ir kad viskas patenka 
į Norvegijos jurisdikciją. Norvegijos policija atsakinga už 
tyrimą. Tegul tai būna visiškai aišku. Ir kai nusikaltėlis bus 
sugautas, tuomet Norvegijos teismai... 

Balsas šaižiai suspiegė, jis pats tai išgirdo. Jis nutilo. 
Dar kartą atsikrenkštė ieškodamas atramos taško. 

- Su visa pagarba... 

Pėterio Salhiuso balsas, palyginti su jo, buvo šiurkštus. 
Jis pakilo nuo kėdės. Teisingumo ministras liko sėdėti 
pusiau pravira burna. 

- Ministre pirmininke, - tęsė Salhiusas, net nežvilgte- 
lėjęs į aukščiausią Norvegijos policijos asmenį. - Manau, 
jau pats laikas čia susirinkusiems suteikti šiokios tokios 
realios informacijos. 

Policijos komisarė, liesa moteris, vilkinti uniformą ir 
apskritai tik klausiusis šio susitikimo metu, atsišliejo į 
kėdės atlošą ir ant krūtinės susikryžiavo rankas. Beveik 
visą laiką ji atrodė išsiblaškiusi, porą sykių išėjo iš kamba- 
rio atsakyti į telefono skambučius. Dabar ji įsmeigė akis į 
Saugumo tarnybos vadovą ir atrodė susidomėjusi. 

- Turiu pagrindo, - susierzinęs bandė kalbėti teisin- 
gumo ministras, - ...atkreipti dėmesį, kad... 

— Manau, mes tam skirsime laiko, - nutraukė ministras 
pirmininkas rankos mostu, kuris tikriausiai turėjo veikti 
raminamai, tačiau atrodė kaip priekaištas nepaklusniam 

vaikui. - Nagi, Salhiusai. Kokios realios informacijos 
mums trūksta? Ką tokio matėte jūs, ko mes, visi likusieji, 
iki galo nesuvokėme? 

Jo akys, kurios apvaliame veide iki šiol atrodė nepa- 
prastai siauros, dabar buvo tarsi išpjautos skalpeliu. 

- Ar tik man, - pradėjo Salhiusas ir skėstelėjo ran- 
komis. - Ar tik man ši situacija atrodo visiškai absur- 
diška? 

Nelaukdamas atsakymo, jis tęsė: 

- Visos nedidelės karinės oro pajėgos, o dar ir „Air 
Force One“. Apie penkiasdešimt Slaptosios tarnybos agen- 
tų. Du šarvuoti automobiliai. Sprogmenis aptinkantis šuo. 
Būrys specialiųjų patarėjų, kurie, apskritai kalbant, iš tiesų 
yra FTB agentai, jei kuris nors iš jūsų abejotų... 

Jis stengėsi nežiūrėti į teisingumo ministrą, kuris da- 
bar nesustodamas pieštuku maišė kavos puodelyje. 

- Tai yra Amerikos prezidentės palyda jos vizito Nor- 
vegijoje metu. Ir žinote? Tai yra stulbinamai mažai! 

Dabar jis palinko virš stalo, abi rankas atrėmęs į stalo 
paviršių. 

- Mažai! 

Žodis pakibo ore; atrodė, kad taip jis norėjo sukelti 
šoko efektą. 

— Man šiek tiek sunku suprasti, kur jūs sukate, - ramiai 
pasakė policijos komisarė. - Mums visiems žinoma, kokia 
komanda atvyko su prezidente, ir tai ne... 

- Iš tiesų labai mažai, - pakartojo Pėteris Salhiusas. - 
Nieko keista, jei Amerikos prezidentas atsiveža dviejų 
trijų šimtų agentų armiją. Savi virėjai, visas automobilių 
parkas. Didžiulis sunkvežimis, prikimštas modernios 
ryšių įrangos. Karinis greitosios pagalbos automobilis. 

Neperšaunami skydai, naudojami per viešus pasirody- 
mus, kompiuterinė įranga, visa ruja šunų: pėdsekių, ap- 
tinkančių sprogmenis, apsauginių šunų... 

Jis atsitiesė, veidą vėl iškreipė grimasa. 

- Bet čionai atvyksta dama su gana silpnomis pajėgo- 
mis. Atsiprašau... 

Jis žaibiškai atsiprašė ir norėdamas sukliudyti pakėlė 
ranką ministro pirmininko pusėn. 

— Prezidentė, norėjau pasakyti. Ponia prezidentė. Ir, 
aišku, jūs galvojate kodėl. Kodėl? Kodėl, po galais, Ame- 
rikos prezidentė atvyksta savo pirmojo užsienio vizito su 
tokia menka apsauga iš savo pusės? 

Neatrodė, kad klausytojai būtų giliai apmąstę šį klausi- 
mą. Priešingai, iki tol pokalbis sukosi apie didžiulę grupę 
amerikiečių pareigūnų, kurie dabar beldėsi į duris, veržėsi 
į kabinetus, užgrobė įrangą ir apskritai Norvegijos poli- 
cijai kėlė sunkumų. 

— Kadangi-čia-yra-saugu. 

Žodžiai buvo ištarti perdėtai lėtai ir jis pakartojo: 

— Kadangi Norvegija yra saugi. Taip mes manome. 
Pažiūrėkite į mus. 

Jis atsargiai sudavė sau į krūtinę. 

- Visa tai yra absurdas, - tyliai pakartojo jis, dabar jo 
klausytojai buvo dėmesingesni. - Ši siaura juosta žemė- 
lapyje, ši... 

Jis žvilgtelėjo į pasaulio atlasą. Kampai buvo nutrinti. 
Storomis raidėmis parašytas žodis „Jugoslavija“ laikė ap- 
glėbęs Balkanus, ir Pėteris Salhiusas ėmė purtyti galvą. 

- Senoji geroji Norvegija, - tarė jis ir perbraukė pirš- 
tu per savo šalį iš šiaurės į pietus. - Daugybę metų mes 
pakaitomis kalbėjome apie tai, kokius įdomius ryšius 

užmezgėme ir kokia daugiakultūre tauta tapome, o jau 
kitą akimirką leidomės užliūliuojami taikos, nekaltu- 
mo ir kitoniškumo idėjos. Visą laiką mes sakome, kad 
pasaulis priartėjo prie mūsų, ir tuo pat metu jaučiamės 
to paties pasaulio nepaprastai įžeisti, jei jis į mus ne- 
žiūri kaip mes: mes esame idiliškas taškelis žemėlapyje. 
Taikus pasaulio kampelis - turtingas, kilnus ir visiems 
malonus. 

Jis prikando sausą lūpos kraštelį. 

— Mes esame stipraus, baisaus konflikto viduryje ir aš 
noriu, kad jūs tai suprastumėte. Ši šalis pasirengusi vie- 
nokiai ar kitokiai krizei tiek, kiek įmanoma. Mes esame 
pasirengę epidemijoms ir kitoms katastrofoms. Kai kas 
mano, kad mes esame pasirengę netgi karui... 

Jis silpnai šyptelėjo gynybos ministro pusėn, tačiau 
šis neatsakė šypsena. 

- Tačiau tam mes visiškai nesame pasirengę. Tam, kas 
vyksta dabar. 

- Ir tai yra?.. - paklausė policijos komisarė; balsas 
buvo aiškus ir aštrus. 

- Tai yra, kad mes praradome Amerikos prezidentę. 

Teisingumo ministras ne vietoje sugokčiojo, tai galėjo 
pasirodyti kaip kikenimas. 

- O su tuo jie tiesiog negali taikstytis, - nepertrauk- 
tas pasakė Salhiusas ir grįžo prie kėdės, nuo kurios buvo 
pakilęs. 

- Istorijai žinoma, kad vienas kitas amerikiečių pre- 
zidentas buvo nužudytas. Tačiau jie niekuomet, nė vieno 
vienintelio karto neprarado prezidento svetimoje žemėje. 
Ir aš jums garantuoju vieną dalyką... 

Jis sunkiai atsisėdo. 

- Kiekvienas Slaptosios tarnybos agentas, dabar šmiži- 
nėjantis aplinkui ir apsunkinantis gyvenimą mūsų paval- 
diniams, priima tai asmeniškai. Visiškai asmeniškai. This 
happened on their watch" ir jie tiesiog nenori, kad graužtų 
sąžinė. Jiems tai blogiau nei... Jiems tai yra... 

Jam užsikirtus, ministras pirmininkas paklausė: 

- Su kuo... iš tiesų su kuo mes juos galėtume paly- 
ginti? 

- Su niekuo. 

— Niekuo? Bet tai politinė jėga ir... 

— Taip. Jie neabejotinai turi ir kitų užduočių, tačiau 
būtent asmens apsaugos tarnyba sudaro visų pajėgų bran- 
duolį. Taip yra nuo prezidento Makinlio nužudymo 1901 
metais. Ir tai, kas įvyko šiąnakt, kelia rimtą grėsmę šiam 
branduoliui. Ypač dėl to, kad visa tai atsitiko dėl didžiulės 
apmaudžios klaidos, kurią padarė jie patys. 

Teisingumo ministras vis dar skimbčiojo į puodelį. 
Daugiau nieko nebuvo girdėti. Šį kartą niekas nepasinau- 
dojo tylos minutėle, kad užduotų klausimą. 

- Jie netinkamai įvertino situaciją, - tarė Pėteris Sal- 
hiusas. - Visiškai. Ne tik mes šią šalį laikome taikiu kam- 
peliu pavojingame pasaulyje. Ir amerikiečiai taip mano. 
O didžiausią rūpestį šioje situacijoje kelia ne tik tai, kad 
be pėdsakų dingo prezidentė, bet ir tai, kad amerikiečiai 
iš tikrųjų tikėjo, kad čia saugu. Būtent jie sugeba geriau 
vertinti tokius dalykus, nei mes. Tiesiog jie turėjo geriau 
žinoti, kadangi... 

- Kadangi jie turi neįtikėtinai daug daugiau informa- 
cijos, - lėtai nutęsė policijos komisarė. 


23 


Tai nutiko per jų budėjimą (angl.). 

- Taip. 

— Labai gerai, - tarė ministras pirmininkas. 

- Būtent, - pasakė gynybos ministras ir linktelėjo. 

— Taip, - pakartojo Pėteris Salhiusas. 

Visi nutilo. Net teisingumo ministras paliko ramy- 
bėje kavos puodelį. Ant sienos kabantis plazminis ekra- 
nas švietė mėlynai, nes nebuvo ko rodyti. Dienos šviesos 
lempa palubėje pradėjo mirkčioti be jokios tvarkos ir be 
garso. Kai tingus musės zvimbimas palubėje sudrums- 
tė tylą, Pėteris Salhiusas nusekė ją akimis. Tyla pasidarė 
nepakeliama. 

- Vadinasi, amerikiečiai neturi nė mažiausio supra- 
timo, su kuo susidūrė, - apibendrino vyriausybės va- 
dovas. 

Jis susirinko dokumentus ir sudėjo priešais save į 
krūvelę, daugiau nerodydamas jokių ženklų, kad norėtų 
baigti susirinkimą. 

- Netgi ir jie, - norėjau pasakyti. 

- Aš verčiau sakyčiau, kad jie nenumanė, - susimąstęs 
pasakė Salhiusas. - Norėjau pasakyti, iš anksto. Amerikie- 
čių laukia išbandymas - išanalizuoti galybę medžiagos, 
kurią turi. Iš naujo. Sudėti kortas kita tvarka ir žiūrėti, 
koks vaizdas išeis. 

- Tačiau problema ta, - tarė policijos komisarė ir len- 
gvai pabaidė musę, kuri pradėjo agresyviai atakuoti, - kad 
jie turi per daug kortų, kurias reikia sudėlioti. 

Salhiusas linktelėjo. 

- Tiesiog neturime nė mažiausio supratimo, - linkte- 
lėjo jis; akys atrodė sausos, jis įsikando į nykštį. - Mums 
sunku įsivaizduoti, ką jie žino. Ir kokią informaciją gau- 
na. Kiekvieną minutę, kiekvieną valandą, ištisą parą. 

Po Rugsėjo 11-osios FTB pajėgos žymiai padidėjo, jų 
biudžetas išaugo. Anksčiau buvusi palyginti tradicinė 
policijos organizacija, atlikusi aiškias policijos funkcijas 
ir besirūpinusi daugiausia vidinėmis, amerikietiškomis, 
problemomis, dabar daugiausia pinigų ir personalo turi 
skirti antiteroristinei veiklai. O tai, mielos ponios ir 
ponai... 

Nuo stalo jis paėmė oficialią Helen Lardahl Bentley 
nuotrauką. 

- Prezidento pagrobimas, be abejonių, telpa į ame- 
rikietiškąją terorizmo sąvoką. Būkite tikri, dabar jie 
audringai pasirodys. Kaip ir sakiau, tikėtina, jog pre- 
zidentės palydoje jau yra FTB agentų. But we ain't seen 
nothing yet.?* 

Jis nusišypsojo ir, nerimastingai žvelgdamas į pre- 
zidentės nuotrauką, smiliumi ėmė braukyti marškinių 
apykaklės kraštą. 

— Man pranešė, kad jau po trijų valandų nusileis speci- 
alusis lėktuvas, - patvirtino policijos komisarė. - Ir, aišku, 
vėliau atskris dar keli. 

Ministras pirmininkas pirštų galiukais bėginėjo po 
stalo paviršių. Šie sustojo prie kavos dėmės. Dvi gilios 
vagos įsirėžė tarp veido odos raukšlių, ir tik šviesos at- 
spindys išdavė esant porą akių. 

— Mes juk kalbame ne apie paprastą invaziją, - aiškiai 
suirzęs pasakė jis. - Jūs kalbate taip, tarsi mes visiškai 
priklausytume nuo amerikiečių malonės, Salhiusai. Nė 
kiek neabejokime... 

Jis mažumėlę pakėlė balsą. 


* Bet mes dar nieko nematėme. (Angl.) 

— „.„kad tai, kas atsitiko, įvyko Norvegijos žemėje. Sa- 
vaime suprantama, kad mes kaip įmanydami stengsimės 
ir skirsime reikalingų lėšų, o su amerikiečiais privalome 
elgtis, kaip ir pridera, pagarbiai. Tačiau tai yra ir bus Nor- 
vegijos reikalas. Kurio imsis Norvegijos policija ir teisinė 
sistema. 

- Sėkmės, - sumurmėjo Pėteris Salhiusas ir krumpliais 
patrynė kaktą. 

- Aš nenorėčiau jokių... 

Ministras pirmininkas, nebaigęs minties, pakėlė stikli- 
nę vandens prie lūpų. Ranka truputį drebėjo, ir jis nulei- 
do stiklinę net nepabandęs iš jos gerti. Jam dar nespėjus 
prašnekti, policijos komisarė palinko virš stalo: 

— Pėteri, ką iš tiesų tu manai? Ar mes viską turime 
perleisti amerikiečiams? Atsisakyti savo suverenumo ir 
jurisdikcijos? Tu nerimtai kalbi, tiesa? 

- Savaime suprantama, kad aš taip nemanau, - tarė 
Salhiusas; jis atrodė nustebęs dėl tokio familiaraus krei- 
pimosi ir susimąstė. - Aš manau, kad... tiesą sakant, aš 
manau priešingai. Visa patirtis - politinė, policijos pro- 
fesinė, istorinė, šiuo atveju ir karinė - rodo, kad šioje 
byloje mes turime milžinišką pranašumą, palyginti su 
amerikiečiais. 

Kažkas pabeldė į duris, virš jų užsidegė raudona lem- 
putė. 

Niekas nereagavo. 

— Mes esame norvegai, - tarė Pėteris Salhiusas. - Mes 
pažįstame šią šalį. Mes mokame kalbą. Pažįstame infra- 
struktūrą. Išmanome geografiją, topografiją. Architektūrą 
ir miestą. Mes esame norvegai. Jie yra amerikiečiai. 

Vėl pabeldė į duris, tik šį kartą nekantriau. 

— Mes veikiame, - tęsė Salhiusas ir patraukė pečiais. - 
Viskas funkcionuoja. Visi, kurie privalo būti čia, ir yra čia. 
Krizių valdymo sistema veikia. Pajėgos iškviestos. Vis- 
kas seniausiai funkcionuoja visuose skyriuose. Užsienio 
reikalų ir Teisingumo ministerijos kol kas veikia pagal 
protokolą. Aš tik norėjau pasakyti... 

Jis nutilo, kai į kambarį įėjo vidutinio amžiaus apvali 
moteris. Ji tylomis priešais ministrą pirmininką padė- 
jo popieriaus lapą, tačiau šis neparodė nė ženklo, kad 
norėtų jį perskaityti. Priešingai, padrąsinamai linktelėjo 
Salhiusui. 

- Tęskite, - trumpai ištarė jis. 

— Norėjau pasakyti, kad mes turime suvokti, su kokio- 
mis jėgomis susidūrėme. Neturėkime jokių iliuzijų, kad 
amerikiečiai leis vadovauti tokioje situacijoje kaip ši. Jie ir 
vėl peržengs ribą. Kartu mes turime pripažinti, kad jie yra 
kvalifikuoti, turi įrangos ir informacijos, kuri gali turėti 
lemiamą įtaką šioje byloje. Mums tiesiog jų reikia. Pats 
svarbiausias dalykas bus juos įtikinti, kad... 

Jis pakėlė vandens stiklinę ir išsiblaškęs į ją pažvelgė. 
Viduje tupinti leisgyvė musė netvirtai kilstelėjo sparnus. 

— Kad jiems mūsų reikia ne mažiau nei mums jų, - 
pabrėždamas pasakė jis, sukiodamas rankose tuščią sti- 
klinę. - Jei ne, jie mus pervažiuos. Manau, jei mes nori- 
me įgyti abipusį pasitikėjimą, turėtume vengti pernelyg 
dažnai vartoti tokius žodžius kaip jurisdikcija, Norvegijos 
teritorija ir suverenumas. 

— Panašiai, kaip būtų pasakęs Vidkunas Kvislingas, - 
pasakė gynybos ministras. - 1945-ųjų balandį. 

Stojo beveik absoliuti tyla. Net musė pasidavė ir gu- 
lėjo aukštyn kojomis vandens stiklinės dugne. Ministras 

pirmininkas, visą laiką krapštęsis su popierių šūsnimi, 
staiga liovėsi. Policijos komisarė sėdėjo sustingusi, nesi- 
remdama į kėdės atlošą. Užsienio reikalų ministras, kuris 
per visą susirinkimą neparodė balso, net sustingo prisi- 
merkęs, pravira burna. 

— Ne, - pagaliau tarė Pėteris Salhiusas taip tyliai, kad net 
ministras pirmininkas, sėdintis kitame didžiulio stalo gale, 
vargiai galėjo išgirsti. - Nepanašiai. Visiškai nepanašiai. 

Sustingęs lėtai atsistojo. 

— Aš manau, kad šis susitikimas baigėsi, - tarė jis, ne- 
žiūrėdamas į ministrą pirmininką. 

Jis patraukė durų link. Rankoje laikė palaidus doku- 
mentus ir į nieką nežiūrėjo. Visi stebeilijosi į jį. Jam einant 
pro paskutinę kėdę, ministras pirmininkas atlaidžiai už- 
dėjo ranką ant dilbio. 

— Ačiū, - pasakė jis. 

Salhiusas neatsakė, 

Ministras pirmininkas neatitraukė rankos. 

- Jūs... jūs iš tiesų Žavitės šiais FTB žmonėmis. 

Pėteris Salhiusas negalėjo suprasti, ko šis vyras nori. 
Jis ir vėl neatsakė. 

- Ir šie Slaptosios tarnybos agentai. Jūs iš tiesų jais 
žavitės, ką? 

- Žaviuosi, - lėtai pakartojo Pėteris Salhiusas, tarsi ne 
visai suprasdamas, ką šis žodis reiškia. 

Jis atitraukė ranką ir pažvelgė ministrui pirmininkui 
į akis. 

— Gal ir taip, - linktelėjo jis. - Bet pirmiausia... aš jų 
bijau. Jūs visi turėtumėte bijoti. 

Ir jis paliko slaptąjį Vyriausybės krizių valdymo cen- 
trą, nosyje jausdamas silpną drėgnų puvėsių tvaiką. 

Vyras, dirbantis degalinėje, buvo gerokai nusiminęs. An- 
trus metus iš eilės jam tenka dirbti Gegužės 17-ąją. Aišku, 
jam tėra devyniolika ir jis jauniausias iš visų darbuotojų, 
tačiau vis tiek neteisinga, kad tenka sėdėti ir rūgti darbe 
tokią dieną, kai beveik niekam nereikia benzino. Degalinė 
buvo per toli nuo centro, dėl to nepajuto jokio prekybos 
dešrelėmis pagyvėjimo. Jie turėjo uždaryti visą šią skylę. 
Jei kam nors trūks plyš prireiktų degalų, čia juk stovi 
kolonėlių, kuriose atsiskaitoma kortelėmis. 

- Jaunėlis budės, - burbtelėjo šefas, kai jie prieš porą 
savaičių ginčijosi dėl budėjimo grafiko. 

Jaunėlis budės. Tarsi šefas būtų buvęs jo tėvas ar pa- 
našiai. 

Du dešimtmečiai berniokai staiga įsiveržė vidun. Jų 
uniformos buvo tamsiai raudonos spalvos, juodos ke- 
purės ir baltai lakuoti diržai būgnams. Būgnus jie paliko 
kitoje vietoje. Jie nesuvaldomai ir įnirtingai fechtavosi 
lazdelėmis. 

— Ginkis! - suklykė vienas jų ir dūrė kitam. 

- Oi! Po velnių! 

Mažesnysis paleido būgno lazdeles ir griebėsi už pe- 
ties. 

— Taip velniškai netriukšmaukit, - pasakė pardavė- 
jas. - Norėsit ko nors? 

Nieko neatsakę mažieji berniukai nusiskubino prie 
ledų šaldytuvo. Šis jiems buvo truputį per aukštas. Vienas 
jų pasinaudojo šokoladų lentyna kaip kopėčiomis. 

- Ledų su uogiene, - suriko kitas. 

— Nutilk! 

Pardavėjas trenkė į prekystalį. 

Akiplėša, kuris korėsi lentyna, buvo juodaskūris. 

Jie galėjo slėptis po orkestro uniformomis ir tauti- 
niais drabužiais tiek, kiek tik pajėgė. Vis tiek jie buvo 
ne mažesni juodaskūriai. Iš tikrųjų atrodė gana kvailai, 
kaip jie elgesiu bandė mėgdžioti norvegus. Kiek anks- 
čiau tą pačią dieną buvo sugužėjęs visas būrys mažučių 
negriukų. Jie barėsi ir pešėsi, jų buvo pilna visa dega- 
linė, tarsi būtų buvę savo namuose tamilų krašte arba 
Afrikoje, arba ten, iš kur būtų atvykę. Jiems net nieko 
ypatinga nereikėjo. Tačiau visi segėjo šventines juoste- 
les! Didžiuliai raudoni, balti ir mėlyni kaspinai „Fretex“ 
švarkų ir paltų atlapuose. Jie vaipėsi, juokėsi ir gadino 
visą Valstybės dienos šventę. 

- Ei, tu! 

Pardavėjas pakėlė prekystalio dangtį ir prisiartino prie 
berniukų. Jis nutvėrė pakistanietį už sprando. 

— Padėk ledus. 

— Aš užmokėsiu! Aš juk užmokėsiu! 

— Padėk tuos prakeiktus ledus! 

- Oi! Po velnių! 

Dabar balsas buvo plonesnis. Pardavėjas galėjo prisiekti, 
kad berniukas tik per plauką neverkė. Jis paleido jį. 

-— Sveikas. 

Į degalinės parduotuvę įėjo vyras. Akimirką stabtelėjo 
ir klausiamai pažvelgė į du berniokus. Pardavėjas sumur- 
mėjo „sveiki“. 

- Atsiprašau, kad pastačiau automobilį tiesiog priešais 
langus, - tarė vyras ir linktelėjo mėlyno fordo, pastatyto 
prie lango, pusėn. - Nepastebėjau ženklo neišlipęs iš au- 
tomobilio. Man reikia tik mineralinio vandens. 

Pardavėjas linktelėjo į šaldytuvo pusę ir grįžo į savo 
vietą prie prekystalio. Jauniausias iš berniukų šviesiomis 
garbanomis, kyšančiomis iš po kepurės, jam priešais tėškė 
penkiasdešimtinę. 

— Dvi ledų, - sušnypštė pro dantis. - Dvi ledų su uo- 
giene, tu šunsnuki. 

Vyras iš fordo atsistojo jam už nugaros. Berniukas 
tylomis paėmė grąžą ir nusisuko. Paskui ištiesė vieną ledų 
porciją draugui, kuris stovėjo susigūžęs prie pat išėjimo. 

- Bybio galva, - už nugarų veriantis durims choru 
subliovė jie. 

- Trys „Farris“?, - pasakė klientas. 

— Mokėsite kortele? - paniuręs paklausė pardavėjas. 

- Ne. Štai, prašom. 

Jis gavo grąžą iš šimtinės ir susikimšo pinigus į kišenę. 

Pardavėjas žvilgtelėjo į automobilį. Jis buvo pastatytas 
vairuotojo puse į langą, nuo šio mažiau nei per metrą. Jam 
pasirodė, kad kažką neaiškiai įžvelgė keleivio kėdėje; šlau- 
nį ir ranką, kuri tiesėsi kažką paimti. Ant galinės sėdynės 
sėdinti moteris miegojo. Galva buvo atmesta atgal ir kiek 
atremta į langą. Švarkas, pakibęs ant pečių, nenatūraliai 
iškreipė sprandą. Kaklas buvo beveik toks pat raudonas 
kaip drabužis. 

- Viso gero, - pasakė vyras, nusmaukė kepurės snapelį 
žemyn ant kaktos ir pradingo. 

Sušikta Gegužės 17-oji. Greitai bus ketvirta valanda. 
Tada bent jau bus galima tikėtis, kad sulauks pamainos. 
Jei tik šefas pasistengs pasirodyti. Niekada negali žinoti. 
Bjauri diena. 


*  „Farris“ - natūralus mineralinis vanduo, gaminamas Larvike, Norve- 
gijoje (vert. past.). 

Jis lėtai į duoną įspraudė rūkytą dešrelę, užpildė kre- 
večių salotomis, prieskoniais, dideliu kiekiu garstyčių ir 
ją sušlamštė. 

Nuo ryto tai jau buvo devinta, ir ji nebuvo skani. 

— Rūmai štai ten, viršuje, - tarė ambasadorius Džordžas 
A. Velsas ir linktelėjo rodydamas parką kitoje Dramens- 
vejeno pusėje. - Tai ne tik puošmena. Tiesą sakant, jie ten 
gyvena. Karališkoji pora. Malonūs žmonės. Labai malonūs 
žmonės. 

Vyrai panėšėjo vienas į kitą. Stovinčius taip, kaip da- 
bar: nugara į kambarį, veidu į miestą, išsidėsčiusį už įtvir- 
tinimų, supančių šį trikampį pastatą, - juos buvo galima 
palaikyti broliais. Reikia pripažinti, ambasadorius kasdien 
turėjo kęsti žmonos priekaištus, kad numestų keletą svary 
nuo pilvo, tačiau šiedu vyrai, stovintys už Amerikos am- 
basados Osle lango ir žvelgiantys į šventiškai apsirengu- 
sius žmones, kurie džiaugsmingai skubėjo pro priešiškai 
atrodančias plienines tvoras, į savo maistą ir golfą žiūrėjo 
labai rimtai. Jie atrodė gerai. Džordžas Velsas artėjo prie 
septyniasdešimties, tačiau vis dar buvo apdovanotas sto- 
rais sidabriškai pilkais gaurais. Svečias buvo jaunesnis, su 
tokiais pat vešliais plaukais, tačiau mažumėlę ne tokiais 
tvarkingais. Abu stovėjo rankas susikišę į kišenes. Švarkus 
buvo seniausiai nusimetę. 

- Karališkoji šeima atrodo už mus prasčiau apsaugo- 
ta, - pasakė svečias ir linktelėjo Rūmų parko link. - Ar iš 
tiesų bet kas gali nueiti iki pačių rūmų? 

- Ne tik galima. Visi taip daro. Šis nuobodus para- 
das, kurį jie rengia kiekvieną Gegužės 17-ąją, praeina pro 
balkoną, kuriame stovi visa karališkoji šeima ir mojuoja. 
Visąlaik viskas būdavo gerai. Tačiau jie taip pat... 

Šypsenoje atsispindėjo nuovargis, ir jis pirštais per- 
braukė plaukus. 

- „„.truputį populiaresni už mus. 

Tarp jų įsiviešpatavo tyla. Jiedu žvilgčiojo žemyn į ke- 
lią, bet buvo sunku pasakyti, ar žmonės atėjo, ar išėjo. Stai- 
ga abu vienu metu pastebėjo mažą berniuką su Amerikos 
vėliava. Jis galėjo būti penkerių šešerių metų, apsirengęs 
tamsiai mėlynomis kelnėmis, baltais marškiniais ir ryškiai 
raudonu megztiniu trikampio formos kaklu. Jis sustojo 
ir pažvelgė aukštyn. Jis negalėjo jų matyti; atstumas buvo 
per didelis, be to, pro tamsintus langus ką nors įžvelgti 
buvo sunku. Nepaisant to, jis nedrąsiai nusišypsojo ir pa- 
mojavo vėliavėle. Motina susierzinusi atsisuko ir čiupo už 
rankos. Berniukas nenustojo mojuoti, kol dingo iš akių. 

- Jis išsisuks tik todėl, kad mažas, - pasakė ambasa- 
dorius. - Jis - mažas mielas afroamerikietis ir Gegužės 
17-ąją gali mojuoti „The Starspangled Banner“. Po kelerių 
metų bus blogiau. 

Vėl tyla. Svečias atrodė sužavėtas gatvės gyvenimo ir 
liko stovėti prie lango. Neatrodė, kad ir ambasadorius 
norėtų atsisėsti. Didžiulė grupė jaunuolių šlitiniuodami 
leidosi žemyn nuo Nobelio instituto pusės. Jie dainavo 
taip garsiai ir nedarniai, kad net rėžė ausį, garsas persi- 
smelkė kiaurai per neperšaunamą stiklą. Aštuoniolikme- 
tė mergaitė buvo girta, ją turėjo prilaikyti du draugai. 
Vienas kaire ranka buvo apglėbęs per krūtinę, tačiau jos 
tai netrikdė. Jiems priešais gražia vorele laikydamiesi už 

rankų ėjo jaunesnių moksleivių klasė. Pirmoji pora, dvi 
mergaitės šviesiomis kasomis, staiga pravirko, kai vienas 
iš paauglių sustugo joms į veidus. Atsiskubino įsiutę tėvai. 
Kitas jaunuolis mėlynu darbo kombinezonu išpylė alų ant 
vieno iš labiausiai supykusių tėvų. 

Policijos automobilis bandė prasibrauti pro žmonių 
minią. Pusiaukelėje pasidavęs sustojo. Du paaugliai už- 
siropštė ant variklio dangčio. Viena mergaitė trūks plyš 
norėjo pabučiuoti policijos konsteblį, kuris išlipo iš au- 
tomobilio norėdamas juos sudrausminti. Prisiartino dar 
daugiau, visas būrys raudonai apsirengusių mergaičių, 
norinčių išbučiuoti uniformuotą policininką. 

— Kas gi tai? - sumurmėjo svečias. - Kas gi tai per 
šalis? 

- Tiesą sakant, turėjai tai žinoti, - tarė ambasadorius. 
Prieš tau čionai atsiunčiant ponią prezidentę. Tokią dieną 
kaip ši. 

Svečias garsiai ir beveik demonstratyviai atsiduso. Jis 
nuėjo prie stalo, kur ant sidabrinio padėklo stovėjo dailiai 
išdėliotas mineralinis vanduo ir stiklinės. Pakėlė vieną 
stiklinę ir klausiamai pažiūrėjo į ambasadorių. 

- Prašom imti. Žinoma. 

Atrodė, kad ir ambasadorius atsižiūrėjo į norvegų mi- 
nias. Jis paėmė nuotolinio valdymo pultą, ir paspaudus 
mygtuką lengvos užuolaidos nusileido. 

- Aš atsiprašau dėl to komentaro, Vorenai. 

Ambasadorius atsisėdo. Dabar jo judesiai buvo sun- 
kesni, tarsi diena būtų trukusi per ilgai, o ir amžiaus našta 
slėgusi vis sunkiau. 

— Viskas gerai, - tarė Vorenas Skifordas. - Be to, tu 
teisus. Aš turėjau tai žinoti. Esmė ta, kad aš žinau. Aš žinau 

viską, ką tik galima perskaityti ir išgirsti. Džordžai, tu 
išmanai taisykles. Tu žinai, kaip mes dirbame. 

Ištiestoje rankoje jis laikė buteliuką „Farris“ ir prisi- 
merkęs skeptiškai žvelgė į etiketę. Paskui, patraukęs pe- 
čiais, prisipylė stiklinę. 

— Mes tam ruošėmės du mėnesius, - tarė jis. - Ir, tiesą 
sakant, buvome įsitikinę, kad tai puiki mintis, kai ponia 
prezidentė pirmojo užsienio vizito pasiūlė vykti į Nor- 
vegiją. Tai... 

Jis kilstelėjo stiklinę be garso linkėdamas „į sveikatą“. 

- „„„puiki mintis! Ir tu, savaime suprantama, žinai 
kodėl. 

Ambasadorius nieko nepasakė. 

— Mes turime prioritetų sąrašą, - tarė Vorenas Skifor- 
das. - Savaime suprantama, visiškai neoficialų, bet vis tiek 
rimtą prioritetų sąrašą. Ir jei mes atmestume porą Ramio- 
jo vandenyno šalių, turinčių keletą tūkstančių palankiai 
nusiteikusių gyventojų, kur vienintelė grėsmė prezidentei 
būtų nebent nenumatytas cunamis... 

Jis išgėrė, nurijo ir nusišluostė burną marškinių ran- 
kove. 

— Dabar Norvegija - pati saugiausia šalis, kurią gali 
aplankyti. Praėjusį kartą... 

Dabar jis nežymiai papurtė galvą. 

- Prezidentas Klintonas, kai čia lankėsi, elgėsi taip, 
tarsi būtų berniukų išvykoje „Little Rock“. Tai buvo iki 
tavo tarnybos laikų ir iki... 

Staiga jis susigriebė už smilkinio. 

— Ar viskas gerai? - paklausė ambasadorius. 

Vorenas Skifordas suraukė kaktą ir ranka ėmė čiuopti 
sprandą. 

— Varginama kelionė lėktuvu, - sumurmėjo jis. - Tiesą 
sakant, nemiegojau visą parą. Visa tai, galima sakyti, atsitiko 
taip netikėtai. Kada ateis tas vyrukas? Ir kada aš galėsiu... 

Ant didžiulio rašomojo stalo suskambo telefonas. 

- Taip? 

Ambasadorius laikė atitraukęs ragelį per porą centi- 
metrų nuo ausies. 

- Taip, - dar kartą tarė jis ir padėjo ragelį. 

Vorenas Skifordas pastatė stiklinę atgal ant sidabrinio 
padėklo. 

- Jis neatvyks, - pasakė ambasadorius ir pakilo. 

- Ką? 

— Mes turime vykti pas juos. 

Jis pagriebė švarką ir apsivilko. 

- Bet juk mes susitarėme... 

- Tiksliau sakant, tai buvo daugiau nei pranešimas, - 
nutraukė ambasadorius ir pirštu parodė į Skifordo švar- 
ką. - Tai buvo mūsų įsakymas jiems. Apsirenkite. Jie jo 
nepaklausė. Jie nori, kad vyktume pas juos. 

Prieš Vorenui Skifordui dar kartą imant protestuoti, 
ambasadorius tėviškai uždėjo ranką jaunesniam vyrui 
ant dilbio. 

- Tu būtum padaręs lygiai tą patį, Vorenai. Mes esame 
šios šalies svečiai. Jie nori Žaisti kamuoliu savoje aikštelėje. 
Ir nors jų nėra daug, turi pasiruošti, kad... 

Jis stabtelėjo ir nusijuokė prunkšdamas ir netikėtai links- 
mai. Paskui, baigdamas diskusiją, pasuko durų link ir tarė: 

- Šioje šalyje nedaug gyventojų, bet jie nesuvokiamai 
užsispyrę. Visi kaip vienas. You might as well get used to 
it, son. Get used to it?“ 


** Tau taip pat teks prie to priprasti, sūnau. Pratinkis! (Angl.) 

— Mama! Tai tiesa! Paklausk Karolinos! 

Nusiminusi ji palinko virš stalo ir kaire ranka tėkštelė- 
joį stalą. Akys buvo raudonos, o makiažas pilkais šešėliais 
dengė skruostikaulius. Plaukai, kurie praėjusį vakarą buvo 
sukelti ir suraišioti spalvotais kaspinais bei raišteliais, kaip 
įprasta devintajame dešimtmetyje, liūdnai karojo nuga- 
roje po vakarykštės kiek per gerai nusisekusios šventės. 
Ji buvo pusiau nusivilkusi kostiumą. Rankovės palaidai 
surištos aplink liemenį, o už juosmens turėjo įsikišusi 
pusės litro kokakolos buteliuką. 

- Kodėl gi tu manimi netiki? Tu niekada netiki tuo, 
ką aš sakau! 

— O kaipgi, - ramiai pasakė motina ir į orkaitę įdėjo 
kepimo skardą. 

— Ne! Tu manai, kad aš tik geriu ir kru... 

- Atsargiai! 

Motinos balsas tapo aštresnis, ir ji su trenksmu užvėrė 
orkaitės duris. 

— Jaunoji panele, iš namų tu išsikraustysi tik rudenį. 
Tada galėsi daryti, ką norėsi. Bet iki tol... 

Moteris atsisuko į dukterį. Ji įsirėmė ranka į klubą ir 
žiojosi kažką sakyti, tačiau vėl užsičiaupė ir nusiminusi 
persibraukė ranka plaukus. 

— Tik paklausk Karolinos, - verkšleno duktė ir pa- 
griebė apypilnę stiklinę pieno. - Mes ten buvome abi. Aš 
nežinau, iš kur jie atėjo, bet jie įsėdo į automobilį. Mėlyną 
automobilį. Taigi tai yra tiesa. Tai tiesa, mama! 

— Aš neabejoju, kad tu sakai tiesą, - pavargusiu balsu 
tarė motina. - Aš tik noriu, kad suprastum, jog jūs ten 


82 


matėte ne Amerikos prezidentę. Ten turėjo būti kas nors 
kitas. Ar tu to nesuvoki? Tu nesupranti... 

Sunkiai atsidususi ji atsisėdo prie stalo ir pabandė 
paimti dukters ranką. 

- Jei kas nors pagrobia Amerikos prezidentę, ramiai 
ir gražiai nevaikščioja po automobilių stovėjimo aikš- 
telę prie Centrinės traukinių stoties ankstyvą Gegužės 
17-osios rytą visiems matant. Turi baigti... 

Mergaitė ištraukė ranką. 

- Visiems matant? Visiems matant? Juk ten, po velnių, 
daugiau nieko nebuvo! Ten buvome tik mes su Karolina 
iuo 
— Nebūk visą laiką tokia dramatiška! Tu turi suprasti... 
— Tuomet aš skambinu mentams. Moteris vilkėjo bū- 
tent tokiais drabužiais, kaip rodė per televiziją. Lygiai 
tokiais pat. Tikėk manim! Aš skambinu, mama. 

- Tai ir skambink. Jei tik nori visiškai apsikvailinti. 
Bet nepamiršk, kad jie vadina save policija. Ne mentais. 
Skambink. 

Motina atsistojo. Kepinio kvapas erzino. Ji pravėrė 
langą. 

- Ir kas, po velnių, rengia kviestinius pietus Gegužės 
17-ąją, - burbtelėjo mergaitė ir iš stiklinės atsigėrė pieno. 

- Atsargiau rink žodžius! Turi nustoti visai be reikalo 
keiktis! 

- Gegužės 17-ąją Žmonės pusryčiauja, mama. Pusry- 
čiauja arba iš bėdos valgo puikius priešpiečius. Aš niekada 
nesu girdėjusi, kad kas nors rengtų prakeiktus... 

Puodas su trenksmu nusileido ant virtuvės spintelės. 
Moteris nusimetė prijuostę ir dviem greitais žingsniais 
atsidūrė prie dukters. Pliaukštelėjo rankomis į stalą. 

— Mes rengiame kviestinius pietus Gegužės 17-ąją, Per- 
nile. Mes, Šou šeima. Taip daro jau kelios mūsų giminės 
kartos ir tu... 

Ji pakėlė smilių. Jis drebėjo. 

— ...tu turi pasirodyti valgomajame lygiai šeštą valan- 
dą ir atrodyti žymiai geriau nei dabar. Supratai? 

Murmėjimą motina suprato kaip sutikimą. 

- Bet aš mačiau prezidentę, - atkakliai, bet vos gir- 
dimai tvirtino mergaitė. - Ir ji, po velnių, visai neatrodė 
pagrobta. 

Viešbučio „Opera“ maketo mastelis buvo vienas su pen- 
kiasdešimt. Jis buvo sumontuotas ant atskirų tvirtų kojų ir 
priminė miniatiūrinę viešbučio platformą. Detalės atrodė 
įspūdingai. Mažutės besisukančios įėjimo durys judėjo. 
Langai buvo iš plonutėlio stiklo ir net užuolaidų raštai 
kaip tikri. Kai Vorenas Skifordas pritūpė ir žvilgtelėjo į 
fojė, pamatė geltonas sofas, sustatytas viena priešais kitą, 
tarp kurių įterptas be galo mažytis stalelis. Lempos švietė 
geltonai, ryškiai mėlyni krėslai gundė atsisėsti. 

- Jis sukonstruotas ne dabar, - sumurmėjo jis ir pa- 
sikasė barzdą. 

— Ne, - tarė policijos viršininkas Terjė Bastesenas. - 
Jis buvo pagamintas atliekant rekonstrukciją. Viešbučio 
vadovybė, savaime suprantama, buvo nepaprastai... 

Jis bandė rasti anglišką žodį. 

- ...maloni. Stogą galima nuimti. 

Jo rankos buvo stambios, jis truputį drebėjo. Kai at- 
sargiai pirštais apglėbė stogą, šis pasistūmė. Pasigirdus 

gergždimui, jaunas policininkas, stovintis tolėliau kam- 
bario kampe, metėsi į priekį. Jis švelniai nukėlė stogą ir 
atidengė dešimtą viešbučio aukštą. 

- Pažiūrėkite į tai, - tarė Vorenas Skifordas. - Tai štai 
kur ji gyveno. 

Prezidento apartamentai buvo įrengti pietų pusėje, 
kairiajame viešbučio sparne. Net ir nukėlus stogą nuo 
maketo, į fiordą atsukti langai liko savo vietose. Besi- 
sukančios durys vedė į terasą ant stogo, šios pakraščiai 
buvo papuošti mažutėliais gėlių vazonais. Apartamentai 
iki menkiausios detalės buvo dailiai apstatyti baldais, kaip 
išpaikintos turtuolio dukters lėlių namelis. 

- Taigi vidun įeinama štai čia, - lazerio šviesele parodė 
Bastesenas; raudonas taškelis šokdamas drebėjo. - Tiesiai 
į gyvenamąjį kambarį. Paskui galima eiti čia... 

Taškelis šoktelėjo į rytinę pusę. 

— ...į darbo kambarį. Ten turėtų būti kažkas panašaus 
į darbo kambarį. Mes juk turime... 

Negalėdamas gerai įžiūrėti, jis palinko prie maketo. 

— Čia yra ir kompiuteris, ir nedidukas spausdintuvas. 
Kaip jūs matote, gyvenamajame kambaryje yra ir lova. 
Mes manome, kad prezi... kad ponia prezidentė miegojo, 
kai pasirodė pagrobėjai. 

- Pagrobėjai, - pakartojo Vorenas Skifordas ir atsargiai 
smiliumi palietė patalynę. - Kaip supratau, nėra jokios 
informacijos, kiek jų buvo. 

Policijos viršininkas Bastesenas linktelėjo ir lazerinį 
tušinuką įsidėjo į vidinę kišenę. 

- Taip, tiesa. Aš tik remiuosi žinute. Ten parašyta: 
Mes susisieksime. „Mes“. Ne „aš. We've got her. We'll be 
in touch. 

Vorenas Skifordas atsitiesė ir į rankas paėmė laminuo- 
to popieriaus lapelį. 

— Numanau, kad tai kopija, - tarė jis. 

- Savaime suprantama. Originalas paimtas nuodugniau 
tirti. Jūsų vyrai jį rado ir... jie buvo pakankamai išmintingi, 
kad jo neliestų, kol juo buvo galima tinkamai pasirūpinti. 

— „Times New Roman“, - greitai nustatė Skifordas. - 
Dažniausiai pasitaikantis šriftas. Drįstu manyti, kad pirštų 
atspaudų nepalikta? Ir kad popieriaus rūšis randama 
kiekviename biure ir kiekvienuose namuose? 

Jis net nepasivargino pakelti akių į policijos viršinin- 
ką, kuris patvirtindamas linktelėjo. Jis grąžino lapą ir vėl 
sutelkė dėmesį į maketą. 

- Be to, jie ne mano vyrai, - pasakė jis ir lėtai žengė 
porą žingsnių į kairę, norėdamas kitu kampu pažvelgti į 
prezidento apartamentų įėjimo duris. 

- Atsiprašau? 

- Jūs sakėte, kad „mano vyrai“ rado lapelį. 

- Taip... 

- Jie - ne mano vyrai. Jie iš Slaptosios tarnybos. Aš esu, 
kaip, manau, jūs supratote... 

Plaukai užkrito jam ant kaktos, kai pasilenkė ir už- 
merkė vieną akį. Jis prisimerkęs apžiūrinėjo koridorių 
priešais prezidento apartamentus. 

— ...iš FTB. Kitos organizacijos. 

Balsas buvo šaltas. Jis vis dar vengė akių kontakto su 
policijos viršininku. Atgalia ranka pastūmė jo ranką, tarsi 
norėdamas nustumti nepaklusnų berniuką. 

— Užleiskite man vietą štai čia, - sumurmėjo jis ir vėl 
atrodė įsigilinęs į viešbučio „Opera“ maketą. - Ar jis tikrai 
toks tikslus, kaip atrodo? 

Policijos viršininkas neatsakė. Jo skruostus išmušė 
raudonis. Jis keliskart sumirksėjo, nuo uniforminio švarko 
nubraukė dulkeles ir kostelėjo. 

— Pone Skaifordai, - tarė jis; dabar balsas buvo šiurkš- 
tesnis ir niūresnis. 

- Skifordas, - pataisė FTB agentas. - SKI, kaip tos lentos, 
kuriomis šliuožiate sniegu. Ne SKY kaip žodyje dangus. 

Jis parodė pirštu į lubas. 

- Aš atsiprašau ir įsidėmėsiu jūsų pastabą, - lėtai ištarė 
policijos viršininkas. - Bet prieš mums judant toliau, no- 
rėčiau jums paaiškinti porą dalykų. Visų pirma... 

- Tik vieną minutėlę. 

Vorenas Skifordas pakėlė ranką. 

- Čia įtaisyta kamera, tiesa? 

Jis švarko kišenėje sužvejojo rašiklį ir juo parodė į 
koridorių. 

- Taip, - neryžtingai pasakė Bastesenas. - Ir štai ten. 
Būtent toje vietoje, kur koridorius užsisuka. Taip galima 
stebėti visą koridorių. Iš abiejų pusių. Be to, dar čia yra 
kamera... 

Jis parodė į plotą priešais liftą. 

- Ir čia, prie laiptų. Avarinis išėjimas. Bet prieš mums 
judant toliau aš norėčiau... 

- Truputėlį palaukite. Tik akimirką. 

Vorenas Skifordas judėjo ratu, giliai susitelkęs ties ma- 
ketu. Retkarčiais jis sustodavo, veidą priglausdavo prie 
lauko sienos ir stebėdavo koridorių. Plaukai, tamsiai pilki 
ir silpnai banguoti, nuolat krito ant kaktos. Jis sučiaupė 
lūpas ir sučepsėjo, paskui vėl lėtai apėjo ratą. 

- Savaime suprantama, aš turiu pamatyti patį 
viešbutį, - tarė jis, neatitraukdamas žvilgsnio nuo 

maketo. - Pageidaučiau šį vakarą. Bet jūs esate teisus. 
Atrodo, kad visas koridorius stebimas. O kaip terasa? 

- Dabar ten neįmanoma patekti iš lauko pusės, ne- 
bent... 

- Nėra nieko neįmanoma, - nutraukė Vorenas Skifor- 
das ir nusišypsojo tokia šypsena, kurios nebuvo įmanoma 
suprasti. - Aš klausiu, kokia ten padėtis dėl kamerų. 

— Na, ponia prezidentė nenorėjo, kad apartamentuose 
būtų kamerų. Ji, be abejonės, to primygtinai reikalavo. Ir 
mes, ir... 

Vorenas Skifordas iškėlė abi rankas. Policijos viršinin- 
kas Bastesenas vėl leidosi pertraukiamas. Jaunasis konste- 
blis pasitraukė į kampą prie durų ir nesmagiai jausdamasis 
žvelgė į grindis. Kambaryje pasidarė šilta, beveik karšta. 
Uniformuotas Bastesenas prakaitavo. Skruostų raudonis 
išpylė visą veidą. Plonos plaukų sruogelės prilipo prie 
kaktos. Skifordas seniausiai buvo nusimetęs švarką ir už- 
siraitojęs marškinių rankoves. Kaklaraištis laisvai kabojo, 
viršutinė marškinių saga buvo atsegta. Iš gilumos žvelgė 
tamsiai rudos akys su neįprastai ilgomis blakstienomis. 
Garbanos ir kiek per ilgi plaukai jį jaunino. Dabar jis 
žvelgė tiesiai į Oslo policijos viršininką. Viršininkas taip 
pat įdėmiai žiūrėjo į jį. 

— Aš pažįstu savo prezidentę, - lėtai ištarė Vorenas 
Skifordas. - Aš ją labai gerai pažįstu. Todėl visai nebūtina 
man pasakoti apie ponios įpročius. Manau, mums visiems 
bus naudingiau, jei apribosime šį... pokalbį... jei kalbėsi- 
me tik apie tai, ko man reikia. Jei jūs tiesiog atsakinėsite 
į mano klausimus. OK? 

Policijos viršininkas Bastesenas įkvėpė. Staiga ir ne- 
lauktai nusišypsojo. Ilgokai užtruko sagstydamasis švarką 

ir jį nusivilkdamas. Didžiulės prakaito dėmės ties pažasti- 
mis jo nesutrikdė, kai abiem rankomis atgal atmetė plau- 
kus. Paskui dar plačiau nusišypsojo ir susidėjo rankas už 
nugaros. Jis lėtai sūpavosi pirmyn atgal ant batų padų kaip 
senamadis konsteblis. Batai girgždėjo. 

— Ne, - tarė jis linksmai. - Negerai. 

Vorenas Skifordas kilstelėjo antakius. 

— Aš manau, dabar svarbiausia, - tęsė Bastesenas, - 
... kad jūs suprastumėte, kokį vaidmenį atliekate. Ir kokį 
vaidmenį atlieku aš. 

Akimirką jis liko stovėti ant pirštų galų, o nusileidęs 
tęsė: 

- Aš esu Oslo policijos viršininkas. Nusikaltimas įvyko 
mano mieste, mano šalyje. Norvegijoje, nepriklausomo- 
je valstybėje. Šio nusikaltimo tyrimas visiškai priklauso 
mano atsakomybės sričiai. Kadangi atsitiko taip, kad auka 
yra... yra garsi kitos šalies pilietė... 

Jo rankos nebedrebėjo, kai atsargiai smiliumi palietė 
mažąsias gėles terasoje, esančioje prezidento apartamentų 
išorėje. Kambaryje buvo taip tylu, kad net buvo galima 
išgirsti popieriaus, besiliečiančio į odą, šiugždėjimą. 

— ..„todėl mes iš mandagumo ir pagarbos, žinodami 
šio reikalo svarbą palankiai nusiteikusiems sąjunginin- 
kams, labai mielai jus informuosime. Ir štai priartėjome 
prie svarbiausio žodžio. Informacija. Jūs mums pagelbėsite 
teikdami informaciją, kuri būtina siekiant kiek įmanoma 
greičiau ir geriau ištirti šią bylą. Mes informuosime jus 
apie bylos eigą ir kas vyksta. Tiek, kiek tai nekelia pavojaus 
tyrimui. 

Staiga pakeltas balsas privertė kampe stovintį konste- 
blį krūptelėti. Paskui stojo tyla. 


89 


Vorenas Skifordas timptelėjo sau už ausies spenelio. Jis 
buvo įdegęs ne pagal metų laiką. Baltos spalvos lopinėlis 
buvo matyti tik aplink kairį riešą, kur jį nuo saulės slėpė 
rankinis laikrodis. 

— Suprantu, - draugiškai pasakė jis ir linktelėjo. 

- Tikiuosi, - tarė Bastesenas, bet šį kartą neatsakė šyp- 
sodamasis. - Ir jei galėčiau eiti prie esminio klausimo?.. 

Skifordas pasitenkino linktelėjimu. 

- Taigi ji nenorėjo, kad pačiuose apartamentuose būtų 
kaip nors stebima. Dėl šios priežasties mes ypač saugo- 
jome koridorių. 

Jis vėl uždegė lazerinį rašiklį ir pašvietė. 

- Ir, kaip jūs jau žinote, kameros neužfiksavo jokio 
judėjimo į kambarį ar iš jo nuo be dvidešimties minučių 
pirmos valandos nakties, kai ponia prezidentė atvyko iš ofi- 
cialių pietų, iki dvidešimt po septynių, kai jūsų vyrai... 

Jis stabtelėjo ir pradėjo iš naujo: 

— ..„dvidešimt po septynių šį rytą, kai Slaptoji tarnyba 
neišvengiamai turėjo įeiti į apartamentus. Ji turėjo pasiro- 
dyti septintą valandą. Kortežo, kuris privalėjo ją paimti ir 
nuvežti pusryčių į karališkuosius rūmus, buvo laukiama 
lygiai pusę aštuonių. Kalbant apie terasą... 

Jis apėjo maketą ir parodė stiklines stumdomąsias 
duris. 

- Reikia pripažinti, buvo sunku įrengti kameras tera- 
soje, neprieštaraujant aiškiam prezidentės pageidavimui, 
kad ji nebūtų kambaryje stebima. Taigi susidūrėme su 
problema. Todėl duryse įrengėme daviklius. 

Prieš baigdamas Bastesenas akimirką stabtelėjo. 

- Jei durys būtų buvusios atidarytos, būtų pasigirdęs 
pavojaus signalas. Taip neatsitiko. Savaime suprantama, 

davikliai vėliau buvo patikrinti. Jie visiškai tvarkingi. Taigi 
galime daryti išvadą, kad niekas neišėjo laukan ir niekas 
neįėjo į vidų. 

— Niekas neįėjo, niekas neišėjo. 

Vorenas Skifordas pirštais persibraukė plaukus. 

- Visiškai niekas, išskyrus tai, kad ponia prezidentė 
dingo ir kad kažkas paliko raštelį jos kambaryje. 

Jei policijos viršininkas Bastesenas būtų geriau mokė- 
jęs anglų kalbą, būtų pajutęs kandų sarkazmą. Tačiau jis 
linktelėjo, draugiškai pritardamas. 

- Visiškai niekas, išskyrus tai, savaime suprantama. 

- Ventiliacijos angos, - mašinaliai pasakė Vorenas 
Skifordas, nenuleisdamas akių nuo maketo. - Avariniai 
išėjimai. Kiti langai. 

- Šiuo metu vyksta tyrimas. Savaime suprantama, vis- 
kas bus ištirta ypač kruopščiai. Bet mes jau kalbėjome su 
darbuotoju, atsakingu už viešbučio techninę priežiūrą, ir 
jis neigia, kad ventiliacijos angos galėjo būti naudojamos 
norint patekti į kambarį ar iš jo išeiti. Jis teigia, kad jos nėra 
pakankamai plačios, be to, užtvertos grotelėmis, kurios įtvir- 
tintos gana arti viena kitos. Visi langai, kaip jau sakyta, buvo 
apsaugoti jutikliais, perduodančiais aliarmo signalą. Jie pa- 
prasčiausiai nebuvo atidaryti. Avariniai išėjimai? 

Jis nukreipė raudoną taškelį nuo darbo kambario durų 
į koridorių. 

— Užraktas užplombuotas viena šių žalių plastikinių 
dėžučių, kurias reikia išjungti prieš atidarant duris. Be to, 
išėjimas stebimas kamerų, esančių koridoriuje, ir, kaip jau 
sakyta... 

- Niekas nejėjo, - tarė Vorenas Skifordas. - Ir niekas 
neišėjo. 

Į duris pabeldė. Konsteblis klausiamai pažvelgė į Bas- 
teseną, šis linktelėjo. 

- Ambasadorius Velsas ir užsienio reikalų ministras 
laukia Skifordo, - norvegiškai pasakė jauna moteris. - 
Man pasirodė, kad jie gerokai nekantrauja. 

- Jie jūsų ieško, - išvertė Bastesenas ir padavė Skifor- 
dui švarką. 

Užuot jį paėmęs, jis dar mažumėlę atlaisvino kaklaraištį 
ir iš užpakalinės kelnių kišenės išsitraukė užrašų knygelę. 

- Siūlau kol kas tartis dėl trijų susitikimų per die- 
ną, - pasakė jis ir lėtai perbraukė pirštu panosę. - Be to, 
pageidauju pareigūno ryšiams. Jeigu tai... 

Jo šypsena atrodė beveik berniokiška, tarsi jis, to ne- 
norėdamas, būtų atsiprašinėjęs. 

— Jei tai nesukels sunkumų jums ir jūsų darbuoto- 
jams, - pridūrė jis. - Jei jums tai atrodytų tinkamas būdas 
keistis informacija. 

Bastesenas linktelėjo ir patraukė pečiais. Jis vis dar 
stovėjo, rankose laikydamas Skifordo švarką. 

— Tuomet aš labai norėčiau... 

Skifordas ant popieriaus pakeverzojo vardą ir padavė 
policijos viršininkui. 

— ...jos. Ar žinote šį vardą? 

Bastesenas nustebęs kilstelėjo antakius ir ėmė tyrinėti 
lapelį. 

- Taip, bet tai neįmanoma. Ji pas mus nedirba. Ji nie- 
kada pas mus ir nedirbo, nors ji... 

Jis padėjo švarką ant kėdės atlošo. 

- Ji retkarčiais padeda policijai, - tarė jis. - Visiškai 
neformaliai. Bet tokioje situacijoje, kokia susiklostė dabar, 
neleidžiama naudotis... 

- Aš primygtinai reikalauju, - tarė Vorenas Skifordas. 

Dabar balsas buvo kitoks. Arogancijos neliko nė pėd- 
sako. Rafinuotą lėtą kalbėjimo manierą pakeitė beveik 
maldaujamas tonas. 

— Ne, - tarė Bastesenas ir vėl pabandė amerikiečiui 
įbrukti švarką. - Taip negalima. Bet aš nedelsdamas rasiu 
tinkamą asmenį. Manau, dabar jums reikėtų eiti. Kaip 
sakė, jie labai nekantrauja. 

- Palaukite, - pasakė Skifordas ir bloknote pakever- 
zojo dar vieną vardą. - Ar galėčiau paprašyti jo? Jis bet 
kuriuo atveju turėtų... 

- Yngvaras Stuboras, - lėtai perskaitė Bastesenas ir 
nestipriai papurtė galvą. - Aš nieko nepažįstu tokiu vardu. 
Bet aš... 

- Ingvaras Stubio, - pasigirdo nuo durų. 

Abu vyrai atsisuko. Konsteblis paraudo. 

- Jis neabejotinai turi omeny Ingvarą Stubio, - užsikirs- 
damas pasakė jis. - Jis iš Kripos. Jis mums dėstė apie... 

- Ingvaras Stubio, - pakartojo Bastesenas ir pamojavo 
pirmuoju lapeliu, kurį jam davė Skifordas. - Tiesą sakant, 
jis susituokęs su šia moterimi! Jūs juos pažįstate? 

Vorenas Skifordas pasitaisė apykaklę. Pagaliau jis ap- 
sivilko švarką. 

- Porą kartų esu sutikęs Stuborą, - pasakė jis. - Bet aš 
jo nepažįstu. Inger Johanę Vik, priešingai... Inger Johanę 
kadaise gerai pažinojau. Ar galėčiau paprašyti Stuboro? 

- Stubio, - pataisė Bastesenas. - Stubiooo. Kaip žodyje 
„bird“. Pažiūrėsiu, ką galiu padaryti. 

Jie kartu pasuko durų link. Staiga Bastesenas sustojo, 
jo veide atsirado smalsumas, kai padėjo ranką svečiui 
amerikiečiui ant peties ir šūktelėjo: 

- Tiesa! Inger Johanė Vik praeityje buvo kažkaip su- 
sijusi su FTB. Kažkaip, ko aš iki galo neišsiaiškinau. Ar 
judu nuo tada vienas kitą pažįstate? 

Užuot atsakęs, Vorenas Skifordas užsiveržė kaklaraištį, 
pasitaisė švarką ir išėjo susitikti su savo ambasadoriumi. 

Abdala al Rahmanas tebebuvo puikus plaukikas. Jis skro- 
dė vandenį galingais grybšniais. Nors tempas buvo lėtas, 
efektyviai dirbančios ilgos rankos ir nepaprastai dideli 
delnai padėjo pasiekti didelį greitį. Vanduo nebuvo chlo- 
ruotas. Nuo chemikalų jam darydavosi negera, o kadangi 
be jo niekam daugiau nebuvo leidžiama naudotis didžiuo- 
ju baseinu, šis buvo pripildytas jūros vandens. Vanduo 
buvo keičiamas taip dažnai, kad jis niekada neapsirgo. 

Prie baseino krašto patogioje kėdėje su daugybe pa- 
galvėlių sėdintis vyras šypsojosi gėrėdamasis mozaikomis 
baseine ir aplink jį. Mažytės plytelės, atsispindėdamos nuo 
fakelo liepsnų palei rytų pusėn besidriekiančią mūro sie- 
ną, žėrėjo milijonu mėlynos spalvos niuansų. Vakaro oras, 
palyginti su smarkia šiluma, varginusia jį visą dieną, buvo 
vėsus. Jis niekada nepriprato prie karščio. Bet patiko jo 
likučiai, saulės šilumos atsargos, kurios vakarus darydavo 
malonius, tad pagaliau nustodavo gelti skaudamą kelį. 

Arabo kūnas skrodė vandens paviršių. Vyras prie ba- 
seino gėrė arbatą ir akimis sekė draugą. 

Jis buvo vardu Tomas Patrikas O'Reilis, 1959 metais 
gimęs vargingoje šeimoje, mažame Virdžinijos miestely- 
je. Laikui bėgant, darėsi vis blogiau. Tėvas pradingo, kai 

sūnui buvo vos dešimt metų. Vieną popietę jis išvažiavo 
prisipilti benzino. Nuo to laiko šeima nebematė nei jo, 
nei dvylikos metų pikapo, vienintelio šeimos automobi- 
lio. Motinos sveikata stengiantis išlaikyti keturis vaikus 
sušlubavo; ji mirė, kai Tomui suėjo šešiolika. Buvo 1975 
metai, ir Tomas jau per kuklias laidotuves apsisprendė 
viską pastatyti ant tos laimingos kortos, kurią turėjo. Iš 
gabaus vietos mokyklos futbolo komandos žaidėjo per 
paskutiniuosius dvejus mokymosi mokykloje metus jam 
pavyko tapti daugiausia žadančiu pagrindiniu puolėju, 
kokį tik per kelis dešimtmečius buvo išugdžiusi Virdži- 
nija. Jis gavo Stanfordo stipendiją ir išvyko iš gimtojo 
miesto su kuprine drabužių bei trimis šimtais dolerių 
kišenėje tvirtai žinodamas, kad niekada daugiau nekels 
kojos į šį mažą miestelį. 

Pirmaisiais metais lūžo kelis. Raiščiai, kryžminis raiš- 
tis ir meniskas. Tomui O'Reiliui buvo dvidešimt metų, 
ir jis nematė jokios ateities. Kadangi akademiniai pasie- 
kimai net geriausiu atveju buvo tik vidutiniški, netekęs 
galimybės užsidirbti pragyvenimui savo įspūdingais per- 
davimais, neturėjo jokių galimybių baigti mokyklos. 

Jis sėdėjo savo kambaryje ir verkė, kai į vidų įėjo Abda- 
la. Nepasibeldęs. Vaikinas, su kuriuo Tomas iki šiol buvo 
kalbėjęs vos porą kartų, atsisėdo ant kėdės ir ėmė žvalgytis 
pro langą. Jis nieko nesakė. 

Tomas O'Reilis prisiminė, kaip nusišluostė akis. Iš- 
spaudė šypseną ir patempė megztinį, kuris jau buvo per 
mažas. Tomui treniruojantis, kūno apimtys vis didėjo. 
Stipendija patenkino tik pačius būtiniausius poreikius — 
mokestį už mokslą ir kuklų pragyvenimą. Drabužiai 
buvo prabanga. Jaunasis vyras, kuris neprašytas atėjo į jo 

kambarį ir pradėjo apžiūrinėti kuklų bagažą, kurį Tomas 
buvo sukišęs į kuprinę, vilkėjo šilkinius marškinius ir 
brangius džinsus. Vien batų vertė viršijo visą Tomo dra- 
bužių metinį biudžetą. 

Dabar, kai sėdėdamas rūmuose netoli Rijado gurkš- 
nojo saldžią arbatą ir valdė turtą, apie kurį net nesvajojo 
stovėdamas ant šviesios sportininko karjeros slenksčio, į 
galvą atėjo mintis, kad šiltos 1978 metų pavasario dienos 
įvykis buvo tikras absurdas. 

Jis nepažinojo Abdalos. Niekas Stanforde jo nepažino- 
jo. Iš tikrųjų niekas, nors jis buvo kviečiamas į kai kurias 
populiariausias šventes ir kartais jose pasirodydavo su 
šypsena, kurios niekas nesuprato. Jaunasis vyras buvo 
pertekęs pinigų. Nafta, manė visi, stebėdami juodus plau- 
kus ir aštrų veido profilį. Neabejotinai tai buvo dėl naftos, 
tačiau niekas neklausė. Abdala al Rahmanas neskatino 
užduoti klausimų apie save. Jis buvo gana draugiškas, be 
to, puikus mokyklos komandos plaukikas. Nors neieš- 
kojo bendraamžių draugijos, kaip darydavo kiti, nebuvo 
ir atsiskyrėlis. Merginos žvalgėsi į jį. Jis buvo plačiapetis 
ir aukštas, akys neįprastai didelės. Tačiau tai niekuomet 
nevirto kuo nors daugiau; jis buvo svetimas. 

Atrodė, kad jis to ir norėjo. 

Ir staiga jis atsiranda chaotiškai atrodančiame studen- 
tiškame kambaryje, persigėrusiame rūgštaus berniukų 
kojinių kvapo, ir meta Tomui O'Reiliui gelbėjimosi ratą, 
kurį jaunasis vaikinas iš Virdžinijos čiumpa abiem ran- 
komis. 

Vėliau jis niekada jo nepaleido. 

Arbata buvo tokia saldi, kad liežuvis pasidarė šiurkš- 
tus. Tomas O Reilis pastatė stiklinę. Pirštais perbraukė 

rausvai geltonus plaukus ir nusišypsojo arabui, kuris vie- 
nu grakščiu judesiu išniro iš vandens. 

— Malonu tave matyti, - pasakė Abdala ir ištiesė ran- 
ką. - Atsiprašau, kad priverčiau laukti. 

Visuomet ši ranka, - pagalvojo Tomas O'Reilis. - Nie- 
kuomet įprasto apkabinimo ar pabučiavimo. Niekada nieko 
kito ir nieko daugiau, tik ranka. Ji buvo šlapia ir šalta, 
Tomas O Reilis net šiurptelėjo. 

— Tu per ilgai išbuvai saulėje, - pasakė Abdala ir pa- 
ėmė rankšluostį plaukams nusausinti. - Kaip paprastai. 
Tikiuosi, nenuobodžiavai. Aš turėjau šį tą atlikti. 

Tomas pasitenkino šypsena. 

— Kaip sekasi Juditai? Ir vaikams? 

- Gerai, - atsakė Tomas. - Ačiū, labai gerai. Gariui pra- 
deda sektis. Jis niekada netaps tikru pagrindiniu puolėju. 
Per aukštas ir per sunkus. Bet kaip gynėjas galbūt ir turi 
ateitį. Bandau patempti už kai kurių virvelių. 

— Netrauk per stipriai, - tarė Abdala, per galvą vilk- 
damasis kreidos baltumo ilgus marškinius ir sėsdamasis 
ant laisvos kėdės. - Apskritai vaikai turėtų patys savimi 
pasirūpinti. Dar arbatos? 

- Ačiū, ne. 

Abdala įsipylė iš sidabrinio arbatinuko. 

Jie sėdėjo tylėdami. Tomas ėmėsi tyrinėti Abdalą, kai 
manė, kad šis nepastebi. Arabas buvo pilnas keistos ra- 
mybės, kuria jis niekada nenustojo žavėtis. Jie buvo pa- 
Žįstami beveik trisdešimtį metų. Abdala apie Tomą žinojo 
viską, ką tik įmanoma žinoti. Amerikietis dar pirmą va- 
karą papasakojo draugui savo liūdną gyvenimo istoriją, 
ir vėliau Tomas jį informuodavo apie didesnius bei ma- 
Žesnius gyvenimo įvykius, apie merginas ir menkniekius, 

apie darbą, meilę ir politines preferencijas. Kartais, kai 
Tomas gulėdavo lovoje negalėdamas užmigti, jis tamsoje 
žiūrėdavo į savo žmoną galvodamas, kad Abdala apie jį 
žino daugiau nei ji. Net po ilgiau nei dvidešimtį metų 
trunkančios santuokos. 

Tokia buvo sutartis. 

Jau tą šiltą popietę, kai pavasaris pagaliau įsibėgėjo ir 
Tomas gavo laišką, kuriame rašoma, kad nuo ateinančių 
mokslo metų stipendijos nebegaus dėl medicininių priežas- 
čių, jam buvo paaiškinta šios fantastiškos dovanos kaina. 

Abdala norėjo viską apie jį žinoti. 

Ir tąsyk, ir dabar Tomas jautė, kad kaina buvo maža. 
Buvimas su Abdala jam visuomet teikė malonumą. Stu- 
dijų metais jie dažnai lankė vienas kitą, bet niekuomet 
nebuvo laikomi artimais draugais. Bent kitų akimis. Pa- 
sibaigus studijoms, niekada nesusitikdavo JAV. Kartais jų 
keliai susikirsdavo Europoje. Tomas dažnai vykdavo į su- 
sitikimus verslo centruose, kur gana dažnai paaiškėdavo, 
kad ir Abdala ten turi savų reikalų. Tuomet susitikdavo 
papietauti pigiame vietos arabiškame restoranėlyje Lon- 
done, pasivaikščiodavo Marso lauke prie Eifelio bokšto 
ar palei Tibrą arba išgerdavo porą puodelių kavos kokioje 
nors Romos kavinėje. 

Retkarčiais Tomą atveždavo į Rijadą. 

- Ar gerai sekėsi kelionė? 

Abdala dar įsipylė arbatos. 

- Taip. 

Tomui O'Reiliui patiko Rijade. Jį visuomet atveždavo 
į šią vietą, nors žinojo, kad buvo ir kitų rūmų. Didesnių 
ir įspūdingesnių, jei jis gerai suprato miglotas Abdalos 
užuominas. Kvietimai būdavo netikėti ir juos gaudavo 

ne anksčiau nei prieš tris valandas iki išvykimo. Visuo- 
met vietos telefonu. Artimiausiame oro uoste laukda- 
vo paruoštas privatus lėktuvas. Tomui tereikėdavo ten 
nuvykti. Jis galėdavo būti Madride, Kaire ar Stokholme, 
kai gaudavo kvietimą. Einant generalinio direktoriaus 
„ColonelCars“ pareigas jam teko keliauti po visą pasaulį. 
Tuomet, kai dar užėmė žemesnį postą, jam galėdavo kilti 
problemų, jei staiga būtų ėmęs ir pakeitęs darbotvarkę. 
Dabar buvo lengviau, be to, kvietimai tapo vis retesni. 

Po pastarojo karto buvo praėję pusantrų metų. 

- Šis kartas - paskutinis, kai mes susitinkame, - staiga 
tarė Abdala ir nusišypsojo. Tomas O'Reilis pabandė išsi- 
tiesti minkštų pagalvėlių jūroje. Vėl skaudėjo kelį. Per ilgai 
išsėdėjo ta pačia poza. Jis nenumanė, ką reikėtų pasakyti, 
bet jautė, kad turėtų. 

Abdala al Rahmanas šypsojosi dar plačiau. Balti dan- 
tys spindėjo įdegusiame veide. Jis vienu gurkšniu išgėrė 
likusią arbatą ir atsargiai pastatė stiklinę. 

- Tai buvo džiaugsmas, Tomai. Tikras džiaugsmas. 

Tomą nustebino balso švelnumas, atrodė, tarsi Abdala 
šnekėtų su mylimu vaiku. | 

— Man taip pat, - sumurmėjo jis ir čiupo savo stiklinę, 
kad ką nors turėtų rankose. 

Vėl abu nutilo. Tolimas šuns lojimas buvo vienintelis 
garsas, drumsčiantis tą didelę šiltą tylą rūmuose. Vanduo 
baseine atrodė kaip veidrodis; vėsus saulės laidos vėjelis, 
kuris kiek anksčiau šį vakarą maloniai virpino orą, buvo 
visai nurimęs. Bent jau čia, už šių aukštų senų sodą su- 
pančių sienų. 

Kai Tomas O'Reilis 1978 metais dėkodamas sutiko 
su kilniaširdišku Abdalos pasiūlymu, jis tai padarė be 

didesnių prieštaravimų. Silpną šešėlį to, kas galėjo panė- 
šėti į sąžinės graužatį, jis įveikė gana greitai. Buvo tiesiog 
kvaila užduoti klausimus, į kuriuos gautų atsakymų iki 
galo negalėjo suprasti. Jo studijos buvo finansuojamos 
mainais už menkavertes paslaugas. Stipendija ne tik 
dengė visas mokslo išlaidas; jos taip pat visiškai užteko 
pragyventi. Jis galėjo mesti visus papildomus darbus ir 
susitelkti į studijas. Kadangi daugiau nereikėjo treni- 
ruotis keturias valandas per dieną, mokslo rezultatai 
nuolat gerėjo. Jis baigė universitetą gerais pažymiais, 
įgijęs vertingų Stanfordo pažinčių ir jausdamas sėkmės 
troškimą, kurį retai turi tie, kuriems neteko būti ant 
bedugnės krašto. 

Bėgant metams, jį ėmė kamuoti abejonės. 

Nestipriai. Tačiau būdamas trisdešimties vis tiek pa- 
bandė išsiaiškinti kiek daugiau apie fondą, kurio lėšomis 
neturtingas ir ne itin perspektyvus studentas galėjo baigti 
mokslus viename prestižiškiausių pasaulio universitetų. 
Studijuojant jam mažai rūpėjo kas nors daugiau nei tai, 
kad kiekvieną vasarą ir per kiekvienas Kalėdas į sąskaitą 
įkapsėdavo didesnė suma, kurios siuntėjas buvo nieko 
nesakantis Studentų pasiekimų fondas. 

Toks fondas neegzistavo. 

Jis sunerimo ir tai jam kainavo porą bemiegių naktų. 
Tačiau neilgai trukus nuramino mintis, kad fondas galėjo 
būti panaikintas. Nieko čia keisto, kai geriau pagalvoji. 
Nėra jokio reikalo toliau gaišti savo brangų laiką ir nuo- 
dugniau tyrinėti šį reikalą. 

Tomas O Reilis buvo protingas vyras. Kai Abdala 
al Rahmanas pradėjo susitikinėti su juo Europoje, jis, 
žinoma, suprato, kad tai gali būti klaidingai suprasta. 


100 


Kitų. Tų, kurie nesuprato, kad jie iš tiesų yra geri drau- 
gai. Mokslo draugai. Tų, kurie nežinojo, kad jų kalbos 
visiškai nekaltos. 

-— Ar gyvenimas tapo toks, kokio tu tikėjaisi? - ramiai, 
beveik abejingai paklausė Abdala. 

- Taip. 

Tomas gavo viską. Jis buvo ištikimas žmonai, nors 
pagundų kilo daug. Dar studijuodamas sau prisiekė, kad 
neleis, jog tėvo likimas užtemdytų jam gyvenimą. Šeima 
buvo apdovanota keturiais vaikais ir tokia materialine 
padėtimi, kuri suteikė galimybę juos apgyvendinti pui- 
kiame dvylikos kambarių name viename geriausių Či- 
kagos priemiesčių. Jis dirbo daug ir sunkiai, tačiau buvo 
pakankamai aukštai pakilęs sistemoje, kad turėtų laisvus 
savaitgalius ir šventes. Tomas O Reilis buvo gerbiamas 
vyras. Ramybės akimirkomis, kai vaikai dar buvo ma- 
žesni ir prieš guldamasis juos apklostydavo, jautėsi taip, 
tarsi pats būtų amerikietiškosios svajonės įsikūnijimas. 
Jis buvo patenkintas. 

- Taip, - pakartojo jis ir atsikrenkštė. - Aš esu be galo 
dėkingas. 

- Gali dėkoti sau. Aš tau padėjau tik tada, kai sistema 
tau atsuko nugarą. Visa kita - tavo paties nuopelnas. Tu 
buvai gabus, Tomai. 

- Ačiū. Bet aš esu... dėkingas. Ačiū. 

Jis pasijuto neramiai klausydamas, kaip Abdala rinkosi 
žodžius. 

Sistema. 

Jis pavartojo sąvoką, kurios Tomas nemėgo. Bent jau 
ne taip, kaip Abdala ją pritaikė; minėti sistemą tokiame 
kontekste atrodė... 

Abdala ne toks kaip jie. Jis mus supranta. Jis veikia 
mūsų sistemoje, mūsų ekonomikoje ir niekada, nė vieno 
vienintelio karto nepasakė nieko, kas leistų manyti, jog jis 
yra toks pats, kaip jie. Priešingai. Jis mane gerbia. Jis gerbia 
tai, kas amerikietiška. Jis yra beveik... amerikietis. 

- Sistema yra griežta, - linktelėjo Tomas. - Tačiau ji 
teisinga. Aš niekaip negaliu neįvertinti to, ką dėl manęs 
padarei. Kaip jau sakiau, aš esu labai dėkingas. Nepaisant 
nieko... 

Jis susimąstęs tyrinėjo smulkučius arbatos stiklinės 
ornamentus. 

— Nepaisant nieko, tikriausiai bet kuriuo atveju būčiau 
išsivertęs. Aš buvau valingas. Aš buvau pasiruošęs sunkiai 
dirbti. Sistema atlygina sunkiai dirbantiems. 

Iš Abdalos veido nebuvo įmanoma ką nors išskai- 
tyti. Jis aiškiai ilsėjosi. Akys buvo pusiau primerktos, 
lūpose atsirado neapibrėžta šypsena, tarsi būtų galvojęs 
apie ką nors malonaus, kas neturėjo nieko bendra su 
pokalbiu. 

— Mes abu esame to pavyzdžiai, - pagaliau linktelėjo 
jis. - Sistema atlygina tam, kuris dirba sunkiai ir susitel- 
kęs. Tam, kuris išsikelia ilgalaikių tikslų, o ne tik galvoja 
apie trumpalaikius laimėjimus. 

Tomas aprimo. Jis truktelėjo pečiais ir nusišypsojo. 

- Būtent! 

- O dabar noriu paprašyti tavęs paslaugos, - pasakė 
Abdala vis dar su ta pačia abejinga išraiška, tarsi jis iš tiesų 
būtų galvojęs apie ką kita. 

Jis pamojo ranka tarnui, kurio Tomas buvo nepaste- 
bėjęs; beveik nematomas jis stovėjo per dvidešimtį metrų 
nuo jų, šalia įėjimo į terasą, už trijų palmių, augančių 

milžiniškame vazone. Be garso prisiartinęs, tarnas ištiesė 
Abdalai voką. Paskui taip pat tyliai pasitraukė. 

- Paslaugos, - sumurmėjo Tomas. - Kokios? 

Tu niekada manęs nieko neprašei. Tik mano gyveni- 
mo. Norėjai žinoti apie mane ir ką aš veikiu. Tokia buvo 
sutartis. Aš turėjau palaikyti ryšį. Susitikti su tavimi, kai 
tu to prašei. Sutartis buvo tokia. Tu nieko nesakei apie 
paslaugas, Abdala. Beveik trisdešimtį metų aš laikiausi 
to, ką pažadėjau. Aš nežadėjau nieko daugiau, nei šito: 
atiduoti save. 

- Visai paprasto dalyko, - nusišypsojo Abdala. - Grįž- 
damas į JAV turi paimti šį laišką ir įmesti į pašto dėžutę. 
Tuomet mes būsime atsiskaitę, Tomai. Tai atlikęs tu būsi 
grąžinęs, ką man esi skolingas. Kad nemanytum, jog tai 
pavojinga... 

Tomas sėdėjo kaip suparalyžiuotas, kol Abdala atvėrė 
išorinį voką. Viduje gulėjo mažesnis. Tas nebuvo užklijuo- 
tas. Jis kyštelėjo nosį į plyšį ir įkvėpė. Giliai. Nusišypsojo 
ir leido Tomui pamatyti plyšį. 

- Jokių nuodų. Turėdamas rimtą pagrindą drįstu pa- 
reikšti, kad jūs esate truputį isteriški, kai kalbama apie 
pašto siuntas. Tai tiesiog laiškas. 

Tomas pamatė sulenktą popierių. Atrodė, kad ten gulė- 
jo keli lapai. Jie buvo sulenkti tekstu į vidų. Popierius buvo 
įprastas baltas. Abdala liežuviu perbraukė voko kraštą ir jį 
užklijavo. Tuomet įdėjo į didesnį, šį taip pat užklijavo. 

— Viskas, ką tau reikia padaryti, - ramiai pasakė jis, - 
„..važiuojant nusivežti jį namo. Paskui nueiti iki pašto 
dėžutės. Man visiškai nesvarbu, kurioje JAV vietoje jis 
atsidurs. Tuomet atplėši didįjį voką ir mažąjį įdėsi į pašto 
dėžutę. Išmesk didįjį. Tai ir viskas. 

Tomas O Reilis neatsakė. Gerklę tarsi kas sugniaužė, 
pasijuto taip, lyg norėtų verkti. Jis nurijo seiles. Pabandė 
kostelėti. 

— Kodėl? - užsikirsdamas paklausė. 

— Reikalai, - abejingai tarė Abdala. - Aš nepasitikiu 
pašto tarnyba. Ir visiškai nepasitikiu šiuolaikinėmis ryšių 
priemonėmis. Per daug ausų ir akių. Visur. Svarbu, kad šis 
pasiektų adresatą. Gryni verslo reikalai. 

Kaip tu gali man meluoti tiesiog į akis, - pagalvojo 
Tomas O'Reilis ir pabandė susitvardyti. - Kaip tu gali 
šitaip mane pažeminti? Po trisdešimties mety? Tu valdai 
visą lėktuvų flotilę ir darbuotojų armiją. Bet norėdamas 
išsiųsti laišką, kurjeriu renkiesi mane. Kas gi tai? Ką su 
tuo aš turiu bendra? 

— Tu tai darai, - ramiai pasakė Abdala. - Visų pirma 
todėl, kad esi man skolingas. O jeigu to neužtektų... 

Nebaigęs sakinio, jis sutiko amerikiečio žvilgsnį. 

Tu viską apie mane žinai, - galvojo Tomas, trindamas 
prakaituojančius delnus. - Daugiau nei bet kas kitas. Dvi- 
dešimt aštuonerius metus mes visuomet kalbėjomės apie 
mane, retai apie tave. Tu buvai visų mano reikalų patikė- 
tinis. Žinojai viską. Apie gerus ir blogus įpročius, svajones 
ir košmarus. Tu pažįsti mano žmoną, nors jos niekada nesi 
sutikęs, tu žinai, kaip mano vaikai... 

— Aš suprantu, - staiga tarė jis ir paėmė laišką. - Aš 
suprantu. 

— Taigi mes būsime atsiskaitę. Lėktuvas stovi paruoš- 
tas ir rytoj ankstų rytą parskraidins tave į Romą. Ar 
septinta valanda per anksti? Ne. Aš išalkau. Pavalgykime, 
Tomai. Dabar jau pakankamai vėsu, kad būtų galima 


valgyti. 

Jis atsistojo ir pasiūlė amerikiečiui ranką, norėdamas 
padėti atsistoti nuo žemos kėdės. Tomas mechaniškai ją 
paėmė. Kai atsistojo, arabas uždėjo ranką jam ant peties 
ir pabučiavo. 

— Man buvo džiugu turėti tokį draugą kaip tu, - švel- 
niai pasakė jis. - Tikras džiaugsmas. 

Ir kai sutrikęs amerikietis šlubčiojo paskui jį stiklinių 
durų, vedančių į puikius rūmus, link, pirmą kartą jam 
kilo mintis: 

Kiek dar Tomųy O'Reilių tu turi, Abdala? 

Kiek iš tiesų yra tokių kaip aš? 

Skyriaus vadovas Ingvaras Stubio traukė namo iš uošvių, 
ypač ilgai ir savotiškai šventęs Valstybės dieną. 

Savaime suprantama, jis galėjo važiuoti kartu, kai In- 
ger Johanė apie dešimtą valandą pagaliau gavo motinos 
leidimą išeiti. Ranhilda senų seniausiai miegojo. Ji turėjo 
likti pas senelius iki rytojaus. Kristiana buvo mirtinai 
nuvargusi ir sutrikusi, kai Isakas, mergaitės biologinis 
tėvas, apie septintą atėjo jos paimti. Nors šios dienos įvy- 
kiai jiems visiems padarė įspūdį, Kristiana juos pakėlė 
sunkiausiai. Ryte jiems pavyko ją nuraminti, ir mergaitė 
patyrė daug džiaugsmo, dalyvaudama vaikų eisenoje, nors 
nė sekundės nepaleido jo rankos. Vėliau pasidarė blogiau. 
Jos mintis užvaldė dingusi moteris, ji, mirtinai išsigandusi, 
laikėsi įsitvėrusi motinos, kol pagaliau atvyko tėtis ir pri- 
siviliojo pasakodamas apie naują traukinuką su bėgiais, 
kurį pati viena galės valdyti. 

Ingvaras galėjo važiuoti, bet nusprendė eiti pėsčiomis. 

Užuot ėjęs tiesiai Kjelsosvejenu žemyn ir Storo kirtęs 
Toseno kryptimi bei toliau - namo, jis pasirinko aplinkinį 
kelią per Grefseno plynaukštę. Oras buvo vėsus ir gaivus, o 
vakariniame pakrašty dar blankiai švietė gegužės dangus. 
Žingsniai gurgždėjo einant asfaltu; savivaldybė neskyrė 
lėšų žiemos žvirgždui išvežti. Truputį anksčiau buvo pa- 
liję. Nuo sodų kilo drėgnas pernykščių supuvusių lapų 
kvapas. Gėlių lysvėse baigė žydėti tulpės. Už kiekvieno 
svetainės lango mirgėjo televizoriai. 

Prie baltai dažytos statinių tvoros jis sustojo. 

Namas taip pat buvo baltas, tačiau vakaro šviesoje 
atrodė melsvas. Užuolaidos nebuvo užtrauktos. Brandaus 
amžiaus sutuoktinių pora stebėjo transliaciją. Jis matė, 
kaip moteris pakėlė kavos puodelį. Kai jį pastatė, čiupo 
vyrą už rankos. Taip jie sėdėjo nejudėdami, laikydamiesi 
už rankų, stebėdami naujienų transliaciją, kurios metu 
tikriausiai neišgirdo nieko daugiau nei buvo girdėję de- 
šimtis kartų per visą šią popietę. 

Ingvaras liko stovėti. 

Jam buvo truputį šalta, bet tai buvo malonus jausmas. 
Šaltis išblaivė galvą. Jis neprisivertė eiti toliau. Senoji su- 
tuoktinių pora mažame baltame namelyje su tulpėmis 
už svetainės langų ir naujienomis, transliuojamomis per 
televizorių, buvo įsikūnijimas to, kas Norvegijoje atsitiko 
šią keistą dieną, kuri prasidėjo švente, o buvo besibaigianti 
pavojumi, kurio masto niekas dar nežinojo. 

Gana paradoksalu, bet nužudyti būtų buvę papras- 
čiau, - pamanė jis. - Mirtis yra staigi pabaiga, bet taip pat 
kažko kito pradžia. Mirtis kelia liūdesį, su kuriuo susitaikai. 
Dingimas yra nesibaigianti kančia, kurią vos gali pakelti. 

Sutuoktinis svetainėje nevikriai atsistojo. Vilkdamas 
kojas, jis nušlepsėjo prie lango, ir susidrovėjusiam Ingva- 
rui akimirką pasirodė, kad jį pastebėjo; jis žingtelėjo porą 
skubių žingsnių atgal. Vyras užtraukė užuolaidas; sunkus 
gėlėtas audinys atskyrė pasaulį nuo nakties. 

Ingvaras nuėjo net iki Stilos ir toliau žingsniavo take- 
liu palei upę. Vanduo buvo gerokai pakilęs. Žąsys seniau- 
siai parskridusios po žiemos, ir viena kita antis energingai 
yrėsi prieš srovę, vis panerdama ieškoti maisto. Ingvaras 
paspartino žingsnį. Jis bandė spėti su pavasariškai patvi- 
nusia upe - bėgo ristele. 

Jie nepasirinko nužudyti, - uždusęs galvojo jis. - Jei 
egzistuoja kokie nors „jie“, jie nepasirinko žudyti. Ar to 
jie norėjo? Kančios? Ir jeigu siekia trikdančios tuštumos, 
ką jie... 

Dabar jis bėgo taip greitai, kaip tik pajėgė su dailiais 
batais, kostiumu ir šiek tiek per ankštu lietpalčiu. Vie- 
nur kitur kluptelėdavo, bet atgavęs pusiausvyrą skubėjo 
toliau. 

Jis norėjo namo. Bėgdamas bandė galvoti apie ką nors 
kita. Apie vasarą, kuri buvo visai nebe už kalnų, ir apie 
arklį, kurį norėjo pirkti, nors Inger Johanė kategoriškai 
atsisakė laikyti daugiau naminių gyvūnų, išskyrus jau 
turimą besiseilėjantį geltoną sarginį šunį, kurį Kristiana 
vadino Džeku, Amerikos karaliumi. 

Kam jiems reikalinga tuštuma? 

Artinosi vienuolikta valanda. Inger Johanė Vik buvo per 
daug pavargusi, kad pakiltų nuo sofos, ir per daug suneri- 
musi, kad galėtų užmigti. Ji bandė džiaugtis mintimi apie 
artėjančią naktį ir rytą be vaikų, tačiau nepajėgė nieko 
daugiau, tik apatiškai stebėti naujienas, kurios maitino 
žmones beprasmiškai kartojamomis ir jau mirtinai nu- 
valkiotomis spėlionėmis. Vienintelis plačiajai visuomenei 
aiškus dalykas, praėjus beveik šešiolikai valandų nuo tada, 
kai buvo pastebėta, jog Amerikos prezidentė dingo iš savo 
kambario Norvegijoje, buvo tai, kad ji daugiau nepasiro- 
dė. Oficialiosios Norvegijos atstovai vis dar vengė žodžio 
„pagrobimas“, tačiau žurnalistai jautėsi kur kas laisviau. 
Komentatoriai vienas po kito pristatė savo daugiau ar 
mažiau vaizdingas teorijas. Policija vis labiau tilo. Niekas 
iš Tyrimų tarnybos vadovybės nuo pat ankstyvos popietės 
nenorėjo duoti interviu. 

— Aš juos palaikau, - pasakė Ingvaras ir atsisėdo greta 
jos. - Juk egzistuoja ribos, kiek galima juos versti kalbėti 
tą patį. Tai iš esmės nieko nauja. Bastesenas pastaruosius 
porą kartų atrodė gana kvailai. 

— Aš tikiuosi, kad jie meluoja. 

— Meluoja? 

Ji šyptelėjo ir įsitaisė patogiau. 

— Taip, jie žino daugiau nei pasako. Jie iš tikrųjų žino 
daugiau. 

— Nebūk per daug tikra. Aš retai esu matęs tokį rim- 
tą žmonių susirinkimą, koks buvo nufilmuotas pakeliui 
iš... 

Inger Johanė įjungė CNN. 

Pats Volfas Blitzeris sėdėjo studijoje ir čia išbuvo jau 
beveik keturiolika valandų. Programa „The Situation 
Room“ užvaldė visą eterį ir, sprendžiant iš veiklos stu- 
dijoje, nebuvo jokių ženklų, leidžiančių manyti, kad ji 
artėja prie pabaigos. Programos vedėjas kaip visuomet 
buvo nepriekaištingai apsirengęs, tik kaklaraištis atrodė 
mažumėlę laisvesnis nei anksčiau. Jis įgudusiai perjungė 
transliaciją iš Vašingtono į Niujorką, prieš tai mandagiai 
nutraukdamas kalbantį žurnalistą ir suteikdamas žodį 
Kristianai Amanpour. Garsi žurnalistė stovėjo ant rūmų 
kalvos, už jos, antrame plane, buvo matyti apšviesti rūmai. 
Ji buvo plonai apsirengusi. Atrodė, kad dreba. 

- Įspūdinga, kaip greitai viskas rutuliojasi, - sumur- 
mėjo Ingvaras. - Jie visi sukilę ant kojų ir jau keletą va- 
landų be perstojo rodomi. 

- Aš nesuprantu, ką bendra su šiuo reikalu turi rū- 
mai, - tarė Inger Johanė, bandydama sutramdyti žiovu- 
lį. - Tačiau transliacija gera. Su tuo sutinku. Viskas vyksta 
sklandžiau ir greičiau. Tu bėgai? Bičiuli, tu visas supra- 
kaitavęs. 

- Į pabaigą truputį pasiskubinau. Buvo malonu. Beveik 
bėgau ristele. 

— Su kostiumu? 

Nusišypsojęs jis pabučiavo ją. Jos pirštai susipynė su 
jo pirštais. 

— Iš tikrųjų keista... 

Pagalvojusi ji ištiesė ranką į vyno taurę. 

- Ar pastebi skirtumą“ 

— Kokį? 

- Tarp norvegiškų ir amerikietiškų transliacijų. Tu- 
riu omeny nuotaiką. Amerikiečiai atrodo veiklūs, greiti, 

beveik... agresyvūs. Čia, namuose, visa tai atrodo pana- 
šiau į... laukimą. Žmonės atrodo apstulbę. Beveik pasy- 
vūs. Na, bent jau tie, kurie buvo kalbinami per televiziją. 
Tarsi visą laiką bijotų pasakyti per daug ir tuomet pasako 
juokingai mažai. Viskas atrodo lyg parodija. Pažiūrėk į 
amerikiečius, jie kur kas kompetentingesni. 

- Tačiau jie turėjo daugiau tinkamų progų pasiprak- 
tikuoti, - pasakė Ingvaras, bandydamas nuslėpti nedidelį 
susierzinimą, kuris kildavo visada, kai tik susidurdavo su 
dviprasmiška Inger Johanės pozicija dėl visko, kas ame- 
rikietiška. 

Viena vertus, ji niekada nepanoro kalbėti apie studijų 
metus JAV. Jiedu buvo pažįstami daugybę metų. Jie buvo 
susituokę. Turėjo vaikų ir bendrą būsto paskolą, dalijosi 
bendromis svajonėmis ir gyvenimo kasdienybe. Tačiau vis 
tiek netrumpą Inger Johanės gyvenimo laikotarpį gaubė 
paslaptis, kurią ji saugojo net labiau nei vaikus. Vestuvių 
išvakarėse ji privertė jį prisiekti: jis niekada ir nepriklau- 
somai nuo jokių aplinkybių neklausinės, kodėl ji staiga 
nutraukė psichologijos studijas FTB nacionalinėje akade- 
mijoje Kvantike. Tąsyk jis prisiekė savo mirusios dukters 
kapu. Ir priesaikos forma, ir jos svarba vertė jį jaustis 
liguistai tais retais atvejais, kai imdavo kalbėti šia tema ir 
Inger Johanę pagaudavo jai nebūdingas įniršis. 

Kita vertus, Inger Johanė beveik maniakiškai žavėjosi 
viskuo, kas amerikietiška. Jos skaitoma grožinė literatūra 
buvo beveik be išimties tik iš JAV, ji turėjo didelę ame- 
rikietiškų mažo biudžeto filmų kolekciją; juos pirkdavo 
internetu arba atsiųsdavo Bostone gyvenanti draugė, ku- 
rios jis niekada nebuvo sutikęs ir apie kurią beveik nieko 
nežinojo. Jos namuose įrengto mažojo darbo kabineto 

lentynos buvo pilnos knygų apie Amerikos istoriją, poli- 
tiką ir visuomeninį gyvenimą. Jam niekad nebuvo leista 
pasiskolinti nė vienos iš jų ir ypač liūdino tai, kad tais 
retais atvejais, kai ji viena kur nors išvykdavo iš namų, 
užrakindavo duris. 

- Tiesą sakant, ne, - po ilgos pertraukos pasakė ji. 

— Ką? 

- Tu pasakei, kad jie turėjo daugiau tinkamų progų 
pasipraktikuoti. 

- Aš turėjau omeny... 

- Jie niekuomet nėra praradę prezidento už savo ša- 
lies ribų. Amerikos prezidentai buvo nužudyti savo šalyje 
atsitiktinių šios šalies pamišėlių rankomis, bet niekada 
užsienyje. Ir, tiesą sakant, niekuomet nėra buvę jokio iš 
anksto suplanuoto sąmokslo. Ar tą žinojai? 

Kažkas jos balse privertė jį nutylėti. Jis pakankamai 
gerai ją pažinojo, taigi suprato, kad jei tik leisis įtraukia- 
mas į dialogą, ji pakeis temą. Jeigu leis jai kalbėti nesi- 
kišdamas, ji tęs. 

- Keturi iš keturiasdešimt keturių prezidentų buvo 
nužudyti, - susimąsčiusi pasakė Inger Johanė; atrodė, tar- 
si kalbasi su savimi. - Ar tai nesudaro beveik dešimties 
procentų? 

Jis pabandė susitvardyti ir nepertraukti. 

- Kenedis, - užbėgdama jam už akių, silpnai šyptelėjo 
ji.- Pamiršk tai. Ly Harvis Osvaldas buvo keistas vyrukas, 
kuris, galimas daiktas, planavo nužudymą su pora kitų 
pamišėlių. Tikriausiai ne. Bent jau negalime kalbėti apie 
kokį nors didesnį sąmokslą. Kitaip negu filme. 

Ji išsitiesė siekdama vyno butelio. Šis stovėjo per toli. 
Ingvaras pagriebė jį ir pripildė jos taurę. Televizorius 

vis dar buvo įjungtas. Volfo Blitzerio kakta pagaliau 
truputėlį sudrėko ir, kai jis pristatė reporterį, stovintį 
priešais Baltuosius rūmus, buvo galima pastebėti, kad 
programos vedėjo paakiai patamsėję. Greičiausiai jau po 
kitos reklaminės pertraukos jie bus vėl kuo gražiausiai 
nugrimuoti. 

- Linkolnas, Garfildas ir Makinlis, - tęsė Inger Johanė, 
nepalietusi taurės. - Visus juos nužudė pavieniai fanatikai. 
Vienas konfederacijos šalininkas, kitas turintis psichikos 
negalią ir pamišęs anarchistas, jei gerai atsimenu. Pakvaišę 
tėvynainiai. Tą patį galima pasakyti apie daugelį nepa- 
vykusių pasikėsinimų nužudyti. Į Reiganą pasikėsinęs 
asmuo norėjo padaryti įspūdį Džudei Foster, o žmogus, 
pasikėsinęs į Ruzveltą, manė, kad jo pilvo skausmai praeis, 
jei tik pavyks nužudyti prezidentą. Tik du puertorikiečiai, 
kurie... 

Ir vėl televizoriaus ekrane pasirodė Kristiana Aman- 
pour. Šįkart ji vilkėjo šiltesnę striukę. Kailinė apykaklė 
greičiausiai turėjo padėti sukurti poliarinę nuotaiką. Vie- 
na ranka ji vis tvirčiau prie kaklo glaudė apykaklę. Dabar 
ji stovėjo priešais apšviestą policijos būstinę Grenlands- 
leiret gatvėje. Nieko nauja ir šiame fronte. Inger Johanė 
šnairomis žvelgė į ekraną. Ingvaras nuotolinio valdymo 
pultu sumažino garsą ir paklausė: 

— Tai kaip ten su puerto... 

- Pamiršk, - nutraukė ji. - Aš neketinau tavęs mokyti 
Amerikos istorijos pagrindų. 

- Tai kokie gi buvo ketinimai? - paklausė jis, bandy- 
damas išlaikyti draugišką balso toną. 

— Tu sakei, kad jie pasirengę. Ir jie iš tiesų tam tikra 
prasme pasirengę. Bent jau televizijos stotys. 

Ji linktelėjo Kristianos Amanpour, kuriai kilo pro- 
blemų su mikrofonu, pusėn. Už jos, nuo kalno žemyn į 
Grenlandsleiret pusę, skubiai žengė grupė juodai apsi- 
rengusių vyrų. Slėpdamiesi nuo televizijos kamerų, jie 
pasikėlė lietpalčių apykakles ir nesileido sustabdomi apie 
trisdešimties žurnalistų, kurie akivaizdžiai čia įsikūrė vi- 
sai nakčiai, šūksnių. Ingvaras iš karto atpažino policijos 
viršininką. Terjė Bastesenas nusigręžė ir, pažeisdamas 
taisykles, nusmaukė uniforminę kepurę kiek įmanoma 
žemiau ant kaktos, skubėdamas automobilių kortežo, lau- 
kiančio prie kelio, link. 

- Tačiau Amerikos žmonės, - pasakė Inger Johanė 
ir įbedė žvilgsnį į tašką, esantį kažkur už televizoriaus 
ekrano. - Jie nėra tinkamai pasirengę. Ne visai ir ne tam. 
Visa jų istorija jiems byloja, kad kai kalbama apie paties 
prezidento užpuolimą, jie privalo saugotis sutrikusių tė- 
vynainių. Aš tikėčiau, kad Slaptoji tarnyba apmetė keletą 
nužudymo scenarijų, ypač kurie susiję su abortų prieši- 
ninkais, moterų neapkentėjais ir entuziastiškiausiai nusi- 
teikusiais Irako karo šalininkais. Būtent jie yra pikčiausi 
Helen Bentley priešininkai savoje šalyje ir būtent čia rasi 
visas sąlygas fanatizmui, kuris, žvelgiant empiriškai, turėjo 
atsirasti. Naujoji Amerikos istorija... 

Akimirką ji susimąstė. 

— Naujoji istorija, savaime suprantama, sukūrė kitų sce- 
narijų. Sakyčiau, kad Slaptoji tarnyba po Rugsėjo 11-osios 
įvykių kuo rimčiausiai mielai apgyvendintų savo prezi- 
dentus cementiniame bunkeryje ir ten paliktų. Vargu ar 
JAV buvo taip praradusi savo populiarumą pasaulyje nuo 
Nepriklausomybės karo. Ir kadangi pastaraisiais metais 
bent jau amerikiečiams teroro sąvoka įgijo pakankamai 

naują reikšmę, savaime suprantama, kad jų baimė, kas gali 
atsitikti prezidentui, taip pat pasikeitė. Kad ji pradingo 
skradžiai žemės per savo vizitą mažoje draugiškoje šalyje, 
peržengia bet kokio įsivaizdavimo ribas. Tačiau... 

Vyno taurė vos neapvirto, kai ji staiga ėmė jos siekti. 

— ..„ką aš galiu žinoti, - ramiai tarė ji. - Į sveikatą, 
bičiuli. Netrukus eisime miegoti. 

- Kaip yra tikrajame „The Situation Room“ šią aki- 
mirką, Inger Johane? 

Ji atšlijo nuo jo rankos, į kurią buvo atsirėmusi. 

— To aš nežinau! Aš nenutuokiu apie... 

— Ne. Tu žinai. Jei ir ne dėl kokių kitų priežasčių, tai 
bent jau todėl, kad turi knygą, kuri net vadinasi „The Si- 
tuation Room“ ir kuri... 

Dabar jau Ingvaras nepajėgė sulaikyti susierzinimo, 
kuris buvo beišsiveržiąs pykčiu. 

— ...ir kuri guli ant tavo naktinio stalelio! Velniai 
griebtų, Inger Johane, kaip Dievą myliu, juk turėtų būti 
įmanoma dalytis... 

Vienu šuoliu ji atsidūrė ant grindų ir pasuko miega- 
mojo link. Netrukus grįžo. Veidas liepsnojo raudoniu. 

- Štai, - pasakė ji. - Tu prisimeni neteisingą pavadi- 
nimą. Bet jei jau tau taip įdomu, gali sau skaityti. Aš jos 
neslepiu, nes guli prie mūsų bendros lovos. Prašom. 

Akiniai lengvai aprasojo. Virš nosies buvo aiškiai ma- 
tomas prakaitas. 

- Inger Johane, - nusiminęs sunkiai atsiduso Ingva- 
ras. - Liaukis. Mes tiesiog negalime leisti, kad... 

Aš baigiu nuo viso to pavargti, - pagalvojo jis. - Saugo- 
kis, Inger Johane. Aš nežinau, kiek dar tversiu tavo dvilypu- 
mą. Mane sekina išmintingos, draugiškos mano mylimosios 

ir šios piktos būtybės, kuri be suvokiamų priežasčių susi- 
riečia į kamuolį ir pašiaušia spyglius, priešprieša. Tu turi 
per didelių paslapčių, Inger Johane. Per didelių man, o juo 
labiau sau. | 

Kažkas paskambino į duris. 

Jie abu krūptelėjo. Inger Johanė paleido iš rankų kny- 
gą, tarsi būtų buvusi užklupta su nelegalia kontrabanda. 

— Kas tai galėtų būti? - sumurmėjo Ingvaras ir pažiū- 
rėjo į laikrodį. - Po vienuolikos dvidešimt... 

Jis nevikriai atsistojo ir nuėjo atidaryti durų. 

Inger Johanė liko stovėti pusiau pasisukusi į televizo- 
rių. Ekrane mirgėjo vaizdai, kurie tuo pačiu metu buvo 
stebimi daugelyje pasaulio šalių nepriklausomai nuo 
laiko juostos ir politinės santvarkos, religijos ar etninės 
grupės. CNN nebuvo turėjusi didesnės auditorijos nuo 
katastrofos Manhatane ir atrodė, jog mielai naudojosi 
pasitaikiusia proga. Rytų krante artėjo šešta valanda po- 
piet. Naujienų ištroškę amerikiečiai grįžo namo iš dar- 
bų, į kuriuos jautėsi verčiami eiti nepaisant liūdnų ryto 
naujienų, o transliacijos metu reporterius vis intensyviau 
keitė analitikai, komentatorius - ekspertai. Jie įsijautė į 
savo vaidmenis ir neatrodė pavargę - tarsi žinojimas, kad 
transliacijos laikas artėja prie prime time??, būtų suteikęs 
visiems jiems naujos energijos. Įtakingi vyrai ir moterys, 
turintys įspūdingus titulus, vienas po kito diskutavo apie 
konstitucinius padarinius ir šalies parengtį, trumpalaikės 
bei ilgalaikės krizės scenarijus, teroristų organizacijas ir 
dar kartą kritikavo viceprezidentą dėl nedalyvavimo. Tiek, 
kiek Inger Johanė suprato, jis buvo skraidinamas lėktuvu 


“7 Laida, rodoma vakare, pačiu patogiausiu laiku (vert. past.). 

kažkur virš Nevados. Arba paslėptas bunkeryje Arkanza- 
se, kaip teigė vienas ekspertų. Tuo metu trečiasis atkakliai 
tvirtino žinąs, kad viceprezidentas jau saugiai išlaipintas 
Amerikos karinėje jūrų bazėje, toli už Valstijų ribų. Jie 
svarstė 25-ąjį konstitucijos priedą ir visi kaip vienas su- 
tiko, kad skandalingiausias dalykas yra tai, jog Baltieji 
rūmai vis dar nepaskelbė, ar jis imtas taikyti. 

Tai štai ką jie stebi tikrajame „The Situation Room“, - 
pagalvojo Inger Johanė. 

Ji įsivaizdavo plazminius ekranus ant sienų ankšto- 
se Baltųjų rūmų patalpose, Vakarinio sparno pirmame 
aukšte su raudonomis pelargonijomis už langų. Daugiau 
nei 6 200 kilometrų atstumu nuo namo Tosene, Osle, šią 
akimirką, esant nepaprastajai padėčiai ir chaotiškai neži- 
nomybei, įtemptai dirbo grupė žmonių, budriai sekdama 
lygiai tą pačią televizijos programą kaip visas pasaulis ir 
tuo pat metu dėdama visas pastangas, kad ankstų kitos 
dienos rytą planeta nebūtų iš esmės pasikeitusi. 

Kasdien daugybė su nacionaliniu saugumu susijusių 
departamentų ir biurų gaudavo daugiau nei pusę milijono 
elektroninių pranešimų iš ambasadų, karo bazių ir kitų 
informacijos šaltinių iš viso pasaulio. Jie gaudavo gyvybiš- 
kai svarbių valstybės saugumui įspėjimų ir nereikšmingų 
pastabų, dėl kurių galėjo visai nesukti galvos. Įprastos 
ataskaitos pasirodydavo su nerimą keliančiais praneši- 
mais apie priešiškos veiklos apraiškas. Nuo CŽV iki FTB, 
NSA ir užsienio reikalų departamento - visi turėjo atski- 
rus valdymo centrus, kurie atskirdavo pelus nuo grūdų 
nepertraukiamame informacijos sraute. Tas, kas nereikš- 
minga, buvo siunčiama ten, kur ir buvo vieta. Viskas, kas 
kėlė nerimą, kas svarbu ar pavojinga, buvo persiunčiama 

tiems, kurie tvarkė tokią informaciją: „The Sit Room staff“. 
Patikimi darbuotojai turėjo įgaliojimus pakelti arba nu- 
leisti reikalavimų informacijai kartelę, reikalauti papil- 
domų ataskaitų apie ypač nerimą keliančią sritį, o visų 
svarbiausia - jie tiesiogiai aptarnavo prezidentą. 

Valdant Džordžui V. Bušui, visi televizoriai transliavo 
„Fox News“. 

„The Situation Room“ dabar jie vėl žiūrėjo CNN. 

Visi jie tai daro, - pagalvojo Inger Johanė ir vėl atsi- 
sėdo. 

Amerikiečiai skendėjo informacijos jūroje, kurios po- 
vandeninės srovės visą laiką grasino juos įtraukti. Biurai 
ir departamentai, valdymo centrai ir tarptautinės stotys, 
kariniai ir civiliniai vienetai; informacijos srauto mastas 
tokioje krizinėje situacijoje kaip ši buvo neįsivaizduo- 
jamas. Visa amerikiečių sistema dabar buvo sukelta ant 
kojų - namuose ir užsienyje, Vašingtone ir nesuskaičiuoja- 
moje daugybėje kitų miestų. Kai Inger Johanė užsimerkė, 
pajuto neapsakomą nuovargį, kuris neleido vėl atmerkti 
akių; ji pagalvojo, kad girdi tolimą zvimbimą, kokį vasarą 
skleidžia bičių spiečius; dešimtys tūkstančių amerikiečių 
tarnautojų, kurie turi vienintelį tikslą: saugiai parvežti 
Amerikos prezidentę į namus. 

Ji išjungė televizorių. 

Ji jautėsi tokia maža. Nuėjo iki virtuvės lango, kuris 
pagaliau buvo pakeistas. Ranka nebejuto vėsių oro gūsių, 
kai perbraukė palangę. Lauke buvo beveik tamsu, tačiau 
dar ne visiškai; pavasaris atnešė palaimingą šviesą, tad 
vakarai tapo ne tokie grėsmingi, o rytai - lengvi. 

Staiga ji atsisuko. 

— Kas ten buvo? 

— Darbas, - sumurmėjo jis. 

- Darbas? Gegužės 17-osios vidurnaktį? 

Jis prisiartino prie jos. Ji vėl įsistebeilijo pro langą. Jis 
lėtai apkabino. Ji nusišypsojo, nugaroje jusdama nuo jo 
kūno sklindančią šilumą. Atsipalaidavo. Užsimerkė. 

- Aš noriu miego, - sumurmėjo ji ir pirštu paglostė jo 
dilbį. - Būk geras, veskis mane į lovą. 

- Vorenas yra Osle, - sušnibždėjo jis ir nepaleido jos 
net tada, kai pajuto, kaip ji sustingo. - Vorenas Skifordas. 

— Ką? 

- Jis yra čia dėl... 

Inger Johanė toliau nesiklausė. Galva atrodė lengva ir 
tolima, tarsi nebepriklausytų jai. Karščio banga nusirito 
žemyn į plaštakas; ji pakėlė jas ir priglaudė prie lango sti- 
klo. Matė šiaurės dangumi praskrendančio lėktuvo šviesas 
ir niekaip negalėjo suprasti, ką jis šiuo metu ir dar tokią 
dieną veikia ore. Ji pastebėjo, kad šypsosi, tačiau negalėjo 
suvokti kodėl. 

- Nenoriu nieko apie tai girdėti, - ramiai tarė ji. - Tu 
tai žinai. Nenoriu girdėti. 

Ingvaras jos nepaleido. Dabar ji visa atrodė tarsi ma- 
žesnė, visiškai laiba. Ir stovėjo lyg įbesta. 

Vorenas Skifordas, The Chief*, FTB akademijoje buvo 
Inger Johanės dėstytojas. Ir daugiau nei dėstytojas, tai 
Ingvaras greitai suprato. Inger Johanė tada buvo dar visai 
jaunutė, tik dvidešimt trejų, o Vorenas tuo metu turėjo 
būti apie keturiasdešimties su trupučiu. Meilės roma- 
nas, nutrūkęs prieš visą amžinybę; Ingvaras net nepajuto 


28 Šefas (angl.). 

pavydo šešėlio tuos porą kartų, kai teko susidurti su Vo- 
renu. Tiesą sakant, pastarąjį kartą - tai turėjo būti prieš 
trejus ketverius metus per Interpolo susitikimą Nauja- 
jame Orleane - jiedu kartu pietavo. Dėl ne visai aiškios 
priežasties jis jautėsi nepatogiai, kai Vorenas apipylė gau- 
sybe klausimų apie Inger Johanę. Jis pasistengė jų išvengti 
ir likusį laiką prie stalo jie kalbėjosi tik apie profesinius 
dalykus ir amerikietiškąjį futbolą. 

Vorenas Skifordas buvo svarbiausia didžiosios Inger 
Johanės paslapties dalis. Ji buvo uždraudusi kalbėti apie 
šį vyrą ir tas draudimas jam reiškė akivaizdų dalyką: Vo- 
renas turėjo būti giliai ją užgavęs. 

Tokie dalykai atsitinka, - pagalvojo jis, tvirtai laikyda- 
mas Inger Johanę. - Tai yra nemalonu ir gali būti sunku. 
Tačiau žmogus viską įveikia. Laikas gydo žaizdas. Greitai 
jau bus penkiolika metų, mano brangioji. Pamiršk tai. Dėl 
Dievo meilės, turi tai įveikti! O galbūt yra dar kas nors? 

- Pasikalbėk su manimi, - sušnibždėjo jai į ausį. - Ar 
galų gale negali man papasakoti, ką visa tai reiškia? 

— Ne. 

Jos balsas buvo kaip atodūsis. 

- Aš turėsiu su juo dirbti, - tarė jis. - Apgailestauju. 

Jis vis dar bandė ją tvirtai laikyti, tačiau ji stulbinama 
jėga išsilaisvino ir nustūmė jį į šalį. Ingvarą išgąsdino 
Inger Johanės akys, kai ji paklausė: 

- Ir ką tu atsakei? 

- Jam reikia pareigūno ryšiams. 

- Ir juo turi būti tu. Iš visų tų šimtų... Savaime su- 
prantama, tu atsisakei. 

Staiga ji vėl tarsi atsidūrė savo vietoje; atrodė, lyg būtų 
pabudusi, kai jis paleido ją iš savo glėbio. 

— Man duotas nurodymas, Inger Johane. Aš dirbu tar- 
nyboje, kurioje duodami įsakymai. Čia neegzistuoja tokie 
dalykai kaip atsisakymas. 

Jis ore parodė kabutes. 

Inger Johanė nusisuko ir grįžo į svetainę. Ji nutraukė 
vyno kamštį nuo kamščiatraukio ir užkimšo pustuštį bu- 
telį. Paskui paėmė taures ir grįžusi į virtuvę viską sustatė 
ant spintelės. Kai įsitikino, kad indaplovė pilna, įpylė plo- 
vimo skysčio į specialią talpyklą, uždarė metalines duris 
ir įjungė mašiną. Pačiupo skudurą, sudrėkino tekančiu 
vandeniu, išgręžė ir nušluostė spinteles. Ji rūpestingai 
nukratė skudurą virš kriauklės, dar kartą jį nuskalavo ir 
sulanksčiusi pakabino virš vandens čiaupo. 

Ingvaras ją sekė akimis, nesakydamas nė žodžio. 

Pagaliau Inger Johanė pažvelgė į jį. 

- Prieš eidami miegoti turime pagaliau išsiaiškinti vie- 
ną dalyką, - tarė ji; balsas buvo ramus ir daugiau nei aiš- 
kus, tarsi ji būtų priekaištavusi Kristianai. - Jei tu sutinki 
būti Voreno Skifordo pareigūnu ryšiams, viskas baigta. 

Jis nepajėgė atsakyti. 

-— Aš tave paliksiu, Ingvarai. Jei tu sutiksi, aš tave pa- 
liksiu. 

Paskui nuėjo miegoti. 

Pagaliau baigėsi Valstybės dienos šventė. 

Trečiadienis, 
2005 metų gegužės 18 diena 


Vorenas Skifordas pabudo nesuprasdamas, ar taip prastai 
jaučiasi dėl laiko juostų skirtumo, miego trūkumo, ar dėl 
gripo. Kurį laiką gulėjo žiūrėdamas į lubas. Pro lengvas 
dangaus žydrumo užuolaidas prasiskverbė saulės šviesa. 
Lova buvo nutvieksta ryto spindulių. Kai jis galų gale 
pajėgė pakelti galvą ir pažvelgė į skaitmeninį laikrodį ant 
televizoriaus, netikėdamas suraukė kaktą. 

Pusė penkių. 

Tik dabar jis suprato, kam reikalingos tos nedailios, 
į gumines panašios aklinos užuolaidos, kurių jis nepa- 
stebėjo, kai pirmą valandą nakties griuvo į lovą. Jis sun- 
kiai pakilo ir nupėdino iki lango, norėdamas užtamsinti 
kambarį. Galų gale suprato, kaip veikia mechanizmas. 
Kambarys paskendo prieblandoje; tik pro užuolaidų tar- 
pus prasiskverbiantys plonyčiai šviesos ruoželiai vos vos 
leido ką nors įžiūrėti. 

Ant naktinio stalelio įsijungęs lempą vėl atsigulė, ta- 
čiau antklodės neužsiklojo. Nuoga oda pašiurpo nuo trau- 
kos, kurią skleidė oro kondicionierius. Sprandas atrodė 
sustingęs, kamavo nestiprus galvos skausmas. Jis jautėsi ir 
išsekęs, ir budrus, bet žinojo, kad ilgiau miegoti negalės. 
Praėjus kelioms minutėms jis ir vėl atsikėlė, apsirengė 
blizgantį mėlynos spalvos šilkinį chalatą. Lentynoje šalia 
televizoriaus stovėjo virdulys. Po trijų minučių jis įsipylė 
karčios ir per daug stiprios tirpiosios kavos puodelį ir 

išgėrė jį taip greitai, kaip tik buvo įmanoma. Padėjo, tačiau 
jis vis dar jautėsi toks išsekęs, kad kitomis aplinkybėmis 
tai būtų kėlę nerimą. 

Jis greitai apskaičiavo, kad Vašingtone yra be dvide- 
šimties minučių vienuolikta valanda vakaro. Nuotaika 
mažumėlę pagerėjo. Jis vis dar galėjo tikėtis poros ramių 
valandų, jei paaiškėtų, jog būtinai reikia su kuo nors su- 
sisiekti. Jis greitai parengė savo darbo vietą ant rašomojo 
stalo, kurį jam parūpino viešbutis. Rokoko stiliaus stalas 
su didžiule gėlių vaza, ten stovėjęs vakar, jam atvykus po 
pietų, vargiai galėjo būti naudingas. O štai šis buvo pa- 
prastas ir neištaigingas, tačiau milžiniškas. Iš metalinio 
lagamino, kurį buvo pasidėjęs greta lovos, iškėlė nepapras- 
tai didelį nešiojamąjį kompiuterį, keturis mobiliuosius 
telefonus ir šūsnį įvairių spalvų popieriaus. Viską išdėlio- 
jo į eilę, smulkmeniškai tiksliai. Ant popieriaus vienodu 
atstumu sudėjo tris rašiklius. Juodą, raudoną ir mėlyną. 
Keturi telefonai buvo skirtingų modelių, formų ir gulėjo 
išdėlioti kaip parodoje kairėje kompiuterio pusėje. Galų 
gale iš trijų atskirų dalių, gulinčių lagamine, jis sumon- 
tavo nedidelį spausdintuvą, prijungė prie kompiuterio ir 
į po langu esančius lizdus įjungė kištukus. Kompiuteris 
įsijungė akimirksniu. Nors viešbutis didžiavosi savo com- 
plementary wireless connection", jis surinko amerikietišką 
numerį. Vos po kelių sekundžių jau tikrino savo elektroni- 
nio pašto dėžutę, kurios adresą žinojo tik keturi žmonės. 
Akimirką kompiuteris kaip visuomet pakibo, ir jis matė 
ženklų chaosą, kol galų gale pasirodė gerai pažįstamas 
vaizdas. 


* Nemokamas belaidis interneto ryšys (angl.). 

Vorenas Skifordas nusižiovavo ir sumirksėjo, kad nu- 
sikratytų ištryškusių ašarų. Jis gavo atsakymą į užklausą, 
kurią išsiuntė prieš užmigdamas. Vienu mygtuko paspau- 
dimu atidarė elektroninį laišką. 

Jis skaitė lėtai. Paskui viską perskaitė dar kartą, pa- 
spaudė spausdintuvo ikoną ir laukė krebždančio garso, 
patvirtinančio, kad dokumentas spausdinamas. Jis greitai 
išsiregistravo ir išjungė kompiuterį. Paskui nuėjo iki durų 
patikrinti, ar vis dar nepažeista saugumo spyna. Niekas 
jos nebuvo lietęs. 

Jam reikėjo nusiprausti po dušu. 

Keletą minučių jis stovėjo po karšto vandens srove. Iš 
pradžių nuo jo degė oda, paskui po visą nugarą pasklido 
malonus silpnumas. Sprandas pasidarė lankstesnis, sinu- 
sai atsivėrė. Jis kruopščiai išsimuilino ir išsitrinko plaukus. 
Paskui užsuko karštą vandenį ir aiktelėjo nuo pasipylusio 
ledinio vandens kaskados. 

Dabar jis bent jau jautėsi žvalus. Skubiai nusišluostė ir, 
žvilgtelėjęs už nuleistų užuolaidų bei dar kartą įsitikinęs, 
kad bus saulėta diena, lagamine susirado drabužius. Ap- 
sirengė, pačiupo iš spausdintuvo spausdintą medžiagą ir 
prigulė lovoje pasikišęs tris pagalves po galva. 

„Trojos“ pėdsakai vis dar buvo ne tik šilti, jie buvo 
įkaitę iki raudonumo. 

Prieš šešias savaites vienas iš specialiųjų agentų at- 
ėjo į jo kontorą nešinas nedidele šūsnimi dokumentų, 
paženklintas susirūpinimo raukšle kaktoje. Kai po pus- 
valandžio vyriškis išėjo, Vorenas Skifordas pasirėmė al- 
kūnėmis į stalą, už sprando sunėrė rankas ir, rodos, visą 
amžinybę spoksojo į stalo paviršių, tylomis keikdamas 
savo tuštybę. 

Jis galėjo likti ten, kur ir buvo jo vieta. Vorenas Skifor- 
das - geriausias savo srities specialistas; jis buvo bihevio- 
ristinės psichologijos, kurią FTB taikė ir plėtojo daugiau 
nei tris dešimtis metų, ekspertas. Jis vis dar galėjo būti 
superherojus savo pasaulyje. Gana paradoksalu, bet keistų 
serijinių žudikų ir ištvirkusių prievartautojų vaikymasis 
buvo kažkas saugaus ir įvykdomo. Vorenas Skifordas tuo 
užsiėmė taip ilgai ir buvo matęs tiek daug, kad nusikalti- 
mai daugiau nedarė ypatingo įspūdžio. Jausmai netrukdė 
jo nuolat augančiam žvilgsnio aštrumui ir įžvalgumui. 

Jis buvo labiausiai patyręs medžiotojas. 

Ir jis leidosi sugundomas. 

Iš karto po rinkimų lapkritį, dar gerokai prieš inau- 
guraciją, prezidentė Bentley asmeniškai paskambino, kad 
jį įkalbėtų. Vorenas vis dar prisiminė svaigumo jausmą, 
kai su juo susisiekė. Saldus sėkmės skonis suteikė jaus- 
mingumo ir, kai pokalbis buvo baigtas, jis garsiai juokda- 
masis virš galvos iškėlė suspaustus kumščius. Amerikos 
Commander in Chief *9 ne tik pageidavo, kad jis imtųsi 
svarbių pareigų, ji tiesiog maldavo. Nors Helen Bentley 
ilgiau nei šešerius metus buvo artima draugė, jis žinojo, 
kad tai jam nesuteikė nė mažiausio pranašumo po to, kai 
Džordžas V. Bušas pagaliau nenoromis sutiko sakyti savo 
concession speech"!, o ji ėmė dėlioti savo viską apimantį 
planų pasiansą. 

Greičiau priešingai. Pradėjus skirstyti postus, komen- 
tatoriai pamažu ėmė liaupsinti ponią prezidentę. Ji pasigė- 
rėtinai sugebėjo neskirti postų draugams ir ištikimiems 


“0 Vyriausiasis vadas (angl.). 


* Atsisveikinimo kalbą (angl.). 

rėmėjams, teikdama pirmenybę kandidatams, turintiems 
neginčijamą kompetenciją ir tvirtą savarankiškumą. 

Vorenas tapo vienu iš jų ir pasidarė kasdieniu svečiu 
Vakariniame rūmų sparne. 

Grupė, kuriai jį paskyrė vadovauti, buvo FTB dalis. 
Neatsižvelgiant į tai, Vorenas turėjo tiesiogiai atsiskai- 
tyti prezidentei, ir tai sukėlė rimtą konfliktą tarp jo ir 
FTB direktoriaus dar iki galo nesukomplektavus tyrimų 
grupės. Ši tvarka prieštaravo biuro praktikai. Savaime 
suprantama, direktorius turėjo nusileisti, tačiau Voreno 
džiaugsmas gavus prestižinį darbą blėso supratus, kad 
jis daugiau nelaikomas biuro žmogumi. Kurį laiką jis 
svarstė galimybę atsisakyti. Tačiau greitai suprato, kad 
tai neįmanoma. 

Po 2001 metų Rugsėjo 11-osios FTB daug kas pasikei- 
tė. Iš policijos organizacijos, kuri savo žvilgsnį kreipė į iš 
esmės tradicinius nusikaltimus, įvykdytus šalyje, per labai 
trumpą laiką biuras buvo pertvarkytas į svarbiausią kovos 
su terorizmu organizaciją. Reorganizacija, kuriai atlikti 
anksčiau būtų prireikę daugybės metų, buvo įvykdyta 
per kelias savaites. Patriotinio veiksmingumo proveržis 
apėmė visas valstybines organizacijas, institucijas ir de- 
partamentus, kurie mažiausiai buvo susiję su nacionali- 
niu saugumu. Šiam procesui pagreitį įgyti padėjo beveik 
neribojamos lėšos ir įstatymų leidžiamoji valdžia, kuri 
pasirodė daug lankstesnė, nei bet kuris amerikietis galėjo 
įsivaizduoti dar prieš tą katastrofišką rugsėjo rytą. 

Priešo paveikslas pasikeitė. 

Vis dar egzistavo šalys ir valstybės, kurios grasino ga- 
lingiausiai pasaulio valstybei. Degeneravus ir vėliau žlu- 
gus Sovietų Sąjungai neliko tradicinio karinio užpuolimo 


125 


baimės. Kadangi amerikiečiai turėjo savo interesų visame 
pasaulyje, vis tiek buvo svarbu įdėmiai stebėti nedraugiš- 
kas šalis ir priešiškai nusiteikusias valstybes, kurios galėjo 
pakenkti JAV dėl ideologinių, ekonominių ar teritorinių 
priežasčių. 

Tai buvo daroma ir anksčiau, ir dabar. 

Tačiau tą Rugsėjo 11-ąją JAV neužpuolė jokia šalis. 
Realiai nebuvo jokios šalies, kuriai būtų buvę galima duoti 
atkirtį. Vyrai, užgrobę keturis lėktuvus ir nukreipę juos 
į Amerikos žemę siekdami nužudyti, buvo pavieniai as- 
menys. Jie buvo skirtingos kilmės ir įvairaus išsilavinimo 
individai. Tuo metu, kai aplink prezidentą Bušą esantis 
politinis aparatas išilgai blogio ašies sukūrė klasikinio 
priešo paveikslą ir nukreipė agresiją į egzistuojančių na- 
cijų pusę, Helen Lardahl Bentley buvo įsitikinusi, kad 
užpuolėjai buvo pavojingesni, nei jų vaizduojami. 

Jie buvo žmonės. 

Jie nebuvo pašaukti į karo tarnybą, kaip kad įbaugin- 
tiems kariams visais laikais tekdavo mirti už vėliavą ir 
tėvynę, kurios jie niekada daugiau nepamatys. Nebebu- 
vo nubrėžtų kovos lauko ribų, kurias gindami generolai 
abiejose fronto pusėse būtų turėję iš esmės tą patį tikslą 
ir pralaimėjimo, ir pergalės atvejais: laimėta žemė ar pra- 
laimėtas mūšis. 

Naujieji Amerikos priešai buvo žmonės, turintys in- 
dividualią patirtį, didybę bei silpnybes. Jie negyveno vie- 
noje vietoje, nepriklausė vienai sistemai ir nenešė savo 
vėliavos visiems matant. Jie pradėjo karą ne paklusdami 
įsakymui, o iš įsitikinimų. Juos siejo ne pilietybė ar naci- 
onalinė priklausomybė, bet tikėjimas ir nepasitikėjimas, 
neapykanta ir meilė. 

Naujųjų Amerikos priešų buvo visur, ir Helen Lardahl 
Bentley buvo įsitikinusi, kad juos demaskuoti ir sužlugdy- 
ti galima tik išmokus pažinti. Pirmasis jos darbas pradėjus 
eiti pareigas buvo įsteigti „Behavioral Science Counter 
Terror Unit“?2. Šis gavo užduotį sausus faktus ir padriką 
informaciją paversti realiais vaizdais. „The BS-Unit“ turė- 
jo matyti žmones ten, kur likusi didžiosios šalies saugumo 
sistemos dalis įžvelgė galimus užpuolimus ir terorą, bom- 
bas ir aukštų technologijų įrangą. Išanalizavusi, supratusi 
ir išsiaiškinusi tai, kas skatino skirtingų tautybių ir nevie- 
nodo išsilavinimo vyrus, vedamus bendros neapykantos 
JAV, pasirinkti kankinio mirtį, Amerika turėjo išmokti 
užbėgti jiems už akių. 

Vorenas Skifordas galėjo rinktis iš geriausiųjų. Iš be- 
veik keturiasdešimties specialiųjų agentų grupės kai kurie 
jų buvo geriausi profilių sudarytojai, kuriuos FTB kada 
nors buvo turėjusi savo tarnyboje. Jie visi kaip vienas en- 
tuziastingai priėmė pasiūlymą. 

Tačiau Vorenas pradėjo gailėtis. 

Kai prieš šešias savaites specialusis agentas atskubėjo 
į jo kontorą su keturiais popieriaus lapais rankoje, no- 
rėdamas tyliai pasidalyti mintimis su vadovu, Vorenas 
Skifordas pirmą kartą per savo penkiasdešimt šešerius 
gyvenimo metus iš tikrųjų išsigando. 

Tai neatrodė panašu į trojiečių puolimą. 

Tai nebuvo į juos panašu. Šis atvejis nebuvo nei įspū- 
dingas, nei simboliškas. Jis nebūtų sukūręs grėsmingų, 
neišdildomų vaizdų, kaip tada, kai lėktuvai įsirėžė į Pa- 
saulio prekybos centrą. Čia nebuvo verkiančių, panikos 


*  Biheviorizmo mokslo kovos su teroru skyrius (angl.). 

apimtų ir negalinčių tuo patikėti, bėgančių žmonių mi- 
nios, apie kurią būtų sukurti nepamirštami televizijos 
vaizdai. „Troja“ nenukreiptų visų dėmesio į priešą; to- 
kiuose veiksmuose negalėjo būti nieko garbinga, nebent 
tik didžiulė klaida. 

Likusi sistemos dalis padarė viską, kas įmanoma, kad 
susietų „Al Oaedą“ arba jai giminingas organizacijas su 
„Troja“. Vorenas Skifordas ir jo vyrai bei moterys karštai 
protestavo. Jie atkakliai įrodinėjo, kad taip negali būti. „Al 
Oaeda“ veikė ne taip. Ji ne taip mąstė. Ir visiškai ne šitaip 
norėjo nubausti JAV. Kadangi į „The BS-Unit“ nepalan- 
kiai žiūrėjo visi, išskyrus prezidentę, jie tik tuščiai aušino 
burnas. Po poros savaičių intensyvaus ir kryptingo darbo 
bandant rasti grandį, siejančią su egzistuojančiu teroristų 
tinklu, ir nepavykus aptikti nė mažiausio jos pėdsako, vis 
dėlto jiems teko padaryti išvadą, kad Voreno Skifordo 
grupė buvo teisi. „Al Oaeda“ nebuvo su tuo susijusi. Todėl 
gaunama padrika ne visa informacija daugiau taip nedo- 
mino. Į milžinišką JAV žvalgybos sistemą suplaukdavo 
tiek daug. Buvo daugybė dalykų, už kurių galėjai nusi- 
tverti. Tuo metu, kai nesuprantama, chaotiška informacija 
apie realesnius išpuolius plūste plūdo kiekvieną mielą 
dieną, ištisą parą, „Troja“ atsidūrė antrame plane. 

Tačiau Vorenas Skifordas vis tiek buvo sunerimęs. 

Ponia prezidentė taip pat. 

Ir štai dabar Vorenas gulėjo lovoje norvegiško viešbu- 
čio kambaryje, skrandyje jausdamas maudimą. Jis skaitė 
užrašus jau ketvirtą kartą. Paskui pakilo ir nuėjo į vonios 
kambarį. Iš kišenės išsitraukė žiebtuvėlį. Laikydamas do- 
kumentą virš tualeto, jį uždegė. 

Labiausiai nerimą kėlė jausmas, kad jį nori apkvailinti. 

Miglotas įtarimas, kad informacija buvo paskleista 
tikslingai, jam nedavė ramybės keletą savaičių. Dabar, iš- 
tyrinėjęs dokumentą, kuris akivaizdžiai liudijo, kad iš visų 
pusių paskutinę parą suplūdusi informacija apie kom- 
pleksą, kurį jis pavadino „Troja“, neturėjo jokio prasmingo 
paaiškinimo, jis buvo visiškai sutrikęs. 

Liepsnos prarijo popierių. Maži aprūkę skuteliai lei- 
dosi ant balto porceliano. 

Jei viskas buvo paskleista turint aiškų tikslą, tuomet 
visa tai buvo apgaulingas manevras. Tokiu atveju prezi- 
dentė galėjo būti tikrasis jų tikslas. Tuomet jie susidūrė su 
priešu, nenumanydami, kas jis toks. Ne Osama bin Lade- 
nas, ne teroristų organizacijos, kurių atramos taškas... 

- Taip negali būti, - garsiai ištarė Vorenas, norėdamas 
nutraukti savo minčių eigą. - Niekas neturi tinkamų prie- 
monių, galinčių paskleisti tokią informaciją. Neatrodo, 
kad ši informacija galėtų būti specialiai paskleista. 

Jis paleido kristi mažą skiautelę - tai buvo viskas, kas 
liko iš popieriaus lapo. Nuleido vandenį. Juodi gabalėliai 
prikibo prie tualeto kraštų, ir jis, griebęs tualetinį šepetį, 
jų visų atsikratė. 

Paskui grįžo prie rašomojo stalo ir pačiupo lapelio, kuris 
buvo paliktas prezidentės viešbučio kambaryje, kopiją. 

— We'll be in touch, - sumurmėjo Vorenas Skifordas. - 
But when??? 

Jis paleido lapą, tarsi staiga šis būtų ėmęs deginti. 

Jam reikėjo užkąsti. 

Laikrodis ant TV aparato pradžiugino, kad pusryčiai 
netrukus bus patiekti. Per tris minutes jis supakavo savo 


* Mes susisieksime. Bet kada? (Angl.) 

darbo prietaisus ir padėjo užrakintą lagaminą į spintą. Ant 
rašomojo stalo liko gulėti tik spalvoto popieriaus pluoš- 
tas su trimis rašikliais, panašiais į sustingusius alavinius 
kareivėlius, išdėstytus ant viršaus. 

Prieš išeidamas į kišenę įsidėjo vieną telefoną. Vis 
tiek nebuvo reikalo kam nors skambinti. Tiesą sakant, 
jis net nebuvo įsitikinęs, kam tokiu atveju būtų turėjęs 
skambinti. 

Gardermoeno, Oslo oro uosto, muitininkas negalėjo pa- 
tikėti savo akimis. Kas be ko, ši amerikiečių banda atvy- 
ko užsakomuoju lėktuvo reisu, bet kad iš viso įmanoma 
parodyti tokią aroganciją ir nepaisyti skrydžio saugumo 
bei kitų šalies įstatymų, - tai jam buvo nesuvokiamas 
dalykas. 

- Atsiprašau! 

Jis ištiesė ranką ir už užtvaro, kur nuobodžiaudamas 
stovėjo pusantros valandos, žengė porą žingsnių į kori- 
doriaus pusę. 

— Ką čia turite? - laužyta anglų kalba paklausė ameri- 
kiečio, kuriam muitininko akcentas sukėlė šypseną. 

- Štai čia? 

Vyras kilstelėjo švarką, atidengdamas tarnybinį re- 
volverį. 

Muitininkas nusiminęs papurtė galvą. Štai prisiartino 
jų dar daugiau, visi su pūpsančiais atsikišimais pašonėse. 
Jie nuspaudė mygtuką ir norėjo praeiti, tačiau muitininkas 
stovėjo ištiesęs rankas ir šaukė: 

— Sustokite! Palaukite minutėlę čia! 

Naujai atvykusiųjų būryje, kurių buvo penkiolika 
šešiolika vyrų ir pora moterų, pasigirdo pasipiktinimo 
kupinas murmesys. 

— No guns““, - ryžtingai pasakė muitininkas ir ranka 
parodė žemą platų užtvaro paviršių. - Visi sudėkite savo 
ginklus čia. Atsistokite į eilę, tuomet kiekvienas jūsų gaus 
kvitą. 

- Klausykite, - tarė vyras, kuris atėjo pirmas; jis galėjo 
būti įkopęs į šeštą dešimtį ir buvo visa galva aukštesnis už 
nediduką, bet apkūnų muitininką. - Mūsų atvykimas sude- 
rintas su Norvegijos valdžios organais, ir jūs neabejotinai 
esate apie tai informuoti. Remiantis mano gauta informa- 
cija, mus turėjo pasitikti pareigūnas iš karto, kai mes... 

- Tai nieko nereiškia, - pasakė muitininkas ir sau- 
gumo sumetimais po stalu paspaudė mygtuką, uždaran- 
tį mechanines duris koridoriuje už keturių metrų nuo 
jų. - Čia aš esu už viską atsakingas. Ar turite šių ginklų 
dokumentus? 

- Dokumentus? Paklausykite... 

- Jokių dokumentų - jokių ginklų. Sustokite į eilę, 
ir aš... 

- Manau, bus geriausia, jei leisite pasikalbėti su savo 
viršininku, - tarė amerikietis. 

- Jo čia nėra, - pasakė muitininkas; jo akys buvo dide- 
lės ir mėlynos, dabar jis šypsojosi draugiškai. - Baikime 
viską kiek galima greičiau. 

Amerikietis atsigręžė į savo vis labiau nekantraujan- 
čius kolegas ir pradėjo su jais negarsiai kalbėtis. Viena 

Jokių ginklų (angl.). 

iš moterų sužvejojo mobilųjį telefoną. Greitais judesiais 
surinko telefono numerį. 

- Čia, viduje, ne ryšio zona, - patenkintas tarė muiti- 
ninkas. - Taigi galite tai pamiršti. 

Tačiau moteris vis tiek klausėsi, ar kitame gale nepasi- 
girs gyvybės ženklų. Paskui patraukė pečiais ir nusiminusi 
pažvelgė į vyrą, kuris neabejotinai buvo kažkoks vadovas. 

- Aš protestuoju, - pasakė jis, kreipdamasis į muitinin- 
ką ir žvelgdamas tokiu žvilgsniu, kad nedidukas pareigū- 
nas nedrįso jo dar kartą nutraukti. - Akivaizdu, kad čia 
nepaisoma susitarimų. Visų pirma kolegos norvegai mus 
turėjo pasitikti prie lėktuvo. Tačiau mes buvome palydėti 
į šį... labirintą be jokios palydos ir nežinodami, kur iš 
tiesų reikia eiti. 

- Jūs turite eiti čia, - pasakė muitininkas ir parodė į 
uždarytas duris. 

- Tuomet siūlau jas atidaryti. Dabar. Jūs sukėlėte ne- 
malonų nesusipratimą, ir aš jau nuo viso šito pavargau. 

- Aš siūlau, - pasakė muitininkas ir užšoko ant užtva- 
ro taip greitai, kaip iš jo niekas nebūtų tikėjęsis. - Siūlau 
daryti taip, kaip sakau. Štai ten... 

Jo balsas virto riksmu, jis parodė į atvykimo salę. 

— ..„sprendžia kiti. Bet čia, šiame koridoriuje, šiame 
kontrolės poste, kur dabar stovite, aš atsakingas už taisy- 
klių laikymąsi. O taisyklėse pasakyta, kad griežtai drau- 
džiama įvežti ginklus į mano šalį... 

Dabar jis beveik klykė. 

— ..„be reikalingų dokumentų. Taigi stokite į eilę, po 
šimts velnių! 

Paskutinieji žodžiai nuskambėjo norvegiškai. Veidas 
buvo išraudęs, jis suprakaitavo. Amerikiečiai spoksojo 

vienas į kitą. Kai kurie murmėjo. Moteris mobiliuoju te- 
lefonu dar kartą, bet ir vėl nesėkmingai, bandė iškviesti 
pagalbą. Praėjo pusė minutės. Muitininkas nulipo nuo 
užtvaro ir susikryžiavo rankas ant krūtinės. Praėjo dar 
pusė minutės. 

- Štai, - staiga tarė vadovas ir padėjo savo ginklą. - 
Galiu jus užtikrinti, kad tai turės pasekmių. 

— Aš tik dirbu savo darbą, pone! 

Muitininkas šypsojosi iki ausų. Jis užtruko beveik 
pusvalandį, ko! išrašė visų ginklų gavimo kvitus ir sudė- 
jo šiuos į lentynoje esančias plastikines dėžes kambario 
gilumoje. Baigęs pasisveikino pridėdamas du pirštus prie 
kaktos ir paspaudė durų atidarymo mygtuką. 

- Linkiu smagios viešnagės, - pasakė jis ir, nesulaukęs 
jokio atsakymo, nusijuokė. 

Jis tik dirbo savo darbą. Jie turėjo tai suprasti. 

Kai Inger Johanė atsibudo, pirmas dalykas, apie kurį pa- 
galvojo, buvo darbas. Ji gulėjo nejudėdama, prisimerkusi 
nuo ryto šviesos. Gal išties buvo kvaila rinktis dar vienus 
motinystės atostogų metus. Prieš pat gimdymą baigė tiria- 
mojo mokslo darbo projektą ir dar nebuvo ėmusis nieko 
nauja, todėl nei universitetui, nei pačiai Inger Johanei 
nebuvo didelių nuostolių, kai ji išėjo dvejų metų atostogų, 
kurios teisėtai priklausė. Su Ingvaru šiuo klausimu sutarė, 
kai jie, kaip ir buvo bijoję, Ranhildai negavo vietos darže- 
lyje. Kadangi tuomet, kai susitiko, abu jau buvo įsitvirtinę 
gyvenime, būsto paskolą galėjo mokėti net ir gaudami 

vienas pajamas. Jie gyveno paprastai, ramiai ir gerai. Kris- 
tiana darė pažangą. Jiems visiems sekėsi vis geriau. 

Likusi namuose, ji pamėgo įprastą gyvenimo tvarką. 
Būnant su vaikais viskas įgavo kitą tempą. Ji visuomet 
mėgo ruošti maistą, ir ilgos priešpiečio valandos suteikda- 
vo galimybę viską atlikti iš pagrindų. Jie atleido valytoją, 
ir net pats valymas tapo kontempliatyvios monotonijos, 
kurią Inger Johanė išmoko vertinti, dalimi. Ranhilda vi- 
durdienį miegodavo porą valandų, ir retkarčiais Inger 
Johanė pasijusdavo taip, lyg pirmą kartą po daugybės 
metų iš tikrųjų turi laiko pamąstyti. 

Toks gyvenimas buvo geras. Kurį laiką. 

Galbūt šis laikas jau baigėsi. 

Staiga mintis apie rytinę tylą namuose pasirodė ne- 
maloni. Ji klausėsi, ar neišgirs Ranhildos čiauškėjimo, bet 
prisiminė, kad vienmetė palikta pas senelius. Jautė neį- 
prastą kūno stingulį. Palengva ištiesė rankas virš galvos 
ir pasivertė lovoje. 

Ingvaro ten nebuvo. 

Jai nebūdinga taip kietai miegoti. Paprastai kasnakt ji 
keletą kartų atsibusdavo, ir net mažiausias vaikų krebž- 
desys bemat pažadindavo. 

Staiga ji atsisėdo. Pakreipusi galvą sulaikė kvėpavimą, 
kad geriau girdėtų. Vienintelis dalykas, ką išgirdo, buvo 
tolumoje burzgiantis automobilis ir žvitrių paukščių tarš- 
kėjimas medyje už miegamojo lango. 

- Ingvarai? 

Ji pakilo, užsimetė chalatą ir nušlepsėjo į virtuvę. Viry- 
klės laikrodis rodė 8:13. Visur tebebuvo tylu. Ant spintelės 
stovėjo pustuštis kavos puodelis. Paėmus jį į rankas šiluma 

išdavė, kad vyras ne per seniausiai dingo iš namų. Šalia 
puodelio gulėjo popieriaus lapas. 


Brangioji, kaip supranti, aš esu priverstas dirbti savo 
darbą. Kadangi tu man nepaaiškini priežasties, kodėl netu- 
rėčiau jo imtis, nematau kitos išeities, kaip tik sutikti. Sunku 
tiksliau pasakyti, kada grįšiu namo, aš net iki galo nežinau, 
koks šis darbas. Paskambinsiu iš karto, kai tik galėsiu. 

Tavo I. 


Inger Johanė pradėjo gerti ataušusios kavos likutį. 

Ingvaras turėjo būti Voreno pareigūnas ryšiams. Ji 
prašė jo nesutikti. Net pagrasino tuo, kas, jos manymu, 
buvo didžiausias jo košmaras. Vis tiek jis atsikėlė jai te- 
bemiegant, tyliai užsiplikė kavos ir prieš išeidamas parašė 
paprastą, šaltą raštelį. 

Ilgai ji taip stovėjo, vienoje rankoje laikydama popie- 
riaus lapą, kitoje - puodelį. 

Pas tėvus važiuoti negalėjo. Motiną apimtų isterija, o 
tėvas griebtųsi už širdies kaip visada, kai pasaulis atsisuka 
prieš jį. Inger Johanė dažnai savęs klausė, ar tėvai labiau 
myli Ingvarą, ar ją. Šiaip ar taip, motina jį gyrė visiems, 
kurie tik sutikdavo klausytis. Ingvarą gaubė uošvių dė- 
mesys; būtent jam kiekvieną kartą atitekdavo laurai už 
nepaprastus Ranhildos kalbinius sugebėjimus ir naujus 
įgūdžius. 

- Tiesą sakant, tai aš su ja leidžiu laiką namuose, - 
atsidusdavo Inger Johanė, už šypsenos slėpdama susi- 
erzinimą. 

Apie seserį taip pat nėra ko galvoti. Bėgant metams, 
Marijos tobulumas nenugalimai jas išskyrė. Ji buvo graži, 

elegantiškai besirengianti ir bevaikė. Vien nuo minties 
apie įsibrovimą į butą Aker Briugėje su vaikiškomis košė- 
mis ir kakinomis sauskelnėmis Inger Johanės kvėpavimas 
padažnėjo. 

Ji dar kartą perskaitė trumputį laišką. Raidės pasidarė 
neryškios. Mirkčiodama bandė nepravirkti. Ašaros lėtai 
lėtai riedėjo palei nosį, ir ji rankove nusišluostė panosę. 

Kai jie vakar atsigulė miegoti, ji buvo tokia tikra, kad 
jis suprato. Jis taip stipriai prigludo lovoje. Be žodžių, o 
jo rankos buvo šiltos ir tvirtos, tokios, kokias ji visuomet 
mylėjo. Ingvaras suprato, kad ją reikia globoti ir kad Vo- 
renui Skifordui jokiu būdu negalima leisti priartėti prie 
šio saugaus, įprasto gyvenimo Haugės kelyje. Kai Ingvaras 
glostė plaukus, ji buvo tikra, kad jis visa tai suprato; ji 
manė, kad jo akyse įskaitė supratimą, jog Voreno artumas 
neša grėsmę viskam, kas gera, tikra ir nuoširdu. Ji miegojo 
taip palaimingai giliai. 

O Ingvaras tiesiog ėmė ir išvažiavo. 

Jis rimtai nereagavo į grasinimą. Jis į ją rimtai nežiū- 
rėjo. Jis pamatys, kaip rimtai ji kalbėjo. 

Inger Johanė susidėjo viską, kas svarbiausia. Į nedidelį 
lagaminą sukrovė drabužius keletui dienų sau ir jauniau- 
siai dukrai. 

- Kristiana gali likti pas Isaką. 

Ji pašnibždomis kalbėjosi su savimi ir bandė susilaiky- 
ti, kad nepravirktų. Jai reikėjo pasiimti Ranhildą. Motina 
akimirksniu atkreips dėmesį į paraudusias akis, nes ji 
visada pastebi bet kokį dukters susijaudinimą. 

- Susiimk, - sušnypštė Inger Johanė ir sušniurkščiojo. 

Ji nežinojo, kur dėtis. Tačiau ir toliau krovėsi daiktus. 
Pagaliau lagaminas buvo toks pilnas, kad sunkiai jį uždarė. 

Tik riebiai nusikeikus ir gerokai pasistengus pagaliau pa- 
vyko užsegti užtrauktuką. 

Ji turėjo ieškotis prieglobsčio pas ką nors, kas duotų 
ramybę. Ne šeimoje, ne pas draugus. Ji negalėjo vykti pas 
tuos, kurie jai pasakytų, kokia ji vaikiška ir kaip neatsakin- 
gai elgiasi. Ji nenorėjo vykti pas tuos, kurie jai pasakytų 
tai, kas akivaizdu: kad po kelių dienų įtampa atlėgs, kad 
ji nepaliks Ingvaro ir todėl puikiausiai gali tuojau pat 
vykti namo. Ji tikrai negali vykti pas Linę, savo šnekiąją 
geriausią draugę, kuri sukviestų kompaniją tikėdama, kad 
pasaulyje nėra tokios problemos, kurios negalėtų išspręsti 
geras maistas, puikūs draugai ir marios gėrimų. 

Kai Inger Johanė užrakino lauko duris ir pajuto, kad 
vėjas vis dar vėsus, nors sodas maudėsi saulės spindu- 
liuose, staiga į galvą atėjo mintis: yra tik viena vieta, į 
kurią gali vykti. 

Ji nusišluostė ašaras ir išspaudė šypseną nuo kelio mo- 
jančiam kaimynui. Paskui giliai atsikvėpė ir įsėdo į auto- 
mobilį. Jai reikėjo pasiimti Ranhildą. Pakenčiamą melą 
motinai turės sugalvoti per trumpą kelionę automobiliu. 

Nors ir nepasijuto geriau, pagaliau bent jau žinojo, 
kur vyksta. 

Farmingtone, Meine, buvo pusė trijų nakties. 

Al Mufetas pabudo nuo sapno, kurio neprisiminė. Vėl 
užmigti negalėjo. Užvalkalai, kurie lietėsi prie kūno, buvo 
permirkę prakaitu, o dygsniuota antklodė susirangė ko- 
jūgalyje. Jis pakeitė padėtį. Niekas negelbėjo. 

Visą dieną jis sekė naujienas per televiziją. Staigus 
prezidentės dingimas sukrėtė taip pat, kaip ir likusius tau- 
tiečius, tačiau tai jam sukėlė ir nepaaiškinamą nerimą. 

Paskambino brolis. 

Pastarąjį kartą brolis buvo skambinęs prieš trejus me- 
tus. Tada jų motina gulėjo mirties patale. Insultas šiai 
veikliai moteriai smogė klastingą smūgį, ir viskas tebuvo 
valandų klausimas. Al Mufetas pirmuoju lėktuvu išskrido 
atgal į Čikagą. Jis atvyko per vėlai. Motina jau gulėjo karste 
gražiai padažyta ir aprengta geriausiais drabužiais. 

Nors ji, kaip ir vyras, buvo ištikima savo musulmoniš- 
kajam vaikystės tikėjimui, Mufasa šeimos religija buvo 
lanksti ir puikiai priderinta prie gyvenimo priemiestyje, 
kur vargu ar būtum radęs daugiau arabų. Episkopalinėje 
bažnyčioje, stovinčioje tik už kvartalo, ponia Mufasa buvo 
didžiai gerbiamas asmuo. Skaniausi pyragėliai per didingą 
bažnyčios Padėkos dienos šventę atkeliaudavo iš jos or- 
kaitės. Ji dirbo su nepasiturinčių šeimų jaunuolių grupele. 
Niekas taip nemokėjo daryti puokščių kaip ponia Mufasa, 
ir būtent ji prižiūrėdavo gausų pastoriaus vaikų būrį kiek- 
vienąkart, kai jo žmona pagimdydavo dar vieną vaiką ir 
porai savaičių iškrisdavo iš normalaus gyvenimo. 

Tačiau Mufasa šeima niekuomet nedalyvavo pamal- 
dose. 

Paslapčia jie bandė laikytis ramadano. Jie šventė Id su 
šeima iš Los Andželo, kuri visuomet rasdavo laiko atvyk- 
ti. Jei ponas Mufasa negalėdavo penkis kartus per dieną 
melstis veidu atsigręžęs į Meką, neretai atsitikdavo, kad jis 
surasdavo laiko maldai ramybės valandėlėmis, kai automo- 
bilių remonto dirbtuvės būdavo tuščios ir jis prieš eidamas 
namo dar nebūdavo uždaręs garažo vartų nakčiai. 

Ponas ir ponia Mufasa skaitė Koraną pačiu palankiau- 
siu būdu. Jie gerbė pranašą Mahometą, tačiau tai netrukdė 
jiems puošti Kalėdų eglutės, kad vaikai per daug neišsi- 
skirtų iš kitų. 

Kai ji mirė, vaikai motinos naktinio stalelio stalčiuje 
rado kažką panašaus į testamentą. Ponios Mufasa pami- 
nėjimo ceremonija turėjo vykti „Church of the Epiphany“, 
vadovaujant pastoriaus žmonai. 

Giminės burbėjo, o vyriausioji motinos sesuo prapliu- 
po raudoti prie pašarvotos mirusiosios, kuri gulėjo suner- 
tomis rankomis karste su kryžiais abiejose pusėse. Tačiau 
našlys vis tiek laikėsi savo. Jo žmona buvo sveiko proto, kai 
apsisprendė dėl savo atsisveikinimo apeigų. Niekas nega- 
lėjo jam sutrukdyti išpildyti jos paskutinio pageidavimo, 
ir taip ponia Mufasa buvo palaidota šventintoje žemėje, 
dalyvaujant gausiam parapijiečių krikščionių būriui. 

Pastarąjį kartą Al Mufetas vyresnįjį brolį matė per 
laidotuves. 

Trejų metų tyla. Ir štai jis paskambino vakar vakare. 

Al Mutetas pakilo iš lovos ir greitai, tyliai apsirengė. 
Jis turėjo sutvarkyti keletą dokumentų ir taip galėjo pra- 
stumti naktį. Bet koks užsiėmimas būtų buvęs geriau nei 
gulėti kamuojamam nemigos, jaučiant graužiantį nesu- 
vokiamą nerimą. 

Jiedu su Fajedu niekuomet nebuvo draugai. Jie vienas 
kitą pakentė, kaip ir pridera broliams, bet niekada vienas 
kito nesuprato. Kai mažasis Ali bėgiojo įsikibęs į mamos 
sijoną ir buvo mėgstamas visų jos episkopalinių draugų, 
Fajedas vienas pasileisdavo šlaistytis gatvėmis ir ilgėdavo- 
si gausios giminės iš Los Andželo. Ten jis kasdien su dėde 
eidavo į mečetę. Jis valgydavo maistą, paruoštą laikantis 

tradicijų, ir išmokdavo arabiškai daugiau už tuos kelis žo- 
džius, kuriuos suprasdavo tėvui murmant maldą. Suaugęs 
jis vargu ar galėjo vadintis praktikuojančiu musulmonu, 
tačiau iš esmės laikėsi tradicijų ir vedė pagal musulmonų 
papročius. Ir kai Ali Šaidas Mufasa aštuntajame dešim- 
tmetyje pasivadino Al Mufetu, Fajedas koneveikė brolį, 
kad šis tapo arabiškuoju dėde Tomu. Vėliau broliai beveik 
nesikalbėjo. 

Al Mufetas negalėjo suprasti, ko Fajedas nori. Steng- 
damasis nebūti nemandagus, jis paklausė kaip įmanoma 
aiškiau. Šiaip ar taip, jie buvo broliai, o kadangi tėvas tebe- 
buvo gyvas, jis nenorėjo dramatiškai nutraukti santykių. 
Tai palaužtų senolį. 

Fajedas ruošėsi atvykti į svečius. 

Fajedas, kuris buvo viduriniojo lygmens vadovas mil- 
žiniškoje elektronikos kompanijoje su pagrindine būstine 
Atlantoje ir kuriam vargiai užteko laiko bendrauti su savo 
paties vaikais, paskambino ir pasakė užsuksiąs gegužės 
18 dieną. Išsamiausias paaiškinimas, kurio sulaukė Al, 
buvo beveik įsižeidusio brolio komentaras, kad negali būti 
nieko keista, jei brolis nori pamatyti, kaip Al ir mergaitės 
gyvena niekieno žemėje. 

„Aš užsuksiu“, - pasakė jis. 

Al Mutetas prasliūkino pro dukterų miegamąjį. Dabar 
jis jau pažinojo senąjį namą ir atsargiai peržengė girgždan- 
čias lentas. Laiptų viršuje jis sustojo ir klausėsi. Nusišypsojo 
girdėdamas lygų Katerinos kvėpavimą ir Luizos knarkimą. 
Pasijuto ramesnis. Tai buvo jo namas ir jo gyvenimas. Fa- 
jedas neabejotinai gali užsukti, jei tik nori. 

Niekas negali nuskriausti Al Mufeto ar jo dukterų. Jis 
tyliai nulipo laiptais ir virtuvėje uždegė visas šviesas. Prieš 

susirasdamas krepšį su dokumentais, kuriuos parsinešė iš 
biuro, užkaitė virdulį ir iš indaplovės išėmė kavinuką. 

- Tėveli, - tarpduryje nustebusi ištarė Luisa. 

Jis krūptelėjo ir iš rankų paleido kavinuką. 

- Ar kas nors atsitiko? - paklausė duktė; plaukai sty- 
rojo į visas puses, o pižama buvo per didelė. 

- Ne ne, bičiule. Aš tik pabudau ir negalėjau užmigti. 

Iš sandėliuko jis paėmė semtuvėlį ir šluotą. 

— Kodėl tu apsirengei, tėveli? 

Dabar Luisa atrodė sunerimusi, ji priėjo arčiau. 

- Saugokis stiklo šukių, - įspėjo jis. - Suprask, kad 
visiškai nieko bloga neatsitiko. Aš tik pamaniau, kad per 
nemigo naktį galėčiau atsikratyti kontoros darbų. Ar no- 
rėtum, kad pašildyčiau pieno? Tuomet galėtume truputį 
pasišnekučiuoti, paskui vėl grįžtum į lovą. Ar norėtum? 

Ji plačiai išsišiepė ir atsisėdo prie virtuvės stalo. 

- Kaip smagu, - pasakė ji ir nusičiupo obuolį. - Beveik 
kaip tada, kai buvau maža. Aš turiu tau papasakoti, kaip 
mes su Džodi... 

Šluodamas sudužusio stiklo šukes, Al Mufetas klau- 
sėsi viena ausimi. Šiaip ar taip, Luisa nusiramino. Jis būtų 
norėjęs tą patį pasakyti ir apie save. 

Jaunasis policijos įgaliotinis buvo pavargęs. Kad ištuš- 
tintų perpildytą areštinę, jis beveik tris valandas skyrė 
žmonėms baudas. Pusė jų buvo jaunuoliai, iš kurių dar 
nebuvo išgaravęs Gegužės 17-osios šventės tvaikas. Dabar 
jie, kankinami pagirių, iš eilės stojo priešais ir, žiūrėdami 

į grindis, lemeno mandagumo frazes bei žadėjo pasitai- 
syti. Pora pagėrusių vairuotojų, jau nebe pačiame jėgų 
žydėjime, ėmė kivirčytis, bet atvėso pagrasinus pratęsti 
sulaikymo terminą, paskui buvo paleisti laukti bylos na- 
grinėjimo ir nuosprendžio. 

Likusieji buvo seni pažįstami. Tiesą sakant, dauguma 
jų jautėsi dėkingi, kad galėjo nemokamai pabuvoti pa- 
talpose, kuriose, kas be ko, bent jau buvo šilta ir sausa. 
Policijos įgaliotinis nematė prasmės skirti baudų žmo- 
nėms, kuriems tekdavo eiti į socialinės paramos skyrių, 
kad gautų pinigų susimokėti. Tačiau jis vis tiek dirbo savo 
darbą ir netrukus jau buvo patikrinęs visą sąrašą. 

— Kaip sekas? 

Jaunasis vyras ištiesė ranką Snurei Spretui“. Paprastai 
jis su suimtaisiais nesisveikindavo kitaip, tik linktelėda- 
mas, bet Snurė buvo ne toks kaip kiti. Vagiliavimas jam 
buvo tapęs profesija. Kadaise jam iš tikrųjų gerai sekėsi. 
Tačiau įsilaužimas į seifą aštuntajame dešimtmetyje jam 
kainavo kairės rankos pirštus, o vėliau alkoholis pasiglem- 
žė sudžiūvusio kūno likučius. Snurės vardas iš tiesų buvo 
Snorė. Kol dar turėjo sveikus dantis, jie buvo tokie ilgi, kad 
gavo pravardę, kurios vėliau nebuvo įmanoma atsikratyti. 
Dabar jis tenkinosi vagystėmis iš neužrakintų prekinių 
automobilių, sandėliukų, užrakintų neįmantriomis spy- 
nomis, ir retkarčiais iš parduotuvių. Tuomet jis visada 
įkliūdavo. Jis nieko nesuprato apie šiuolaikinę stebėjimo 
vaizdo kameromis įrangą. Staugiant aliarmo signalui, jis 
beviltiškai stovėdavo su prekėmis, paspaustomis po ranka, 
kol subėgdavo apsaugininkai. 


* Kiškis Kvanka (angl. Bugs Bunny), animacinio filmo herojus (vert. past.). 

Snurė Spretas niekada nebuvo pakėlęs rankos prieš 
kitą žmogų. 

- Negerai, - pasiskundė jis ir atsargiai atsisėdo ant 
netvirtos kėdės. 

- Tu ir neatrodai gerai, - pasakė policijos įgaliotinis. 

— Vėžys. Ten, apačioje. Visai prastai. 

- Ar sulauki pagalbos? 

- Nu... Žinai, nelabai ką su juo padarysi. 

- Bet kodėl tau būtinai reikėjo bandyti įsilaužti į vais- 
tinę? 

- Man skauda. Taip velniškai skauda. 

- Tu nepajėgsi apiplėšti vaistinės, Snure. Signalizacija ir 
visa kita. O stiprūs medikamentai užrakinti spintoje. Atvi- 
rai kalbant, aš nemanau, kad būtum ją atidaręs, jeigu net ir 
būtum pakliuvęs į patalpą. Visa tai tiesiog buvo kvaila. 

Snurė suinkštė ir nesveika kaire ranka perbraukė per 
sprandą. 

- Taip, - suvapeno jis. - Bet, po paraliais, kaip skauda. 

Policijos įgaliotinis pasisūpavo su kėde. Ankštame 
kambaryje buvo tylu, bet iš areštinės priimamojo pasiek- 
davo skardūs balsai. Kažkas ten verkė, balsas buvo pana- 
šus į jaunos moters. Policijos įgaliotinis tyrinėjo Snurės 
veidą ir galėjo prisiekti, kad nusikamavusio vyro akyse 
įžvelgė ašaras. 

- Štai, - staiga pasakė jis, iš švarko kišenės išsitrauk- 
damas piniginę. - Šiandien alkoholio parduotuvė vėl ati- 
daryta. Nusipirk ko nors stipraus. 

Jis ištiesė penkių šimtų banknotą. Snurė nepatikliai 
spoksojo išžiojęs bedantę burną. Greitai žvilgtelėjo į uni- 
formuotą vyrą, sergintį duris. Šis tik šypsojosi ir žvelgė 
į šalį. 

- Ačiū, ačiū! - sušnibždėjo Snurė. - Jūs, vyručiai, esate 
ne tokie, kaip kiti. 

— Bet su šitais aš negaliu nieko padaryti, - pasakė 
policijos įgaliotinis, uždėdamas ranką ant dokumentų. - 
Manau, kad keliausi į apylinkės teismą? 

- Dievaži, taip. Aš atsakau už tai, ką padariau, supranti. 
Visada. Ačiū, ačiū. 

Jis glostė banknotą. 

- Tuomet gali eiti. Nustok laužtis. Tau vis tiek nepa- 
vyksta. Gerai? 

Snurė atsistojo taip pat atsargiai, kaip ir atsisėdo. Įsi- 
kišo pinigus į kišenę. Paprastai jis išsiskubindavo iš areš- 
tinės, kiek nešdavo jo laibos kojos. Šį kartą jis stovėjo 
lengvai siūbuodamas ir iš pažiūros visiškai paskendęs 
savame pasaulyje. 

- Buvo dešimt po keturių, - staiga pasakė jis. - Kai ji, 
prezidentė, įsėdo į mašiną. 

- Ką? 

— Vakar aš žiūrėjau televizorių. Ir tada supratau, kad 
ta ponia, kurią mačiau ryte, buvo ta pati, kurios jūs ieš- 
kote. 

Policijos įgaliotinis prisimerkęs spoksojo į jį, tarsi ne 
visai suprasdamas, kas buvo pasakyta. Uniformuotas vy- 
ras, stovintis kampe, žengė žingsnį sulaikytojo link. 

- Atsisėsk, - pasakė policijos įgaliotinis. 

- Tu sakei, kad galiu eiti. 

- Dabar atsisėsk, Snure. Pirmiausia išsiaiškinsime tai. 

Senis nenoromis atsisėdo. 

- Aš jau pasakiau viską, ką žinau, - suirzęs pasakė jis. 

- Bet man reikia daugiau aiškumo. Kur tu buvai vakar 


ryte? 

- Aš buvau šventėj pas Beritą iš Cypės. Ji gyvena Ski- 
pergatoj. Turėjau eit namo, žinai. Ir kai ėjau pro varpinę 
prie Oslo traukinių stoties, pamačiau juos. Dešimt po 
keturių. Ponia ir du vyrai ėjo per aikštę. Jie įsėdo mašinon. 
Ponia buvo šviesiaplaukė, suaugusi moteris. Tokia dažyta 
blondinė. Ji buvo su raudonu švarku, visai tokiu pat, kaip 
anie rodė per televizorių. 

Policijos įgaliotinis nieko nepasakė. Jis čiupo dėžutę 
kramtomojo tabako ir žiupsnį įsikišo už lūpos. Paskui 
ištiesė dėžutę Snurei, ir šis pusę jos turinio susikimšo 
virš nesveikų dantenų. Vyras su uniforma jam ant peties 
uždėjo ranką, tarsi norėdamas sutrukdyti pabėgti. 

- Ir tai buvo vakar, - lėtai pasakė policijos įgaliotinis. - 
Gegužės 17-ąją. 

- Taip, - suirzęs pasakė Snurė ir nusispjovė juodomis 
seilėmis. - Aš negaluoju, bet, po velnių, aš gi ne toks nu- 
kvakęs, kad neprisiminčiau Valstybės dienos! 

- Ir buvo po keturių dešimt. Ryto. Ar tu visiškai tuo 
tikras? 

- Taip, aš gi sakau, kad taip. Po galais, aš dabar taip 
noriu į gėrimų parduotuvę. 

Jis vėl sužvejojo penkių šimtų banknotą. Pasidėjo jį ant 
kelio ir ištiesino. Iš naujo sulankstė, kruopščiai ir atsargiai, 
paskui įsikišo į kitą kišenę. Policijos įgaliotinis susižvalgė 
su uniformuotu vyriškiu. 

- Deja, aš manau, kad dar kurį laiką užtruksime, - 
pasakė jis. - Bet kol kas mes tau parūpinsime ko nors 
nuo skausmo. 

Kai jis pačiupo telefoną, buvo sunku pataikyti nu- 
spausti reikiamus klavišus. 

- Jie pradeda darytis velniškai irzlūs. 

- Kas? 

— FTB. Ar kas ten jie tokie, visi šitie amerikiečiai. 

Saugumo tarnybos vadovas Pėteris Salhiusas suraukė 
nosį. 

— Kas dabar? - prislėgtas paklausė jis. 

- Kaip suprantu, viskas. 

Policijos viršininkas Bastesenas, rankose laikydamas 
puodelį kavos, patraukė pečiais. 

- Neabejotinai tai dėl incidento Gardermoene. Pir- 
miausia nesusipratimas dėl dvidešimties agentų, atvyku- 
sių šįryt, sutikimo. Paskui jie... 

Jis prunkštelėjo. Kai Salhiusas net nešyptelėjo, Baste- 
senas pakėlė sugniaužtą kumštį prie burnos, nestipriai 
sukosėjo ir rimtai tęsė: 

- Stropus muitininkas iš jų visų atėmė pistoletus, ir 
tai iš esmės buvo visiškai teisinga. Kam jiems šioje šalyje 
ginklai? Šie Slaptosios tarnybos vyrukai buvo ginkluoti 
visą laiką, ir pažiūrėk, ar tai padėjo! Bet šis muitininkas 
greičiausiai buvo truputėlį... nediplomatiškas. 

Policijos būstinės sporto salė buvo be langų. Policijos 
viršininkas vis dažniau patempdavo spaudžiančią marš- 
kinių apykaklę. Penkiasdešimt itin susikaupusių žmonių 
sėdėjo prie stalų, sustatytų pasagos formos lanku, kurio 
viduryje buvo milžiniškas apskritas stalas. Ant gimnasti- 
kos sienelių kabojo lentos ir žemėlapiai. Techninė įranga 
skleidė troškų dulkių kvapą, kuris sumišo su prakaito ir 
rūgščiu sportinių batų tvaiku. 

- Jie ir patalpomis nepatenkinti. 

Bastesenas paskutiniu gurkšniu ištuštino kavos puo- 
delį. 

— Mes jiems skyrėme tris kabinetus trečiame aukšte, 
raudonojoje zonoje. Kaip matau, jie jų nenaudoja. Man tas 
pat. Čia mes surinkome tavo vaikinus iš PST, geriausius 
Naujojo Kripos darbuotojus bei mano vyrus. Tai yra... 

- Ir moteris, - nutraukė Salhiusas. 

- Ir moteris, - linktelėjo Bastesenas. - Tiesiog taip 
sakoma. Noriu pasakyti, kad mes negalime leisti šiems 
amerikiečiams sukiotis aplinkui ir trukdyti. Nemanau, 
kad tai nors truputį padėtų tyrimui. Jau vien kalbos bar- 
jeras reiškia, kad... Faktiškai kol kas jie mums dar nieko 
nedavė. Tyli kaip vandens į burną prisisėmę. 

— Iš ataskaitų paaiškėjo, kad jie nusprendė personalą 
įkurdinti ambasadoje, - pasakė Salhiusas. - Kaip ir buvo 
tikėtasi. Žmonių srautas Dramensvejene žymiai padidėjo, 
nors jie nebeteikia jokių viešų paslaugų. Ambasadoje jie 
elgiasi kaip panorėję. Mes juk darytume tą patį. O kalbant 
apie jų tylėjimą... 

Jis atsigręžė į policijos viršininką. Akimirką sudvejo- 
jęs, nelauktai draugiškai uždėjo ranką jam ant dilbio. 

- Amerikiečiai nieko veltui neduoda, - pasakė jis. - Ir 
ypač tada, kai nepasitiki gavėju. Tiesą sakant, numanau, 
kad šis pasitikėjimas šiuo metu smarkiai svyruoja. 

Nelaukdamas atsakymo jis žengė nuo pakylos, pa- 
našios į kalbėtojo pultą, į pietinį salės kampą. Rankoje 
tebelaikydamas kavos puodelį, sustojo prie penktą dešimtį 
pradėjusio apkūnaus vyro, kuris sėdėjo smakrą parėmęs 
rankomis ir įsistebeilijęs į kompiuterio ekraną. 

- Vis dar nieko? - negarsiai paklausė Salhiusas. 

- Ne. 

Pareigūnas pasitrynė paraudusias akis. Jis čiupo bu- 
teliuką „Farris“, pusę išgėrė, garsiai atsiraugėjo ir užsuko 
buteliuką. 

— Aš peržiūrėjau visus įrašus tris kartus. Ir lėtai, ir 
greitai, ir normaliu greičiu. Nieko nevyksta. Niekas ne- 
įeina, niekas neišeina. Greičiausiai ponia turėjo išskristi 
pro langą. 

-— Ne, - ramiai tarė Salhiusas. - Aišku, ji to nepadarė. 
„Secret Service“““ postas, kaip žinome, buvo... čia. 

Viešbučio „Opera“ teritorijos aerofotografija kabojo 
ant sienos už monitoriaus. Salhiusas parodė į gretimo 
pastato stogą. 

- Ar techninė dalis tvarkinga? Ar niekas nieko nesu- 
gadino? Jokių iškirptų vietų ar pasikartojimų? 

— Tokiu atveju turėtų būti velniškai gerai atlikta, - at- 
siduso policininkas ir pasikasė sprandą. - Mes tiesiog 
nieko nerandame. Aš nesuvokiu... 

Jis žvilgtelėjo į viršų, aiškiai nustebęs dėl įkyraus batų 
kulnų taukšėjimo į grindis. Laikinai įrengtoje patalpoje 
visi kalbėjo prislopintais balsais. Daugumos eisena pasi- 
darė beveik panaši į sėlinimą. Net gaudesys, kurį skleidė 
gausi techninė įranga, buvo slopinamas ją laikant izoliuo- 
tose dėžėse ant guminių kilimėlių. 

Atskubėjo raudonplaukė moteris. Spinduliuodama 
džiaugsmu, ji mojavo telefonu, tarsi jį būtų gavusi kaip 
prizą. 

- Liudininkas, - sušuko ji, prisiartinusi prie policijos 
viršininko Basteseno, kuris atsekė paskui Salhiusą ir sto- 
vėjo įsmeigęs akis į tuščią viešbučio „Opera“ koridorių 

dešimtame aukšte. - Pagaliau atsirado informacijos, ir 
jos gana daug! 

- Liudininkas, - abejodamas pakartojo Bastesenas. - 
Kieno liudininkas? 

Moteris, gaudydama orą, užkišo raudonus plaukus 
už ausies. 

— Pagrobimo, - uždususi pasakė ji. 

Apkūnusis pareigūnas spoksojo į ją taip, tarsi nesu- 
prastų nė žodžio. 

- Nėra jokių liudininkų, - agresyviai pasakė jis ir pa- 
rodė į monitorių. - Po velnių, čia gi nematyti nė gyvos 
dvasios! 

- Neten, - pasakė moteris. - Lauke. Norėjau pasakyti, 
vėliau. Ne viešbutyje. 

- Kur? 

Salhiusas padėjo ranką jai ant peties, bet tuojau pat 
atitraukė, virš moters nosies pastebėjęs išryškėjančią 
raukšlę. 

- Jauna moteris, - dabar ramiau pasakė ji. - Abituri- 
entė... Ji su drauge sėdėjo Centrinės geležinkelio stoties 
automobilių stovėjimo aikštelėje, jūros pusėje, kai du vyrai 
ir moteris, kurios išvaizda atitinka Helen Bentley apibū- 
dinimą, atėjo... 

Ji skubiai apsižvalgė aplink ir užsidegusi palinko ties 
aerofotografija. 

— ...iš čia. Jie įsėdo į mėlyną fordą. 

- Nagi, - pasakė policijos viršininkas Bastesenas. - Še 
tau. 

Jis stovėjo sukryžiavęs rankas ir žvelgė į kažkurį tašką 
sienoje. Pėteris Salhiusas lėtai timpčiojo ausies spenelį. Po- 
licininkas priešais monitorių nepajėgė nuslėpti pašaipos. 

— Mes tikime, tralialia, - sumurmėjo jis. 

- Ir ji ne vienintelė, - skubiai pasakė moteris. - Ji su 
drauge, taigi. Šiąnakt buvo atvežtas vienas iš mūsų nuolati- 
nių vyrukų ir, kai jis šįryt atsibudo, prieš paleidžiant buvo 
apklausiamas. Tuomet paaiškėjo, kad šis tipelis buvo toje 
pat vietoje tuo pačiu metu. Jis pasakoja lygiai tą patį. 

- Tas pats laikas, - ištarė Pėteris Salhiusas ir paleido 
ausį. - Kada tai buvo? 

— Apie ketvirtą, kaip sako mergaitės. Girtuoklis sako, 
dešimt po keturių, jis kaip tik pažiūrėjo į varpinės laikrodį. 
Ir dar... 

Iš švarko kišenės ji energingai ištraukė bloknotą. 

- Trys liudininkai nepriklausomai vienas nuo kito 
paskambino ir pranešė apie mėlyną fordą su dviem vyrais 
ir miegančia moterimi raudonu švarku, judančius Svine- 
sundo link. Jie buvo pastebėti... 

Ji pervertė lapą. Aplinkui susirinko visas klausytojų 
būrelis. Niekas nieko nekalbėjo. Raudonplaukė moteris 
paseilino pirštą ir pervertė dar vieną lapą. 

— E6 kelyje prie Moso, degalinėje. Poilsio aikštelėje už 
Fredrikstado ir... 

Netikėtai ji sustojo ir lėtai papurtė galvą. 

— ...Larvike, - nusivylusi pabaigė. - Larvike. Tai tikrai 
ne pakeliui į Švediją. 

— Ne visai, - pasakė vyras prie monitoriaus ir sukikeno. 

- Bet juk mes esame prie to pratę, - pasakė Bastese- 
nas. - Vieni liudininkai ką nors matė, kiti trokšta dėmesio 
arba blogai atsimena. Bet kuriuo atveju dabar turime šiokį 
tokį atspirties tašką. Eime, patikrinsiu informaciją. 

Jis drąsinamai paplekšnojo moteriai per petį ir išsekė 
paskui ją iš sporto salės. Pėteris Salhiusas liko stovėti. Be 

jokios išraiškos veide jis spoksojo į monitorių, kol parei- 
gūnas suko juostą su prezidentinio numerio durų vaizdu 
į priekį iki ketvirtos valandos ryto. 

- Tuščia, - pasakė jis ir suplojo rankomis. - Ar tai 
„Star Trek“? epizodas? Gal ji kaip nors gali peršokti į 
stovėjimo aikštelę? 

- Atsuk iki... Kada prezidentė atvyko į savo kambarį? 
Be dvidešimt minučių pirmą? 

Vyras linktelėjo ir įvedė šį laiką į kompiuterį. 

Prezidentė atrodė pavargusi. Ji ėjo lėtai ir susiėmė 
už pakaušio laukdama, kol atsidarys durys. Trumpas 
šypsnys, skirtas dviem vyrams, nesuspindo akyse. Paskui 
linktelėjo pritardama tam, ką pasakė vienas jų, ir įėjo 
vidun. Durys užsidarė jai už nugaros. Agentai ėjo vis 
artyn kameros link ir pagaliau pranyko. Koridorius vėl 
buvo tuščias. 

- Ar tau tai ką nors sako? 

— Ką? 

Pėteris Salhiusas krūptelėjo. 

— Ar tau šie vaizdai ką nors sako? 

Dvi abiturientės ir vienas girtuoklis, - pagalvojo Sal- 
hiusas. - Liudininkai, skambinantys iš degalinių ir poilsio 
aikštelių abipus Oslo fiordo. Visi matė tą patį. Mėlynas 
fordas, du vyrai ir moteris raudonu švarku. 

Bus ir daugiau skambinančiųjų, iš karto suprato jis. Ne 
tik iš Ostfoldo ir Vestfoldo. Atsiras ir daugiau liudininkų, 
vieni jų bus patikimi, kiti ištroškę sensacijų, bet jie visi 
prisieks matę du vyrus ir raudonai apsirengusią moterį 
mėlyname forde. 

Filmas „Žvaigždžių kelias“ (vert. past.). 

Tai supratus, jo skruostus užliejo karštis. Oras buvo 
tirštas ir troškus. Jis atlaisvino kaklaraištį ir ėmė dažniau 
kvėpuoti. 

— Ar tau tai ką nors sako? - pakartojo policininkas. 

— Ne, - pasakė Pėteris Salhiusas. - Jie mane glumina 
taip pat, kaip ir visa kita šioje byloje. 

Jis susigrūdo kaklaraištį į kišenę ir išėjo ieškoti dar 
kavos bei poros paracetamolio tablečių. 

Mažoji Ranhilda užmigo automobilyje. Inger Johanė per 
vėlai prie pat vartų, esančių žemoje sienoje, pastebėjo 
laisvą vietą automobiliui. Pavažiavus dar kvartalą žemyn, 
Mažojoje Frognerio alėjoje pasitaikė kita, ir ji įsuko į lais- 
vą vietą už prekinio automobilio prakiurusiu duslintuvu. 
Ranhilda truputį suverkšleno, kai automobilis garsiai su- 
birbė. Tačiau neatsibudo. 

Inger Johanė tuo pat metu jautėsi ir užtikrinta, ir abe- 
jojo. 

Ji bus laukiama. Tai ji žinojo. Bute tvyrojo keista drau- 
giškumo ir atskirumo atmosfera, tarsi būtum saulėtoje sa- 
loje, toli nuo gyvenamos žemės. Atrodė, kad šeima beveik 
visą laiką praleidžia namuose. Keistuolė senoji namų dar- 
bininkė tikriausiai niekuomet neišeidavo laukan, ir Inger 
Johanė prisiminė girdėjusi, kad prekės būdavo pristatomos 
tiesiai į namus. Pastarąjį pusmetį ji čia lankėsi gana dažnai, 
gal netgi kas trečią savaitę. Iš pradžių atvykdavo, nes jai rei- 
kėjo pagalbos. Laikui bėgant, apsilankymai Krusės gatvėje 
tapo maloniu įpročiu. Tai buvo laikas, kai ji galėjo pabūti 

su savimi; tai buvo atokvėpio valandėlė be Ingvaro ir kitų 
šeimos narių. Namų darbininkė visuomet pasirūpindavo 
Ranhilda. Tuo metu abi moterys galėjo pabūti ramybėje. 

Taigi ten jos tiesiog sėdėjo kartu kaip senos geros 
draugės ir rimtai kalbėjosi. 

Inger Johanė visuomet jautėsi laukiama. Tačiau dabar 
vis tiek dvejojo. Ji galėtų palikti bagažą automobilyje, taigi 
neatrodytų tokia įkyri. Galbūt ji galėtų pamažėle ištirti 
aplinką. Apsimesti, tarsi atvyko trumpam aplankyti, ir 
išsiaiškinti situaciją. Ar ši būtų tinkama. Ar nieko tokio, 
jei ji su mažyle glėby ateitų ir apsistotų pas žmones, su 
kuriais, tiesą sakant, visai neseniai susipažino. 

Staiga Inger Johanė apsisprendė. 

Užgesino variklį ir ištraukė paleidimo raktelį iš spy- 
nelės. Ranhilda atsibudo kaip visada, kai automobilyje 
tapdavo tylu. Ji apsidžiaugė, kai mama ją paleido iš vai- 
kiškos automobilio kėdutės. 

- Agni miegojo, - patenkinta pasakė ji ir mielai leidosi 
nešama. 

Inger Johanė nuskubėjo aukštyn palei akmeninę sieną, 
apėjo vartų koloną ir patraukė įėjimo link. Ji vogčiomis 
žvilgtelėjo į viršutinį aukštą. Užuolaidos svetainėje buvo 
pusiau užtrauktos. Šviesa nedegė, bet juk buvo pats vidur- 
dienis. Ryškūs didžiulių ąžuolų šešėliai krito ant asfalto 
ir, artėjant prie pastato, akimirką apakino stiprus saulės 
atspindys nuo lango. 

Ji iškvietė liftą ir nieko nelaukdama paskambino į 
duris. 

Praėjo visa amžinybė, kol kažkas priėjo prie durų. 
Galų gale Inger Johanė išgirdo, kaip trakštelėjo užraktas. 
Durys atsivėrė. 

- Vajetau, ar tai tik ne mano gražutė! 

Namų darbininkė net nepasisveikino su Inger Johane. 
Ryžtingai pagriebė Ranhildą ir pasisodino ant klubo, nė 
akimirksnį nenustodama burbuliuoti. Mažylė įsikibo į 
didžiulį spalvingą medinių rutuliukų papuošalą. Merė 
nušlubčiojo į virtuvę ir uždarė duris, vis dar nepersimetusi 
nė žodžiu su Inger Johane. 

Didžiojo vestibiulio gilumoje stovėjo stiklinė siena. Iš 
svetainės pasirodė moteris invalido vežimėlyje. Dienos 
šviesoje, kuri veržėsi vidun, atsispindėdama nuo langų 
paviršiaus, ji atrodė kaip tamsus siluetas. 

- Labas, - pasakė Inger Johanė. 

- Labas, - atsakė anoji ir privažiavo arčiau. 

- Ar aš galėčiau čia truputį pabūti? 

- Taip. Užeik vidun. 

- Norėjau pasakyti, - tarė Inger Johanė ir nurijo sei- 
les. - Ar aš galėčiau... ar mes su Ranhilda galėtume... ar 
galėtume čia pagyventi? Tik keletą dienų? 

Moteris pririedėjo dar arčiau. Vežimėlis mažumėlę 
girgždėjo; galbūt tik dėl to, kad guminiai ratai lietėsi su 
parketu. Pirštais palietė romanečių laikiklį, ir šios nusi- 
leido ant langų, skleisdamos silpną dūzgiantį garsą. Ves- 
tibiulį apgaubė maloni prieblanda. 

— Savaime suprantama, kad galite, - pasakė ji. - Įeik. 
Uždaryk duris. 

- Tik porą dienų. 

- Jūs visada laukiamos. 

- Ačiū. 

Gerklėje kažkas užstrigo ir Inger Johanė nepasijudi- 
no. Moteris vežimėlyje privažiavo dar arčiau ir ištiesė 
ranką. 

— Manau, kad niekas nemirė, - pasakė ji ramiai. - Nes 
tuomet tikrai nebūtum čia atėjusi. 

- Niekas nemirė, - tyliai pravirko Inger Johanė. - Nie- 
kas nemirė. 

— Gali likti čia tiek, kiek nori, - pasakė moteris. - Bet 
tuomet turėtum užeiti ir uždaryti duris. Aš išalkau ir ke- 
tinau valgyti. 

Hanė Vilhelmsen atitraukė ranką, apsuko vežimėlį 
ir lėtai nuvažiavo į virtuvę, kur girdėjosi, kaip Ranhilda 
juokiasi - linksmai ir laimingai. 


8 


Voreno Skifordo žvilgsnis klaidžiojo nuo prieštvaninio 
TV aparato su stalo antena iki kamštinės skelbimų lentos 
sulaužytu rėmu. Akys užkliuvo už biuro kėdės. Čia trū- 
ko vieno ranktūrio. Paskui beveik nepastebimai pauostė. 
Šiukšlių dėžėje gulėjo trys parudavę obuolių graužtukai. 

- Aš esu mažumėlę prietaringas, - pasakė Pėteris Sal- 
hiusas. - Esu dirbęs rizikingus darbus nuo tada, kai buvau 
dvidešimties su trupučiu. Niekuomet nėra buvę iš tiesų 
blogai. Taigi aš pasilikau šią kėdę. O dėl likusio biuro... 

Jis patraukė pečiais. 

- Birželio mėnesį mes visą aukštą perkelsime į naujas 
patalpas. Nėra jokios prasmės eikvoti jėgų šiam kamba- 
riui. Sėskitės. 

Vorenas Skifordas vis dar dvejojo, tarsi bijodamas su- 
tepti brangų kostiumą. Kėdės sėdynės viduryje ryškėjo 
pusmėnulio formos dėmė. Prieš sėsdamasis jis atsargiai 
atgalią ranką priglaudė prie patamsėjimo. Ingvaras Stubio 

atsisėdo greta, vartydamas rankose sidabro spalvos port- 
sigarą. 

- Jūs vis dar neatsikratėte savo blogų įpročių, - nusi- 
šypsojo Vorenas. 

Ingvaras papurtė galvą. 

— Ne, iš tiesų ne. Vienas Kūčių vakarą ir galbūt pora 
dūmų per gimtadienį. Tai ir viskas. Bet visi mes turime 
savo svajonių. Kvėpinti dar niekas neuždraudė. 

Jis atidarė portsigarą ir perbraukė cigaru per panosę. 
Garsiai atsidusęs užsuko metalinius vamzdelius ir įsikišo 
cigarą į vidinę kišenę. 

- Šie liudininkai, - pasakė jis Pėteriui Salhiusui, kuris 
pylė „Farris“ į tris stiklines net nepaklausęs, ar kas nors 
gers. - Ar ką nors apie juos girdėjai iš policijos? 

Saugumo tarnybos vadovas dėbtelėjo į jį tokiu žvilgs- 
niu, kurio jis negalėjo suprasti. Gal tai buvo įspėjimas. 
Galbūt tai nieko nereiškė. 

- Aš esu visiškai tikras, kad misteris Skifordas... 

- Vorenas. Būkite malonus, vadinkite mane Vorenu. 

Skifordas laikė įsakmiai ištiesęs ranką, tarsi įteikdamas 
Pėteriui Salhiusui dovaną. Saugumo tarnybos vadovas 
atsisėdo. Ant didžiojo biuro stalo vis dar stovėjo nepalies- 
tos stiklinės. Buvo taip tylu, kad girdėjosi angliarūgštės 
burbuliavimas. 

— Džiaugiuosi, kad gavote tą koordinatorių ryšiams, 
kurio pageidavote, - galų gale pasakė Pėteris Salhiusas. - 
Ingvaras Stubio neabejotinai pagelbės. Be to, turite Žinoti, 
kad ašlabai gerai suprantu jūsų... nekantrumą dėl tyrimo. 
Problema ta, kaip jūs neabejotinai suprantate... 

— Problema ta, kad neturime rezultatų, - nutraukė 
Vorenas Skifordas ir nusišypsojo. - Atrodo, jog tyrimui 

vadovaujama kaip pakliuvo, visiškai neorganizuotai, be 
to... 

Šypsena dingo. Jis nežymiai stumtelėjo kėdę atgal ir 
pasitaisė siaurus subtilius akinius. 

- Be to, aš jaučiu policijos priešiškumą, kurį mums 
sunku toleruoti. 

Kambaryje vėl stojo tyla. Pėteris Salhiusas paėmė nuo 
stalo nugludintą kiaušinio formos akmenį. Akmuo ilsėjosi 
delne, o nykštys slydinėjo glotniu paviršiumi. Ingvaras 
kostelėjo ir patogiau įsitaisė kėdėje. Saugumo tarnybos 
vadovas pakėlė akis ir įsispitrijo į amerikietį. 

- Tai, kad šią akimirką esate mano kabinete, - drau- 
giškai pasakė jis, - ...įrodo, kad esame net labai paslaugūs 
ir siekiame, kad ir visi jūs būtumėte patenkinti. Ne mano 
pareiga kalbėti su jumis, o ir laiko aš neturiu. Bet jūs to 
norėjote. Dabar, aišku, aš galėčiau jums išdėstyti crash 
course?“ apie Norvegijos policijos ir žvalgybos tarnybos 
struktūrą... 

- Aš neturiu... 

- Vieną minutėlę! 

Pėteris Salhiusas šiek tiek pakėlė balsą ir tęsė toliau: 

- Ir tai galbūt nebūtų visiškai kvaila mintis. Tačiau siek- 
damas paprastumo ir vildamasis, kad jus nuraminsiu... 

Jis skubiai žvilgtelėjo į rankinį laikrodį. Lūpos krutėjo 
beveik nepastebimai, be garso, tarsi jis ką nors skaičiuotų. 

- Praėjo tik dvidešimt septynios valandos nuo to laiko, 
kai buvo pastebėta, kad prezidentė dingusi, - pasakė jis 
ir palinko virš stalo. - Gera para. Per tą parą mes subū- 
rėme tyrimų organizaciją, į kurią panašios ši šalis nėra 

regėjusi. Oslo policija skyrė visus savo turimus išteklius. 
Ir dar truputį. 

Dabar jis atsiraitojo marškinių rankoves ir dešine ran- 
ka suėmė už kairio smiliaus. 

- Jie glaudžiai bendradarbiauja su mumis, - pasakė jis 
ir pajudino pirštą, tarytum būtų tvirtai laikęs patį PST, - 
„kadangi yra pagrindo bijoti, kad šis reikalas gali būti 
susijęs su mūsų kasdieniu darbu ir atsakomybe. Be to... 

Jis dešine ranka apkabino du pirštus. 

— ...Nacionalinis nusikaltimų tyrimų biuras čia atlie- 
ka svarbų vaidmenį, turėdamas tam reikalingą specialią 
kompetenciją. Techninėje srityje - taip pat. Kitais žodžiais 
tariant, visos darbuotojų pajėgos mestos į darbą su šia byla. 
Otai ypač kompetentingi darbuotojai, jei kalbėdamas apie 
mus galėčiau būti toks nekuklus. Be to, vyriausybė yra pa- 
skelbusi ypatingos situacijos parengtį visiems kitiems de- 
partamentams ir direkcijoms, ne tik tiesiogiai susijusiems 
su policija. Beje, tarp mūsų vyriausybių aukščiausiu lygiu 
palaikomas nuolatinis ryšys. Pačiu aukščiausiu lygiu. 

- Bet... 

Vorenas Skifordas pasitaisė kaklaraištį. Dabar jis 
šypsojosi nuoširdžiau. Pėteris Salhiusas pertraukdamas 
pakėlė ranką. 

- Joks Džekas Baueris nepasirodys, - rimtai pasakė 
jis. - Jam skirtas laikas baigėsi prieš... 

Jis vėl žvilgtelėjo į laikrodį. 

— ...tris valandas. Mes turime pasitikėti geru šiuo- 
laikiniu, nors ir ne visai impozantišku policijos darbu. 
Norvegijos policijos darbu. 

Tyla truko kelias sekundes. Paskui Vorenas Ski- 
fordas ėmė juoktis. Juokas buvo širdingas, smarkus ir 

užkrečiamas. Ingvaras suprunkštė, o Pėteris Salhiusas 
plačiai išsišiepė. 

- Beje, jūs klystate, - pridūrė jis. - Kai po mažiau nei 
valandos susitiksite su policijos komisaru, būsite infor- 
muotas, jog, be abejonės, pasistūmėta į priekį. 

— Taigi? 

— Klausimas yra... 

Saugumo tarnybos vadovas atsišliejo ir sunėrė pirštus 
už sprando. Atrodė, tarsi lubose tyrinėtų kažkokį tašką. 
Tai truko taip ilgai, kad Ingvaras žvilgtelėjo į viršų, no- 
rėdamas pamatyti, ar ten tikrai kas nors yra. Jis jautėsi 
slegiamai nereikalingas. 

Niekas jam tinkamai nepaaiškino, ką turėtų daryti. 
Policijos komisaras atrodė išsiblaškęs, kai prieš valandą 
juos vieną kitam skubiai pristatė. Jis akivaizdžiai pamiršo, 
kad jie vienas kitą pažinojo anksčiau, ir po poros minu- 
čių juodu paliko nedavęs jokių konkretesnių nurodymų. 
Ingvaras jautėsi kaip alibi; mėsos gabalas, mestas ameri- 
kiečiams, kad šie netriukšmautų. 

Ir jis neturėjo laiko paskambinti namo. 

- Klausimas toks: ar aš turėčiau būti atviras, - staiga 
pasakė Pėteris Salhiusas, įsmeigė žvilgsnį į amerikietį ir 
nenuleido akių. 

Vorenas nepasidavė. 

Nemirksėjo. 

- Taip, - pagaliau ištarė Pėteris Salhiusas. - Aš manau, 
taip. 

Jis pastūmė vieną iš stiklinių Vorenui Skifordui. Ame- 
rikietis jos nepalietė. 

- Visų pirma, - pasakė Salhiusas, - ...aš noriu pabrėž- 
ti, kad labiausiai pasitikiu Oslo policija. Terjė Bastesenas 

departamente dirba beveik keturiasdešimt metų ir, prieš 
tapdamas teisininku, buvo valstybės tarnautojas. Jis gali 
atrodyti... 

Pakreipęs galvą, ieškojo tinkamos frazės. 

- Labai norvegiškas, - pasiūlė Vorenas. 

- Galbūt, - atsakė Saugumo tarnybos vadovas nesi- 
šypsodamas. - Tačiau nenuvertinkite jo. Aš manau, kad 
šioje byloje iš tikrųjų turime dėti viltis į policiją. Čia, PST, 
praėjusią parą peržvelgėme visą prieš prezidentės vizitą 
turėtą informaciją. Mes kruopščiai peržiūrėjome kiekvie- 
ną ataskaitą ir analizę norėdami rasti, ko galėjome nepa- 
stebėti, į ką neatkreipėme dėmesio, bet kas galėjo mums 
ką nors pasakyti. Kas galėjo mus įspėti. Iš visos Europos 
surinkome aktualią informaciją apie žinomas grupuotes, 
neaiškias plejadas, pavienius asmenis... 

Jis padėjo rankas ant stalo. 

— Nieko. Bent jau kol kas. 

Vorenas Skifordas nusiėmė akinius ir kelnių kiše- 
nėje susirado servetėlę. Lėtai, beveik meiliai jis nuvalė 
stiklus. 

— Mes kai ką turėjome, - negarsiai pasakė jis. - Turiu 
omenyje, prieš Rugsėjo 11-ąją. Informacija buvo ten. Ji 
egzistavo, mes ją turėjome. Tik mes neatkreipėme į ją 
dėmesio. Informaciją, kuri galėjo išgelbėti beveik trijų 
tūkstančių žmonių gyvybes, užgožė visai kiti dalykai. Visa 
tai, kas... 

Nebaigęs sakinio, jis vėl užsidėjo akinius. 

— Yra taip, kaip yra, - linktelėjo Salhiusas, - ...šio- 
je šakoje. Turiu pripažinti, kad aš vakar iš ryto labiau- 
siai nerimavau dėl vieno dalyko: akimirkos, kai vienas 
iš mano darbuotojų ateis su informacija, kurios mes 

nepastebėjome. Dėlionės detalė, kurią nustūmėme į šalį, 
nes mums nepavyko jos įterpti į paveikslą. Aš buvau toks 
tikras, kad ji atsiras. Bet kol kas... 

Jis skėstelėjo rankomis ir pakartojo: 

— Nieko. 

Po trumpos pertraukėlės jis tiriamai paklausė: 

- O kaip jums sekasi? Ar ką nors radote? 

Balsas buvo malonus, o klausimas draugiškas. Vorenas 
į jį atsakė nepastebimai kilstelėdamas antakius. Paskui 
sučiupo stiklinę mineralinio vandens, nors jo negėrė. 

- Jūs kažką minėjote apie liudininkus, - tarė jis ir pa- 
žvelgė į Ingvarą Stubio. 

- Taigi jūs kažką turite, - pasakė Salhiusas. 

Vorenas ištuštino stiklinę. Jis neskubėjo. Baigęs nusi- 
šluostė burną nosine ir pastatė stiklinę. Kai pakėlė akis į 
Saugumo tarnybos vadovą, jo veidas buvo be jokios iš- 
raiškos. 

- Liudininkai, - priminė jam Vorenas Skifordas. 

- Aš bandžiau kalbėti apie pasitikėjimą. 

- Aš jumis pasitikiu. 

- Ne. 

- Taip. Absoliučiai. Mūsų darbe didelis skirtumas tarp 
pasitikėjimo ir dosnumo. Jūs tai gerai žinote. Tą akimirką, 
kai matysiu, kad jums ir jūsiškiams reikia informacijos, 
kurią mes turėsime, jūs ją gausite. Jūs. Asmeniškai. Tai 
galiu pažadėti. Tačiau dabar man reikia žinoti, ką reiškia 
ši kalba apie liudininkus. 

Salhiusas atsistojo ir nuėjo prie lango. Rytas žadėjo 
gerą orą su spinduliuojančia saule ir tik padrikais, lengvais 
ankstyvos vasaros debesimis. Dabar jie buvo tamsesni, su- 
sikaupę prapliupti pietuose. Salhiusas jau galėjo įžiūrėti 

lietaus juostą, kuri artinosi slinkdama virš Oslo fiordo; jis 
ilgai stovėjo, akimis sekdamas besikeičiantį orą. 

Ingvarą kankinantis jausmas, kad jis čia nereikalin- 
gas, buvo toks stiprus, jog ėmė svarstyti, ar jam nereikėtų 
išeiti. Jis jau senų seniausiai turėjo paskambinti namo. 
Kai šįryt apsisprendė, buvo įsitikinęs, kad vienintelis 
teisingas dalykas yra paklusti įsakymui. Kai pabudęs 
vogčiomis išsiropštė iš lovos, jį apėmė neįprastas pik- 
tumas. Skrandis buvo panašus į užveržtą mazgą, ir jis 
nepajėgė nieko nuryti. Ingvaras neprisiminė, kad kada 
nors savo noru būtų nevalgęs. Dabar jo pilvas urzgė. 
Jis tetroško išeiti. Jis norėjo namo. Ši byla buvo visiškai 
nesusijusi su tuo, ką jis dirbo anksčiau, todėl negalėjo 
niekuo pagelbėti. Jei buvo nuspręsta, kad jis turėtų būti 
Voreno Skifordo gidu amerikiečiui keliaujant po Nor- 
vegijos vyriausybines įstaigas, tuomet ši užduotis buvo 
pažeminimas. 

Raštelis, kurį jis paliko Inger Johanei, galbūt galėjo 
būti kiek draugiškesnis. 

Netrukus jis turėtų paskambinti namo. 

- Stubio, - staiga pasakė Saugumo tarnybos vadovas 
ir atsisuko. - Tai šis tas tau. 

Ingvaras pažvelgė aukštyn. Jis pasimuistė kėdėje len- 
gvai sutrikęs kaip mokinys, pagautas užsisvajojęs. 

— Nagi? 

Pėteris Salhiusas užtruko penkias minutes aiškin- 
damas, kokių liudininkų atsirado. Apie trisdešimt žmo- 
nių pranešė policijai tai, ką buvo pastebėję, ir visi jie 
pasakojo tą patį. Du vyrai, moteris, kuri panėšėjo į po- 
nią prezidentę, bei mėlynas automobilis. Apie pusė jų 
manė, kad tai buvo fordas. Likusieji buvo įsitikinę tik 

dėl spalvos. Visi jie vienodai tvirtino, kad mėlynojo auto- 
mobilio vairuotojas akivaizdžiai nesistengė, jog niekam 
nekristų į akis. 

- Ir štai čia mes susidūrėme su problema, - baigė jis 
ir parodė žemėlapį, kurį buvo nupiešęs. 

Norvegijos eskizas priminė gerokai nudėvėtą pirštinę, 
pakabintą džiūti. Pėteris Salhiusas padėjo rašiklį ir sukry- 
žiavo ant krūtinės rankas. Kiti du vyrai sėdėjo palinkę 
virš brėžinio. 

— Tai negali būti teisinga, - pasakė Ingvaras. 

— Ne, - tarė Salhiusas. - Tai yra teisinga. 

Paskui jis palinko į priekį ir pridūrė: 

- Tai yra mūsų gauti neoficialūs pranešimai. Netgi jei 
mes sutiksime, kad kai kurie tėra klaidingi pastebėjimai, 
o kiti aiškiai melagingi, savaime suprantama, tai negali 
būti teisinga. Jūs visiškai teisus. 

Ingvaras dar kartą peržvelgė šiame nesudėtingame 
žemėlapyje pažymėtus taškus. Saugumo tarnybos vadovas 
šalia raudonų žymų buvo pakeverzojęs laiką, kada anie 
buvo pastebėti. 

- Taigi štai čia turėtų būti E6 kelias Švedijos link, - 
pasakė Ingvaras ir nubrėžė pirštu per Estfoldą. - O čia 
E18 Kristiansando link. O čia... 

Pirštas nubrėžė liniją Trondheimo link. 

- Tai ne mano atsakomybės sritis, - negarsiai pasakė 
Salhiusas ir pasikasė barzdą. - Savaime suprantama, po- 
licija išspręs šį klausimą. Kiek žinau, jie jau tai galėjo būti 
padarę. Tai taip akivaizdu. 

- Tai klaidingi pėdsakai, - sušuko Ingvaras. - Visa 
tai tik niekai! 

- Taip. 

Vorenas Skifordas neištarė nė žodžio, kol Salhiusas 
braižė ir pasakojo. Dabar jis dešine ranka pagriebė žemė- 
lapį. Įsmeigęs žvilgsnį į visoje Pietų Norvegijoje atliktus 
stebėjimus, pažymėtus kaip perlų vėrinys, jis pasakė: 

- Jūs žinote atstumus. Ar paskaičiavote, kiek čia galėjo 
būti fordų su raudonai apsirengusiomis moterimis? 

- Mažiausiai dvi, - pasakė Salhiusas. - Tikėtina, kad 
trys. Fiziškai įmanoma atvažiuoti iš čia... 

Jis paėmė žemėlapį ir parodė. 

— ...ir čionai per reikiamą laiką. Taip pat įmanoma 
atstumą tarp šių dviejų miestų nuvažiuoti... 

Smilius slydo nuo Larviko iki Hamaro. 

— ...per tris su puse valandos. Vos vos galima suspėti. 
Kadangi buvo Valstybės dienos šventė ir nedidelis judė- 
jimas, tai vis dėlto įmanoma. 

— Du vienetai, - sumurmėjo Vorenas Skifordas. - Ti- 
kėtina, trys. 

- Kurie važinėjo po Norvegiją ir aiškiai siekė, kad būtų 
pastebėti, - pasakė Ingvaras. - Kodėl, po galais, kas nors 
turėjo imtis tokio plano? Jie juk turėjo žinoti, kad tik laiko 
klausimas, kada viskas bus išaiškinta? 

Dienos šviesa apsiblausė. Pakilo vėjas, ir staiga ėmė 
pliaupti smarki liūtis. Ant palangės nutūpė žuvėdra. An- 
glies juodumo akis į kažką intensyviai spoksojo kamba- 
ryje. Paskui ji pravėrė snapą, rengdamasi suklykti. 

- Laikas, - garsiai pasakė Salhiusas. - Jie tempia laiką 
ir nori sukelti sumaištį. 

Žuvėdra pakilo ir pranyko už uolos. Prasidėjo kruša. Pi- 
pirų grūdelių dydžio ledo gabalėliai garsiai daužėsi į stiklą. 

- Bet visur galima įžvelgti teigiamų pusių, - staiga su 
apsimestiniu linksmumu pasakė Salhiusas. - Yra keletas 

puikių vairuotojo nuotraukų. Arba vairuotojų. Bent jau 
iš dviejų degalinių, kaip esu girdėjęs. Ir nors galbūt šis 
manevras sukasi tik apie kokių nors look-alike?? pasivaži- 
nėjimą automobiliu, būtų nepaprastai įdomu sužinoti, kas 
juos pasiuntė. Jūs turėtumėte paklausti policijos komisaro, 
Vorenai. Kaip jau sakyta, tai ne mano reikalas. Kalbėkite 
su policija. Bet prieš eidami... 

Pėteris Salhiusas dvejodamas prikando lūpą, paskui 
pridūrė: 

- Iš tiesų, kodėl jūs esate čia? 

Vorenas Skifordas pažvelgė į jį ir beveik nepastebimai 
kilstelėjo antakius. 

- Kodėl jie atsiuntė būtent jus? - paklausė Salhiusas. - 
Kaip suprantu, jūs esate tam tikros... elgesio psichologijos 
antiteroristinės grupės vadovas. Ar aš ne teisus? 

Amerikietis abejingai linktelėjo. 

- Taigi jūs nesate FTB vadovas. Jūs iš viso nesate jokios 
operatyvinės grupės vadovas. Nepaisant to, siunčia... 

- Čia jūs klystate. Mes esame aukščiausio lygio ope- 
ratyvinė grupė. 

- Tačiau aš vis tiek negaliu suprasti, - atkakliai laikėsi 
Pėteris Salhiusas ir palinko virš darbo stalo, - ...kodėl jie 
atsiunčia... 

- Gerai pastebėta, - nutraukė Vorenas Skifordas. - 
Labai gerai pastebėta. Savaime suprantama, jūs suvokiate 
dalyko esmę. 

Pirmą kartą Ingvaras pamanė įžvelgęs kažką bejėgiško 
šiame pasitikinčiame savimi asmenyje. Akys akimirką 
klaidžiojo, o raukšlelės aplink lūpas padarė jį vyresnį, 


*  Antrininkas (angl.). 

beveik seną. Tačiau jis nieko nepasakė. Kruša nustojo 
kristi taip pat staiga, kaip ir buvo prasidėjusi. 

- Ir kokia gi toji esmė? - tyliai paklausė Pėteris Sal- 
hiusas. 

- Kad mano kolegos nemano, jog šios mįslės įmini- 
mas slypi Norvegijoje, - atsakė Vorenas Skifordas ir giliai 
įkvėpė. - Esmė ta, kad jie siunčia mane, nes nenori, kad 
likčiau namuose. Jie įsitikinę, kad mes galime rasti spren- 
dimą šiame turimos informacijos, kuria esame užversti, 
chaose, derindami ją su mūsų pačių šiuo momentu atlie- 
kamu tyrimu. Jis yra... intensyvus. Švelniai tariant. Jūs, 
europiečiai, galbūt pasakytumėte žvėriškas. 

Jis pačiupo stiklinę, stabtelėjo ir pastatė ją atgal. Ji buvo 
tuščia. 

- FTB mano, kad staigus prezidentės dingimas yra te- 
roristų sąmokslas, su kuriuo susidoroti gali tik JAV, - tęsė 
jis. - Šioje situacijoje Norvegija yra maža... labai maža 
ir nereikšminga... 

Jis trumpai, beveik atsiprašydamas šyptelėjo ir gūž- 
telėjo pečiais. 

- Jūs neabejotinai suprantate. O kadangi mano patirtis 
ir mano vyrų požiūris nesutampa su vadovybės požiūriu 
į tai, kas yra teroristas, ko siekia teroristai ir kaip... 

Jis ir vėl nutilo. Išsitiesęs kėdėje, skubiai perbraukė 
ranka švarko krūtinę, paskui palinko į priekį ir pažvelgė 
Salhiusui į akis. 

— Vargu ar jus domina vidiniai FTB konfliktai, - pasakė 
jis. - O ir aš nejaučiu jokio poreikio jų svarstyti. Bet nepa- 
sakysiu per daug teigdamas, kad šioje byloje pagrindinis 
JAV įtarimas vienareikšmiškai krinta ant „Al Oaedos“. Jie 

turi pinigų. Turi tinklą. Turi motyvą. Ir jie, kaip žinoma... 
jau anksčiau mus buvo užpuolę. 

- Bet ne jūsų, - pasakė Salhiusas. 

- Kas? 

- Jūsų įtarimai nesusiję su „Al Oaeda“. 

Vorenas Skifordas neatsakė. Jis perbraukė plaukus 
išskleistais pirštais. Aplink jį pasklido vos juntamas šam- 
pūno kvapas. 

- Jūs esate Saugumo tarnybos vadovas, - pagaliau pa- 
sakė jis kiek per garsiai. - Ką manote jūs? 

Dabar jau Pėteris Salhiusas nenorėjo nieko sakyti. Jis 
barbeno rašikliu į stalą. 

- Taip ir maniau, - tarė Vorenas Skifordas. 

- Aš nieko nesakiau. 

- O kaipgi. Ir jūs, ir aš žinome, kad tai visiškai negali 
būti „Al Oaeda“. Osama bin Ladenas trokšta pasėti išgąs- 
tį, Salhiusai. „Al Oaeda“ yra šventi kariai, kurių varomoji 
jėga - deginanti neapykanta. Jie trokšta įspūdingų gryno... 
teroro reginių. Jie tikrąja žodžio prasme yra teroristai. 

- Teroras, - tarė Salhiusas, įkišdamas rašiklį į stal- 
čių, - ...apibrėžiamas, šiurkščiai tariant, kaip neteisėtas 
veiksmas, kur smurto auka arba grasinimų objektas vis 
dėlto nėra pagrindinis tikslas, tačiau priemonė, kuria pa- 
sinaudojama siekiant suduoti smūgį didesnei gyventojų 
grupei. Tiesiog baime ir išgąsčiu. Ar tuomet Amerikos 
prezidentės pagrobimas nėra teroro aktas? Tiek, kiek galiu 
suprasti iš naujienų transliacijų... 

Jis linktelėjo persenusio televizoriaus ekrano link. 

— ...būtent išgąstis dabar valdo jūsų šalį. 

— Arba netikrumas, - pasakė Ingvaras ir atsikrenkš- 
tė. - Kankinamas netikrumas. Galbūt netgi blogiau. Man 

susidaro visai kitoks įspūdis, nei sąsaja su teroru. Pana- 
šiau, kad kažkas... 

Jis įkvėpė ieškodamas tinkamo žodžio, tuo metu žvelg- 
damas į Salhiuso paskubomis nupieštą Norvegijos žemė- 
lapį su išmėtytais raudonais taškeliais. 

— ...su mumis žaidžia, - galų gale pasakė jis. - Atrodo, 
tarsi kažkas mus kvailina. Ne visai Osamos bin Ladeno 
stilius. 

Kiti du vyrai žiūrėjo į jį. Salhiusas nustebęs linktelėjo 
ir gūžtelėjo pečiais. Jis rengėsi kažką sakyti, kai Vorenas 
Skifordas staiga pakilo. 

— Mums reikia eiti toliau. 

Ingvaras vis dar nesmagiai jautėsi, kai prie durų pa- 
spaudė ištiestą Salhiuso ranką. Amerikietis priglaudė prie 
ausies mobilųjį telefoną ir buvo pakeliui į liftą. 

- "Tu esi visiškai teisus, - negarsiai pasakė Salhiusas 
norvegiškai. - Jie su mumis žaidžia. Kažkas turi motyvą, 
lėšų ir galimybę mus kvailinti, big time“. Ir aš, po velnių, 
manau, kad štai šis tavo draugas turi įtarimų, kas tai gali 
būti. Jei išgirsi nors menkiausią užuominą, apie ką sukasi 
kalba, pranešk. Nedelsdamas. OK? 

Ingvaras nežymiai linktelėjo ir nustebo pajutęs, kad 
Saugumo tarnybos vadovo rankos paspaudimas buvo 
šaltas ir drėgnas. 


40 


Viršūnė (angl.). 

Abdalai al Rahmanui labai patiko neseniai atvesta kume- 
laitė. Ji, kaip ir motina, buvo deguto juodumo, bet tarp 
akių esanti blyškesnė dalis išdavė, kad tą baltą dryžį ji 
bus paveldėjusi iš tėvo. Kojos neproporcingai ilgos, kaip 
ir būdinga dienos amžiaus kumeliukui. Kūnas teikiantis 
daug vilčių, plaukas jau žvilgantis ir glotnus. Kai jis lėtai 
įėjo į gardą su ištiesta ranka, ji nusvirduliavo atbulomis. 
Kumelė agresyviai sužvengė, bet jis greitai ją nuramino 
tyliai kalbindamas ir glostydamas snukį. 

Abdala al Rahmanas buvo patenkintas. Viskas ėjosi 
taip, kaip ir turėjo. Jis vis dar su niekuo nebuvo užmezgęs 
tiesioginio kontakto. Tai nebuvo būtina. Per visą savo su- 
augusio žmogaus gyvenimą jis niekuomet nepadarė nieko 
nereikalinga. Kadangi gyvenimas buvo skirta laiko dalelė, 
buvo svarbu išlaikyti pusiausvyrą, laikytis strategijos. Jis 
žvelgė į gyvenimą taip, kaip žiūrėjo į fantastiškus kilimus, 
puošiančius trejų rūmų, kurių, kaip jis šiuo metu manė, 
jam reikėjo, grindis. 

Kilimų rišėja visuomet turėjo planą. Ji nepradėdavo 
nuo vieno kampo, kad paskui dirbtų kaip pakliūva, kol 
baigs meno kūrinį. Ji žinojo, ką daro, ir tai truko ilgai. Kar- 
tais jai užeidavo įkvėpimas, ir tada ji impulsyviai galėjo 
įpinti pačių gražiausių detalių, kurios iš anksto nebuvo 
numatytos, bet jose glūdėjo rankų darbo kilimo tobulu- 
mas. Nepaisant to, buvo laikomasi griežtos simetrijos ir 
tvarkos. 

Jo miegamajame gulėjo pats gražiausias. Jį rišo moti- 
na, ir šis darbas užtruko aštuonerius metus. Kai jau buvo 
baigtas, Abdala buvo trylikos ir gavo jį dovanų. Niekas 

iki tol nebuvo matęs tokio kilimo. Auksaspalviai tonai 
mainėsi, nelygu kaip krito šviesa, ir buvo sunku pasakyti, 
kokias spalvas iš tikrųjų matai. Niekuomet niekas nebuvo 
matęs tokių tankių mazgų ar lietęs tokio nesuvokiamai 
švelnaus ir storo šilko. 

Kumelaitė prisiartino. Akys buvo sabalo juodumo, ir 
ji plačiai jas atmerkė, kai svirduliavo į šoną ir, norėdama 
išlaikyti pusiausvyrą, turėjo kilnoti galvą. Ji bejėgiškai 
prunkštė ir prisispaudė prie motinos šono, paskui pamė- 
gino žengti dar porą žingsnių jo link. 

Abdalos gyvenimas buvo kaip kilimas, ir, kai mirė bro- 
lis, jis apsisprendė, kaip turėtų gyventi. Gyvenimo kely jis 
kai ką pakeitė, pataisė, bet, tiesą sakant, niekuomet nieko 
kito, nei darė jo motina: vienur kitur atsirado gilesnė ir 
niūresnė detalė ar naujas niuansas, kadangi tai buvo gražu 
ir derėjo tarpusavy. 

Trejais metais vyresnis brolis žuvo Brukline 1974 metų 
rugpjūčio 20-ąją. Jis vyko namo iš draugės amerikietės, 
apie kurią tėvai nieko nežinojo. Buvo labai vėlu. Kai jį 
kitą rytą rado pagyvenusi moteris, jo lyties organai nuo 
smūgių ir spyrių buvo virtę kruvina mase. Berniukų tėvas 
nedelsdamas nuvyko į JAV ir po mėnesio grįžo visiškai 
pasenęs. 

Žmogžudystė niekada nebuvo išaiškinta. Nepaisant 
įtakingos tėvo padėties tėvynėje ir nenuginčijamo auto- 
riteto net susitikus su Amerikos valdžios organais, atsa- 
kingasis tyrėjas po keturiolikos dienų gūžtelėjo pečiais ir 
žvelgė į šoną apgailestaudamas, kad nusikaltėliai niekada 
nebus pagauti. Buvo įvykdoma tiek daug žmogžudysčių, 
daugybė jaunų vaikinų nesuvokė, kad jie turėtų laiky- 
tis kuo toliau nuo pavojingų rajonų ir likti namuose po 

pusiaunakčio. Turimi ištekliai buvo nedideli, skundėsi jis 
ir visam laikui užvertė plonąjį aplanką. 

Tėvas pažinojo vyrą, kuris daug vėliau tapo pirmuoju 
prezidentu Bušu. Arabas jam padarė keletą paslaugų ir 
buvo pats laikas pareikalauti ko nors mainais. Tačiau jam 
nepavyko susisiekti su savo įtakinguoju draugu. Ričardas 
Niksonas prieš kelias dienas buvo nušalintas nuo pareigų. 
Džeraldas Fordas tapo naujuoju JAV prezidentu. Ir tą patį 
vakarą, kai jaunasis užsienietis buvo mirtinai suspardytas 
Bruklino skersgatvyje, prezidentas Fordas pareiškė, kad 
Nelsonas Rokfeleris žengs į Baltuosius rūmus kaip Ame- 
rikos 41-asis viceprezidentas. Giliai nusivylęs ir įsižeidęs 
Džordžas Bušas vyresnysis turėjo daugiau apie ką galvoti, 
nei apie užmirštą pažįstamą arabą, ir vėliau, tais pačiais 
metais, pabėgo į Kiniją laižytis politinių žaizdų. 

Tą rudenį Abdala tapo suaugęs. Jam tebuvo šešiolika 
metų, bet tėvas daugiau nebuvo toks kaip anksčiau. Senasis 
vis dar pajėgė valdyti kompaniją. Jį supo geri žmonės, ir, 
nors pirmą aštuntojo dešimtmečio dalį naftos versle buvo 
neramūs laikai, šeimos turtas augo nuolat ir tolygiai. 

Tačiau tėvas niekuomet neatsigavo. Jis vis dažniau pa- 
sinerdavo į religinius apmąstymus ir beveik nevalgė. Jis 
net nepajėgė protestuoti, kai Abdala paliko tėvus ir šešias 
seseris, kad Vakaruose baigtų mokslus, kuriuos buvo skir- 
ta baigti vyriausiajam broliui. 

Kompanijas, kurių pamažu atsirado vis daugiau, valdė 
patyrę žmonės. Abdala jais pasitikėjo, tačiau būdamas dvi- 
dešimties jau dalyvavo beveik visuose verslo reikaluose. 
Jis grįždavo namo taip dažnai, kaip tik galėjo. Tą vasarą, 
kai jam suėjo dvidešimt penkeri, tėvas mirė iš sielvarto dėl 
sūnaus, kurio neteko beveik prieš dešimtį metų. 

Abdala matė artėjančią mirtį ir ją jaudė į savo gyveni- 
mo kilimą taip, kad niekas niekada jo neužkluptų nepasi- 
ruošusio. Jis buvo konglomerato, kuriam įvertinti niekas 
neturėjo pakankamo išmanymo, vadovas ir vienintelis 
savininkas. Tik jis pats galėjo apytikriai jį įkainoti, tačiau 
sumos niekada ir niekam nenurodė. 

Vienintelis netikėtas dalykas - kad nejautė įniršio. 

Praėjus pusei metų nuo brolio mirties, jis jautėsi 
visiškai išsekęs nuo pykčio. Susirgo. Reabilitacijos cen- 
tras Šveicarijoje jį vėl pastatė ant kojų, o įniršį pakeitė 
apskaičiuota ramybė, ir jis suprato, kad su ja gyventi 
daug paprasčiau. Kai įniršis sugraužė iš vidaus taip, kaip 
sielvartas - tėvą, jis pasirinko gerai apgalvotą cinizmą, 
kurį galėjo normuoti. Abdala suprato ilgalaikio pla- 
navimo ir gerai apgalvotos strategijos vertę ir pernešė 
motinos dovaną į miegamąjį, kad galėtų tyrinėti kilimą 
prieš užmigdamas arba retkarčiais naktį, kai pabusdavo 
sapnuodamas brolį. 

Kumelaitė buvo viena iš gražiausių, kurias kada nors 
teko regėti. Snukis tobulas, su neįprastai mažomis virpan- 
čiomis šnervėmis. Akys nebebuvo tokios išgąsdintos, o 
blakstienos atrodė ilgos kaip peteliškių sparneliai. Ji pri- 
siartino prie jo, sėdinčio ant šiaudų ryšulio ir laukiančio, 
kol įgis jos pasitikėjimą. 

- Tėve! 

Abdala lėtai atsigręžė. Virš pusaukštės tvoros jis išvy- 
do savo jauniausiojo sūnaus plaukų kuodą; šis, įsikibęs 
rankomis, bandė pasikelti aukštyn, kad pamatytų naująją 
kumelaitę. 

- Palauk truputį, - draugiškai pasakė tėvas. - Aš at- 
einu. 

Be galo atsargiai jis paglostė kumelaitei kaklą. Šio- 
ji pasilenkė ir mažumėlę suvirpėjo. Abdala nusišypsojo 
ir uždėjo ranką ant mažo arklio snukučio. Šis baikščiai 
atsitraukė. Vyriškis pakilo, lėtai išėjo iš gardo ir uždarė 
duris. 

- Tėve, - švytėdamas iš laimės pasakė berniukas. - 
Šiandien mes turėtume žiūrėti filmą! Tu man pažadėjai! 

- O ar nenorėtum geriau truputį pajodinėti? Po stogu, 
kur vėsiau? 

- Ne! Tu juk sakei, kad galėsiu pažiūrėti filmą. 

Abdala pakėlė šešiametį ir laikydamas viena ranka nu- 
sinešė didžiulių arklidės durų link į lauką. Saudo Arabijoje 
trūkstant legalių kino teatrų, Abdala įsirengė nuosavą salę 
su dešimčia kėdžių ir kino ekranu. 

— Tu man pažadėjai, kad galėsiu pažiūrėti, - skundėsi 
berniukas. 

— Vėliau. Aš žadėjau šįvakar. 

Berniuko plaukai kvepėjo švara ir kuteno nosį. Jis nu- 
sišypsojo ir paleisdamas ant žemės pabučiavo. 

Jauniausiasis sūnus, kaip ir jo miręs dėdė, buvo vardu 
Rashidas. Nė vienam iš keturių vyresniųjų brolių netiko 
šis vardas. Visi jie paveldėjo savo motinos giminės bruo- 
žus. Paskui gimė penktas sūnus. Vos jam gimus, Abdala 
atkreipė dėmesį į platų smakrą su nežymia duobute. Kai 
berniukui buvo dvi dienos ir jis galų gale atmerkė akis, 
mažumėlę sužvairavo kairiąja. Laimingas Abdala nusi- 
juokė ir pavadino jį Rashidu. 

Abdala niekada negalvojo keršyti už mirusį brolį. 
Bent jau po to, kai nuslūgo pirmasis įtūžis ir jis grįžo iš 
Šveicarijos. Jis nežinojo, kam tokiu atveju turėtų keršyti. 
Kaltininkai niekada nebuvo sugauti. Jaunam berniukui 

arabui būtų buvę neįmanoma savarankiškai ištirti žmog- 
žudystę JAV, kad ir kokius finansinius išteklius būtų turė- 
jęs. Policininkas, kuris nutraukė bylą, pats buvo sistemos 
auka ir vargu ar vertas, kad dėl jo būtų gaištamas laikas 
ir švaistomos lėšos. 

Neapykanta, vienintelė tikroji neapykanta, kuria Ab- 
dala al Rahmanas ilgai leidosi penimas, buvo nukreipta 
į Džordžą Bušą vyresnįjį. Vyras, kuris vėliau tapo CŽV 
vadovu, tąkart, 1974 metais, buvo skolingas tėvui paslaugą 
ir labai įtakingas. Jis būtų galėjęs vienu telefono skambu- 
čiu išjudinti įšaldytą tyrimą. Iš visko sprendžiant, Rashidą 
nužudė rasistų vaikinų gauja, kuriai neįtiko juodaskū- 
rio bendravimas su šviesiaplaukėmis merginomis, tad 
išspręsti bylą nebūtų sudarę didelių sunkumų - jei tik 
būtų norėjęs, būtų galėjęs jai suteikti prioritetą. 

Tačiau Džordžas Herbertas Volkeris Bušas, įsižeidęs 
dėl to, kad netapo viceprezidentu, buvo pakankamai už- 
siėmęs savo reikalais, kad būtų rūpėję atsiliepti į daugybę 
verslo kolegos, kurį jis nutarė pamiršti, kreipimųsi. 

Ilgainiui Abdala suprato, kad svarbiausia, ko galėjo iš- 
mokyti brolio mirties aplinkybės, buvo tai, jog nėra tokio 
dalyko kaip paslauga už paslaugą. Nėra, nebent turėtum 
dar ką nors. Ką nors, kas neleistų pamiršti savo skolos, 
norėtum to ar ne. Daug žmonių jam buvo skolingi, nes 
Abdala jau beveik trisdešimtį metų buvo dosnus, niekada 
nieko daug nereikalaudavo mainais. 

Niekada nebuvo tinkamo meto. Kol Helen Lardahl 
Bentley jam galutinai patvirtino viso gyvenimo patirtį: 
niekuomet, niekuomet nepasitikėk amerikiečiu. 

- Ar galiu pažiūrėti veiksmo filmą, tėve? Ar galiu pa- 
Žiūrėti?.. 

- Ne. Tu gerai tą Žinai. Tau tai ne į gera. 

Abdala timptelėjo sūnų už plaukų. Berniukas įsižeidęs 
patempė lūpą, paskui nuleidęs galvą nuslinko ieškoti savo 
brolių. Praėjusį vakarą jie grįžo iš Rijado ir planavo pabūti 
namuose visą savaitę. 

Abdala stovėdamas sekė sūnų akimis, kol berniukas 
pradingo už didžiulio arklidės pastato kampo. Paskui 
neskubėdamas pasuko į ūksmingą sodą. Jis norėjo pa- 
plaukioti. 

Hanė Vilhelmsen neturėjo draugų. 

Ji pasirinko tokį gyvenimo būdą, bet jis ne visuomet 
buvo toks. 

Jai buvo keturiasdešimt penkeri, ir dvidešimtį jų pra- 
leido dirbdama policijoje. Karjera buvo baigta, kai 2002 
metų tarpušvenčiu, tarp Kalėdų ir Naujųjų metų, ji buvo 
pašauta sulaikant žudiką, padariusį keturias žmogžudys- 
tes. Stambaus kalibro revolverio kulka pataikė tarp de- 
šimto ir vienuolikto krūtinės srities stuburo slankstelio. 
Dėl gydytojams ne visai suprantamos priežasties ji liko 
ten įstrigusi. Kai svetimkūnis buvo pašalintas, chirurgą 
taip sužavėjo į košę panašūs likučiai, kurie kadaise atliko 
nervų funkcijas, kad jis pasistengė juos nufotografuoti. 
Tylomis pamanė, kad niekuomet nebuvo matęs nieko 
blogiau. 

Policijos viršininkas prašė ją likti tarnyboje. 

Jis dažnai ją lankė reabilitacijos įstaigoje, nors ji da- 
rėsi vis nedraugiškesnė. Siūlė adaptuotą darbo vietą ir 

ypatingų susitarimų. Ji galėjo rinktis aukščiausio lygio už- 
duotis ir jai nebūtų trūkę nei priemonių, nei pagalbos. 

Ji nenorėjo ir, praėjus dviem mėnesiams po operacijos, 
atsistatydino iš pareigų. 

Niekas niekada nebuvo suabejojęs Hanės Vilhelmsen 
išskirtiniais gabumais. Ypač jaunesni tarnautojai žiūrėjo 
pagarbiai. Jie jos nepažinojo, tad dar nebuvo pabodusi 
šalta, niūri elgsena, kuri kuo toliau, tuo labiau krito į akis. 
Iki pat šio katastrofiško susišaudymo atsitikdavo, kad ji 
imdavosi ką nors proteguoti. Ji mokėjo pasinaudoti žavė- 
jimusi, nes žavėjimasis reiškė atstumą, o atstumas Hanei 
Vilhelmsen buvo pats svarbiausias dalykas. Ir ji buvo gera 
mokytoja. 

Tačiau bendraamžiams ir vyresniems kolegoms ji jau 
senų seniausiai buvo įgrisusi. Kita vertus, jie negalėjo nepri- 
pažinti, kad ji buvo viena kompetentingiausių tyrėjų, kokių 
tik yra buvę Oslo policijoje. Bėgant metams juos išvargino 
jos užsispyrimas ir niūrus nepasitenkinimas komandiniu 
darbu. Ir nors visą skyrių sukrėtė tai, kad kolegė buvo sun- 
kiai sužeista sulaikant nusikaltėlį, gana dažnai pakampėse 
šnabždėtasi, kaip malonu atsikratyti šios moters. Pagaliau 
stojo tyla ir dauguma ją pamiršo taip, kaip ir visus kitus, 
kuriuos anksčiau ar vėliau pamirštame. 

Visus šiuos metus policijos būstinėje ji išsaugojo tik 
vieną tikrą draugą. Jis išgelbėjo jai gyvybę, kai ji, praradusi 
sąmonę, gulėjo vasarnamyje Nūrmarkoje ir buvo mirti- 
nai benukraujuojanti. Šis stambus vyras budėjo prie jos 
ligoninėje tris paras iš eilės, kol ėmė taip dvokti, kad slau- 
gytoja pareiškė, esą visiems bus geriau, jei jis grįš namo, 
ir išstūmė pro duris. Kai paaiškėjo, kad Hanė išgyvens, jis 
įsikibo jai į rankas ir pravirko kaip vaikas. 


176 


Hanė atstūmė ir jį. 

Daugiau nei prieš metus jis paskutinįkart užsuko išsi- 
aiškinti, ar dar likusi nors kruopelytė buvusios draugys- 
tės, kuri galėtų tapti pagrindu bendrauti toliau. Kai po 
ketvirčio valandos lauko durys užsivėrė už šios plačios, 
pakumpusios nugaros, Hanė Vilhelmsen pasigėrė nuo 
šampano, užsidarė miegamajame ir sukarpiusi policinin- 
kės uniformą sudegino židinyje. 

Hanė Vilhelmsen pirmą kartą per savo keistą, nevy- 
kusį gyvenimą jautėsi gerai. 

Ji gyveno su moterimi, kuri palengva prisitaikė prie 
tokio gyvenimo būdo. Nefisė dirbo universitete, turėjo 
savų draugų ir savo gyvenimą, kuriame nebuvo jokio my- 
limojo. Namuose Krusės gatvėje laukė Hanė, niekuomet 
neklausinėjanti, visuomet vienodai romiai besidžiaugian- 
ti, vos ją išvydusi. 

Ir dar jos dalijosi laime dėl Idos. 

- Kur Ida? - paklausė Inger Johanė. 

Sėdėdama ant sofos, ji pasikišo kojas po savimi. Di- 
džiulis plazminis ekranas transliavo išskirtinius NRK 
pranešimus. 

- Ji Turkijoje su Nefise. Lanko senelius. 

Inger Johanė nieko daugiau nesakė. 

Hanei ji patiko. Patiko, nes nebuvo draugė, o ir nerei- 
kalavo ja būti. Inger Johanė nieko nežinojo apie Hanę, 
išskyrus tai, ką galėjo išgirsti ir prisirankioti iš kitų. Aki- 
vaizdu, kad informacijos galėjo būti labai daug, tačiau ji 
vis tiek niekuomet nesusigundė knaisiotis, primygtinai 
reikalauti ar klausinėti. Ji kalbėjo daug, bet niekada apie 
Hanę. Kadangi Inger Johanė buvo pati nuoširdžiausia 
smalsuolė, kokią Hanė kada nors buvo sutikusi, tariamas 

nesidomėjimas akivaizdžiai patvirtino, kad Inger Johanė 
buvo tikra savo profesijos atstovė. Ji buvo tikra profilių 
sudarytoja. 

Inger Johanė suprato Hanę Vilhelmsen ir paliko ramy- 
bėje. Ir atrodė, kad ji vertina galimybę būti su ja. 

— O, ne, - tyliai pasakė Inger Johanė ir užsimerkė. - 
Tik ne ji. 

Hanė, kuri sėdėdama skaitė romaną, žvilgtelėjo į 
ekraną. 

- Ji neiššoks iš televizoriaus, kad tave pasičiuptų, - 
pasakė ji ir skaitė toliau. 

— Bet kodėl jie visuomet turi, - nusiminusi pasakė 
Inger Johanė ir giliai įkvėpė, - ...kodėl būtent ji tapo 
didžiąja orakule visais klausimais apie nusikaltėlius ir 
nusikaltimus? 

- Todėl, kad tu nenori, - pasakė Hanė ir šyptelėjo; 
kartą Inger Johanė protestuodama paliko televizijos stu- 
diją per tiesioginius debatus, ir jos daugiau niekada ten 
nekvietė. 

Venkė Benkė buvo žinomiausia detektyvų rašytoja 
šalyje. Daugelį metų gyveno kaip ekscentriškas, paniuręs 
ir neprieinamas žmogus, o prieš metus pasirodė rampų 
šviesoje. Garsenybės buvo žudomos iš eilės, o bylos po- 
licijai ištirti niekad nepavyko. Inger Johanė nenoromis 
buvo įtraukta į tyrimą, bet ir jai žmogžudystės ilgai atrodė 
neturinčios motyvų ir tarpusavyje nesusijusios. O Venkė 
Benkė tapo žiniasklaidos mėgstama eksperte. Ji sublizgėjo 
nusikaltimo pobūdžio ir absurdiškos jo logikos įžvalga, 
tuo pat metu išlaikydama tinkamą atstumą tarp savęs ir 
policijos. Visa tai padarė neišdildomą įspūdį televizijos 
žiūrovams. 

Tą patį rudenį ji išleido aštuntąjį ir patį geriausią savo 
romaną apie detektyvų rašytoją, žudantį iš nuobodulio. 
Per tris mėnesius buvo parduota šimtas dvidešimt tūks- 
tančių knygos egzempliorių, ją nedelsdamos nupirko 
daugiau nei dvidešimties šalių leidyklos. 

Tik saujelė žmonių, tarp jų ir Inger Johanė su Ingva- 
ru, žinojo, kad knyga iš tikrųjų buvo apie pačią Venkę 
Benkę. Jie niekada negalėjo nieko įrodyti, tačiau žinojo 
viską. Detektyvų rašytoja pati tuo pasirūpino. Jos paliktų 
pėdsakų nebuvo galima panaudoti kaip įkalčių, tačiau jų 
pakako Inger Johanei Vik. Ji buvo tvirtai įsitikinusi, kad 
palikti pėdsakai buvo skirti jai išprovokuoti. 

Venkė Benkė dėl žmogžudysčių išsisuko. 

Bet retkarčiais, nemigo naktimis po to, kai tekdavo 
išvysti plačią Venkės Benkės šypseną už šaldymo vitri- 
nų parduotuvėse „Maxi“ ar pastebėti ją mojuojant nuo 
Gaugės kelio vėlyvą vakaro valandą, Inger Johanė vis 
negalėdavo atsikratyti minties, kad žmogžudystės buvo 
įvykdytos siekiant ją paerzinti. Tik ji niekaip negalėjo 
suvokti kodėl. Rudenį, kai su abiem vaikais ant galinės 
automobilio sėdynės vyko į vasarnamį, greta jos Ulern- 
chauseno gatvėje prie šviesoforo sustojo automobilis. Vai- 
ruotoja iškėlė nykštį į viršų, silpnai supypsėjo ir pasuko į 
dešinę. Tai buvo Venkė Benkė. 

„Atsitiktinai , - prislėgtas nuolat kartodavo Ingvaras. 
Oslas buvo mažas miestas, ir netrukus Inger Johanė turėjo 
užmiršti tą prakeiktą bylą. 

Tačiau ji lankė Hanę Vilhelmsen. Iš pradžių vedė 
smalsumas; Hanė buvo tapusi legenda tiems keliems 
žmonėms, kurie vis dar ją prisiminė. Jei kas nors ir ga- 
lėtų padėti Inger Johanei suprasti Venkę Benkę, tai tik 

ji. Į pensiją išėjusios vyriausiosios policijos inspektorės 
ramus, beveik abejingas būdas veikė raminamai. Ji buvo 
šaltai analitiška ten, kur Inger Johanė buvo intuityvi, 
abejinga ten, kur Inger Johanė leidosi provokuojama. 
Tačiau Hanė rasdavo laiko išklausyti, visuomet rasdavo 
laiko išklausyti. 

- Taigi policija visiškai nežino, ką daryti, - pasakė 
detektyvų rašytoja studijoje ir pasitaisė akinius. - Retai 
kada juos pamatysi tokius suglumusius. Kiek man žinoma, 
jie susidūrė su problema, kuri labiau tiktų senoviniam 
detektyviniam romanui nei realiam pasauliui. 

Programos vedėjas palinko į priekį. Kamera priartino 
vaizdą ir dabar jie buvo rodomi abu. Jie palinko vienas 
prie kito, tarsi norėdami pasidalyti paslaptimi. 

— Taigi, - rimtai tarė vyras. 

- Suprantamas dalykas, prezidente rūpinosi didžiulis 
saugumo aparatas, kaip matėme iš daugelio praeitos pa- 
ros reportažų. Be kita ko, stebėjimo kameros koridoriuje 
aplink... 

— Nesijaudink, - negarsiai pasakė Hanė. - Mes galime 
išjungti. 

Inger Johanė buvo pasičiupusi pagalvę, kurios, to ne- 
jausdama, laikėsi įsitvėrusi. 

— Ne, - silpnai ištarė ji. - Aš noriu paklausyti. 

- Esi tikra? 

Inger Johanė linktelėjo ir įsmeigė žvilgsnį į ekraną. 
Hanė stebėjo ją porą sekundžių, paskui nežymiai gūžte- 
lėjo pečiais ir skaitė toliau. 

— ..„kitais žodžiais tariant, kažkas panašaus į „uždaryto 
kambario paslaptį ,- pasakė Venkė Benkė ir nusišypso- 
jo. - Niekas neišėjo iš kambario, niekas neįėjo... 

- Iš kur tu tą žinai? - paklausė Inger Johanė. - Dėl 
Dievo meilės, iš kur ji visada viską žino, ką veikia policija? 
Jie juk jos negali pakęsti ir... 

- Iš policijos būstinės nuteka tiek informacijos, kiek 
pro rėtį, pirktą parduotuvėje IKEA, - pasakė Hanė, kuri 
pagaliau atrodė susidomėjusi pokalbiu per televiziją. — 
Taip buvo visada. 

Inger Johanė ėmėsi ją tyrinėti. Hanė sėdėjo užvertusi 
knygą ir ši, jai nepastebint, baigė nuslysti nuo kelių. Kėdė 
mažumėlę pariedėjo į priekį, ir ji pačiupo valdymo pultą, 
norėdama padidinti garsą. Kūnas buvo palinkęs į priekį, 
tarsi ji bijotų praleisti bent mažiausią detektyvų rašytojos 
pasakojimo niuansą. Ji lėtai nusiėmė skaitymo akinius, nė 
akimirką neatitraukdama žvilgsnio nuo ekrano. 

Štai kokia ji kadaise turėjo būti, - nustebusi pagal- 
vojo Inger Johanė. - Tokia akyla ir įsitempusi. Visiškai 
kitokia nei ta abejinga būtybė, kuri savo noru sėdi įka- 
linta ištaigingame bute vakarinėje miesto dalyje ir skaito 
romanus. 

Hanė dabar atrodė jaunesnė, beveik jauna. Akys bliz- 
gėjo, ir ji, sudrėkinusi lūpas, lėtai nubraukė plaukus už 
ausies. Deimantas, atspindėjęs nuo lango sklindančią švie- 
są, tviskėjo. Kai Inger Johanė pravėrė burną, ketindama 
kažką sakyti, Hanė įspėjamai, nors beveik nepastebimai, 
iškėlė pirštą. 

— Mes turime persikelti į vyriausybės pastatą, - galų 
gale pasakė programos vedėjas ir linktelėjo dėkodamas 
rašytojai. - Ten ministras pirmininkas susitinka su... 

- Tu turi paskambinti, - pasakė Hanė Vilhelmsen ir 
išjungė televizorių. 

- Paskambinti? Kam aš turiu skambinti? 

- Turi paskambinti policijai. Manau, kad jie padarė 
apmaudžią klaidą. 

- Bet... Skambink pati, nagi! Aš net nežinau, ką... Aš 
nepažįstu... 

- Klausyk! 

Hanė atgręžė į ją kėdę. 

- Paskambink Ingvarui. 

— Aš negaliu. 

- Jūs susibarėte. Tiek aš galiu suprasti, kai ateini čia 
ieškotis prieglobsčio. Tai turi būti rimta, kitaip nebūtum 
pasiėmusi vaiko ir išvykusi. Bet man į tai nusispjauti. Man 
neįdomu. 

Inger Johanė pastebėjo, kad Hanė žiovauja. 

- Bet kuriuo atveju tai svarbiau, - tęsė Hanė. - Jei 
Venkė Benkė informuota teisingai, o yra rimto pagrindo 
manyti, kad taip ir yra, tuomet jie padarė tokią didelę 
klaidą, kad... 

Ji sudvejojo, tarsi ne visiškai drįsdama patikėti savo 
teorija. 

- Bet juk tu pažįsti Oslo policiją, - netvirtai pasakė 
Inger Johanė. 

- Ne. Aš nieko nepažįstu. Tu turi skambinti. Jei pa- 
skambinsi Ingvarui, jis žinos, ką daryti toliau. 

- Tuomet papasakok, - abejodama pasakė Inger Jo- 
hanė ir į šalį padėjo pagalvę. - Kas gi čia tokio svarbaus? 
Ką padarė policija? 

- Greičiau, ko ji nepadarė, - atsakė Hanė. - O daž- 
niausiai tai yra daug blogiau. 


182 


11 


Ingvaras Stubio stovėjo prie lifto durų ketvirtame polici- 
jos būstinės aukšte ir be galo nerimavo. Jis vis dar neturėjo 
progos paskambinti namo. Jausmas, kad padarė kažką ne 
taip, kai išsėlino iš ryto tyloje skendinčio namo nepasikal- 
bėjęs su Inger Johane, kiekvieną valandą vis stiprėjo. 

Vorenas Skifordas greičiausiai buvo sukirtęs gausius 
pusryčius. Du kartus jis atmetė pasiūlymą papriešpiečiau- 
ti. Ingvaras buvo išbadėjęs, ir jį jau ėmė erzinti amerikie- 
čio tariamai neplaningas keliavimas iš vieno kabineto į 
kitą Grenlandsleiret 44. Vyras vis mažiau bendravo su 
savo norvegu koordinatoriumi ryšiams. Retkarčiais jis 
atsiprašydavo, nes turėdavo paskambinti, bet tuomet pa- 
sitraukdavo taip toli, kad Ingvarui nepavykdavo išgirsti 
net pokalbio nuotrupų. Kadangi jis nenumanė, kiek laiko 
truks Voreno pokalbis, pats negalėjo pasinaudoti proga ir 
susisiekti su Inger Johane. 

- Reikia eiti, - pasakė Vorenas ir, žengdamas prie jo, 
uždarė mobilųjį telefoną. 

— Kur mes eisime? 

Ingvaras jo laukė beveik ketvirtį valandos, bet vis tiek 
stengėsi atrodyti draugiškas. 

- Man jūsų nereikia. Ne dabar. Aš turiu grįžti į viešbutį. 
Ar turite numerį? 

Ingvaras suieškojo vizitinę kortelę. 

- Mobilusis, - pasakė jis ir parodė pirštu. - Skambinki- 
te šiuo numeriu, kai manęs prireiks. Ar man jus palydėti? 
Parūpinti automobilį? 

—- Ambasada jau išsiuntė, - ramiai pasakė Vorenas. - 
Ačiū už pagalbą. Iki pasimatymo! 

Jis nubėgo laiptų link ir pradingo iš akių. 

- Ingvarai? Ingvarai Stubio! 

Prie jo prisiartino daili liekna moteris. Ingvaras aki- 
mirksniu atkreipė dėmesį į batus. Kulnai buvo tokie aukš- 
ti, kad buvo sunku suvokti, kaip jai pavyksta išsilaikyti ant 
kojų. Veidas nušvito, kai ji įsitikino, kad tai iš tiesų jis. Ji 
pasistiebė ir lengvai pabučiavo į skruostą. 

- Kaip malonu, - pasakė Ingvaras; šį kartą jo šypsena 
buvo tikra. - Seniai matėmės, Silje. Kaip tau sekasi? 

- Phhh... 

Ji išpūtė žandus ir lėtai iškvėpė orą. 

— Čia daug darbo, pats žinai. Visi kaip vienas dirba su 
prezidentės byla. Aš čia esu jau ilgiau nei parą ir būsiu visai 
laiminga, jei po pusdienio galėsiu eiti namo. O kaip tau? 

— Ačiū, aš... 

Siljė Siorensen staiga žvilgtelėjo į jį, tarsi būtų paste- 
bėjusi ką nors nauja šioje augalotoje povyzoje, kuri atrodė 
sprauste įsispraudusi į siauroką švarką. Ingvaras nutilo ir 
sutrikęs pasikasė nosį. 

- Tu dirbai su Munko paveikslų vagystėmis, - skubiai 
pasakė ji. - Juk tiesa? Ir su NOKAS apiplėšimu? 

- Ir taip, ir ne, - atsakė Ingvaras ir apsižvalgė. - Su 
Munko vagystėmis taip, o su NOKAS netiesiogiai. Bet 
aš... 

- Tu pažįsti nusikalstamą aplinką, Ingvarai. Geriau 
nei visi kiti, ar ne tiesa? 

— Na taip, aš dirbau su... 

- Ateik! 

Policijos inspektorė Siljė Siorensen sugriebė jį už 
rankovės ir pradėjo eiti. Jis sekė paskui, iš tikrųjų visai 
to nenorėdamas. Jausmas, kad su juo elgiamasi kaip su 

šeimininko netekusiu šunimi, vis stiprėjo. Išties būdamas 
jaunesnis jis dirbo policijos būstinėje, bet ten gerai nesi- 
jautė ir nebuvo tikras, kur Siljė sumanė jį nusivesti. 

— Ką tu pas mus veiki? - uždususi paklausė ji, skubė- 
dama koridoriumi; kulnai kaukšėjo į grindis. 

- Atvirai kalbant, nesu visai tikras. 

- Šiomis dienomis niekas niekuo nėra tikras, - nu- 
sišypsojo ji. 

Pagaliau jiedu sustojo prie mėlynų durų be jokio už- 
rašo. Siljė Siorensen pabeldė ir, nelaukdama atsakymo, 
atidarė. Ingvaras nusekė paskui. Vidutinio amžiaus vy- 
ras sėdėjo priešais tris monitorius ir kažką, primenantį 
valdymo pultą garso įrašų studijoje. Jis skubiai atsigręžė, 
sumurmėjo „sveiki“ ir vėl sutelkė dėmesį į darbą. 

- Tai Kripos skyriaus vadovas Stubio, - pasakė Siljė. 

- „Naujojo Kripos“, - šypsodamasis pataisė Ingvaras. 

- Juokingas pavadinimas, - suburbėjo vyras prie val- 
dymo skydo. - Aš Frankas Larsenas. Policijos inspekto- 
rius. 

Jis neištiesė rankos. Akys tebebuvo įsmeigtos į mo- 
nitorių. Ekrane pašėlusiu greičiu mirguliavo nespalvoti 
vaizdai, rodantys į degalinę įeinančius ir iš jos išeinančius 
klientus. 

- Nedaug kas geriau už Ingvarą pažįsta Rytų Norvegi- 
jos nusikalstamą aplinką, - pasakė Siljė Siorensen ir prie 
didžiojo stalo pritraukė dvi kėdes. - Sėskis. 

Policijos inspektorius Larsenas dabar atrodė labiau 
susidomėjęs. Jis šyptelėjo Ingvarui, o jo pirštai žaibiškai 
bėgiojo klavišais. Ekranas tapo juodas, o po kelių sekun- 
džių jame pasirodė naujas vaizdas. Vyras buvo beišei- 
nąs pro atviras stumdomąsias duris. Kamera turėjo būti 

pritvirtinta ant stogo, nes vyriškis buvo regimas iš viršaus. 
Jis vos neatsitrenkė į laikraščių stovą, o paskui ant akių 
nuleido kepurės snapelį. 


— Mums dar nepavyko susisteminti liudytojų paro- 
dymų, - negarsiai pasakė Siljė, kol policijos inspekto- 
rius bandė paryškinti vaizdą. - Tačiau kol kas bent jau 
vienas dalykas man neduoda ramybės. Šis vyras ar šitie 
vyrai - kol kas mes manome, kad yra du, - norėjo, jog 
darbuotojai juos pastebėtų. Jis trumpai pasišnekučiavo, 
tuo atkreipdamas į save dėmesį. Bet jis nesileido užfiksuo- 
jamas kamerų. Mes neturime nė vienos aiškios jo veido 
nuotraukos. Arba veidų. 

Frankas Larsenas gretimame monitoriuje išryškino 
kitą vaizdą. 

- Štai čia, matote? - parodė jis. - Jis aiškiai žino, 
kur išdėstytos kameros. Štai čia jis nuleidžia kepurės 
snapelį... 

Visi trys pažvelgė į monitorių, pažymėtą raide A. 

— ...ir štai čia Žiūri į šalį. 

Raide B pažymėtame monitoriuje buvo regimas vyras, 
beveik skersas besiartinantis prie kasos aparato. 

- Jei jie žino, kur yra kameros, jie čia turėjo lankytis 
anksčiau. 

Ingvaras kalbėjo negarsiai, lyg užkerėtas žvelgdamas 
į raide C pažymėtą monitorių, kur neaiški, grūdėta vyro 
nuotrauka darėsi vis ryškesnė. Ji buvo užfiksuota įžambiai 
iš nugaros pusės. Kepurės snapelis dengė beveik visą vei- 
dą, bet ir smakro dalis, ir galinga nosis buvo pastebimos. 
Nors spręsti buvo anksti, Ingvaras tarėsi matąs trumpai 
kirptos barzdos kontūrus. 

- Ir jei jie iš anksto žvalgėsi, - tęsė jis, - ...turėtų būti 
geresnių ankstesnių apsilankymų vaizdų. 

— Vargiai, - vangiai pasakė Frankas Larsenas, tarsi pati 
mintis, kad teks peržiūrėti dar daugiau medžiagos, jį slėg- 
tų. - Dažniausiai po dviejų savaičių degalinės ištrina me- 
džiagą. Tai žino kiekvienas sumautas mulkis. Aišku, kad 
ir šitie. Jiems tereikėjo viską išsiaiškinti gerokai anksčiau, 
ir viskas atlikta. Beje, tai irgi. 

Putlus pirštas palietė C monitorių. 

Vyras nuotraukoje buvo plačiapetis, jo smakrą beveik 
visiškai dengė gerai prižiūrėta trumpa barzda. Viršunosė 
ir akys buvo paslėptos, bet iš po kepurės snapelio kyšojo 
nepaprastai didelė kumpa nosis. Plaukai po kepure buvo 
trumpai kirpti. Dešinėje ausyje įvertas mažytis, masyvus 
žiedo formos aukso auskaras. 

- Aš manau, kad esu mačiusi jį anksčiau, - pasakė 
Siljė. - Ir kažkas man sako, kad jis susijęs su apiplėšimais. 
Bet tai... 

- Jis nusikirpo plaukus, - tarė Ingvaras ir prisitraukė 
kėdę arčiau stalo. - Ir užsiaugino barzdą. Tas auskaras 
ausyje taip pat naujas. Problema ta, kad... 

Dabar jis jau plačiai šypsojosi ir pirštu perbraukė ekraną. 

- ...su tokia nosimi niekas negali pabėgti. 

- Žinote, kas jis? 

Frankas Larsenas atrodė nusiteikęs labai skeptiškai. 

- Po velnių, mes šio tipo beveik nematome. 

- Tai Gerhardas Skrioderis, - pasakė Ingvaras ir atsi- 
rėmė į kėdės atlošą. - Jie vadina jį Kancleriu. Jis tiek daug 
plepėjo mieste, kad kurį laiką mes manėme, jog dalyvavo 
NOKAS apiplėšime. Bet pasirodė, kad viskas tik pagyros. 
Munko vagystės, priešingai... 

Kol Ingvaras kalbėjo, Franko Larseno pirštai dirbo. 
Kambario kampe stovintis spausdintuvas pradėjo ūžti. 

—- Mums niekada nepavyko įrodyti, kad jis įsivėlęs. Bet 
jei manęs paklaustumėte, jis įsipainiojęs. 

Siljė Siorensen nuo spausdintuvo paėmė kopiją ir aki- 
mirką tyrinėjo, paskui padavė ją Ingvarui. 

- Vis dar įsitikinęs? 

Nuotrauka iš tiesų buvo nekokia, bet, kruopščiai ap- 
dorota kompiuteriu, bent jau buvo aiški. Ingvaras link- 
telėjo ir perbraukė nuotrauką pirštu. Negalėjai suklysti 
matydamas šią didžiulę nosį, sulaužytą per muštynes ka- 
lėjime 2000 metais ir dar kartą sulaužytą po dvejų metų 
grumiantis su policija. 

Gerhardas Skrioderis buvo pagarsėjęs banditas, ki- 
lęs iš tariamai gerų namų. Tėvas ėjo vyriausiojo vadovo 
pareigas dideliame vyriausybės departamente. Motina 
priklausė kairiųjų socialistų partijai Stortinge. Gerhardo 
sesuo dirbo verslo teisininke, o jauniausiasis brolis buvo 
ką tik priimtas į šalies lengvosios atletikos rinktinę. Pats 
Gerhardas bandė sprukti nuo policijos jau tada, kai jam 
buvo trylika metų, bet dažniausiai nesėkmingai. 

NOKAS apiplėšimas, prieš metus įvykdytas Stavange- 
ryje, buvo didžiausias Norvegijos istorijoje, tuomet žuvo 
vienas policininkas. Niekada anksčiau nebuvo pasitelkta 
tiek daug pajėgų tiriant pavienę bylą, ir tai davė rezulta- 
tų. Vienąkart po Kalėdų prasidėjo teismo procesas. Ger- 
hardas Skrioderis ilgai buvo visų akiratyje, bet įpusėjus 
žiemai vėl iš jo dingo. Kadangi tiriant NOKAS bylą buvo 
perkratyta visa nusikalstama aplinka, jo vardas vėl pasi- 
rodė ne mažiau įdomiuose nusikaltimų kontekstuose. Kai 
vidury dienos 2004 metų rugpjūtį buvo pavogti Munko 

paveikslai „Šauksmas“ ir „Madona“, Gerhardas Skrioderis 
buvo Mauricijuje su nepriekaištingos reputacijos aštuo- 
niolikmete blondine. Tai buvo galima įrodyti. Ingvaras 
buvo įsitikinęs, kad planuojant nusikaltimą šis vyras buvo 
pagrindinė figūra. To įrodyti nebuvo įmanoma. 

- Leisk pažiūrėti, - tarė Frankas Larsenas ir ištiesė 
ranką į nuotrauką. 

Jis ilgai ją tyrinėjo. 

- Aš tavimi tikiu, - pagaliau tarė jis ir krumpliais pa- 
trynė akis. - Bet ar gali man pasakyti, kodėl plėšimais 
pagarsėjęs vyrukas iš nusikalstamos aplinkos įsipainioja į 
operaciją, susijusią su Amerikos prezidentės pagrobimu? 

Jis skaudančiomis akimis pažvelgė į Ingvarą. 

- Ar gali man pasakyti? A? Amerikos prezidentės pa- 
grobimas gerokai skiriasi nuo to, ką šitie vyrukai paprastai 
daro, ar ne? Šie žmonės galvoja tik apie vieną dalyką, tai 
yra apie pinigus. Kiek man žinoma, nebuvo pateikta jokių 
sumautų reikalavimų, net prakeiktų... 

- Tu klysti, - nutraukė Ingvaras. - Jie galvoja ne tik 
apie pinigus. Jie taip pat galvoja apie... prestižą. Bet tu 
greičiausiai teisus dėl vieno dalyko. Aš visiškai nemanau, 
kad jie pagrobė Amerikos prezidentę. Aš, tiesą sakant, 
nemanau, kad Gerhardas Skrioderis nors kiek numano 
apie šį reikalą. Aš manau, jis tik ėmėsi neprastai mokamo 
darbo. Bet juk gali paklausti jo paties. Šie vyrukai... 

Jis dar kartą Žvilgtelėjo į fotografiją. 

- Jie taip susitvarkė gyvenimą, kad mes tiksliai žinome, 
kur juos galima rasti. Bet kuriuo metu. Vargu ar užtruksite 
ilgiau nei valandą, kol jį susemsite. 

Paskui jis paplekšnojo sau per pilvą ir, darydamas gri- 
masas, pridūrė: 

— Dabar aš privalau užkąsti. Sėkmės! 
Suskambo jo telefonas. Jis žvilgtelėjo į ekraną ir neat- 
sisveikinęs išbėgo į koridorių atsiliepti. 

Moteris artinosi prie ežero. Ji nebuvo tinkamai apsirengu- 
si tokiam orui. Rodės, pilkas dangus maišėsi su vandeniu, 
o bangos tiško baltais purslais tik per šimtą metrų nuo 
kranto. Rytas žadėjo puikų orą, ir ji surizikavo palikti 
vilnonius apatinius namie. Iki pat Ulevolo kalnų ganyklos 
sekėsi puikiai, tačiau ji gailėjosi, kad grįždama pasirinko 
aplinkkelį pro Ojungeną. 

Jai reikėjo į Skarą, ten buvo palikusi mažutį fiatą, kurį 
vairuoti sūnus veltui bandė ją atkalbėti. Moteris ką tik 
buvo atšventusi savo aštuoniasdešimtmetį. Kai pobūvis 
baigėsi, ji pastebėjo, kad automobilio rakteliai dingo nuo 
kabliuko virš lentynos prieškambaryje. Savaime supran- 
tama, sūnus jai linkėjo gera. Tačiau ją vis tiek supykdė 
tai, kad jis elgėsi kaip tinkamas ir manė esąs geresnis jos 
sveikatos žinovas už ją pačią. Laimė, papuošalų dėžutėje 
ji laikė atsarginius raktelius. 

Ji jautėsi ne pagal metus energinga, ir būtent žygiai 
pėsčiomis per mišką bei laukuose padėjo tokiai išlikti. 
Retkarčiais ištinkantys nedideli priepuoliai ją darė ma- 
žumėlę užmaršią, tačiau dėl kojų ji nesiskundė. 

Ji siaubingai šalo ir, nelaimei, prispaudė noras šlapintis. 

Šlapintis miške jai nebuvo naujiena, bet mintis, kad 
teks nusimauti kelnes pučiant tokiam stipriam vėjui, vertė 
spartinti žingsnį, kad tik to išvengtų. 

Tačiau nepavyko. Jai reikėjo rasti tinkamą vietą. 

Prieš pat užtvanką ji pasuko į šiaurę ir prasiskynė kelią 
pro beržyną, besipuikuojantį pražydusiais žirginiais ir 
šviesiai žaliais lipniais lapais. Jai kelią užtvėrė pylimas. 
Senoji moteris, avinti žygio batus, atsargiai užkėlė koją ant 
kupsto, įsikibo į šaką ir nusileido į pusantro metro gylio 
daubą. Pradėjusi sagstytis kelnes, išvydo jį. 

Jis gulėjo taip ramiai ir miegojo. Viena ranka buvo 
prisidengęs veidą. Samanos po juo buvo tankios ir minkš- 
tos, o neaukštas berželių krūmynas atrodė beveik kaip 
antklodė. 

- Sveiki, - pasakė moteris, nenuleisdama kelnių. - Ei 
jūs, sveiki! 

Vyras neatsakė. 

Ji prasibrovė pro didelį akmenį ir įmynė į purvą. Šaka 
kirto jai per veidą. Ji suriko, tarsi būtų norėjusi atkreipti 
žmogaus, gulinčio po medžiais, dėmesį. Pagaliau, gaudy- 
dama orą, atsidūrė prie jo. 

Pulsas padažnėjo. Jai svaigo galva, kai atsargiai pakėlė 
jo ranką. Į ją spoksojo rudos akys. Jos buvo plačiai atmerk- 
tos, ir ant vienos jų ropinėjo nedidelė musė. 

Ji negalėjo sugalvoti, ką daryti. Mobiliojo telefono ne- 
turėjo, nepaisydama nuolatinių sūnaus priekaištų. Tokie 
dalykai tik trukdė mėgautis gamta, be to, galėjo sukelti 
galvos vėžį. 

Vyras vilkėjo tamsų kostiumą ir smarkiai supurvintus 
dailius vyriškus batus. Senoji ponia vos neverkė. Jis toks 
jaunas, mąstė ji, nėra abejonės, ne vyresnis nei keturias- 
dešimties. Veidas atrodė toks ramus, su dailiais antakiais 
virš didelių atmerktų akių, primenančiais skrendančius 
paukščius. Lūpos buvo melsvos, ir akimirką ji pamanė, 


191 


kad reikėtų pabandyti jį atgaivinti. Patraukė už švarko 
atlapo, norėdama pasiekti širdį ir neaiškiai įsivaizduoda- 
ma, kad būtent taip turėtų elgtis. Kažkas iškrito iš vidinės 
kišenės. Tai buvo panašu į piniginę, taip jai pasirodė, ir 
ją pakėlė. Paskui atsitiesė, tarsi pagaliau būtų supratusi, 
kad jau kelios valandos atšalusio lavono negalėjo išgelbėti 
joks širdies masažas. Ji vis dar nebuvo pastebėjusi kulkos 
skylutės vyro smilkinyje. 

Ją stipriai supykino. Moteris lėtai pakėlė dešinę ran- 
ką. Ši atrodė taip atitolusi, jai pačiai nepaklūstanti. Ge- 
nama baimės, ji norėjo pasiekti kelią; miško kelią, kur 
dažnai pasirodydavo žmonių. Ji nevalingai įsikišo mažą 
juodą odinį bloknotą į striukės kišenę ir išsirepečkojo 
ant pylimo. Dešinė koja atsisakė paklusti, atrodė sustin- 
gusi, lyg jos iš viso nebūtų; senoji moteris išsiropštė iš 
tankmės ant žvyruoto kelio vedama tik geležinės valios, 
kuri palaikė ją stiprią ir sveiką aštuoniasdešimt metų ir 
penkias dienas. 

Ji susmuko ir nualpo. 

- Čia nėra ko diskutuoti, - pasakė Inger Johanė. 

- Bet... 

— Stop. Aš tave įspėjau, Ingvarai. Pasakiau tai vakar 
vakare. Aš buvau tikra, kad supratai, kaip visa tai rimta, 
bet tau nerūpėjo. Bet aš skambinu ne dėl to. 

- Tu juk negali tiesiog pasiimti... 

- Ingvarai, neversk manęs kelti balso. Ranhilda išsi- 
g3S. 

Tai buvo visiškas melas. Per telefoną jis neišgirdo nė 
mažiausio čiauškėjimo, o duktė niekuomet visiškai nenu- 
tildavo, išskyrus tada, kai miegodavo. 

- Ar tu tikrai išvykai? Visiškai rimtai? Ar tu visai iš 
proto išėjai? 

- Galbūt truputėlį. 

Jam pasirodė, kad girdi juoko gaidelę, ir kiek lengviau 
atsikvėpė. 

— Aš esu siaubingai nusivylusi, - ramiai pasakė Inger 
Johanė. - Ir pakankamai ant tavęs įsiutusi. Bet apie tai ga- 
lėsime pakalbėti vėliau. Būtent dabar turi paklausyti... 

— Aš privalau žinoti, kur yra Ranhilda. 

- Ji su manimi ir jai viskas gerai. Dabar paklausyk 
manęs, aš pažadu paskambinti vėliau ir apie viską pasi- 
kalbėti. O mano pažadas yra vertas truputį daugiau nei 
tavasis. Mes juk tai žinome. 

Ingvaras sukando dantis. Jis suspaudė kumštį ir pakėlė 
į viršų, norėdamas kam nors trenkti. Jis neišvydo nieko, 
išskyrus sieną. Uniformuotas policijos studentas staiga 
sustojo koridoriuje per tris metrus nuo jo. Ingvaras nu- 
leido ranką, gūžtelėjo pečiais ir išspaudė šypseną. 

- Ar tiesa tai, ką Venkė Benkė pasakė per televiziją? - 
paklausė Inger Johanė. 

- Ne, - negarsiai sudejavo Ingvaras. - Tik ne ji. Būk 
gera. 

- Dabar klausyk manęs! 

— Nagi? 

— Tu grieži dantimis. 

— Ko tu nori? 

— Ar tiesa, kad stebėjimo kameros neužfiksavo jokio 
judėjimo į ir iš prezidentės kambario? Norėjau pasakyti, 

nuo tos akimirkos, kai ji atsigulė miegoti, ir iki tada, kai 
buvo pastebėta, kad jos nebėra? 

— Aš negaliu atsakyti. 

- Ingvarai! 

- Kaip žinai, esu pažadėjęs konfidencialumą. 

- Arjūs peržiūrėjote juostas, kas vyko vėliau? 

- Aš nieko neperžiūrėjau. Aš esu Voreno koordinato- 
rius ryšiams, bet ne prezidentės bylos tyrėjas. 

— Ar girdi, ką sakau? 

- Taip, bet aš neturiu nieko bendra su... 

- Kada kyla didžiausias chaosas įvykio vietoje, Ingvarai? 

Jis įsikando nykščio nagą. Dabar jos balsas buvo ki- 
toks. Ankstesnio įskaudinto, nesivaldančio žmogaus tonas 
buvo ramesnis, beveik pradingęs be pėdsakų. Jis girdėjo 
Inger Johanę tokią, kokia ji buvo iš tikrųjų, kokia niekada 
nenustojo jį žavėti - savo beveik sokratišku mąstymo 
būdu priversdama žvelgti į daiktus naujomis akimis, ki- 
taip nei jį išmokė beveik trisdešimtį metų, praleistų po- 
licijoje, trukusi karjera. 

— Tuomet, kai nusikaltimas būna pastebėtas, - trumpai 
atsakė jis. 

— Ir? 

- Ir iš karto po to, - neryžtingai pasakė jis. - Prieš 
pasirūpinant teritorijos apsauga ir pasiskirstant įsiparei- 
gojimus. Kol viskas tėra tik... chaosas. 

Jis nurijo seiles. 

- Būtent, - negarsiai pasakė Inger Johanė. 

- Po velnių, - ištarė Ingvaras. 

- Prezidentė nebūtinai turėjo pradingti naktį. Ji galėjo 
dingti paskui. Po septintos valandos, kai visi manė, kad 
jos jau nebėra. 

- Bet... Jos juk ten nebuvo! Kambarys buvo tuščias, 
ir pagrobėjai buvo palikę raštelį... 

— Venkė Benkė apie jį irgi žinojo. Dabar visa Norvegija 
tai žino. Kokią funkciją atliko tas lapelis, kaip tu manai? 

— Kad praneštų... 

- Toks raštelis apgauna smegenis, kad šios imtų daryti 
išvadas, - nutraukė Inger Johanė; dabar ji kalbėjo grei- 
čiau. - Jis priverčia mus manyti, kad viskas jau yra įvykę. 
Aš spėju, kad Slaptosios tarnybos vyrukai, perskaitę jį, 
skubiai apsižvalgė aplinkui. Tai didžiuliai apartamentai, 
Ingvarai. Tikriausiai jie patikrino vonią ir galbūt atidarė 
porą spintų. Bet šis raštelis labiau nei bet kas kita buvo 
skirtas tam, kad juos iš ten iškrapštytų. Kiek įmanoma 
greičiau. Įprastoje įvykio vietoje būna chaotiška, tad aš 
galiu tik įsivaizduoti, kaip vakar ryte turėjo atrodyti vieš- 
butyje „Opera“. Su dviejų šalių valdžios organais ir... 

Jie abu nutilo. 

Pagaliau jis išgirdo Ranhildą. Ji tyliai juokėsi ir su kaž- 
kuo kalbėjosi. Jam nepavyko išskirti pavienių žodžių. Iš 
balso buvo sunku suprasti, kokios lyties asmuo kalba. Jis 
skambėjo šiurkščiai, bet vis tiek ne visai kaip vyro. 

- Ingvarai? 

— Aš vis dar čia. 

- Turi juos priversti patikrinti vaizdo įrašus praėjus 
valandai po to, kai buvo pakeltas aliarmas. Manyčiau, kad 
kas nors turėjo įvykti per penkiolika dvidešimt minučių. 

Jis neatsakė. 

- Ar girdi? 

- Taip, - atsakė jis. - Kur tu esi? 

— Aš tau paskambinsiu vakare. Aš pažadu. 

Ji padėjo ragelį. 

Keletą sekundžių Ingvaras stovėjo spoksodamas į te- 
lefoną. Alkio jausmas jau nekankino, jis jo nebejautė. 

Fajedas Mufasa už brolį buvo ketveriais metais vyresnis. 
Jie buvo nepaprastai panašūs. Tiesa, vyriausiojo brolio 
plaukai buvo trumpesni, o drabužiai dailesni nei Al Mu- 
feto, kuris mūvėjo džinsus ir vilkėjo languotus flaneli- 
nius marškinius. Kai atvyko brolis, jis buvo besirengiąs 
sėsti į automobilį ir vežti jauniausią dukterį į mokyklą. 
Plačiai šypsodamasis Fajedas išlipo iš nuomojamo au- 
tomobilio. 

Jis toks panašus į mane, - pagalvojo Al, ištiesdamas 
ranką. - Aš nuolat pamirštu, kokie mudu panašūs. 

- Sveikas atvykęs, - rimtai pasakė jis. - Tu pasirodei 
anksčiau, nei tikėjausi. 

- Nesvarbu, - pasakė Fajedas, tarsi tai ne broliui, o 
jam būtų sukėlę nepatogumų. - Aš palauksiu čia, kol tu 
grįši. Sveika, Luisa! 

Jis pasilenkė prie automobilio lango ir pažvelgė vi- 
dun. 

- Kokia didelė tu išaugai, - sušuko jis ir ženklais pa- 
rodė, kad ji nuleistų stiklą. - Tai tu Luisa, tiesa? 

Ji atidarė dureles ir išlipo. 

- Sveiki, - droviai pasakė ji. 

- Kokia tu graži, - sušuko Fajedas ir suplojo ranko- 
mis. - Ir kaip čia nuostabu! Puikus oras! 

Jis giliai kvėpė orą ir šypsojosi. 

- Mums patinka, - pasakė Al. - Tau reikės... 


196 


Jis nuėjo namo link. Suskambėjo raktai. Jis atrakino 
duris ir plačiai jas atvėrė. 

- Įsitaisyk, - tarė jis ir kviesdamas parodė į virtuvę. - 
Susirask ko nors valgyti, jei esi išalkęs. Termose dar likę 
kavos. 

— Puiku, - šypsojosi Fajedas. - Aš esu pasiėmęs šiek 
tiek paskaityti. Susirasiu gerą kėdę ir pailsėsiu. Kada grį- 
ši? 

Al žvilgtelėjo į rankinį laikrodį ir pagalvojo. 

- Po mažiau nei valandos. Pirmiausia nuvešiu Luisą, 
paskui turėsiu sutvarkyti nedidelį reikalą mieste. Manau, 
po keturiasdešimt penkių minučių. 

- Tuomet greitai pasimatysime, - pasakė Fajedas ir 
įėjo vidun. 

Tinklinės durys užsitrenkė jam už nugaros. 

Luisa jau vėl sėdėjo automobilyje. Al Mufetas lėtai 
važiavo žvyruotu taku ir įsuko į kelią. 

- Jis atrodė labai linksmas, - pasakė Luisa. 

- Žinoma. 

Kelias buvo prastas. Gausybė duobių, atsiradusių po 
žiemos, dar nebuvo sutvarkytos. Tiesą sakant, Al Mufetui 
buvo vis tiek. Nelygus kelias vertė atsitiktinai pravažiuo- 
jančiuosius sumažinti greitį. Jis aplenkė kalvos keterą už 
kelių šimtų metrų nuo savo namų ir sustojo. 

— Kur tu, tėveli? 

- Nusičiurkšti, - atsakė jis trumpai šyptelėjęs ir išlipo. 

Jis peržengė griovį ir prisiartino prie tankių krūmokš- 
nių ant kalvos viršaus. Lėtai skverbdamasis per krūmyną, 
visą laiką stengėsi būti didžiulių klevų priedangoje prie 
didžiulio akmens, kuris riogsojo atsikišęs ant nedidelės 
uolos krašto. 

Fajedas buvo vėl išėjęs laukan. Jis stovėjo ant žvyruoto 
tako, pusiaukelėje tarp namo bei kelio, ir dairėsi aplin- 
kui. Atrodė, tarsi dvejotų, paskui neskubėdamas nuėjo 
iki vartų. Pašto dėžutės vėliavėlė buvo nuleista, paštinin- 
kas dar nebuvo apsilankęs. Fajedas kruopščiai patikrino 
dėžutę, kurią prieš metus Luisai buvo leista nudažyti. Ji 
buvo ryškiai raudona, su abiejose pusėse išpieštu mėlynu 
šuoliuojančiu žirgu. 

Fajedas atsitiesė ir pasuko atgal į namą. Dabar jis 
buvo ryžtingesnis ir žingsniavo greičiau. Sustojęs prie 
išnuomoto automobilio, įsėdo į jį. Ten kurį laiką sėdėjo 
nepaleisdamas variklio. Atrodė, tarsi būtų kalbėjęs mobi- 
liuoju telefonu, bet iš tokio atstumo sunku buvo ką nors 
pasakyti. 

- Tėveli! Ar ateini? 

Al dvejodamas pasitraukė. 

- Ateinu, - sumurmėjo jis, braudamasis per krūmy- 
ną. - Jau ateinu. 

Prieš sėsdamasis į automobilį jis nusibraukė apnašas 
ir smulkias šakeles. 

- Aš pavėluosiu, - skundėsi Luisa. - Jau antrą kartą šį 
mėnesį, ir tai tavo kaltė! 

— Taip, taip, - sumurmėjo Al Mutetas ir išsiblaškęs 
įjungė automobilio pavarą. 

Brolis galėjo norėti pamankštinti kojas. Galbūt jis ne- 
buvo išalkęs. Suprantama, norėjo pakvėpuoti grynu oru 
po ilgos kelionės automobiliu. Bet kodėl jis vėl sėdo į 
automobilį? Kodėl brolis iš viso atvyko ir kodėl, po galais, 
pirmą kartą, kiek Al galėjo prisiminti, buvo toks drau- 
giškas? 

- Žiūrėk, kur važiuoji! 

Jis smarkiai pasuko vairą į dešinę ir vos nenuvažiavo 
nuo kelio. Automobilis metėsi priešinga kryptimi, ir jis 
grynai intuityviai nuspaudė stabdžius. Galinis ratas įstrigo 
giliame griovyje. Al Mufetas atleido stabdžius, ir automobi- 
lis metėsi į priekį, kol pagaliau sustojo skersai kelio. 

— Ką tu darai? - suspiegė Luisa. 

Tik nedidelis paranojos priepuolis, - pagalvojo Al Mu- 
fetas ir pabandė užvesti automobilį sakydamas: - Viskas 
gerai, bičiule. Nusiramink. Dabar viskas eisis kuo pui- 
kiausiai. 


15 


Amerikos prezidentė buvo visiškai praradusi laiko nuo- 
voką. 

Ji bandė susitelkti ir sekti laiką. 

Jie atėmė iš jos laikrodį ir užtraukė ant galvos gobtuvą, 
kai sėdo į automobilį. Ir viena, ir kita buvo taip netikėta, 
kad ji visiškai nesipriešino. Tik užvedus variklį ji susikaupė 
ir apytikriai apskaičiavo, kad pasivažinėjimas truko mažiau 
nei pusę valandos. Kelionės metu vyrai neištarė nė žodžio, 
taigi ji galėjo ramiai skaičiuoti. Jie surišo jos rankas prie- 
kyje, o ne už nugaros. Kadangi ji taip ir liko sėdėti viena 
ant galinės automobilio sėdynės, galėjo naudotis pirštais. 
Kiekvienąsyk, kai suskaičiuodavo iki šešiasdešimties, grieb- 
davosi už kito piršto. Kai praėjo dešimt minučių ir jai pri- 
trūko pirštų, išpuoselėtu pusilgiu nagu įsibrėžė sau į ranką. 
Skausmas jai padėjo prisiminti. Trys įbrėžimai. Trisdešimt 
minučių. Daugiau mažiau pusė valandos. 

Oslas - nedidelis miestas. Vienas milijonas gyventojų? 
Daugiau? 

Vienintelis dalykas, kuris padėjo ką nors įžiūrėti kam- 
baryje, buvo rausva silpna elektros lemputė, įsukta ant 
sienos, prie pat užrakintų durų. Ji įsmeigė žvilgsnį į rau- 
doną tašką ir giliai kvėpavo. 

Ji jau senokai turėjo čia būti. Ar ji miegojo? Ji atliko 
reikalą kambario kampe. Buvo sunku nusimauti kelnes 
surištomis rankomis, tačiau pavyko. Sunkiau buvo vėl 
užsimauti. Kiek kartų ji ėjo ten, prie kartoninės dėžės, 
pilnos senų laikraščių? Ji bandė prisiminti, suskaičiuoti, 
susiorientuoti laike. 

Greičiausiai ji buvo užmigusi. 

Oslas nebuvo didelis. 

Ne toks jau didelis. Mažiau nei milijonas gyventojų. 

Švedija didžiausia. Stokholmas didžiausias. 

Susikaupk. Kvėpuok ir galvok. Tu tą gali. Tu žinai. 

Oslas buvo mažas. 

Pusė milijono? Pusė milijono. 

Jai atrodė, kad negalėjo miegoti automobilyje. Bet 
paskui? 

Kūnas atrodė kaip švininis. Menkiausias judesys kėlė 
skausmą. Greičiausiai ji per ilgai išsėdėjo ta pačia poza. 
Ji atsargiai pabandė išskėsti šlaunis. Apstulbusi pastebėjo, 
kad po savimi buvo atlikusi gamtinius reikalus. Kvapas 
nebuvo įkyrus, ji niekuo neatsidavė. 

Kvėpuok. Ramiai. Tu miegojai. Susikaupk. 

Ji prisiminė nusileidimą. 

Miestas kilo jį supančiomis kalvomis aukštyn. Fiordas 
buvo įsirėžęs iki paties miesto centro. 

Helen Lardahl Bentley užmerkė akis nuo apgaubusios 
raudonos prieblandos. Ji bandė atkurti patirtus įspūdžius 
nuo tos akimirkos, kai „Air Force One“ artėjo oro uosto 
link, esančio į pietus nuo Oslo. 

Į šiaurę. Jis buvo į šiaurę nuo miesto, pagaliau prisi- 
minė ji. 

Akių užmerkimas padėjo. 

Miškai aplink sostinę nė iš tolo neatrodė tokie lauki- 
niai ir grėsmingi, kaip juos vaizdavo giminių sagos ir kaip 
jai buvo pasakota sėdint močiutei ant kelių. Senoji moteris 
niekada nebuvo įkėlusi kojos į senąją šalį, bet paveikslas, 
kurį piešė savo vaikams ir anūkams, buvo gana ryškus: 
Norvegija buvo graži, grėsminga ir visa išvagota kalnų. 

Tai buvo netiesa. 

Per „Air Force One“ langą Helen Bentley matė visai 
ką kita. Kraštovaizdis atrodė draugiškas. Ten buvo kalnų 
keteros ir kalvos su sniego likučiais šiauriniuose šlaituose. 
Medžiai jau pradėję žaliuoti, nusidažę šiam metų laikui 
būdingu šviesiu atspalviu. 

Kokio didumo Oslas? 

Jie negalėjo toli nuvažiuoti. 

Viešbutis, kiek ji galėjo suprasti, buvo miesto centre. 
Per pusę valandos ji negalėjo toli atsidurti. 

Jie keletą kartų pasuko. Gal tai buvo būtina, bet lygiai 
taip pat jie galėjo pasukti, kad suklaidintų. Jie vis dar ga- 
lėjo būti centre. 

Bet galėjo ir suklysti. Galėjo suklysti skaičiuodama. Ar 
ji buvo užmigusi? Ar iš tikrųjų nebuvo užmigusi? 

Ji nemiegojo automobilyje. Neprarado šaltakraujišku- 
mo ir skaičiavo sekundes. Kai pasuko rankas, piršto galu 
galėjo justi tris ruoželius. Trys ruoželiai reiškė trisdešimtį 
minučių. 

Gobtuvas, kurį užtempė jai ant galvos, buvo drėgnas 
ir keistai atsidavė. 

Ar ji miegojo? 

Akys prisipildė ašarų. Ji jas plačiai atmerkė. Neturėjo 
verkti. Vienas lašas pakibo akies kampelyje ir nuriedėjo 
palei nosį iki lūpų. 

Neverkti. 

Galvoti. Atmerkti akis ir galvoti. 

- Tu esi Amerikos prezidentė, - sušnibždėjo ji ir su- 
kando dantis. - Tu esi JAV prezidentė, goddammit“!! 

Buvo sunku susikoncentruoti į vieną mintį. Viskas 
skriejo pro šalį. Atrodė, tarsi smegenyse be jokios pras- 
mės sukosi vaizdo juosta, rodydama padrikus vaizdus, 
kurdama vis painesnius koliažus. 

Atsakomybė, - pagalvojo ji ir iki kraujo įsikando lie- 
žuvį. - Aš esu atsakinga. Aš turiu susikaupti. Aš pažįstu 
išgąstį. Aš gerai žinau, kas yra baimė. Aš pasiekiau tiek 
daug, kiek tik koks nors žmogus gali pasiekti, bet aš dažnai 
nuogąstavau. Niekuomet to niekam neparodžiau, tačiau 
priešai mane gąsdino. Priešininkai kėlė grėsmę dėl to, kas aš 
esu ir ko tvirtai laikausi. Aš niekuomet nesileidau palaužia- 
ma. Baimė mane stiprina. Baimė daro mane pasirengusią 
ir išmintingą. 

Kraujas turėjo saldų karštos geležies skonį. 

Helen Bentley mokėjo susidoroti su baime. 

Bet ne su panika. 

Dėl to ji darėsi apatiška. Net ir jai įprasti geležiniai 
gniaužtai, kurie dabar buvo kietai suspaudę pakaušį, nega- 
lėjo jos išvaduoti iš paralyžiuojančio išgąsčio, nepraeinan- 
čio nuo to laiko, kai jie atėjo jos į viešbučio apartamentus. 
Adrenalinas nesuteikė jai įžvalgumo ir pasirengimo, kaip 
tai paprastai atsitikdavo per įtemptą susitikimą ar svarbią 


* Velniai griebtų! (Angl.) 

televizijos laidą. Priešingai. Kai vyras prie lovos krašto 
šnibždėdamas pranešė jai savo trumpą žinią, gyvenimas 
sustojo skausme, kuris buvo toks didžiulis, kad turėjo 
padėti jai atsikelti. 

Tik vieną vienintelį kartą anksčiau jai buvo taip at- 
sitikę. 

Tai buvo taip seniai ir turėjo būti pamiršta. 

Tai turėjo būti pamiršta. Aš pagaliau pamiršau. 

Ji verkė tyliai kūkčiodama. Ašaros buvo sūrios, jos 
susimaišė su krauju, tekančiu iš įsikąsto liežuvio. Atro- 
dė, tarsi šviesa prie durų ėmė didėti, visur formuodama 
grėsmingus šešėlius. Net kai ji vėl užmerkė akis, jautėsi 
apgaubta raudonos pavojingos tamsos. 

Aš turiu mąstyti. Aš turiu aiškiai mąstyti. 

Ar ji miegojo? 

Supratimas, kad visiškai prarado laiko nuovoką, glu- 
mino labiau nei būtų galėjusi įsivaizduoti. Akimirką ji jau- 
tėsi taip, lyg jos nebūtų jau keletą parų, kol vėl ėmė austi 
minčių tinklą ir dar kartą pabandė viską apsvarstyti. 

Klausykis. Klausykis garsų. 

Ji stengėsi. Nieko. Visur buvo tylu. 

Norvegijos ministras pirmininkas vėlyvų pietų metu 
jai papasakojo, kad iškilminga šventė bus triukšminga. 
Kad visi gyventojai bus sukilę ant kojų. 

- This is the childrens day“?, - kalbėjo jis. 

Kad atkurtų realius įvykius, reikėjo pastangų. Kažko, į 
ką būtų galima sutelkti mintis, kad jos neskrajotų aplink 
kaip plaštakės vėjyje. Ji norėjo prisiminti. Ji atmerkė akis 
ir žiūrėjo tiesiai į raudonąją lempą. 


+ Tai vaikų diena (angl.). 

Ministras pirmininkas kalbėjo užsikirsdamas, naudo- 
damasis ruošinuku. 

- We dont parade our military forces, - tarė jis su ryš- 
kiu akcentu. - As other nations do. We show the world 
our Children.“ 

Nebuvo girdėti jokių vaikiškų šūksnių nuo tada, kai 
ji pateko į šį tuščią bunkerį su siaubinga raudona šviesa. 
Jokių garsų. Nieko daugiau, tik absoliuti tyla. 

Galvos skausmas nesileido išgenamas. Kadangi ji sė- 
dėjo surištomis rankomis, o plonos plastiko juostos buvo 
įsirėžusios į odą aplink riešus, ji negalėjo atlikti įprasto 
ritualo. Kupina nevilties ji suvokė, kad viskas, ką galėjo 
padaryti - tai įsileisti skausmą ir tikėtis malonės. 

Vorenas, - abejingai pagalvojo ji. 

Irji užmigo - per patį sunkiausią priepuolį, kokį kada 
nors teko patirti. 


16 


Tomas Patrikas O'Reilis stovėjo Medisono aveniu ir Rytų 
67-osios gatvių kampe, ilgėdamasis namų. Kelionė lėktu- 
vu buvo ilga, ir jam nepavyko numigti. Iš Rijado į Romą 
jis keliavo vienas. Jis jautėsi taip, lyg būtų skraidinamas 
roboto. Tik tuomet, kai nusileido Romoje, pilotas išėjo 
iš lakūno kabinos ir, prieš atidarydamas lėktuvo duris, 
linktelėjo pasisveikindamas. Tuo metu buvo likę lygiai 
dvidešimt minučių iki kito skrydžio, planinio reiso į Niu- 


43 


Mes nerengiame karinių paradų. Kaip tai daro kitos šalys. Mes paro- 
dome pasauliui savo vaikus. (Angl.) 

arką. Tomas O Reilis buvo įsitikinęs, kad nespės. Tačiau 
nežinia iš kur pasirodžiusi uniformuota moteris stebu- 
klingai palydėjo jį per visas saugumo užkardas. 

Kelionė iš Rijado į Niujorką užtruko keturiolika valan- 
dų, o dėl laiko skirtumo jam svaigo galva ir prastai jautėsi. 
Jis niekada prie to nepriprato. Kūnas atrodė sunkesnis nei 
paprastai, ir jis negalėjo prisiminti, kada taip stipriai būtų 
skaudėję kelį. Jis veltui bandė atšaukti porą susitikimų, 
kuriuose turėjo dalyvauti tą pačią popietę Niujorke. 

Jis tenorėjo namo. 

Paskutinį kartą su Abdala valgė tylėdami. Maistas kaip 
visuomet buvo geras. Abdala, lėtai ir tvarkingai valgy- 
damas nuo vieno lėkštės krašto iki kito, šypsojosi savo 
nesuprantama šypsena. Šeima kaip visada nedalyvavo. 
Buvo tik jiedu, Abdala ir Tomas, ir didėjanti tyla. Kai buvo 
patiekti vaisiai, pradingo ir tarnai. Žvakės sudegė. Tik 
didžiosios terakotinės lempos palei sieną metė šviesos 
atspindžius kambaryje. Pagaliau Abdala pakilo ir jį pali- 
ko netaręs nieko daugiau, tik tyliai „labanakt“. Kitą rytą 
Tomą pažadino tarnas, ir jį išvežė limuzinas. Kai įsėdo į 
automobilį, rūmai atrodė visiškai tušti. 

Jis nesižvalgė, ir štai dabar Tomas O'Reilis stovėjo ga- 
tvių kampe Upper East Side rajone, rankoje spausdamas 
voką. Nebūdingas neryžtingumas vertė jį nerimauti, be- 
veik bijoti. Bauginantis erelis ant pašto dėžutės atrodė taip, 
tarsi ruoštųsi pulti. Jis pastatė nediduką lagaminą. 

Savaime suprantama, jis galėjo atplėšti laišką. 

Jis pabandė apsižvalgyti, stengdamasis, kad tai nekris- 
tų į akis. Šaligatviai knibždėte knibždėjo žmonių. Auto- 
mobiliai nekantriai pypsėjo. Sena moteris su kambariniu 
šuniuku rankose eidama pro šalį vos stumtelėjo jį. Nors 

dangus buvo pilkas ir lynojo, ji buvo su saulės akiniais. 
Jis atkreipė dėmesį į tris paauglius kitoje gatvės pusėje, 
kurie užsidegę kalbėjosi. Tomas pamanė, kad jie žiūri į jį. 
Jų lūpos judėjo, bet per didmiesčio triukšmą nebuvo įma- 
noma nieko išgirsti. Jam nusišypsojo mergina, kai sutiko 
jos žvilgsnį; ji stūmė vaikišką vežimėlį ir buvo lengvai 
apsirengusi tokiu vėsiu oru. Kažkoks vyras sustojo prie 
pat Tomo. Jis žvilgtelėjo į laikrodį ir atsivertė laikraštį. 

Nebūk paranoikas, - pagalvojo Tomas ir perbraukė 
ranka smakrą. - Jie - paprasti žmonės. Jie neseka tavęs. Jie 
amerikiečiai. Eiliniai amerikiečiai, o aš esu savoje šalyje. 
Tai gimtoji šalis, ir čia aš esu saugus. Nebūk paranojikas! 

Jis galėjo atplėšti voką. 

Jis galėjo jį išmesti. 

Galbūt jis turėtų nueiti į policiją. 

Su kuo? Jei laiškas buvo neteisėtas, Tomas būtų įtrauk- 
tas į visus pasaulio tyrimus ir apkaltintas tuo, kad būtent 
jis atgabeno laišką į šalį. Tačiau jei viskas gerai ir Abdala 
sakė tiesą, jis išduotų žmogų, kuris daugybę metų juo 
rūpinosi. 

Jis lėtai atplėšė išorinį voką. Išėmė viduje esantį laiš- 
ką nugarine puse į viršų. Laiškas nebuvo užplombuotas, 
tik užklijuotas įprastu būdu. Siuntėjas nenurodytas. Jau 
norėjo atversti voką, kad pamatytų adresato vardą, bet 
staiga sustojo. 

Dėl to, ko nežinojo, jam galvos neskaudėjo. 

Jis vis dar galėjo išmesti voką. Už kelių metrų stovėjo 
šiukšlių dėžė. Jis galėjo išmesti laišką, eiti į savo susitiki- 
mus ir pabandyti viską pamiršti. 

Jam niekuomet nepavyktų pamiršti, nes žinojo, kad 
Abdala niekada jo nepamirš. 

Jis ryžtingai įmetė laišką į mėlyną pašto dėžutę. Pa- 
čiupo lagaminą ir ėmė eiti. Praeidamas pro šiukšliadėžę, 
suglamžė viršutinį bevardį voką ir išmetė. 

Juk išsiųsti laišką - tai nieko bloga. 

Padaryti draugui paslaugą nebuvo joks nusikaltimas. 
Tomas ištiesė pečius ir giliai įkvėpė. Jis norėjo baigti susi- 
tikimus kiek įmanoma greičiau ir pabandyti spėti į vaka- 
rinį lėktuvą, skrendantį į Čikagą. Jam reikėjo grįžti namo 
pas Juditą ir vaikus, ir jis visiškai nepadarė nieko bloga. 

Jis tik jautėsi siaubingai pavargęs. 

Prie pėsčiųjų perėjos jis sustojo laukdamas, kol užsi- 
degs žalia šviesa. 

Trys taksi automobiliai šaižiai pypsėjo, jie nesusitarė 
dėl pirmumo teisės rinktis lėto važiavimo juostą Medi- 
sono aveniu. Garsiai lojo šuo ir cypė padangos, liesda- 
mosi į asfaltą. Maža mergaitė klykė protestuodama, kai 
motina ją pačiupo už rankos ir atsistojo greta Tomo. Ji 
jam nusišypsojo lyg teisindamasi. Jis savo ruožtu nusi- 
šypsojo jai, taip išreikšdamas supratimą, ir žengė porą 
žingsnių į gatvę. 

Kai praėjus vos kelioms minutėms į įvykio vietą atvyko 
policija, liudininkų parodymai visiškai nesutapo. Motina 
su mažyle buvo beveik apimta isterijos, ji nedaug tegalėjo 
padėti aiškinantis, kas atsitiko tuo metu, kai vidutinio 
amžiaus tvirtą vyrą parbloškė žalias automobilis „Taurus“. 
Ji tik tvirtai laikė savo vaiką ir verkė. „Taurus“ vairuotojas 
taip pat buvo bepratrūkstąs ir žiopčiojo kažką panašaus 
į „netikėtai“ ir „ėjo degant raudonai šviesai“. Kai kurie 
pėstieji gūžčiojo pečiais murmėdami, kad nieko nematė; 
tuo metu vogčiomis žvilgčiojo į laikrodį ir skubėjo dingti 
iškart, kai tik leido policija. 

Tačiau du liudininkai atrodė visai patikimi. Vienas jų, 
penktą dešimtį einantis vyras, stovėjo toje pačioje gatvės 
pusėje kaip Tomas O'Reilis. Jis galėjo prisiekti, kad vy- 
riškis beveik susvirduliavo ir nelaukdamas žalios šviesos 
metėsi į gatvę. 

„Ištiko priepuolis“, - teigė liudininkas ir reikšmingai 
sučepsėjo. Jis noriai pasakė savo pavardę, adresą sujau- 
dintai policininkei ir vogčiomis žvilgtelėjo į kūną, kuris 
nejudėdamas gulėjo vidury sankryžos. 

- Ar jis negyvas? - negarsiai paklausė jis ir sulaukė 
teigiamo atsakymo. 

Kitas liudininkas, jaunesnis vyras, vilkintis kostiumą 
ir ryšintis kaklaraištį, įvykio metu stovėjo kitoje 67-osios 
gatvės pusėje. Jis papasakojo įvykių eigą, kuri visiškai su- 
tapo su prieš tai kalbėjusiojo. Policininkė pasižymėjo jo 
asmeninius duomenis ir pajuto palengvėjimą, galėdama 
nuraminti visiškai išsekusį vairuotoją, kad tai greičiau- 
siai tebuvo šiurpus nelaimingas atsitikimas. Vairuotojas 
ramiau atsikvėpė ir po kelių valandų įžvalgių liudininkų 
dėka vėl buvo laisvas žmogus. 

Praėjus gerai valandai po Tomo O'Reilio žūties nelai- 
mės vieta buvo sutvarkyta. Kūną greitai identifikavo ir 
išgabeno. Eismo srautas judėjo kaip ir anksčiau. Žinoma, 
kraujo likučiai ant kelio privertė vieną kitą praeivį aki- 
mirką nustebti, bet tą pačią popietę apie šeštą valandą 
prapliupusi staigi liūtis nuplovė nuo asfalto paskutinius 
ženklus, kad čia nutiko kažkas tragiška. 

— Kas tau pakišo šią mintį? 

Policininkas, sėdėjęs priešais monitorių Policijos būs- 
tinės sporto salėje ir praleidęs pusantros paros peržiūrė- 
damas juostas, kuriose nebuvo nieko daugiau, tik tuščias 
koridorius, skeptiškai įsistebeilijo į Ingvarą Stubio. 

- Tai juk nelogiška, - pridūrė jis agresyviu tonu. - 
Niekas negalėjo pagalvoti, kad įrašuose galėtų būti kas 
nors įdomaus po to, kai ponia pradingo. 

- Taip, - tarė policijos viršininkas Bastesenas. - Tai vi- 
siškai logiška ir mes padarėme didžiulę apmaudžią klaidą, 
kad apie tai nepagalvojome. Bet kas padaryta, padaryta. 
Geriau pažiūrėkime, ką tu gali mums parodyti. 

Vorenas Skifordas pagaliau grįžo. Ingvaras sugaišo 
pusę valandos, kol jį rado. Amerikietis nekėlė mobiliojo, 
o ambasadoje niekas neatsiliepė. Atėjęs jis šypsojosi ir 
gūžčiojo pečiais neaiškindamas, kur buvo išėjęs. Pakeliui 
į sporto salę, kur dabar oras buvo troškus, jis nusimetė 
lietpaltį. 

- Fill me in“, - pasakė jis, pasičiupo laisvą kėdę, atsi- 
sėdo ir prisitraukė prie stalo. 

Policininko pirštai bėgiojo klaviatūra. Ekranas mir- 
gėjo pilkai, kol išryškėjo vaizdas. Jie buvo matę filmo 
epizodus daugybę kartų: du Slaptosios tarnybos agentai, 
besiartinantys prie prezidentės apartamentų durų. Vienas 
iš jų pasibeldė. 

Skaitmeninis laikmatis ekrano kairiajame viršutinia- 
me kampe rodė 7:18:23. 


* Informuokite mane (angl.). 

Agentai pastovėjo keletą sekundžių, paskui vienas jų 
tiriamai uždėjo ranką ant durų rankenos. 

— Keista, kad durys buvo atrakintos, - sumurmėjo 
policininkas, pirštų neatitraukdamas nuo klaviatūros. 

Niekas neištarė nė žodžio. 

Vyrai įėjo vidun ir pradingo iš kameros stebėjimo 
Zonos. 

- Tegu juosta sukasi toliau, - pasakė Ingvaras ir pa- 
sižymėjo laiką. 

7:19:02. 

7:19:58. 

Du vyrai išskubėjo laukan. 

— Štai čia mes ir baigėme, - prislėgtas tarė policinin- 
kas. - Štai čia aš baigiau ir grįžau iki dvyliktos dvidešimt. 

— Penkiasdešimt šešios sekundės, - tarė Ingvaras. - Jie 
užtrunka penkiasdešimt šešias sekundes jos kambaryje, 
paskui išbėga ir pakelia aliarmą. 

— Mažiau nei minutė didesniame nei šimto kvadrati- 
nių metrų plote, - ištarė Bastesenas ir pasitrynė smakrą. - 
Neilgas laikas apieškoti. 

— Would you please speak English“*, - paprašė Vorenas 
Skifordas neatitraukdamas akių nuo ekrano. 

- Sorry, - tarė Ingvaras. - Kaip matote, čia nebuvo 
jokios nuodugnesnės apžiūros. Jie pamatė tariamai tuš- 
čius apartamentus, perskaitė raštelį ir thatss about it. Bet 
palaukite. Žiūrėkite... žiūrėkite čia! 

Jis palinko prie ekrano ir parodė pirštu. Policininkas 
prie klaviatūros greitai persuko įrašą į priekį iki tos vietos, 
kur ekrano apačioje buvo galima pastebėti kažką judant. 


* Ar galėtumėte kalbėti angliškai? (Angl.) 

— Tai... kambarinė? 

Vorenas žiūrėjo prisimerkęs. 

- Kambarinis, - pataisė Ingvaras. - Jei būtų galima 
taip pavadinti. 

Valytojas buvo palyginti jaunas vyras. Jis vilkėjo pato- 
gią uniformą ir priešais save stūmė didelį vežimėlį. Jame 
buvo lentynėlės šampūno buteliukams ir smulkmenoms 
bei gilus, iš pažiūros tuščias krepšys nešvariems skalbi- 
niams. Vyras akimirką stabtelėjo, paskui atidarė aparta- 
mentų duris ir įėjo, priešaky stumdamas vežimėlį. 

— 7:23:41. 

Ingvaras lėtai perskaitė skaičius. 

- Ar mes turime duomenų, kas vyko kaip tik tuo metu? 
Visame viešbutyje? 

— Ne visai, - pasakė Bastesenas. - Bet aš galiu tvirtai 
pasakyti, kad beveik viskas buvo... chaotiška. Svarbiausia, 
kad niekas nesekė stebėjimo monitorių. Buvo paskelbtas 
aliarmas ir mes turėjome problemų dėl... 

- Net ir jūsų žmonės? - klausiamai nutraukė Ingvaras 
ir pažvelgė į Voreną. 

Amerikietis neatsakė. Akys buvo prikaustytos prie 
ekrano. Laikmatis rodė 7:25:32, kai valytojas vėl išėjo 
laukan. Jis stengėsi iš visų jėgų, bandydamas perstumti 
vežimėlį per slenkstį. Ratus slėgė svoris, ir vežimėlio prie- 
kis kelias sekundes nepajudinamai stovėjo, kol galų gale 
jį pavyko išstumti į koridorių. 

Krepšys buvo pilnas. Viršuje gulėjo paklodė arba di- 
delis rankšluostis; vienas kampas kabojo permestas per 
kraštą. Vežimėlis priartėjo prie kameros, galėjai aiškiai 
matyti valytojo veidą. 


211 


- Arjis čia dirba? - tyliai paklausė Ingvaras. - Noriu 
pasakyti, iš tikrųjų? Ar jis įdarbintas? 

Bastesenas linktelėjo. 

- Mūsų žmonės dabar jo ieško, - sušnibždėjo jis. - Bet 
tas vyrukas štai ten... 

Jis parodė į vyrą, einantį paskui jaunąjį pakistanie- 
tį valytoją; raumeningas kostiumuotas vyriškis, avintis 
tamsius batus. Plaukai tankūs ir trumpai kirpti, jis laikė 
ranką ant pakistaniečio nugaros, tarsi jį skubindamas. 
Jis nešėsi kažką, kas priminė nedideles sulankstomas 
kopėčias. 

- „apie jį kol kas nieko nežinome. Bet šį epizodą 
pirmą kartą pamatėme prieš dvidešimtį minučių, taigi 
bandymai... 

Ingvaras nesiklausė. Jis stebeilijosi į Voreną Skifor- 
dą. Amerikiečio veidas buvo papilkėjęs, jo kaktą išmušė 
prakaitas. Jis įsikando pirštų krumplius ir vis dar nieko 
nesakė. 

— Ar kas nors ne taip? - paklausė Ingvaras. 

- Shit, - valdydamasis atsakė Vorenas ir pakilo taip 
staiga, kad vos nenuvertė kėdės. 

Jis griebė lietpaltį nuo atramos ir akimirką padvejojęs 
pakartojo taip garsiai, kad visi, esantys salėje, atsisuko į jį: 

- Shit! Shit! 

Jis tvirtai sučiupo Ingvarą už rankos. Plaukų garbanos 
prilipo prie suprakaitavusios kaktos. 

— Aš dar kartą turiu pamatyti tą viešbučio kambarį. 
Dabar. 

Jis nuskubėjo durų link. Ingvaras persimetė žvilgs- 
niu su Bastesenu, patraukė pečiais ir nuskubėjo paskui 
amerikietį. 

- Jis neatsakė, kas jam pakišo šią mintį, - surūgęs pa- 
sakė policininkas, sėdintis prie monitoriaus. - Patikrinti 
vėlesnius įrašus. Ar supratai, kas tas suknistas genijus? 

Prie gretimo stalo sėdinti moteris gūžtelėjo pečiais. 

- Šiaip ar taip, dabar aš nusipelniau poilsio, - pasakė 
vyriškis ir išėjo ieškoti vietos prigulti. 

Helen Lardahl Bentley miegojo sunkiai. Ji nenumanė, kiek 
laiko buvo praėję, bet prisiminė, kad sėdėjo pasienyje ant 
šios netvirtos kėdės tuo metu, kai prasidėjo priepuolis. 
Dabar ji gulėjo ant grindų. Raumenis gėlė ir skaudėjo. 
Pabandžiusi atsisėsti pajuto, kad dešinė ranka ir petys 
sumušti. Didžiulis guzas prie smilkinio sunkiai leido at- 
merkti akį. 

Turbūt ji pabudo nuo kritimo. Galbūt atsitrenkusi į 
žemę neteko sąmonės. Greičiausiai ilgai neatsigavo. Ji 
negalėjo atsistoti. Kūnas neklausė. Ji turėjo nepamiršti 
kvėpuoti. 

Mintys skriejo. Negalėjo sutelkti dėmesio. Akimirką ji 
įsivaizdavo savo dukterį - dar vaiką, mažą šviesiaplaukę 
trimetę, gražiausią iš visų — ir paskui ji tiesiog išnyko. 
Nuo sienos sklindanti šviesa tarsi į tamsiai raudoną skylę 
įtraukė Bilę, ir Helen Bentley ėmė galvoti apie savo sene- 
lės laidotuves ir rožę, kurią padėjo ant karsto; šioji buvo 
raudona ir negyva, o šviesa siaubingai degino akis. 

Kvėpuok. Iškvėpk. Įkvėpk. 

Kambaryje nebuvo girdėti jokių garsų. Nenormaliai 
tylu. Ji pabandė šaukti. Viskas, ką jai pavyko išspausti, 

tebuvo inkštimas, kuris nuslopo lyg užgniaužus didele 
pagalve. Sienos neatmušė garso. 

Ji privalėjo kvėpuoti. Ji privalėjo taisyklingai kvėpuo- 
ti, 

Neliko jokio laiko pojūčio. Visame kambaryje jai vai- 
denosi skaičiai bei laikrodžiai ir ji užmerkė akis, nenorė- 
dama matyti gausybės strėlės pavidalo rodyklių. 

— Aš noriu atsistoti, - kimiai sušuko ji ir galų gale 
įstengė atsisėsti. 

Kėdės koja įsirėžė į nugarą. 

- I do solemnly swear, - pasakė ji ir užmetė dešinę 
koją ant kairiosios. 

— „that I will faithfully execute... 

Ji rangydamasi apsisuko. Kai pagaliau pavyko atsi- 
klaupti ant kelių, atrodė, kad šlaunų raumenys plyš. Ji 
apatiškai atrėmė galvą į sieną ir suvokė, kad šioji minkšta. 
Atsirėmė petimi ir iš paskutiniųjų sugebėjo atsistoti. 

— ...the office of President of the United States. 

Ji turėjo žengti žingsnį į šalį, kad nepargriūtų. Plastiko 
juostos aplink riešus vis giliau rėžėsi į odą. Staiga galva 
tapo lengva, lyg būtų tuščia, tarsi joje nebūtų likę nieko 
daugiau, tik jos pačios širdies dūžių aidas. Ji ir toliau sto- 
vėjo vos per kelis centimetrus nuo sienos. 

Kambaryje buvo tik vienos durys priešais esančioje 
sienoje. Ji turėjo pereiti skersai kambarį. 

Vorenas ją išdavė. 

Ji turėjo rasti atsakymą, kodėl, bet galva buvo tuščia; 
ji negalėjo mąstyti, o dar reikėjo pereiti kambarį. Du- 
rys buvo užrakintos, dabar ji tai prisiminė; ji tikrino jas 
anksčiau. Minkštos sienos prarijo tą nestiprų garsą, kurį 
ji įstengė išspausti, o durų nebuvo įmanoma atidaryti. 

Tačiau jos buvo vienintelė viltis, nes už durų visuomet 
egzistuoja kokia nors galimybė, yra žmonių, o ji privalėjo 
išsivaduoti iš šios begarsės patalpos, kuri grasino atimti 
jai gyvybę. 

Atsargiai dėliodama vieną pėdą priešais kitą, ji ėmė 
eiti tamsiomis išklibusiomis grindimis. 

Ingvaras Stubio pagaliau pradėjo suprasti, kodėl Voreną 
Skifordą vadino The Chief. Jis nedaug kuo priminė Džero- 
nimą. Tiesa, jo skruostikauliai buvo atsikišę, bet akys glū- 
dėjo giliai, nosis buvo siaura, o barzda augo taip vešliai, kad 
jau buvo padengusi veidą tamsiai pilkais šeriais. Vyras buvo 
šviežiai nusiskutęs tą patį rytą. Pilki kaip plienas plaukai 
krito švelniomis bangomis, kiek per ilgomis ties kakta. 

- Ne, - pasakė Vorenas Skifordas ir sustojo priešais 
viešbučio „Opera“ prezidentinius apartamentus. - Aš 
nežinau, kas tas vyras, kurį užfiksavo kameros vaizdo 
juosta. 

Veidas buvo ramus, o žvilgsnis tiesus, ničnieko neat- 
skleidžiantis. Jo veido išraiška neišdavė jokio pasipiktini- 
mo, jokios tariamos ar tikros nuostabos dėl to, kas garsiai 
nebuvo išsakyta Ingvaro užuomina. 

- Atrodė taip, - nenusileido Ingvaras, žaisdamas su 
raktu. - Neabejotinai atrodė taip, kad jūs jį atpažinote. 

- Tuomet aš sudariau klaidingą įspūdį, - nemirkčio- 
damas pasakė Vorenas. - Ar eisime vidun? 

Amerikiečio emocijų protrūkis sporto salėje nedaug 
ką turėjo indėniško, tačiau dabar jis akivaizdžiai susiėmė. 

Laikydamas rankas kelnių kišenėse įėjo į apartamentus ir 
atsistojo kambario viduryje. Jis ten stovėjo ilgai. 

— Mes manome, kad ją gulinčią išvežė nešvarių skal- 
binių krepšyje, - pagaliau apibendrino jis; atrodė, tarsi 
jis kalbėtų su savimi. - Taigi iš to galima spręsti, kad ji 
buvo kur nors paslėpta, kai po septintos valandos šie du 
agentai įėjo vidun. 

— Arba pasislėpė, - pasakė Ingvaras. 

- Ką? 

Vorenas atsisuko į jį ir nustebęs nusišypsojo. 

- Ji galėjo būti paslėpta, - tarė Ingvaras. - Bet galimas 
daiktas, kad ji pasislėpė. Taigi antruoju atveju, priešingai 
nei pirmuoju, įžvelgtume jos pačios iniciatyvą. 

Vorenas nužingsniavo iki lango. Ten kurį laiką stovėjo 
atsukęs Ingvarui nugarą. Jis abejingai atsirėmė petimi į 
lango rėmą, tarsi apžiūrinėtų Oslo fiordo peizažą. 

- Taigi jūs manote, kad ji galėjo dalyvauti savo pa- 
grobime, - staiga pasakė jis neatsisukdamas. - Kad JAV 
prezidentė turėtų inscenizuoti savo dingimą svetimoje 
šalyje. Taigi. 

- Aš taip nesakiau, - pasakė Ingvaras. - Aš užsiminiau, 
kad yra daugybė paaiškinimų. Kad atliekant tokį tyrimą 
kaip šis, negalima atmesti nė vienos galimybės. 

- Apie tai negali būti nė kalbos, - ramiai tarė Vore- 
nas. - Helen niekada nebūtų savo šalies įvėlusi į tokią 
padėtį. Niekada. 

- Helen, - pakartojo apstulbęs Ingvaras. - Ar jūs ją 
taip gerai pažįstate? 

— Taip. 

Ingvaras tikėjosi išsamesnio paaiškinimo. Tačiau taip 
ir nesulaukė. Vorenas pradėjo vaikščioti po šiuos didelius 

apartamentus, vis dar lengvai žingsniuodamas, neištrauk- 
damas rankų iš kišenių. Jo žvilgsnis aprėpė viską aplinkui, 
tačiau nebuvo aišku, ko jis ieško. 

Ingvaras vogčiomis žvilgtelėjo į laikrodį. Buvo be 
dvidešimties minučių šešios. Jis norėjo namo. Jis turėjo 
paskambinti Inger Johanei ir sužinoti, kodėl ji išvyko ir 
kur apsistojo. Jei tik netrukus galėtų iš čia dingti, vis dar 
turėtų galimybę į namus iki vakaro susigrąžinti ir ją, ir 
Ranhildą. 

- Vadinasi, mūsų atspirties taškas gali būti tai, kad 
prieš išbėgdami į lauką agentai tik paviršutiniškai apžiū- 
rėjo kambarį, - pasakė Ingvaras, bandydamas prakalbinti 
amerikietį. - Yra nemažai vietų, kur galima pasislėpti. 
Pavyzdžiui, štai tos spintos. Beje, ar jūs apklausėte šiuodu 
vyrus? Paklausėte, ką jie veikė čia, viduje? 

Vorenas sustojo prie dvigubų šviesaus ąžuolo spintos 
durų, bet jų neatidarė. 

- Tai iš tikrųjų puikiai apstatytas kambarys, - pasakė 
jis. - Man labai patinka skandinaviški medžio dirbiniai. 
Ir vaizdas... 

Jis ištiesė dešinę ranką ir vėl prisiartino prie lango. 

- Jis įspūdingas. Išskyrus statybų aikštelę apačioje. 
Kas ten bus? 

- Opera, - pasakė Ingvaras ir žengė keletą žingsnių į 
jo pusę. - Iš čia ir viešbučio pavadinimas. Bet klausykite, 
Vorenai, šio slapukavimo niekam nereikia. Aš suprantu, 
kad ši byla JAV gali turėti pasekmių, apie kurias negalime 
numanyti. Tačiau... 

— Mes jums pranešame tai, ką jums reikia žinoti. Nu- 
siraminkite. 

- Cut the crap“, - sušnypštė Ingvaras. 

Vorenas staiga atsisuko. Nusišypsojo, tarsi Ingvaro 
protrūkis būtų pralinksminęs. 

— Nenuvertinkite mūsų, - pasakė Ingvaras; nuo jam 
nebūdingo pykčio skruostus išmušė raudonis. - Jūs el- 
giatės neprotingai. Nenuvertinkite manęs. Jūs turėtumėte 
geriau žinoti. 

Vorenas gūžtelėjo pečiais ir išsižiojo ketindamas kažką 
sakyti. 

- Jūs pažįstate vyrą, matytą vaizdo juostoje, - piktai 
pastebėjo Ingvaras. - Nė vienas mūsų, stovėjusių aplinkui 
jus, tuo neabejojame. Ir nereikia dirbti policijoje trisdešimtį 
metų, kad suprastum, jog šis vyrukas turėjo čia, kambaryje, 
praleisti visą naktį. Ne prezidentės slėptuvės jūs ieškote 
pirmiausia. Ji galėjo būti bet kur. Po lova, spintoje. 

Ingvaras baksnojo aplinkui pirštu. 

- Tiesą sakant, ji galėjo slėptis už užuolaidų, - pasakė 
jis. - Ir žinant, kaip pasigailėtinai... 

Seilių pliūpsnis aptaškė Vorenui veidą. Jis net nemirk- 
telėjo, ir įkvėpęs oro Ingvaras žengė dar vieną žingsnį jo 
link tęsdamas: 

— „kaip neįsivaizduojamai prastai įvykio vietoje dirbo 
šie jūsų superagentai, ponia galėjo, velniai mane griebtų, 
kaboti ant lempos palubėje ir niekas jos nebūtų paste- 
bėjęs! 

- Jie išsigando, - pasakė Vorenas. 

- Kas? 

- Agentai. Savaime suprantama, jie to nesako. Bet jie 
tikrai išsigando. Baimės apimti žmonės blogai dirba. 


*“*  Nemalk šūdo (angl.). 

- Išsigando? Išsigando? Jūs čia stovite ir man pasako- 
jate, kad geriausi pasaulio saugumo agentai... kad šie jūsų 
gurkhų vyrukai išsigando! 

Pagaliau Vorenas per žingsnį atsitraukė. Abejingą vei- 
do išraišką pakeitė beveik skeptiška. Ingvaras tai suprato 
kaip aroganciją. 

- Tai įjus nepanašu, - pasakė amerikietis. 

- Jūs manęs nepažįstate. 

- Aš žinau, kokia jūsų reputacija. Kaip jūs manote, kodėl 
būtent jūsų prašiau tapti mano koordinatoriumi ryšiams? 

- Tiesą sakant, pats tai norėjau sužinoti, - šį kartą 
ramiau tarė Ingvaras. 

— Gurkhai buvo kariai. Slaptoji tarnyba nėra kariuo- 
menė. 

- Whatever“', - sumurmėjo Ingvaras. 

- Bet jūs esate teisus. Aš noriu sužinoti, kur kostiu- 
muotasis vyras galėjo slėptis. 

- Dėl Dievo meilės, tuomet ieškokime! 

Vorenas gūžtelėjo pečiais ir parodė į gretimą kambarį. 
Ingvaras linktelėjo ir patraukė atvirų durų link. Akimirką 
stabtelėjo laukdamas, kad Vorenas įeitų pirma. Amerikie- 
tis buvo sustojęs kambario viduryje. Jis apžiūrinėjo vieną 
tašką lubose. 

- Ventiliacijos sistema jau patikrinta, - nekantriai pa- 
sakė Ingvaras. - Metalinės grotelės už poros metrų nuo 
angos užtveria kelią tolyn. Jos neliestos. 

- Bet štai šis ventilis,- pasakė Vorenas; jis kalbėjo sti- 
priai atlošęs galvą, todėl balsas pasidarė aukštesnis. - Ant 
varžtų galvučių matyti aiškių Žymių. Ar matote? 


* Tebūnie (angl.). 


219 


— Savaime suprantama, kad yra žymių, - tarė Ingvaras, 
stovėdamas prie apartamentų darbo kambario durų. - 
Policija jį išmontavo norėdama patikrinti, ar nebuvo ga- 
limybės pabėgti vamzdynais. 

— Bet dabar mes žinome daugiau, - tarė Vorenas ir 
prisitraukė kėdę. - Dabar mes ieškome ne pabėgimo būdo, 
bet slėptuvės, tiesa? 

Jis užlipo ant kėdės, atsargiai pastatė po vieną koją 
ant plačių kėdės atramų ir iš švarko kišenės išsitraukė 
šveicarišką peiliuką. 

- Ar Slaptoji tarnyba nenaudoja šunų? - paklausė In- 
gvaras. 

— Naudoja. 

Vorenas, paėmęs raudoną lenktinį peiliuką, atlenkė 
nediduką atsuktuvą 

- Ar šunys nebūtų užuodę žmogaus kvapo palu- 
bėje? 

— Ponia prezidentė alergiška, - sustenėjo Vorenas ir 
atsuko vieną iš keturių varžtų, laikančių prie lubų pri- 
tvirtintą metalinę plokštę. - Slaptoji tarnyba atveda šunis 
gerokai anksčiau, nei pasirodo ji. Todėl po to dar spėjama 
viską išsiurbti. Prašyčiau man padėti. 

Jis atsuko paskutinį metalines groteles laikantį varžtą. 
Šios buvo kvadratinės ir galėjo būti beveik pusės metro 
pločio. Kai jos staiga atsipalaidavo, Vorenas vos sugebėjo 
sugriebti. 

- Štai, - pasakė jis ir ištiesė jas Ingvarui. - Aš tikiuosi, 
kad pirštų atspaudais ir visu kitu jau seniausiai čia visur 
pasirūpinta? 

Ingvaras linktelėjo. Vorenas itin grakščiai nušoko že- 
mėn. 

— Man reikia ko nors aukštesnio už kėdę, ant ko galė- 
čiau atsistoti, - pasakė jis ir apsižvalgė aplinkui. - Neno- 
rėčiau nieko ten, viršuje, liesti. 

— Pažiūrėkite čia, - negarsiai pasakė Ingvaras; jis laikė 
metalines groteles pakėlęs prie akių ir įdėmiai apžiūrinė- 
jo. - Pažiūrėkite į tai, Vorenai. 

Amerikietis palinko prie jo. Jų galvos beveik lietėsi, 
Vorenas žvilgčiojo per akinių viršų. 

- Klijai? Lipnioji juosta? 

Jis užlenkė šveicariško peiliuko atsuktuvą ir ištraukė 
ylą. Atsargiai krapštinėjo šią beveik permatomą, iš pažiū- 
ros lipnią masę; ji galėjo būti pusės centimetro ilgio ir ne 
daugiau nei milimetro pločio. 

- Būkite atsargus, - įspėjo Ingvaras. - Aš ją atiduosiu 
tirti. 

- Klijai, - pakartojo Vorenas ir pasitaisė akinius. - 
Galbūt dvipusės lipniosios juostos likučiai? 

Ingvaras nesąmoningai žvilgtelėjo į lubas, kur ema- 
liuoto metalo kraštas juosė atvirą angą. Šviesa kambaryje 
neleido įžvelgti šachtoje esančių detalių. Tik stalinės 
lempos atspindys leido suprasti, kad ventiliacijos anga 
padaryta iš matinio aliuminio. Tačiau dvi mažytės dė- 
melės ant balto rėmo sudomino jį labiau nei tai, kas 
buvo viduje. 

- Mums būtinai reikia rasti ką nors, ant ko galėtume 
užlipti, - pasakė Vorenas ir nuėjo durų link. - Galbūt 
galime... 

Toliau buvo girdėti tik murmėjimas. 

— Aš kviečiu žmones, - pasakė Ingvaras. - Už tai atsa- 
kinga Oslo policija ir aš... 

Vorenas neatsakė. 

Ingvaras nusekė jį į mažesnį kambarį. Kambario vi- 
duryję stovėjo didelis rašomasis stalas. Jo paviršius buvo 
tuščias, išskyrus dailią gėlių kompoziciją ir odinį aplanką, 
kuriame, kaip numanė Ingvaras, buvo rašomasis popie- 
rius. Palei stiklines duris, vedančias į terasą, stovėjo sofa 
su puikiomis rausvų atspalvių šilkinėmis pagalvėmis. Jos 
derėjo prie užuolaidų ir galinės sienos, ištapetuotos japo- 
niškų raštų apmušalais. 

Prie sienos, už nedidelio komplekto, stovėjo tvirta 
knygų spinta iš vientiso medžio. Ji galėjo būti pusantro 
metro aukščio. Amerikietis pabandė ją pastumti. 

- Ji nepritvirtinta, - tarė jis ir išėmė apie dešimtį knygų 
bei stiklinę vazą. - Padėkite man. 

- Tai ne mūsų darbas, - pasakė Ingvaras ir išsitraukė 
mobilųjį telefoną. 

- Padėkite man, - paprašė Vorenas. - Aš tik pažiūrėsiu. 
Nieko neliesiu. 

- Ne. Aš skambinu pareigūnams. 

- Ingvarai, - nusivylęs pasakė Vorenas ir skėstelėjo 
rankomis. - Jūs pats sakėte, kad šie apartamentai skersai 
išilgai apieškoti ir visi įkalčiai paimti. Tačiau vis tiek jie... 
kažkas nepastebėjo mažos detalės. Mudu esame patyrę 
policijos darbuotojai. Mes nieko nesunaikinsime. Aš tik 
žvilgtelėsiu. OK? Paskui tie jūsų Žmonės gali ateiti ir atlikti 
savo darbą. 

- Jie nėra mano Žmonės, - sumurmėjo Ingvaras. 

Vorenas nusišypsojo ir pradėjo stumti knygų spintą. 
Akimirką padvejojęs, Ingvaras nenoromis suėmė už kito 
galo. Jiedu perstūmė spintą į pagrindinį kambarį ir pastatė 
tiesiai po atvira šachta. 

- Laikote? 

Ingvaras linktelėjo, ir Vorenas atsargiai užkėlė koją ant 
antros lentynos. Ši buvo pakankamai stipri ir jis, remda- 
masis dešine ranka į Ingvaro petį, lipo toliau, kol pasiekė 
patį viršų. Jis turėjo palenkti galvą, kad galėtų apžiūrėti 
pastebėtas nedideles dėmeles. 

— Čia taip pat klijai, - sumurmėjo jis, nieko neliesdamas. - 
Atrodo, kad čia ta pati medžiaga, kaip ir ant grotelių. 

Jis įkišo galvą į šachtą. 

- Daug vietos, - konstatavo jis; balsas, atsimušdamas 
nuo metalinių sienų, skambėjo dusliai ir neaiškiai. - Vi- 
siškai gali būti, kad... 

Pabaigos nebuvo įmanoma suprasti. 

— Ką sakėte? 

Vorenas palenkė galvą iš kiaurymės lubose. 

- Taip ir maniau, - pasakė jis. - Ji pakankamai didelė, 
kad tilptų suaugęs vyras. O šie jūsų draugai... 

Jis pritūpė ir nušoko. 

- Aš tikiuosi, kad jie paėmė įkalčius iš šachtos, prieš 
lįsdami vidun patikrinti užtvaros. 

— Neabejotinai jie tą padarė. 

- Bet štai šio dalyko jie nepamatė, - pasakė Vorenas, 
vėl palinkdamas virš nuimtų grotelių. 

- Iš tikrųjų mes to nežinome. 

- Ar čia būtų kokių nors likučių, jei jie būtų pastebėję? 
Ar nebūtų visos grotelės paimtos tirti? 

Ingvaras neatsakė. 

- Otai,- pasakė Vorenas ir lenktiniu peiliuku parodė 
vietą plokštės viduryje. - Ar matote tai? Įbrėžimus? 

Ingvaras įdėmiai apžiūrinėjo baltame metale beveik 
nepastebimą ruoželį. Kažkas paliko žymę emalyje, kiaurai 
jo neįskėlęs. 

— Paprasta, bet genialu, - tyliai pasakė jis. 

- Taip, - tarė Vorenas. 

- Kažkas atsuko šią plokštę, pro vidurinę skylę perkišo 
virbą, prie kurio buvo pririštas siūlas arba kokia nors 
juosta, priklijavo dvipusę lipniąją juostą prie grotelių 
kraštų... 

- Ir įsiropštė vidun, - užbaigė Vorenas. - Paskui 
liko tik pritvirtinti groteles, patraukiant jas į save. Ten 
jis gulėjo. Tai paaiškina, kodėl jis nešėsi nedideles ko- 
pėčias. 

Jis nykščiu parodė į lubas. 

— Reikėjo tik nusileisti, kai... 

- Bet kaip, po velnių, jam iš viso pavyko čia pakliū- 
ti? - nutraukė Ingvaras. - Ar galite man paaiškinti, kaip 
koks nors žmogus apskritai sugebėjo pakliūti į apar- 
tamentus, kuriuose turėjo apsigyventi JAV prezidentė, 
parengti visa tai... 

Jis parodė į lubas ir ant stalo gulinčias groteles. 

— „įsitaisyti ventiliacijos angoje, išsiropšti iš jos, pasi- 
imti prezidentę, kad paskui laimingai iš čia paspruktų? 

Jis atsikrenkštė ir prislėgtu balsu negarsiai tęsė: 

- Ir visa tai viešbučio kambaryje, kurį apžiūrėjo ir nor- 
vegų policija, ir amerikiečių Slaptoji tarnyba prieš keletą 
valandų iki prezidentei einant miegoti. Kaip tai galima 
padaryti? Kaip iš viso tai įmanoma? 

- Čia yra daug palaidų galų, - tarė Vorenas ir uždėjo 
ranką norvegui ant peties. 

Ingvaras nežymiai sujudėjo, ir Vorenas atitraukė 
ranką. 

- Mes turime išsiaiškinti, kada buvo įjungtos vaizdo 
stebėjimo kameros, - skubiai pasakė jis. - Ir ar jos nebuvo 

išjungtos. Turime patikrinti, kada kambarys apieškotas 
paskutinį kartą prieš poniai prezidentei grįžtant po pietų. 
Mes turime... 

- Ne mes, - pasakė Ingvaras ir vėl išsiėmė mobilųjį 
telefoną. - Senų seniausiai turėjau iškviesti pareigūnus. 
Tai tyrėjų darbas. Ne jūsų. Ne mano. 

Jis nenuleido žvilgsnio nuo Voreno akių, kol laukė 
atsakymo kitame gale. Amerikiečio veidas buvo toks pat 
neišraiškingas, kaip ir tada, kai vos prieš pusę valandos 
atvyko į apartamentus. Kai į Ingvaro skambutį buvo at- 
siliepta, jis nusisuko ir negarsiai kalbėdamasis lėtai nuėjo 
prie lango fiordo pusėje. 

Vorenas Skifordas susmuko į kėdę. Jis įsispoksojo į 
grindis. Suglebusios rankos svyrojo palei kraštus, tarsi 
jis nežinotų, ką su jomis veikti. Kostiumas neatrodė toks 
elegantiškas. Jis buvo persisukęs, o kaklaraiščio mazgas 
atsipalaidavęs. 

- Ar kasatsitiko? - paklausė Ingvaras; jis baigė kalbėti 
telefonu ir staigiai atsigręžė. 

Vorenas skubiai pasitaisė kaklaraištį ir atsistojo. Sumi- 
šimas dingo kaip nebuvęs taip staiga, kad Ingvaras nebuvo 
tikras, ar jam nepasirodė. 

- Viskas, - atsakė Vorenas ir trumpai nusijuokė. - Da- 
bar viskas yra blogai. Ar eisime? 

- Ne. Aš palauksiu čia, kol atvyks kolegos. Tai neturėtų 
trukti ilgai. 

- Tuomet, - pasakė Vorenas ir lengvu judesiu nusivalė 
dešinę švarko rankovę, - ...tikiuosi, jūs neturite nieko 
prieš, jei aš pasišalinsiu. 

- Žinoma, - pasakė Ingvaras. - Skambinkite, kai ma- 
nęs prireiks. 

Jis norėjo paklausti Voreno, kur šis susiruošė, bet kaž- 
kas jį sulaikė. Jei amerikietis nori žaisti slėpynes, tegul sau 
ramiai žaidžia. 

Ingvaras ir taip turėjo apie ką galvoti. 

- Aš turiu visai kitų reikalų, - tarė jis ir, sėsdamas į tarny- 
binį Oslo policijos apygardos automobilį keleivio pusėje, 
perėmė telefoną iš dešinės rankos į kairę. - Aš esu darbe 
nuo pusės aštuonių ryto ir dabar turiu grįžti namo. 

- Jūs esate pats geriausias, - kalbėjo balsas kitame 
gale. - Jūs geriausias, Ingvarai, ir tai, ką aptikote, yra svar- 
biausia. 

- Ne. 

Ingvaras Stubio atrodė visiškai ramus, kai akimirką už- 
dengė ranka telefono apačią ir vairuotojui sušnibždėjo: 

— Haugės kelias 4, prašyčiau. Įsukti iš Maridalsvejeno 
prieš pat Nydaleną. 

- Alio, - pasigirdo balsas kitame gale. 

- Aš vis dar čia. Vykstu namo. Jūs mane paskyrėte pa- 
reigūnu ryšiams, ir šį darbą stengiuosi atlikti kuo geriau. 
Tiesiog... neprofesionalu staiga mane įtraukti į... 

- Priešingai, tai kaip tik visiškai profesionalu, - pasakė 
policijos viršininkas Bastesenas. - Šiai bylai reikia pačių 
geriausių šalies pajėgų. Visiškai nepriklausomai nuo bu- 
dėjimo grafikų, rangų ir viršvalandžių. 

- Bet... 

- Savaime suprantama, jūsų viršininkas davė leidimą. 


Jūs galite tai laikyti įsakymu. Atvykite. 

Ingvaras užsimerkė ir lėtai iškvėpė orą. Jis vėl atsi- 
merkė, kai vairuotojas staigiai sustabdė automobilį kelio 
žiede prie Oslo City. Jaunuolis aptriušusiu golfu per daug 
dideliu greičiu įsmuko priekin jų. 

- Planai pasikeitė, - baigęs pokalbį, prislėgtas pasakė 
Ingvaras. - Vežkite į policijos būstinę. Kai kas mano, kad 
ši diena dar ne per ilgai užsitęsė. 

Automobilyje pasigirdo garsus gurgėjimas. Ingvaras 
patapšnojo sau per pilvą ir atsiprašydamas nusišypsojo 
vairuotojui. 

- Ir sustokite degalinėje, - pridūrė jis. - Aš turiu įmesti 
į skrandį dešrelę, o gal net ir visas tris. 

Abdala al Rahmanas buvo alkanas, bet prieš paskutinį 
kartą šįvakar sėsdamas prie stalo turėjo atlikti porą reika- 
lų. Pirmiausia jis norėjo pamatyti savo jauniausią sūnų. 

Rashidas giliai miegojo, ranka apglėbęs minkštą žais- 
linį arkliuką. Pagaliau berniukas gavo pažiūrėti filmą, dėl 
kurio tiek zyzė, ir dabar gulėjo ant nugaros išskėstomis 
kojomis visiškai patenkinta veido išraiška. Apklotą se- 
niausiai buvo nusispardęs. Juodi kaip degutas plaukai jau 
atrodė per ilgi. Garbanos ant balto šilko draikėsi primin- 
damos riebios alyvos ruožus. 

Abdala priklaupė ant kelių ir atsargiai apklojo berniu- 
ką. Pabučiavo į kaktą ir pataisė arkliuką. 

Jie žiūrėjo „Kietą riešutėlį ' su Briusu Vilisu. 

Šis beveik dvidešimties metų senumo amerikie- 
čių filmas buvo Rashido mėgstamiausias. Nė vienas iš 

vyresniųjų brolių nesuprato kodėl. Jiems „Kietas riešu- 
tėlis“ atrodė visiškai pasenęs, su varganais specialiaisiais 
efektais ir herojumi, kuris net nebuvo kietas. Šešiamečiam 
Rashidui veiksmo scenos buvo tobulos; primenančios 
animacinius filmus ir netikros, todėl visiškai negąsdino. 
Be to, 1988 metais teroristai buvo rytų europiečiai. Jų dar 
nebuvo pakeitę arabai. 

Abdala žvilgtelėjo į virš lovos kabantį didžiulį kino 
plakatą. Naktinė lempelė, kurią Rashidui vis dar buvo lei- 
džiama palikti įjungtą, mat jis bijojo tamsos, metė silpną 
rausvą šviesą ant sumušto Briuso Viliso veido. Šio pusę 
dengė „Nakatomi Plaza“, sprogimo liepsnoje paskendęs 
bokštas. Aktoriaus burna buvo pravira, beveik pražiota, 
o plačiai atmerktos sustingusios akys žvelgė į tai, kas ne- 
įtikima: teroristų puolamą dangoraižį. 

Abdala pakilo eiti. Akimirką jis stabtelėjo tarpduryje. 
Prietemoje Briuso Viliso burna atrodė kaip didžiulė juoda 
skylė. Abdalai pasirodė, kad jo akyse galėjo įžvelgti oranži- 
nius šio galingo sprogimo atšvaitus; beprasidedantį įniršį. 

Štai taip jie reagavo, - pagalvojo jis. - Būtent šitaip; 
praėjus trylikai metų nuo filmo sukūrimo. Sukrėtimas ir 
netikėjimas, bejėgiškumas ir išgąstis. Ir tuomet, kai Ameri- 
kos visuomenė suvokė, jog tai, kas neįtikima, tapo tikrove, 
kilo įniršis. 

2001 metų Rugsėjo 11-osios teroro aktas buvo be- 
pročių vyrų darbas. Abdala tai iškart suprato. Jis sulaukė 
telefono skambučio iš pasipiktinusio pažįstamo Europoje 
ir kaip tik suspėjo pamatyti, kaip „United Airlines Flight 
175“ įsirėžė į Pietinį bokštą. Šiaurinis jau skendėjo lieps- 
nose. Rijade buvo truputis po šeštos vakaro, ir Abdala 
nepajėgė atsisėsti. 

Dvi valandas jis išstovėjo priešais televizoriaus ekraną. 
Kai galų gale pavyko atplėšti akis nuo transliacijos, kad 
atsakytų į kai kuriuos iš pasipylusių telefono pranešimų, 
jis suvokė, kad Pasaulio prekybos centro užpuolimas gali 
būti toks pat lemtingas arabų pasauliui, koks japonams 
buvo Perl Harboro užpuolimas. 

Abdala užvėrė sūnaus kambario duris. Prieš valgį jis 
dar turėjo šį tą atlikti. Jis pajudėjo į tą rūmų dalį, kur 
buvo darbo kabinetas, rytinio sparno link, kurį prasi- 
dedant darbo dienai užtvindydavo dar nekaitrios ryto 
saulės spinduliai. 

Dabar pastatą supo tamsa ir tyla. Tie keli darbuotojai, 
kurie jam buvo reikalingi čia, apsistodavo nedidelia- 
me gyvenamųjų patalpų komplekse, kurį pastatė porą 
kilometrų arčiau Rijado. Tik asmeniniai tarnai galėjo 
apsistoti rūmuose pasibaigus darbo valandoms. Bet ir 
jiems skirtos patalpos nakvynei buvo gerokai atokiau 
nuo pagrindinių, įrengtos žemuose smėlio spalvos pas- 
tatuose prie vartų. 

Abdala kirto aikštę tarp pastato sparnų. Naktis buvo 
giedra ir jis kaip visuomet sustojo pažiūrėti į žvaigždes 
prie tvenkinio, kur veisiami karpiai. Rūmai buvo pakan- 
kamai toli nuo didmiesčio ir jo šviesų, todėl dangus mir- 
gėjo milijonais baltų taškelių; kai kurie jų buvo mažučiai 
ir mirksintys, kiti - didelės šviečiančios žvaigždės. Jis 
atsisėdo ant neaukšto suolo ir pajuto į veidą dvelkiantį 
silpną vakaro vėjelį. 

Religijos srityje Abdala buvo pragmatikas. Šeima 
puoselėjo musulmoniškas tradicijas ir jis pasirūpino, kad 
sūnūs, be daug pastangų reikalaujančio universitetinio 
išsilavinimo, būtų mokomi ir Korano. Jis tikėjo pranašo 

žodžiais; jis atliko savo hajj“* ir didžiuodamasis mokėjo 
zakah“. Visa tai buvo jo asmeninis reikalas, jo ir Alacho 
santykiai. Jis kasdien meldėsi penkis kartus, išskyrus tuos 
atvejus, kai turėjo nedaug laiko. Taip atsitikdavo vis daž- 
niau, bet jis visai nesijaudino. Abdala al Rahmanas buvo 
įsitikinęs, kad Alachas, kiek Jam gali rūpėti tokie dalykai, 
puikiausiai supranta, kad rūpintis savo verslo reikalais gali 
būti svarbiau nei kruopščiai atlikti salah““. 

Jis visai nepritarė politikos ir religijos painiojimui. 
Gerbti Alachą, kaip vienintelę dievybę, ir pripažinti pra- 
našą Mahometą, kaip jo pasiuntinį, buvo dvasinė praktika. 
Politika, kartu ir verslo reikalai siejosi ne su dvasia, o su 
tikrove. Abdalos manymu, atskirti politiką ir religiją buvo 
būtina ne tik dėl pačios politikos. Svarbiau buvo apsaugoti 
tai, kas tikėjime tyra ir kilnu, nuo to, kas ciniška ir dažnai 
brutalu esminiuose politiniuose procesuose. 

Verslo pasaulyje jis buvo bedievis, neturintis kitų die- 
vų, tik save patį. 

Kai „Al Oaeda“ 2001 metų rugsėjį JAV sudavė tokį 
stiprų smūgį, jis buvo sunerimęs taip pat, kaip ir šešių 
milijardų žemės gyventojų dauguma. 

Jam išpuolis atrodė pasibjaurėtinas. 

Abdala al Rahmanas save laikė kariu. Jo panieka JAV 
buvo tokia pat stipri, kaip ir teroristų neapykanta šaliai. 
Beje, žudymas buvo priemonė, kuriai Abdala pritarė ir 
kurią kartais naudodavo. Tačiau tai turėjo būti atliekama 
preciziškai ir išimtinai tik esant būtinybei. 


*  Chadžas - musulmonų piligriminė kelionė į Meką (vert. past.). 

*  Zakah - išmalda, musulmonų finansinis įsipareigojimas rūpintis varg- 
šais (vert. past.). 

* Salah - malda, atliekama penkis kartus per dieną (vert. past.). 

Smogti aklai visuomet yra blogis. Pats jis pažinojo 
keletą iš žuvusiųjų Manhatane. Trijų jų vardai buvo įrašyti 
įjo paties algalapį. Savaime suprantama, šiems nieko neži- 
nant. Daugumą jam priklausančių amerikietiškų įmonių 
valdė holdingo kompanijos, susijusios su tarptautiniais 
konglomeratais, veiksmingai pridengiančiais tikruosius 
priklausomybės ryšius. Įprastais aplinkiniais būdais Ab- 
dala pasirūpino, kad žuvusiųjų šeimoms netektų kentėti 
nepritekliaus. Jie visi buvo amerikiečiai ir net neįtarė, kad 
didelėms sumoms žuvusiųjų darbdavio išrašyti čekiai iš 
tiesų buvo siunčiami žmogaus, kurio tėvynė ta pati, kaip 
ir Osamos bin Ladeno. 

Smogti aklai buvo ne tik blogai, bet ir nesuvokiamai 
neprotinga. 

Abdala negalėjo suvokti, kaip protingas ir išsilavinęs 
vyras galėjo pulti tiek, kad imtųsi kvailo teroro. 

Abdala gerai pažinojo „Al Oaedos“ lyderį. Jie buvo 
panašaus amžiaus ir abu gimę Rijade. Paauglystėje juodu 
dažnai sukiojosi toje pačioje aplinkoje; turčių sūnų būrys 
aplink nesuskaičiuojamus Saudo karališkųjų namų prin- 
cus. Abdalai patiko Osama. Jis buvo draugiškas berniu- 
kas; švelnus, dėmesingas ir daug mažesnis pagyrūnas nei 
kiti jaunuoliai, kurie skendo prabangoje ir beveik nerodė 
nė menkiausių pastangų nešvaistyti šeimos turtų, kurie 
plūdo iš milžiniškų šalies dykumų. Osama buvo gabus 
mokslams, protingas, ir šiedu berniukai daugybę kartų 
įsitaisydavo kokiame nors kampe, kur tyliai kalbėdavosi 
apie filosofiją ir politiką, religiją ir istoriją. 

Kai Abdalos brolis žuvo ir neatsakingas jauniausio 
sūnaus gyvenimas baigėsi, jis prarado ryšį su Osama. Jam 
buvo vis tiek. Tapęs teroristų vadovu, pastarasis aštuntojo 

dešimtmečio pabaigoje dalyvavo politiniame ir religi- 
niame atgimime; šis procesas įgijo pagreitį, kai Sovietų 
Sąjunga įvedė kariuomenę į Afganistaną. 

Kiekvienas jų pasuko savo keliu ir daugiau niekada 
nesusitiko. 

Abdala pakilo nuo suoliuko. Jis ištiesė į dangų rankas 
ir pajuto, kaip nuo šio judesio raumenys išsitempia iki 
skausmo ribos. Vėsus vakaro oras nuteikė maloniai. 

Jis lėtai pasuko rytinio sparno link. 

„Al Oaedos“ ataka prieš JAV buvo veiksmas, grįstas 
gryniausia neapykanta, - pagalvojo; jis nuolat grįždavo 
prie minties, keliančios nuostabą, kad vaikystės draugui 
trūksta supratimo apie vakarietišką pasaulį. 

Abdala jautė neapykantos ribotumą. Po brolio mirties 
išvykęs į reabilitacijos įstaigą Šveicarijoje jis suprato, kad 
neapykanta yra jausmas, kurio jis niekuomet nepuoselės. 
Dar tada, būdamas šešiolikos, jis suvokė, kad racionalu- 
mas - svarbiausias kiekvieno kario ginklas ir kad sveikas 
protas nesuderinamas su neapykanta. 

Be to, neapykanta gimdo neapykantą. 

Smogimo į tris pastatus, keturių lėktuvų užgrobimo ir 
beveik trijų tūkstančių žmonių nužudymo pakako sukelti 
tokiai neapykantai ir neregėtam siaubui, kad žmonės prita- 
rė absurdiškiems savo valdžios organų veiksmams. Tikėda- 
masi, kad jų daugiau niekuomet neužgrius tokia nelaimė, 
amerikiečių tauta noriai sutiko paminti savo konstituci- 
ją, - galvojo Abdala. - Jie taikstėsi su tokio masto slaptais 
pasiklausymais, atsitiktiniais suėmimais, apieškojimais ir 
sekimais, koks daugiau nei du šimtus metų buvo net neį- 
sivaizduojamas. 

Amerikiečiai susitelkė, - galvojo Abdala. - Taip, kaip 
visi žmonės visais laikais susitelkdavo prieš išorės priešus. 

Jis atvėrė dideles dailiai išdrožinėtas darbo kabine- 
to duris. Ant rašomojo stalo deganti lempa metė gelto- 
ną atspindį ant daugybės kilimų, kuriais buvo nuklotos 
grindys. Kompiuterinė įranga negarsiai gaudė, o lengvas 
cinamono kvapas privertė jį atverti prie lango stovinčią 
spintelę. Arbatinukas su ką tik paruošta karšta arbata sto- 
vėjo ant sidabrinio padėklo; tuo visuomet pasirūpindavo 
paskutinysis tarnas, prieš pasitraukdamas iš biuro pastato 
sparno ir palikdamas Abdalą vienumoje atlikti savo va- 
karo darbų. Jis įsipylė arbatos. 

Šį kartą jie nesusitelks. 

Jis šyptelėjo nuo šios minties ir prieš sėsdamasis prie 
kompiuterio išgėrė pusę stiklinės. Jis užtruko vos keletą 
sekundžių, kol įsijungė „ColonelCars“ interneto svetainę. 
Ten perskaitė, kad vadovybė su liūdesiu praneša, jog kom- 
panijos generalinis direktorius Tomas Patrikas O'Reilis 
tragiškai žuvo per nelaimingą atsitikimą. Vadovybė reiškė 
gilią užuojautą direktoriaus šeimai ir užtikrino, kad di- 
džiulė tarptautinė įmonė tęs veiklą ta pačia kryptimi ir 
kad 2005 metai jau atrodo būsiantys rekordiniai. 

Abdala gavo reikalingą patvirtinimą ir išjungė kom- 
piuterį. 

Daugiau jis niekada negalvojo apie savo senąjį studijų 
draugą Tomą O Reilį. 

Vyras, kuris ką tik iš ligoninės atsiėmė mirusios motinos 
asmeninius daiktus, užrakino lauko duris ir įėjo į svetainę. 
Akimirką sumišęs stovėjo spoksodamas į nieko nesakantį 
maišą su motinos drabužiais ir kuprine. Tebelaikė jį ran- 
koje ir nežinojo, ką daryti toliau. 

Gydytojas ilgai su juo kalbėjosi. Viskas baigėsi labai 
greitai, guodė jis, ir motina vargu ar pastebėjo, kad kas 
nors ne taip, kai staiga susmuko. Jis papasakojo, kad ją 
rado kitas išėjęs pasivaikščioti Žmogus, bet senolė, deja, 
vis tiek mirė prieš patekdama į ligoninę. Gydytojas šiltai 
ir atvirai šypsodamasis pasakė kažką apie tai, kad ir jis no- 
rėtų sutikti mirtį štai šitaip, vieną gegužės dieną laukuose, 
būdamas pilno proto energingas aštuoniasdešimtmetis. 

Aštuoniasdešimt metų ir penkios dienos, - pagalvojo 
sūnus ir atgalia ranka perbraukė akis. - Niekas negalėtų 
skystis sulaukęs tokio amžiaus. 

Jis padėjo maišą ant valgomojo stalo. Atrodė, jog jį 
derėtų išpakuoti. Jis bandė nugalėti nenorą peržiūrėti as- 
meninius motinos daiktus; tai buvo tarsi nusižengimas 
pirmajai vaikystės taisyklei - nesirausti kitų daiktuose. 

Kuprinė gulėjo viršuje. Jis atsargiai ją atidarė. Vir- 
šuje gulėjo priešpiečių dėžutė. Jis ją išėmė. Kadaise ant 
dangtelio puikavosi Geirangerio fiordo, nutvieksto saulės 
spindulių, paveikslėlis su senu prabangiu garlaiviu fiordo 
vidury. Dabar čia buvo matyti tik nedideli purvinai mėly- 
nos jūros ir pilkšvo dangaus likučiai. Prieš keletą metų jis 
jai buvo dovanojęs naują ryškiai raudoną plastikinę dė- 
žutę maistui. Ji skubiai ją pasikeitė į plaktuvą, nes nebuvo 
jokios prasmės keisti visiškai tinkamos maisto dėžutės. 

Jis nusišypsojo prisiminęs piktą motinos veido išraišką 
kiekvieną kartą, kai tik pabandydavo įpiršti jai ką nors 
nauja, ir išpylė visą likusį senosios pilkos kuprinės turinį 
ant stalo. Termosas, suvalgyto šokolado popierius. Patrin- 
tas Nūrmarkos žemėlapis. Kompasas, kuris bent jau rodė, 
kurioje pusėje šiaurė; raudona strėlytė sukinėjosi šen ir 
ten, tarsi būtų prigėrusi spirito, kuriame mirko. 

Jos kelioninė striukė gulėjo po kuprine. Jis paėmė ją 
ir priglaudė prie veido. Senos moters ir miško kvapas 
vėl išspaudė ašaras. Laikydamas striukę priešais save, at- 
sargiai nubraukė lapus ir šakeles, prilipusias prie vienos 
rankovės. 

Kažkas iškrito iš kišenės. 

Jis gražiai sulankstė striukę ir padėjo greta daiktų, iš- 
imtų iš kuprinės. Paskui pasilenkė pakelti to, kas gulėjo 
ant žemės. 

Piniginė? 

Ji buvo odinė ir gana maža, tačiau vis tiek pasirodė 
netikėtai sunki. Jis atidarė ją ir ėmė garsiai juoktis. 

Nors nederėjo juoktis, jis aikčiojo, prunkštė ir plačiai 
atsimerkė, kad neimtų verkti. 

Jis niekaip negalėjo nustoti juoktis, todėl pasidarė 
sunku kvėpuoti. 

Jo aštuoniasdešimtmetė užsispyrėlė motina sutiko 
mirtį su Slaptosios tarnybos pažymėjimu kišenėje. 

Aplanką buvo galima atversti kaip nedidelę knygelę. 
Dešinę pusę puošė aukso spalvos metalinė emblema - 
erelis išskėstais sparnais virš herbo su viduryje pavaiz- 
duota žvaigžde. Ji priminė jam šerifo ženklelį, kurį buvo 
gavęs Kalėdoms dovanų iš tėvo, kai buvo aštuonerių, ir 
daugiau nebesijuokė. 

Kairėje pusėje, permatomoje plastikinėje kišenėlėje, 
gulėjo asmens tapatybės kortelė. Ji priklausė vyrui, var- 
du Džefris Viljamas Hanteris. Sprendžiant iš nuotraukos, 
puikus vyrukas. Plaukai trumpai kirpti, stori, o didelės 
akys žvelgė rimtai. 

Vidutinio amžiaus vyras, ką tik netekęs paskutinio 
iš tėvų, buvo taksi vairuotojas. Jo pamaina jau buvo se- 
niausiai prasidėjusi, o automobilis stovėjo priešais dau- 
giabutį namą. Jis nebuvo pranešęs, kad neketina dirbti. 
Važinėti po miestą būtų lygiai tas pats, kas ir sėdėti vie- 
nam namuose ir leistis kamuojamam liūdesio. Dabar jis 
jau nebuvo toks tikras. Jis tyrinėjo kruopščiai pagamintą 
auksinį ženklelį. Kad ir kaip suko galvą, negalėjo suvokti, 
kam motinai reikėjo tokio daikto. Vienintelis atsakymas, 
kurį galėjo sugalvoti, buvo tai, kad jį rado miške. Kažkas 
turėjo jį ten pamesti. 

Mieste buvo daug tokių agentų. Jis pats jų buvo matęs 
savo akimis per pietus aplink Akešhiuso tvirtovę, dieną 
prieš Valstybės dienos šventę. 

Jis vėl ėmėsi tyrinėti šio svetimo vyriškio veidą. 

Jis buvo toks rimtas, atrodė beveik liūdnas. 

Taksi vairuotojas staiga pakilo. Jis paliko motinos 
daiktus ant valgomojo stalo ir čiupo automobilio rakte- 
lius nuo kablio prie lauko durų. 

Slaptosios tarnybos pažymėjimo negalima siųsti paštu. 
Tai gali būti svarbu. Jis nuvažŽiuos tiesiai į policiją. 

Dabar. 

- Tu buvai ir liksi visiškas keistuolis, - pasakė Ingvaras 
Stubio. 

Gerhardas Skrioderis beveik gulėjo kėdėje. Kojos 
plačiai išskėstos, galva abejingai atlošta atgal, o žvilgsnis 
įsmeigtas kažkur į lubas. Tamsūs ratilai po akimis ryškiai 
kontrastavo su blyškia oda, o nosis atrodė dar didesnė. 
Vyras, vadinamas Kancleriu, nepajudino nei kavos puo- 
delio, nei mineralinio vandens buteliuko, kuriuos priešais 
padėjo Ingvaras Stubio. 

- Man įdomu, - tęsė skyriaus vadovas ir lėtai timpte- 
lėjo sau už ausies spenelio. - Man iš tiesų įdomu, ar jūs, 
vyrukai, suvokiate, koks iš tiesų idiotiškas šis patarimas. 
Nesisupk! 

Kėdės kojos pokštelėjo į grindis. 

- Koks patarimas? - nenoromis paklausė vyras, jis 
sukryžiavo ant krūtinės rankas ir piktai žvelgė į grindis; 
jiedu dar nebuvo užmezgę akių kontakto. 

- Tas šlamštas, kurį jūsų advokatai jums kemša, kad 
per policijos apklausas visada laikytumėte liežuvį už dan- 
tų. Ar nesuvoki, kaip tai kvaila? 

- Anksčiau suveikdavo. 

Vyras išsiviepė ir gūžtelėjo pečiais, nekeisdamas pa- 
dėties. 

- Be to, aš nepadariau nieko bloga, po velnių. Nieks 
nedraudžia važinėtis po Norvegiją. 

- Aš tau sakiau! 

Ingvaras sukikeno. Pirmą kartą Gerhardo Skrioderio 
akyse žybtelėjo kažkas panašaus į susidomėjimą. 

— Ką, po velnių, nori tuo pasakyti? - paklausė jis ir 
čiupo vandens buteliuką. 

Dabar jis žvelgė tiesiai į Ingvarą Stubio. 

- Jūs visuomet trūks plyš laikote liežuvį už dantų. Tuo- 
met mums aišku, kad esate kalti. Bet, kaip matai, mus tai 
tik uždega. Mes iš jūsų, vyrukai, nieko negauname veltui ir 
tai mus tik dar labiau uždega eiti iki galo. Ir supranti... 

Jis palinko virš seno nušiurusio stalo, skiriančio 
juos. 

- Tokiose bylose kaip ši, kur tu, tiesą sakant, tik fan- 
tazuoji, kad nepadarei nieko baustino, tu neįstengi susi- 
laikyti. Tik ne per ilgesnį laikotarpį. Užtruko... 

Jis žvilgtelėjo į sieninį laikrodį. 

— ...dvidešimt tris minutes, kol tu leidaisi sugundomas 
kalbėti. Ar nesuvoki, kad mes seniausiai perkandome tą 
jūsų kvailą kodą? Tas, kuris nekaltas, visuomet kalba. Tas, 
kuris kalba, dažnai yra nekaltas. Tas, kuris tyli, visuomet 
kaltas. Taip sakant, aš žinau, kokią strategiją pasirinkčiau. 

Gerhardas Skrioderis purvinu smiliumi persibraukė 
per viršunosę. Nagas buvo mėlynas ir nukramtytas. Jis vėl 
pradėjo suptis kėdėje pirmyn atgal. Dabar jis atrodė ne- 
ramesnis, ant akių nusmaukė kepurės snapelį. Ingvaras 
išsitiesęs paėmė A4 formato bloknotą, išsirinko rašalinį 
parkerį ir daugiau nieko nesakydamas pradėjo keverzoti. 

Gerhardą Skrioderį nebuvo sunku rasti. Jis linksmi- 
nosi su kekše iš Lietuvos viename Griunerliokos dau- 
giabučių. Butas buvo įtrauktas į Oslo nusikaltėlių dažnai 
lankomų vietų policijos sąrašus, ir išsiųstas patrulis iš 
trečio karto pataikė į dešimtuką. Praėjus keletui valandų, 
kai jį Ingvaras atpažino neaiškioje visą parą veikiančios 
degalinės kameros užfiksuotoje vaizdo juostoje, jis jau 

sėdėjo areštinėje. Ten rūgo valandą ar dvi, kol pradėjo 
garsiai keiktis išvydęs jo paimti atėjusį Ingvarą Stubio. 

Paskui jis nepravėrė burnos. Iki dabar. 

Akivaizdu, kad tylą buvo sunkiau pakelti nei visus 
Ingvaro klausimus, kaltinimus ir minimus vaizdo įro- 
dymus. Gerhardas Skrioderis kramtė nykščio nagą, iš 
kurio beveik nieko nebuvo likę. Viena šlaunis virpėjo. 
Jis kostelėjo ir atsuko vandens buteliuką. Ingvaras piešė 
toliau; psichodelinį paveikslėlį su kraujo spalvos dryžiais 
ir žvaigždėmis. 

— Aš bent jau noriu sulaukt savo advokato, - pagaliau 
pasakė Gerhardas ir atsisėdo kėdėje. - Ir reikalauju suži- 
not, ką, jūsų manymu, padariau bloga. Aš tik važinėjausi 
aplink su pora keleivių. Nuo kada tai draudžiama, a? 

Ingvaras rūpestingai užsuko rašalinio rašiklio dangtelį 
ir jį padėjo. Jis vis dar nieko nesakė. 

— Ir kur, po velnių, Uvė Rionbekas? - reiškė nepa- 
sitenkinimą Gerhardas, kuris akivaizdžiai atsisakė savo 
pradinės strategijos. 

- Tu žinai, kad neturi teisės su manim kalbėtis be 
mano advokato! 

- O kaipgi, - pasakė Ingvaras. - Aš turiu teisę. Aš galiu, 
pavyzdžiui, tavęs paklausti, ar nenorėtum, kad įpilčiau 
šviežios kavos. Tu jos nepalietei ir ji jau atvėso. 

Gerhardas surūgęs papurtė galvą. 

- Ir dar aš galiu tau padaryti kitą paslaugą, - tarė In- 
gvaras ir pakilo. 

Jis lėtai žengė keletą žingsnių palei stalą ir atsisėdo ant 
stalo krašto, pusiau nusigręžęs nuo Gerhardo. 

- Ir ką? - sumurmėjo suimtasis tiesiai į buteliuko 
kaklelį. 


239 


- Ar nieko tokio, jei padarysiu tau paslaugą prieš pa- 
sirodant tavo advokatui? 

- Po velnių, Stubio! Apie ką tu kalbi? 

Ingvaras sušnirpštė ir marškinių rankove nusibraukė 
panosę. Kambaryje buvo gana vėsu. Greičiausiai netin- 
kamai sureguliuota ventiliacijos įranga. O gal tai buvo 
padaryta sąmoningai, siekiant išleisti visą šilumą, sklei- 
džiamą daugybės tarnautojų, ištisą parą dirbančių pastate 
visu pajėgumu. Net ir dabar, pusę aštuonių, kai paprastai 
koridoriai būdavo gana tušti, o durys visos iš eilės užra- 
kintos, buvo girdėti durų trankymas ir žingsniai, balsai ir 
raktų žvangėjimas; panašiai kaip įtemptą birželio penk- 
tadienio rytą. 

Jo švarkas kabojo permestas ant kėdės atlošo. Jis nu- 
slydo nuo stalo ir paėmė jį. Vilkdamasis šypsojosi ir drau- 
giškai pasakė: 

- Tu man niekada nepatikai, Gerhardai. 

Vyras kasėsi šašą ir nieko neatsakė. 

- Ir galbūt todėl, - tęsė Ingvaras ir pasitaisė švarko 
atlapus, - ...aš bent šį kartą esu gana patenkintas tuo, kad 
tu laikai liežuvį už dantų. 

Gerhardas nusiplėšė kepurę ir išsižiojo ketindamas 
kažką sakyti. Jis persigalvojo kiek per vėlai ir pro sukąstus 
dantis išsprūdęs žodis nuskambėjo kaip keistas kriūktelėji- 
mas. Jis vėl išsidrėbė kėdėje, stipriai kasydamasis tarpkojį. 

- Gana patenkintas, - pakartojo Ingvaras ir linktelėjo. 

Dabar jis stovėjo nugara į belaisvį, tarsi kalbėtų įsi- 
vaizduojamam trečiam asmeniui. 

- Kadangi tu man nepatinki. Ir už tai, kaip tu elgiesi, 
aš galiu tave tik paleisti. 

Jis staiga atsisuko ir ištiesė ranką į užrakintų durų pusę. 

— Aš galiu tave išleisti, - tarė jis. - Kadangi ten jie turi visai 
kitokių poveikio priemonių, nei naudoju aš. Visai kitokių. 

Jis negarsiai nusijuokė, tarsi mintis paleisti Gerhardą 
Skrioderį į laisvę nuoširdžiai jį pralinksmino. 

- Ką nori tuo pasakyti? 

- Aš manau, kad jau apsisprendžiau, - pasakė Ingvaras 
ir vėl atrodė taip, tarsi kalbėtų su kitais, bet ne su Gerhar- 
du. - Tuomet išvengsiu visų šių niekų. Tada galėsiu eiti 
namo. Eiti miegoti. 

Jis patapšnojo sau per švarką, tarsi prieš išeidamas 
norėtų įsitikinti, kad piniginė ir raktai savo vietoje. 

- Ir tuomet išvengsiu malonumo dar kada nors tave 
išvysti. Mums policijoje bus mažiau vienu valkata, dėl 
kurių eikvojami ištekliai. 

- Apie ką, po velnių, tu kalbi? 

Gerhardas abiem kumščiais trenkė į stalą. 

- Sakei, kad privalome laukti tavo advokato, - nusi- 
šypsojo Ingvaras. - Taigi gali čia tiesiog sėdėti ir jo laukti. 
Vienas. Aš pasirūpinsiu, kad jo darbas būtų paprastas. 
Tave paleis, kai bus sutvarkyti dokumentai. Gero vakaro, 
Gerhardai. 

Jis pasuko durų link, atrakino jas ir rengėsi atidaryti. 

- Palauk. Palauk! 

Ingvaras tebelaikė ranką ant durų rankenos. 

- Kas yra? - paklausė jis. 

- Ką tu nori pasakyt? Kas turėtų... Apie ką, po velnių, 
tu kalbi? 

- Gerhardai, nagi... Jie tave vadina Kancleriu, ar ne? 
Numanau, kad su tokiu titulu turi tam tikrą supratimą 
apie tarptautinę padėtį. 

- Velnias, aš... 

Išblyškusį veidą išmušė lengvas prakaitas, ir Gerhardas 
pirmą kartą nusiplėšė nuo galvos kepurę. Plaukai buvo 
priploti ir riebaluoti, ant akių užkrito sruoga. Jis pabandė 
ją nupūsti į šoną. 

— Ar turi omeny amerikiečius? - paklausė jis. 

— Bingo, - nusišypsojo Ingvaras. - Sėkmės. 

Jis iki galo nuspaudė durų rankeną. 

- Palauk. Bet Stubio, palauk! Amerikiečiai, po velnių, 
neturi jokių įgaliojimų... 

Ingvaras garsiai nusijuokė. Jis atlošė galvą ir nusikva- 
tojo. Tarp plikų tuščio kambario sienų juokas skambėjo 
šaižiai ir aštriai. 

- Amerikiečių įgaliojimai? Amerikiečių? 

Jis juokėsi taip audringai, kad beveik nepajėgė kalbėti. 
Jis paleido durų rankeną ir, susiėmęs už pilvo, purtė galvą 
ir dusdamas gaudė orą. 

Sulaikytasis sėdėjo pravira burna ir žiūrėjo. Jis turėjo 
nemažai patirties su policija ir jau buvo pametęs skaičių, 
kiek kartų yra sėdėjęs apklausoje pas vieną ar kitą neiš- 
manėlį mentą. Bet šitaip jam dar niekada nebuvo nutikę. 
Pulsas dažnėjo. Jis juto, kaip ausyse tvinkčioja kraujas, 
gerklę kažkas sugniaužė. Po akimis išryškėjo raudonos 
dėmės. Rankose jis gniaužė kepurę. Kai Ingvaras Stubio 
atsirėmė ranka į sieną, kad nepultų tiesiogine žodžio pras- 
me isteriškai juoktis, Gerhardas Skrioderis karštligiškai 
ėmė knistis po kišenes, ieškodamas inhaliatoriaus. Tai 
buvo vienintelis daiktas, kurį jam buvo leista pasilikti, kai 
apieškant paėmė visus asmeninius daiktus. Jis prisidėjo 
inhaliatorių prie burnos. Rankos drebėjo. 

- Jau seniai man neteko taip juoktis, - žiopčiojo In- 
gvaras, šluostydamasis akis. 

- Bet ką amerikiečiai galėtų su manimi veikti, - nuo- 
lankiu ir plonu kaip vaiko balsu pasakė Gerhardas Skrio- 
deris. - Mes juk Norvegijoje... 

Jis pabandė įsikišti inhaliatorių atgal į kišenę, bet 
nepataikė. Šis nukrito ant grindų, tad teko pasilenkti jo 
paimti. Kai atsitiesė, Ingvaras Stubio stovėjo sugniaužtais 
kumščiais atsirėmęs į stalą, o veidas buvo tik per dešimtį 
centimetrų nuo jo. Didelis policininko pilvas ir neįpras- 
tai platūs pečiai priminė šviesiaplaukę gorilą, o šviesiai 
mėlynose akyse nebuvo nė ženklo humoro. 

— Tu manai, kad esi pasaulio čempionas, - sušnabždė- 
jo Ingvaras. - Tu manai, kad ten esi visų mėgstamas. Tu 
įsivaizduoji, kad esi vienas iš šauniųjų vyrukų vien todėl, 
kad sukiojaisi rusų mafijos periferijoje. Tu manai, kad gali 
išsikapstyti. Manai, kad esi pakankamai kietas, kad susi- 
remtum su nusikaltėlių albanų vyrukais ir kitomis Balkanų 
padugnėmis. Pamiršk tai. Štai dabar... štai dabar... 

Jis pakėlė smilių ir kyštelėjo jį tiesiai į sulaikytojo pa- 
nosę. Balsas paaukštėjo keliais tonais. 

- Štai dabar pamatysi, kad esi šiknius. Jei tu nors aki- 
mirksnį pamanei, kad amerikiečiai tyliai sėdės ir žiūrės, 
kaip mes paleidžiame tokį šunsnukį kaip tu, tu velniškai 
klysti. Kasdien, daug kartų per dieną mes juos informuoja- 
me, ką naujo sužinojome tirdami šią bylą. Jie žino, kad da- 
bar, šiuo metu, esi čia. Jie Žino, ką tu padarei, ir jie nori... 

- Bet aš gi nieko nepadariau, - pasakė Gerhardas 
Skrioderis, jis kvėpuodamas švilpė; jam akivaizdžiai buvo 
sunku kalbėti. - Aš... juk... tik... 

- Ramiau kvėpuok, - šiurkščiai pasakė Ingvaras. - 
Paimk dar šitų savo vaistų. 

Jis mažumėlę atsitraukė ir nuleido smilių. 

- Aš noriu žinoti viską, - pasakė jis, kol suimtasis in- 
haliavo iš mėlynos apvalios dėžutės. - Aš turiu žinoti, kas 
tau davė šią užduotį. Kada, kur ir kaip. Aš turiu žinoti, kiek 
gavai už darbą, kur dabar yra pinigai, su kokiais kitais 
susijusiais asmenimis kalbėjaisi. Aš noriu išgirsti vardus 
ir apibūdinimus. Viską. 

- Jie negali, - žioptelėjo Gerhardas, - ...manęs išvežti 
į Gvantomą? 

- Gvantanamą, - pataisė Ingvaras ir stipriai įsikando 
lūpą, kad nepratrūktų juoktis, šį kartą iš tikrųjų. 

- Kas žino. Kas, po šimts, šiais laikais gali žinoti. Jie 
prarado savo prezidentę, Gerhardai. Dėl visų praktinių 
sumetimų jie tave laiko... teroristu. 

Ingvaras galėjo prisiekti, kad Gerhardo akių vyzdžiai 
išsiplėtė. Akimirką jis pamanė, kad sulaikytasis visiškai 
nustojo kvėpavęs. Bet staiga šis žioptelėjo ir ėmė giliai 
kvėpuoti. Jis atgalia ranka braukė pirmyn atgal per kaktą, 
tarsi būtų manęs, kad šis pražūtingas žodis ten užrašytas 
didžiosiomis raidėmis. 

- Teroristas, - pakartojo Ingvaras ir sučepsėjo. - Ne- 
labai malonu iš JAV gauti tokį antspaudą. 

- Aš kalbėsiu, - dusdamas pasakė Gerhardas Skriode- 
ris. - Aš viską papasakosiu. Bet tada aš liksiu sėdėti čia. 
Aš liksiu čia, tiesa? Pas jus? 

- Suprantama, - draugiškai pasakė Ingvaras ir patapš- 
nojo per petį. - Mes saviškiais pasirūpiname, juk Žinai. Kol 
jūs bendradarbiaujate. Dabar mes padarysime pertrauką. 

Sieninis laikrodis rodė be devyniolikos minučių aš- 
tuonias. 

- Iki aštuntos, - pasakė jis ir nusišypsojo. - Tuomet 
ir tavo advokatas jau bus atėjęs. Tuomet mes ramiai visi 
pasikalbėsime. OK? 

- Puiku, - sumurmėjo Gerhardas Skrioderis, kuris 
dabar kvėpavo lengviau. - Puiku. Bet už tai aš liksiu sėdėti 
čia. Pas jus. 

Ingvaras linktelėjo, atidarė duris ir išėjo laukan. 

Lėtai jas uždarė sau už nugaros. 

— Kas atsitiko? - paklausė policijos viršininkas Bas- 
tesenas; jis stovėjo atsirėmęs į sieną ir skaitė dokumentų 
aplanką, kurį pasirodžius Ingvarui skubiai užvertė. - Taip 
pat, kaip visuomet? Jis nieko nesako? 

— Na ne, - tarė Ingvaras. - Paukštelis pasirengęs dai- 
nuoti. Mes viską išgirsime aštuntą valandą. 

Bastesenas sukikeno ir sugniaužė kumštį, reikšdamas 
pergalę. 

- Tu esi geriausias, Ingvarai. Tu iš tikrųjų pats ge- 
riausias. 

- Taip taip, žinoma, - sumurmėjo Ingvaras. - Bent jau 
vaidinti spektaklyje. Bet dabar šiam Oskaro nugalėtojui 
reikia daugiau maisto. 

Ir kai jis skubėjo koridoriumi, norėdamas rasti ko 
nors, ką galėtų įsimesti į burną, net neatkreipė dėmesio, 
kad pasklidus naujienai, jog Gerhardas Skrioderis neat- 
silaikė, žmonės ėmė ploti. 

Inger Johanė vis dar neskambino. 

Moteris, kuri šlubčiojo ilgu rūsio koridoriumi vapen- 
dama prakeiksmus bei maldas ir barškino raktų ryšu- 
liu, kad nuvaikytų vaiduoklius, kadaise buvo seniausia 
Oslo gatvių prostitutė. Tada ji vadinosi Puošeiva Merė 

ir stebuklingai laikėsi įsikibusi gyvenimo jau ilgiau nei 
pusšimtį metų. 

- Visos gerosios jėgos yra greta manęs, - vapėjo ji, 
vilkdama skaudamą koją paskui save; jai reikėjo pakliūti 
į patį šio begalinio koridoriaus galą. - Ir visa velniava: lįsk 
į požemį. Fui, ir paukščių išmatos. 

Nuo tada, kai vieną 1945 metų sausio naktį ji gimė 
sunkvežimio priekaboje karo nuniokotame Finmarke, 
Puošeiva Merė metė iššūkį visiems nepaliaujamiems ir 
dažniems likimo bandymams padaryti jai galą. Ji neturėjo 
tėvų ir niekuomet nenurimdavo globėjų šeimose, kuriose 
buvo verčiama gyventi. Po poros metų, praleistų našlai- 
čių prieglaudoje, ji pabėgo į Oslą, ketindama pasirūpinti 
savimi. Tuomet jai buvo dvylika. Be jokio išsilavinimo, 
su skaitymo įgūdžiais, prilygstančiais šešiamečio, ir iš- 
vaizda, kuri daugumą galėjo išgąsdinti, jos profesija buvo 
akivaizdi. Keturis kartus ji gimdė vaikus. Visi jie buvo 
tikriausias nelaimingas atsitikimas darbe ir buvo atimti 
vos tik gimę. 

Tūkstantmečių sandūroje Puošeivai Merei pirmą kartą 
nusišypsojo laimė. 

Ji sutiko Hanę Vilhelmsen. 

Puošeiva Merė buvo svarbiausia liudininkė žmogžu- 
dystės byloje ir dėl priežasčių, kurių nė viena iš jų vėliau 
negalėjo paaiškinti, persikraustė pas šią tyrėją. Vėliau ji 
nesileido pajudinama iš vietos. Ji susigrąžino tikrąjį vardą 
ir tapo sunkiai plušančia namų darbininke bei virėja. Už 
darbą ji reikalavo tik trijų dalykų: metadono, švarios lovos 
ir vieno pakelio sukamojo tabako per savaitę. Nieko kito, 
daugiau nieko. Nieko, kol gimė Nefisės ir Hanės dukra. 
Merė nustojo rūkyti ir pareikalavo tabaką pakeisti į šūsnį 

vizitinių kortelių. Ant paauksuoto kartono su išrantytais 
kraštais buvo užrašyta: 


Merė Ulsen. Guvernantė 


Ji pati pasirinko šriftą. Jokio telefono numerio, jokio 
adreso. Jai jų ir nereikėjo, nes niekuomet neišeidavo iš 
namų ir nesulaukdavo svečių. Vizitinių kortelių šūsnis 
gulėjo ant jos naktinio stalelio, ir kiekvieną mielą vakarą 
ji nučiupdavo viršutinę, švelniai ją pabučiuodavo ir už- 
merkdavo akis, ranka spausdama kortelę prie širdies ir 
vapendama savo įprastą vakaro maldą: 

- Ačiū, brangus pone danguje. Ačiū už Hanę, Nefisę 
ir mažąją Idą, mano princesę. Kažkam aš esu reikalinga. 
Ačiū už tai. Labanakt, Dieve. 

Paskui ji giliai išmiegodavo aštuonias valandas; vi- 
suomet. 

Dabar Merė pagaliau pasiekė reikiamą sandėliuką. Ji 
laikė paruoštą raktą. 

- Kur matyta tokia nesąmonė, - plūdo ji save. - Sena 
boba, o taip bijosi apgailėtino rūsio, iš tikrųjų. Fui! 

Ji pamostagavo liesa ranka, tarsi bandytų nuvaryti 
baimę. 

- Dabar tu tik užeisi į sandėliuką, - pasakė ji spigiu 
balsu. - Ir paimsi antklodžių bei kitų dalykų Inger Jo- 
hanei. Čia nėr jokių pavojų, ar nesupranti. Viešpatėliau, 
Mere! Tau gi teko susidurt su baisesniais vaiduokliais nei 
tie, kurie galėjo sugalvot šičia įsitaisyt. 

Pagaliau ji pataikė į rakto skylutę. 

- Viskas bus gerai, - pasakė Merė, atidarydama du- 
ris. - Ir kodėl jie negalėjo įsitaisyti tokių įprastų sandė- 
liukų čia, vakariniam pakrašty? Oi, ne... 

Ji apgraibomis nuėjo iki elektros jungiklio. 

- Šičia jiem reikėjo uždarų kambarių su tikrom du- 
rim, sienom ir visa kita. Čia nėr jokių vielinių tvorų ir 
pakabinamų spynų, ne. 

Sandėliukas buvo daugiau nei dvidešimties kvadratinių 
metrų dydžio, stačiakampio formos, o palei šonines sienas 
nuo grindų iki lubų stiebėsi lentynos. Jose sausakimšai 
prigrūsta dėžučių, lagaminų ir spalvingų dėžių iš IKEA 
parduotuvės. Visos buvo kruopščiai sužymėtos. Tai Merė 
viską susistemino. Nors raidės ir nebuvo stiprioji Merės 
pusė, ji visuomet rasdavo prasmę skaičiuose ir logikoje. 
Kadangi ji paprastai supainiodavo abėcėlės tvarką, daiktai 
buvo išdėstyti pagal svarbą. Arčiausiai durų stovėjo dėžės 
su konservais ir sausais maisto produktais, kuriuos galima 
laikyti sandėliuke. Tam atvejui, jei kiltų atominis karas. 
Toliau dėžėse su didelėmis vėdinimosi skylėmis sukrauti 
žieminiai drabužiai. Mažosios Idos kūdikiški drabužėliai 
gulėjo sudėti į rausvos spalvos dėžę su meškiuku, išpieštu 
ant dangčio; oras pakvipo levandomis, kai Merė pravėrė 
dangtį ir panėrė pirštus į švelnius audinius. 

— Tai Merės mergaitė. Mano širdelė. 

Dabar ji šnibždėjo. Išaugtų Idos drabužėlių kvapas 
ją nuramino. Ji nukėblino toliau ir sustojo prie galinės 
sienos, kur greta Idos rogučių laikikliuose stovėjo suka- 
bintos Nefisės slidės. 

ANKLODĖ SVEČEMS 

Ji ištraukė didžiulę dėžę ir nuėmė dangtį. Susukta 
antklodė buvo perrišta dviem plačiais raudonais elas- 
tingais raiščiais. Merė pasikišo ją po pažastimi, uždengė 
dėžę dangčiu, pastūmėjo į vietą ir nukrypavo atgal prie 
durų. 

- Taigi taip, - pajutusi palengvėjimą, pasakė ji. - Dabar 
mes ir vėl grįšma į saugią gūžtą butan. 

Ji jau ruošėsi užrakinti duris, kai pasirodė, kad išgirdo 
kažkokį garsą. 

Staiga plūstelėjęs adrenalinas privertė ją sulaikyti kvė- 
pavimą. 

Nieko. 

Štai jis vėl pasigirdo. Duslus trinktelėjimas, o gal smū- 
gis. Toli, bet šį kartą aiškiai, ir Merė, paleidusi antklodę, 
iš išgąsčio sunėrė rankas. 

- O Viešpatie, mano kūrėjau, Vajėzau! - sušuko ji. 

Štai jis vėl pasigirdo. 

Giliai giliai Merės galvoje tebebuvo likę to gyveni- 
mo, kurį gyveno beveik penkiasdešimt penkerius me- 
tus, prisiminimų likučiai; vėliau jos gyvenime įvyko toks 
netikėtas posūkis, jog viskas tapo šviesu ir gera. Gležna, 
bjauri pavainikė Merė įveikė visus sunkumus, nes buvo 
apsukri. Jauna liežuvingoji Merė ėjo per gyvenimą kaip 
septintojo dešimtmečio Oslo gatvių prostitutė, nes buvo 
gudri. Senoji Puošeiva Merė ištvėrė pilną pažeminimų 
ir gilaus apsvaigimo gyvenimą dėl vienos priežasties: ji 
tiesiog nesileido sugniuždoma. 

Dabar ji buvo tokia išsigandusi, kad pamanė, jog širdis 
plyš pusiau. Jai susisuko galva. Labiausiai ji troško atsisėsti 
ir leisti, kad Vaiduoklis ją nusineštų, kad Velnias ją pasi- 
imtų, kaip giliai viduje tikėjo, kad buvo nusipelniusi. 

- Po velnių, ne. Dar ne dabar. 

Ji nurijo seiles ir sukando dantis. Garsas pasigirdo vėl. 

Atrodė taip, lyg kažkas būtų bandęs belsti į duris, bet 
nelabai pajėgęs. Garsas skambėjo kažkaip neritmingai, 
netvirtai ir bent jau neatrodė agresyviai. 

Merė nuo betoninių grindų pakėlė antklodę. 

- Čia aš galų gale radau laimę, - tarė pati sau. - Ir 
todėl niekam neleisiu čia ateit ir mirtinai gąsdint mano 
senų kaulų. 

Ji pajudėjo rūsio laiptų link. 

Dunkt. Dunkt dunkt. 

Dabar Merė buvo tikra. Garsas sklido nuo durų, prie 
kurių stovėjo. Šios buvo nudažytos raudonai, kitaip nei 
visos kitos standartinės baltos rūsio durys. Kartoninė len- 
telė buvo pritvirtinta veido aukštyje pageltusia lipniąja 
juostele. Ji buvo pusiau nuplėšta, o raštas beveik neįskai- 
tomas. Bent jau Merei. 

Jai pasirodė, kad išgirdo balsą, visai silpną ir galbūt 
tik įsivaizduojamą. 

Gana keista, tačiau ji nesijautė tokia išsigandusi. Nir- 
šus užsispyrimas išstūmė baimę. Tai buvo jos namas ir jos 
rūsys. Ji pasirinko gyventi atsiskyrusi Krusės gatvėje, kad 
iš savo gyvenimo išguitų piktąsias dvasias, ir nei gyvieji, 
nei mirusieji iš jos nieko neatims. 

Nei dabar, nei dar kada nors. 

- Ei, - pasakė ji garsiai ir pabeldė į duris. - Ei, ar kas 
nors yra viduj? 

Liesa ranka sudavė į duris. Stojo visiška tyla. Paskui beldi- 
mas pasikartojo, taip staiga, kad ji žingtelėjo žingsnį atgal. 

Vos girdimas balsas, kaip atrodė, atsklido iš be galo 
toli. Nebuvo įmanoma išskirti pavienių žodžių. 

- To tik betrūko, - sumurmėjo Merė ir pasikasiusi 
smakrą prie durų priglaudė ausį. - Čia turėtų būti keis- 
čiausios durys visam mieste. 

- Atsirakink duris, - suriko ji ties durų lentele. - Rei- 
kia tik pasukt raktą! 

Beldimas tęsėsi. 

Merė prisimerkusi apžiūrėjo spyną. Norint ją atrakinti, 
čia, kaip ir kituose sandėliukuose, reikėjo rakto. Viduje 
turėjo būti rankena, kad neužsitrenktum rūsyje. Arba ko 
nors kito neužtrenktum. 

Šios durys turėjo būti vienaip ar kitaip užrakintos. 
Merė daugiau neabejojo, kad ten, viduje, kažkas yra. At- 
minties gilumoje iškilo prisiminimai; ano pasaulio išgy- 
venimai, kuriuos ji bandė pamiršti, to pasaulio, kuriame 
daugiau nesilankė ir kurio dalimi niekada ir jokiais būdais 
nebenorėjo būti. 

Būti gatvės kekše reiškė ne tik kekšės statusą. Blogiau 
buvo gyventi paliktai gatvės malonei. Merė užmerkė akis 
nuo užplūdusių vaizdų: stoginių šiukšlių konteineriams ir 
sandėliukų rūsiuose, nešvarių čiužinių skersgatviuose ir mal- 
kinėse, greitų pačiulpimo reikaliukų nešvariuose automobi- 
liuose, kurie dvokė tabaku, riebiu maistu ir senu kuiliu. 

Merė neprisiminė, kiek kartų buvo išprievartauta. Ka- 
dangi pamažu leidosi kekšių hierarchijos laipteliais, ji buvo 
išstumta iš savo kampo, neteko klientų, buvo apspjaudyta 
importinių kekšių, tų pragaro rusių, išjuokta jaunų vaikinų 
ir apleista bendraamžių. Jos mirė aplinkui ją, viena po ki- 
tos, ir 1999 metais Puošeiva Merė buvo klajojanti mirtis. Ji 
ėmėsi tų darbų, kurių nė viena kita nesiėmė, net ir lietuvės 
merginos, kurios torpedavo rinką, už pasidulkinimą be 
prezervatyvo pasitenkindamos penkiasdešimtine. 

Puošeiva Merė prisiminė vieną rūsį. Ji prisiminė vieną 
vyrą. 

- Po velnių, aš nenoriu nieko prisimint, - sušuko Merė 
ir sudavė ranka į raudonąsias duris. - Aš tave ištrauksiu, 
drauguže! Tik palauk, Merė tau padės! 

Ji nušlepsėjo iki savo sandėliuko, atrakino ir ištraukė 
pilną įrankių dėžę, kurią Nefisė nuolat papildydavo nau- 
jais įrankiais, nors niekas gerai nesuprato, kam ji juos 
naudos. 

— Aš ateinu, - riktelėjo Merė ir atsitempė visą dėžę iki 
raudonųjų durų. - Aš ateinu, širdele! 

Merė Ulsen buvo vieni kaulai ir oda. Bet ji buvo stipri. 
Dabar ji buvo dar ir įsiutusi. Iš pradžių kaltu atlupo staktą 
ir nutrenkė sugadintą medieną ant žemės. Paskui čiupo 
plaktuką ir ėmė taip daužyti durų rankeną, lyg darytų 
galą savo praeičiai. 

Ši nulūžo, bet durys tebebuvo užrakintos. 

- Velnias, - sušnarpštė Merė ir nusišnypštė tarp pirštų, 
paskui juos nusivalė į gėlėtą sijoną. - Čia reikia didesnių 
jėgų. Čia reikia stipresnių priemonių. 

Merė ištuštino įrankių dėžę. Į betonines grindis atsi- 
mušusio metalo garsas kurtino. Kai vėl tapo tylu, girdėjosi 
silpnas beldimas iš kitos durų pusės. 

-— Aš ateinu, - pasakė Merė ir pagriebė didžiulį lauž- 
tuvą, gulintį dėžės dugne. 

Su didžiule jėga ji įstūmė lenktą galą prie pat užrakto. 
Norėdama padidinti laužimo jėgą, pakalusi plaktuku pasi- 
stūmė keletą milimetrų gilyn, paskui įsitaisė nugara į laip- 
tus, abiem rankomis griebė metalinį kotą ir paspaudė. 

Mediena sugirgždėjo. Nieko neįvyko. 

— Dar kartą, - sušnypštė Merė. 

Mediena pasidavė. Durys laikėsi taip pat tvirtai. 

- Gal į kitą pusę, - pasakė Merė ir atliko tą patį ma- 
nevrą iš priešingos pusės. 

Užraktas pasidavė. Durys persikreipė. Jos stovė- 
jo pakrypusios, ir Merė dar kartą įspraudė laužtuvą 

į plyšį. Dabar šis buvo didesnis, ir jai pavyko geriau 
užkabinti. 

- Ir dabar mes trrraaaaukiam, - suriko ji ir krūptelėjo, 
kai staiga duryse atsirado dešimties-penkiolikos centi- 
metrų plyšys. 

Ji paleido iš rankų laužtuvą. Šiam atsitrenkus į grindis, 
ausyse net suspengė. Ji ryžtingai įsikirto į durų plokštę ir 
plėšdama praplatino kiaurymę. 

- Taip taip taip, - pasakė ji žmogui, sėdinčiam viduje 
ant grindų ir žiūrinčiam į ją. - Aš Žinau, kaip būna. Da- 
bar... 

- Help"!, - kimiai ištarė moteris. 

Rusė prostitutė, - pamanė Merė ir papurtė galvą. 

- Aš vagi tau padėsiu, och tu, - pasakė ji ir pasilenkė, 
kad galėtų apkabinti per liemenį šią sumuštą būtybę. - 
Kad ir kaip būtų, vyrai neturėtų ūžt, kaip tik užsinori. Šitas 
čia buvo netikęs, ką? Tu dar surišta ir visa kita. Žiūrėk 
va čia... 

Įrankių krūvoje ji rado dėklą su peiliu ir perpjovė plas- 
tiko juostas, veržiančias moters rankas. Įtempusi jėgas, pa- 
statė ją ant kojų. Šlapimo ir išmatų smarvė užėmė kvapą. 
Merė apžiūrėjo vidinę durų pusę. Rankenos nebuvo. 

- Sukti, šlykštūs vyrai, - vapėjo ji raminamu balsu ir 
atsargiai glostė kruviną moters veidą. - Tuoj gausi išsi- 
maudyt puikioj vonioj, drauguže. Einam su manim. 

Moteris pabandė eiti, bet keliai sulinko. 

- Tu velniškai smirdi, mano mergaite. Eik su Mere, 
nagi. 

- Help, - sušnibždėjo moteris. - Help me. 


* Padėkite (angl.). 

— Taip taip. Aš tai ir darau. Tu, aišku, nesupranti, ką 
aš sakau. Bet aš ten esu buvus, supranti, aš jau buvau ten, 
kur tu dabar, ir... 

Taip Merė plepėjo visą kelią iki laiptų, kur jai teko 
beveik nešte nešti moterį penkis laiptelius aukštyn, kol 
jos atsidūrė prie lifto. Kai šis atvažiavo, Merė laiminga 
nusišypsojo ir įstūmė moterį vidun. 

- Atsiremk čia, - pasakė ji ir parodė į plieninius laiptų 
turėklus. - Mes ten būsim po akimirkos, drauge. Prakei- 
kimas, kaip tu atrodai! 

Tik dabar, ryškioje neono lempų šviesoje, Merė turė- 
jo progą ištyrinėti moters veidą. Milžiniškas guzas palei 
vieną smilkinį melsvai nuspalvino pusę veido, o akis buvo 
užtinusi. Sukrekėjusio kraujo krešuliai laikėsi prikepę prie 
kaklo. 

- Bet kokios gražios mūsų drapanos, - kiek skeptiškai 
pasakė Merė ir palietė raudonąjį švarką. - Šitas tikrai 
nepirktas Fretekse, nea. 

Lifto durys atsidarė. 

— Dabar turėsi būt gera mergaitė ir stipriai apsikabinti 
Merę. 

Moteris apatiškai stovėjo pravėrusi burną. Akys buvo 
visiškai be gyvybės, ir Merė spragtelėjo prakauliais pirš- 
tais jai priešais veidą. 

— Ei! Ar tu dar čia? Ei! 

Kaire ranka apglėbusi moters juosmenį, dešine laiky- 
dama už dilbio, ji nutempė moterį iki įėjimo durų. Ne- 
norėdama jos paleisti, kol ras raktus, alkūne paspaudė 
durų skambutį. 

Praėjo keletas sekundžių. 

— Help, - sudejavo moteris. 

- Taip, taip, - nekantriai sumurmėjo Merė ir dar kartą 
paskambino. 

— Mere, - linksmai pasakė Inger Johanė atrakinusi 
duris. - Tu taip ilgai užtrukai, kad... 

- Aš rūsy radau kekšę, - stačiokiškai pasakė Merė. - 
Man rodos, čia rusė ar kaži kas iš tos pusės, ale mes vis 
tiek turiva jai pagelbėt. Vargšelė. Kaži koks kuilys pasi- 
linksmino su ja. 

Inger Johanė stovėjo netardama nė žodžio. 

- Nu, pasislink tu, ką! 

— Hane, - negarsiai pasakė Inger Johanė, nepaleisdama 
iš akių moters. - Turi ateiti. 

— Hanė ne iš tų, kurie išvaro sumuštą kekšę, - įniršusi 
pasakė Merė. - Nu, pasislink tu! Dabar pat! 

— Hane, - pakartojo Inger Johanė, šį kartą daug gar- 
siau. - Ateik čia! 

Prieškambario gale, priešais didžiuosius langus, kur 
lauke medžiai ant namo metė vakaro šešėlius, pasirodė 
invalido vežimėlis. Jis lėtai atriedėjo prie jų. Guminiai 
ratai beveik negirdimai gurgždėjo liesdamiesi į medines 
grindis. 

— Jai reikia tik išsimaudyt, - maldaujamai pasakė 
Merė. - Ir gal kiek užkrimst. Būk gera, Hane. Tu gi pati 
pilna gerumo, drauguže. 

Hanė Vilhelmsen pririedėjo arčiau. 

— Ponia prezidente, - pasakė ji ir nulenkė galvą, paskui 
vėl pažvelgė aukštyn ir padarė nepastebimą pauzę. - Come 
in, please. Let'see what we can do to help you.?? 


* Užeikite. Pažiūrėsime, kuo galime jums padėti. (Angl.) 

— Taigi leiskite man tai apibendrinti, - tarė Ingvaras. - Kad 
išvengtume bet kokio nesusipratimo. 

Jis perbraukė pirštais plaukus ir atsisėdo, pilvu spaus- 
damasis prie kėdės atkaltės. Raudoną parkerį sukiojo tarp 
smiliaus ir nykščio. 

- Taigi tau paskambino vyras, kurio anksčiau niekada 
nebuvai sutikęs. 

Gerhardas Skrioderis linktelėjo. 

- Ir tu nežinai, iš kur jis ir kuo vardu. 

Gerhardas papurtė galvą. 

- Ir, savaime suprantama, nežinai, kaip jis atrodo. 

Sulaikytasis pasikasė sprandą ir sutrikęs įsispoksojo 
į stalą. 

- Tai nebuvo joks vaizdo telefonas. 

- Taigi tu sėdi čia, - pasakė Ingvaras perdėtai lėtai ir 
užsidengė rankomis veidą, - ...ir sakai, kad ėmeisi užduo- 
ties, kurią pavedė tipas, su kuriuo tu tik kalbėjaisi telefonu 
ir nežinai jo vardo. Kurio niekada nebuvai sutikęs. 

— Tai nėra visiškai neįprasta. 

Advokatas Uvė Rionbekas įspėjo klientą, beveik ne- 
pastebimai kilstelėdamas dešinę ranką. 

- Noriu pasakyt, ne taip jau ir keista... 

— Aš taip nemanau. Koks buvo jo balsas? 

- Atrodė... 

Gerhardas ėmė rangytis kėdėje kaip paauglys, prieš 
merginos valią paleidęs į darbą rankas ir pagautas nusi- 
kaltimo vietoje. 

- Kokia kalba jis kalbėjo? - paklausė Ingvaras. 

- Aš manau, jis buvo norvegas. 


256 


— Aha, - tarė Ingvaras ir lėtai iškvėpė orą. - Taigi jis 
kalbėjo norvegiškai? 

- Ne. 

— Ne? O kodėl tuomet tu darai išvadą, kad jis buvo 
norvegas? 

Advokatas Rionbekas pakėlė ranką ir pravėrė burną, 
tačiau kai Ingvaras staigiai į jį atsisuko, žaibiškai atsisėdo 
kaip sėdėjęs kėdėje. 

- Jūs turite teisę čia būti, - pasakė jis. - Bet neper- 
traukite. Man nebūtina jums priminti, kokia rimta ši byla 
jūsų klientui. Ir šį kartą Gerhardas Skrioderis manęs ypač 
nedomina. Aš tik noriu sužinoti viską, kas įmanoma, apie 
šį tavo anoniminį samdytoją! 

Pastarieji žodžiai buvo išrėkti Gerhardui, kuris dar la- 
biau pasitraukė atgal. Dabar kėdė stovėjo palei pat sieną ir 
daugiau neliko vietos, kad galėtų ant jos suptis. Akys kla- 
jojo ir Ingvaras, palinkęs į priekį, nutraukė jam kepurę. 

- Ar mama tavęs nemokė, kad berniukai viduje turi 
nusiimti kepurę? - paklausė jis. - Kodėl tu manai, kad tas 
vyras buvo norvegas? 

- Jis kalbėjo kaip ir ne visai angliškai. Labiau su to- 
kiu... akcentu. 

Gerhardas kuo toliau, tuo labiau kasėsi tarpkojį. 

- Tau reikėtų nueiti pas gydytoją, - pasakė Ingvaras. — 
Nustok čia dabar kasytis. 

Jis pakilo ir nuėjo iki prie durų esančio stalelio. Pa- 
siėmė paskutinį mineralinio vandens buteliuką, atsuko 
kamštelį ir ištuštino pusę vienu gurkšniu. 

- Žinai, - staiga tarė jis nusijuokdamas. - Tu taip pripra- 
tęs meluoti, kad nepajėgi papasakoti rišliai tikros istorijos 
net tada, kai pats nusprendi tai padaryti. Profesinė liga. 

Jis pastatė buteliuką ir vėl susmuko į kėdę. Sunėręs 
rankas už sprando, atsilošė ir užsimerkė. 

- Pasakok, - ramiai pasakė jis. - Panašiai taip, lyg pa- 
sakotum pasaką. Vaikui, jei tu gali įsivaizduoti ką nors 
panašaus. 

— Aš turiu du sūnėnus, - surūgęs prakalbo Gerhar- 
das. - Aš žinau, po velnių, kas yra vaikai. 

- Gerai. Puiku. Kuo jie vardu? 

— Ką? 

— Kuo vardu tavo sūnėnai? - pakartojo Ingvaras, vis 
dar užmerktomis akimis. 

- Atlė ir Oskaras. 

— Dabar aš būsiu Atlė, o Rionbekas - Oskaras. Papasa- 
kok, kaip dėdė Gerhardas gavo darbą, už kurį sumokėjo 
vyras, kurio niekada nebuvo sutikęs. 

Gerhardas neatsakė. Smiliumi praplėšė skylę kamuf- 
liažinėse kelnėse. 

— Kartą gyveno, - drąsino Ingvaras. - Nagi. Kartą gy- 
veno dėdė Gerhardas... 

— ...jam paskambino, - pasakė Gerhardas. 

Stojo tyla. 

Ingvaras ranka ore nubrėžė apskritimą. 

— „..iš anoniminio numerio, - pasakė Gerhardas. - Jis 
nepasirodė ekrane. Aš atsakiau. Ten buvo angliškai kal- 
bantis vyriškis. Bet buvo taip, lyg... lyg jis nebūtų anglas, 
lyg ir. Atrodė beveik... norvegas, tam tikra prasme. 

- Mmm, - linktelėjo Ingvaras. 

- Bent jau buvo kažkas... keisto kalboje. Jis pasakė, 
kad gali pasiūlyti velniškai paprastą deaP?* ir kad nubyrės 
daug babkių. 


*  Sandėrį (angl.). 


258 


— Ar prisimeni, kokiu žodžiu jis pavadino babkes? 

- Money, tikriausiai. Taip. Money. 

— Ir tai buvo... 

Ingvaras pavartė užrašus. 

- Gegužės trečia diena, - pasakė jis ir klausiamai 
pažiūrėjo į Gerhardą, kuris vos pastebimai linktelėjo 
tampydamas kelnes, kuriose vis labiau žiojosi praplėšta 
skylė. - Antradienio, gegužės trečiosios, popietė. Mes gau- 
sime tavo skambučių suvestinės nuorašą, taigi galėsime 
patvirtinti tikslų laiką. 

— Taip, bet tai... 

- Jūs negalit... 

Advokatas Rionbekas ir klientas užprotestavo choru. 

- Atsipalaiduokit! Atsipalaiduokit! 

Prislėgtas Ingvaras sunkiai atsiduso. 

— Tavo telefono skambučių suvestinė šiuo metu yra 
mažiausia iš tavo turimų problemų. Mes prie jos grįšime. 
Tęsk. Tu nelabai moki pasakoti istorijų. Susikaupk. 

Advokatas ir Gerhardas susižvalgė. Rionbekas link- 
telėjo. 

- Jis pasakė, kad aš turiu susilaikyt gegužės 16-ąją ir 
17-ąją, - sumurmėjo klientas. 

- Susilaikyti? 

- Taip. Nieko neplanuot. Būt blaivus. Likt Osle. Pasie- 
kiamas, taip sakant. 

- Ir tu nepažinojai skambinančio vyro? 

- Ne. 

- Vis tiek pasakei, kad sutinki. Tu sutikai praleisti di- 
džiausią metų šventę, nes nepažįstamasis tavęs to paprašė 
telefonu. Mat kaip. 

— Kalba sukosi apie pinigus. Velniškai daug pinigų. 

- Kiek? 

Toliau sekė ilga pauzė. Gerhardas nuo stalo pastvėrė 
kepurę su snapeliu ir instinktyviai buvo besidedąs ją ant 
galvos, bet persigalvojo ir padėjo atgal. Jis vis dar nieko ne- 
sakė. Akys buvo įbestos į suplėšytas kelnes ties šlaunimi. 

- Na gerai, - pagaliau tarė Ingvaras. - Apie sumą pa- 
kalbėsime vėliau. Bet ką dar sužinojai? 

— Nieko. Aš tik turėjau laukt. 

— Ko? 

- Telefono skambučio. Gegužės 16-ąją. 

- Ir jo sulaukei? 

- Taip. 

— Kada? 

- Popiet. Tiksliai neatsimenu. Gal apie ketvirtą. Taip. 
Šiek tiek po ketvirtos. Aš „Liokoje“ turėjau susitikt su 
keletu draugelių prieš rungtynes išgert alaus.„Enga“ prieš 
„Fredrikstadą“ „Ulevolo“ stadione. Vyriškis paskambino 
visai prieš pat man išeinant. 

- Ką jis pasakė? 

- Iš tiesų nieko. Jis tik norėjo žinot, ką veiksiu. 

— Veiksi? 

- Taip... Kokie mano vakaro planai, taip sakant. Ar aš 
laikausi susitarimo. Kad negersiu ir visa kita. Paskui jis 
pasakė, kad turiu būt namie vėliausiai vienuoliktą. Jis sakė, 
kad tai apsimoka. Kad tai labai apsimoka. Tada aš... 

Jis gūžtelėjo pečiais, ir Ingvaras galėjo prisiekti, kad 
vyras paraudo. 

- Aš išgėriau vieną ar tris nestipraus alaus su vaiki- 
nais, pažiūrėjau rungtynes ir išėjau namo. Rezultatas buvo 
nulis nulis, tad nebuvo ko labai ir švęsti. Buvau namuose 
prieš vienuoliktą. Ir... 

Dabar jo nerimas buvo akivaizdus. Užkišęs ranką po 
megztiniu, jis kasėsi petį, tuo pačiu metu ant kėdės trin- 
damas sėdynę tai į vieną pusę, tai į kitą. Dešinė šlaunis 
stipriai virpėjo ir jis visą laiką mirkčiojo. 

— Paskui jis paskambino. Apie vienuoliktą valandą. 

— Ką sakė? 

— Aš gi tai jau pasakojau milijoną kartų! Kiek laiko 
mes visa tai tęsim? 

- Tu pasakojai du kartus. Ir dabar aš noriu išgirsti 
trečią kartą. Ką jis pasakė? 

— Kad po kelių valandų turiu pasirodyt prie Oslo cen- 
trinės traukinių stoties varpinės. Ketvirtą valandą ryto. 
Ten turėsiu stovėt, kol ateis vienas tipas ir viena mote- 
riškė, o paskui visi kartu turėsim eit prie automobilio ir 
išvažiuot. Daiktadėžėj turi būt kelionės maršrutas. Ir pusė 
sumos. Ir aš ten buvau, alų midų gėriau. 

— Kol kas dar ne, - pasakė Ingvaras. - Ar tau neatrodo, 
kad ši užduotis buvo kiek keistoka? 

- Ne. 

— Tu gauni nurodymą važinėtis po Pietų Norvegiją su 
dviem nepažįstamais keleiviais ir leisti, kad tave pastebėtų 
įvairių degalinių personalas, bet slėpti veidą nuo apsau- 
gos kamerų. Tau nereikia nieko daryti, nieko vogti, tik 
važinėtis aplinkui. Paskui tu privalai pastatyti automobilį 
miškelyje prie Lilehamerio, grįžti į Oslą traukiniu ir viską 
pamiršti. Tau tai pasirodė visiškai normalu? 

— Nu. 

- Tu čia nenujink, Gerhardai. Susiimk. Ar pažinojai 
kurį nors iš tydviejų? Moterį ar vyrą? 

- Ne. 

- Ar jie buvo norvegai? 

- Neturiu supratimo. 

- Tu neturi supratimo. 

— Ne! Mes nesikalbėjom! 

- Keturias valandas? 

- Taip! Tai yra, ne! Mes visą laiką tylėjom. 

- Tuo aš netikiu. Tai neįmanoma. 

Gerhardas palinko virš stalo. 

- Aš prisiekiu! Aš, aišku, pasakiau jiems žodį ar du, 
bet tipas tik parodė į daiktadėžę. Aš atidariau ir ten gulėjo 
raštelis, kaip anas telefonu buvo sakęs. Apie tai, kur turiu 
važiuot ir panašiai. Ir dar buvo parašyta, kad mums ne- 
galima šnekėtis. Gerai, pamaniau. Po velnių, Stubio, aš gi 
sakiau, kad viską papasakosiu! Tai patikėk manim! 

Ingvaras ant krūtinės sukryžiavo rankas ir liežuviu 
lyžtelėjo lūpas. Jis nenuleido žvilgsnio nuo sulaikytojo. 

— Kur dabar tas raštelis? 

- Guli automobilyje. 

— O kur automobilis? 

- Kaip jau sakiau trilijoną kartų: Lilehameryje. Visai 
greta didžiojo slidžių tramplino, ten, kur yra... 

- Ten jo nėra. Mes patikrinome. 

Ingvaras parodė į užrašus, kuriuos prieš dešimtį mi- 
nučių buvo atnešęs konsteblis. 

Gerhardas abejingai gūžtelėjo pečiais. 

- Kas nors jį paėmė, - pasakė jis. 

- Kiek tau už tai užmokėjo? 

Ingvaras marškinių kišenėje sužvejojo portsigarą ir 
ėmė lėtai jį volioti tarp delnų. Gerhardas tylėjo. 

- Kiek tu gavai? - pakartojo Ingvaras. 

- Nesvarbu, - surūgęs pasakė Gerhardas. - Aš tų pi- 
nigų jau neturiu. 


— Kiek? - pakartojo Ingvaras. 

Kai Gerhardas užsispyręs tebespoksojo į stalą, nero- 
dydamas jokio ženklo, kad atsakys į klausimą, Ingvaras 
pakilo. Jis nuėjo prie lango. Ką tik buvo pradėję temti. 
Langai buvo nešvarūs. Palangė padengta dulkėmis. Vie- 
tomis kaip stambus pipiro grūdelis gulėjo vienas kitas 
negyvas vabzdys. 

Ant vejos tarp policijos būstinės ir Pataisos darbų ka- 
lėjimo išaugo ištisas nedidukas kaimelis. Pora užsienio 
televizijos stočių savo „Bedfordo“ autobusus užvarė ant 
žolės, ir Ingvaras suskaičiavo aštuonias pokyliams skirtas 
palapines bei šešiolika skirtingų žiniasklaidos logotipų, 
paskui nustojo skaičiuoti. Jis kilstelėjo ranką ir draugiš- 
kai pamojavo, tarsi būtų išvydęs ką nors, ką pažinojo. Jis 
nusišypsojo ir linktelėjo. Paskui atsigręžė, vis dar plačiai 
išsišiepęs, nuėjo iki sulaikytojo stalo pusės ir palinko prie 
jo. Jo burna atsidūrė taip arti šio ausies, kad Gerhardas 
krūptelėjo. 

Ingvaras ėmė šnibždėti, skubiai ir šnypšdamas. 

- Tai visiškai prieštarauja taisyklėms, - pradėjo advo- 
katas Rionbekas ir kilstelėjo kėdėje. 

- Šimtą tūkstančių dolerių, - pasakė Gerhardas; jis 
beveik šaukė. - Aš gavau šimtą tūkstančių dolerių! 

Ingvaras paplekšnojo jam per petį. 

- Šimtą tūkstančių dolerių, - lėtai pakartojo jis. - Ma- 
tau, kad pasirinkau ne tą darbą. 
kui tokią pat sumą gavau voke iš to tipo, kai baigėme. Iš 
to paties, kuris kartu važiavo. 

Netir advokatui buvo sunku paslėpti nuostabą. Jis kri- 
to atgal į kėdę ir karštligiškai persibraukė per skruostus. 

Atrodė, tarsi jis nori pasakyti ką nors protingo, bet jam 
tai nepavyksta. Pasirausęs kišenėse, sužvejojo pastilę. Su- 
sigrūdo į burną tarsi kokią raminamąją piliulę. 

- O kur dabar pinigai? - paklausė Ingvaras; jo sunki 
ranka ilsėjosi ant Gerhardo peties. 

- Jie Švedijoj. 

- Švedijoje. Aha. Kur Švedijoje? 

— Nežinau. Aš juos atidaviau vienam tipui, kuriam 
buvau skolingas pinigų. 

- Tu buvai kažkam skolingas šimtą tūkstančių dole- 
rių, - perdėtai lėtai reziumavo Ingvaras. 

Jo ranka vis stipriau spaudė petį. 

- Ir tu jau spėjai juos grąžinti kreditoriui. Kada tai 
įvyko? 

- Šįryt. Jis atsirado mano namuose. Velniškai anksti, o 
tie vyrukai ten, ta Geteborgo liaudis, su jais ne... 

- Palauk, - pasakė Ingvaras ir staigiu judesiu beviltiš- 
kai kilstelėjo rankas. - Sustok! Tu teisus, Gerhardai. 

Sulaikytasis pažvelgė aukštyn. Dabar jis atrodė ma- 
žesnis, susmukęs ir akivaizdžiai pavargęs. Nerimas virto 
pastebimu drebuliu, o akys buvo šlapios, kai jis pakėlė 
galvą ir silpnu balsu paklausė: 

— Dėl ko teisus? 

- Kad turime tave pasilikti čia, pas mus. Atrodo, kad 
yra daug daugiau neišpainiotų gijų. Bet tai padarys kas 
nors kitas. Tau reikia poilsio, o iš tikrųjų jo reikia... 

Sieninis laikrodis rodė be penkiolikos minučių de- 
vintą valandą. 

— „ir man. 

Jis susirinko savo užrašus ir pasikišo po pažastimi. 
Portsigaras nukrito ant grindų. Ingvaras pažvelgė į jį, 


264 


stabtelėjo, bet paliko gulėti. Gerhardas Skrioderis nevi- 
kriai pakilo ir su iškviestu konstebliu noriai išėjo į kamerą 
rūsyje. 

- Kas tas žmogus, kuris moka šimtą tūkstančių dolerių 
už tokį darbą? - negarsiai paklausė Rionbekas, pakuoda- 
masis savo daiktus. 

Atrodė, tarsi kalbėtųsi su savimi. 

- Tas, kuris turi neribotą kiekį pinigų ir nori būti šimtu 
procentų tikras, kad darbas bus atliktas, - tarė Ingva- 
ras. - Tas, kuris turi tiek kapitalo, jog jam tiesiog nereikia 
rūpintis, kiek kas kainuoja. 

- Baisu, - pasakė Rionbekas; burna buvo siaura kaip 
taupyklės anga. 

Bet Ingvaras Stubio neatsakė. Jis išsiėmė mobilųjį telefo- 
ną norėdamas patikrinti, ar nebuvo praleistų skambučių. 

Nieko. 

- Ar tu skambinsi policijai, ar man tai padaryti? - sušnibž- 
dėjo Inger Johanė Vik, imdama mobilųjį telefoną. 

- Nė viena to nedarysime, - negarsiai pasakė Hanė 
Vilhelmsen. - Kol kas ne. 

Amerikos prezidentė sėdėjo ant ryškiai raudonos so- 
fos, rankoje laikydama vandens stiklinę. Ekskrementų, 
šlapimo ir šalto prakaito kvapas buvo toks stiprus, kad 
Merė be jokio takto plačiai atvėrė svetainės langą. 

- Poniai reikia išsimaudyt, - barėsi ji. - Nesuprantu, 
kodėl ji turi čia sėdėt ir smirst mėšlo dvoke. Prezidentė 
ir visa kita, o mes ją šitaip žeminam. 

- Apsiramink, - įsakmiai pasakė Hanė. - Savaime su- 
prantama, kad ponia išsimaudys. Neabejotinai ji netrukus 
ir išalks. Eik ir paruošk ko nors šilto, būk gera. Sriubos. Ar 
nemanai, kad tai būtų geriausia? Puiki sriuba? 

Merė iššlepsėjo iš svetainės. Visą kelią iki virtuvės 
ji burbėjo. Net už nugaros užsivėrus durims, tarp pik- 
tai į plieninį paviršių trankomų puodų ir indų keliamo 
triukšmo trumpomis akimirkomis jos galėjo girdėti lo- 
jantį balsą. 

- Mes juk turime paskambinti, - pakartojo Inger Jo- 
hanė. - Viešpatie Dieve... Visas pasaulis laukia, kad... 

- Dešimt minučių šen ar ten mažai ką reiškia, - pasakė 
Hanė ir atriedėjo prie sofos. - Ji jau ilgiau nei pusantros 
paros dingusi. Iš tiesų aš manau, kad prezidentė privalo 
turėti tam tikrą sprendimų priėmimo teisę. Pavyzdžiui, 
galimas daiktas, ji nenorėtų, kad ją kas nors matytų tokios 
būklės. Noriu pasakyti, kas nors, be mūsų. 

- Hane! 

Inger Johanė uždėjo ranką ant vežimėlio atlošo, kad 
ją sustabdytų. 

- Juk tai tu dirbai policijoje, - pasipiktinusi pasakė 
ji, bandydama kalbėti prislopintu balsu. - Ji juk negali 
maudytis ir persirengti, kol jos neapžiūrėjo! Ji yra vie- 
nintelė vaikščiojanti įrodymų visuma! Kiek mes žinome, 
ji gali būti... 

- Spjaut man į policiją, - nutraukė Hanė. - Bet iš tikrų- 
jų aš negaliu spjauti į ją. Ir negaliu prarasti nė mažiausio 
įrodymo. 

Ji pažvelgė į viršų. Akys buvo dar mėlynesnės, nei Inger 
Johanė galėjo prisiminti kada nors mačiusi. Jos atrodė 
per didelės smulkiame veide dėl juodo apskritimo aplink 

vyzdį. Ryžtas nutrynė raukšleles aplink lūpas ir darė ją 
jaunesnę. Ji nenuleido nuo Inger Johanės akių ir nežymus 
dešinio antakio judesys privertė ją paleisti vežimėlį tarsi 
nudegus. Pirmą kartą nuo to laiko, kai vos prieš pusmetį 
jos susitiko, Inger Johanė akimirką išvydo tą Hanę, apie 
kurią girdėjo pasakojant istorijas, bet niekuomet nepaži- 
no: švytinčią, ciniškai analizuojančią ir visiškai savavalę 
tyrėją. 

- Ačiū, - negarsiai pasakė Hanė ir nuriedėjo toliau 
sofos link. 

Prezidentė tebesėdėjo visiškai tyli. Vandens stiklinė, iš 
kurios vos nugėrė, stovėjo priešais ant stalo. Jos nugara 
buvo tiesi, rankos ilsėjosi ant kelių, o žvilgsnis įsmeigtas 
į didžiulį paveikslą ant sienos. 

— Who are you"“, - nelauktai paklausė ji, kai Hanė pri- 
siartino. 

Tai buvo pirmi jos ištarti žodžiai, kai Merė ją atitempė 
į butą. 

- Pm Hanne Wilhelmsen, Madam President. I'm a re- 
tired police officer.?? O štai čia Inger Johanė Vik. Jūs galite 
ja pasitikėti. Moteris, kuri jus rado rūsyje, vardu Merė 
Ulsen, ji yra mano namų darbininkė. Mes jums linkime 
gero, ponia prezidente. 

Inger Johanė nežinojo, ar ją labiausiai apstulbino tai, 
kad prezidentė galėjo kalbėti būdama tokios būklės, ar 
kad Hanė apibūdino ją kaip žmogų, kuriuo galima pasi- 
tikėti, ar tai, kad ji kalbėjo neįprastai iškilmingai. Atrodė, 
tarsi net ir pati Hanė Vilhelmsen, susidūrusi su Amerikos 


* Kastuesi? (Angl.) 
* Aš Hanė Vilhelmsen, ponia prezidente. Esu atsistatydinusi policijos 
pareigūnė. (Angl.) 

prezidente, rodė nuolankumą, nors ir kaip Helen Bentley 
atrodė išsekinta. 

Inger Johanė taip pat nelabai žinojo, kaip turėtų elgtis. 
Atrodė netinkama sėstis, nors jautėsi kvailai, stovėdama 
vidury kambario tarsi nepageidaujama intymaus pokalbio 
klausytoja. Ši situacija pasirodė tokia absurdiška, kad ji 
nepajėgė galvoti. 

- Savaime suprantama, mes iškviesime reikiamus val- 
džios organus, - negarsiai pasakė Hanė. - Bet aš pamaniau, 
kad, galimas daiktas, jūs pirmiausia norėsite susitvarkyti. 
Aš turiu drabužių, kurie jums tiktų. Savaime suprantama, 
jei pati to norite. Jei jūs labiau norėtumėte... 

- Nedarykite to, - nutraukė Helen Bentley, vis dar 
nesijudindama ir vis dar įsmeigusi sveikąją akį į abstraktų 
paveikslą ant sienos priešais. - Niekam neskambinkite. 
Kaip sekasi mano šeimai? Mano duktė... Kaip... 

- Jūsų šeimai viskas gerai, - ramiai pasakė Hanė Vil- 
helmsen. - Kaip praneša žiniasklaida, jie turėtų būti saugiai 
paslėpti niekam nežinomoje vietoje ir jiems skirta ypatinga 
apsauga, bet esamomis aplinkybėmis jiems viskas gerai. 

Inger Johanė stovėjo kaip užburta. 

Moteris ant sofos buvo nešvariais drabužiais, sumušta 
akimi ir dvokė. Groteskiškas guzas ties smilkiniu, kur su- 
krešėjęs kraujas sruogomis sulipdė plaukus, ją darė pana- 
šią į sugniuždytas moteris, kurių tiek daug buvo mačiusi 
ir Hanė, ir Inger Johanė. Prezidentė jai priminė tai, apie ką 
Inger Johanė niekuomet negalvojo, niekuomet nenorėjo 
galvoti, ir akimirką jai pasidarė silpna. 

Praėjus beveik dešimčiai metų nuo tada, kai ėmėsi 
tirti smurtinius nusikaltimus, jai beveik pavyko pamiršti, 
kodėl iš viso to ėmėsi. Visą laiką jos varomoji jėga buvo 

aistringas troškimas suprasti, giliai viduje jaučiamas po- 
reikis įžvelgti tai, kas jai atrodė visiškai nepaaiškinama. 
Net ir dabar, įgijusi daktaro laipsnį, parašiusi dvi knygas 
ir daugiau nei tuziną mokslinių straipsnių, ji nesijautė 
labiau priartėjusi prie tiesos, paaiškinančios, kodėl kai 
kurie vyrai smurtauja naudodami fizinį pranašumą prieš 
moteris ir vaikus. Ir kai ji nusprendė prasitęsti motinys- 
tės atostogas, šį sprendimą grindė nesąmoningu melu: 
rūpinimusi šeima. 

Vaikų labui ji liko namuose dar vienus metus. 

Tiesa buvo ta, kad ji stovėjo kelio gale. Ji atsidūrė 
moksliniame akligatvyje ir nežinojo, ką daryti. Visą savo 
gyvenimą ji atidavė tam, kad pabandytų suprasti nusi- 
kaltėlius, nes nepajėgė suprasti, ką reiškia būti auka. Ji 
nepakėlė gėdos, ištikimosios smurto ginklo draugės; nei 
savo, nei kitų. 

Helen Bentley neatrodė susigėdusi, ir Inger Johanė 
negalėjo to suvokti. Ji niekada nebuvo mačiusi sumuštos 
moters, kuri būtų tokia išdidi ir pasitempusi. Smakras 
buvo atsikišęs į priekį; ši moteris nenulenkė galvos. Pečiai 
tiesūs, lyg nubrėžti su liniuote. Ji neatrodė nė trupučio 
paveikta skausmo. Priešingai. 

Kai sveikoji akis staiga sustojo ties Inger Johane, šioji ir 
vėl pasijuto sukrėsta. Žvilgsnis buvo tvirtas ir tiesus, atro- 
dė, tarsi prezidentė nepaaiškinamu būdu būtų supratusi, 
kad būtent Inger Johanė norėjo iškviesti pagalbą. 

- Aš primygtinai reikalauju, - pasakė prezidentė. — 
Yra priežasčių, dėl kurių nenorėčiau būti surasta. Dar ne 
dabar. Aš būčiau dėkinga, jei galėčiau išsimaudyti... 

Kai ji atsisuko į Hanę ir pabandė mandagiai nusišyp- 
soti, jos ištinusi apatinė lūpa įtrūko. 

— ...ir su džiaugsmu priimčiau švarius drabužius. 

Hanė linktelėjo. 

— Tuo aš nedelsdama pasirūpinsiu, ponia prezidente. 
Tačiau tikiuosi, kad suprantate, jog aš turiu žinoti priežas- 
tį, kodėl turėčiau nepranešti, jog esate čia. Tiksliau sakant, 
neskambindama policijai aš darau nusižengimą... 

Inger Johanė suraukė antakius. Tą akimirką ji negalėjo 
prisiminti nė vieno baudžiamojo straipsnio, kuris neleistų 
sumuštos moters palikti ramybėje. Ji nieko nepasakė. 

— „..ir todėl aš primygtinai reikalauju paaiškinti. 

Hanė šyptelėjo ir pridūrė: 

- Bent jau nedidelę dalį. 

Prezidentė pabandė atsistoti. Ji susverdėjo, ir Inger Jo- 
hanė šoko iš vietos, bandydama suturėti, kad nepargriūtų. 
Staiga ji sustojo vidury kambario. 

- No thanks. I'm fine?“ 

Helen Bentley stovėjo stulbinamai tvirtai; ji palietė 
ranka smilkinį ir pabandė atplėšti kruviną plaukų kuokš- 
tą, prilipusį prie odos. Skausmo išraiška išnyko taip pat 
greitai, kaip ir buvo pasirodžiusi. Ji atsikrenkštė ir pažvel- 
gė į Hanę, paskui į Inger Johanę ir vėl į pirmąją. 

- Ar aš čia saugi? 

- Visiškai, - linktelėjo Hanė. - Neįmanoma rasti labiau 
izoliuotos vietos nei ši ir kartu būti Oslo centre. 

- Tai aš esu čia? - paklausė prezidentė. - Osle? 

- Taip. 

Prezidentė pasitaisė sugadintą švarką. Pirmą kartą nuo 
tos akimirkos, kai čia atsidūrė, jos veide atsirado sumiši- 
mo žymė, kai ji tarė: 


* Ne, ačiū. Viskas gerai. (Angl.) 

— Savaime suprantama, aš pasirūpinsiu, kad būtų at- 
lyginti nuostoliai. Ir čia... 

Ranka mostelėjo į tamsias dėmes ant sofos. 

— ...if... rūsyje“ 

— Taip. Jūs buvote rūsyje. Apleistoje garso įrašų stu- 
dijoje. 

— Tai paaiškina, kodėl ten buvo tokios sienos. Kažko- 
kios minkštos. Ar galėtumėte palydėti mane iki vonios? 
Man reikia truputį susitvarkyti. 

Veidu vėl perbėgo išdidus šypsnys. 

Hanė atsakė šypsena. 

Inger Johanė buvo sumišusi. Ji negalėjo patikėti taria- 
ma prezidentės savitvarda. Kontrastas tarp pasigailėtinos 
moters išvaizdos ir mandagaus, ryžtingo tono buvo per 
didelis. Labiausiai ji norėjo paimti ją už rankų. Tvirtai 
laikyti ir šlapiu šiltu skudurėliu nušluostyti kraują nuo 
kaktos. Ji norėjo padėti, bet neturėjo nė menkiausio supra- 
timo, kaip turėtų guosti tokią moterį kaip Helen Lardahl 
Bentley. 

- Iš tikrųjų niekas su manimi blogai nesielgė, - pasakė 
prezidentė, tarsi pajutusi, kaip jaučiasi Inger Johanė. - Aš 
buvau vienaip ar kitaip apsvaiginta, o mano rankos su- 
rištos. Visa tai man kiek neaišku. Šiaip ar taip, nugriuvau 
nuo kėdės. Gana stipriai. Ir aš neturiu... 

Ji nutilo. 

— Kokia šiandien diena? 

- Gegužės 18-oji, - pasakė Hanė. - Ir dabar yra dvi- 
dešimt po devynių vakaro. 

— Greitai bus dvi paros, - tarė prezidentė, dabar atrodė, 
tarsi ji kalbėtųsi su savimi. - Man reikia kai ką padaryti. 
Ar čia yra interneto ryšys? 

- Taip, - linktelėjo Hanė. - Bet, kaip jau sakiau anks- 
čiau, man reikia paaiškinimo... 

- Ar aš laikoma mirusia? 

- Ne. Žmonės nieko nenumano. Žmonės veikiau... 
sutrikę. JAV jie mano, kad... 

— Aš duodu žodį, - pasakė prezidentė ir ištiesė laibą 
ranką. 

Ji truputį susvirduliavo ir turėjo žingtelėti nedidelį 
žingsnelį į šoną, kad atgautų pusiausvyrą. 

- Aš duodu žodį, kad pats svarbiausias dalykas - nie- 
kam neleisti sužinoti, jog esu surasta. Mano žodžio turėtų 
daugiau nei užtekti. 

Hanė ištiesė savo ranką ir paėmė jos. Ši buvo šalta 
kaip ledas. 

Jos pažvelgė viena į kitą. 

Prezidentė susvirduliavo ir žingtelėjo dar vieną žings- 
nį į šoną. Atrodė, kad kažkas atsitiko vienam jos keliui; 
ji pabandė atsitiesti po juokingo tūpsnio, paskui paleido 
Hanės ranką ir sušnibždėjo: 

- Niekam neskambinkite. Jokiu būdu niekam neleis- 
kite to sužinoti! 

Ji lėtai susmuko, parkrito išilgai sofos, suglebusi lyg 
skudurinė lėlė. Galva atsirėmė į pagalvę. Ji taip ir liko 
gulėti, vieną ranką pasidėjusi ant klubo, antrą paspau- 
dusi po skruostų; atrodė, tarsi staiga būtų nusprendusi 
pailsėti. 

- Atnešiau sriubos, - pasakė Merė. 

Ji staiga sustojo kambario vidury su garuojančios sriu- 
bos dubeniu rankose. 

- Vargšelė, ji mirtinai išvargus, - pasakė ji ir atsigrę- 
žė. - Jei kitos norėtų, gaus ateit į virtuvę. 

— Dabar mes privalome paskambinti, - beviltiškai 
pasakė Inger Johanė ir pritūpė prie netekusios sąmonės 
prezidentės. - Mes bent jau turime rasti gydytoją! 

Gegužės naktis apgaubė Oslą. 

Pilkai juodi debesys buvo pakibę taip žemai virš mies- 
to, kad viršutinių viešbučio „Plaza“ aukštų nesimatė. Atro- 
dė, tarsi siauras, grakštus aukštas pastatas išnyko dangaus 
skliaute. Buvo vėsoka, bet šiltesni gūsiai žadėjo geresnį 
rytdienos orą. 

Ingvaro Stubio niekuomet nežavėjo pavasaris. Jam ne- 
patiko kontrastiškas oras; nuo kepinančio vasaros karš- 
čio iki rūškanų trijų laipsnių, nuo krušos iki maudytis 
tinkamos temperatūros - visi šie netikėti prasiveržimai 
ir nenumatyti pasikeitimai. Nebuvo įmanoma tinkamai 
apsirengti. Spaudžiant rytiniam šaltukui į biurą atvykęs 
su megztiniu, prieš pietus jau būdavo permerktas pra- 
kaito. Spontaniškai surengtas piknikas, kuris priešpiet 
būtų atrodęs puiki idėja, vakarop galėdavo tapti šiurpiu 
košmaru. 

Jam atrodė, kad pavasaris dvokia. Ypač centre. Švel- 
nus oras atidengdavo žiemos atmatas, praėjusio rudens 
trūnėsius ir nesuskaitomų šunų, kurie neturėtų gyventi 
mieste, ekskrementus. 

Ingvaras buvo rudens žmogus. Labiausiai jam patiko 
lapkritis. Nesibaigiantis lietus, tolygiai žemėjanti tempe- 
ratūra ir geriausiu atveju dar prieš prasidedant adventui 
iškrintantis sniegas. Lapkritis dvelkė tik dargana ir žvarba, 

buvo nuspėjamas, nuobodus mėnuo, kuris visuomet pa- 
keldavo nuotaiką. 

Gegužė, priešingai, buvo jau visai kita istorija. 

Jis atsisėdo ant suolo ir giliai įkvėpė. Viduramžių 
parke vanduo tarsi veidrodyje silpnai raibuliavo pu- 
čiant nestipriam vėjui. Nebuvo regėti nė gyvos dvasios. 
Net paukščiai, kurie nuo ryto iki vakaro triukšmingai 
klegėjo, nutilo nakčiai. Nedidelis sukišusių snapus po 
sparnais ančių būrelis ilsėjosi sutūpęs prie kranto. Tik 
rubuilis gaigalas patenkintas krypavo aplinkui ir stebėjo 
savo šeimyną. 

Atrodė, tarsi pastarosios paros įvykiai nualino ne tik 
Oslą, bet ir visą Vakarų pasaulį. Ingvarui pavyko šįvakar 
pažiūrėti naujienų laidą. Niujorko gatvės, kiek vyras pri- 
siminė, niekada nėra buvusios tokios tuščios. Miestas, 
kuris niekada nemiega, buvo apimtas stingulio; įtemp- 
to laukimo būsenos. Vašingtone ir Lilesande, mažuose 
miestukuose ir sostinėse - visur atrodė, tarsi staigus pre- 
zidentės dingimas būtų pranašavęs kažką dar blogesnio, 
kažką siaubingo, kas visų dar laukia, ir dėl to saugiausia 
atrodė užsisklęsti viduje, namuose, už užrakintų durų ir 
nuleistų užuolaidų. 

Jis užsimerkė. Netilstantis didmiesčio ir vieno kito 
sunkvežimio kitoje ežero pusėje gaudesys priminė, kad 
jis - pačioje sostinės širdyje. Be to, jis galėjo būti ir visai 
kitoje vietoje. Jis jautėsi vienišas pasaulyje. 

Ilgiau nei valandą jis bandė susisiekti su Vorenu Ski- 
fordu. Nebuvo jokios prasmės vykti namo, kol nepavyko 
su juo pasikalbėti. Porą kartų paliko žinutę mobiliajame 
telefone ir ambasadoje. Viešbutyje pasakė, kad pono Ski- 
fordo niekas nematė nuo ankstyvos popietės. 

Miręs Slaptosios tarnybos agentas Džefris Viljamas 
Hanteris buvo rastas praėjus valandai, kai susijaudinęs 
taksi vairuotojas apsilankė pas kriminalinės policijos bu- 
dėtoją su tarnybiniu pažymėjimu, kurį rado savo mirusios 
motinos švarko kišenėje. Kadangi greitosios pagalbos tar- 
nyba iš karto galėjo pasakyti, iš kur buvo atvežta širdies 
priepuolio ištikta moteris, ten buvo galima ir pradėti 
ieškoti. 

Vyras buvo rastas už dvylikos metrų nuo nurodytos 
vietos. Jis gulėjo griovyje visai netoli kelio. Kaukolę buvo 
perskrodusi 9 milimetrų kulka iš „SIG-Sauer P229“ pis- 
toleto, kurį jis laikė rankoje. Įvykio vietos tyrėjai kurį 
laiką stebėjosi, kad dešinė ranka buvo įsprausta į plyšį 
tarp dviejų akmenų, ką, kaip atrodytų iš pirmo žvilgsnio, 
būtų buvę sunku įsivaizduoti padarius mirusį vyrą. Ta- 
čiau skubus ir neoficialus kritimo atkūrimas vis tiek juos 
įtikino, kad tai buvo savižudybė. Tą patį teigė patologas, 
sakydamas, kad tikslią išvadą bus galima padaryti tik po 
kelių dienų. 

Buvo beveik pusė vienuoliktos, ir Ingvaras nusižiova- 
vo. Jis jautėsi ir pavargęs, ir budrus. Viena vertus, troško 
atsigulti. Kūnas buvo sunkus ir išsekęs. Kita vertus, var- 
gino nerimas, kuris nebūtų leidęs užmigti. 

Policijos būstinė tapo nepakeliama vieta. Niekas ne- 
kalbėjo apie neteisėtus viršvalandžius ir kada baigsis už- 
sitęsusios pamainos. Žmonės aplinkui judėjo kaip skruz- 
dėlyne. Atrodė taip, tarsi vis daugiau jų ateina į šį didžiulį 
gaubtos formos pastatą, bet niekas neišeina. Koridoriuose 
knibždėte knibždėjo žmonių. Visi biurai buvo užimti. Net 
vienas kitas sandėliukas buvo imtas naudoti kaip papil- 
domam biuro personalui skirta darbo vieta. 

Būstinė atrodė kaip apgulta. Didžiulėje pievoje, nuo- 
kalnėje į Grenlandsleiret gatvės pusę, nuolat augo stovy- 
kla. Pora švedų televizijos kanalų įsikūrė kitoje Centrinės 
policijos būstinės pusėje. Jie kuriam laikui savo dviem 
autobusais buvo užtvėrę Okerbergvejeną. Dabar juos iš- 
siuntė į Borgatą, visai šalia Grenlando bažnyčios, tačiau 
keliukas buvo toks ankštas, kad policijos automobiliai 
negalėjo pro stovinčius autobusus išjudėti iš užpakalinio 
kiemo. Švedai jau tris ketvirčius valandos barėsi su tvarką 
palaikančiu skyriumi, kai Ingvaras suprato, kad daugiau 
neatlaikys. Jam reikėjo pakvėpuoti grynu oru. 

Pasitaikius bent mažiausiai progai, jis visą popietę 
šlamštė maistą. Prieš išeidamas iš būstinės godžiai suvalgė 
pusiau atvėsusią „Peppe“ picą. Plokščios dėžutės gulėjo 
visur. Oslo policija vos per porą parų tapo didžiausiu visų 
laikų greitojo maisto tinklo klientu. 

Vis dar jautėsi alkanas. 

Jis paplojo sau per pilvą. Jau seniai praėjo tie laikai, kai 
save galėjo vadinti tvirto sudėjimo. Ne visai suprasdamas, 
kada tai nutiko, panašiai kaip atsitiko ir praretėjus plau- 
kams, Ingvaras nutuko. Pilvas sunkiai kabojo virš diržo, 
kurį atleisdavo iš karto, kai tik manydavo, jog niekas jo 
nemato. Jis neatvyko pasirodyti įstaigos gydytojui, kai 
pastarąjį kartą buvo iškviestas pasitikrinti, teisindamasis 
laiko trūkumu. Jis neišdrįso nueiti. Mintyse dėkojo atgy- 
venusioms taisyklėms, kuriomis remiantis bus iškviestas 
tikrintis ne anksčiau kaip po metų. Retkarčiais, pabudęs 
naktį į tualetą, jis beveik galėjo jausti, kaip cholesterolis 
tarsi bjaurus ir grėsmingas purvas limpa prie kraujagyslių 
sienelių. Jam pasirodė, jog pajuto širdies ritmo permuši- 
mus ir neaiškius dilgtelėjimus širdyje bei kairėje rankoje, 

ir pirmą kartą gyvenime naktį pabudęs negalėjo vėl už- 
migti, mat nerimavo dėl savo sveikatos. 

Kai pagaliau išaušo rytas, su palengvėjimu suprato, 
kad viskas tebuvo įsivaizdavimas, ir toliau kaip įpratęs 
pusryčiams valgė kiaušinienę su kumpiu. Jis buvo ne- 
menko sudėjimo vyriškis ir turėjo valgyti tikrą maistą. Be 
to, netrukus ketino vėl pradėti treniruotis. Tik kai atsiras 
daugiau laisvo laiko. 

Suskambo telefonas. 

- Inger Johanė, - sušnibždėjo jis ir paleido jį iš ran- 
kų. 

Telefonas nukrito ekranu į žemę ir jis nepažvelgė į jį, 
kai skubiai pakėlė telefoną nuo žemės ir pasakė: 

— Alio? 

- Sveiki. Čia Vorenas. 

- O, sveiki. Aš bandžiau jus rasti. 

- Štai todėl ir skambinu. 

- Jūs melavote dėl vyro, matyto vaizdo juostoje. 

- Nejaugi? 

- Taip. Jūs žinojote, kas jis. Kostiumuotas vyras buvo 
Slaptosios tarnybos agentas. Jūs melavote. Ir mums tai 
labai nepatinka. 

- Aš tai galiu suprasti. 

- Mes jį radome. Džefrį Hanterį. 

Kitame gale stojo visiška tyla. Ingvaras sėdėjo įsmei- 
gęs akis į gaigalą. Šis keletą kartų pakraipė uodegą ir lyg 
stebėjimo bokšte atsitūpė ant kauburio per porą metrų 
nuo šeimynos. Juodoje kaip naktis akyje atsispindėjo 
šviesa. Ingvaras pabandė stipriau apsigaubti lietpalčiu, 
bet šis buvo per mažas. Jis davė Vorenui tiek laiko, kiek 
tam reikėjo. 

- Shit, - pagaliau pasakė amerikietis. 

- Jūs galite taip sakyti. Vyras negyvas. Mes manome, 
kad savižudybė. Bet jūs, aišku, tai numanėte. 

Vėl stojo visiška tyla. 

Ingvaras nenuleido žvilgsnio nuo gaigalo. Tas negar- 
siai keletą kartų sukvarksėjo, tarsi norėdamas patikinti, 
kad vis dar budi. 

— Manau, kad geriausia būtų susitikti, - staiga pasiūlė 
Vorenas. 

- Greitai vienuolikta valanda. 

- Tokia diena niekada nesibaigia. 

Dabar jau Ingvaras nieko neatsakė. 

- Susitikime po dešimties minučių, - primygtinai rei- 
kalavo Vorenas. - Salhiusas, jūs ir aš. Nieko daugiau. 

- Aš nežinau, kiek kartų turėsiu aiškinti, kad tai yra 
policijos tyrimas, - netekęs vilties pasakė Ingvaras. - Po- 
licijos viršininkas arba vienas jo pareigūnų taip pat turėtų 
dalyvauti. 

- Jei jūs taip sakote, - šaltai pasakė Vorenas; Ingva- 
ras galėjo įsivaizduoti, kaip jis abejingai ir arogantiškai 
truktelėjo pečiais. - Taigi susitinkame ketvirtis po vie- 
nuoliktos? 

- Ateikite į policijos būstinę. Aš ten būsiu po dešimties 
minučių. Pažiūrėsime, ar rasime policijos viršininką ir 
Pėterį Salhiusą. 

- Turėtume, - pasakė Vorenas ir padėjo ragelį. 

Ingvaras liko sėdėti spoksodamas į telefoną. Po ke- 
lių sekundžių ekranas pasidarė tamsus. Jis pajuto keistą 
pyktį. Akimirksniu skrandį sugniaužė tarsi replėmis. Jis 
buvo alkanas kaip vilkas ir įtūžęs. Iš esmės tai jis turėjo 
pagrindo pykti ant Voreno. Tačiau vis tiek amerikietis 

nepaaiškinamai sugebėjo apversti aukštyn kojomis visą si- 
tuaciją. Ingvaras vėl turėjo paklusti. Atrodė, tarsi Vorenas 
būtų jautęs, kad jis visiškai nuo nieko nepriklauso, kaip 
ir šalis, iš kurios jis atvyko, ir todėl jam nereikia gėdytis, 
kad gali būti pagautas akivaizdžiai meluojantis. 

Dar kartą suskambo telefonas. 

Ingvaras nurijo seiles, telefono ekrane pamatęs mė- 
lynai šviečiantį Inger Johanės vardą. Jis palaukė, kol su- 
skambėjo keturis kartus. Ausies būgneliuose ėmė zvimbti, 
jis tiesiog galėjo jausti, kaip pakilo kraujo spaudimas. Pa- 
bandė kvėpuoti ramiai ir paspaudė žalią ikoną. 

- Sveika, - negarsiai tarė jis. - Vėlai skambini. 

- Sveikas, - atsakė ji, taip pat negarsiai. - Kaip tau 
sekasi? 

- Gana puikiai. Savaime suprantama, pavargęs, bet 
mes visi pavargę. 

- Kur tuesi? 

— Kur tu esi? 

- Ingvarai, - tyliai pasakė ji. - Aš gailiuosi dėl to, kas 
buvo šįryt. Aš buvau tokia įsižeidusi, nusiminusi ir įsiu- 
tusi. Ir... 

- Viskas gerai. Dabar man svarbiausia žinoti, kur judvi 
esate. Ir kada tu grįši namo. Aš galiu jus pasiimti po... po 
valandos ar panašiai. Gal po dviejų. 

- Tu negali. 

- Aš noriu... 

- Jau vienuolikta valanda, Ingvarai. Tu žinai, kaip kvai- 
la žadinti Ranhildą vidury nakties. 

Ingvaras priglaudė nykštį prie vienos akies, o smilių - 
prie kitos ir paspaudė. Jis nieko neatsakė. Raudoni ratilai 
ir taškeliai sukosi tuščioje tamsoje už akių vokų. Jis jautėsi 

sunkesnis nei bet kada anksčiau, atrodė, lyg visi gausūs 
kūno riebalai pavirto švinu. Nuo suoliuko skaudėjo nu- 
garą, o dešinė koja sustingo. 

- Aš bent jau turiu žinoti, kur jūs esate, - pasakė jis. 

— Aš tiesiog negaliu to pasakyti. 

- Ranhilda - mano vaikas. Aš turiu teisę ir pareigą 
žinoti, kur ji yra. Bet kuriuo metu. 

- Ingvarai... 

— Ne! Aš negaliu tavęs priversti grįžti namo, Inger 
Johane. Tu taip pat teisi, kad būtų kvaila žadinti Ranhildą 
vidury nakties. Bet aš noriu... Aš noriu žinoti, kur jūs 
esate! 

Gaigalas sukvarksėjo ir nestipriai suplakė sparnais. 
Pora kitų ančių pabudo ir padarė tą patį. 

- Kai kas atsitiko, - tarė Inger Johanė. - Kai kas... 

- Ar jums viskas gerai? 

- Taip, - skubiai ir garsiai atsakė ji. - Mudviem viskas 
gerai, bet aš negaliu pasakyti, kur esu, nesvarbu, kaip labai 
to norėčiau. OK? 

- Ne. 

- Ingvarai... 

— Nėra nė kalbos, Inger Johane. Mudu tokie nesame. 
Mes nepabėgame su vaikais ir neatsisakome vienas kitam 
pasakyti, kur esame. Tiesiog mes ne tokie. 

Ji nutilo. 

- Jei pasakyčiau, kur esu, - pagaliau tarė ji. - Ar tuomet 
gali man duoti garbės žodį, kad neatvyksi manęs ieškoti, 
kol nepaprašysiu? 

- Man, tiesą sakant, iki gyvo kaulo įgriso tavo nuo- 
latiniai reikalavimai prisiekti, - pasakė jis, bandydamas 
kvėpuoti ramiai. - Suaugusiųjų gyvenimas ne toks! Daug 

kas nutinka ir viskas keičiasi. Negalima tiesiog prisiekinėti 
į kairę ar dešinę ir... 

Jis nutilo supratęs, kad Inger Johanė verkia. Tylus 
šniurkščiojimas virto gergždžiančiu garsu telefone, ir jis 
pajuto, kaip nugara perbėgo šalčio virpuliukai. 

— Ar iš tiesų kažkas atsitiko? - uždusęs paklausė jis. 

- Kai kas atsitiko, - kūkčiojo ji. - Bet aš pažadėjau 
nieko nepasakoti. Tai visiškai nesusiję nei su Ranhilda, 
nei su manimi, taigi tu gali... 

Verksmas ją įveikė. Ingvaras pabandė pakilti nuo suo- 
liuko, bet dešinė koja buvo visiškai nutirpusi. Veidą iškrei- 
pė grimasa, jis atsišliejo į atlošą ir šiaip ne taip atsistojęs 
ėmė judinti koją, kad šioji pagaliau atsigautų. 

- Drauge mano, - švelniai pasakė jis. - Aš pažadu. Aš 
neatvažiuosiu, kol nepaprašysi, ir daugiau nieko neklau- 
sinėsiu. Bet kur tu esi? 

- Pas Hanę Vilhelmsen, - kūkčiodama ištarė ji. - Kru- 
sės gatvėje. Aš nežinau numerio, bet tu neabejotinai gali 
jį sužinoti. 

- Ką... Ką, po velnių, tu veiki pas... 

- Tu pažadėjai, Ingvarai. Tu man pažadėjai ne... 

- Puiku, - skubiai tarė jis. - Puiku. 

- Tuomet labanakt. 

- Labanakt. 

- Iki. 

- Iki. 

- Aš tave myliu. 

- Mhm. 

Priglaudęs telefoną prie ausies jis dar ilgai stovėjo, 
kai ji padėjo ragelį. Buvo pradėję lengvai dulksnoti. Vis 
dar atrodė, kad viena jo koja bėgioja skruzdėlės. Ančių 

šeimynėlė išsiruošė plaukti; ji nerizikavo ilgiau pasilikti 
šalia jo. 

„Kodėl aš visuomet leidžiuosi apgaudinėjamas, - pa- 
galvojo jis ir per neseniai nupjautą drėgną žolę ėmė šlub- 
čioti Marijos bažnyčios griuvėsių link. - Kodėl būtent aš 
visuomet turiu nusileisti? Visada ir visiems?“ 

— Čia? Štai šitos durys? 

Policijos inspektorė Siljė Siorensen įdėmiai žiūrėjo į 
mirtinai išsigandusį trisdešimtmetį ir bandė užgniaužti 
susierzinimą. 

- Esate tikras, kad tai buvo šios durys? 

Jis energingai linktelėjo. 

Savaime suprantama, ji galėjo suprasti vyriškio nuo- 
gąstavimus. Jis buvo kilęs iš Pakistano, turėjo Norvegijos 
pilietybę. Visi dokumentai buvo tvarkingi. 

Jo dokumentai. 

Jaunai pakistanietei moteriai, su kuria neseniai susi- 
tuokė, sekėsi prasčiau. Ji buvo išsiųsta iš Norvegijos, kai 
dar būdama paauglė nelegaliai gyveno šalyje. Praėjus me- 
tams ji buvo suimta Gardermoeno oro uoste su padirbtais 
dokumentais ir dailia nedidele heroino siunta bagaže. Ji 
prisiekinėjo, kad tai padaryti ją privertė machinatoriai, 
kurie dabar ją nužudys, ir, kad ir kaip būtų keista, išsisuko 
sausa, tik buvo antrą kartą išsiųsta iš šalies. Tąkart visam 
laikui. Tai nesutrukdė tėvui ją ištekinti už antros eilės pus- 
brolio, turinčio norvegišką pasą. Ji atvyko į Norvegiją prieš 
keletą savaičių, nepastebėta labai ankstų rytą prasmuko 

per Svinesundą, pasislėpusi už keturių pomidorų sulčių 
padėklų iš Ispanijos vykstančiame sunkvežimyje. 

Ali Khuramas iš tikrųjų ją myli, - pagalvojo Siljė Sio- 
rensen, tyrinėdama duris, kurias jis jai parodė. Kita vertus, 
ta nepaprasta baimė, kurios jis negalėjo nuslėpti, kai buvo 
kalbama apie žmonos likimą, taip pat galėjo būti išgąstis, 
ką padarys jos tėvas. Nors jis pats gyveno Karačyje, beveik 
per 6 000 kilometrų nuo Oslo, Ali Khuramo uošvis jau 
spėjo užsiundyti du advokatus ant policijos inspektorės 
Siorensen. Kad ir kaip būtų keista, šie pasirodė esą supra- 
tingi. Jie suprato, kad vyras, kuris slapta išvežė Amerikos 
prezidentę iš viešbučio kambario nešvarios patalynės 
dėžėje, turėtų pasiaiškinti. Jie rimtai linktelėjo, kai, įspėti 
dėl informacijos konfidencialumo, gavo susipažinti su 
nedidele tyrimo medžiagos dalimi. Vienas advokatų, pats 
kilęs iš Pakistano, vėliau trumpai ir negarsiai pasikalbėjo 
su Ali Khuramu urdu kalba. Pokalbis buvo veiksmingas. 
Khuramas nusišluostė ašaras ir mielai sutiko parodyti 
vietą rūsyje, kur pastatė valyti skirtą vežimėlį. 

Siljė Siorensen dar kartą žvilgtelėjo į architektūrinius 
pastato brėžinius. Buvo sunku susitvarkyti su didžiu- 
liais popieriaus lakštais. Su ja atvykęs konsteblis bandė 
prilaikyti už vieno galo, bet kietas susiraitęs popierius 
nepasidavė. 

- Jų čia nėra, - pasakė konsteblis ir pabandė užlenkti 
nereikalingą brėžinio dalį. 

- Bet ar mes tame koridoriuje? 

Siljė apsidairė. Nuo lubų sklindanti neoninė šviesa 
buvo aštri ir nemaloni. Ilgas koridorius vakarų pusėje 
baigėsi durimis į užpakalinius laiptus, vedančius į pirmą 
aukštą, per du aukštus virš jų. 

— Yra du rūsio planai, - pasakė vidutinio amžiaus vy- 
ras, nervingai kandžiodamas retus ūsus. - Tai žemiausiai 
esantis. Štai... Taip, mes esame tame koridoriuje. 

Jis buvo techninis viešbučio vadovas ir atrodė taip, 
tarsi būtų bedarantis į kelnes. Nesustodamas trepsėjo ir 
nepaliko ramybėje ūsų. 

- Bet jos nepažymėtos brėžiniuose, - pasakė Siljė, be 
galo skeptiškai žvelgdama į duris, tarsi jos būtų čia atsi- 
radusios paminant visus įstatymus ir taisykles. 

— Kokius brėžinius jūs turite? - paklausė techninis 
vadovas, stengdamasis rasti užrašytą datą. 

— Ką norite tuo pasakyti? - paklausė konsteblis, dar 
kartelį bandydamas tvarkingai sudėti didžiulius popie- 
riaus lakštus. 

— Kai jis paprašė mano mobiliojo telefono nume- 
rio, sakė esąs iš Slaptosios tarnybos, - aimanavo Ali 
Khuramas. - Aš juk negalėjau žinoti, kad... Jis man 
parodė asmens tapatybės kortelę ir viską! Tokį pat da- 
lykėlį, kaip per televiziją, su nuotrauka ir žvaigžde... 
Tą dieną jis man buvo sakęs, kad turėsiu ateiti iškart, 
kai jis paskambins. Iš karto, taip sakė jis! Jis buvo iš 
Slaptosios tarnybos ir taip toliau, taigi! Aš juk negalėjau 
žinoti, kad... 

- Supratęs, kas įvyko, tu privalėjai mums viską pa- 
pasakoti, - šaltai pasakė Siljė ir nusisuko nuo jo. - Tu 
nedelsdamas privalėjai pakelti aliarmą. Ar jūs ką nors 
suprantate štai čia? 

Pastarieji žodžiai buvo skirti vadovui. 

— Taip, bet mano žmona, - tęsė Ali Khuramas. - Aš 
buvau mirtinai išsigandęs dėl... Kas bus mano žmonai? 
Ar ji dabar turės išvykti? Ar ji negali?.. 

— Dabar mes dar kartą apie tai nekalbėsime, - pasakė 
Siljė ir kilstelėjo ranką. - Tu jau aiškiniesi keletą valandų. 
Nei tavo, nei tavo žmonos padėtis nepagerės, jei ir toliau 
įkyrėsi. Atsistok štai ten. Ir patylėk. 

Ji tiesmukai parodė vietą per keletą metrų nuo durų. 
Ali Khuramas nutrepeno koridoriumi. Užsidengęs ran- 
komis veidą, kažką murmėjo urdu kalba. Uniformuotas 
konsteblis nusekė įkandin. 

- Jūs turite ne tuos brėžinius, - galų gale pasakė tech- 
ninis vadovas. - Šie yra pirminiai. Noriu pasakyti, jie iš tų 
laikų, kai buvo statomas viešbutis. Jis buvo baigtas 2001 
metais. Tada šių durų čia nebuvo. 

Jis nusišypsojo tokia šypsena, kuri greičiausiai turėjo 
atrodyti nuginkluojanti - tarsi dabar, kai paaiškėjo ne- 
tikslių brėžinių paslaptis, nebūtų likę ko daugiau rūpintis 
durimis. 

- Ne tie brėžiniai, - sutrikusi pakartojo Siljė Sio- 
rensen. 

- Taip, - energingai pakartojo techninis vadovas. - 
Arba... tiesą sakant, šios durys iš viso nepažymėtos jo- 
kiuose brėžiniuose. Dėl operos statybos darbų, pamatų 
sprogdinimo ir panašiai mums buvo nurodyta įrengti 
duris, kad iš čia būtų galima pakliūti į automobilių sto- 
vėjimo aikštelę. Tuo atveju, jei kas nors... 

- Kokią stovėjimo aikštelę? - prislėgta paklausė Siljė 
Siorensen. 

- Tą, - pasakė techninis vadovas, rodydamas į sieną. 

- Tą? Tą? 

Siljė Siorensen buvo, kas retai pasitaiko, pertekusi 
pinigų policijos tarnautoja. Ji visada kiek įmanydama 
stengėsi nuslėpti savo didžiausią silpnybę: aroganciją, 

kurią lėmė aprūpinta vaikystė ir paveldėti turtai. Dabar 
ji sunkiai laikėsi. 

Techninis vadovas buvo kvailys. 

Švarkas atrodė neskoningai. Vyšninis, prastai gulin- 
tis. Kelnės ties keliais švietė. Ūsai atrodė juokingai. No- 
sis siaura, lenkta, primenanti paukščio snapą. Be to, jis 
prieš ją keliaklupsčiavo. Nepaisant situacijos rimtumo, 
jis visą laiką šypsojosi. Siljė Siorensen jautė beveik fizinį 
pasišlykštėjimą šiuo vyru ir, kai jis draugiškai uždėjo savo 
ranką jai ant dilbio, atitraukė ranką. 

- Tą, - pakartojo ji, bandydama sutramdyti tempe- 
ramentą. - Galbūt šioks toks netikslumas? Ką norite tuo 
pasakyti? 

- Centrinės stoties automobilių stovėjimo aikštelė, - pa- 
aiškino jis. - Visuomeninė stovėjimo aikštelė. Iš viešbučio į 
ją nėra jokio išėjimo. Reikia eiti aplinkui. Jei svečiai... 

- Jūs ką tik pasakėte, kad šios durys veda ten, - nu- 
traukė ji ir nurijo seiles. 

- Taip taip, - nusišypsojo jis. - Šios, taip! Bet jos ne- 
naudojamos. Mes tik gavome nurodymą. Kai jie, statyda- 
mi operą, turėjo sprogdinti ir... 

— Tai jūs jau sakėte, - vėl nutraukė ji ir perbraukė 
ranka per prastai suręstą durų staktą. - Kodėl čia nėra 
jokios rankenos? 

- Kaip jau sakiau, šių durų naudoti neplanuota. Mums 
tik buvo liepta padaryti išėjimą į automobilių stovėjimo 
aikštelę. Saugumo sumetimais mes nuėmėme rankeną. 
Ir, kiek man žinoma, jų lyg ir niekada nepažymėjo brė- 
žiniuose. 

Jis pasikasė sprandą ir pasilenkė. Siljė negalėjo suvokti, 
kaip durys gali būti naudojamos kaip atsarginis išėjimas, 

jei jų negalima atidaryti, bet ji daugiau nepajėgė apie tai 
mąstyti. Ji ištiesė ranką į durų rankeną su ant šono iš- 
pieštu viešbučio ženklu, kurią techninis vadovas išėmė 
iš didelio krepšio. 

— Raktą, - sukomandavo ji ir įkišo rankeną į jai skirtą 
vietą. 

Vadovas pakluso. Atrakinti pavyko per kelias sekun- 
des. Ji dirbo kruopščiai, kad nepaliktų pirštų atspaudų. 
Įvykio vietos tyrėjai jau buvo pakeliui, ketindami pati- 
krinti, ar vis dar likę pėdsakų. Ji atvėrė duris. Padvelkė 
rūškanas stovinčių automobilių ir išmetamųjų dujų kva- 
pas. Siljė Siorensen liko stovėti šiapus; ji nėjo į stovėjimo 
aikštelę. 

- Išvažiavimas štai ten, ar ne? 

Ji parodė į dešinę, rytų pusę. 

- Taip. Turėčiau pridurti... 

Jis dar plačiau šypsojosi ir jam tęsiant atrodė, tarsi 
nervingumas kiek atlėgo: 

- ..„kad Slaptoji tarnyba pati šią vietą patikrino. Viskas 
gerai. Jie netgi gavo atskirą rankeną ir raktą. Ir šių durų, 
ir lifto. Apskritai jie padarė įspūdingą darbą. Patikrino 
viešbutį nuo viršaus iki apačios keletą dienų prieš atvyks- 
tant prezidentei. 

- Kas gavo raktą ir rankeną? 

Siljė paklausė neatsigręždama. 

- Slaptoji tarnyba. 

-— Kas iš Slaptosios tarnybos? 

— Ne, kas... 

Techninis vadovas trumpai nusijuokė. 

- Šiame pastate jų knibždėte knibždėjo. Greičiausiai 
aš visų vardų neprisiminčiau. 

Pagaliau Siljė Siorensen atsigręžė. Ji užvėrė sunkias 
duris, užrakino, ištraukė rankeną ir įsidėjo ją ir raktą į 
savo krepšį. Iš šoninės kišenės ištraukė popieriaus lapą 
ir ištiesė techniniam vadovui. 

— O kaip šis? 

Vyriškis truputį prisimerkė ir nejudindamas kūno į 
priekį ištiesė galvą. Jis buvo panašus į grifą. 

- Tai jis! Vardus aš galiu užmiršti, bet niekada ne- 
pamirštu veidų. Galbūt tai profesinė liga.Viešbučių 
versle... 

- Ar esate visiškai tikras? 

- Žinoma! 

Techninis vadovas nusijuokė. 

- Aš jį gerai atsimenu. Labai malonus vyras. Tiesą sa- 
kant, jis čia buvo du kartus. 

- Vienas? 

Vyriškis pagalvojo. 

- Taaaip... 

Jis nutęsė galvodamas. 

- Jų buvo tiek daug. Bet aš beveik visiškai tikras, kad 
jis savarankiškai apžiūrėjo šią rūsio dalį. Savaime supran- 
tama, man dalyvaujant. Aš asmeniškai... 

- Puiku, - pasakė Siljė ir įsidėjo Džefrio Hanterio 
nuotrauką atgal į krepšį. - Ar kas nors po to buvo čia 
užsukęs? 

— Ką jūs turite omenyje, sakydama „po to“? Po din- 
gimo? 

- Taip. 

- Ne, - vilkindamas pasakė techninis vadovas. - Pa- 
stebėjus, kad prezidentės nebėra, visas pastatas buvo 
kruopščiai patikrintas. Žinoma, aš nesu visiškai tikras, 

nes sėdėjau kabinete su policijos inspektoriumi ir viską 
kontroliavau lygindamas su šiais brėžiniais... 

Ranka mostelėjo į brėžinius, kyšančius iš Siljės krepšio. 

— ...ir daviau įvairius nurodymus. Be to, rūsio aukštas 
buvo uždarytas. 

— Uždarytas? Rūsys? 

- Taip, žinoma. 

Jis reikšmingai šypsojosi. 

- Saugumo sumetimais... 

Sakinys nuskambėjo kaip mantra, kurią jis kasdien 
kartojo šimtus kartų, ir todėl šioji visiškai prarado savo 
prasmę. 

— ...apatinis rūsys buvo uždarytas gerokai prieš at- 
vykstant prezidentei. Aš supratau, kad Slaptoji tarnyba 
norėjo... iki minimumo sumažinti riziką. Jie taip pat 
uždarė vakarinio sparno dalis. Be to, aštunto ir devinto 
aukštų dalis. Tai yra vadinama minimal risk... minimizing 
risk... 

Jis bergždžiai ieškojo naujai išmoktų angliškų žo- 
džių. 

- Rizikos zonos minimalizavimas, - patenkintas pasa- 
kė norvegiškai. - Tai visiškai įprasta. Tuose sluoksniuose. 
Labai protinga. 

— Taigi policijai tiesiog nebuvo reikalo čia eiti, - lėtai 
ištarė Siljė. - Turiu omenyje, iš karto po pagrobimo. 

- Ne... 

Jis vėl nebuvo tikras, kokį atsakymą ji troško išgirsti. 
Įtemptai spoksojo į ją, nerasdamas atsakymo. 

- Taigi visas aukštas buvo uždarytas. Užrakintas. Liftas 
žemyn iki čia leidžiasi tik su raktu. Joks svečias nenusi- 
leis, jūs aiškiai tai suprantate. Techninė įranga ir... Taip, 

jūs suprantate. Slaptoji tarnyba, žinoma, turėjo raktus, 
bet daugiau niekas. Niekas, išskyrus mane ir tuos mano 
darbuotojus, kurie... 

- Ar tyrimas buvo atliekamas remiantis šiuo planu? - 
paklausė Siljė Siorensen ir paėmė popierius, kyšančius iš 
savo krepšio. 

- Ne. Šie brėžiniai yra pirminiai. Mes naudojome pa- 
čius naujausius, į kuriuos įtraukti rekonstruoti prezidento 
apartamentai. Bet rūsio brėžiniai tie patys, kaip ir anks- 
čiau, taigi tas aukštas, kurio brėžinius turite... 

Jis dūrė pirštu į jos krepšio pusę. 

- Jis juk visiškai toks pat. Rūsys. Abiejuose brėžinių 
variantuose. 

- Ir nė viename jų nepažymėtos šios durys, - dar kartą 
pasakė Siljė, tarsi visa tai būtų buvę per daug blogai, kad 
būtų tiesa. 

— Mes bendradarbiaujame su policija, - patikino tech- 
ninis vadovas. - Glaudus ir puikus bendradarbiavimas ir 
prieš, ir po pagrobimo. 

Viešpatie Dieve, - pagalvojo Siljė ir nurijo seiles. - 
Mūsų buvo per daug. Daugybė žmonių ir beprotiška mai- 
šatis. Rūsys buvo atitvertas ir užrakintas. Brėžiniuose ne- 
pažymėtas joks išėjimas. Jie ieškojo kelio pabėgti, o viskas 
aplink buvo absoliutus chaosas. Mes neradome durų, nes 
jų neieškojome. 

- Arjau galiu važiuoti namo? - paprašė Ali Khuramas, 
tebestovėdamas už kelių metrų, prie pat mūro sienos. - 
Gal dabar jau galėčiau eiti? 

— Tokie kaip tu mane nuolat stebina, - susierzinusi tarė 
Siljė Siorensen, nenuleisdama akių nuo praradusio viltį 
vyro. - Jūs nieko nesuprantate, ką? Ar tu tikrai manai, kad 

gali padaryti bet kokį nusikaltimą ir paskui gauti leidimą 
grįžti namo pas savo madam, tarsi nieko nebūtų nutikę? 
Ar tu tikrai taip manai? 

Ji žengė žingsnį jo link. Ali Khuramas nieko nesakė. Jis 
vogčiomis žvilgtelėjo į konsteblį. Aukštasis policininkas 
buvo vardu Khalidas Mushtakas, prieš porą metų baigęs 
Policijos akademiją kaip geriausias kurso studentas. Jo 
akys susiaurėjo, o Adomo obuolys išdavė, kad sunkiai 
nurijo seiles. Tačiau jis nieko nesakė. 

— Su tokiais kaip tu, - skubiai pasakė Siljė, ore nupieš- 
dama dideles kabutes. - ...taigi aš neturėjau omenyje to- 
kių kaip tu. Aš turėjau minty... žmones, kurie nesupranta 
mūsų sistemos. Kurie nesuvokia, kaip... 

Ji nutilo. Vienintelis girdimas garsas buvo vienodas 
gaudimas, sklindantis nuo didžiulio ventiliacijos vamz- 
džio palubėje. Techninis vadovas pagaliau nustojo šyp- 
sotis. Ali Khuramas daugiau nešniurkščiojo. Khalidas 
Mushtakas spoksojo į policijos inspektorę netardamas 
nė žodžio. 

- Apgailestauju, - pagaliau pasakė Siljė Siorensen. - Aš 
apgailestauju. Siaubingai kvailai pasakyta. 

Ji ištiesė ranką konstebliui. 

Šis jos nepaėmė. 

- Ne manęs turite atsiprašyti, - vangiai tarė jis, areštuo- 
tajam dėdamas antrankius. - Štai šio vyruko. Bet jūs dar 
turėsite daugybę progų. Spėju, kad jis kurį laiką pasėdės. 

Jo šypsena, kuria ją apdovanojo suimtajam dėdamas 
antrankius, nebuvo nei šalta, nei pajuokianti. Ji buvo ku- 
pina užuojautos. 

Siljė Siorensen negalėjo prisiminti, kada būtų jau- 
tusis dar didesnė kvailė. Tačiau blogiau buvo tai, kad iš 

viešbučio „Opera“ buvo galima pasprukti keliu, kurio 
niekas nežinojo, išskyrus nusižudžiusį Slaptosios tarny- 
bos agentą. 

Veikiausiai iš gėdos, - pamanė jausdama, kaip nukaitę 
jos pačios skruostai. 

Blogiausia vis dėlto tai, kad užtruko ilgiau nei pusan- 
tros paros, kol jį rado. 

- Prakeiktos durys, - sumurmėjo moteris, kuri pa- 
prastai niekuomet nesikeikdavo. 

Ji pakilo laiptais paskui Khalidą Mushtaką. 

- Mes užtrukome keturiasdešimt valandų, kol radome 
sumautas duris. Ko dar mes neradome? 

- Durys. Buvo rastos durys. 

Vorenas Skifordas ranka užsidengė akis. Plaukai atro- 
dė drėgni, tarsi jis ką tik būtų juos plovęs. Kostiumą buvo 
pakeitęs džinsais ir tamsiai mėlynu plačiu megztiniu. Ant 
krūtinės didžiosiomis raidėmis puikavosi užrašas YALE. 
Batai atrodė esantys iš tikros gyvatės odos. Su šiais drabu- 
žiais jis atrodė vyresnis, nei vilkėdamas kostiumą. Laisvas 
megztinis leido aiškiau pastebėti glembančią kaklo odą. 
Įdegusi oda neatrodė šviežia ir sportiška. Priešingai; jau- 
natviški drabužiai jo figūrai teikė tam tikro nenatūralumo, 
ir tai, kad oda šiuo metų laiku buvo nenatūraliai įdegusi, 
tik jį paryškino. Jis sėdėjo užmetęs vieną koją ant kitos, 
ir viršutinio bato galas nervingai sūpavo. Be to, atrodė, 
tarsi jis būtų beveik beužsnūstąs. Alkūne atsirėmęs į kėdės 
porankį, jis sėdėjo pusiaugulomis. 


292 


— Durys, kurias, kaip įrodyta, patikrino Slaptoji tar- 
nyba, - tarė Ingvaras Stubio. - Būtent Džefris Hanteris. 
Kada pastebėjote, kad jis dingo? 

Vorenas Skifordas lėtai išsitiesė. Tik dabar Ingvaras 
pastebėjo, kad vyriškis nemaloniai įsipjovė. Kraujas pra- 
sisunkė pro užklijuotą pleistrą prie pat kairės ausies. Los- 
jono po skutimosi kvapas buvo mažumėlę per stiprus. 

- Jis pranešė, kad susirgo, - galų gale pasakė ameri- 
kietis. 

- Kada? 

- Gegužės 16-osio0s rytą. 

- Taigi jis buvo čia prieš prezidentei atvykstant į Nor- 
vegiją? 

- Taip. Buvo atsakingas už viešbučio saugumą. Jis čia 
atvyko 13-tą dieną. 

Policijos viršininkas Bastesenas šaukšteliu pamaišė 
kavą. Jis kaip užburtas sėdėjo ir stebėjo puodelyje besi- 
sukantį verpetą. 

- Aš maniau, kad tie vyrai visiškai nepaperkami, - 
sumurmėjo jis norvegiškai. - Nekeista, kodėl mes atsi- 
dūrėme aklavietėje. 

— Pardon me, - pasakė Vorenas Skifordas, aiškiai su- 
iFZĘS. 

- Taigi, jis pranešė, kad susirgo, - skubiai pasakė In- 
gvaras. - Liga turėjo būti gana rimta, ar ne? Tai, kad už 
prezidentės viešbučio saugumą atsakingas asmuo praneša 
esąs susirgęs likus dvylikai valandų iki atvykstant subjek- 
tui, yra retenybė. Manau, kad... 

- Slaptoji tarnyba turėjo pakankamai žmonių, - nu- 
traukė Vorenas. - Be to, viskas vyko pagal grafiką. Vieš- 
butis buvo apžiūrėtas, planai parengti, teritorijos dalys 

atitvertos, sistema funkcionavo. Slaptoji tarnyba niekada 
nedirba atmestinai. Dažniausiai ji yra parengusi atsargi- 
nių variantų, kad ir kokie neįtikimi jie atrodytų. 

- Reikia pasakyti, kad čia jie buvo aplaidūs, - pasakė 
Ingvaras. - Jei jau vienas jūsų specialiųjų agentų dalyvauja 
JAV prezidentės pagrobime. 

Kambaryje tapo tylu. Saugumo tarnybos vadovas 
Pėteris Salhiusas atsuko kolos buteliuko kamštelį. Terjė 
Bastesenas galų gale pastatė kavos puodelį. 

— Mes į tai žiūrime labai rimtai, - galų gale pasakė jis, 
bandydamas pagauti amerikiečio žvilgsnį. - Jūs turėjote 
labai seniai suprasti, kad čia įsipainiojęs vienas jūsiškių. 
Ir kad jūs... 

— Ne, - šiurkščiai nutraukė Vorenas. - Mes ne... 

Jis stabtelėjo. Vėl ranka perbraukė akis. Atrodė, tarsi 
sąmoningai jas slėptų. 

- Iki vakar gerai įdienojus Slaptoji tarnyba nežinojo, kad 
Džefris Hanteris dingęs, - pasakė jis po tokios ilgos pauzės, 
kad sekretorė spėjo atnešti dar vieną apyšiltę picą ir dėžę 
mineralinio vandens. - Jie ir taip turėjo apie ką galvoti. Beje, 
liga atrodė rimta. Prolapsas. Vaikinas negalėjo pasijudinti. 
Gegužės 16-osios rytą jie bandė jį prikimšti skausmą mal- 
šinančių vaistų, bet jis pajėgė tik gulėti lovoje ir snausti. 

- Bent jis taip sakė. 

Vorenas pažvelgė į Ingvarą ir silpnai linktelėjo. 

- Būtent tai jis pasakė. 

- Ar jį apžiūrėjo gydytojas? 

- Ne. Mūsų darbuotojai turi daug medicinos žinių. 
Prolapsas yra prolapsas, ir nedaug ką čia padarysi, išsky- 
rus poilsį ar operaciją. Operacijos būtų tekę palaukti, ko! 
baigsis prezidentės vizitas. 

- Rentgeno tyrimas būtų jį demaskavęs. 

Užuot atsakęs, Vorenas palinko ties pica, nežymiai 
suraukė nosį ir jos net neparagavo. 

- Jeigu kalbėtume apie FTB, - pasakė jis, imdamas 
buteliuką vandens, - ...mes nežinojome nieko, kol jūs man 
parodėte vaizdo medžiagą. Šiandien popiet. Vėliau, savai- 
me suprantama, mes atlikome savo tyrimus. Palyginti su 
tuo, ką išsiaiškino Slaptoji tarnyba... 

Vorenas pakilo ir nuėjo prie lango. Jie sėdėjo policijos 
viršininko kabinete, septintame Centrinės policijos būsti- 
nės aukšte, iš kurio buvo regėti įspūdingas tamsios gegu- 
žės nakties vaizdas. Šviesos, sklindančios iš žiniasklaidos 
miestelio, įsikūrusio pievelėje apačioje, dabar buvo sti- 
presnės ir jų vis daugėjo. Iki tamsiausio paros meto buvo 
likusi valanda, tačiau pieva skendėjo dirbtinėje šviesoje. 
Alėjos medžiai, išsirikiavę iki pataisos darbų kalėjimo, 
atrodė kaip siena, skirianti nuo kitoje parko pusėje kara- 
liaujančios tamsos. 

Jis atsigėrė truputį vandens, bet nieko nepasakė. 

- Ar tai negalėjo paprasčiausiai būti pinigų klausimas? - 
tyliai paklausė Pėteris Salhiusas. - Pinigai šeimai? 

- Tai dar nebūtų taip blogai, - pasakė Vorenas, žvelg- 
damas į savo atvaizdą lange. - Tai dėl vaikų. Gyvena- 
mųjų namų rajone tarp Baltimorės ir Vašingtono dabar 
sėdi visiškai netekusi vilties našlė, suprasdama, kad ir ji, 
ir jos vyras padarė kažką siaubinga. Jie turi tris vaikus. 
Jauniausias yra autistas. Jam einasi gerai, turint omeny 
jo būklę. Jis mokosi pagal specializuotą programą. Ši yra 
brangi, ir Džefris Hanteris, tikėtina, turėjo labai taupyti, 
kad kaip nors sudurtų galą su galu. Bet jis niekada nėra 
neteisėtu būdu uždirbęs pinigų. Nėra nieko, kas leistų taip 

manyti. Tačiau per pastaruosius du mėnesius berniukas 
tyliai ir ramiai buvo du kartus pagrobtas. Abu kartus jis 
vėl atsirado dar nepaskelbus paieškos, bet jau gerokai 
po to, kai tėvai būdavo puolę į paniką. Įspėjimas buvo 
aiškus: Osle elkis taip, kaip reikalaujama, kitaip berniuko 
nebepamatysi. 

Pėteris Salhiusas atrodė nuoširdžiai šokiruotas, kai 
paklausė: 

- Bet ar patyrusį Slaptosios tarnybos agentą būtų pavei- 
kę tokie dalykai? Ar jis negalėjo tiesiog pasirūpinti šeimos 
apsauga? Jei kas nors pajėgtų atsispirti tokiam grasinimui, 
tai tik valstybės agentas? 

Vorenas tebestovėjo nugara į juos. Balso tonas buvo 
ramus, tarsi ši istorija jo nebūtų galėjusi sujaudinti. 

- Pirmą kartą berniukas buvo paimtas iš mokyklos. 
Iš esmės tai neįmanoma. Ir valstybinės, ir ypač, kaip šiuo 
atveju, privačios mokyklos rūpinasi vaikų saugumu. Bet, 
kaip matome, kažkam tai pavyko. Berniukas buvo slapta 
išsiųstas pas seną motinos mokyklos draugę į Kaliforniją. 
Ten jis buvo mokomas namuose ir niekas, net jo broliai, 
nežinojo, kur jis. Vieną popietę jis ir iš ten dingo. Jo ne- 
buvo keturias valandas, ir nei motinos draugė, nei kas 
nors kitas negalėjo paaiškinti, kaip tai galėjo nutikti. Bet 
įspėjimas buvo aiškus kaip diena. 

Trumpai sausai nusijuokęs, Vorenas pagaliau atsisuko 
ir grįžo prie savo kėdės. 

— Jie vis tiek būtų radę berniuką. Džefris Hanteris 
nemanė, kad turi pasirinkimą. Tačiau, suprantamas daly- 
kas, jis negalėjo gyventi po tokios išdavystės. Gėda. Jam 
juk buvo visiškai aišku, kad anksčiau ar vėliau paaiškės, 
jog jis įsipainiojęs. Kad kam nors kils mintis patikrinti 

vaizdo juostą nuo tos akimirkos, kai buvo įvykdytas pa- 
grobimas. 

- Taigi jis klajojo Oslo gatvėmis, kol pakankamai vė- 
lai įsėdo į autobusą, vežantį į miško pusę, - apibendri- 
no Bastesenas. - Ten jis paėjėjo truputį toliau, pasislėpė 
griovyje ir nusišovė iš tarnybinio pistoleto. Jis negalėjo 
jaustis gerai, vargšelis. Eidamas Skaro kryptimi žinojo, 
kad gyventi liko vos keletas minučių. Kad jis daugiau 
niekada negalės... 

Ingvaras, girdėdamas policijos viršininko atminimo 
kalbą, pajuto, kaip skruostus išmušė silpnas raudonis, ir 
skubiai nutraukė: 

— Ar Džefrio Hanterio savižudybe galima paaiškinti 
tai, kad mes nieko neišgirdome iš pagrobėjų? Juk aparta- 
mentuose paliktame raštelyje jie rašė, kad susisieks. 

— Aš tuo abejoju, - pasakė Vorenas. - Kadangi Džefris 
Hanteris iš tiesų buvo ne kas kitas, kaip tik įrankis. Nėra vi- 
siškai jokių, net mažiausių įtarimų, kad jis būtų įsipainiojęs 
į ką nors daugiau nei prezidentės išvežimą iš viešbučio. 

— Aš noriu jums truputį paprieštarauti, - tarė Ingva- 
ras. - Informacija apie prezidentės drabužius turėjo pa- 
sklisti iš vidaus. 

- Ką norite tuo pasakyti? Drabužiai? 

- Tie du automobiliai, kurie važinėjosi aplinkui... 

Ingvaras kilstelėjo du pirštus ir nutilo. 

- Beje, mes radome ir antro automobilio vairuotoją. 
Mes iš jo sužinojome ne ką daugiau nei iš Gerhardo Skrio- 
derio. Toks pats lowlife*" niekšas, tas pats elgesys, toks pat 
didžiulis užmokestis. 


*?  Padugnė (angl). 

- Bet drabužiai, - pakartojo Vorenas. - Kas su jais? 

- Raudonas švarkas, mėlynos elegantiškos kelnės. 
Balta šilkinė palaidinė. JAV ir Norvegijos nacionalinės 
spalvos. Kad ir kas būtų pagrobėjai, jie turėjo žinoti, ką 
ji ketina vilkėti. Šios antrininkės vilkėjo tokius pačius 
drabužius. Nevisiškai vienodus, bet jos buvo pakankamai 
panašios, kad pavyktų atitraukti dėmesį. Mes praradome 
neapsakomai daug laiko ir jėgų, ieškodami šešėlių. 

Ingvaras atsikvėpė, luktelėjo ir tęsė: 

- Aiškus daiktas, kad ponia prezidentė vyksta vizitų 
kartu su savo kirpėja ir stiliste. Ką sako jos? 

Vorenui Skifordui akivaizdžiai iškilo sunkumų. Ne- 
išraiškingas veidas, kuriuo prisidengęs galėdavo meluoti 
nemirksėdamas, tapo prislėgtas ir pavargęs. Burna atro- 
dė siauresnė, ir Ingvaras pastebėjo, kaip veido raumenys 
įsitempė. 

— Tiesą sakant, man padarė nemažą įspūdį tai, kaip 
jūs sugebate mus visą laiką nuvertinti, - tyliai pasakė In- 
gvaras. - Ar jūs nemanote, kad mes seniausiai buvome 
iškėlę šią problemą? Ar netikite, kad gana seniai nuogąs- 
tavome, jog tai turėjo būti inside job“*? Ar nesuprantate, 
kad jūs, žaisdamas Misterį Paslaptį, pylėte benziną būtent 
į šį laužą? 

- Informacija apie prezidentės drabužius įvesta kom- 
piuterinėje sistemoje, - negarsiai atsakė Vorenas. 

- Ir prie jos gali kiekvienas prisijungti? 

- Ne. Bet jos sekretorė gali su ja susipažinti. Jos 
puikūs santykiai su Džefriu Hanteriu. Jie tiesiog yra... 
buvo draugai. Gegužės pradžioje per neformalius pietus 


* Kas nors iš jos aplinkos (angl.). 

Baltuosiuose rūmuose jie kalbėjosi apie šią... Valstybės 
dienos šventę, kurią švenčiate savo šalyje. Savaime su- 
prantama, mes apklausėme sekretorę, bet ji niekaip negali 
prisiminti, kuris iš jųdviejų pradėjo kalbėti šia tema. Šiaip 
ar taip, paaiškėjo, kad prezidentė nusipirko daug naujų 
drabužių savo pirmojo užsienio vizito proga. Be kita ko, 
švarką, kurį vilkės per Valstybės dienos šventę. Jis turėjo 
būti būtent tokio pat raudonumo, kaip Norvegijos vėlia- 
vos spalva. Kažkas buvo informavęs, kad jūs esate gana... 
jautrūs tokiems dalykams. 

Veidu perbėgo šypsnys, bet niekas į jį neatsakė tuo 
pačiu. 

- Ojūs esate šimtu procentų tikras, kad į tai nėra įsi- 
painioję ir daugiau jūsiškių? Kad Džefris Hanteris veikė 
vienas? 

- Tokie tikri, kiek tik tai įmanoma, - tarė Vorenas 
Skifordas. - Tačiau su visa pagarba noriu pareikšti, kad 
man ne visai patinka tai, kaip pakrypo šis susitikimas. Aš 
čia ne tam, kad man prikaišiotumėte. Aš čia esu tam, kad 
suteikčiau jums reikalingą informaciją, kuri padėtų rasti 
prezidentę Bentley. Ir, savaime suprantama, išgirsti, kiek 
toli pažengėte tirdami bylą. 

Kai jis ištiesė nugarą, balse buvo girdėti ironijos gai- 
delė. Terjė Bastesenas atsikrenkštė ir vėl pastatė ant stalo 
savo amžinąjį kavos puodelį, ketindamas kažką sakyti. 
Ingvaras jį aplenkė. 

- Nebandykite, - tarė jis. 

Balsas buvo gana draugiškas, bet akys susiaurėjo tiek, 
kad Vorenas sumirksėjo. 

- Iš mūsų pusės jūs gaunate visą informaciją, - tarė 
Ingvaras.- Mes informuojame jus iškart, kai tik pavyksta 

jus rasti. O tai, beje, dažnai būna sudėtinga. Mes turime 
du tūkstančius pareigūnų... 

Jis nustebęs stabtelėjo, tarsi iki šios akimirkos nebuvo 
visiškai suvokęs šio didžiulio skaičiaus. 

— „.„dirbančių su šia byla, tik jie priklauso skirtingoms 
policijos organizacijoms. Be to, savaime suprantama, yra 
departamentai, direkcijos, tam tikru mastu kar... 

- Mes iš viso turime šešiasdešimt du tūkstančius ame- 
rikiečių, - nutraukė Vorenas, nekeldamas balso. - ...kurie 
šią akimirką bando išsiaiškinti, kas pagrobė prezidentę. 
Be to... 

— Tai ne varžybos! 

Visi sužiuro į Pėterį Salhiusą. Dabar jau jis pakilo. In- 
gvaras su Vorenu persimetė žvilgsniais kaip du mokyklos 
kieme besikivirčijantys berniukai, direktoriaus pagauti 
nusikaltimo vietoje. 

— Niekas neabejoja, kad tai svarbiausia užduotis abiem 
šalims, - tarė Salhiusas; balsas buvo dar niūresnis nei 
paprastai. - Ir kad jūs, amerikiečiai, neabejotinai ieškote 
didesnės konspiracijos ir sąsajų. Kalbant apie keitimąsi 
informacija ir žiniomis, CŽV, FTB ir NSA per pastarąją 
parą suformavo gana naują... poziciją, jei taip galėčiau pa- 
vadinti. Švelniai tariant, ji neproduktyvi, bet mums vis tiek 
nesunku suprasti, kuria kryptimi jūs dirbate. Žvalgybos tar- 
nybos visoje Europoje stebi viską, kas vyksta. Mes taip pat 
turime savo šaltinių, apie kuriuos jūs neabejotinai žinote. 
Ir, savaime suprantama, tik laiko klausimas, kada pačių JAV 
žurnalistai sužinos apie jūsų naudojamus metodus. 

Vorenas nemirksėjo. 

- Tai jūsų problema, - tarė Salhiusas, gūžtelėdamas 
pečiais. - Taip, kaip aš suprantu mūsų gautus duomenis, 

ir palyginti su tuo, ko jūs nepajėgėte nuslėpti nuo vie- 
šumos... 

Jis pasilenkė ir iš aplanko, gulinčio ant žemės prie kė- 
dės, nuo kurios buvo pakilęs, išėmė dokumentą. 

- Stiprus oro transporto ribojimas, - perskaitė jis. - 
Visiškas oro transporto iš tam tikrų šalių, kurių dauguma 
musulmoniškos, sustabdymas. Didelis darbuotojų skai- 
čiaus sumažinimas valstybės įstaigose. Kuriam laikui 
uždaromos mokyklos. 

Jis mostelėjo popieriaus lapu, paskui vėl jį įsidėjo į 
aplanką. 

- Taip galėčiau tęsti ir toliau. Viso šio sujudimo esmė 
yra akivaizdi. Jūs laukiate kitų atakų. Daug didesnių nei 
Amerikos prezidentės pavogimas. 

Vorenas Skifordas pravėrė burną ir pakėlė rankas. 

- Pasilaikykite protestus sau, - pasakė Norvegijos 
Saugumo tarnybos vadovas; jo žemas balsas virpėjo nuo 
tramdomo pasipiktinimo. - Aš galiu pasakyti tą patį, ką 
sakė Stubio: nenuvertinkite mūsų. 

Didžiulis smilius buvo vos per keletą centimetrų nuo 
amerikiečio nosies. 

- Jūs turite prisiminti, jūs turite prisiminti... 

Vorenas suraukė antakius ir atitraukė galvą. Salhiusas 
prisiartino dar arčiau. Pirštas virpėjo. 

— ..„kad tai mes, Norvegijos policija, turime šansų 
ištirti šią bylą. Šią konkrečią bylą. Tai mes ir tik mes tu- 
rime galimybę ištirti, kaip visiškai konkretus veiksmas, 
Amerikos prezidentės išgabenimas iš jos viešbučio kam- 
bario Osle... kad kažkas panašaus apskritai galėjo įvykti. 
Suprantate? 

Vorenas sėdėjo visiškai ramus. 

— Taigi dėl mūsų jūs galite sau ir toliau stengtis, ban- 
dydami šį veiksmą įžiūrėti platesnėje perspektyvoje. Su- 
pratote??! 

Vyras beveik nepastebimai linktelėjo. Sunkiai kvėpuo- 
damas, Salhiusas atitraukė ranką ir tęsė: 

- Nesuvokiama, kad jūs ne tik atsisakote mums padėti, 
bet dar ir tyčiomis kenkiate tyrimui neteikdami mums to- 
kios svarbios informacijos apie tai,jog paslaptingai dingo 
Slaptosios tarnybos agentas. 

Jis sustojo tiesiai priešais amerikietį. 

- Jei sena pasivaikščioti išėjusi moteris nebūtų klai- 
džiodama Nūrmarkoje atsidūrusi prie griovio ir be są- 
monės pargriuvusi už kelių metrų, mes vis dar būtume 
ieškoję kostiumuoto vyriškio. Mes vis dar nebūtume tu- 
rėję nė menkiausio supratimo apie... 

Pėteris Salhiusas atsikrenkštė ir stabtelėjo, tarsi būtų 
turėjęs suimti save į rankas, kad neįpyktų iš tiesų. 

- Bendradarbiaudamas su policijos viršininku Bas- 
tesenu, mūsų teisingumo ir užsienio reikalų ministrais 
aš išsiunčiau oficialų skundą jūsų vyriausybei, - nesi- 
sėsdamas tęsė Pėteris Salhiusas. - O jo kopiją - Slaptajai 
tarnybai ir FTB. 

- Bijau, - vangiai tarė Vorenas, - ...kad mano vyriau- 
sybei, FTB ir Slaptajai tarnybai yra ko jaudintis ir dėl 
rimtesnių dalykų nei jūsų skundas. Bet, žinoma... Be my 
guest!?? Aš negaliu jums uždrausti susirašinėti su kitais, 
jei jūs tokiems dalykams turite laiko. 

Jis staiga pakilo ir čiupo kariškai žalią sportinį švarką, 
kuris gulėjo permestas per kėdės atkaltę. 


* Prašom! (Angl.) 

— Tuomet aš čia, šiaip ar taip, baigiau, - šypsodamasis 
pasakė jis. - Gavau, ko man reikėjo. O ir jūs juk šį bei tą 
sužinojote. Kitaip sakant, vaisingas susitikimas. 

Kiti trys kambaryje buvę vyrai buvo tokie apstulbę 
dėl šio netikėto išėjimo, kad nesuskubo ką nors pasakyti. 
Vorenui Skifordui teko paliesti Salhiuso ranką, kad šis 
pasitrauktų į šalį. 

- Beje, - perėjęs kambarį pasakė amerikietis ir atsi- 
suko; niekas iš likusiųjų vis dar nebuvo sugalvojęs nieko 
protingo pasakyti. - Jūs klystate kalbėdami apie tai, kas 
gali ištirti bylą. Šią konkrečią bylą, kaip jūs ją pavadinote. 
Tarsi pagrobimas apskritai gali būti atskirtas nuo motyvų, 
planavimo, padarinių ir konteksto. 

Jis plačiai šypsojosi. Akys toli gražu nebuvo draugiškos. 

- Tas, kas rastų prezidentę, - pridūrė jis. - Tas turėtų 
galimybę ištirti bylą. Visą bylą. Deja, aš kuo toliau, tuo 
labiau abejoju, kad tai būsite jūs. Tai kelia nerimą... 

Jis įsistebeilijo tiesiai į Salhiusą. 

- ...mano vyriausybei, FTB ir Slaptajai tarnybai. Bet 
kuriuo atveju linkiu sėkmės. Labanakt. 

Durys trinktelėjo jam už nugaros, mažumėlę per 
stipriai. 

- Mes radome prezidentę, - sušnibždėjo Inger Johanė 
Vik. - Tai yra visiškai... 

Ji nežinojo, ką sakyti, ir pajuto, kad norėtų kikenti. 
Kadangi tai būtų buvę beveik tas pat, kaip juoktis laido- 
tuvėse, ji pabandė suimti save į rankas. Iš akių vėl pradėjo 

riedėti ašaros. Ji jautėsi visiškai išsekusi, ir visos šios situ- 
acijos absurdiškumas nemažėjo, nes Hanė nepalaužiamai 
laikėsi savo požiūrio nieko neinformuoti. Inger Johanė 
išbandė viską: nuo protingų ir argumentuotų maldavimų 
iki aiškių grasinimų. Niekas negelbėjo. 

- Tokia moteris kaip Helen Bentley geriausiai žino 
pati, - negarsiai pasakė Hanė ir atsargiai apklojo prezi- 
dentę pledu. - Padėk man truputėlį, prašau. 

Helen Bentley kvėpavimas buvo taisyklingas ir sun- 
kus. Hanė pridėjo du pirštus jai prie riešo ir žvilgtelėjo 
į rankinį laikrodį. Lūpos judėjo nebyliai skaičiuodamos, 
paskui ji atsargiai padėjo prezidentės ranką atgal ant 
jos klubo. 

- Vienodas ir normalus ramybės būsenos pulsas, - 
sušnibždėjo ji. Tiesą sakant, aš nemanau, kad ji nualpo. Ji 
užmigo. Mirtinai nuvargusi. Visiškai išsekusi ir psichiškai, 
ir fiziškai. 

Ji tyliai išriedėjo į kitą svetainę. Pakeliui užgesino balsu 
valdomą šviesą: 

- Tamsu! 

Lempos lėtai pritemo, kol užgeso visiškai. Inger Joha- 
nė nusekė paskui Hanę ir uždarė duris. Ši svetainė buvo 
mažesnė. Joje degė didžiulis dujinis židinys su plieniniais 
rėmais, nuo jo skleidžiamos šviesos kambaryje šoko še- 
šėliai. Inger Johanė atsisėdo į šezlongą ir atrėmė galvą į 
minkštą jo atkaltę. 

- Helen Bentley skubiai nereikia gydytojo, - tarė Hanė 
ir sustabdė vežimėlį šalia šezlongo. - Bet dėl viso pikto 
mes kartą per valandą turėtume ją truputį pajudinti. Jai 
gali būti nedidelis smegenų sukrėtimas. Aš galiu budėti 
pirmoji. Kada paprastai Ranhilda pradeda busti? 

- Apie šešias, - atsakė Inger Johanė ir nusižiovavo. 

- Tuomet aš budėsiu pirmoji. Taigi tu bet kuriuo atveju 
galėsi nusnūsti bent keletą valandų. 

- Puiku. Ačiū. 

Bet Inger Johanė nepakilo. Ji įsižiūrėjo į liepsnas, šo- 
kančias tarp dirbtinių malkų. Jos ją beveik hipnotizavo; 
apačioje grakščiai besiplaikstančios mėlynos liepsnos 
virto geltonai oranžine ugnimi. 

- Žinai ką, - tarė ji, jausdama Hanės kvepalų dvelks- 
mą. - Aš nemanau, kad kada nors esu sutikusi panašų 
žmogų. 

- Tokį kaip aš, - nusišypsojo Hanė ir pažvelgė į ją. 

Inger Johanė trumpai nusijuokė, gūžtelėjo pečiais ir 
atsakė: 

— Taip pat panašų į tave, bent jau ligi šiol. Bet šią aki- 
mirką aš galvojau apie Helen Bentley. Aš taip gerai prisi- 
menu rinkimų kampaniją. Turiu omeny, aš visuomet po 
truputį seku... 

- Po truputį seku, - nutraukė Hanė Vilhelmsen kiken- 
dama. - Tu nesveikai domiesi amerikiečių politika! Man 
atrodė, kad aš esu nesveikai susižavėjusi šia šalimi, bet tu 
mane pranoksti visa galva. Ar nori... 

Ji pakreipė galvą. Atrodė, tarsi svarsto, ar klausimas 
nekirs svarbios ribos tarp draugiškumo ir palankumo. 

- Ar nebūtų puiku išgerti taurę vyno? - vis dėlto pa- 
klausė ji, bet ėmė gailėtis. - Beje, tai kvaila mintis. Taip 
vėlai. Pamiršk. 

- Būtų nuostabu, - nusižiovavo Inger Johanė. - Taip, 
ačiū. 

Hanė vežimėliu nuriedėjo iki spintos, įmontuotos į 
sieną. Ji atidarė ją lengvai spustelėdama durų paviršių 

ir neabejodama išėmė raudonojo vyno butelį, ant kurio 
puikavosi tokia etiketė, kad Inger Johanė tik išsižiojo. 

— Neimk jo, - skubiai ištarė ji. - Mes juk gersime tik 
po taurę! 

- Vynas - tai Nefisės sumanymas. Ji tik apsidžiaugs 
pamačiusi, kad ir aš išgėriau puikaus vyno. 

Ji atkimšo butelį, įsispraudė jį tarp šlaunų, paėmė dvi 
taures su kojelėmis, kurias atsargiai pasidėjo ant kelių, 
uždarė duris ir grįžo. Tuomet abiem dosniai pripildė 
taures. 

- Iš tiesų juk tikras stebuklas, kad ją išrinko, - pasakė 
Inger Johanė ragaudama. - Fantastiška. Norėjau pasakyti, 
vynas! 

Ji kilstelėjo taurę, tuo diskretiškai palinkėdama „į svei- 
katą', ir vėl išgėrė. 

— Ką galėtum pasakyti apie tai, kad ji laimėjo? - pa- 
klausė Hanė. - Kaip jai tas pavyko? Kai absoliučiai visi 
komentatoriai teigė, kad dar per anksti turėti prezidentę 
moterį? 

Inger Johanė nusišypsojo. 

- Visų pirma - X faktorius. 

- X faktorius? 

- Tai, ko negalima paaiškinti. Pranašumų, kurių iš 
esmės negalima nurodyti, visuma. Ji turėjo viską. Jei kuri 
nors moteris būtų turėjusi galimybę, tai tik ji. Ir tik ji. 

— O kaip Hilari Klinton? 

Inger Johanė sučepsėjo ir nurijo mažytį gurkšnelį, ku- 
riuo mėgavosi burnoje. 

— Manau,tai pats geriausias vynas, kokį tik esu ragavu- 
si, - tarė ji, įsispitrijusi į taurę. - Hilari dar buvo per anksti. 
Ji ir pati tai suprato. Bet ji gali ateiti. Vėliau. Ji turi sveikatos 

ir, manyčiau, gali būti svarbi, kol sulauks septyniasdešim- 
ties. Dar yra laiko. Hilari turimas pranašumas tas, kad 
visas purvas jau išpiltas. Visas jos gyvenimas apsivertė 
aukštyn kojomis, kol ji tapo pirmąja ponia. Jau nekalbant 
apie tuos aštuonerius metus Baltuosiuose rūmuose. Visas 
purvas seniausiai iškilęs į paviršių. Bet pirmiausia juk turi 
viskas nusistovėti. 

— Bet Helen Bentley juk irgi buvo kruopščiai pati- 
krinta, - pasakė Hanė ir pabandė patogiau atsisėsti kėdė- 
je. - Jie knaisiojosi po jos biografiją kaip kraujo ištroškę 
skalikai. 

— Savaime suprantama. Esmė ta, kad jie nieko nerado. 
Nieko, kas būtų svarbu. Jai užteko nuovokos pripažinti, 
kad studijų metai nebuvo labai panašūs į gyvenimą vie- 
nuolyne. Tai ji padarė dar niekam nespėjus jos paklausti. 
Ir ji tai pasakė plačiai šypsodamasi. Ji net mirkčiojo Lariui 
Kingui tiesioginiame eteryje. Į dešimtuką. Genialu. 

Pakėlusi vyno taurę, kurią apšvietė židinio ugnis, ji ga- 
lėjo stebėti spalvų Žaismą; tamsiai raudonas skystis palei 
taurės kraštą tapo šviesios plytų spalvos. 

- Be to, Helen Bentley buvo išvykusi į Vietnamą, - 
pasakė Inger Johanė ir vėl nusišypsojo. - 1972 metais. 
Tuomet jai buvo dvidešimt dveji. Būdama gana įžvalgi, ji 
nieko apie tai nepasakė, kol kažkoks mulkis ar, greičiau 
turėčiau sakyti, plėšrūnas vos prasidėjus kandidatavimo 
procesui pabrėžė, kad JAV faktiškai kariauja su Iraku. 
Ir kad Commander in Chief būtinai turi turėti patirties 
kare. Tai, aišku, yra gryniausia nesąmonė. Pažiūrėk į Bušą! 
Būdamas jaunas, truputį paskraidė aplink su lakūno uni- 
forma ir niekada neiškėlė kojos, nepakėlė sparnų už JAV 
ribų. Bet žinai... 

Galva nuo vyno palengvėjo. 

- Helen Bentley visa tai nušvietė visai kitoje šviesoje. 
Kalbėdama televizijoje ji rimtai pareiškė, kad priežas- 
tis, dėl kurios niekada neaptarė savo dvylikos mėnesių, 
praleistų Vietname, buvo ta, kad ji, gerbdama fiziškai ir 
psichiškai suluošintus veteranus, nenorėjo girtis tarnyba, 
kuri, apskritai kalbant, reiškė darbą prie rašomosios maši- 
nėlės. Ji ėjo į karą neverčiama ir tik todėl, kad tai suvokė 
kaip pareigą. Ji grįžo namo, sakė ji, labiau subrendusi, ta- 
pusi protingesnė moteris ir teigė, kad karas buvo lemtinga 
klaida. Kaip ir karas su Iraku, kurį ji iš esmės rėmė, buvo 
virtęs košmaru, kurį reikėjo tinkamai ir protingai baigti 
skiriant tam visas savo jėgas. Kiek įmanoma greičiau. 

Ji žaibiškai ranka uždengė taurę, kai Hanė norėjo 
įpilti dar. 

- Ačiū, ne. Buvo puiku, bet netrukus turiu eiti gultis. 

Hanė neįkalbinėdama užkimšo vyno butelį. 

— Ar pameni, kaip mes čia sėdėjome ir kartu žiūrėjome 
inauguracijos ceremoniją? - paklausė ji. - Ir kalbėjomės 
apie tai, kaip neįsivaizduojamai puikiai jie turi sugebėti 
planuoti savo gyvenimą? Ar prisimeni? 

- Taip, - atsakė Inger Johanė. - Iš tiesų aš buvau la- 
biau... sujaudinta. Nei tu. 

— Tai todėl, kad tu nesi tokia cinikė kaip aš. Tau vis dar 
galima padaryti įspūdį. 

- Neįmanoma susilaikyti, - tarė Inger Johanė. - Kai 
Hilari Klinton įtemptai dirba kurdama griežto, tvirto ir 
užsispyrusio Žmogaus įvaizdį... 

- Kaip matau, ji sunkiai dirba stengdamasi jį pakeisti. 

- Taip. Žinoma. Bet tam reikia laiko. Helen Bentley 
turi kažką... 

Ji papurtė galvą ir užkišo plaukus už ausies. Tik dabar 
ji pastebėjo, kad akiniai nusėti Ranhildos pirštų atspaudų. 
Ji juos nusiėmė ir nuvalė palaidinės apačia. 

- ...neapibrėžiamo, - tarė ji po kurio laiko. - X fak- 
torius. Šilta, graži ir moteriška, kita vertus įrodžiusi savo 
tvirtumą darydama karjerą ir dalyvaudama kare. Beveik 
neabejotina, kad ji - kietas riešutėlis ir turi daug priešų. 
Bet su jais elgiasi... kitaip? 

Ji užsidėjo akinius ir žvilgtelėjo į Hanę. 

- Supranti, ką turiu omeny? 

- Taip, - linktelėjo Hanė. - Kitaip tariant, ji puikiai 
moka apgauti žmones. Net ir piktus priešininkus privers- 
dama tikėti, kad su jais elgiasi rodydama deramą pagarbą. 
Bet aš norėčiau sužinoti, kokia ji iš tikrųjų. 

- Iš tikrųjų? Ką nori pasakyti? 

- Liaukis, - nusišypsojo Hanė. - Tu juk nemanai, kad 
ji tokia švari, kaip atrodo? 

- Ji juk turi... Jei kas nors ir būtų buvę, tai, savaime 
suprantama, kas nors vis tiek būtų tai išsiaiškinęs! Šioje 
srityje amerikiečių žurnalistai yra patys geriausi... blo- 
giausi pasaulyje. 

Keistas dalykas, bet Hanė pirmą kartą per jų trapų ir 
trumpą pažinties laiką atrodė patenkinta. Atrodė, tarsi 
dingusios Amerikos prezidentės, be sąmonės gulinčios 
jos namuose ant sofos, buvimas išlaisvino ją nuo neper- 
regimo draugiško abejingumo skydo, kuris ją paprastai 
dengė. Visas pasaulis sulaikęs kvapą ir su vis augančia 
baime laukė, kas atsitiko Helen Lardahl Bentley. Hanė 
Vilhelmsen akivaizdžiai mėgavosi laikydama juos neži- 
nioje. Inger Johanė nežinojo, kaip jai reikėtų tai suprasti. 
Ir ar jai tai patinka. 

- Kvailutė, - nusijuokė Hanė ir pasilenkė jos pusėn, 
norėdama kumštelėti jai į šoną. - Nėra nė vieno žmogaus, 
nė vieno žmogaus visame pasaulyje, kuris neturėtų ko 
gėdytis. Ko nors, ko bijo, kad kiti nesužinotų. Kuo aukš- 
tesnę visuomeninę padėtį užimi, tuo smarkiau puolamas 
net pats nereikšmingiausias praeities nusižengimas. Štai 
ten besiilsinti mūsų draugė, žinoma, turi savų praeities 
šmėklų. 

- Aš einu miegoti, - pasakė Inger Johanė. - Ar tu liksi 
sėdėti? 

- Taip, - atsakė Hanė. - Bent kol tu nubusi. Žinoma, 
truputį snūstelėsiu kėdėje, bet aš turiu daug ką skaityti. 

- Kol Ranhilda pabus, - pataisė Inger Johanė ir dar 
kartą nusižiovavo, skolintomis šlepetėmis šlepsėdama į 
virtuvę vandens. 


Tarpduryje ji atsigręžė. 
— Hane, - tyliai pasakė ji. 
- Taip? 


Šioji neatgręžė kėdės. Ji tebesėdėjo įsispitrijusi į šo- 
kinėjančias liepsnas. Turėjo įsipylusi dar vyno ir laikė 
pakėlusi taurę. 

— Kodėl tu tokia užsispyrusi ir nenori niekam pranešti, 
kad ji čia? 

Hanė pastatė taurę. Lėtai atgręžė vežimėlį į Inger Joha- 
nę. Kambarys skendėjo tamsoje, išskyrus degantį židinį ir 
gegužės vakaro prieblandą, kuri vis dar atkakliai brovėsi 
per langus vidun. Jos veidas, supamas šešėlių, atrodė dar 
smulkesnis, akių nebuvo galima įžiūrėti. 

— Todėl, kad aš jai pažadėjau, - tarė Hanė. - Ar tu to 
neprisimeni? Aš daviau jai ranką. Paskui ji apalpo. Būtina 
laikytis pažadų. Sutinki? 

Inger Johanė nusišypsojo. 
- Taip, - tarė ji. - Bent jau šiuo klausimu mudvi su- 
tariame. 

JAV rytų krante buvo lygiai šešta valanda vakaro. 

Jauniausiai Al Mufeto dukteriai Luisai buvo leista 
ruošti pietus. Jos nuomone, reikėjo atšvęsti dėdės atvy- 
kimą. Po senelės mirties jie beveik nepalaikė jokių ryšių 
su tėvo giminėmis, ir Luisa primygtinai reikalavo. Al už- 
simerkė, tyliai melsdamasis visiems virtuvės dievams, kai 
pamatė ją vėl atveriančią spintelę, kurioje buvo laikomi 
gardėsiai. 

Atėjo žąsies kepenėlių eilė. 

Dabar ji paėmė paskutinę rusiškų ikrų dėžutę, kurią 
jis buvo gavęs iš atostogaujančios šeimos, kai pagydė jų 
šunelį nuo vidurių užkietėjimo. 

- Luisa, - prislopintu balsu pasakė jis. - Nebūtina imti 
visko, ką turime. Būk gera, dabar truputėlį pristabdyk. 

Mergaitė įsižeidusi patempė lūpą. 

- Tėveli, net jei ir nemanai, kad būti su šeima smagu, 
aš įsitikinusi, kad tai puiki priežastis švęsti. Ir ką mes tu- 
rėtume vaišinti šiomis gėrybėmis, jei negalime jų valgyti 
atvykus mano dėdei? Mano dėdei, tėveli! BBL tikram 
dėdei, kūnui ir kraujui. 

Al Mufetas išpūtė žandus ir lėtai iškvėpė orą. 

- Nepamiršk, kad jis yra musulmonas, - sumurmėjo 
jis. - Nors nenaudok kiaulienos. 

- Ogi tu tai mėgsti kiaulienos šonkauliukus. Fui, gė- 
dinkis. 

Jam patiko, kai ji juokėsi. Ji paveldėjo motinos juoką, 
paskutinį dalyką, kas buvo iš jos likę, kai Al Mufetas už- 
simerkęs bandydavo atkurti žmonos paveikslą, - kokia ji 
buvo prieš virsdama išdžiūvusiu šešėliu paskutiniaisiais 
gyvenimo mėnesiais. Jam tai niekada nepavykdavo. Vei- 
das išnyko. Vienintelis dalykas, kurį jis galėjo prisiminti, 
buvo silpnas kvepalų, kuriuos jai padovanojo sužadėtuvių 
proga ir kuriuos ji vėliau visą laiką naudojo, kvapas. Ir dar 
juokas. Jis buvo melodingas ir vilnijantis kaip varpelio 
skambėjimas. Luisa jį paveldėjo, ir retkarčiais jis imdavo 
vaipytis arba pajuokaudavo tik tam, kad galėtų užmerkti 
akis ir klausytis. 

- Kas čia vyksta? - stovėdamas tarpdury paklausė 
Fajedas. - Ar tai tu esi vyriausioji šeimos virėja? 

Jis nuėjo iki spintelės ir pataršė Luisai plaukus. Ji nu- 
sišypsojo ir pačiupusi baklažaną ėmė pjaustyti įprastais 
peilio judesiais. 

Aš niekuomet netaršau jai plaukų, - pagalvojo Al Mu- 
fetas.- Paprastai tu taip nesielgi su per anksti subrendusia 
dvylikamete, Fajedai. Bent jau ne su ta, kurios beveik nesi 
matęs. 

- Turi puikias mergaites, - pasakė Fajedas ir ant gru- 
baus ąžuolinio stalo, stovinčio virtuvės viduryje, pastatė 
vyno butelį. - Pamaniau, jis turėtų būti puikaus skonio. 
Kur Šerilė su Katerina? 

- Šerilei dvidešimt, - sumurmėjo Al. - Ji pernai išsi- 
kraustė iš namų. 

— O, - nerūpestingai pasakė Fajedas, žingtelėdamas 
į šoną, kad atgautų pusiausvyrą, kai atidarė stalčių. - Ar 
čia yra kamščiatraukis? 

Al pasirodė, kad jaučia alkoholio kvapą. Kai Fajedas 
atsisuko į jį, Al galėjo prisiekti, kad jo akys sudrėkusios 
ir veidas suglebęs. 

- Tu geri? - paklausė jis. - Aš maniau... 

- Beveik niekada, - nutraukė Fajedas ir atsikrenkštė, 
tarsi norėdamas susivaldyti. - Bet tokią dieną kaip ši... 

Jis vėl pratrūko juoktis ir kumštelėjo dukterėčiai. 

- Aš matau, tu nori, kad mes kaip reikiant pašvęstu- 
me, - pasakė jis. - Sutinku su tavimi. Jums, mergaitės, 
turiu dovanų. Mes galime jas išpakuoti po pietų. Iš tikrųjų 
neapsakomai gera jus visus matyti! 

- Tiksliau sakant, tu kol kas dar matei tik mudu, - pa- 
sakė Al ir atidarė stalčių. - Bet Katerina greitai pasirodys. 
Aš jai sakiau, kad valgysime pietus apie pusę septynių. Ji 
šią popietę dalyvavo varžybose. Jos jau turėtų būti pasi- 
baigusios. 

Kamščiatraukis gulėjo sukibęs su plaktuvu. Pagaliau 
jam pavyko atskirti įrankius vieną nuo kito, ir ištiesė jį 
broliui. 

- Ką tu sakai, - linksmai tarė Fajedas ir paėmė įrankį. - 
Mano dukterėčia dalyvauja varžybose, ir tu man nieko 
nesakei? Mes juk galėjome nueiti pažiūrėti! Mano vaikai 
nesidomi tokiais dalykais. | 

Jis papurtė galvą ir nutaisė nepatenkintą veido iš- 
raišką. 

- Nė vienas jų. Nė vienas nejaučia polinkio konku- 
ruoti. 

Luisa droviai nusišypsojo. 

Fajedas atkimšo butelį ir apsidairė ieškodamas taurių. 
Al atidarė spintelę ir išėmęs vieną pastatė ant ąžuolinio 
stalo. 

— Ar tu nenori? - nustebęs paklausė Fajedas. 

- Šiandien trečiadienis. Man rytoj reikės anksti keltis. 

— Tik vieną taurę, - maldavo Fajedas. - Dievaži, tu 
juk pajėgsi išgerti vieną taurę! Ar tu nesidžiaugi mane 
matydamas? 

Al įkvėpė. Paskui paėmė dar vieną taurę ir pastatė 
greta pirmosios. 

- Štai tiek, - pasakė jis, rodydamas porą centimetrų 
nuo dugno. - Stop! 

Fajedas gausiai įpylė sau ir pakėlė taurę. 

- Į sveikatą, už mus visus, - pasakė jis. - Už Mufasa 
šeimos susitikimą! 

— Mes vadinamės Mutfet, - negarsiai pasakė Luisa, ne- 
žiūrėdama į dėdę. 

— Mufet, Mufasa. Same thing!“? 

Jis ėmė gerti. 

Tu girtas, - nustebęs pagalvojo Al. - Tu religingiausias 
iš mūsų visų, tavęs niekada nesu matęs geriant ko nors 
daugiau nei vieną alaus bokalą su vaikinais! Tu nukrinti 
kaip iš dangaus, nematytas ir negirdėtas trejus metus, ir 
pasigeri nuo kažko, ko aš net nepatiekiau į stalą. 

— Mes galime sėstis, - pasakė Luisa. 

Ji atrodė susidrovėjusi, nors tokia paprastai niekuomet 
nebūdavo. Atrodė, kad ji staiga suprato, jog dėdė gerokai 
išsišoko. Kai jis palinko norėdamas paglostyti jai nugarą, 
ji atsitraukė su drovia šypsena veide. 

- Prašom, - tarė ji, rodydama valgomojo pusėn. 

- Ar mes nelauksime Katerinos? - paklausė Al; jis 
raminamai linktelėjo dukrai. - Ji juk greitai grįš. 


“6 Koks skirtumas! (Angl.) 

- Aš namuose, - kažkas sušuko, durys garsiai užsitren- 
kė. - Mes laimėjome! Aš smogiau home run“!! 

Eidamas į svetainę, Fajedas pasiėmė taurę. 

- Katerina, - meiliai tarė jis ir sustojo norėdamas gerai 
apžiūrėti dukterėčią. 

Penkiolikmetė staiga sustojo. Ji skeptiškai pažvelgė į 
vyrą, kaip du vandens lašai panašų į tėvą, išskyrus žvilgsnį, 
kuris buvo drumstas ir sunkiai įskaitomas. Be to, jis buvo 
su ūsais, kurie jai nepatiko, tankių ūsų galiukai buvo drė- 
gni. Jie dengė viršutinę lūpą ir kaip mažos strėlytės buvo 
nukarę žemyn. 

- Sveiki, - tyliai pasakė ji. 

- Aš juk sakiau, kad šiandien galbūt užsuks dėdė Fa- 
jedas, - apsimestinai linksmai pasakė Al. - Ir štai jis čia! 
Sėskimės prie stalo. Luisa paruošė pietus. 

Katerina atsargiai nusišypsojo. 

- Aš tik pasidėsiu daiktus kambaryje ir nusiplausiu 
rankas, - pasakė ji ir keturiais ilgais šuoliais pakilo laiptais 
į antrą aukštą. 

Luisa atėjo iš virtuvės, rankose laikydama dvi lėkštes, 
o dar dvi laikė balansuodama ant liesų dilbių. 

- Tik pažiūrėkite, - pasakė Fajedas. - Tikra pro- 
fesionalė! 

Jie susėdo. Katerina nulipo iš antro aukšto taip pat ener- 
gingai, kaip ir buvo nusiskubinusi viršun. Ji buvo trumpai 
kirptais plaukais, gražaus valingo veido ir plačių pečių. 

- Taigi tu žaidi beisbolą, - lyg tarp kitko pasakė Fajedas 
ir įsidėjo į burną pirmą žąsies kepenėlių kąsnelį. - Tavo tė- 
vas Žaidė beisbolą. Tai iš tikrųjų buvo seniai! Ar ne, Ali? 


“ Taip vadinamas atmušimas beisbolo žaidime. 

Niekas nevadino tėvo Ali nuo tada, kai mirė močiu- 
tė. Mergaitės susižvalgė, Luisa, prisidengusi veidą ranka, 
sukikeno. Al Mufetas kažką tyliai sumurmėjo norėdamas 
nutraukti kalbas apie jo pasigailėtiną atleto karjerą. 

Fajedas ištuštino taurę. Luisa buvo bekylanti iš virtu- 
vės atnešti butelio, tačiau tėvas ištiesė ranką ir padėdamas 
jai ant šlaunies sustabdė. 

— Dėdė Fajedas daugiau negers vyno, - švelniai pasakė 
jis. - Štai čia yra šviežio šalto vandens. 

Į didelę stiklinę jis įpylė vandens ir pastūmė ją broliui, 
sėdinčiam kitoje stalo pusėje. 

- Aš dar galėčiau išgerti truputį vyno, - nusišypsojo 
Fajedas ir nepalietė vandens. 

— Aš taip nemanau, - pasakė Al ir įbedė į jį žvilgsnį. 

Kažkas buvo visiškai ne taip. Žinoma, per tuos nesi- 
matymo metus Fajedas galėjo labai pasikeisti ir imti gerti, 
bet tai buvo neįtikima. Be to, atrodė, kad sunkiai pakelia 
alkoholį. Net jei jis ir išgėrė ko nors prieš ateidamas į vir- 
tuvę, nuo vienos sklidinos taurės jis pastebimai apsvaigo. 
Fajedas nebuvo pratęs gerti. Al negalėjo suvokti, kodėl jis 
tai daro dabar. 

— Ne, - garsiai pasakė Fajedas, išgelbėdamas iš šios 
kankinamos situacijos. - Tu teisus. Daugiau jokio vyno. 
Puiku nedidelėmis porcijomis, pavojinga didelėmis. 

Sakydamas „pavojinga ',reikšmingai pamojavo smiliu- 
mi dukterėčioms, sėdinčioms valgomojo galustalėse. 

— Kaip sekasi šeimai? - pilna burna paklausė Al. 

— Kaip sekasi šeimai... 

Fajedas vėl ėmė valgyti. Jis kramtė lėtai, tarsi turėda- 
mas susikaupti, kad dantimis susmulkintų maistą. 

- Tikriausiai gerai. Na taip. Jeigu tik galima pasakyti, 
kad kam nors sekasi gerai šioje šalyje. Turint omeny mūsų 
etninės kilmės atstovus. 

Al akimirksniu sukluso. Jis padėjo šakutę su peiliu, 
atsirėmė alkūnėmis į stalą ir palinko į priekį. 

— Mes neturime jokių problemų, - pasakė jis ir nusi- 
šypsojo savo mergaitėms. 

- Aš nekalbu apie tokius kaip tu, - pasakė Fajedas ir 
nustojo kalbėti pro nosį. 

Al norėjo atsikirsti, tačiau ne tada, kai šalia buvo mer- 
gaitės. Jis paklausė, ar visi baigė valgyti pirmąjį patiekalą, 
ir ėmė rinkti lėkštes. Luisa palydėjo jį iki virtuvės. 

- Ar jis serga? - sušnibždėjo ji. - Jis labai keistas. 
Toks... lyg ir neapskaičiuojamas. 

- Nenuspėjamas, - negarsiai pataisė tėvas. - Jis toks 
niekada nebuvo. Bet, Luisa, tu jo per daug neteisk. Jam 
nebuvo taip lengva kaip mums. 

Fajedas niekuomet neatsigavo po Rugsėjo 11-osios, - 
pagalvojo jis. - Jis kopė karjeros laiptais daug pastangų 
reikalaujančiame ir puikų atlygį žadančiame darbe. Po 
katastrofos viskas staiga sustojo. Jis tik šiaip ne taip išlaikė 
jau einamas vidurinės grandies vadovo pareigas. Fajedas - 
piktas žmogus, Luisa, 0 tu esi per jauna kartėliui. 

- Iš tiesų jis malonus, - nusišypsojo jis dukrai. - Ir, 
kaip pati sakei, yra tikras tavo dėdė, kūnas ir kraujas. 

Jie grįžo į svetainę nešini dviem viliojamais antraisiais 
patiekalais - rusiškais ikrais su pačių namuose užaugin- 
tais svogūnėliais. 

— ...ir ta neteisybė, kuriai jie niekuomet nepajėgė pa- 
sipriešinti. Ir niekada nepajėgs. 

Fajedas papurtė galvą ir prie smilkinio prisidėjo pirštą. 

— Apie ką judu kalbate? - paklausė Al. 

- Apie juodžius, - pasakė Fajedas. 

- Afroamerikiečius, - pasakė Al. - Turėjai omeny af- 
roamerikiečius. 

- Vadink juos taip, kaip nori. Jie leidžiasi išnaudojami. 
Jie taip sutverti. Jiems niekuomet nepavyks pakilti. 

- Tokios kalbos šiuose namuose draudžiamos, - ra- 
miai pasakė Al ir padėjo lėkštę priešais svečią. - Siūlau 
keisti temą. 

- Tai genetiškai nulemta, - nepaveiktas jo žodžių pasa- 
kė Fajedas. - Vergai privalo būti darbštūs, stiprūs ir daug 
nemąstyti. Jei ten, Afrikoje, būtų pasitaikę keli apsukrūs 
žmonės, jie būtų išsikovoję laisvę. Žmonės su tokiais ge- 
netiniais duomenimis, persikėlę per vandenyną, nesugeba 
nieko daugiau, tik būti sportininkais. Ir gangsteriais. Su 
mumis visai kitaip. Mums nebūtina taikstytis su mėšlu. 

Pokšt. 

Al Mufetas taip trenkė savo lėkštę į stalą, kad ši su- 
dužo. 

— Užsičiaupk, - sušnypštė jis. - Niekam, net savo tik- 
ram broliui, neleisiu kalbėti tokių nesąmonių. Ne čia. Ir 
niekur kitur. Supratai? Supratai? 

Mergaitės sėdėjo sustingusios kaip druskos stulpai, 
tik akys judėjo nuo dėdės prie tėvo ir atgal. Net Fredis, 
mažasis terjeras, kuris buvo pririštas kieme ir paprastai 
lodavo kiekvieną sykį valgant, kai jam neleisdavo būti 
kartu, nelojo. 

- Gal mes valgykime, - pagaliau pasakė Luisa, bal- 
sas buvo plonesnis nei paprastai. - Tėveli, tu gali imti 
mano lėkštę. Tiesą sakant, nelabai mėgstu ikrų. Be to, 

aš manau, kad ir Kondoliza Rais, ir Kolinas Pauelas yra 
labai protingi. Nors aš su jais ir nesutinku. Aš faktiškai 
esu demokratė. 

Dvylikametė atsargiai nusišypsojo. Nė vienas iš vyrų 
nieko nepasakė. 

- Štai, - tarė ji ir ištiesė savo lėkštę tėvui. 

— Tu teisi, - galų gale pasakė Fajedas; jis gūžtelėjo pe- 
čiais tarsi atsiprašydamas. - Pakeiskime temą. 

Tai pasirodė sunku. Jie ilgai sėdėjo ir valgė tylėda- 
mi. Jei tėvas būtų žvilgtelėjęs į Luisą, būtų pastebėjęs ant 
blakstienų pakibusias ašaras ir virpančią apatinę lūpą. 
Katerina, priešingai, atrodė be galo susidomėjusi šia situ- 
acija. Ji spoksojo į dėdę nenuleisdama akių, tarsi ne visai 
suprasdama, ką jis čia veikia. 

- Judu esate siaubingai panašūs, - staiga pasakė ji. - 
Noriu pasakyti, jei nekreiptum dėmesio į ūsus. 

Abu vyrai pagaliau pakėlė akis nuo maisto. 

— Tai mes girdėjome nuo mažens, - pasakė tėvas ir 
paėmė gabaliuką duonos, baigdamas valgyti patiekalo 
likučius. - Ir tai nepaisant amžiaus skirtumo. 

— Net motina apsirikdavo, - tarė Fajedas. 

Al skeptiškai žvilgtelėjo į jį. 

— Motina? Ji niekada mudviejų nesupainiodavo. Tu 
ketveriais metais už mane vyresnis, Fajedai! 

— Mirties patale, - pasakė Fajedas; jo balsas įgijo at- 
spalvį, kokio Al niekuomet nebuvo girdėjęs ir negalėjo 
suprasti, - ...faktiškai ji manė, kad aš - tai tu. Tikriausiai 
todėl, kad visuomet tave mylėjo labiau. Ji troško, kad taip 
būtų. Kad jos mylimiausias sūnus būtų sėdėjęs ir kalbėję- 
sis su ja paskutinę sąmonės prašviesėjimo akimirką. Bet 
tu... juk nespėjai. 

Šypsena buvo dviprasmiška. 

Al Mufetas padėjo stalo įrankius. Kambarys ėmė lėtai 
suktis. Jis jautė, kaip visas kraujas ištekėjo iš galvos ir iš- 
siskyręs adrenalinas palietė visus raumenis ir kiekvieną 
kūno nervą. Delnai gulėjo lyg priklijuoti prie stalo. Jis 
turėjo tvirtai laikytis, kad nenugriūtų nuo kėdės. 

- Labai gerai, - pasakė jis, bandydamas neišgąsdinti 
vaikų, kurie spoksojo į jį, tarsi staiga būtų tapęs klounu 
su raudona nosimi. - Ji manė... 

- Tu keistas, tėveli! Kas tau yra? 

Luisa pasilenkė virš stalo ir siaurą mergaitišką ranką 
uždėjo ant didžiulio tėvo kumščio. 

— Man... Viskas kuo puikiausiai. Kuo puikiausiai. 

Jis išspaudė veide kažką panašaus į ramią šypseną, bet 
suvokė, kad turi pasiaiškinti: 

- Akimirką labai suskaudo skrandį, - pasakė jis. - Gal- 
būt man netiko ikrai. Netrukus praeis. 

Fajedas pažvelgė į jį. Akys atrodė dar tamsesnės nei 
paprastai. Atrodė, tarsi vyras turėtų antgamtinių sugebė- 
jimų įtraukti jas gilyn į galvą arba kaktą atstatyti labiau 
į priekį, kad veidas taptų niūresnis, labiau gąsdinantis. 
Al prisiminė, kad brolis į jį šitaip žvelgdavo, būtent ši- 
taip, kai jie buvo maži ir Fajedas nusižengęs meluodavo, 
o namai griaudėdavo nuo dažnų ir bėgant metams vis 
tūžmingesnių, griausmingų tėvo pamokymų. Al suprato, 
ką tai gali reikšti. 

Jis intuityviai suvokė, ką gali reikšti, jog motina mirties 
patale supainiojo sūnus. 

Jis nieku būdu negalėjo perprasti, kodėl brolis nu- 
sprendė atvykti dabar, praėjus trejiems metams, visiš- 
kai netikėtai, elgtis kaip svetimas ir sutrikdyti įprastą, 

laimingą gyvenimą, kurį Al Mufetas susikūrė su dukteri- 
mis nuošaliame JAV šiaurės rytų kampelyje. 

— Manau,kad man reikia trumpam prigulti. Tik trum- 
pą valandėlę. 

Kažkas negerai, - pamanė jis, eidamas laiptų į antrą 
aukštą link. - Kažkas siaubingai negerai, ir aš turiu susi- 
kaupti. 

Ali Šaidai Mufasa, tu privalai galvoti! 

Abdala al Rahmanas pabudo nuo savo juoko. 

Paprastai jis kietai išmiegodavo septynias valandas, 
nuo vienuoliktos vakaro iki kitos dienos šeštos ryto. Ta- 
čiau vis tiek retkarčiais pabusdavo nuo nerimo, stresą 
keliančio jausmo, kad nepasitreniravo taip, kaip turėjo. 
Kartais gyvenimas būdavo per daug skubus net ir to- 
kiam žmogui kaip jis, kuris per pastaruosius dešimtį 
metų išmoko pavesti kitiems tiek darbų, kiek tik apskritai 
įmanoma. Iš viso jam priklausė daugiau kaip trys šimtai 
įvairaus dydžio kompanijų visame pasaulyje, kurioms jo 
asmeninės kontrolės poreikis skyrėsi. Daugumą jų valdė 
žmonės, nieko nenutuokiantys apie jo egzistavimą. Jis 
senų seniausiai suprato, kad naudingiausia paslėpti di- 
džiąją savo kompanijų dalį, talkinant advokatų armijai, 
kurių dauguma buvo amerikiečiai arba britai, gyvenantys 
Kaimanų salose ir turintys įspūdingas kontoras, ištaigin- 
gus namus bei anoreksiškas žmonas, kurioms jis beveik 
neįstengdavo paspausti rankos. 

Žinoma, retkarčiais susikaupdavo per daug darbų. Ab- 
dalai al Rahmanui artėjo penkiasdešimt ir jis kasdien dvi 

valandas sunkiai treniruodavosi, kad išlaikytų formą, ko- 
kios, jo manymu, turėtų būti jo amžiaus vyras, ir todėl mie- 
godavo palaimingai giliai ir ramiai. Be treniruočių naktis 
būdavo nerami. Laimė, taip atsitikdavo be galo retai. 

Anksčiau jis niekada nebuvo prabudęs juokdamasis. 

Nustebęs atsisėdo lovoje. 

Jis miegojo vienas. 

Trylika metų jaunesnė žmona, visų jo sūnų motina, 
rūmuose turėjo asmeninius apartamentus. Jis ją dažnai 
lankė, paprastai ankstų rytą, kol nakties vėsa dar nebū- 
davo apleidusi kambario, ir todėl jos lova atrodydavo dar 
labiau viliojama. 

Tačiau jis visuomet miegojo vienas. 

Skaitmeninis laikrodis prie lovos rodė 3:00. 

Lygiai. 

Jis atsisėdo ir pasitrynė veidą. Norvegijoje vidurnak- 
tis, - pagalvojo jis. - Kaip tik tuoj prasidės ketvirtadienis, 
gegužės 19-oji. 

Diena prieš didžiąją dieną. 

Jis sėdėjo visiškai tyliai, bandydamas prisiminti sapną, 
kuris pažadino. Jam nepavyko. Nieko neprisiminė, tačiau 
buvo kaip reta geros nuotaikos. 

Viena vertus, viskas ėjosi taip, kaip ir turėjo. Ne tik pa- 
grobimas buvo įvykdytas, kaip planuota. Buvo akivaizdu, 
kad visos smulkios detalės taip pat veikė. Tai jam kaina- 
vo pinigų, galybę pinigų, tačiau tai jo visiškai nejaudino. 
Daugiau kainavo tai, kad tiek daug sistemos narių turėjo 
būti sunaikinta. Bet tai neturėjo didelės reikšmės. 

Taip turėjo būti. Normalu, kad kruopščiai tobulintais 
ir rūpestingai puoselėtais objektais buvo galima pasinau- 
doti tik vieną kartą. Akivaizdu, kad kai kurie jų buvo daug 

vertingesni už kitus. Dauguma, kaip tie, kuriuos pasamdė 
Norvegijoje, tebuvo smulkūs niekšeliai. Čia pat, už kampo, 
sutarta ir užmokėta už darbą, ir nėra daugiau ko sukti 
galvos. Kitus parengti užtruko daug metų. 

Kai kuriais, kaip kad Tomu O'Reiliu, jis pasirūpino 
asmeniškai. 

Bet visi jie buvo dispensable“*. 

Jis prisiminė vieną sąmojį, kurį kartą papasakojo pa- 
gyrūnas raudonskruostis šveicaras per verslo susitikimą 
Hjustone. Jie sėdėjo viršutiniame dangoraižio aukšte, kai 
kitoje didžiulių panoraminių langų pusėje specialiu kel- 
tuvu buvo nuleistas langų valytojas. Šis stambus vyras iš 
Ženevos kažką pasakė apie tai, jog geriau būtų vienkarčio 
naudojimo meksikiečiai. Kiti susitikimo dalyviai klausia- 
mai sužiuro į vyriškį. Jis pratrūko juoktis ir ėmė pasakoti 
apie išsirikiavusių ant stogo meksikiečių eilę. Jei kiekvie- 
nas jų rankoje laikytų šluostę, juos paeiliui būtų galima 
mesti žemyn. Kiekvienas nuvalytų po juostą, ir taip būtų 
baigta ir su jais, ir su langų valymu. 

Niekas nesijuokė. Taip jiems ir reikėjo - ten buvusiems 
amerikiečiams. Jiems šis sąmojis nepasirodė nė trupučio 
juokingas, o šveicaras pusę valandos atrodė susigėdęs. 

Jei jau nori pasinaudoti žmonėmis, tuomet nauda turė- 
ty būti didesnė nei švarūs langai, - pamanė Abdala. 

Jis atsikėlė iš lovos. Kilimas, šis fantastiškas kilimas, 
kurį motina jam išaudė, - vienintelis daiktas, kurio jis 
niekuomet, jokiomis aplinkybėmis neparduotų, - švelniai 
glostė jo nuogas pėdas. Kelias sekundes jis stovėjo, kojų 
pirštais įsikasęs į tankų vėsų šilką. Spalvų žaismas atrodė 


“*  Neesminiai (angl.). 

nuostabus net apytamsiame kambaryje. Silpnos laikro- 
džio skleidžiamos šviesos ir siauro, neryškaus šviesos ruo- 
želio prie lango pakako, kad auksaspalviai tonai kistų jam 
lėtai einant kilimu didžiulio plazminio televizoriaus link, 
kur ant mažo raižyto rankų darbo auksinio stalo gulėjo 
nuotolinio valdymo pultai. 

Įjungęs televizorių, jis atidarė šaldytuvą ir išsiėmė mi- 
neralinio vandens buteliuką. Paskui grįžo į lovą ir įsitaisė 
tarp daugybės pagalvių. 

Jis buvo susijaudinęs, beveik laimingas. 

Laimės deivė visuomet nugalėtojo pusėje, - pagalvojo 
Abdala ir atidarė vandens buteliuką. Jis, pavyzdžiui, ne- 
galėjo numatyti to, kad Vorenas Skifordas bus išsiųstas 
į Norvegiją. Nors iš pradžių Abdalai tai pasirodė rimta, 
iš anksto nenumatyta kliūtis, dabar viskas bylojo, kad 
tai buvo geriausia, kas tik galėjo nutikti. Daug lengviau 
pasirodė besą įsilaužti į Norvegijos viešbučio kambarį nei 
pakliūti į FTB vadovo kambarį Vašingtone, DC. Supran- 
tamas dalykas, nebuvo reikalo grąžinti laikrodžio į vietą, 
kai raudonplaukė palydovė išsiaiškino tai, už ką jai buvo 
dosniai sumokėta. 

Bet tai buvo išmoninga detalė. 

Kaip ir garso įrašų studija geriausioje Oslo vakarinėje 
dalyje. Ją rasti užtruko daug laiko, bet ji buvo tobula. Vi- 
somis prasmėmis izoliuotas ir apleistas rūsio sandėliukas 
rajone, kur žmonės vargiai pastebėdavo, ką veikia kaimy- 
nas, kol šis niekam nekrisdavo į akis ir kol išgalėjo būti 
vienas jų. Žinoma, geriausia būtų buvę, jei prieš užrakin- 
damas prezidentę rūsyje Džefris Hanteris būtų ją nužu- 
dęs. Abdalai net nebuvo kilusi tokia mintis. Jei jau buvo 
būtina naudojant griežtas poveikio priemones priversti 

Slaptosios tarnybos agentą padėti pagrobti objektą, kurio 
apsaugai šis skyrė savo gyvenimą, būtų absoliučiai neįma- 
noma priversti jo nužudyti savo prezidentę. 

Kas įmanoma, tas visuomet geriausia, - pagalvojo Ab- 
dala, ir garso įrašų studija jam atrodė visiškai tinkamas 
pasirinkimas. Vykti giliau į šalį būtų buvę rizikinga; kuo 
ilgiau būtų užtrukę slėpdami prezidentę, tuo visas šis pro- 
jektas būtų buvęs rizikingesnis. 

Viskas ėjosi kaip planuota. 

CNN vis dar nenutrūkstamai ištisą parą transliavo 
pranešimus apie pagrobimą ir visas jo pasekmes, juos 
pertraukdavo tik kas valandą transliuojamos kitos nau- 
jienos, kurios iš esmės nieko nedomino. Kaip tik dabar 
buvo diskutuojama apie Niujorko biržą, kurioje dvi pas- 
tarąsias dienas akcijų kainos staiga krito. Ir nors dau- 
guma analitikų teigė, kad staigus kritimas buvo jautri 
reakcija į netikėtą krizę ir toliau taip nesitęs, visi buvo 
labai susirūpinę. Ypač dėl to, kad naftos kainos taip pat 
staigiai šovė aukštyn. Politinėje aplinkoje sklido gandai 
apie ypač greitą jau ir anksčiau įtemptų santykių tarp 
JAV ir svarbiausių Viduriniuose Rytuose naftą išgaunan- 
čių šalių santykių atšalimą. Nereikėjo itin gerai išmanyti 
politikos, kad suprastum, jog Amerikos vyriausybė, tir- 
dama prezidentės pagrobimo bylą, iš esmės visą dėmesį 
nukreipė į arabiškąsias šalis. Atkaklūs pareiškimai apie 
ypatingus įtarimus, siejamus su Saudo Arabija ir Iranu, 
sukėlė karštligišką šių šalių diplomatų aktyvumą. Prieš 
tris dienas, kai Helen Bentley dar nebuvo dingusi, naftos 
barelio kaina buvo 47 doleriai. Brandaus amžiaus vyriškis 
erelio nosimi, turintis profesoriaus titulą, įsmeigė piktą 
žvilgsnį į programos vedėją ir pareiškė: 

- 75 dollars within a few days. That's my prediction. A 
hundred in a couple of weeks if this doesnt cool down.“ 

Abdala dar atsigėrė vandens. Jis apsipylė, ir keli ledi- 
niai lašai nutekėjo nuoga krūtine žemyn. Jis pašiurpo ir 
dar plačiau nusišypsojo. 

Daug jaunesnis vyriškis studijoje nervingai bandė iš- 
reikšti mintį, kad Norvegija - taip pat naftą išgaunanti 
šalis. Taigi ši maža, bet piniginga šalis Europos pakraštyje 
dingus prezidentei uždirbtų milijardus. 

Abdalos nuotaika nepablogėjo dėl studijoje susidariu- 
sios nemalonios situacijos. Vyresnysis Amerikos centrinio 
banko patarėjas trisdešimt sekundžių skyrė jaunam vyrui 
pamokyti. Norvegija neabejotinai uždirbtų dėl išaugusios 
naftos kainos, tačiau jos ekonomika taip susijusi su pa- 
saulio ekonomika ir nuo jos priklausoma, kad Niujorko 
akcijų biržos kainų kritimas, kuris, suprantamas dalykas, 
seniausiai paveikė kitų pasaulio šalių biržas, jiems irgi 
buvo visiška katastrofa. 

Jaunasis vyras nenatūraliai nusišypsojo ir žvilgtelėjo 
į savo užrašus. 

Tai yra tikrosios amerikietiškos vertybės, - pagalvojo 
Abdala. - Vartojimas. Dabar mes artėjame. 

Po šešiolikos metų, praleistų Vakaruose - šešeri An- 
glijoje ir dešimt JAV - jis vis dar nustebdavo išgirdęs 
išsilavinusius žmones kalbant apie amerikietiškąsias ver- 
tybes nuoširdžiai įsitikinusius, kad tai reiškia šeimą, taiką 
ir demokratiją. Prieš metus vykusios rinkimų kampani- 
jos metu ši tema buvo pagrindinė; vertybių klausimas 


6 75 doleriai per kelias dienas. Tai mano spėjimas. Šimtas per porą sa- 
vaičių, jeigu padėtis nesikeis. (Angl.) 

buvo vienintelė Bušo galimybė būti perrinktam antrai 
kadencijai. Tautai, kuri jau buvo pavargusi nuo karo ir 
trokštanti prezidento, kuris išvestų juos iš Irako, jei tik tai 
būtų galima padaryti nepažeidžiant kolektyvinių vertybių, 
Džordžas V. Bušas net kruviną, nesėkmingą ir akivaizdžiai 
nepabaigiamą karą Irake bandė paversti vertybių klausi- 
mu. Tai, kad vis daugiau jaunų amerikiečių vaikinų namo 
buvo parsiunčiami karstuose, aptrauktuose vėliavomis, 
buvo būtina auka siekiant išsaugoti amerikietiškąją idėją. 
Nesibaigianti kova už taiką, laisvę ir demokratiją šalyje, 
dėl kurios dauguma amerikiečių nesivargino kvaršinti sau 
galvos ir kurią nuo artimiausios šalies pakrantės skyrė 
daugiau nei dešimt tūkstančių kilometrų, tapo, Bušo žo- 
džiais, kova už svarbiausias amerikietiškas vertybes. 

Tauta juo ilgai tikėjo. Tik kai Helen Lardahl Bentley 
įsitraukė į rinkimų kampaniją ir pasiūlė geresnę alternaty- 
vą,jie pradėjo manyti, kad per ilgai. Tai, kad vėliau pasiro- 
dė daug sudėtingiau išeiti iš to pragaro Irako, koks jis buvo 
tapęs amerikiečiams, nei kandidatė Bentley buvo maniusi 
ir tvirtinusi, buvo jau kitas klausimas. JAV tebelaikė šioje 
šalyje visas pajėgas, bet Bentley jau buvo išrinkta. 

Abdala išsitiesė lovoje. Jis pačiupo nuotolinio valdymo 
pultą ir mažumėlę sumažino garsą. CNN ėmė transliuoti 
iš Oslo, kur, kaip atrodė, žurnalistai įsikūrė lyg ir sode, ku- 
rio antrame plane buvo matomas Rytų Europai būdingos 
išvaizdos ilgas pastatas. 

Jis užsimerkė ir pasinėrė į prisiminimus. 

Abdala prisiminė vieną reikšmingą diskusiją taip ge- 
rai, tarsi ji būtų vykusi praėjusią savaitę. 

Tai atsitiko Stenfordo laikais, viename vakarėlyje, 
kur jis kaip paprastai stovėjo pakraštyje su buteliuku 

mineralinio vandens ir primerktomis akimis sekė triukš- 
mingus, besijuokiančius, šokančius ir geriančius ameri- 
kiečius. Keturi vaikinai prie stalo, pilno tuščių ir pustuščių 
alaus butelių, pamojo, kad ateitų pas juos. 

- Abdala, - sukikeno vienas jų. - Po velnių, tu toks 
protingas. Ir nesi iš čia. Žmogau, atsisėsk! Išgerk alaus! 

- Ačiū, ne, - tąsyk pasakė Abdala. 

- Bet paklausyk, - tarė vaikinas. - Va čia Denis, kuris, 
tarp kitko, yra prakeiktas komunistas, jei manęs paklaus- 
tum... 
Kiti plyšo juokais. Net Denis, braukdamas ilgus ne- 
tvarkingus plaukus už ausies, nusišypsojo keldamas alaus 
butelį ir glebiai linkėdamas „į sveikatą“. 

- Jis sako, kad visos tos šnekos apie amerikietiškas 
vertybes yra kažkoks bullshit. Jis sako, kad mums nusi- 
šikt į taiką, šeimą, demokratiją, teisę gintis panaudojant 
ginklą... 

Šioje vietoje jis negalėjo prisiminti kitų pagrindinių 
vertybių ir mojuodamas buteliu akimirką užsikirto. 

- Whatever. Tai, ką draugužis Denis nori pasakyti, 
yra... 

Vaikinas ėmė žagsėti, ir, Abdala prisiminė, jis tenorėjo 
išeiti. Jis norėjo dingti. Jis buvo ne iš jų būrio, jis iš tiesų 
niekuomet su niekuo nebuvo susijęs Amerikos žemėje. 

- Jis sako, kad mes, amerikiečiai, iš esmės turime tik 
tris poreikius, - neaiškiai kalbėdamas vaikinas truktelėjo 
už Abdalos švarko rankovės. - Ir tai yra teisė važiuoti 
savo automobiliu ten, kur mes norime, kada norime ir 
pigiai... 

Kiti juokėsi taip garsiai ir triukšmingai, kad vis dau- 
giau ėmė artintis prie jų pažiūrėti, kas atsitiko. 

- Ir dar teisė apsipirkti, kur mes norime, kada norime 
ir pigiai... 

Du vaikinai pargriuvo ant žemės, iš juoko susiėmę 
už pilvų. Kažkas truputį pritildė muziką, ir visa nedidelė 
kompanija apsupo Abdalą bandydama sužinoti, dėl ko šie 
antrakursiai studentai taip miršta iš juoko. 

— O trečia yra tai, - sušuko vaikinas, bandydamas 
įtraukti ir kitus du. 

- Žiūrėti televizorių, kada mes norime, žiūrėti tai, ką 
norime, ir pigiai, - klykė visi choru. 

Daugelis juokėsi. Kažkas vėl įjungė muziką, šį kartą 
net garsiau. Denis atsistojo. Jis demonstratyviai žemai 
nusilenkė, vieną ranką prispaudęs prie pilvo, o kita lai- 
kydamas alaus butelį, su kuriuo šauniai, galantiškai visus 
pasveikino. 

— Ką pasakysi, Abdala? Ar mes tokie esame, ką? 

Bet Abdalos ten nebebuvo. Jis nepastebimai tyliai pa- 
sitraukė tarp kikenančių, geriančių merginų, nukreipusių 
smalsius žvilgsnius į jo kūną, dėl kurių jis turėjo išeiti 
namo gerokai anksčiau, nei buvo planavęs. 

Tai atsitiko 1979-aisiais, ir jis to niekada nepamiršo. 

Denis buvo visiškai teisus. 

Abdala pasijuto išalkęs. Jis niekada nevalgė naktį, tai 
kenkė virškinimui. Dabar jis jautė, kad vis tiek turi įmesti 
ką nors į skrandį, jei nori dar pamiegoti. Jis čiupo tele- 
foną, įmontuotą prie lovos. Po dviejų skambučių išgirdo 
mieguistą balsą kitame laido gale. Abdala negarsiai davė 
nurodymus ir padėjo ragelį. 

Jis vėl atsilošė lovoje, rankas susidėjęs už sprando. 

Bičiulis Denis, ilgaplaukis, nevalyvas ir sąmojingas 
Stenfordo studentas, taip aiškiai įžvelgė realybę, kad to 


329 


nežinodamas davė Abdalai receptą, kuris šiam pravertė 
praėjus daugiau nei ketvirčiui šimtmečio. 

Abdala al Rahmanas gerai išmanė savo karo istoriją. 
Kadangi taip anksti turėjo pasinerti į didžiulę tėvo įmo- 
nių imperiją, apie karinę karjerą negalėjo būti nė kalbos. 
Bet jis nuolat svajojo apie karo tarnybą, ypač kai buvo 
jaunesnis. Vienu metu jis labai domėjosi ir skaitė apie 
senuosius karvedžius. Jį ypač sužavėjo kinų karo menas. 
O didžiausias iš didžiųjų buvo Sun Zi. 

Dailiai įrištas 2 500 metų senumo knygos egzemplio- 
rius „Kovos menas“ visada gulėjo šalia lovos. 

Dabar jis paėmė knygą ir pradėjo vartyti. Jis pats rūpi- 
nosi jos vertimu į arabų kalbą, ir knyga, kurią dabar laikė 
rankose, buvo vienas iš trijų išspausdintų egzempliorių. 
Visi jie priklausė jam. 

Geriausia neliesti priešo šalies, - perskaitė jis. - Ją 
sunaikinti tėra antras pagal svarbą dalykas. Kautis šim- 
te mūšių ir pasiekti šimtą pergalių nėra pati sugebėjimų 
viršūnė. Gabiausiojo darbas yra nekovojant įveikti priešo 
tvirtybę. 

Jis perbraukė ranka storą rankų darbo popierių. Paskui 
užvertė knygą ir atsargiai padėjo į įprastą vietą. 

Osama, senas jo vaikystės draugas, troško tik naikinti. 
Pats bin Ladenas manė laimėjęs Rugsėjo 11-ąją, tačiau 
Abdala žinojo geriau. Katastrofa Manhatane buvo visiškas 
pralaimėjimas. Ji nesunaikino JAV, ji tik pakeitė šalį. 

Į bloga. 

Abdala tai karčiai patyrė. Daugiau nei du milijardai 
dolerių jo turto tuojau pat buvo užšaldyti Amerikos ban- 
kuose. Kad atgautų didžiąją kapitalo dalį, jis sugaišo kele- 
rius metus ir prarado neįsivaizduojamas sumas, visiškas 

ilgalaikis dinamiškos kompanijos veiklos sustabdymas 
turėjo katastrofiškų padarinių. 

Tačiau jis vis tiek atsigavo. Jo kompanijų dinastija buvo 
nevienalytė. Jis turėjo daug atsarginių galimybių. JAV patir- 
tą netektį tam tikru mastu kompensavo išaugusios naftos 
kainos ir sėkmingos investicijos kitose pasaulio vietose. 

Su sūnumis ir verslo reikaluose Abdala buvo vyriškas, 
kantraus būdo. Laikas ėjo. Amerikos ekonomika negalėjo 
amžinai būti atskirta nuo arabų dalyvavimo joje. Ji to ne- 
ištvėrė. Ir nors nuo 2001 metų jis darė viską, kad paliktų 
amerikietišką rinką, vos prieš metus suprato, kad atėjo 
laikas rizikuoti dar kartą. Šįkart investicijos buvo dides- 
nės, drąsesnės ir svarbesnės nei kada nors anksčiau. 

Helen Bentley buvo jo šansas. Nors jis niekuomet iš ti- 
krųjų nepasitikėjo vakariečiais, kažkodėl jos akyse įžvelgė 
stiprybę, kažką kitoniško, sąžiningumo žybsnį, dėl kurio ir 
nusprendė rizikuoti. Buvo panašu, kad 2004 metų lapkritį 
ji laimės, ir ji atrodė racionali. Jo niekada nejaudino tai, 
kad ji moteris. Priešingai, išėjęs iš susitikimo jis nenoro- 
mis žavėjosi šia stipria, aštraus proto moterimi. 

Ji išdavė jį likus savaitei iki rinkimų, matydama, kad 
norint pasiekti pergalę tai būtina. 

Karo menas reiškė sutriuškinti nekovojant. 

Kovoti su JAV tradiciškai buvo bergždžia. Abdala su- 
vokė, kad amerikiečiai iš tiesų turi tik vieną tikrą prie- 
šą — save. 

Iš eilinio amerikiečio atėmęs automobilį, galimybę apsi- 
pirkti ir televizorių, tu iš jo atimsi gyvenimo džiaugsmą, - 
pamanė jis ir išjungė plazminį televizorių. Akimirką jis 
vėl prisiminė kreivai išsiviepusį Denį iš Stenfordo, rankoje 
laikantį alaus butelį: amerikietį su vidine įžvalga. 


331 


Jei iš amerikiečio atimsi gyvenimo džiaugsmą, jis įtūš. 
O įtūžis kyla iš apačių, iš pavienių, sunkiai triūsiančių, iš 
tų, kurie dirba penkiasdešimt valandų per savaitę ir vis 
tiek neišgali turėti kitų svajonių nei tos, kurias suteikia 
televizoriaus ekranas. 

Taip pagalvojęs Abdala užsimerkė. 

Tuomet jie nesusivienys, tuomet jie nenukreips įtūžio 
į kitus, į štai tuos, kurie ne tokie kaip mes ir kurie trokšta 
mums blogo. 

Tuomet jie kąs aukštyn. Jie sukils prieš saviškius. Jie 
nukreips agresiją į tuos, kurie už visa tai atsakingi: už 
sistemą, kad viskas funkcionuotų, automobiliai važiuotų 
ir kad vis dar egzistuotų svajonės, į kurias būtų galima 
laikytis įsitvėrus ir taip liūdname gyvenime. 

O ten, viršuje, chaosas. Vyriausiojo kariuomenės vado 
nebėra, o jo kareiviai sukasi aplinkui be tikslo, be vadovo 
tame vakuume, kuris atsiranda, kai vadovas nei gyvas, 
nei miręs. 

Tik pradingęs. 

Trikdantis smūgis į galvą. Paskui mirtinas smūgis, nu- 
kreiptas į kūną. Elementaru ir efektyvu. 

Abdala pažvelgė aukštyn. Su padėklu tyliai įėjo tarnas. 
Prie lovos padėjo vaisius, sūrį, apvalų kepalėlį duonos ir 
didelį ąsotį sulčių. Lengvai linktelėjo prie durų ir pranyko. 
Jis nieko nepasakė, o Abdala nepadėkojo. 

Buvo likę pusantros paros. 


Ketvirtadienis, 
2005 metų gegužės 19 diena 

Atsimerkusi Helen Lardahl Bentley iš pradžių negalėjo 
suprasti, kur atsidūrusi. 

Ji gulėjo nepatogiai. Dešinė ranka buvo paspausta po 
skruostu ir nutirpusi. Ji atsargiai atsisėdo. Kūnas atrodė 
sustingęs, ji turėjo papurtyti ranką, kad ši atsigautų. Staiga 
pajutusi galvos svaigimą ir užsimerkusi ji prisiminė, kas 
atsitiko. 

Svaigulys praėjo. Galvoje vis dar jautė keistą lengvumą, 
bet kai atsargiai ištiesė rankas ir kojas, suprato, kad negali 
būti rimtai sužeista. Net ir žaizda smilkinyje dabar atrodė 
geriau. Kai ji pirštais perbraukė patinimo vietą, pajuto, 
kad šis mažesnis nei prieš užmiegant. 

Užmiegantė 

Paskutinis dalykas, kurį ji prisiminė, buvo tai, kad ji 
paėmė neįgalią moterį už rankos. Ji pažadėjo... 

Ar aš užmigau stovėdama? Ar aš nualpau? 

Tik dabar ji pastebėjo, kad vis dar tebėra tokia pat 
purvina. Smarvė iš karto pasidarė nepakeliama. Kaire 
ranka laikydamasi sofos nugarėlės, ji lėtai atsistojo. Jai 
reikėjo nusiprausti. 

- Labas rytas, ponia prezidente, - nuo durų pasigirdo 
tylus moters balsas. 

- Labas rytas, - sutrikusi atsakė Helen Bentley. 

- Aš tik buvau virtuvėje paruošti kavos. 

- Arjūs... ar jūs visą naktį sėdėjote čia? 

- Taip. 

Moteris invalido vežimėlyje nusišypsojo. 

— Pamaniau, kad galbūt jums smegenų sukrėtimas, 
taigi porą kartų jus pajudinau. Jūs buvote gana pikta. Ar 
norėsite? 

Ji ištiesė garuojantį puodelį. 

Ponia prezidentė laisva ranka mostelėjo atsisakydama. 

- Man reikia nusiprausti po dušu, - pasakė ji. - Ir jei 
aš ne... 

Akimirką ji atrodė sutrikusi, ranka persibraukė akis. 

- Jei gerai prisimenu, jūs man siūlėte švarių drabužių. 

- Žinoma. Ar pajėgsite eiti pati, ar man pažadinti 
Merę? 

— Merę, - sumurmėjo prezidentė. - Ji yra... namų 
darbininkė? 

- Taip. O aš vardu Hanė Vilhelmsen. Jūs, žinoma, tai 
pamiršote. Galite mane vadinti Hane. 

— Hana, - pakartojo prezidentė. 

— Gana gerai. 

Helen Bentley pabandė žengti keletą žingsnių per 
kambarį. Keliai drebėjo, bet kojos laikė. Ji klausiamai 
žvilgtelėjo į kitą moterį. 

— Kur man eiti? 

- Sekite paskui, - draugiškai tarė Hanė Vilhelmsen ir 
nuriedėjo durų link. 

- Ar turite... 

Prezidentė nutilo ir nusekė paskui. Už langų švito, 
taigi vis dar turėjo būti be galo anksti. Tačiau ji čia jau 
išbuvo ilgai. Greičiausiai kelias valandas. Moteris invali- 
do vežimėlyje neabejotinai išlaikė duotą žodį. Ji niekam 
nepranešė. Helen Bentley, prieš leisdama kitiems sužinoti 

apie savo egzistavimą, vis dar galėjo atlikti tai, ką privalėjo. 
Ji vis dar turėjo galimybę viską išsiaiškinti, bet tuomet 
niekas neturėjo žinoti, kad ji gyva. 

— Kelinta valanda? - paklausė ji, Hanei Vilhelmsen 
atidarius vonios duris. - Kiek aš... 

Jai teko atsiremti į durų staktą. 

— Po keturių penkiolika, - pasakė Hanė. - Jūs išmie- 
gojote visas šešias valandas. Aišku, tiek nepakanka. 

— Tai daug ilgiau nei esu pratusi, - pasakė prezidentė 
ir išspaudė šypseną. 

Vonios kambarys buvo puikus. Jame daugiausia vie- 
tos užėmė labai plati įmūryta vonia. Ji buvo pažemintais 
kraštais ir priminė nedidelį baseiną. Neįprastai erdvioje 
dušo nišoje greta vonios prezidentė galėjo įžvelgti kaž- 
ką, kas priminė radiją, ir tai, kas neabejotinai turėjo būti 
nedidelis televizoriaus ekranas. Grindys buvo išklotos 
mozaikinėmis plytelėmis rytietiškais motyvais, o milži- 
niškas veidrodis virš dviejų marmurinių kriauklių buvo 
įrėmintas auksu padengtu sunkiu medžiu. 

Helen Bentley pasirodė, jog prisimena moterį sakius, 
jogji - išėjusi į pensiją policininkė. Nedaug kas šiame bute 
bylojo apie policininkės atlyginimą. Nebent ši šalis būtų 
buvusi vienintelė pasaulyje, kuri savo policijai mokėtų 
tiek, kiek iš tiesų yra verta. 

— Prašom, - pasakė Hanė Vilhelmsen. - Rankšluosčius 
rasite štai ten, spintelėje. Aš drabužius padėsiu už durų, 
galėsite juos pasiimti, kai nusimaudysite. Neskubėkite, 
galite užtrukti tiek, kiek reikės. 

Ji išriedėjo su vežimėliu iš vonios ir uždarė duris. 

Ponia prezidentė lėtai nusirengė. Raumenys buvo sumuš- 
ti ir skaudėjo. Akimirką ji abejojo, ką daryti su nešvariais 

drabužiais, paskui pastebėjo, kad Hanė prie vienos iš kriau- 
klių buvo padėjusi sulankstytą šiukšlių maišą. 

Keista moteris, pamanė ji. Bet ar jos nebuvo dviese? 
Trys, su namų darbininke? 

Ji stovėjo nuoga. Sukimšo drabužius į maišą ir rū- 
pestingai užrišo. Labiausiai ji troško išsimaudyti vonioje, 
bet matant, kokia yra nešvari, dušas atrodė protingesnis 
pasirinkimas. 

Šiltas vanduo siūbtelėjo iš pietų lėkštės dydžio dušo 
galvos. Helen Bentley sudejavo, iš dalies iš malonumo, iš 
dalies nuo skausmo, persmelkusio visą kūną, kai atlošė 
galvą, kad vandens srovė perlietų veidą. 

Vakar vakare ten buvo dar viena moteris. Dabar He- 
len Bentley tai aiškiai prisiminė. Ta, kuri norėjo pranešti 
policijai. Abi moterys tarpusavyje kalbėjosi norvegiškai, 
ir ji nesuprato nieko daugiau, tik vieną žodį, kuris galėjo 
būti panašus į „police“. Moteris invalido vežimėlyje turėjo 
būti laimėjusi ginčą. 

Tai gelbėjo. 

Tai buvo apsivalymas visomis prasmėmis. Ji visu sti- 
prumu atsuko srovę. Spaudimas žymiai padidėjo. Van- 
dens čiurkšlės masažavo odą. Ji išsižiojo. Burna prisipildė 
vandens, ji beveik negalėjo kvėpuoti, todėl išpurškė jį: 
palikusi atsuktą vandenį užsimovė ant rankos plaušinę 
ir ėmė stipriai šveisti odą - ši buvo maloniai šiurkšti. 
Oda paraudo, o nuo kietos plaušinės išryškėjo deginantys 
raudoni dryžiai. Vandens sušlapintos atviros žaizdos degė 
iš skausmo. 

Lygiai taip pat ji stovėjo vėlų 1984 metų vakarą, vakarą, 
kurio išgyvenimais su niekuo niekada nesidalijo ir todėl 
apie juos niekas negalėjo žinoti. 

Grįžusi namo, ji maudėsi duše beveik keturiasdešimt 
minučių. Ji aiškiai prisiminė, kad buvo vidurnaktis. Iki 
kraujo trynė kūną plaušine, tarsi nuo odos būtų buvę 
įmanoma nugremžti regimąjį vaizdinį, kad tai išnyktų 
amžiams. Šiltas vanduo pasibaigė, bet ji tebestovėjo po 
ledine srove, kol nustebęs Kristoferis atėjęs paklausė, ar 
ji prieš miegą pasirūpins Bile. 

Lauke tąsyk lijo. Iš dangaus kurtinamu garsu ant as- 
falto, automobilių, namų stogų, medžių ir vaikų žaidimų 
aikštelės anapus gatvės pliaupė vanduo, o stiprūs vėjo 
šuorai siūbavo sūpuokles pirmyn atgal. Ten laukdama 
stovėjo moteris. 

Ji norėjo susigrąžinti Bilę. 

Helen dukterį pagimdė kita moteris. Visi dokumentai 
buvo tvarkingi. 

Ji prisiminė savo riksmą „dokumentai tvarkingi“ ir 
kaip iš krepšio čiupusi piniginę pamojavo ja ties išblyš- 
kusiu, bet ryžtingu moters veidu: „Kiek tau sumokėti? 
Kiek tau sumokėti, kad šitaip daugiau su manimi nesi- 
elgtum?!“ 

- Tai ne pinigų klausimas, - pasakė biologinė Bilės 
motina. 

Ji žino, kad dokumentai tvarkingi, sakė ji, bet doku- 
mentuose nieko neparašyta apie Bilės tėvą, kuris dabar 
faktiškai grįžo. 

Ji tai pasakė su vos juntama šypsena, kiek triumfuo- 
jančia veido išraiška, tarsi būtų laimėjusi varžybas ir ne- 
pajėgtų susilaikyti nepasigyrusi. 

Tėvas. Tėvas! Tu nebuvai nurodžiusi jokio tėvo! Tu 
sakei, kad nesi tikra ir kad, nepaisant nieko, vyriškis yra už 
jūrų marių, jis neatsakingas sukčius, kuriam nepatikėtum 

Bilės. Tu sakei, kad Bilei troškai visa ko geriausio, o Bilei 
geriausia buvo pakliūti pas mus, Kristoferį ir mane, ir 
visi dokumentai tvarkingi. Tu juos pasirašei! Tu pasirašei, 
ir dabar Bilė turi nuosavą kambarį, kambarį su rausvos 
spalvos tapetais ir balta lovele su besisupančiu žaislu, į 
kurį ji tiesia rankas ir šypsosi. 

Moteris pasakiusi, kad tėvas nori rūpintis jomis abiem. 
Ji turėjo šaukti, kad perrėktų audros ūžesį. Jis nori pasi- 
rūpinti ir Bile, ir tikrąja Bilės motina. Vaikų tėvai taip 
pat turi teisių. Ji kvailai padariusi, kad nenurodžiusi jo 
vardo, vos gimė duktė, mat tuomet būtų buvę išvengta 
visos šios nemalonios situacijos. Ji apgailestavo dėl to. 
Bet taip jau atsitiko. Mylimasis išėjo iš kalėjimo ir grįžo 
pas ją. Viskas pasikeitė. Advokatė Helen Bentley turėjo 
tai Žinoti ir suprasti. 

Deja, dabar ji turėjo susigrąžinti Bilę. 

Ponia prezidentė delnais atsirėmė į dušo sieną. 

Ji neįstengė prisiminti. Daugiau nei dvidešimtį metų ji 
bandė išstumti prisiminimus apie kilusią paniką, kai nusi- 
gręžė nuo moters ir nubėgo prie automobilio kitoje kelio 
pusėje. Ji norėjo paimti deimantinį vėrinį, kurį tą vakarą 
buvo gavusi iš tėvo. Jie šventė Bilės atėjimą, tėvo veidas 
buvo prakaituotas ir raudonas, jis juokėsi žiūrėdamas į 
mažąją vaikaitę, o visi kiti nenustojo džiaugtis, kokia ji 
nuostabi, kokia graži mažoji Bilė Lardahl Bentley. 

Vėrinys tebegulėjo automobilio daiktadėžėje, ir galbūt 
Helen galėtų nusipirkti savo vaiką dar kartą už deimantus, 
galbūt kreditine kortele. 

Dviem kreditinėmis kortelėmis. Trimis. Imk visas! 

Kai ji apgraibomis ieškojo automobilio raktelio ir bandė 
sutramdyti ją dusinantį verksmą ir paniką, išgirdo stiprų 

trinktelėjimą. Gąsdinamo duslaus smūgio garsas privertė 
ją atsisukti, ir ji dar spėjo išvysti, kaip ore skrenda raudonu 
lietpalčiu vilkintis siluetas. Tebešėlstant audrai pasigirdo 
dar vienas smūgis, kai moteris tėškėsi ant asfalto. 

Nedidelis sportinis automobilis dingo už gatvės kam- 
po. Helen Bentley net nepastebėjo, kokios jis spalvos. Vis- 
kas nutilo. 

Helen nebegirdėjo lietaus. Ji negirdėjo nieko. Lėtai 
ir mašinaliai perėjo gatvę. Tik atsidūrusi per metrą nuo 
raudonai apsirengusios moters sustojo. 

Šioji gulėjo taip keistai. Taip nenatūraliai išsirietusi, 
kad net neryškioje žibinto šviesoje Helen galėjo įžiūrėti, 
kaip iš žaizdos galvoje bėga kraujas. Jis greitai susimaišė 
su lietaus vandeniu, virsdamas tamsia upe, sūkuriuojan- 
čia nutekamojo griovelio link. Moters akys buvo plačiai 
atvertos, o lūpos judėjo. 

Padėk man. 

Helen Lardahl Bentley atsitraukė porą žingsnių atgal. 

Ji apsigręžė ir nubėgo prie automobilio, atplėšė dure- 
les, įsėdo ir nuvažiavo. Ji grįžo namo ir keturiasdešimt mi- 
nučių praleido duše, plaušine iki kraujo šveisdama odą. 

Jie daugiau niekada negavo jokių žinių iš biologinės Bi- 
lės motinos. Ir lygiai po dvidešimties metų, vieną 2004-ųjų 
lapkričio naktį, Helen Lardahl Bentley laimėjo JAV prezi- 
dento rinkimus. Duktė su ja stovėjo ant podiumo - išdidi 
šviesiaplaukė jauna moteris, tėvų pasididžiavimas. 

Ponia prezidentė nusiėmė nuo rankos plaušinę, paėmė 
šampūną ir išsitrynė plaukus. Skaudėjo akis. Tai buvo 
gerai. Tai suardė vaizdą sužeistos moters, gulinčios ant 
šlapio nuo lietaus asfalto, kurios paplūdusi krauju galva 
gulėjo vandens klane. 

Džefris Hanteris, viešbutyje tyliai ir gerokai per anksti 
ją pabudinęs, parodė laišką. Ji sutriko, o jis jai per daug 
intymiu gestu prie lūpų pridėjo savo smilių. 

Ten buvo parašyta, kad jie žino apie vaiką. Jie atskleis 
jos paslaptį. Ji privalo eiti su Džefriu. „Troja“ pradėjo 
veikti ir paviešins paslaptį, kuri ją sunaikins. 

Laišką pasirašė Vorenas Skifordas. 

Helen Bentley mintyse kartojo jo vardą. Ji sukando 
dantis ir leido vandeniui skalauti jai veidą. 

Vorenas Skifordas. 

Jai negalima galvoti apie moterį raudonu lietpalčiu. 
Ji turėtų galvoti apie Voreną. Tik apie jį. Ji turėtų susi- 
kaupti. Ji lėtai apsigręžė duše, leisdama vandeniui plak- 
ti skaudamą nugarą. Giliai kvėpuodama palenkė galvą. 
Įkvėpti - iškvėpti. 

Verus amicus rara avis. Tikras draugas yra retas 
paukštis. 

Būtent tai ją įtikino. Tik Vorenas žinojo apie įrašą ki- 
toje laikrodžio, kurį jam padovanojo iškart po rinkimų, 
pusėje. Jis buvo senas geras draugas ir susisiekė su ja prieš 
paskutiniuosius televizijos debatus tarp jos ir Džordžo 
V. Bušo. Viešosios nuomonės apklausos rezultatai rodė, 
kad paskutiniąsias dienas iki laidos transliacijos buvo 
imta teikti pirmenybę esamam prezidentui. Žinoma, ji 
vis dar pirmavo, bet teksasietis vijosi. Jo saugumo retorika 
pagaliau ėmė skintis kelią į gyventojų namus. Jis atrodė 
veiklus, pusiausvyrą išlaikantis vyras, turintis patirties ir 
išmanymo, būtino kariaujančiai, krizės ištiktai šaliai. Jis 
reprezentavo tęstinumą. Visi žinojo, ką turi, bet vargiai 
nutuokė, ką šioji Bentley, būdama tokia nepatyrusi už- 
sienio politikos srityje, gali pasiūlyti. 

- Turi nusileisti dėl „Arabian Port Management“, - 
tąsyk pasakė Vorenas ir paėmė už rankų. 

Tą patį jai buvo sakę visi patarėjai - ir vidaus, ir išorės. 
Jie atkakliai laikėsi savo. Jie pyko ir maldavo: dar ne lai- 
kas. Galbūt vėliau, kai po Rugsėjo 11-osios bus nutekėję 
daugiau vandens. Bet ne dabar. 

Ji atsisakė nusileisti. Dubajuje įsikūrusi saudo arabams 
priklausanti kompanija buvo rimta ir efektyvi, ji nuo seno 
valdė svarbius uostus visame pasaulyje - nuo Okinavos 
iki Londono. Dvi kompanijos, kurių viena priklausė bri- 
tams, iki dabar valdžiusios didžiausius JAV uostus, buvo 
suinteresuotos parduoti savo verslą. „Arabian Port Mana- 
gement“ norėjo pirkti jas abi. Viena jų buvo atsakinga už 
Niujorko, Naujojo Džersio, Baltimorės, Naujojo Orleano, 
Majamio ir Filadelfijos uostų veiklą. Kita - už Čarles- 
tono, Savanos, Hjustono ir Mobile. Kitaip tariant, arabų 
kompanija kontroliuotų visus svarbiausius rytų kranto 
ir Įlankos uostus. 

Helen Lardahl Bentley manė, kad tai gera mintis. 

Visų pirma kompanija buvo geriausia. Kompetentin- 
giausia ir neabejotinai pelningiausia. Toks pardavimas 
taip pat būtų buvęs svarbus žingsnis siekiant suregu- 
liuoti santykius su tomis Viduriniųjų Rytų jėgomis, su 
kuriomis JAV buvo ypač suinteresuota palaikyti drau- 
giškus ryšius. Be to, dar vienas, o Helen Bentley turbūt 
pats svarbiausias dalykas buvo tai, kad toks pardavimas 
būtų padėjęs grąžinti pagarbą geriems arabų kilmės 
amerikiečiams. 

Jos nuomone, jie pakankamai ilgai kentėjo, ir ji atka- 
kliai laikėsi savo. Ji buvo susitikusi su arabų kompanijos 
vadovybe ir, nors ir nebuvo tokia kvaila, kad ką nors jiems 

žadėtų, aiškiai rodė savo palankumą ir geranoriškumą. Ji 
ypač buvo patenkinta tuo, kad kompanija, nepaisydama 
netikrumo, susijusio su pardavimo įteisinimu, jau buvo 
labai daug investavusi Amerikos žemėje, kad būtų kuo 
geriau pasirengusi vėliau jas perimti. 

Vorenas kalbėjo tyliai. Jis nepaleido jos rankų. Žvilgs- 
nis buvo įsmeigtas į josios akis, kai tarė: 

— Aš remiu tavo tikslą. Visiškai. Bet tu jo niekada ne- 
pasieksi, jei dabar viską sugadinsi. Tu privalai viską daryti 
priešingai, Helen. Tu privalai suduoti Bušui smūgį tuo 
metu, kai jis mažiausiai to tikisi. Helen, aš sugaišau visus 
metus, analizuodamas šį vyrą. Aš jį pažįstu taip gerai, 
kaip tik galima pažinoti jį nė karto nesusitikus. Jis taip 
pat trokšta, kad šis sandoris įvyktų! Tik jis pakankamai 
patyręs, kad kol kas to neleistų padaryti. Jis supranta, kad 
tai kursto gyventojų jausmus, o su tuo negalima juokauti. 
Tu turi demaskuoti šį vyrą. Tu turi jį pričiupti. Dabar 
paklausyk, ką turi padaryti... 

Galų gale ji pasijuto švari. 

Oda degė, o vonia buvo pilna šilto garo. Ji išlipo iš dušo 
ir paėmė frotinį rankšluostį. Apsisiautusi kūną, paėmė 
mažesnį rankšluostį ir apgaubė plaukus. Kaire ranka nuo 
veidrodžio nuvalė susidariusį garo sluoksnį. 

Ant veido neliko kraujo pėdsakų. Patinimas vis dar 
buvo ryškus, bet akį pavyko atmerkti. Vis dėlto blogiausia 
buvo su riešais. Siauros plastiko juostelės taip giliai įsirėžė 
į kūną, kad keliose vietose Žiojėjo atviros ir gilios žaizdos. 
Jai reikėjo kuo nors jas dezinfekuoti, o geriausia - gauti 
tinkamo tvarsčio. 

Tąkart ji paklausė Voreno patarimo. Smarkiai abe- 
jodama. 

Debatų vedėjui paklausus, kokia jos pozicija dėl grės- 
mės saugumui, jei būtų parduota svarbiausia amerikiečių 
infrastruktūra, ji atsigręžė tiesiai į kamerą ir ėmė sakyti 
keturiasdešimt penkių sekundžių ugningą kalbą apie bro- 
liavimąsi su „mūsų draugais arabais“ ir pačios esminės 
amerikiečių vertybės - lygiateisiškumo - svarbą, neatsi- 
žvelgiant į tai, iš kurio pasaulio krašto amerikiečio pro- 
tėviai būtų atvykę ir kokią religiją išpažintų. 

Tada ji atsikvėpė. Žvilgtelėjusi į prezidentą, ji suprato, 
kad Vorenas buvo visiškai teisus. Prezidentas Bušas šyp- 
sojosi įsitikinęs savo sėkme. Jis keistai, kaip jam įprasta, 
kilstelėjo pečius, skėstelėdamas rankas. Jis buvo tikras tuo, 
kas bus pasakyta toliau. 

Tačiau pasakyta buvo visai kas kita. 

Kita vertus, kalbant apie infrastruktūrą, ramiai pasa- 
kiusi Helen Bentley, į šį reikalą reikėtų pažvelgti kitaip. Jos 
nuomone, nė viena jos dalis negali būti perleista niekam 
kitam, tik patiems amerikiečiams arba artimiausiems jų 
sąjungininkams. Tikslas yra tai, pasakiusi ji, kad viskas — 
nuo pagrindinių kelių iki oro uostų, jūrų uostų, muitinių, 
pasienio kontrolės punktų ir geležinkelių - visada turi 
priklausyti amerikiečiams, kurie jiems taip pat turėtų 
vadovauti ir juos valdyti. 

Atsižvelgiant į nacionalinį saugumą. 

Pabaigoje ji šyptelėjusi pridūrė, kad, savaime suprantama, 
užtruks nemažai laiko, kol bus pasiektas toks tikslas, ir reikės 
didžiulės politinės valios. Ne mažiau ir dėl to,kad Džordžas 
V. Bušas pats širdingai palaikė arabų interesus, tai patvir- 
tindamas dokumentu, kurį ji pakėlusi kelioms sekundėms 
atsuko į kamerą, paskui vėl padėjo ant tribūnos ir ragindama 
ištiesė ranką į programos vedėjo pusę. Ji baigė kalbą. 

Helen Lardahl Bentley laimėjo debatus vienuolikos 
procentų persvara. Po savaitės ji tapo ponia prezidente, 
apie ką buvo svajojusi daugiau nei dešimtį metų. Visai 
netrukus Vorenas Skifordas tapo naujai įkurto „The BS- 
Unit“ vadovu. 

Viršininko pareigos nebuvo atlygis. 

Rankinis laikrodis - priešingai. 

Ir jis juo papiktnaudžiavo. Jis ją apgavo pasinaudoda- 
mas jos pačios amžinos draugystės ženklu. 

Verus amicus rara avis. Tai pasirodė besą tikriau, nei 
ji manė. 

Ji nuėjo iki durų ir atsargiai jas pravėrė. Iškart už jų 
gulėjo tvarkingai sulankstytų drabužių krūvelė. Greitai, 
kiek tik leido skaudamas kūnas, ji pasilenkė, pačiupo krū- 
velę ir užtrenkė duris. Paskui užsirakino. 

Apatiniai buvo visai nauji. Ant jų tebekabojo etiketės. 
Ji atkreipė dėmesį į šį pagarbų gestą maudamasi kelnaites 
ir segdamasi liemenėlę. Džinsai atrodė taip pat nauji ir 
tiko nepriekaištingai. Vilkdamasi rožinį kašmyro megz- 
tinį trikampiu kaklu per galvą ji pajuto, kaip dilgtelėjo 
žaizdos aplink riešus. 

Ji stovėjo ir žvelgė į save veidrodyje. Dėl ventiliacijos 
drėgmės beveik neliko, ir vonios kambaryje jau buvo daug 
vėsiau nei tada, kai vos prieš penkias minutes ji išėjo iš 
dušo. Akimirką iš seno papratimo pamanė, kad reikėtų 
pasidažyti. Lakuota japoniška dėžutė, pilna kosmetikos, 
atverta gulėjo greta kriauklės. 

Ji atmetė šią mintį. Veidas vis dar buvo patinęs, o pa- 
dažyta įtrūkusi apatinė lūpa atrodytų beviltiškai. 

Prieš daugelį metų, Bilui Klintonui pirmąją kaden- 
ciją einant prezidento pareigas, Hilari Rodam Klinton 

pasikvietė Helen Bentley priešpiečių. Tai buvo pirmas 
kartas, kai jos susitiko ne tokioje oficialioje aplinkoje, ir 
Helen prisiminė, kokia ji buvo susijaudinusi. Tik prieš 
keletą savaičių ji buvo išrinkta senatore, ir tuo metu jai 
daugiau nei pakako protokolo bei etiketo reikalavimų, 
kurių jauna nereikšminga senatorė turėjo skubiai išmokti, 
kad Kongreso rūmuose sugebėtų išgyventi ilgiau nei ke- 
lias valandas. Priešpiečiai su pirmąja ponia tapo įvykiu. 
Hilari buvo tokia dėmesinga, maloni ir įdomi, kokią ją 
troško matyti šalininkai. Arogancijos, šaltumo ir nuspė- 
jamo charakterio bruožų, kuriuos jai priskyrė priešai, 
visiškai nebuvo galima įžvelgti. Žinoma, ji kažko siekė, 
taip pat, kaip visi Vašingtone siekia vienokių ar kitokių 
tikslų, tačiau Helen Bentley susidarė įspūdis, kad Hilari 
Rodam Klinton jai linkėjo gera ir troško, kad ji, pasikeitus 
gyvenimo sąlygoms, jaustųsi saugi. Jei senatorė Bentley 
dar ir geranoriškai sutiktų perskaityti dokumentą apie 
eilinio amerikiečio gerovei rengiamą sveikatos apsaugos 
reformą, ji nepaprastai pradžiugintų pirmąją ponią. 

Helen Bentley tai aiškiai prisiminė. 

Pavalgiusios jos pakilo. Hilari Klinton diskretiškai 
žvilgtelėjo į laikrodį, formaliai pabučiavo jai į skruostą 
ir paėmė už rankos. 

- Dar vienas dalykas, - tarė ji nepaleisdama rankos. - 
Šiame pasaulyje negalima niekuo pasitikėti. Išskyrus 
vieną žmogų. Savo vyrą. Kol jis yra jūsų vyras, jis yra 
vienintelis, kuris visuomet jums linkės tik gero. Niekada 
to nepamirškite. 

Helen to niekada nepamiršo. 

1998 metų rugpjūčio 19-ąją Bilas Klintonas prisipaži- 
no ne tik išdavęs visą pasaulį, bet ir savo žmoną. Praėjus 

porai savaičių po susitikimo, vykusio Baltuosiuose rū- 
muose, Helen visai atsitiktinai susidūrė su Hilari Klinton 
Vakarinio sparno koridoriuje. Pirmoji ponia buvo ką tik 
grįžusi iš Martos Vynuogyno salos, kur visa prezidento 
šeima jai sunkiu laikotarpiu ieškojo prieglobsčio. Ji stab- 
telėjo ir paėmė jai už rankos taip, kaip tai buvo dariusi 
prieš daugelį metų per patį pirmąjį susitikimą. Helen ne- 
sugebėjo pasakyti nieko kito, tik: 

- I'm sorry, Hillary. Im truly sorry for you and Chel- 
sea.“ 

Ponia Klinton nieko neatsakė. Akys buvo paraudusios. 
Lūpos virpėjo. Ji išspaudė šypseną, linktelėjo, paleido jos 
ranką ir nuėjo toliau išdidi ir pasitempusi, o jos žvilgsnis 
sustodavo ties kiekvienu, kuris tik drįsdavo į ją pažvelgti. 

Helen Lardahl Bentley niekada nepamiršo prezidento 
žmonos patarimo, tačiau jo nesilaikė. Helen negalėjo gy- 
venti niekuo nepasitikėdama. Ji nebūtų galėjusi pradėti 
savo ilgo kelio siekiant aukščiausio JAV posto, jei nebūtų 
visiškai pasitikėjusi saujele ištikimų darbuotojų, išskirtine 
gerų draugų grupe, kurie jai troško tik gero. 

Vorenas Skifordas buvo vienas iš jų. 

Tuo ji visuomet tikėjo. Bet jis melavo. Jis ją išdavė, o 
melas buvo didesnis už jį patį. 

Tiesą sakant, jis negalėjo žinoti to, ką, kaip laiške tvir- 
tino, žino trojiečiai. Niekas nežinojo. Netgi Kristoferis. Tai 
buvo jos paslaptis, jos našta, kurią ji nešė viena daugiau 
nei dvidešimt metų. 

Visa tai buvo visiškai nesuvokiama, ir tik panika, tas 
stingdantis, nenugalimas ją apėmęs siaubas, kai Džefris 

Aš apgailestauju, Hilari. Man tikrai gaila tavęs ir Čelsės. (Angl.) 

Hanteris parodė jai laišką, sutrukdė dar tada blaiviai 
mąstyti. 

Vorenas melavo. Kažkas čia buvo visiškai ne taip. 

Niekas negalėjo žinoti. 

Ji juto dantis aptraukusias apnašas, burnoje tvyrantį 
blogą kvapą. Neryžtingai apsidairė po vonios kambarį. 
Prie veidrodžio išvydo, ko ieškojo. Hanė Vilhelmsen jai 
buvo pastačiusi stiklinę su nauju dantų šepetėliu ir ką tik 
išpakuota dantų pastos tūbele. Ji sunkiai perplėšė paklusti 
nenorinčią pakuotę ir įsipjovė į kietą plastiką, kol pagaliau 
pavyko ištraukti dantų šepetuką. 

Prezidentė Bentley iššiepė dantis priešais veidrodį. 

- You bastard“*, - sušnibždėjo ji. - Kad tave pats nela- 
basis pagriebtų, Vorenai Skifordai! Tokiems kaip tu pra- 
gare atsiras ypatinga vieta! 

Vorenas Skifordas jautėsi tikrai prastai. 

Prietemoje jis apgraibomis ieškojo mobiliojo telefono, 
kuris skleidė nemalonų garsą, panašų į gaidžio giedojimą. 
Triukšmas netilo. Sumišęs jis atsisėdo lovoje. Jis ir vėl prieš 
atsiguldamas buvo pamiršęs užtamsinti langus, bet nors 
pro plonytes užuolaidas ir smelkėsi prieblanda, nebuvo 
įmanoma nuspėti, koks dabar paros metas. 

Gaidys giedojo vis garsiau, ir Vorenas sultingai nu- 
sikeikė, apgraibomis ant naktinio stalelio ieškodamas 
mobiliojo telefono. Galų gale jį pastebėjo. Ekrane švietė 

5:07. Greičiausiai telefonas nukrito ant grindų per tas tris 
trumpas neramaus miego valandas. Jis negalėjo supras- 
ti, kaip galėjo šitaip suklysti nustatydamas žadintuvą. Jis 
ketino keltis penkios minutės po septynių. 

Jis porą kartų nesėkmingai bandė nutildyti telefoną, 
kol pagaliau pavyko. Nusiminęs vėl griuvo į lovą. Užsi- 
merkė, tačiau iš karto pajuto, kad tai nepadės. Mintys šo- 
kinėjo, galvoje viską jaukdamos ir keldamos tokį chaosą, 
kuris neleido užmigti. Prislėgtas atsikėlė, nupėdino į dušą 
ir prastovėjo jame beveik ketvirtį valandos. Jei jau negali 
pailsėti, tai bent šveis odą, kol nors kiek išsibudins. 

Nusišluostęs užsitempė trumpikes ir marškinėlius. 

Jis greitai parengė kilnojamą darbo vietą. Lempos 
palubėje nejungė, tik nuleido ritinines žaliuzes. Darbui 
pakako naktinių lempelių ir šviesos, sklindančios nuo 
rašomojo stalo. Kai viskas buvo parengta, jis pripylė į 
virdulį vandens ir, kol vanduo užvirė, stovėjo atsišliejęs į 
knygų lentyną. Akimirką pagalvojo apie kavą. Tirpi kava 
atrodė tokia sena ir praradusi aromatą, kad vietoj jos čiu- 
po arbatžolių maišelį, įmetė į puodelį ir iki viršaus pripylė 
verdančio vandens. 

Nė vieno naujo elektroninio laiško. 

Jis bandė prisiminti, ką veikė. Atsigulė apie antrą va- 
landą nakties. Vadinasi, Vašingtone tuo metu buvo apie 
aštunta valanda vakaro. Dabar namuose buvo vienuolikta. 
Visi dirbo visu pajėgumu. Per daugiau nei keturias pasta- 
rąsias valandas niekas jam nieko neatsiuntė. 

Jis bandė nusiraminti guosdamasis mintimi, jog jie 
mano, kad jis miega. 

Tai nepadėjo. Santykiai vis labiau vėso. Slenkant valan- 
doms ir nepavykstant rasti prezidentės, Voreno Skifordo 

vaidmuo vis silpnėjo. Nors jis vis dar buvo atsakingas už 
ryšių su vietos policija palaikymą, buvo akivaizdu, kad 
Dramensvejene įsikūrusioje ambasadoje ir veiklos mas- 
tas, ir jos intensyvumas išaugo, tačiau jis apie tai nebuvo 
informuojamas. Operatyvinę veiklą atliekantys tyrėjai, 
kuriuos FTB išsiuntė į Norvegiją praėjus kelioms valan- 
doms po jo paties išvykimo, vaidino padėties šeimininkus. 
Jie gyveno ambasadoje. Jie buvo aprūpinti tokiomis in- 
formacinėmis ir ryšio priemonėmis, kad jo keli mobilieji 
telefonai ir šifruotas kompiuteris atrodė tik liūdna atgy- 
vena, tinkama keliauti į technikos muziejų. 

Jiems buvo nusispjauti į Norvegijos policiją. 

Žinoma, kai kurie jų vis dar ateidavo į susitikimus, 
kuriuos jis bandė organizuoti kelis kartus per dieną, 
bandydamas koordinuoti pačių amerikiečių pasiekimus 
su tuo, ką atskleidė Norvegijos policija, bei su jos ap- 
tiktais pėdsakais ir teorijomis. Kai jis informavo, kad 
rastas Džefrio Hanterio kūnas, bent jau sulaukė kažko 
panašaus į dėmesį. Tiek, kiek jis sužinojo iš ambasado- 
riaus, vėliau kilo nemaži diplomatiniai nesutarimai dėl 
vyriškio palaikų perdavimo. Norvegai norėjo juos pasi- 
likti ir nuodugniau ištirti. JAV paprasčiausiai nenorėjo 
su tuo taikstytis. 

- Man nusispjauti, - sušnibždėjo Vorenas Skifordas, 
rankomis trindamasis veidą. 

Jis įspėjo ambasadorių Velsą. 

- Jie pakels vėją, kai supras, ką jūs darote, - nusiminęs 
pasakė Vorenas, kai jie dieną prieš tai buvo susitikę amba- 
sadoje. - Žinoma, jų vyriausybė yra palankiai nusiteikusi 
JAV atžvilgiu, bet aš supratau, kad tai šalis, turinti stiprią 
opoziciją. Galbūt jie užsispyrę, kaip jūs mane įspėjote 

vos atvykus, bet jie toli gražu nėra kvailiai. Mes tiesiog 
negalime... 

Ambasadorius lediniu žvilgsniu ir balsu privertė jį 
nutilti: 

- Vorenai, tai aš pažįstu šią šalį. Čia aš esu JAV pa- 
siuntinys Norvegijoje. Aš kasdien tris kartus susitinku su 
Norvegijos užsienio reikalų ministru. Šios šalies vyriau- 
sybė nuolat informuojama apie tai, ką mes darome. Apie 
viską, ką mes darome. 

Tai buvo visiškas melas, ir jie abu tai žinojo. 

Vorenas gurkštelėjo arbatos. Ji nebuvo skani, bet bent 
jau šilta. Kambarys - taip pat. Per šiltas. Jis nuėjo iki dėžu- 
tės, pritaisytos prie sienos, ir pabandė sumažinti tempe- 
ratūrą. Jis niekada nesugebėjo kaip reikiant suprasti šios 
Celsijaus skalės. Dabar jungiklis buvo nustatytas ties 25 
laipsniais ir buvo per karšta. Galbūt 15 laipsnių bus geriau. 
Jis priglaudė ranką prie sienoje įtaisyto filtro. Akimirksniu 
oro dvelksmas tapo vėsesnis. 

Minutėlę palaukęs, jis vėl išjungė kompiuterį. Ant stalo 
gulėjo du dokumentai. Vienas jų buvo storas kaip knyga. 
Kitas - vos dvidešimties puslapių. Paėmęs juos abu, su- 
krovė visas pagalves į lovos galvūgalį ir atsigulė. 

Pirmiausia jis pervertė labiausiai įslaptintą ataskai- 
tą apie žvalgybos padėtį. Šioji buvo daugiau nei dviejų 
šimtų puslapių ir jos nebuvo gavęs šifruotu elektroniniu 
laišku, kaip turėjo pagal visus susitarimus ir taisykles. 
Atsitiktinai nugirdęs pokalbio nuotrupas ambasadoje ir 
išsiaiškinęs, kad ji egzistuoja, jis turėjo gerokai pasigin- 
čyti, kol gavo šį dokumentą. Konradas Viktoris, šešiasde- 
šimtmetis specialusis agentas, vadovaujantis ambasadoje 
esančioms pajėgoms, laikėsi nuomonės, kad Vorenui šis 

dokumentas visiškai nereikalingas. Tokiose situacijose 
kaip ši jie veikė griežtai pagal need-to-know policy, ką Vo- 
renas, turėdamas tiek patirties, turėjo suprasti. Jis turėjo 
atlikti jungiamosios grandies vaidmenį tarp norvegų ir 
amerikiečių policijos. Jis pats buvo skundęsis, kaip sunku 
atlaikyti norvegų spaudimą, kai kalba pasisukdavo apie 
amerikiečių turimą informaciją ir naujienas. Kuo mažiau 
jis žinojo, tuo mažiau Oslo policija galėjo ką prikišti. 

Bet Vorenas nepasidavė. Kai niekas daugiau negelbėjo, 
jis nesikuklindamas priminė apie artimus asmeninius 
santykius su prezidente. Savaime suprantama, tarp eilučių. 
Tai buvo veiksminga. Galų gale. 

Jis griuvo į lovą antrą valandą, beveik nežvilgtelėjęs 
į dokumentą. 

Dokumentas nugąsdino. 

Intensyviai ieškant prezidentės pagrobėjų, pamažu 
ėmė aiškėti, kad po staigaus jos dingimo laukia didesnė 
teroristų ataka. Nei FTB, CŽV ar kuri kita iš daugybės 
organizacijų, pavaldžių Homeland Security“, nenorėjo 
naudoti vardo, kuriuo Voreno Skifordo „The BS-Unit“ 
buvo pavadinęs potencialų išpuolį: „Troja“. 

Jie dar neišdrįso jo kaip nors pavadinti. 

Jie net nedrįso patikėti, kad tai įvyks. 

Problema buvo ta, jog niekas nežinojo, į ką ar kuriuos 
šis išpuolis bus nukreiptas. Informacijos buvo daug, nes 
gautų pranešimų ir spėlionių, hipotezių ir teorijų kiekis 
buvo neaprėpiamas. Tačiau vis tiek informacija buvo fra- 
gmentiška, paini ir, be to, labai prieštaringa. 

Tai galėjo būti islamistų konspiracija. 


“ Valstybės saugumas (angl.). 

Tai, tikėtina, buvo islamistų konspiracija. 

Tai turėjo būti musulmonai. 

Iš pranešimų buvo galima spręsti, kad valdžios or- 
ganai kontroliavo visus kitus potencialius nusikaltėlius, 
užpuolikus ir teroristus tiek, kiek apskritai tokiais atvejais 
galima kalbėti apie kontrolę. Kalbant apie tas fanatiškas 
Amerikos piliečių grupes, kurioms ne visi varžteliai buvo 
vietoje, tai jos visuomet kėlė slaptą grėsmę. Tai įrodė ir 
sprogdintojas Timotis Makvėjus, kai šis Įlankos karo 
veteranas ir ginklų fanatikas Oklahomos mieste 1995 
metais nužudė 168 žmones. Problema buvo ta, kad tarp 
JAV radikalių grupuočių nebuvo pastebėta nė mažiausių 
neįprastos veiklos ženklų. Jos vis dar buvo stebimos net 
ir po Rugsėjo 11-osios, kai beveik visas dėmesys buvo nu- 
kreiptas į kitą objektą. Ir tarp žiauraus elgesio su gyvūnais 
priešininkų ar kraštutinių pažiūrų gamtos mylėtojų ne- 
buvo nieko, kas leistų manyti, kad nuo neteisėtų protesto 
akcijų jie būtų perėję prie realių teroro išpuolių. Religi- 
nių, fanatiškai nusiteikusių grupuočių JAV buvo visur, bet 
paprastai didžiausią grėsmę jos keldavo sau. Be to, ir jų 
gretose nebuvo įmanoma įžvelgti nieko neįprasta. 

Dar daugiau. Amerikos prezidentės pagrobimas iš jos 
viešbučio kambario Norvegijoje buvo toli gražu ne tai, ką 
būtų sugebėjusi padaryti kuri nors iš žinomų Amerikos 
grupuočių ar būtų turėjusi tam lėšų. 

Tai turėjo būti islamistų konspiracija. 

Vorenas pasitaisė akinius. 

Pranešimas buvo persmelktas baimės. Per daugiau 
nei trisdešimtį metų, praleistų FTB, Vorenui Skifordui 
dar nebuvo tekę skaityti profesionalios analizės, kurioje 
būtų tokia ryški nelaimės nuojauta. Atrodė, tarsi visai 

Hormeland Security sistemai galų gale paaiškėjo tiesa: kaž- 
kam pavyko tai, kas neįmanoma. Kas neįtikima. Kažkas 
pagrobė Amerikos Commander in Chief ir buvo sunku 
įsivaizduoti, kad šių tamsių jėgų veiklai egzistuoja kokios 
nors ribos. 

Baimė kilo dėl galimų išpuolių, nukreiptų į Amerikos 
infrastruktūrą. Ją sukėlė daugybė pranešimų ir veiksmų, 
tačiau pranešimai buvo neišsamūs, o veiksmai - nevie- 
nareikšmiai. 

Labiausiai trikdė ir nerimą kėlė neoficialūs prane- 
šimai. 

Amerikos valdžios organai nuolat gaudavo tokių pra- 
nešimų, tačiau juose, tiesą sakant, niekada nieko doro 
neįžvelgdavo. Privačių namų gyventojai, panorę kaimynui 
sukelti nepatogumų ir užsiundyti uniformuotą policiją, 
kreipėsi su fantastiškiausiais pareiškimais, ką išvydo ki- 
tapus tvoros. Įtartini apsilankymai, keisti garsai naktį, 
neįprastas elgesys ir kažko, kas neabejotinai turėtų būti 
sprogstamosios medžiagos, saugojimas. Galbūt netgi 
bomba. Nesąžiningiems nuomojamų namų savininkams 
galėjo pasirodyti paranku iškeldinti erzinančius nuomi- 
ninkus padedant FTB. Nebuvo jokių ribų tam, ką žmonės 
teigė matę. Arabai, vaikštinėjantys bet kuriuo paros metu, 
pokalbiai užsienio kalbomis ir dėžių, kuriose tik vienas 
Dievas tegali žinoti, kas sudėta, transportavimas. Net pa- 
augliams galėjo šauti į galvą išsiųsti teroristinio pobūdžio 
žinutę apie mokyklos draugą, nors tam ir nebūtų jokios 
priežasties, tik ta, kad bendramokslis buvo pakankamai 
įžūlus ir nusižiūrėjo panelę, nuo kurios jam derėjo laikytis 
atokiau. 

Šį kartą pranešimai atrodė panašesni į perspėjimus. 

Per pastarąsias paras FTB field offices“ pasiekė neį- 
prastai daug anoniminių pranešimų. Vieni skambino, kiti 
naudojosi elektroniniu paštu. Retai kurių turinys buvo 
visiškai vienodas, bet visi jie įspėjo, kad kažkas įvyks, kaž- 
kas, kieno šviesoje nublanks net Rugsėjo 11-oji. Daugu- 
ma jų pabrėžė, kad JAV - silpna šalis, kuri net nepajėgė 
apsaugoti savo prezidentės. Jie turėjo dėkoti tik sau, kad 
flangas buvo pralaužtas. Šį kartą katastrofa ištiks ne kon- 
kretų objektą. Šį kartą JAV turės kentėti už tai, kad pasėjo 
kančią po visą pasaulį. 

It was playback time.“ 

Labiausiai nerimą kėlė tai, kad pokalbių nebuvo ga- 
lima susekti. 

Tai buvo nesuvokiama. 

Daugelis organizacijų, turėjusių reikalų su Homeland 
Security, tikėjo, kad jų turimas technologinis pranašumas 
yra absoliutus. Technologijos leido susekti kiekvieną te- 
lefono skambutį į Ameriką ir iš jos. Identifikuoti siuntė- 
jo kompiuterį paprastai užtrukdavo ne ilgiau nei kelias 
minutes. Gavusi radikalius įgaliojimus, kuriuos po 2001 
metų suteikė Džordžas V. Bušas, Nacionalinė saugumo 
agentūra ėmėsi, jų manymu, beveik absoliučios telefono 
ryšių ir elektroninės komunikacijos kontrolės. Dėl to, kad 
siekdami didžiausio efektyvumo jie nuėjo toliau, nei jiems 
leido bet kokie įgaliojimai, organizacija neįžvelgė jokios 
problemos. Jie turėjo atlikti darbą. Jie privalėjo pasirūpinti 
tėvynės saugumu. Saujelė tų, kurie tai pastebėjo ir galėjo 
ryžtingai pasipriešinti neteisėtiems veiksmams, nutarė 
nekreipti dėmesio. 


“ Padaliniai (angl.). 
“ Laikas atsigriebti. (Angl.) 

Priešas buvo galingas ir pavojingas. 

JAV turėjo būti apsaugotos bet kokia kaina. 

Tačiau bauginamų pranešimų susekti nebuvo įmano- 
ma. Tik ne reikiamoje vietoje. Moderniausios technolo- 
gijos padėdavo žaibiškai nustatyti siuntėjo IP adresą arba 
telefono numerį, bet atlikus papildomus tyrimus infor- 
macija pasirodydavo neteisinga. Telefono skambutis, kai 
niūrus vyriškas balsas įspėjo Amerikos valdžios organus 
nesielgti arogantiškai ir nepersekioti dorų piliečių, kurių 
nusikaltimas tik tas, kad turėjo palestinietį tėvą, pasirodė 
besąs iš septyniasdešimtmetės moters, gyvenančios Leik 
Plaside, Niujorke, telefono aparato. Tuo metu, kai buvo 
skambinama į vieną Manhatane esančių FTB kontorų, 
ši sena moteris gėrė arbatą su keturiomis tokiomis pat 
mielomis draugėmis. Nė viena iš jų nebuvo net palietusi 
telefono, tai jos galėjo prisiekti Dievu, o vietos telefono 
kompanijos pateikta pokalbių išklotinė įrodė, kad našlės 
sakė tiesą: nurodytą akimirką niekas nesinaudojo telefono 
aparatu. 

Arbata kiek pravėso. Vorenas gurkštelėjo jos. Akimirką 
akinius aptraukė migla, lyg į juos pūstelėjus, ir vėl dingo. 

Jis skubiai pervertė techninę pranešimo dalį. Nedaug 
ką joje suprato, o ir nebuvo labai susidomėjęs detalėmis. 
Jam reikėjo išvadų, ir jas rado 173-iame puslapyje: buvo 
visiškai įmanoma manipuliuoti adresatais, tai ir buvo 
padaryta. 

„Visai nereikalinga išvada, - pamanė Vorenas. - Juk 
jūs jau įrodėte daugiau nei 130 šio fenomeno atvejų!“ 

Jis pabandė po galva pasitaisyti pagalvę ir skaitė toliau. 

Tokio pobūdžio manipuliacijoms reikėjo milžiniškų 
išteklių. 

Taigi. Niekas ir nemanė, kad tai neturtėlio darbas. 

Ir veikiausiai nuosavas telekomunikacijų palydovas. 
Arba galimybė naudotis šio pajėgumais. Išsinuomotas 
arba pavogtas. 

Palydovas? Prakeiktas erdvėlaivis? 

Vorenas pradėjo šalti. 15 laipsnių Celsijaus akivaiz- 
džiai buvo per vėsu. Jis vėl pakilo koreguoti prie sienos 
pritvirtintos dėžutės. Šį kartą nustatė 20 laipsnių, grįžo į 
lovą ir skaitė toliau. 

Kadangi tokio tipo palydovai skriejo stacionarioje 
orbitoje maždaug keturiasdešimt tūkstančių kilometrų 
nuo Žemės paviršiaus, šie veiksmai buvo suderinti nau- 
dojant arabišką palydovą. Visi skambučiai ir elektroni- 
niai pranešimai pasiekė iš JAV rytų kranto telefonų ir 
kompiuterių. 

Arabų palydovas vargiai prasiskverbtų giliau į šalį. 

Tačiau rytų krantą jis pasiektų. 

„Pėdsakai,- pagalvojo Vorenas ir nekantriai ėmė vers- 
ti puslapius. - Su visais milijardais, visomis žinybomis, 
visomis technologijomis, kurias mes turime; o kaip dėl 
pėdsakų ir pokalbių bei pranešimų rekonstravimo?“ 

Vorenas Skifordas buvo profilių sudarytojas. 

Jis žavėjosi technika. Per visus tuos metus, ieškodamas 
serijinių žudikų ir sadistų seksualinių žudikų, jis ėmė ne 
mažiau gerbti ir teismo patologus bei jų magiškus triukus 
naudojant chemijos bei fizikos žinias, elektroniką ir tech- 
nologijas. Atsitikdavo, kad netgi vogčiomis pažiūrėdavo 
C.S.I. epizodą, nuoširdžiai žavėdamasis šia specialybe. 

Pats jis nelabai išmanė tokių dalykų. Galėjo surinkti 
kompiuterį, išmokti keletą kodų, bet buvo visai patenkin- 
tas tuo, kad kiti rūpinosi technologijomis. 

Jo specialybė buvo siela. 

Ir šito jis negalėjo suvokti. 

Jis skaitė toliau. 

Pranešimai staiga nustojo plaukti 9.14 valandą, eastern 
time“?. Tai atsitiko tiksliai tą minutę, kai FTB apsilankė 
pirmuoju adresu, kurį jie susekė. Remiantis NSA duo- 
menimis, kažkas paskambino iš nedidelio namo Floridos 
Evergleidso pakraštyje į FTB būstinę Kvantike su grasi- 
namu perspėjimu, kad JAV pasmerktos žlugti. 

Name gyveno senas silpnos regos ir klausos vyriš- 
kis. Jo telefono aparatas net nebuvo įjungtas. Jis gulėjo 
rūsyje visas apdulkėjęs, tačiau abonementinis mokestis 
vis dar buvo mokamas, mat Majamyje gyvenantis sūnus 
padengdavo visas tėvo sąskaitas. Akivaizdu, nelabai apie 
jas galvodamas. Tikėtina, kad jau daug metų nebuvo lan- 
kęs senolio. 

Tą pačią akimirką pranešimai nustojo plaukę. 

Nuo tada tapo visiškai tylu. 

Darbas analizuojant įrašuose girdimus balsus ir kalbą 
vyko visu spartumu, užbaigė pranešimo protokoluotojas. 
Kol kas nebuvo galima pasakyti nieko, kas galėtų padėti 
tyrimui - nei apie garso įrašus su grasinimais, nėi apie 
tuos beveik šešiasdešimt panašaus turinio elektroninių 
laiškų. Balsai buvo užšifruoti ir iškraipyti, taigi nereikėjo 
nieko per daug tikėtis. Vienintelis dalykas, kurį galima 
neabejotinai teigti, buvo tai, kad visi skambinusieji buvo 
vyrai. Dėl akivaizdžių priežasčių buvo sunkiau nustatyti, 
kokios lyties asmenys rašė elektroninius laiškus. 

Pranešimo pabaiga. 


“ Rytų pakrantės JAV laikas (angl.). 

Vorenas jautėsi alkanas. 

Iš mini baro jis paėmė šokoladą, atsisuko buteliuką ko- 
los. Nė vienas jų nebuvo skanus, tik padėjo pakelti cukraus 
kiekį kraujyje. Nestiprus galvos skausmas, prasidėjęs dėl 
miego trūkumo, nurimo. 

Jis vėl atsigulė į lovą. Didysis dokumentas nukrito ant 
grindų. Pagal visas instrukcijas jį būtina sunaikinti nedel- 
siant. Tai palauks. Jis čiupo mažesnę dokumentų šūsnį ir 
kelias sekundes laikė ištiestoje rankoje. Paskui nuleido 
ranką ant antklodės. 

Ši nedidelė ataskaita buvo šedevras. 

Tik problema buvo ta, kad niekas nerodė didelio su- 
sidomėjimo ją skaityti, o dar mažiau buvo linkusių pagal 
ją veikti. 

Vorenas ją mokėjo beveik atmintinai, nors dokumentą 
buvo perskaitęs tik dukart. Ataskaitą parengė „The BS- 
Unit“ namuose, D.C., ir jis pats padėjo kiek galėdamas 
iš šios Dievo apleistos vietos žemėje, kurią jie vadino 
Norvegija. 

Vorenas ilgėjosi namų. Jis užsimerkė. 

Pastaruoju metu jis vis dažniau jautėsi senas. Ne vy- 
resnis, bet iš tikrųjų senas. Jautėsi pavargęs, o šis naujas 
darbas jam buvo ne pagal jėgas. Jis norėjo grįžti į Kvantiką, 
į Virdžiniją, pas šeimą. Pas Katliną, kuri buvo kartu visus 
tuos metus ir ištvėrė visus jo nesuskaičiuojamus, giliai 
žeidžiančius meilės romanus. Pas suaugusius vaikus, kurie 
visi apsigyveno netoli vaikystės namų. Į savo namus ir 
sodą. Jis troško namo ir jautė stiprų spaudimą po šonkau- 
liais, kuris nedingo, nors keletą kartų ir nurijo seiles. 

Ši nedidelė ataskaita buvo nusikaltėlio asmenybės 
profilis. 

Kaip ir visada, jie darbą pradėjo nuo įvykių ir veiksmų. 
„The BS-Unit“ judėjo priekin laikydamasis laiko linijų ir 
skverbėsi gilyn, susiejo įvykius ir išanalizavo priežastinius 
ryšius bei padarinius. Jie kruopščiai patikrino visas išlai- 
das bei su kuojos siejamos. Kiekviena įvykių eigos detalė 
buvo priešpriešinama alternatyviems sprendimams, nes 
tik taip jie galėjo priartėti prie tų, kurie organizavo ponios 
prezidentės pagrobimą, motyvų ir elgsenos. 

Paveikslas, kuris pamažu ryškėjo šiuose dvidešimtyje 
puslapių, jaudino Voreną ir jo ištikimus „The BS-Unit“ 
darbuotojus ne mažiau, nei didelis pranešimas įvarė bai- 
mės likusiems iš FTB. 

Jie manė, kad sudarinėdami profilį apčiuops orga- 
nizacijos struktūrą. Žmonių grupę, teroristų grupuotę. 
Galimas daiktas, nedidelę kariauną, armiją, pakilusią į 
šventąjį karą su Šėtono tvirtove JAV. 

Vietoj to jie ėmė nujausti čia slypint vieną asmenį. 

Vieną asmenį. 

Savaime aišku, jis negalėjo veikti vienas. Viskas, kas nu- 
tiko nuo tada, kai „The BS-Unit“ pirmą kartą kiek anksčiau 
nei prieš šešias savaites įžvelgė nežymius „Trojos“ pėdsakus, 
vertė manyti, kad čia be galo daug įsipainiojusių asmenų. 

Problema buvo ta, kad jie neatrodė tarpusavyje susi- 
ję. Niekaip. Užuot priartėjęs prie teroristų organizacijos 
aprašo, „The BS-Unit“ įžvelgė vieną vienintelį veikėją, 
kuris naudojosi žmonėmis taip, kaip kitas būtų naudo- 
jęsis įrankiais; lygiai taip pat nejausdamas nė kruopelės 
lojalumo arba kitų žmogiškųjų emocijų savo padėjėjams, 
kaip kitas nebūtų jų jautęs įrankių dėžei. 

Vėliau nebuvo padaryta ničnieko, kad būtų apginti 
įvairaus plauko nusikaltėliai. Kai jie atliko savo vaidmenis, 

padarė viską, ką pajėgė, jiems apginti neegzistavo jokių 
apsaugos instrumentų. Gerhardas Skrioderis buvo atiduo- 
tas vilkams taip pat, kaip ir pakistanietis valytojas bei visi 
kiti, tapę šios didelės dėlionės detalėmis. 

Jie visi net nenutuokė, kam dirbo. 

Vorenas nusižiovavo, stipriai papurtė galvą ir plačiai 
atsimerkė, kad sulaikytų ašaras. Ranka, tebelaikanti ata- 
skaitą, atrodė kaip švininė. Jis susitvardė, pakėlė ją ir per- 
žvelgė pirmą puslapį. 

Puslapio viršuje puikavosi kukli antraštė, parašyta to 
paties dydžio šriftu kaip ir likęs dokumentas, tik pajuo- 
dinta: 

The Guilty. A profile of the abductor.?* 

Nusikaltėlis. 

Vorenas nebuvo tikras, ar jam patiko jų pasirinktas 
pavadinimas. Kita vertus, jis bent jau buvo gana neutralus, 
be etninio ar nacionalinio atspalvio. Jis dar kartą pabandė 
atsisėsti patogiau ir skaitė toliau. 

Li. The abduction.?! 

Kaip ir paprastai, jie išeities tašku pasirinko patį es- 
minį veiksmą. 

Prezidentės pagrobimas pats savaime nurodė gaires, 
padedančias „The BS-Unit“ kurti nusikaltėlio profilį. 
Nuo pat tos siaubingos akimirkos, kai jį savame bute 
Vašingtone, D.C., pažadino agentas ir susirūpinęs pa- 
pasakojo, kad Norvegijoje prezidentė tikriausiai buvo 
pagrobta, Vorenas iš tikrųjų nežinojo, ką daryti. Skris- 
damas lėktuvu į Europą, jis laukė ir net absurdiškiausiai 


"* Nusikaltėlis. Pagrobėjo asmenybės profilis. (Angl.) 
" Pagrobimas. (Angl.) 

tikėjosi, kad atvykęs sužinos, jog ponia prezidentė buvo 
rasta negyva. 

Jau tada jis atmetė galimybę, kad ją ras gyvą. 

Visą laiką kamavo esminis klausimas: kodėl pagro- 
bimas? Kodėl Helen Bentley nebuvo nužudyta? Viską 
įvertinus, nužudyti būtų buvę daug paprasčiau, vadinasi, 
ir ne taip rizikinga. Būti JAV Commander in Chief, nėra 
abejonės, buvo labai rizikingas darbas jau vien dėl to, 
kad neįmanoma visiškai apsaugoti pavienio asmens nuo 
netikėtų ir mirtinai pavojingų kitų Žmonių išpuolių, jei 
jo neizoliuosi. 


Pagrobimas greičiausiai turėjo ypatingą reikšmę. JAV 
laikyti nežinioje turėjo būti žymiai naudingiau, nei leisti 
amerikiečiams susitelkti visus apėmusio siaubo akivaiz- 
doje gedint nužudytos prezidentės. 

Akivaizdus dingimo efektas buvo tai, kad šalis tapo 
pažeidžiamesnė kitiems galimiems išpuoliams. 

Jau vien nuo tos minties Vorenui pašiurpo oda. 

Jis pervertė puslapį, paskui čiupo kolos buteliuką ir 
ėmė gerti. Jis vis dar jautė nepaaiškinamą maudimą skran- 
dyje ir akimirką svarstė, ar neužsisakyti maisto - gal šis 
padėtų. Mobiliojo telefono laikrodis rodė be trijų minučių 
šešias, taigi jis šios minties atsisakė. Po geros valandos bus 
pradedami tiekti pusryčiai. 

Pasinaudoti Slaptosios tarnybos agentu Džefriu Han- 
teriu buvo ir genialus, ir paprastas sumanymas. Nors 
teoriškai gal ir įmanoma pagrobti prezidentę be savųjų 
pagalbos, bet praktiškai nebūtų buvę įmanoma nieko pa- 
našaus atlikti. Tai, kad nusikaltėlis JAV turėjo paklūstantį 
aparatą, du kartus sugebėjusį pagrobti berniuką autistą, 

kad išgąsdintų profesionalų saugumo agentą taip, jog šis 
sutiktų bendradarbiauti, įsiliejo į elementų, vis labiau iš- 
ryškinančių profilį, visumą. Kuo toliau, tuo labiau stul- 
binantį. 

Suskambo telefonas. 

Pasigirdęs garsas Vorenui buvo toks netikėtas, kad 
kolos buteliukas, kurį jis laikė suspaudęs tarp šlaunų, ap- 
sivertė. Jis iškošė keiksmažodį, sugriebdamas buteliuką 
dar išgelbėjo lipnaus juodo skysčio likučius ir čiupo te- 
lefoną. 

- Klausau, - atsidusęs ištarė ir laisvą ranką nusivalė 
į antklodę. | 

— Vorenai, - kažkur toli pasigirdo balsas. 

- Taip? 

— Čia Kolinas. 

— O! Sveikas, Kolinai. Tavęs beveik nesigirdi. 

— Aš labai skubu. 

- Atrodo, kad tu šnabždi. Kalbėk garsiau! 

— Po velnių, Vorenai, klausyk manęs. Pastaruoju metu 
mes nesame labai mėgstami. 

— Ne, aš irgi tai pastebėjau. 

Kolinas Vulfas ir Vorenas Skifordas kartu dirbo be- 
veik dešimtmetį. Bendraamžis specialusis agentas buvo 
pirmasis, kurį Vorenas pasirinko, kai būrė „The BS-Unit“ 
komandą. Kolinas buvo senosios mokyklos atstovas. Jo 
pavardė buvo Vulfas, o atrodė kaip lokys, buvo kruopštus, 
ramus ir atsidavęs. Dabar jo balsas skambėjo linksmiau 
nei paprastai, o vėluojantis garsas kalbant telefonu jam 
aiškiai kėlė stresą. 

- Jie nenori mūsų klausyti, - tarė Kolinas. - Jie jau 
apsisprendė. 


362 


— Dėl ko? - paklausė Vorenas, iš anksto žinodamas 
atsakymą. 

- Kad už visko slepiasi viena ar kita islamistų organi- 
zacija. Dabar jie, velniai griebtų, grįžo prie „Al Gaedos“ 
pėdsakų. „Al Oaedos“! Jie, po velnių, nepriartėjo prie šito 
reikalo visumos arčiau nei IRA. Arba žvalgybos judėjimas, 
jei jau apie tai kalbame. O dabar jie apsisprendė. Todėl 
aš ir skambinu. 

— Kas atsitiko? 

- Aptikta sąskaita. 

- Sąskaita? 

- Džefrio Hanterio. Pinigai pervesti žmonai. 

Vorenas sunkiai nurijo seiles. Ruda dėmė tarpkojy 
atrodė bjauriai. Norėdamas prisidengti, lipnia ranka jis 
patraukė už antklodės. 

- Alio? 

- Aš vis dar čia, - pasakė Vorenas. - Velniava. 

- Taip. Ir tai per gerai, kad būtų tiesa. 

- Ką nori pasakyti? 

- Klausyk, aš skubu. Bet noriu, kad kai ką žinotum. 
Kalba sukasi apie 200 000 dolerių. Žinoma, pinigai buvo 
perfiltruoti įprastais kanalais, kad jų nebūtų galima atsek- 
ti, bet mums vis tiek pavyko išsiaiškinti visą jų kelią nuo 
paties mokėtojo. Vyrukai Pensilvanijos aveniu užtruko ne 
ilgiau nei penkias valandas. 

- Ir ką jie išsiaiškino? 

- Tvirtai įsikibk. 

- Aš guliu lovoje. 

- Saudo Arabijos naftos ministro pusbrolis. Jis gyvena 
Irane. 

- Shit. 

— Gali ir taip sakyti. 

Vorenas pagriebė „The BS-Unit“ ataskaitą. Popierius 
prilipo jam prie rankos. Tai netiesa. Tai negalėjo būti tiesa. 
Tai jie buvo teisūs; Kolinas, Vorenas ir likusieji, priklau- 
santys šiai nedidelei, atstumtai profilių sudarytojų grupe- 
lei, kurios niekas nenorėjo klausyti. 

- Tai negali būti tiesa, - tyliai pasakė Vorenas. - Nu- 
sikaltėlis niekada nebūtų padaręs ko nors panašaus; leisti 
susekti, iš kur atkeliavo pinigai, būtų per daug neprofe- 
sionalu. 

— Ką? 

— Tai negali būti tiesa! 

— Ne, todėl aš ir skambinu! Tai per paprasta, Vorenai. 
Bet jei mes visa tai apverstume aukštyn kojomis? 

— Ką? Aš negirdžiu, čia... 

— Apverstume visą reikalą aukštyn kojomis, - sušuko 
Kolinas. - Tarkime, kad pėdsakai, vedantys į Saudo Arabi- 
ją, palikti tyčia... Jei mes teisūs, o intencija ir buvo ta, kad 
rastume pinigus ir išsiaiškintume, iš kur jie atsirado... 

„„„tuomet viskas sugula į savas vietas, - pagalvojo Vo- 
renas ir atsikvėpė. - Tai štai kaip dirba nusikaltėlis. Jis to 
nori. Jis trokšta chaoso, jis sukelia krizę, jis yra... 

— Ar supranti? Ar sutinki su manimi? 

Kolino balsas buvo toks tolimas. 

Vorenas kaip reikiant nesiklausė. 

- Ilgai netruks, kol visa tai paaiškės, - tarė Kolinas, 
ryšys darėsi vis prastesnis. - Ar seki biržos naujienas? 

— Nelabai. 

— Kai paaiškės ryšiai su Saudo Arabija ir Iranu... 

Naftos kainos, - pagalvojo Vorenas. - Jos šaus į viršų 
tokiu greičiu, kaip niekada anksčiau istorijoje. 


364 


— ...dramatiškas Dau Džons kritimas ir tai, po para- 
liais, tęsis taip pat stipriai iki... 

- Alio, - sušuko Vorenas. 

— Ei! Ar tu dar ten? Aš turiu baigti, Vorenai. Turiu 
bėgti, nes... 

Traškesys buvo nemalonus. Vorenas laikė ragelį kelis 
centimetrus atitraukęs nuo ausies. Staiga Koliną išgirdo 
puikiai. Pirmą kartą ryšys buvo skaidrus kaip krištolas. 

- Jie kalba apie šimtą dolerių už barelį, - liūdnai pa- 
sakė jis. - Iki kitos savaitės pabaigos. Būtent to jis nori. 
Tai teisybė, Vorenai. Viskas yra tiesa. Aš turiu bėgti. Pa- 
skambink man. 

Jis padėjo ragelį. 

Vorenas pakilo nuo lovos. Jam reikėjo dar kartą nusi- 
maudyti duše. Išžergtomis kojomis, kad lipnios šlaunys 
nesiliestų, jis nuėjo iki lagamino. 

Jis vis dar nebuvo kaip reikiant išsipakavęs daiktų. 

Nusikaltėlis yra žmogus, turintis milžinišką kapitalą 
ir puikiai pažįstantis Vakarus, - atmintinai prisiminė iš 
profilio. - Jis žymiai protingesnis nei vidutinis pilietis ir 
išsiskiria neapsakoma kantrybe bei sugebėjimu planuoti ir 
mąstyti be galo toli į ateitį. Jis yra sukūręs įspūdingą ir labai 
sudėtingą padėjėjų tinklą, tikriausiai tam tikslui panau- 
dodamas grasinimus, kapitalą ir daug lėšų reikalaujančią 
priežiūrą. Yra daug priežasčių manyti, kad tik keli iš šių 
asmenų žino, kas jis toks. Jei iš viso kas nors žino. 

Vorenas nerado nė vienų švarių trumpikių. Nusimi- 
nęs patikrino lagamino šonines kišenes. Pirštai atsirėmė 
į kažką sunkaus. Akimirką sudvejojęs, pro siaurą angą 
sužvejojo tą daiktą. 

Laikrodis? 

Verus amicus rara avis. 

Jis manė, kad laikrodis dingo visiems laikams. Tai jam 
kėlė nerimą labiau nei būtų norėjęs prisipažinti. Jam pa- 
tiko šis rankinis laikrodis ir jis didžiavosi, kad gavo jį iš 
ponios prezidentės. Jis niekada jo nenusisegdavo. 

Išskyrus tada, kai mylėdavosi. 

Seksas ir laikas buvo nesuderinami dalykai, tuomet jis 
visada laikrodį pasidėdavo į šalį. 

Jis baiminosi, kad laikrodį pavogė raudonplaukė mo- 
teris. Vorenas jau neprisiminė, kuo ji vardu, nors buvo su- 
sitikę gal tik prieš savaitę. Bare. Jam atrodė, kad prisiminė, 
jog ji dirba reklamos srityje. O gal tai buvo filmai. 

Whatever, - pagalvojo jis ir užsegė grandinėlę ant 
riešo. 

Lagamine nebuvo nė vienų švarių trumpikių. 

Teks išsiversti be jų. 

Labiausiai tikėtina, kad jis - ne amerikietis, - Vorenui 
atrodė, kad girdi balsą, tarsi profilio dokumentas būtų 
zvimbdamas sukęsis galvoje lyg magnetofono įrašas. - Jei 
jis yra musulmonas, tai labiau linkęs į tai, kas pasaulietiška, 
o ne fanatiška. Greičiausiai jis gyvena Viduriniuosiuose Ry- 
tuose, bet gali turėti laikiną gyvenamąją vietą Europoje. 

Buvo trys minutės po pusės septintos, ir Vorenas Ski- 
fordas daugiau nesijautė nė kruopelytės mieguistas. 

Artėdamas prie svečių kambario, Al Mufetas žvilgtelėjo 
per antro aukšto laiptų turėklus žemyn į senelio laikrodį, 
kabantį prieškambaryje. Šis rodė tris minutes po pusės 

pirmos. Jis prisiminė skaitęs, kad žmogaus miegas giliau- 
sias nuo trečios iki penktos valandos nakties. Kadangi 
brolis vakare buvo gerokai girtas, Al drįso tikėtis, kad 
dabar jis kietai miega. 

Ilgiau laukti jam neužteko kantrybės. 

Al atsargiai stengėsi apeiti girgždančias lentas. Jis buvo 
basas ir gailėjosi, kad neužsitempė kojinių. Drėgni kojų 
padai žengiant medinėmis grindimis skleidė silpną garsą. 
Fajedui šis garsas gal ir netrukdė, tačiau mergaitės, ypač 
Luisa, miegojo nepaprastai jautriai. Tokios jos buvo nuo 
tada, kai vieną lapkričio naktį, dešimt minučių po trijų, 
mirė jų motina. 

Laimė, jam vakare pavyko nusiraminti, kai Fajedo 
komentaras apie motiną, gulinčią mirties patale, aki- 
mirksniu išmušė jį iš vėžių. Tik vonioje lediniu vandeniu 
nusiprausęs veidą ir rankas, jis pajėgė grįžti pas brolį bei 
dukteris ir toliau gana ramiai leisti vakarą. Dešimtą valan- 
dą karštai protestuojančias mergaites jis nusiuntė į lovą 
ir apsidžiaugė, kai Fajedas jau po pusvalandžio pareiškė 
norįs eiti miegoti. 

Al Mufetas artinosi prie kambario, kuriame miegojo 
brolis, durų. 

Motina niekada nebuvo supainiojusi sūnų. 

Amžiaus skirtumas buvo viena. Be to, Ali ir Fajedas 
buvo visiškai skirtingos asmenybės. Al Mufetas žinojo 
esąs daug panašesnis į motiną draugišku būdu bei atvi- 
rumu visiems ir viskam. 

Fajedas buvo svetimas paukštis. Mokykloje jis mokėsi 
geriau už brolį ir faktiškai buvo vienas geriausių visoje 
mokykloje. Tačiau buvo beviltiškas padėjėjas. Tėvas anksti 
suprato, kad vargu ar yra prasmės versti Fajedą padėti 

atlikti atsitiktinius darbus dirbtuvėse. Mažasis Ali, prie- 
šingai, dar neturėdamas aštuonerių suprato automobilio 
variklio veikimo principą. Sulaukęs šešiolikos ir išlaikęs 
vairavimo egzaminus, iš senų detalių, kurias leido paimti 
tėvas, pats susikonstravo automobilį. 

Niūrus būdas ir skeptiškas požiūris anksti fiziškai 
paženklino berniuką. Jis piktai, kupinas rūstybės žvelgė 
į pasaulį, todėl ir žmonės abejojo, ar jis kada nors iš ti- 
krųjų klausosi. Be to, jis vaikščiojo mažumėlę pakrypęs į 
šoną, tarsi būtų visą laiką tikėjęsis kokio nors užpuolimo 
ir reikiamu momentu būtų galėjęs atremti smūgį vienu 
petimi. 

Tačiau jie buvo nepaprastai panašios išvaizdos. Tik 
motina jų niekada nebuvo supainiojusi. To ji niekada 
nebūtų padariusi, - pagalvojo Al Mufetas ir atsargiai nu- 
spaudė durų rankeną. 

Jeigu ji iš tikrųjų juodu supainiojo likus tik kelioms 
minutėms iki mirties, kai nebegalėjo nei aiškiai matyti, nei 
galvoti, tuomet tai galėjo turėti pražūtingų padarinių. 

Kambarys skendėjo visiškoje tamsoje. Al pastovėjo ke- 
letą sekundžių nejudėdamas, leisdamas priprasti akims. 

Prie sienos išryškėjo lovos kontūrai. Fajedas gulėjo ant 
pilvo, viena jo koja buvo išsikišusi už lovos krašto, kairė 
ranka paspausta po galva. Jis silpnai ir vienodai knarkė. 

Al iš kišenėlės ant krūtinės išsitraukė nedidelį žibin- 
tuvėlį. Prieš jį uždegdamas įsitikino, kad brolio lagaminas 
guli ant žemos komodos prie durų, vedančių į mažiausią 
vonios kambarį name. 

Jis pirštais pridengė šviesos srautą. Ant grindų krito 
tik nedidelis šviesos ruoželis ir Al galėjo prisiartinti prie 
lagamino už nieko neužkliūdamas. 

Šis buvo užrakintas. 

Jis pabandė dar kartą. Kodinis užraktas nesileido ati- 
daromas. 

Fajedas garsiau suknarkė ir apsivertė lovoje. Al stovė- 
jo visiškai tyliai. Jis net neišdrįso išjungti šviesos. Keletą 
minučių stovėjo klausydamasis brolio kvėpavimo, kuris 
vėl tapo ritmiškas ir lėtas. 

Lagaminas buvo įprastas, juodos spalvos, vidutinio 
dydžio „Samsonite“. 

Įprastas kodinis užraktas, - pagalvojo Al ir surinko 
užrakto ratelius, kad šie rodytų brolio gimtadienio datą. - 
Įprasta spyna gali turėti patį įprasčiausią kodą. 

Trakšt. | 

Jis pakartojo skaičių kombinaciją kairėje užrakto pusė- 
je. Lagaminas atsidarė. Jis lėtai, be mažiausio garso pakėlė 
dangtį. Lagamine buvo sudėti drabužiai. Du megztiniai 
pačiame viršuje, kelnės, kelios trumpikės ir trys poros 
kojinių. Viskas dailiai ir tvarkingai sulankstyta. Al lėtai 
pakišo ranką po drabužiais ir patraukė juos į šoną. 

Lagamino dugne gulėjo aštuoni mobilieji telefonai, 
kompiuteris ir darbo kalendorius. 

Niekam nereikalingi aštuoni mobilieji telefonai, nebent 
kas nors verčiasi jų pardavimu, - pagalvojo Al. Jis pajuto, 
kaip padažnėjo pulsas. Visi telefonai buvo išjungti. Aki- 
mirką apėmė stiprus noras pasiimti kompiuterį ir atidžiau 
patyrinėti. Jis greitai atmetė šią mintį. Greičiausiai jis bus 
pilnas įvairių kodų, kurių jis nesupras, o rizika, kad brolis 
pabus anksčiau, nei jis spės padėti kompiuterį, buvo per 
daug didelė. 

Darbo kalendorius buvo juodos odos. Jis buvo uždary- 
tas sagtimi su nuspaudžiamu mygtuku, kur buvo laikomas 

ir prašmatnus rašiklis. Al įsikišo žibintuvėlį į burną, atsu- 
ko šviesą į darbo kalendorių ir jį atvertė. 

Tai buvo įprasta fil-o-fax. Kairė pusė buvo padalyta į 
laukelius, skirtus pirmosioms trims savaitės dienoms. Ke- 
turiems likusiems buvo skirta dešinė pusė. Sekmadieniui 
skirtas laukelis buvo mažesnis už kitus ir, kiek Al pastebė- 
jo, brolis nebuvo numatęs susitikimų sekmadieniais. 

Jis tyliai vertė puslapius į priekį ir atgal. Pažymėti su- 
sitikimai jam nieko nesakė, išskyrus tai, kad brolis buvo 
užsiėmęs žmogus. Tai jis Žinojo ir anksčiau. 

Staigaus impulso pagautas, jis atsivertė metų kalen- 
dorius ant sulankstomų lapų, kur kiekvienai dienai buvo 
skirta viena eilutė. Jo paties užrašų knygelėje šie kalendo- 
riai buvo pačioje pabaigoje, bet brolis juos perkėlė į metų 
darbotvarkės priekį. Fajedas išsaugojo pastarųjų penkerių 
metų kalendorius. Atmintinos dienos buvo kruopščiai 
pažymėtos. 2003-iaisiais Fajedo šeima šventė liepos 4-ąją 
Sandi Huke. Darbo dieną 2004 metais praleido „Cape 
Cod“ su žmonėmis, pavarde Kolisai. 

2001 metų Rugsėjo 11-oji buvo pažymėta juoda 
žvaigždute. 

Al pastebėjo, kad ėmė mušti prakaitas, nors kambaryje 
buvo vėsu. Brolis vis dar giliai ir tyliai miegojo. Pirštai ėmė 
drebėti, kai atsivertė motinos mirties dieną. Išvydęs, ką 
brolis ten parašęs, galų gale jis suprato. 

Kelias sekundes jis žvelgė į raštą. Paskui užvertė dar- 
bo kalendorių ir padėjo jį į vietą. Dabar rankos dirbo 
ramiai ir greitai. Jis užvertė lagamino dangtį ir užspaudė 
užraktus. 

Nusėlino durų link taip pat tyliai, kaip buvo atėjęs. Čia 
stabtelėjo. Jis žvelgė į miegančią būtybę lovoje lygiai taip 

pat, kaip daugybę kartų vaikystėje naktimis buvo stebėjęs 
brolį iš savo lovos, kai pats negalėdavo užmigti. Šis prisi- 
minimas taip aiškiai įsirėžė į atmintį. Po ilgų ir sekinamų 
karo tarp tėvų ir Fajedo dienų Ali atsisėdęs žvelgdavo į 
brolio nugarą, kuri lėtai kilnojosi kitame berniukų kam- 
bario kampe. Retkarčiais jis neužmigdavo ištisas valandas. 
Kartais tyliai verkdavo. Vienintelis dalykas, ko iš tikrųjų 
troško, tai suprasti užsispyrusį, įsižeidusį vyresnįjį brolį, 
tą paniurusį, maištingą paauglį, kuris visąlaik nepaprastai 
supykdydavo tėvą, o motinai suteikdavo daug sielvarto. 

Al Mutfetas, stovėdamas prie durų kambaryje, kuria- 
me miegojo brolis, jautėsi toks pat nuliūdęs kaip tąkart. 
Kadaise jis mylėjo Fajedą, bet tik dabar suprato, kad dau- 
giau nebuvo nieko, kas juos sietų. Jis nežinojo, kada tai 
nutiko - kuriuo metu viskas nutrūko. 

Galbūt tuomet, kai mirė motina. 

Jis atsargiai paskui save uždarė duris. Jam reikėjo pa- 
galvoti. Jis turėjo išsiaiškinti, ką brolis žinojo apie Helen 
Lardahl Bentley pagrobimą. 

— Kas nors naujo? 

Inger Johanė Vik atsigręžė į Helen Lardahl Bentley ir 
šypsodamasi sumažino televizoriaus garsą. 

- Aš ką tik įjungiau. Hanė turėjo trumpam prigulti. 
Beje, labas rytas. Jūs iš tikrųjų atrodote daug... 

Inger Johanė nutilo, skaisčiai nuraudo ir atsistojo. Ji 
skubiai perbraukė rankomis per palaidinukę ties krūtine. 
Ant grindų pabiro Ranhildos pusryčių trupiniai. 

- Ponia prezidente, - tarė ji ir stabtelėjo supratusi, kad 
nori padaryti tūpsnį. 

- Pamirškite formalumus, - skubiai pasakė Helen 
Bentley. - Šią situaciją mes galime pavadinti nepapras- 
tąja, ar ne? Vadinkite mane Helen. 

Lūpos buvo jau ne tokios patinusios, ir ji pajėgė šyp- 
sotis. Vis dar atrodė išvargusi, tačiau dušas ir švarūs dra- 
bužiai padarė tikrą stebuklą. 

— Ar čia kur nors yra kibiras ir kokių nors plovimo 
priemonių? - paklausė Bentley ir apsižvalgė. - Aš norė- 
čiau pabandyti sumažinti... padarytą žalą ten, viduje. 

Smulkia ranka mostelėjo svetainės link, kur stovėjo 
raudonoji sofa. 

- A, tai, - lengvai pasakė Inger Johanė. - Tiesiog pa- 
mirškite. Merė jau viską sutvarkė. Kai ką, žinoma, reikės 
atiduoti valyti, bet tai... 

— Merė, - mašinaliai pakartojo Helen Bentley. - Namų 
darbininkė. 

Inger Johanė linktelėjo. Prezidentė priėjo arčiau. 

- Ojjūs esate? Aš atsiprašau, kad vakar vakare buvau 
ne Visai... 

- Inger Johanė. Vik. Inger Johanė Vik. 

- Inger, - pabandė ištarti Helen Bentley ir ištiesė ran- 
ką. - O ši mažoji yra... 

Ranhilda sėdėjo ant žemės su puodo dangčiu, semtuve 
ir „Duplo“ kubelių dėže. Ji patenkinta plušėjo. 

— Mano duktė, - nusišypsojo Inger Johanė. - Ji vardu 
Ranhilda. Dažniausiai mes ją vadiname Agni, nes taip ji 
vadina save. 

Prezidentės ranka buvo sausa ir šilta, Inger Johanė ją 
palaikė savojoje akimirksniu per ilgai. 

- Arjūs tam tikra prasme... 

Helen Bentley atrodė taip, tarsi bijotų ką nors užgauti, 
ir stabtelėjo. 

— „„bendranuomė? 

— Ne, ne! Aš čia negyvenu. Mudvi su dukra atvykome 
tik į svečius. Kelioms dienoms. 

— O... Tai jūs negyvenate Osle? 

- Ne... Aš gyvenu... Tai Hanės Vilhelmsen butas. Ir 
Nefisės. Ji yra Hanės draugė. Norėjau pasakyti, gyvenimo 
draugė. Ji turkė ir pasiėmė jųdviejų dukterį Idą į Turkiją 
aplankyti senelių. Bet iš tiesų jos gyvena čia. Aš tik... 

Prezidentė pakėlė rankas, ir Inger Johanė staiga nutilo. 

- Puiku, - pasakė Helen Bentley. - Aš suprantu. Ar galiu 
kartu su jumis pažiūrėti televizorių? Ar čia rodo CNN? 

- Ar nenorite... nors kiek užkąsti? Žinau, kad Merė 
jau... 

- Ar jūs amerikietė? - nustebusi paklausė prezidentė. 

Jos akyse buvo galima įžvelgti kažką nauja. Iki šiol jos 
žvilgsnis buvo budrus ir neutralus, tarsi visą laiką būtų 
stengusis savyje kažką užgniaužti ir valdyti situaciją. Net 
vakar, kai Merė ją atsitempė iš rūsio ir ji net nepajėgė 
pastovėti, jos žvilgsnis vis tiek buvo drąsus ir išdidus. 

Dabar jame blykstelėjo kažkas panašaus į baimę, ir 
Inger Johanė nesuprato kodėl. 

- Ne, - karštai patikino Inger Johanė. - Aš norvegė. 
Tikra norvegė! 

- Jūs kalbate amerikietiškai. 

- Aš studijavau JAV. Ar jums ką nors atnešti? Ko nors 
valgyti? 

- Leiskite atspėti, - tarė prezidentė, nerimo pėdsakai 
buvo dingę. - Bostone. 

Ji tęsdama ištarė balsę „o“ taip, kad ši nuskambėjo 
panašiai į „a“. 

Inger Johanė vos vos šyptelėjo. 

- Ką pasakysit, visi susikėlę, - sumurmėjo Merė, įšlub- 
čiodama iš prieškambario su pilnutėliu padėklu. - Taigi 
taigi, dar nėr nė septynių, o čia jau visi juda. Mano popie- 
riuose nieko neparašyta apie naktinę pamainą. 

Prezidentė kaip užkerėta spoksojo į Merę, kol ši ant 
svetainės stalo dėjo padėklą. 

- Kafija, - pasakė namų darbininkė ir parodė. - Blynai. 
Kiaušiniai. Kumpis. Milk. Epelsinų sultys. Prašau. 

Ji pridėjo ranką prie lūpų kampučio ir sušnibždėjo 
Inger Johanei: 

- Tą visą reikalą su blynais aš mačiau per televiziją. Jie 
visada valgo blynus per pusryčius. Keisti žmonės. 

Ji papurtė galvą, ranka perbraukė Ranhildai per plau- 
kus ir ištrepeno atgal į virtuvę. 

- Ar čia man, ar jums? - paklausė prezidentė ir atsisė- 
do valgyti. - Beje, čia turėtų užtekti pavalgyti trims. 

- Valgykite, - pasakė Inger Johanė. - Ji įsižeis, jei grį- 
žusi pamatys, kad ne viskas suvalgyta. 

Prezidentė pakėlė peilį su šakute. Atrodė, tarsi jai ne 
visai buvo aišku, kaip sudoroti šį gausų maistą. Ji atsargiai 
paėmė susuktą lietinį, kurio viduje buvo pilna uogienės 
ir grietinės. Viršus buvo apibarstytas cukrumi, panašiu į 
sniego juostą. 

- Kas tai? - negarsiai paklausė ji. - Tam tikra „Crėpes 
Suzette“ atmaina? 

- Mes juos vadiname lietiniais, - sušnibždėjo Inger 
Johanė. - Merė mano, kad būtent juos amerikiečiai valgo 
pusryčiams. 

- Mhm. Skanūs. Iš tikrųjų. Bet labai saldūs. Kas tai? 

Helen Bentley linktelėjo į televizoriaus ekrano pusę, 
kur kartojo vakarykštę „RedaksjonEn“ laidą. Ir NRK, ir 
TV2 vis dar ištisą parą rodė specialiuosius reportažus. 
Po pirmos valandos nakties jie pradėdavo kartoti visas 
transliacijas nuo pradžių iki pat pirmųjų pusės aštuntos 
ryto žinių. 

Venkė Benkė vėl sėdėjo studijoje. Ji karštai diskutavo 
su išėjusiu į pensiją policininku. Po ne visai nusiseku- 
sios privataus detektyvo karjeros jam pavyko sulaukti 
pripažinimo tapus kriminalinių bylų komentatoriumi 
specialistu. Pastarąsias paras jiedu nuolat kursavo tarp 
šių didžiausių kanalų ir visąlaik pateisino žiūrovų lū- 
kesčius. 

Jie negalėjo vienas kito pakęsti. 

- Faktiškai ji yra... rašytoja. 

Inger Johanė čiupo nuotolinio valdymo pultą. 

- Surasiu CNN, - sumurmėjo ji. 

Prezidentė sustingo. 

- Palaukite! Wait! 

Sutrikusi Inger Johanė liko sėdėti, rankoje laikydama 
pultą. Ji žvilgčiojo nuo prezidentės į televizoriaus ekraną 
ir atgal. Helen Bentley sėdėjo pravira burna, pakreipusi 
galvą ir labai susikaupusi. 

- Ar ši moteris pasakė Vorenas Skifordas? - sušnibž- 
dėjo prezidentė. 

— Ką? 

Inger Johanė pagarsino ir ėmė klausytis. 

— ...ir visiškai nėra jokios priežasties kaltinti FTB dėl 
neteisėtų priemonių naudojimo, - pasakė Venkė Ben- 
kė. - Kaip jau sakiau, aš asmeniškai pažįstu FTB agentų 

vadovą Voreną Skifordą, kuris dabar bendradarbiauja su 
Norvegijos policija. Jis yra... 

- Štai, - sušnibždėjo prezidentė. - Ką ji sako? 

Šešiasdešimtmetis su lakūno akiniais, vilkintis šviesiai 
rožinės spalvos marškinius, palinko į programos vedėjo 
pusę. 

- Bendradarbiauja? Bendradarbiauja? Jei ši ponia de- 
tektyvų rašytoja... 

Jis iškošė jos profesijos pavadinimą taip, tarsi šis būtų 
sugižusio pieno skonio. 

— „turėtų bent mažiausią supratimą apie tai, kas šio- 
je šalyje vyksta, kur svetimos policijos pajėgos daro ką 
panorėjusios... 

- Ką jie sako? - griežtai paklausė prezidentė. - Apie 
ką jie kalba? 

- Jie ginčijasi, - sušnibždėjo Inger Johanė, bandydama 
tuo pačiu metu klausytis. 

— Dėl ko? 

-— Palaukite. 

Ji pakėlė ranką norėdama susikaupti. 

— O dabar aš turiu... 

Programos vedėjas iš visų jėgų stengėsi būti išgirstas. 

- Taigi dabar turime baigti laidą, nes mes jau vir- 
šijome skirtą laiko limitą. Esu tikras, kad šią diskusiją 
mes pratęsime artimiausiu laiku. Dėkoju už malonų 
vakarą. 

Pasirodė vinjetė. Prezidentė tebesėdėjo laikydama 
pakeltą šakutę. Nuo lietinio gabalėlio ant stalo varvėjo 
uogienė. Ji to nepastebėjo. 

- Ši moteris kalbėjo apie Voreną Skifordą, - apstulbusi 
pakartojo ji. 

Inger Johanė paėmė servetėlę ir nuvalė stalą priešais 
prezidentę. 

— Taip, - negarsiai tarė ji. - Aš nedaug teišgirdau to, 
apie ką buvo diskutuojama, bet atrodė, kad jie nesutaria, 
kiek toli FTB... Jie nesutarė dėl... tiek, kiek supratau... na, 
kad FTB Norvegijos žemėje leidžia sau elgtis kaip tin- 
kama. Tiesą sakant, tai... pastarąją parą buvo pagrindinė 
diskusijų tema. 

- Bet... ar Vorenas čia? Norvegijoje? 

Inger Johanės ranka pakibo ore. Prezidentė daugiau 
neatrodė nei besitvardanti, nei itin ori. Ji sėdėjo pravira 
burna. 

- Taip... 

Inger Johanė nežinojo, ką daryti, taigi pakėlė Ranhildą 
ir pasisodino ant kelių. Mergaitė raitėsi kaip ungurys. 
Motina nenorėjo paleisti. 

- Leisk, - klykė Ranhilda. - Mama! Agni noli eit! 

- Ar jį pažįstate? - paklausė Inger Johanė tik todėl, 
kad nesugalvojo, ką daugiau pasakyti. - Noriu pasakyti, 
asmeniškai... 

Prezidentė neatsakė. Ji porą kartų giliai įkvėpė, paskui 
vėl ėmė valgyti. Lėtai ir atsargiai, tarsi kramtymas būtų kėlęs 
skausmą, ji suvalgė pusę blynelio ir truputėlį kumpio. Inger 
Johanei ilgiau nepavyko išlaikyti Ranhildos. Ši vėl galėjo 
grįžti prie savo Žaislų. Helen Bentley vienu gurkštelėjimu 
išgėrė sultis ir iš stiklinės į kavos puodelį įsipylė pieno. 

- Maniau, kad jį pažįstu, - pasakė ji ir pakėlė puodelį 
prie lūpų. 

Balsas buvo pastebimai ramus, nors ji ką tik atrodė šoko 
būsenos. Inger Johanei pasirodė, kad Helen Bentley balsas 
virpa, kai ji, atsargiai perbraukusi ranka plaukus, tęsė: 

— Man atrodo, prisimenu, jog man buvo pasiūlytas in- 
terneto ryšys. Savaime suprantama, reikia ir kompiuterio. 
Pats laikas pradėti tvarkyti šį nemalonų reikalą. 

Inger Johanė nurijo seiles. Dar kartą. Pravėrė burną, 
ketindama kažką sakyti, tačiau nepasigirdo jokio garso. 
Ji pastebėjo, kad prezidentė į ją žiūri. Ji atsargiai ant Inger 
Johanės rankos uždėjo savąją. 

— Kadaise aš jį taip pat pažinojau, - sušnibždėjo Inger 
Johanė. - Maniau, kad pažįstu Voreną Skifordą. 

Galbūt tai įvyko todėl, kad Helen Bentley buvo sveti- 
mas žmogus. Galbūt suprasdama, kad ši moteris ne čio- 
nykštė ir nesusijusi nei su Inger Johanės gyvenimu, nei 
su Oslu ar Norvegija, ji apsisprendė papasakoti. Ponia 
prezidentė kada nors grįš namo. Šiandien, rytoj, bet kuriuo 
atveju greitai. Juodvi daugiau niekada nesusitiks. Po metų 
ar dvejų prezidentė vargiai prisimins, kas buvo toji Inger 
Johanė Vik. Galbūt milžiniška jas skirianti padėties, gyve- 
nimo ir geografinė praraja privertė Inger Johanę pagaliau, 
po trylikos metų tylos, papasakoti, kaip Vorenas ją išdavė 
ir ji prarado jo kūdikį, kurio laukėsi. 

Kai ji baigė pasakoti, Helen Bentley atmetė paskutinius 
abejonių likučius. Ji atsargiai prisitraukė Inger Johanę. 
Laikė apkabinusi ir glostė nugarą. Kai pagaliau verksmas 
nurimo, ji pakilo ir negarsiai paprašė leisti atsisėsti prie 
kompiuterio. 

Abdala al Rahmanas pats sugalvojo pavadinimą „Troja“. 
Ši mintis jį be galo linksmino. Parinkti pavadinimą ne- 
buvo būtina, bet jis žymiai palengvino ponios prezidentės 
išviliojimą iš viešbučio kambario. Kai paaiškėjo, kad prezi- 
dentė gegužės viduryje vyks į Norvegiją, naudodamas par- 
tizanų taktiką jis iš anksto parengė amerikiečių žvalgybą. 

Žaibišku greičiu vidun. Taip pat greitai laukan. 

Informacija, kurią jis slapta paskleidė, buvo fragmen- 
tiška ir iš esmės nieko nesakanti. Tačiau ji vis tiek davė 
tam tikrą pagrindą manyti, kad kažkas vyksta, ir apgalvo- 
tai pavartojęs Žodžius „iš vidaus“, „netikėtas vidaus išpuo- 
lis“ bei pavadinimą „arklys“ raštelyje, kurį CŽV rado ant 
lavono, atplūduriavusio į Italiją, jis nukreipė juos būtent 
ten, kur norėjo. 

Kai informacija pasiekė Voreną Skifordą ir jo vyrus, jie 
užkibo. Taip atsirado „Troja“, kaip jis ir buvo norėjęs. 

Abdala buvo grįžęs į kontorą po pajodinėjimo. Rytas 
dykumoje jam buvo vienas gražiausių dalykų. Arklys gavo 
progą kaip reikiant pasimankštinti, o paskui abu su eržilu 
netoli arklidžių išsimaudė tvenkinyje po palmėmis. Gyvu- 
lys buvo senas, vienas seniausių iš jo turimų, ir buvo gera 
jausti, kad jis vis dar greitas, šoklus ir pilnas gyvenimo 
džiaugsmo. 

Diena prasidėjo puikiai. Jis jau buvo atlikęs keletą 
įprastų reikalų. Atsakęs į elektroninius laiškus, baigęs 
konferenciją telefonu. Perskaitęs valdybos pranešimą, 
kuriame nerado nieko įdomaus. Įdienojus jis pastebėjo, 
kad koncentracija susilpnėjo. Jis trumpai informavo lau- 
kiamąjį, kad netrukdytų, ir išjungė kompiuterį. 

Ant vienos sienos kabantis plazminis ekranas be garso 
rodė CNN transliaciją. 

Ant kitos sienos kabojo milžiniškas JAV žemėlapis. 

Daugybė adatėlių spalvotomis galvutėmis buvo sube- 
stos visoje šalyje. Jis palengva prisiartino prie žemėlapio 
ir pirštais tarp jų ėmė brėžti zigzagus. Ranka stabtelėjo 
ties Los Andželu. 

Galbūt tai Erikas Arijošis, pamanė Abdala al Rahma- 
nas, pirštu glostydamas geltoną adatos galvutę. Erikas 
buvo sansei, japonų kilmės trečios kartos amerikietis, be- 
veik keturiasdešimt penkerių ir neturėjo šeimos. Žmona 
jį paliko praėjus keturioms savaitėms po vestuvių, kai jis 
1983 metais prarado darbą, ir nuo tada gyveno pas tėvus. 
Tačiau Erikas Arijošis vis tiek nesileido sugniuždomas. Jis 
ėmėsi atsitiktinių darbų, kai tik jų rasdavo, kol trisdešim- 
ties baigė vakarinę mokyklą ir tapo kabelių montuotoju. 

Tikrasis smūgis ištiko mirus tėvui. 

Senasis Antrojo pasaulinio karo metais pakliuvo į 
internuotųjų stovyklą Vakarų Krante. Tąsyk jis tebuvo 
berniukas. Su tėvais ir dviem mažomis seserimis jis trejus 
metus išsėdėjo karo belaisvių stovykloje. Tik maža dalis 
internuotųjų buvo kuo nors prasikaltę. Jie nuo pat gimi- 
mo buvo geri amerikiečiai. Motina, Eriko senelė, mirė 
prieš jiems išeinant į laisvę 1945-aisiais. Eriko tėvas po 
to niekada neatsigavo. Kai jis apsigyveno Los Andželo 
pakraštyje, turėdamas tik nedidelę gėlių parduotuvėlę, 
iš kurios vos prasimaitino pats, žmona ir du vaikai, jis 
padavė Amerikos valdžią į teismą. Procesas užsitęsė. Ir 
buvo be galo brangus. 

Kai 1994 metais mirė Eriko tėvas, paaiškėjo, kad viskas, 
ką jis paliko, buvo vien skolos. Nedidelis namas, kuriam 

sūnus beveik penkiolika metų leido visas gaunamas paja- 
mas, vis dar buvo registruotas tėvo vardu. Bankas atėmė 
būstą, ir Erikui teko dar kartą viską pradėti iš naujo. Byla, 
kurią tėvas iškėlė Amerikos valdžiai dėl neteisėto inter- 
navimo, baigėsi nesėkmingai. Viskas, ko pasiekė senasis 
Danielis Arijošis, laikydamasis taisyklių ir klausydamas 
nuolat brangstančių advokatų, buvo pilnas kartėlio gyve- 
nimas ir visiškai nusigyvenusio žmogaus mirtis. 

Pasak ataskaitų, įkalbėti Eriką buvo paprasta. 

Savaime suprantama, jis norėjo gauti pinigų, daug 
pinigų pagal jo varganą supratimą, bet jis juk to nusi- 
pelnė. 

Abdalos pirštas slydo toliau, nuo vienos adatėlės gal- 
vutės iki kitos. 

Jis nenorėjo kaip Osama bin Ladenas naudoti savižu- 
džių sprogdintojų ir fanatikų, kad šie užpultų JAV, vals- 
tybę, kurios jie nekentė ir niekada nesuprato. 

Vietoj to jis sukūrė tylią amerikiečių armiją. Iš ne- 
patenkintų, išduotų, engiamų, apgautų amerikiečių, iš 
paprastų šios šalies žmonių. Dauguma jų ten buvo gimę, 
visi ten gyveno ir šalis buvo jų. Jie buvo JAV piliečiai, bet 
JAV niekada jiems neatsimokėjo niekuo kitu, tik išdavyste 
ir žlugdymu. 

- The spring of our discontenf??, - sušnibždėjo Abdala. 

Pirštas sustojo prie žalios adatėlės galvutės prie Tukso- 
no Arizonoje. Galbūt ji simbolizavo Chorchę Gonzalesą, 
kurio jauniausią sūnų per banko apiplėšimą nužudė šerifo 
padėjėjas. Berniukui buvo šešeri, jis atsitiktinai važiavo 
pro šalį dviračiu. Vietos spaudos atstovams šerifas šiurkš- 


"2" Mūsų nepasitenkinimo pradas (angl.). 

čiai pareiškė, kad jo puikusis padėjėjas buvo įsitikinęs, 
jog berniukas buvo vienas iš plėšikų. Be to, viskas vyko 
be galo greitai. 

Mažasis Antonijus buvo keturių pėdų dviejų colių ūgio 
ir buvo per šešis metrus nuo policininko, kai jį pašovė. Jis 
važiavo žaliu vaikišku dviračiu ir vilkėjo kiek per didelius 
marškinėlius su Žmogaus voro paveikslėliu ant nugaros. 

Po šio įvykio niekas niekada nebuvo nubaustas. 

Nebuvo net pateikti kaltinimai. 

Tėvas, kuris dirbo „Wal-Marte“ nuo tada, kai dar try- 
likametis atvyko iš Meksikos į savo svajonių šalį, niekada 
nepajėgė susitaikyti su sūnaus mirtimi ir nepagarba tų, 
kurie privalėjo ginti jį ir jo šeimą. Kai atsirado pasiūlymas, 
įvertintas suma, leidžiančia grįžti į tėvynę kaip pasiturin- 
čiam žmogui, jis mielai pasinaudojo proga, už tai atsily- 
gindamas iš pažiūros visiškai negrėsminga paslauga. 

Abdala galėjo taip tęsti ir tęsti. 

Kiekviena nauja adatėlė reiškė dar vieną likimą, dar 
vieną gyvenimą. Žinoma, jis niekada nebuvo sutikęs nė 
vieno iš jų. Net ir tos maždaug trys dešimtys vyrų, kurie 
nuo 2002 metų pradžios dirbo planuodami ir verbuoda- 
mi šią sudužusių svajonių armiją, nežinojo, kas duodavo 
įsakymus ir iš kur atsirasdavo pinigų. 

Raudoni atspindžiai, sklindantys nuo plazminio ekra- 
no, privertė Abdalą atsigręžti. 

Televizija rodė gaisrą. 

Jis grįžo prie rašomojo stalo ir įjungė garsą. 

- .. „šioje daržinėje už Fargo. Tai jau antras kartas per 
mažiau nei dvylika valandų, kai neteisėtai laikomas ben- 
zinas šioje srityje sukelia gaisrą. Vietos valdžios organai 
teigia, kad... 

Amerikiečiai buvo pradėję kaupti atsargas. 

Abdala atsisėdo. Užsikėlė kojas ant didžiulio rašomojo 
stalo ir paėmė vandens buteliuką. 

Benzino kainoms kas kelias valandas šaunant į viršų 
ir stebint slogias naujienų transliacijas, informuojančias 
apie vis aštresnes diplomatines Viduriniųjų Rytų kalbas, 
žmonės masiškai skubėjo apsirūpinti degalais. JAV tebe- 
buvo naktis, tačiau televizija rodė įpykusių vairuotojų ei- 
les, kurių automobiliai buvo pilni statinaičių, bidonų, senų 
alyvos statinių ir plastikinių talpyklų. Reporteris, užstojęs 
kelią vienam pikapui, galų gale priartėjusiam prie benzino 
pompų, turėjo šokti į šalį, kad nebūtų pervažiuotas. 

- Jie negali mums uždrausti pirkti benzino, - tiesiai į 
kamerą riaumojo stambus ūkininkas. - Jei valdžia negali 
pasirūpinti normaliomis benzino kainomis, mes turime 
teisę imtis atsargumo priemonių! 

- Ką dabar darysite? - paklausė žurnalistas. Tuo metu 
kamera pasisuko į dviejų jaunų vyrų, susimušusių dėl 
vokiškos konstrukcijos benzino kanistro, pusę. 

- Pirmiausia pripildysiu štai šiuos, - šaukdamas aiš- 
kino ūkininkas ir ranka sudavė į vieną iš penkių alyvos 
statinių, surikiuotų priekaboje. - Paskui ištuštinsiu jas į 
savo naująjį siloso bokštą. Ir taip tęsiu visą naktį, visą rytą, 
kaip mane gyvą matai, kol neliks nė lašo visoje federali- 
nėje valstijoje, o tada aš... 

Garsas dingo, ir sutrikęs reporteris pažvelgė į kamerą. 
Laidos rengėjai akimirksniu įjungė transliaciją iš studijos. 

Abdala atsigėrė. Jis ištuštino buteliuką ir žvilgtelėjo į 
žemėlapį su adatėlėmis - visais jo kariais. 

Jie neturėjo nieko bendra nei su nafta, nei su benzinu. 

Dauguma dirbo naudodamiesi kabeline televizija. 

Daugelis jų dirbo „Sears“ arba „Wal-Marte“. 

Likusieji išmanė kompiuteriją. Jauni įsilaužėliai, kurie 
už nedidelius pinigus leidosi sugundomi atlikti bet ką, 
ir labiau patyrę programuotojai. Kai kurie jau praradę 
darbą, nes buvo laikomi per senais. Versle nebeliko vietos 
patyrusioms, ištikimoms darbo pelėms, kurios išmoko 
kompiuterinių technologijų dar tada, kai buvo naudo- 
jamos perforacinės kortelės, ir kurios verste vertėsi per 
galvą, kad neatsiliktų nuo technologijų pažangos. 

Gražiausia, - pagalvojo Abdala, pasisukdamas į mi- 
rusio brolio Rashido pusę, - kad nė viena iš adatėlių 
galvučių nieko nežino apie kitą. Kiekvieno jų indėlis pats 
savaime yra nedidelis. Beveik smulkmena; nusižengimas, 
dėl kurio buvo verta rizikuoti, turint omenyje jų laukiantį 
atlygį. 

Tačiau viską sudėjus smūgis turėjo būti lemtingas. 

Smūgis bus suduotas ne tik daugybei headends, įren- 
giniams, kuriais gaunami kabelinės televizijos signalai 
ir toliau išsiunčiami abonentams. Šie dažniausiai nepri- 
žiūrimi prietaisai pasirodė esą paprastesni taikiniai, nei 
Abdala galėjo įsivaizduoti. Taip ir signalų stiprintuvai 
ar kabeliai taps tokios apimties diversijos objektu, kad 
vėliau prireiks savaičių, o galbūt net ir mėnesių, kol vėl 
bus sutaisyti. 

"Tuo tarpu įniršis augs. 

Dar blogiau bus, kai nustos veikti didžiausių prekybos 
centrų tinklų saugumo sistemos ir kasos aparatai. Ataka 
prieš prekių rinką bus vykdoma priešokiais, skubiai puo- 
lant pasirinktas teritorijas, jas keis nauji smūgiai kituose 
rajonuose, nelaukti ir strategiškai nenuspėjami, tarsi viską 
atliktų patyrę partizanai. 

Ši neregima amerikiečių armija, pasklidusi po visą 
žemyną ir nieko neįtarianti apie vienas kito egzistavimą, 
tiksliai žinojo, ką turi daryti, vos gaus signalą. 

Tai įvyks rytoj. 

Abdala užtruko ilgiau nei savaitę, kol parengė galutinę 
strategiją. Čia, šioje kontoroje, jis sėdėjo priešais pasidėjęs 
ilgą užverbuotųjų sąrašą. Septynias dienas jis juos dėstė 
žemėlapyje, planavo ir skaičiavo, vertino smūgio jėgą ir 
maksimalų poveikį. Kai jis pagaliau visa tai surašė popie- 
riuje, tereikėjo į Rijadą atsivežti Tomą O'Reilį. 

Ir Viljamą Smitą. Ir Deividą Kaučą. 

Jis atsivežė tris kurjerius. Visi jie rūmuose buvo tuo 
pačiu metu, tačiau nieko nežinojo apie vienas kitą. Tik 
su pusės valandos pertrauka atskirais lėktuvais jie buvo 
išskraidinti atgal į Europą. Nuo šios minties Abdala nu- 
sišypsojo ir atsargiai paglostė brolio nuotrauką. 

Jis niekada dėl nieko pasaulyje negalėjo būti tikras, ta- 
čiau sudegindamas tris iš savo pačių patikimiausių kortų 
turėjo didžiulę tikimybę, kad bent vienas iš laiškų pasieks 
amerikietišką pašto dėžutę. 

Jis pasinaudojo trijų kurjerių paslaugomis, ir visi jie 
mirė iš karto, vos išsiuntę šiuos identiškus laiškus. Ant 
vokų buvo nurodytas tas pats adresatas, o turinys būtų 
nieko nesakęs niekam kitam, išskyrus gavėją, jei jie, prie- 
šingai nei tikėtasi, būtų pakliuvę ne ten. 

Šio plano silpniausia vieta buvo tai, kad ant visų vokų 
nurodytas tas pats adresatas. 

Kaip ir bet kuris kitas patyręs generolas, Abdala žino- 
jo savo stipriąsias ir silpnąsias puses. Jo stiprybė - visų 
pirma kantrybė, milžiniškas kapitalas ir faktas, kad jis 
buvo nematomas. Šis aspektas drauge buvo ir labiausiai 

pažeidžiama vieta. Jam teko veikti per daugybę grandžių, 
naudoti tarpininkus ir elektroninius aplinkkelius, atlikti 
slaptus manevrus ir retkarčiais prisidengti suklastotomis 
tapatybėmis. 

Abdala al Rahmanas buvo gerbiamas verslininkas. 
Beveik visa jo veikla buvo teisėta, jis naudojosi geriausių 
Europos ir JAV maklerių paslaugomis. Iš tikrųjų jį gaubė 
mistinis neprieinamumas, bet niekas niekada nesutepė 
jo nepriekaištingos sąžiningo kapitalisto, investuotojo ir 
akcijų biržos lošėjo reputacijos. 

Taip buvo galima tęsti ir toliau. 

Bet jam reikėjo vieno sąjungininko. Tokio, kuriuo būtų 
galima pasitikėti. 

Operacija „Troja“ buvo per sudėtinga, kad viską val- 
dytum per atstumą. Kadangi nebuvo galima leisti, kad 
pėdsakai atvestų kur nors netoli jo paties, Abdala ilgiau 
nei dešimt mėnesių nesilankė JAV. 

2004 metų birželio pabaigoje jis susitiko su demokratų 
kandidate į prezidento postą. Ji atrodė nusiteikusi pozity- 
viai. Jai padarė įspūdį „Arabian Port Management“. Jis tai 
matė. Susitikimas truko puse valandos ilgiau nei planuota, 
nes ji norėjo žinoti daugiau. Skrisdamas namo į Saudo 
Arabiją pirmą kartą nuo brolio mirties jis pagalvojo, kad 
galbūt nebus reikalo kada nors visa tai įgyvendinti. Kad 
tie trisdešimt metų, praleistų sistemingai įtvirtinant po- 
zicijas ir plėtojant potencialių agentų tinklą visose JAV, 
galbūt bus tuščiai išmesti. Jis priglaudė galvą prie savo 
privataus reaktyvinio lėktuvo lango ir žvelgė į debesų 
jūrą, stipriai nuraudonintą saulės, nuo kurios jie tolo ir 
kuri buvo bepranykstanti jiems už nugarų. Tai nesvarbu, 
galvojo jis. Gyvenimas pilnas investicijų, neduodančių 

jokių rezultatų. Amerikos uostų liūto dalies perėmimas 
būtų vertas visko. 

Faktiškai ji pažadėjo jam sutartį. 

Buvo laiškų gavėjas, vyras, kuris turėjo viską įgyven- 
dinti pagal Abdalos sukurtus nuodugnius planus. Vis- 
kas turėjo būti kaip reikiant, Abdala turėjo rizikuoti ir 
užmegzti tiesioginį ryšį. Jis pasitikėjo pagalbininku. Jie 
seniai vienas kitą pažinojo. Retkarčiais jį imdavo varginti 
mintis, kad net ir ši paskutinė plonytė gija, siejanti su JAV, 
turės būti nutraukta, kai tik baigsis operacija „Troja“. 

Abdala marškinių rankove atsargiai patrynė įrėmintos 
nuotraukos stiklą, paskui vėl pastatė Rashido nuotrauką 
ant darbo stalo. 

Žinoma, jis pasitikėjo Fajedu Mufasa, kita vertus, ne- 
galėjo pakęsti minties, kad tenka pasitikėti nors vienu 
žmogumi pasaulyje. 


6 


— Well, isn't this a Kodak moment??? 

Prezidentė Helen Bentley sėdėjo su Ranhilda ant ke- 
lių. Mergaitė miegojo. Šviesiaplaukė galva buvo atlošta, 
burna plačiai pražiota, o už plonų vokų iš vienos pusės 
į kitą greitai judėjo akių obuoliai. Kartais ji trumpai su- 
niurnėdavo. 

- Jums nereikėjo... 

Motina ištiesė rankas, norėdama paimti vaiką. 

- Tegul ji guli, - nusišypsojo Helen Bentley. - Man 
reikėjo pailsėti. 


" Artaine,„Kodak“ blykstės verta akimirka? (Angl.) 

Ji išsėdėjo priešais televizorių tris valandas. Švelniai 
tariant, situacija buvo rimta. Daug prastesnė, nei ji įsivaiZ- 
davo. Nuogąstavimai, kas bus, kai po kelių valandų bus 
atidaryta Niujorko birža, buvo didžiuliai, ir atrodė, kad 
žiniasklaidos priemonės pastarąją parą labiau buvo susi- 
rūpinusios ekonomika nei politika. Jei iš viso būtų galima 
jas atskirti, galvojo Helen Bentley. Visos televizijos stotys 
ir elektroniniai laikraščiai vis dar nuolat transliavo repor- 
tažus iš Oslo, kad informuotų visuomenę apie prezidentės 
pagrobimą. Tačiau vis tiek atrodė, kad Helen Bentley ir jos 
likimas buvo atsidūręs tautos sąmonės pakraštyje. Dabar 
svarbiausi buvo artimieji dalykai. Nafta, benzinas ir darbo 
vietos. Daugelyje vietų kilo neramumų, kurie vos nevirto 
riaušėmis, ir du pirmieji savižudžiai Volstryte jau buvo tapę 
tikrove. Saudo Arabijos ir Irano vyriausybės buvo įtūžusios. 
Jos pačios užsienio reikalų ministras kelis kartus turėjo 
raminti pasaulį teigdamas, kad gandai apie šių dviejų šalių 
ryšius ir prezidentės pagrobimą neturi jokio pagrindo. 

Nors po vakarykštės jo kalbos stojo tyla, konfliktas ir 
toliau buvo eskaluojamas. 

Kol kas ji apsiribojo naršymu po visiems prieinamus 
interneto puslapius. Ji žinojo, kad anksčiau ar vėliau bus 
priversta apsilankyti puslapiuose, kurie paskelbs pavojaus 
signalą Baltuosiuose rūmuose, tačiau ji norėjo išlaukti 
kiek įmanoma ilgiau. Pagunda susikurti hotmeilo adresą 
ir išsiųsti raminantį laišką į asmeninę Kristoferio elek- 
troninio pašto dėžutę kelis kartus buvo beveik ją įveikusi. 
Laimė, ji turėjo jėgų atsispirti. 

Ji vis dar daug ko nesuprato. 

Tai, kad Vorenas žaidė dvigubą žaidimą, buvo visiš- 
kai nesuvokiama. Tačiau ilgas gyvenimas ją išmokė, kad 

retkarčiais žmonės pasielgia nesuprantamai. Jei jau Dievo 
keliai nežinomi, kaipgi juos galėtum lyginti su mirtingųjų. 

Fragmento apie vaiką ji negalėjo suprasti. 

Laiške, kurį jai parodė Džefris Hanteris tą ankstų rytą 
vos praaušus, kuris dabar atrodė kaip prieš visą amžinybę, 
buvo parašyta, kad jie žino. Kad trojiečiai žino apie vaiką. 
Kažkas panašaus. Ji niekaip negalėjo prisiminti tikslaus 
teksto. Skaitydama laišką, akimirką ji vėl išvydo savo vaiko 
biologinę motiną, raudonai apsirengusią būtybę lietuje, 
plačiai atmerktomis akimis meldžiančią pagalbos, kurios 
taip ir nesulaukė. 

Mažoji Ranhilda pabandė apsisukti. 

Mergaitė buvo graži. Šviesūs papurę plaukai ir kreidos 
baltumo dantys, besislepiantys už drėgnų raudonų lūpų. 
Blakstienos ilgos ir dailiai išlenktos. 

Ji buvo panaši į Bilę. 

Helen Bentley nusišypsojo ir patogiau apglėbė mergai- 
tę. Tai buvo keista vieta. Čia taip tylu. Toli toli girdėjosi to 
pasaulio, nuo kurio ji slėpėsi, gaudesys. Čia, viduje, sėdėjo 
penki žmonės ir nesikalbėjo. 

Keistoji namų darbininkė sėdėjo prie lango ir nėrė 
vąšeliu. Retkarčiais įsikarščiavusi sučepsėdavo ir pažvelg- 
davo pro langą į didžiulį ąžuolą. Atrodė, tarsi begarsiu 
murmėjimu ji būtų save įtikinėjusi, paskui vėl įsigilindavo 
į savo ryškiai rožinį nėrinį. 

Vaiko motina buvo nepaprasta moteris. Kai ji papasa- 
kojo istoriją su Vorenu, atrodė, kad niekada anksčiau su 
niekuo nebuvo dalijusis šia paslaptimi. Tam tikra prasme 
Helen jautėsi jos likimo draugė. Gana paradoksalu, svarstė 
ji, mat jos paslaptis slėpė jos pačios išdavystę. Inger Johanė 
buvo akivaizdžiai apgauta. 

Mes, moterys, ir prakeiktos mūsų paslaptys, - pagalvojo 
ji. - Kodėl gi taip yra? Kodėl mes jaučiame gėdą, nesvar- 
bu, ar tam iš viso yra pagrindo? Iš kur jis kyla, šis nuolat 
slegiantis kaltės jausmas. 

Moters invalido vežimėlyje nebuvo įmanoma suprasti. 

Dabar ji sėdėjo kitoje virtuvės stalo pusėje, ant kelių 
pasidėjusi laikraštį, rankose laikydama kavos puodelį. Ne- 
atrodė, kad skaitytų. Kaip ir prieš ketvirtį valandos, buvo 
atverstas tas pats laikraščio puslapis. 

Helen vis dar negalėjo iki galo suprasti, kas su kuo 
šiuose namuose susijęs. Dėl nesuvokiamos priežasties jai 
tai nerūpėjo. Įprastomis aplinkybėmis stiprus poreikis 
valdyti būtų pavertęs situaciją nepakenčiama, tačiau da- 
bar ji jautėsi rami, tarsi neaiški padėtis pavertė jos pačios 
absurdišką buvimą daug natūralesniu. 

Jos neuždavė nė vieno klausimo nuo tada, kai pabudo 
šįryt auštant. Nė vieno. 

Neįtikima. 

Vaikas ant jos kelių apsnūdęs atsisėdo. Akimirką ji 
pajuto saldaus pieno ir miego kvapą, kai mažylė į ją skep- 
tiškai pažvelgė ir pasakė: 

— Mama. Noliu pas mamą. 

Namų darbininkė pakilo greičiau, nei galėjai tikėtis iš 
šios prakaulios luošės. 

- Aikše su teta Mere. Mes paieškosim Idos žaislų. O 
visos madam galės čia sau ramiai sėdėt ir kartu tylėt. 

Ranhilda nusijuokė ir ištiesė į ją rankas. 

Šiaip ar taip, jos turėtų čia dažnai lankytis, - pagal- 
vojo Helen Bentley. Buvo matyti, kad mergaitė myli šią 
seną paukščių baidyklę. Jos pradingo svetainėje. Tauš- 
kiančio vaiko ir plepančios moters balsai vis tolo, kol 

pagaliau tapo visai tylu. Greičiausiai jos nuėjo į tolimesnį 
kambarį. 

Jai reikėjo grįžti prie kompiuterio. Vienu ar kitu būdu 
ji turėjo rasti trūkstamus atsakymus. Turėjo ieškoti toliau. 
Vienur ar kitur tame informacijos chaose, besisukančiame 
kibernetinėje erdvėje, ji turėjo rasti tai, ko ieško, prieš 
pranešdama pasauliui apie savo buvimą ir grąžindama 
planetą į ankstesnę trajektoriją. 

Žinoma, kompiuteryje neįmanoma rasti jokio atsaky- 
mo, pagalvojo ji. Kol neįsijungs savo puslapių, niekas jai 
negalės pagelbėti. 

Ji pastebėjo, kad sėdi įsistebeilijusi į savo rankas. Oda 
buvo sausa, vienas nagas nulūžęs. Vestuvinis žiedas atrodė 
per didelis. Jis buvo laisvas ir galėjo nuslysti, kai suėmusi 
dviem pirštais ėmė jį sukioti. Ji lėtai pakėlė galvą. 

Moteris invalido vežimėlyje žvelgė į ją. Jos akys buvo 
keisčiausios, kokias Helen Bentley kada nors buvo ma- 
čiusi. Jos buvo melsvos, beveik bespalvės, bet kartu gilios 
ir tamsios. Iš žvilgsnio nebuvo įmanoma nieko išskaityti; 
jokių klausimų, jokių reikalavimų. Nieko. Moteris tiesiog 
sėdėjo ir žiūrėjo į ją, tai trikdė ir ji pabandė nuleisti akis. 
Tai buvo neįmanoma. 

- Jie mane apgavo, - tyliai pasakė Helen Bentley. - Jie 
žinojo, ką daryti, kad sukeltų man paniką. Aš mielai su 
tuo sutikau. 

Moteris, vardu Hanė Vilhelmsen, sumirksėjo. 

- Ar man papasakosite, kas atsitiko? - paklausė ji ir 
lėtai sulankstė laikraštį. 

- Manau, kad turėčiau, - atsakė Helen Bentley ir įkvė- 
pė taip giliai, kaip tik pajėgė. - Aš neturiu kito pasirin- 
kimo. 

- Ir tai viskas, ką tu gali pasakyti? 

Saugumo tarnybos vadovas Pėteris Salhiusas nutaisė 
nepatenkintą veido išraišką ir pasikasė trumpai kirptą 
viršugalvį. Ingvaras Stubio skėstelėjo rankomis ir paban- 
dė geriau įsitaisyti nepatogioje kėdėje. Televizorius ant 
archyvinės spintos stovėjo įjungtas. Garsas buvo tylus ir 
traškantis, o Ingvaras tą patį žinių pranešimą jau buvo 
matęs keturis kartus. 

- Aš pasiduodu, - tarė jis. - Po to vakarykščio epizodo 
iš Voreno Skifordo neįmanoma išpešti nė žodžio. Aš be- 
veik pradedu tikėti gandais, kad FTB veikia savarankiškai. 
Kažkas bufete teigė, kad jie šiąnakt netgi įsilaužė į butą. 
Hiusebiu rajone. Arba... gal tai buvo namas. 

- Tik gandai, - sumurmėjo Pėteris Salhiusas ir atida- 
rė stalčių. - Žinoma, jie daro viską, ką nori, bet supranta, 
kad negali žaisti tikrų kaubojų. Suprantamas dalykas, 
mes būtume gavę ataskaitą, jei kas nors panašaus būtų 
įvykę. 

- Dievai žino. Aš manau, kad visa tai yra... labai ne- 
malonu. 

- Kas? Kad amerikiečiai nesivaržydami šeimininkauja 
kitos šalies teritorijoje? 

— Ne. Nors tam tikra prasme taip. Bet... Ačiū! 

Jis pasilenkė prie raudonos dėžutės, kurią pasiūlė Pėte- 
ris Salhiusas. Atsargiai, tarsi gaudamas tikrą brangenybę, 
jis paėmė storą cigarą ir kelias sekundes įdėmiai apžiūri- 
nėjo, paskui perbraukė juo per panosę. 

- „CAO Maduro Nr. 4',- iškilmingai pasakė jis. - So- 
pranų cigaras! Bet... ar mes čia galime rūkyti? 

- Išskirtinis atvejis, - trumpai tarė Salhiusas ir priešais 
padėjo pjaustiklį bei dėžutę didelių degtukų. - Man,tiesą 
sakant, nusispjauti. 

Ingvaras garsiai nusijuokė ir prieš uždegdamas cigarą 
įprastais judesiais jį apdorojo. 

- Tu buvai kažką besakantis, - tarė Pėteris Salhiusas 
ir atsilošė. 

Cigarų dūmai minkštais ratilais pakibo palubėje. Buvo 
tik rytas, bet Ingvaras pasijuto pavargęs kaip po pietų. 

- Viskas kartu, - sumurmėjo jis ir išpūtė dūmų ratilą 
į lubas. 

— Kas? 

- Man viskas nemalonu. Čia turime, vienas Dievas te- 
žino, kiek žmonių, kurie jaukia viską aplinkui, bandydami 
išsiaiškinti, kas pagrobė prezidentę ir kaip jie tai padarė, 
o tai iš esmės nieko nereiškia. 

- Žinoma, kad ką nors reiškia, tai... 

- Ar tu pastaruoju metu žiūrėjai į tą dėžę? 

Ingvaras linktelėjo televizoriaus pusėn. 

- Visas šis reikalas tapo dideliu politiniu įvykiu. 

— O ko tu tikėjaisi? Kad šis reikalas turėtų būti toks 
pat, kaip bet kuris kitas nereikšmingas dingimas? 

- Ne. Bet, tiesą sakant, kam mes vargstame ieškodami 
tokių valkatų kaip Gerhardas Skrioderis ir pakistanietis, 
kuris šika į kelnes iš baimės, vos pažiūrime į jo pusę, jei 
amerikiečiai jau apsisprendė, kas atsitiko? 

Salhiusas atrodė taip, lyg linksmintųsi. Nieko neatsa- 
kęs, jis įsikišo cigarą į burną ir ant stalo susikėlė kojas. 

- Aš manau, - tarė Ingvaras ir apsidairė ieškodamas ko 
nors panašaus į peleninę. - Vakar vakare trys vyrai pra- 
sėdėjo penkias valandas, bandydami išspręsti galvosūkį, 

kada Džefris Hanteris paruošė ventiliacijos angą. Tai buvo 
sudėtinga. Daugybė nežinomųjų. Kada paskutinį kartą 
prezidentės apartamentai buvo patikrinti, kada atvesti 
pėdsekiai šunys, kada kambariai buvo išsiurbti dulkių 
siurbliu, atsižvelgiant į prezidentės alergiją, kada kameros 
buvo išjungtos ir įjungtos, kada atėjo... taip, tu supranti. 
Pagaliau jiems tai pavyko. Bet kokia viso to prasmė? 

- Prasmė ta, kad mums reikia ištirti bylą. 

- Bet juk amerikiečiams nusispjaut. 

Jis skeptiškai pažvelgė į plastikinį puodelį, kurį jam 
pasiūlė Salhiusas. Paskui gūžtelėjo pečiais ir atsargiai į jį 
nukratė pelenus. 

- Oslo policija atitempia vieną banditą po kito, - tęsė 
jis. - Ir visi pasirodo esą susiję su pagrobimu. Jie rado 
antrąjį vairuotoją. Į jų nagus pateko netgi viena moterų, 
kuri buvo apsimetusi prezidente. Nė vienas sulaikytųjų 
negalėjo papasakoti nieko daugiau, išskyrus tai, kad gavo 
užduotį, už kurią buvo gerai užmokėta, bet jie net nenu- 
tuokė, iš kur visa tai. Dar dienai nesibaigus, mes turėsime 
pilną rūsį pagrobėjų! 

Pėteris Salhiusas garsiai ir nuoširdžiai nusijuokė. 

- Betarjiems iš viso rūpi? - retoriškai paklausė Ingva- 
ras ir palinko virš stalo. - Ar jie, esantys Dramensvejene, 
rodo nors mažytį susidomėjimą tuo, ką mes veikiame? O 
gal jie nori gauti nors truputėlį informacijos? O, ne. Jie 
sau klaidžioja vieni ir žaidžia Teksasą, kol pasaulis bai- 
gia iš viso nutrūkti nuo vadžių. Aš pasiduodu. Aš tiesiog 
pasiduodu. 

Jis vėl užtraukė cigarą. 

- Tu garsėji kaip flegmatikas, - pasakė Salhiusas. - Sa- 
koma, kad tu turi būti ramiausias KRIPOS žmogus. Turiu 

pasakyti, kad apie tave atsiliepiama truputį nepelnytai. 
Beje, ką sako tavo žmona? 

— Mano žmona? Inger Johanė? 

— Ar turi kelias? 

— Kodėl ji turėtų ką nors sakyti apie šį reikalą? 

— Kiek Žinau, ji turi kriminologijos daktaro laipsnį 
ir anksčiau buvo susijusi su FTB, - tarė Salhiusas ir tar- 
si gindamasis iškėlė rankas. - Manyčiau, ji pakankamai 
kompetentinga, kad turėtų nuomonę. 

- Tai įmanoma, - tarė Ingvaras, žvelgdamas į cigaro 
pelenus, kurie lengvai nubiro ant kelnių klešnės. - Bet, 
tiesą sakant, aš nežinau, ką ji mano. Neturiu nė mažiausio 
supratimo, ką ji galėtų galvoti apie šią bylą. 

- Taip jau yra, - paprastai pasakė Pėteris Salhiusas ir 
pastūmė plastikinį indelį dar arčiau Ingvaro. - Vargiai 
kuris nors iš mūsų buvo užsukęs namo šias pastarąsias 
paras. 

— Taip jau yra, - vangiai pakartojo Ingvaras ir užge- 
sino cigarą dar gerokai prieš surūkydamas iki galo, tarsi 
vogčiomis patirtas malonumas būtų buvęs per gerai, kad 
tai galėtų būti tiesa. - Taip jau yra mums visiems. 

Buvo be dvidešimties minučių vienuolikta valanda, o 
Inger Johanė vis dar neskambino. 

Inger Johanė nenutuokė, kelinta valanda. Ji jautėsi atsi- 
dūrusi kitoje realybėje. Patirtas sukrėtimas, kai praėjusį 
vakarą Merė pasirodė laikydama glėbyje išsekusią prezi- 
dentę, virto suvokimu, kad ji yra nuošaly visko, kas vyksta 

už buto Krusės gatvėje sienų. Retkarčiais ji pažiūrėdavo 
televizijos transliacijas, tačiau nebuvo išėjusi į lauką nu- 
sipirkti laikraščių. 

Butas buvo uždara tvirtovė. Niekas neišėjo laukan ir 
niekas nepakliuvo į vidų. Atrodė, tarsi Hanė savo nedvi- 
prasmišku sprendimu paklusti prezidentės prašymui ir nie- 
kam apie ją nepranešti būtų giliu grioviu atskyrusi jų būtį 
nuo išorinio pasaulio. Inger Johanė turėjo gerai pagalvoti, 
kad iš viso prisimintų, ar dabar rytas, ar vakaras. 

- Tai turėjo būti visai kas kita, - staiga tarė ji. - Jūs 
ėmėte galvoti visai apie kitą paslaptį. 

Ji ilgai sėdėjo tylėdama ir klausėsi kitų dviejų moterų 
pokalbio. Ji sekė retkarčiais karštesnį, kartais santūresnį ir 
mąslesnį Helen Bentley ir Hanės Vilhelmsen pokalbį taip il- 
gai neįsiterpdama, kad jos, matyt, pamiršo, jog ji čia sėdi. 

Hanė kilstelėjo antakius. Helen Bentley suraukė sa- 
vuosius su tokia skeptiška veido išraiška, kad sužeistoje 
veido pusėje esanti akis užsimerkė. 

- Ką nori tuo pasakyti? - paklausė Hanė. 

- Manau, judvi susirūpinusios ne ta paslaptimi. 

- Aš to nesuprantu, - pasakė Helen Bentley ir atsišlie- 
jusi ant krūtinės sukryžiavo rankas, tarsi būtų pasijutusi 
įžeista. - Girdžiu, ką jūs sakote, bet ką tai reiškia? 

Inger Johanė pastūmė kavos puodelį ir už ausies nu- 
braukė plaukus. Akimirką ji sėdėjo susikaupusi ir nekvė- 
puodama žiūrėjo į vieną tašką stalo paviršiuje, tarsi ne 
visai žinodama, nuo ko pradėti. 

- Mes, žmonės, į pasaulį žvelgiame pro savo prizmę, - 
pagaliau tarė ji ir nusišypsojo nuginkluojančia šypsena. - 
Visi mes tokie, vienaip ar kitaip. Gal tai netgi būdingiau.... 
moterims. 


Ji vėl turėjo pagalvoti. Ji papurtė galvą ir ėmė sukti 
plaukų sruogą aplink pirštą. Kitos dvi moterys vis dar 
atrodė skeptiškai nusiteikusios, tačiau klausėsi. Kai Inger 
Johanė vėl ėmė kalbėti, balso tonas buvo žemesnis nei 
įprastai. 

- Pasakojote, kad jus pažadino tas Džefris, kurį paži- 
nojote. Jūs, savaime suprantama, buvote labai pavargusi. 
Kaip pasakojote, iš pradžių buvote gerokai sutrikusi. Labai 
sutrikusi, kaip jūs sakėte. Tai nė kiek nekeista. Situacija 
turėjo atrodyti gana... nepaprasta. 

Inger Johanė nusiėmė akinius ir prisimerkusi trum- 
paregiškai pažvelgė į kambario gilumą. 

- Jis parodo jums laišką, - tarė ji. - Jūs tiksliai neprisi- 
menate turinio. Pamenate tik tai, kad puolėte į paniką. 

- Ne, - ryžtingai pasakė Helen Bentley. - Aš prisime- 
nu, kad... 

- Palaukite, - pasakė Inger Johanė ir pakėlė ranką. - 
Būkite gera. Pirma paklausykite. Tai faktiškai yra tai, ką 
sakote. Visą laiką jūs pabrėžiate, kad puolėte į paniką. 
Atrodo, tarsi jūs... peršokate vieną grandį. Atrodo, tarsi 
jūs... be galo gėdijatės, kad nevaldėte situacijos, ir todėl 
nepajėgiate visko atkurti. 

Ji galėjo prisiekti, kad prezidentės skruostai nukaito. 

— Helen, - pasakė Inger Johanė ir ištiesė ranką, siek- 
dama jos. 

Tai buvo pirmas kartas, kai ji kreipėsi į prezidentę 
vardu. Ranka liko gulėti ant stalo. Ji vėl ją atitraukė. 

- Jūs esate Amerikos prezidentė, - negarsiai pasakė 
ji. - Tiesiogine prasme jau anksčiau esate dalyvavusi 
kare. 

Helen Bentley veidu perbėgo šypsena. 

- Tokioje situacijoje pulti į paniką, - tarė Inger Johanė 
ir atsikvėpė. - Tai nelabai... prezidentiška. Ne taip, kaip 
jūs įsivaizduojate. Jūs per griežtai save teisiate, Helen. 
Nedarykite to. Tai tiesiog netikslinga. Net ir toks žmo- 
gus kaip jūs turi silpnų pusių. Visi jų turi. Šioje istorijoje 
katastrofiška tik tai, kad jūs manėte, jog jie rado jūsiškę. 
Pabandykime žengti žingsnį atgal. Pažiūrėkime, kas atsi- 
tiko vos kelios sekundės iki tos akimirkos, kai pajutote, 
jog pasaulis sugriuvo. 

- Aš perskaičiau Voreno Skifordo laišką, - trumpai 
tarė Helen Bentley. 

— Taip. Ir ten buvo parašyta apie vaiką. Jūs daugiau 
nieko neatsimenate. 

- Taip. Ten buvo parašyta, kad jie žino. Kad trojiečiai 
žino. Apie vaiką. 

Inger Johanė servetėle pavalė akinių stiklus. Popierius 
greičiausiai buvo riebaluotas. Kai vėl juos užsidėjo, į kam- 
barį žiūrėjo tarsi pro neperregimą filtrą. 

- Helen, - ji pabandė iš naujo. - Suprantu, kad negalite 
mums pasakoti, ką šie trojiečiai daro. Aš taip pat labai 
gerbiu tai, kad norite išsaugoti savo paslaptį apie vaiką, 
tą paslaptį, kurią, kaip jūs sakote, manėte, jog trojiečiai 
žinojo, ir dėl kurios jūs... neišlaikėte. Bet ar tai... ar gali 
būti, kad... 

Ji stabtelėjo ir veidą iškreipė grimasa. 

- Tu ėmei painiotis, - pasakė Hanė. 

— Taip. 

Inger Johanė pažvelgė į prezidentę. 

- Ar gali būti taip, kad jūs mašinaliai pagalvojote apie 
šią savo paslaptį, - greitai pasakė ji, kad vėl nepamestų 
minties. - Ar pagalvojote būtent apie ją todėl, kad ji pati 
baisiausia? Nemaloniausia? 

— Nesuprantu, ką norite tuo pasakyti, - tarė Helen 
Bentley. 

Inger Johanė pakilo ir nuėjo prie kriauklės. Ant abiejų 
akinių stiklų užpylė po lašą Zalo ir paleidusi šiltą vandenį 
nykščiu ėmė trinti stiklus. 

-— Aš turiu beveik vienuolikos metų dukterį, - pasakė 
Inger Johanė ir kruopščiai nusausino akinius. - Ji turi 
protinę negalią ir mes iki galo neišsiaiškiname, kokią. Tai 
man... pats skaudžiausias dalykas gyvenime. Aš visada 
jaučiuosi taip, lyg nepakankamai gerai ją suprasčiau. Kad 
nesu jai pakankamai gera, nesielgiu pakankamai gerai 
su ja. Dėl jos aš tampu siaubingai pažeidžiama. Ji verčia 
mane... viską priimti asmeniškai. Jei atsitiktinai nugirstu 
pokalbį apie nesirūpinimą vaikais, nevalingai imu galvoti, 
kad jie kalba apie mane. Jei pamatau laidą per televiziją 
apie stebuklingą autistų gydymą JAV, jaučiuosi niekam 
tikusi motina, kuri neapsilankė panašioje vietoje. Pro- 
grama man tampa asmenišku kaltinimu ir aš naktį guliu 
negalėdama užmigti, siaubingai jausdamasi. 

Ir Helen Bentley, ir Hanė šypsojosi. Inger Johanė vėl 
atsisėdo prie stalo. 

— Štai, matote, - tarė ji atsakydama į jų šypsenas sa- 
vąja. - Jūs atpažįstate save. Mes tokios esame. Daugiau ar 
mažiau. Ir aš tiesiog manau, kad jūs, Helen, pagalvojote 
apie savo paslaptį, nes ji yra silpniausia jūsų vieta. Bet laiš- 
ke buvo kalbama ne apie ją. Tai buvo kažkas kita. Galbūt 
kita paslaptis. Arba kitas vaikas. 

- Kitas vaikas, - nesuprasdama pakartojo prezidentė. 

- Taip. Jūs tvirtinate, kad absoliučiai niekas negalėjo 
žinoti apie... apie tą labai seną įvykį. Net jūsų vyras, kaip 
sakėte. Ir tuomet logiška, kad... 

Inger Johanė pasilenkė virš stalo. 

- Hane, tu daugybę metų dirbai tyrėja. Ar neprotinga 
tikėtis, kad kai kas nors visiškai neįmanoma... taip, tai- 
gi... tai tiesiog neįmanoma! Tuomet reikia ieškoti kito 
paaiškinimo. 

- Abortas, - tarė Helen Bentley. 

Stojo ilga nejauki tyla. Helen Bentley žiūrėjo prie- 
šais save, jos žvilgsnis už nieko neužkliuvo. Burna buvo 
pravira, o gili raukšlė padalijo tarpuakį į dvi puses. Ji 
visiškai neatrodė išsigandusi, susigėdusi ar bent susi- 
jaudinusi. 

Ji buvo giliai susikaupusi. 

- Jums buvo atliktas abortas, - pagaliau be galo lėtai 
pasakė Inger Johanė po ilgos tylos, kuri, atrodė, tęsėsi 
kelias minutes. - Tai niekada neiškilo į viešumą. Bent jau 
kiek man teko girdėti. O aš labai atidžiai seku, kas vyksta, 
jei sakyčiau taip, kaip yra. 

Nuaidėjo negarsus, skambus garsas. 

Kažkas skambino į duris. 

- Ką dabar darysime? - sušnibždėjo Inger Johanė. 

Helen Bentley sustingo. 

- Palaukite, - tarė Hanė. - Merė atidarys. Viskas gerai. 

Visos trys sulaikė kvapą - iš susijaudinimo ir bandy- 
damos išgirsti Merės ir skambinusiojo pokalbį. Nė viena 
negalėjo išskirti žodžių. 

Praėjo pusė minutės. Durys užsidarė. Po akimirkos 
Merė stovėjo virtuvėje su klubą apsižergusia Ranhilda. 

- Kas ten buvo? - paklausė Hanė. 

- Vienas kaimynas, - sušnarpštė Merė ir nuo spintelės 
pagriebė stiklinę vandens. 

- Ir ko tas kaimynas norėjo? 

— Pasakyt, kad mūsų sandėliukas atidarytas. Velniava. 
Vakar vakare pamiršau dar sykį nueit apačion. Viešpatėli 
danguj, aš gi negalėjau palikt madamos čia dėl tokio mo- 
zaikiško dalyko kaip užrakint sandėliuką. 

- Ir ką tu pasakei kaimynui? 

- Padėkavojau, kad priminė. Ale kai jis pradėjo 
purkštaut, kad ten žemai išlaužtos durys, ir klausė, ar 
ko nors negirdėjau, liepiau jam žiūrėt savo reikalų. Va 
tiap i buvo. 

- What, - nekantriai paklausė Helen Bentley. - What 
was all that about?"“ 

- Nieko, - atsakė Hanė ir mostelėjo ranka. - Tik kažkas 
dėl neužrakintų rūsio durų. Pamirškite. 

- Tai buvo kita paslaptis, - pasakė Inger Johanė. 

— Aš niekuomet į tai nežiūrėjau kaip į paslaptį, - ra- 
miai tarė Helen Bentley, ji atrodė net nustebusi dėl tokios 
minties. - Tik čia niekieno reikalas. Tai atsitiko be galo 
seniai. 1971 metų vasarą. Man buvo dvidešimt vieni, stu- 
dijavau. Tai įvyko gerokai anksčiau, nei sutikau Kristoferį. 
Žinoma, jis apie tai žino. Taigi tai jokia... paslaptis. Tik 
ne ta prasme. 

- Bet abortas... 

Inger Johanė perbraukė pirštais stalo paviršių ir pa- 
kartojo: 

- Abortas! Jei kas nors panašaus išaiškėtų, ar tai ne- 
būtų triuškinamas smūgis jūsų rinkimų kampanijai? Ir ar 
tai nebūtų jums didžiulė problema, su kuria tektų kovo- 
ti? Abortų klausimas, švelniai tariant, JAV yra sudėtinga 
amžina schizma ir... 


“ Ką? Kas tai buvo? (Angl.) 

— Tiesą sakant, tuo netikiu, - ryžtingai pasakė Helen 
Bentley. - Bet kuriuo atveju aš visą laiką buvau pasirengusi. 
Visi žino, kad aš esu „Pro-Choice“". Aišku, mano požiūris 
vieną debatų akimirką man vos nekainavo rinkimų... 

- Tai buvo dienos understatement"“, - tarė Inger Joha- 
nė. - Bušas darė viską, ką galėjo, kad jums suduotų smūgį 
būtent į šią vietą. 

- Taip, tai tiesa. Bet viskas ėjosi puikiai, ypač todėl, kad 
gavau daug moterų balsų iš tų... kurių sunkesnė mate- 
rialinė padėtis. Tyrimai rodo, kad už mane, tiesą sakant, 
balsavo įspūdingai daug moterų, kurios anksčiau net 
nebuvo užregistruotos kaip rinkėjos. Be to, pasižymėjau 
kaip griežta vėlyvų abortų priešininkė. Todėl tapau priim- 
tinesnė net ir abortų priešininkams. Ir aš visąlaik buvau 
rami dėl to, kad gali paaiškėti istorija apie mano pačios 
abortą. Buvo verta rizikuoti. Aš jo nesigėdiju. Aš buvau 
per jauna turėti vaiką. Mokiausi antrame koledžo kurse. 
Nemylėjau vaiko tėvo. Abortas buvo atliktas legaliai, aš 
buvau tik septynias savaites nėščia ir išvykau į Niujorką. 
Aš buvau ir esu apsisprendimo teisės atlikti abortą per 
pirmą nėštumo trimestrą šalininkė ir galiu prisiimti at- 
sakomybę už savo veiksmus. 

Ji atsikvėpė, ir Inger Johanė pajuto, kaip vos pastebimai 
virpa Helen Bentley balsas, o ši tęsė: 

- Tačiau aš sumokėjau didelę kainą. Aš tapau nevaisin- 
ga. Kaip žinote, mano duktė Bilė įvaikinta. Šioje istorijoje 
nėra jokio teorijos ir praktikos neatitikimo. Galų gale 
būtent tai galioja mums, politikams. 


" Organizacija, remianti moterų teisę pasirinkti abortą (angl.). 
"“  Sumenkinimas (angl.). 

- Bet kažkam vis tiek turėjo atrodyti, kad tai tikra 
politinė bomba, - tarė Inger Johanė. 

- Neabejotinai, - pasakė Helen Bentley. - Iš tiesų dau- 
gybei žmonių. Kaip jūs sakote: abortų klausimas skaldo 
JAV į dvi dalis ir tai labai skaudi neišsemiama tema. Jei 
šis dalykas būtų išaiškėjęs, tai būtų tapę man išbandymu. 
Bet kaip jau sakiau, aš... 

— Kas apie tai žino? 

- Kas... 

Ji susimąstė, suraukė kaktą. 

— Niekas, - neryžtingai tarė ji. - Taip, Kristoferis, sa- 
vaime suprantama. Jis tai sužinojo prieš mums susituo- 
kiant. Dar žinojo mano geriausia draugė Karen. Ji buvo 
nuostabi, labai palaikė mane. Praėjus metams ji žuvo per 
automobilio avariją. Tuo metu aš buvau Vietname ir... 
Aš tiesiog negalėčiau patikėti, kad Karen būtų kam nors 
prasitarusi. Ji buvo... 

— O ligoninė? Juk turėtų kur nors egzistuoti kokie 
nors įrašai? 

- Pastatas sudegė 1972 ar 1973 metais. „Pro-life“ ak- 
tyvistai per demonstraciją nuėjo kiek per toli. Tai juk 
buvo dar iki skaitmeninių technologijų revoliucijos, ir 
aš manau... 

- Įrašų neliko, - tarė Inger Johanė. - Draugės nebėra. 

Ji skaičiuodama lenkė pirštus ir dvejojo, kol ryžosi 
užduoti klausimą: 

- O kaip vaiko tėvas? Ar jis ką nors žinojo? 

- Taip. Žinoma. Jis... 

Ji susimąstė. Veidas neatpažįstamai sušvelnėjo; oda 
aplink lūpas išsilygino, susiaurėjusios akys ištrynė raukš- 
les ir ją gerokai pajaunino. 

- Jis norėjo mane vesti, - pasakė ji. - Jis taip norėjo 
vaiko, bet kai suprato, kad aš nusiteikusi rimtai, visaip 
mane rėmė. Jis vyko su manimi į Niujorką. 

Ji pažvelgė aukštyn. Akys paplūdo ašaromis. Ji jų ne- 
šluostė. 

- Aš jo nemylėjau. Netgi nemanau, kad buvau tikrai 
įsimylėjusi. Bet jis buvo pats geriausias... Manau, jis yra 
pats geriausias vyras, kokį tik kada nors esu sutikusi. 
Atidus. Protingas. Jis man pažadėjo niekuomet niekam 
nepasakoti. Aš tiesiog negaliu įsivaizduoti, kad būtų su- 
laužęs savo pažadą. Tokiu atveju jis būtų turėjęs iš esmės 
pasikeisti. 

- Tokių dalykų atsitinka, - sušnibždėjo Inger Johanė. 

- Ne jam, - tarė Helen Bentley. - Jis buvo garbingiau- 
sias vyras, kokį tik kada nors teko sutikti. Iki nėštumo 
pažinojau jį beveik dvejus metus. 

- Tai buvo prieš trisdešimt ketverius metus, - pasakė 
Hanė. - Daug gali atsitikti per tiek daug metų. 

- Tik ne jam, - tarė Helen Bentley ir papurtė galvą. 

- Kuo jis vardu? - paklausė Hanė. - Ar prisimenate? 

- Ali Šaidas Mufasa, - tarė Helen Bentley. - Man at- 
rodo, jis vėliau pasikeitė vardą. Į tokį, kuris skamba... 
angliškiau. Bet man jis buvo tiesiog Ali, geriausias pa- 
saulyje vaikinas. 

Galų gale sulaukė pusės aštuonių ryto. Laimė, buvo ketvir- 
tadienis. Abiem mergaitėms anksti reikėjo į mokyklą. Lui- 
sa turėjo prieš prasidedant pamokoms žaisti šachmatais, 

Katerina - papildomai skirti laiko jėgos treniruotei. Jos 
klausinėjo apie dėdę, bet nusiramino, kai tėvas užsiminė, 
kad Fajedas greičiausiai vakare išgėrė kiek per daug vyno. 
Jam tik reikėjo gerai išsimiegoti. 

Name, esančiame Rural Route Nr. 4, Farmingtone, 
Maine, niekada nebuvo visiškai tylu. Mediena girgždėjo. 
Beveik visos durys buvo išklypusios. Kai kurias jų buvo 
sunku atidaryti, kitos laisvai judėjo staktoje ir trinksėjo 
klebenamos nuolatinio skersvėjo, atsiradusio dėl ne visai 
sandarių langų. Užpakalinėje pusėje didžiuliai klevai buvo 
susodinti taip arti namo, kad šakos plakė stogą papūtus 
net mažiausiam vėjeliui. Atrodė, tarsi namas gyvas. 

Al Mufetui daugiau nereikėjo tykinti aplinkui. Jis 
žinojo, kad niekas nepasirodys, kol užsuks laiškanešys. 
Paprastai jis ateidavo ne anksčiau kaip prieš antrą va- 
landą. Nuvežęs mergaites į mokyklą, Al užsuko į biurą. 
Sekretorei pasakė, kad šiandien blogai jaučiasi. Skauda 
gerklę ir turi temperatūros. Deja, šiandien jie turi atšauk- 
ti susitikimus. Ji pažvelgė liūdnomis akimis ir su didele 
užuojauta palinkėjo greičiau pasveikti. 

Jis paėmė viską, ko reikėjo, kosėdamas atsisveikino ir 
išvyko namo. 

- Ar guli pakankamai patogiai? 

Al Mutfetas žvilgtelėjo į brolį. Rankos buvo pririštos 
prie lovos galvūgalio tvirta lipniąja juosta, apvyniota apie 
kiekvieną riešą atskirai. Pėdos surištos virve, toliau ap- 
juosta aplink aukštą lovos kojūgalį, stipriai suveržta di- 
džiuliais mazgais. Brolio burną Al užklijavo plačiu pilkos 
lipniosios juostos gabalu. 

- Mmffmm, - išleido garsą brolis ir įsiutęs papurtė gal- 
vą. Garsą slopino pašluostė, kuria buvo užkimšta burna. 

Al Mufetas atitraukė užuolaidas. Ryto šviesa užliejo 
kambarį. Dulkės svečių kambaryje šoko virš apsitrynu- 
sių medinių grindų. Jis nusišypsojo ir atsisuko į lovoje 
gulintį brolį. 

- Tu gerai miegi. Net neprabudai, kai į sėdynę šiąnakt 
suleidau migdomųjų. Tave buvo taip lengva įveikti, kad 
aš vargiai tave bepažįstu, Fajedai. Kadaise juk buvai muš- 
tynių asas. Ne aš. 

- Mmfiff! 

Prie lango stovėjo kėdė su atlošu. Ji buvo netvirta ir 
sena, sėdynė nutrinta po daugiau nei šimto metų nau- 
dojimo. Ji liko name, kai Al Mufetas jį nusipirko; visame 
name buvo pilna senų gražių daiktų, kurie padėjo šeimai 
greičiau čia įleisti šaknis, nei jie galėjo tikėtis. 

Jis prisitraukė prie lovos kėdę ir atsisėdo. 

- Štai čia, - ramiai tarė jis, prie akių prikišęs švirkštą 
broliui, didelėmis akimis nepatikliai spoksančiam į jį. - 
Tai šis tas pavojingiau nei tai, ką sušvirkščiau tau naktį. 
Tai, supranti... 

Jis lėtai pastūmė švirkšto stūmoklį, kol keli lašeliai 
ištryško iš plonytės adatos. 

- Tai ketovenidonas. Stiprus morfino preparatas. Labai 
efektyviai veikiantis. O čia yra.. 

Laikydamas švirkštą atsukęs į į šviesą, jis idemiai pa- 
žiūrėjo. 

- 150 miligramų. Kitais žodžiais tariant, žmogui mir- 
tina dozė. 

Fajedas, vartydamas akis, veltui bandė išlaisvinti rankas. 

— O štai čia, - netrikdomas tęsė Al, paimdamas dar 
vieną švirkštą iš krepšio, kurį pasidėjo ant grindų visai ša- 
lia, - ...turime naloksono. Kitaip sakant, priešnuodžio. 

Antrą švirkštą jis padėjo ant naktinio stalelio ir sau- 
gumo sumetimais pastūmė toliau nuo lovos. 

- Netrukus tau iš burnos išimsiu kamšalą, - tarė jis, 
bandydamas pagauti brolio žvilgsnį. - Bet pirmiausia aš 
tau suleisiu šiek tiek morfino. Jo veikimą tu greitai paju- 
si. Tavo kraujospūdis ims mažėti, o pulsas lėtėti. Jausiesi 
gana prastai. Galbūt pasidarys sunku kvėpuoti. Taigi tu 
gali rinktis. Arba atsakysi į mano klausimus, arba aš tau 
suleisiu daugiau. Ir taip mes tęsime. Gana paprasta, ar ne? 
Kai suteiksi man visą reikiamą informaciją, aš tau duosiu 
priešnuodžio. Bet tik tada. Supratai? 

Brolis desperatiškai rangėsi lovoje. Iš akių sruvo aša- 
ros,ir Al atkreipė dėmesį, kad jo kelnės apie lyties organus 
buvo šlapios. 

- Dar vienas dalykas, - pasakė Al, įdurdamas adatą 
į šlaunį per pižamos kelnes. - Gali šaukti ir rėkti kiek 
tinkamas. Tai beprasmiška. Iki artimiausio kaimyno gera 
mile'". Beje, jis išvykęs. Šiandien paprasta savaitės diena, 
lauke niekas nevaikščioja. Pamiršk tai. Taip... 

Jis ištraukė adatą ir patikrino, kiek buvo suleidęs. Pa- 
tenkintas linktelėjo, ant naktinio stalelio padėjo švirkštą 
greta antrojo ir vienu trūktelėjimu nuplėšė lipniąją juos- 
tą. Fajedas pabandė liežuviu išstumti šluostę, tačiau ėmė 
žiaukčioti ir į šalį pasuko galvą. Al įkišo du pirštus jam į 
burną ir ištraukė medžiagos gabalą. 

Fajedas ėmė gaudyti orą. Jis žioptelėjo ir akivaizdžiai 
bandė kažką pasakyti. Viskas, kas jam pavyko, tebuvo 
krenkštimas ir vėmulys. 

- Mums lieka nedaug laiko, - pasakė Al. - Taigi turi 
pabandyti greitai atsakyti. 


"7 Mylia (angl). 

Jis aplaižė lūpas ir pagalvojo. 

- Ar tiesa, kad prieš pat mirtį motina manė,jog tu - tai 
aš? - paklausė jis. 

Fajedas vos pajėgė linktelėti. 

- Ar ji tau papasakojo ką nors, kas, tavo supratimu, 
buvo skirta tik mano ausims? 

Dabar brolis susikaupė. Jis buvo ramesnis. Atrodė, kad 
pagaliau suprato, jog išsilaisvinti nepavyks. Akimirką jis 
gulėjo visiškai ramiai. Judėjo tik lūpos. Atrodė, tarsi jis 
bandė sudrėkinti burną, kuri kelias valandas buvo už- 
kimšta skuduru. 

- Išgerk, - pasakė Al ir pakėlė jam prie lūpų stiklinę 
vandens. 

Fajedas atsigėrė. Keletą gurkšnių. Paskui kiek galė- 
damas atsikrenkštė ir visą vandens, gleivių, seilių ir iš- 
skydusios medžiagos likučių turinį spjovė tiesiai broliui 
į veidą. 

- Fuck you, - kimiai iškošė ir padėjo atgal galvą. 

— Tu nelabai protingai elgiesi, - pasakė Al ir nusi- 
šluostė rankove. 

Fajedas nieko neatsakė. Atrodė, lyg galvoja, tarytum 
svarsto, ko reikėtų, kad būtų prieitas sprendimas. 

— Pabandykime dar kartą, - tarė Al. - Ar motina tau 
ką nors pasakė apie mano gyvenimą manydama, kad tu - 
tai aš? 

Fajedas vis dar nieko nesakė. Bet bent jau ramiai gu- 
lėjo. Morfinas buvo pradėjęs veikti. Akių vyzdžiai regimai 
susiaurėję. Al nuėjo iki komodos, esančios prie vonios 
kambario durų, atrakino kodinę spyną ir iš po drabužių 
krūvelės išėmė Fajedo darbo kalendorių. Atsivertė 2002 
metų kalendorių ir vienu trūktelėjimu jį išplėšė. 

- Štai, - pasakė jis, grįždamas prie lovos. - Štai čia tu- 
rime motinos mirties datą. O ką gi tu čia parašei, Fajedai? 
Motinos mirties dieną, kai tu sėdėjai pas ją? 

Jis laikė atsukęs puslapį į Fajedą, bet šis nusuko galvą 
į šalį. 

- Tu pasižymėjai: 1971 metų rugpjūčio mėnuo, Niu- 
jorkas. Ką ši data reiškia tau? Ar motina tau ją nurodė? Ar 
motina kalbėjo apie šią dieną, kai pas ją buvai? 

Jis vis dar nesulaukė jokio atsakymo. 

- Žinai, - prislopintu balsu pasakė Al, mosuodamas 
kalendoriumi, - ...mirti nuo morfino perdozavimo yra 
gerokai nemaloniau, nei žmonėms atrodo. Ar pastebi, kad 
plaučiai pradeda atsisakyti? Ar jauti, kad darosi sunkiau 
kvėpuoti? 

Brolis sušnypštė. Jis bandė išriesti nugarą, tačiau ne- 
turėjo jėgų. 

- Motina buvo vienintelė, kuri žinojo, - pasakė Al. - 
Bet ji manęs nekaltino, Fajedai. Niekada. Mano paslaptis 
ją stipriai paveikė, bet ji jos nenaudojo prieš mane. Motina 
buvo mano sielos draugė. Ji galėjo būti ir tavo, jei būtum 
tinkamiau elgęsis. Tu bent jau galėjai pabandyti būti šeimos 
narys. Tačiau tu darei viską, kad jai nepriklausytum. 

- Aš niekada jai nepriklausiau, - sušnypštė Fajedas. - 
Tuo pasirūpinai tu. 

Jis išbalo. Gulėjo ramiai užmerkęs akis. 

— Aš? Aš? Aš... 

Jis ryžtingai pagriebė švirkštą su morfinu, įsmeigė jį Fa- 
jedui į šlaunį ir į raumenis suleido dar dešimt miligramų. 

— Mes tam neturime laiko. Kas turi įvykti, Fajedai? Ko- 
dėl tu čia? Kodėl aplankei mane po visų šitų metų ir kam, 
po velnių, tu panaudojai informaciją apie Helen abortą? 

Galų gale ėmė atrodyti, kad Fajedas iš tikrųjų išsigan- 
do. Jis bandė gaudyti orą, bet raumenys to neleido. Ant 
lūpų atsirado baltų putų, tarsi jam netgi būtų neužtekę 
jėgų praryti seiles. 

— Padėk man, - ištarė jis. - Tu turi man padėti. Aš 
negaliu... 

- Atsakyk į mano klausimus. 

- Padėk man. Aš neturiu... Viskas einasi... Planas... 

- Planas? Koks planas? Fajedai, apie kokį planą tu 
kalbi? 

Jis merdėjo. Tai buvo akivaizdu, ir Al pasidarė karšta. 
Pačiupęs adatą su naloksonu ir jį ruošdamas, pastebėjo, 
kaip dreba rankos. 

- Fajedai, - pasakė jis ir laisva ranka tvirtai suėmė bro- 
lio smakrą, bandydamas priversti pažiūrėti į jį. - Dabar 
tu iš tikrųjų pakliuvai į bėdą. Štai čia turiu priešnuodį. 
Atsakyk man į vieną klausimą. Tik vieną klausimą. Kodėl 
tu čia atvykai? Kodėl atvykai būtent pas mane? 

- Laiškai, - sumurmėjo Fajedas. 

Akys atrodė visiškai negyvos. 

- Čia ateis laiškai. Jei kas nors bus ne taip... 

Jis nekvėpavo. Al stipriai spūstelėjo krūtinės ląstą. Fa- 
jedo plaučiai dar kartą pabandė pasipriešinti mirčiai. 

- Tu neišvengsi pražūties, - pasakė Fajedas. - Tave 
jie mylėjo. 

Al iš krepšio čiupo peilį ir perpjovė juostą, laikančią 
dešinę Fajedo ranką prie lovos stulpelio. Suleido morfiną 
tiesiai į raumenis, tačiau dabar jam reikėjo venos. Jis lėtai 
suleido priešnuodį į blyškiai mėlyną brolio kraujagyslę. 
Skubiai, kad visiškai neprarastų drąsos, vėl tvirtai apvy- 
niojo ir pririšo ranką. Atsistojęs ėmė vaikščioti po kam- 
barį, daugiau nepajėgdamas sulaikyti ašarų. 

— Po velnių! Po velnių! Viskas, ko norėjau iš gyveni- 
mo, - taikos ir ramybės! Jokių ginčų! Jokio triukšmo! 
Aš radau šią atokią pasaulio vietą, kur viskas ir man, ir 
mergaitėms sekėsi gerai, o dabar atvyksti tu ir... 

Al ėmė kūkčioti. Jis nebuvo pratęs verkti. Jis nežinojo, 
kur dėti rankas. Jos kybojo nukarusios prie šonų. Pečiai 
krūpčiojo. 

- Apie kokius laiškus tu kalbi, Fajedai? Ką tu padarei? 
Fajedai, ką tu padarei? 

Staiga jis perbėgo kambarį ir palinko prie brolio. Pri- 
glaudė delną prie skruosto. Ūsai, ilgi kvaili ūsai, kuriuos 
jis buvo užsiauginęs po pastarojo jų susitikimo, kuteno 
odą, ir jis vėl ėmė glostyti brolio veidą. 

- Ką gi tu sugalvojai šį kartą? - sušnibždėjo jis. 

Brolis neatsakė, nes buvo miręs. 

Kai Helen Bentley grįžo į virtuvę, buvo vos kelios minutės 
po antros valandos. Ji atrodė prastai. Ankstyvą rytą šešių 
valandų miegas ir ilgos maudynės duše buvo padarę ste- 
buklą, bet dabar ji atrodė liguistai išbalusi. Akys apsiblau- 
susios, su pusmėnulio formos šešėliais virš skruostikaulių. 
Ji sunkiai susmuko į kėdę ir godžiai paėmė Inger Johanės 
pasiūlytą kavos puodelį. 

- Niujorko birža bus atidaryta po pusantros valandos, - 
atsidususi ji ėmė gerti. - Tai bus juodasis ketvirtadienis. 
Turbūt pats baisiausias nuo ketvirto dešimtmečio. 

- Ar ką nors išsiaiškinote? - atsargiai paklausė Inger 
Johanė. 

- Bent jau susidariau bendrą įspūdį. Šiaip ar taip, aki- 
vaizdu, kad mūsų draugai Saudo Arabijoje nebuvo tokie 
draugiški. Sklindantys gandai verčia manyti, kad už vis- 
ko - jie ir Iranas. Savaime suprantama, niekas iš mano 
administracijos nenori nieko patvirtinti. 

Ji išspaudė šypseną. Lūpos buvo beveik tokios pat iš- 
blyškusios, kaip ir visas veidas. 

- Vadinasi, Vorenas turėjo parsiduoti arabams, - tyliai 
ištarė Inger Johanė. 

Prezidentė linktelėjo ir ranka prisidengė akis. Taip ji 
sėdėjo kelias sekundes, paskui staiga pažvelgė aukštyn 
ir tarė: 

— Man niekaip nepavyks išsiaiškinti, kaip visa tai susi- 
ję, kol negalėsiu įsijungti vidinių Baltųjų rūmų puslapių. 
Aš turiu suvesti asmeninius kodus. Vis tiek negalėsiu daug 
kur pakliūti, nes tam reikia kitokios įrangos. Bet aš turiu 
sužinoti, ar Vorenas nesusektas. Prieš pasirodydama, kad 
esu gyva, aš turiu žinoti, ką mano Žmonės apie visa tai 
žino. Jei jie nieko nenumano apie jo... 

- Jam pats darbų įkarštis čia, Norvegijoje, - tarė Inger 
Johanė. - Aš žinočiau, jei jam kas nors būtų atsitikę. Noriu 
pasakyti, jei jis būtų suimtas ar panašiai. 

Akimirką sudvejojusi, ji žvilgtelėjo į savo mobilųjį 
telefoną ir pridūrė: 

— Aš taip manau. 

— Bet tai nebūtinai turi ką nors reikšti, - tarė prezi- 
dentė. - Jei jie žino, kad jis įsipainiojęs, visai gali būti, kad 
naudingiausia jį laikyti nežinioje. Bet jei jie to nežino... 

Ji giliai atsikvėpė. 

— „.„tuomet, kai pranešiu apie savo egzistavimą, gali 
kilti pavojus, nes jis vaikščioja laisvėje. Man tiesiog reikia 
patekti į savo puslapius. Man reikia. 

— Užtruks tik kelias sekundes, kol jie tai pastebės, - 
skeptiškai pasakė Inger Johanė. - Jie pamatys IP adresą 
ir išsiaiškins, kad kompiuteris stovi čia. Tuomet prasidės 
raganų medžioklė 

— Taip. Ar galėtų... Ne. Man iš tiesų nereikia daug 
laiko. Poros valandų užtektų. Tikiuosi. 

Svetainės durys prasivėrė ir įriedėjo Hanė Vilhelm- 
sen. 

- Valanda miego šen ar ten, - pasakė ji žiovaudama. - 
Žmogui pailsėti beveik gali užtekti ir mažiau. Ar pajudė- 
jote į priekį? 

Ji žvilgtelėjo į Helen Bentley. 

— Gerokai. Bet dabar iškilo problema. Man reikia pa- 
kliūti į apribotos prieigos puslapius, bet jei naudosiuosi jūsų 
kompiuteriu, iš karto išsiduosiu, kad esu gyva ir kur esu. 

Hanė sušnirpštė ir smiliumi pasivalė panosę. 

- Taigi problema. Ką mes darysime? 

— Mano kompiuteris, - nustebusi pasakė Inger Johanė 
ir iškėlė smilių. - O ką, jei naudotume jį? 

- Tavo kompiuteris? 

- Ar turi kompiuterį? Čia? 

Kitos dvi moterys nepatikliai žvelgė į ją. 

- Jis guli automobilyje, - entuziastingai pasakė Inger 
Johanė. - Ir registruotas Oslo universiteto vardu. Žinoma, 
jis irgi turi IP adresą, tačiau užtruks ilgiau... Pirmiausia 
jie turės susisiekti su universitetu, paskui surasti, kam 
paskolintas kompiuteris, ir galų gale susekti, kur esu aš. 
Tuomet iš esmės tik... 

Ji vėl graužiama sąžinės pažvelgė į mobilųjį telefoną. 

— ...Ingvaras žino, - tyliau pridūrė ji. - Ir netgi ne 
viską. 


413 


- Žinote ką? - tarė prezidentė. - Aš manau, tai puiki 
mintis. Man užteks poros valandų. Tikėtina, kad mes tas 
porą valandų laimėsime naudodamos kitą kompiuterį. 

Vienintelė Hanė vis dar atrodė skeptiškai nusiteikusi. 

— Aš daug nenusimanau apie IP adresus ir visa kita, - 
tarė ji. - Bet ar kuri nors iš judviejų esate tikra, kad tai iš 
tikrųjų suveiks? Kad nebus susekta pati linija? 

Inger Johanė ir Helen Bentley susižvalgė. 

— Aš nesu tikra, - pasakė prezidentė. - Bet esu tiesiog 
priversta rizikuoti. Ar galite jį atnešti? 

- Žinoma, - tarė Inger Johanė ir atsistojo. - Užtruksiu 
tik penkias minutes. 

Lauko durims užsitrenkus už nugaros, Helen Bentley 
nuėjo prie kėdės šalia Hanės vežimėlio. Ji atsisėdo. Atrodė, 
tarsi negali rasti reikiamų žodžių. Hanė be jokios išraiškos 
žvelgė į ją, lyg visas pasaulio laikas būtų priklausęs jai. 

— Hannah. Arjūs... Jūs sakote, kad esate į pensiją išė- 
jusi policininkė. Ar turite namuose ginklą? 

Hanė pajudėjo su vežimėliu toliau nuo stalo krašto. 

- Ginklą? Ką jūs darysite su... 

- Ššš, - pasakė prezidentė; balse buvo girdėti valdin- 
gumo gaidelė, dėl kurios Hanė sustingo. - Būkite gera. Aš 
nenorėčiau, kad Inger ką nors sužinotų. Man nepatiktų, 
jei žinočiau, kad tame pačiame bute yra ir metukų vaikas, 
ir užtaisytas ginklas. Žinoma, aš nemanau, kad teks jį 
panaudoti. Bet turite atsiminti, kad... 

— Ar žinote, kodėl aš čia sėdžiu? Ar tokia mintis jums 
iš viso nekilo? Aš sėdžiu šioje prakeiktoje kėdėje, nes bu- 
vau pašauta. Mano stuburą sužalojo kulka. Todėl mano 
santykiai su ginklu nėra labai draugiški. 

- Hannah! Hannah! Klausykite! 

Hanė suspaudė lūpas ir nukreipė žvilgsnį į Helen 
Bentley. 

- Paprastai esu vienas labiausiai pasaulyje saugomų 
žmonių, - negarsiai pasakė prezidentė, tarsi bijodama, kad 
Inger Johanė jau bus grįžusi. - Visą laiką aplinkui mane 
būna iki dantų ginkluota apsauga. Tai nėra atsitiktinumas, 
Hannah. Tai tiesiog būtina. Tą akimirką, kai paaiškės, kad 
esu šiame bute, aš tapsiu visiškai neapsaugota. Kol manęs 
paimti atvyks reikiami žmonės ir vėl galės užtikrinti man 
apsaugą, aš turiu sugebėti apsiginti. Manau, pamąsčiusi 
jūs tai suprasite. 

Dabar Hanė nukreipė žvilgsnį į šalį. 

- Aš turiu ginklą, - pagaliau pasakė ji. - Ir amuniciją. Aš 
neišmečiau to metalinio seifo ir jis... Ar jūs sugebėsite? 

Prezidentė kreivai šyptelėjo. 

- Mano mokytojai nesutiktų su šiuo teiginiu. Bet aš 
moku elgtis su šaunamuoju ginklu. I'm the Commander in 
Chief, remember?"* Hanė vis dar sėdėjo be jokios išraiškos 
veide, tyrinėdama stalo paviršių. 

— Dar vienas dalykas, - pasakė Helen Bentley ir už- 
dėjo ranką Hanei ant dilbio. - Manau, bus geriausia, jei 
jūs visos išeisite. Išvyksite iš šio buto. Tuo atveju, jei kas 
atsitiktų. 

Hanė pakėlė galvą ir įsmeigė į ją akis, lyg negalėda- 
ma patikėti tuo, ką išgirdo. Paskui ėmė juoktis. Ji juokėsi 
garsiai; atlošė galvą ir užsikvatojo. 

— Sėkmės, - aikčiojo ji. - Aš neleisiu manęs judin- 
ti. O kalbant apie Merę, jos judėjimo trajektorija apsi- 
riboja trisdešimčia metrų. Jūs jos nepriversite, kartoju, 


"* Aš esu vyriausiasis vadas, atsimenate? (Angl.) 

niekuomet nepriversite iš čia išeiti. Labai retai kada pa- 
vyksta ją įkalbėti nusileisti į rūsį, bet jums to padaryti 
nepavyks. O kalbant apie ... 

— O štai ir aš, - uždususi pasakė Inger Johanė. - Beje, 
lauke jau tikra vasara! 

Ji padėjo nešiojamąjį kompiuterį ant virtuvės stalo. 
Įprastais judesiais prijungė išorinę pelę, padėjo kilimėlį, 
prijungė laidą ir įjungė kompiuterį. | 

— Voild, - pasakė ji įsiregistravusi. - Prašom, ponia 
prezidente. Kompiuteris, kurį susekti užtruks laiko! 

Ji buvo tokios pakilios nuotaikos, kad nepastebėjo 
sunerimusios Hanės veido išraiškos, kai ši atbulomis pa- 
važiavo vežimėliu nuo stalo, apsigręžė ir lėtai nusiyrė į 
buto gilumą. Guminiai ratai silpnai gurgždėjo liesdamiesi 
į parketą. Garsas dingo tik didžiulio buto gilumoje užsi- 
trenkus durims. 

Jaunas vyriškis, sėdintis priešais monitorių mažyčiame 
kabinete netoli Baltųjų rūmų „Ihe Situation Room“, pa- 
stebėjo, kad raidės ir skaičiai ėmė šokinėti priešais akis. 
Jis jas stipriai sumerkė, papurtė galvą ir vėl pabandė iš 
naujo. Vis dar buvo sunku įsižiūrėti į vieną eilę, vieną 
stulpelį. Jis pabandė pasimasažuoti sprandą. Iš pažastų 
pasklidus stipriam paros senumo prakaito kvapui, jis 
susigėdęs prispaudė rankas prie kūno vildamasis, kad 
niekas neužsuks. 

Ne tokiam darbui jis buvo įgijęs universiteto išsila- 
vinimą. Kai jis, kompiuterių sistemų inžinierius, turintis 

vos dvejų metų darbo patirtį verslo įmonėje, gavo darbą 
Baltuosiuose rūmuose, vargiai galėjo patikėti savo sėkme. 
Dabar, praėjus penkiems mėnesiams, jis jau gailėjosi. Ne- 
didelėje kompiuterių firmoje, į kurią buvo suviliotas ateiti, 
jis buvo įrodęs, ką moka, ir manė, kad būtent nenugin- 
čijami programuotojo sugebėjimai patraukė prezidentės 
Bentley administracijos dėmesį. 

Jau beveik pusmetį jis dažniausiai jautėsi kaip pasiun- 
tinukas. 

Ir štai dabar jis sėdėjo ten, nevėdinamame kambary- 
je be langų, jau dvidešimt trečią valandą, suprakaitavęs, 
dvokiantis, ir spoksojo į chaotiškai ekrane mirksinčius 
kodus, kuriuos jam buvo patikėta kaip nors sutvarkyti. 
Jis bent jau turėjo sekti, kas vyksta. 

Jis priglaudė pirštus prie akių vokų ir paspaudė. 

Buvo toks pavargęs, kad net nesijautė mieguistas. At- 
rodė, tarsi smegenys nustojo veikti. Jos daugiau nieko 
nenorėjo. Jis jautė, kad jo paties standusis diskas išsijun- 
gė, leisdamas kūnui plaukti pasroviui. Rankos buvo su- 
stingusios, o aštrus strėnų skausmas vargino jau kelias 
valandas. 

Jis lėtai iškvėpė ir užsimerkė, kad nors truputį sudrėk- 
tų akys. Iš tiesų reikėjo daugiau atsigerti, tačiau negalėjo 
daryti pertraukos anksčiau nei po ketvirčio valandos. Jis 
turėjo pabandyti išsimaudyti po dušu. 

Staiga kažką pastebėjo. 

Viena ar kita. 

Jis sumirksėjo, o pirštai žaibiškai ėmė bėgioti klaviatū- 
ra. Vaizdas ekrane sustingo. Jis neryžtingai pakėlė ranką ir 
smiliumi ėmė vedžioti iš kairės į dešinę, paskui vėl pradėjo 
kaip pašėlęs barškinti klavišais. 

Pasirodė nauji skaičiai. 

Tai negalėjo būti tiesa. 

Tai buvo tiesa ir būtent jis tai užfiksavo. Pastebėjęs 
anksčiau už kitus, tą pačią akimirką jis visiškai nustojo 
gailėtis, kad pakeitė darbą. Pirštai vėl ėmė lakstyti klavia- 
tūra. Galų gale jis paspaudė spausdintuvo ikoną ir nekan- 
triai laukdamas pasirodant naujos informacijos ekrane 
čiupo telefoną. 

- Shes alive, - uždusęs sušnibždėjo jis. - She fucking 
alivef? 

— Tai puikiausia vieta visame Osle, - pasakė Ingvaras Stu- 
bio ir parodė į vienišą suoliuką prie vandens. - Pamaniau, 
kad mums abiem nepakenks šiek tiek gryno oro. 

Vasara įsiveržė į miestą. Per vieną parą temperatūra 
pakilo beveik dešimčia laipsnių. Saulė šviesos pliūpsniais 
beveik visą dangų nuspalvino kreidos baltumo spalva. 
Atrodė, tarsi medžiai palei Akerio upę tik šįryt nusidažė 
sodresne žaluma, o ore skraidė tiek žiedadulkių, jog In- 
gvaro akys pradėjo ašaroti vos išlipus iš automobilio. 

- Ar čia parkas? - paklausė Vorenas Skifordas, nero- 
dydamas didesnio susidomėjimo. - Didžiulis parkas? 

- Ne. Tai miesto pakraštys. Arba miško pakraštys, jei 
norite. Štai šioje vietoje jie susitinka - medžiai ir namai. 
Puiku, ar ne? Sėskitės. 

Vorenas abejodamas dėbtelėjo į purviną suolą. Ingva- 
ras išsitraukė nosinę ir nuvalė Gegužės 17-osios šventės 


"Ji gyva. Velniai griebtų, ji gyva! (Angl.) 

likučius. Truputį pridžiūvusių šokoladinių ledų, kečupo 
dryžį ir dar kažką, tačiau nesiryžo spėti ką. 

— Štai taip. Sėskitės. 

Iš plastikinio maišelio jis išėmė dvi didžiules suvož- 
tas bandeles, supakuotas į plėvelę, ir porą „Cola Light“ 
skardinių. 

— Reikia galvoti apie svorį, - tarė jis ir viską sudėjo 
tarp jų ant suolo. - Aš, tiesą sakant, kolą mėgstu labiau. 
The real thing.*? Bet žinote... 

Jis patapšnojo sau per pilvą. Vorenas nieko nepasakė. 
Jis nepalietė maisto. Sėdėdamas sekė akimis tris Kana- 
dos žąsis. Jos persekiojo nedidelį šunį, perpus mažesnį 
už didžiausią iš paukščių, vydamos jį per didelę žolėtą 
kalvą žemyn, vandens link. Atrodė, lyg jam tai patiktų. 
Kaskart, kai didžiausioji žąsis šnypšdama nuvydavo jį 
tolyn, judrus gyvulėlis staigiai apsigręždavo ir lodamas 
zigzagais bėgdavo atgal. 

- Nevalgysite? - paklausė Ingvaras pilna burna maisto. 

Vorenas vis dar tylėjo. 

— Klausykite, - pasakė Ingvaras, nurydamas kąsnį. - 
Dabar aš netgi gavau pavedimą jus visur lydėti. Kuo toliau, 
tuo labiau tampa akivaizdu, kad jūs nesirengiate manęs 
apie nieką informuoti. Arba, teisingiau, mūsų. Mūsų in- 
formuoti. Tai ar mes negalime tiesiog... 

Jis godžiai nurijo didžiulį bandelės gabalą. 

— „maloniai leisti laiką? 

Žodžius nustelbė rijimas. 

Šuo pavargo. Pagaliau jis paliko šnypščiančias žąsis 
ramybėje ir ėmė bėginėti palei vandenį, atsukęs nosį į 
kalvą, besidriekiančią Maridalo ežero pusėn. 


0 Geras daiktas. (Angl.) 

Ingvaras toliau valgė tylėdamas. Vorenas atsuko veidą 
į saulę, užkėlė kairės kojos pėdą ant dešinio kelio ir užsi- 
merkė nuo akinančios šviesos. 

- Kas yra? - paklausė Ingvaras, baigęs savo bandelę ir 
sušlamštęs pusę kitos, skirtos Vorenui. 

Jis suglamžė plėvelę, įmetė į maišelį, atsidarė vieną 
gėrimo skardinę ir ėmė gerti. 

- Kas jums yra? - pakartojo jis, bandydamas nuryti 
raugulį. 

Vorenas vis dar sėdėjo nejudėdamas. 

- Kaip norite, - tarė Ingvaras ir vidinėje kišenėlėje 
sužvejojo saulės akinius. 

- Ten yra tikras velnias, - pasakė Vorenas, nekeisda- 
mas pozos. 

- Daug jų, - linktelėjo Ingvaras. - Netgi per daug, jei 
manęs paklaustų. 

- Yra vienas, kuris nori mus palaužti. 

- Nagi... 

- Jis jau pradėjo. Problema ta, kad aš nežinau, ką jis 
ketina daryti toliau. Be to, niekas nenori manęs klausyti. 

Ingvaras pabandė patogiau įsitaisyti ant nepatogaus 
medinio suolo. Akimirką jis užsikėlė pėdą ant kelio kaip 
Vorenas. Pilvas nesileido spaudžiamas, ir jam teko vėl ant 
žemės nuleisti pėdą. 

- Aš sėdžiu čia, - pasakė jis. - Ir klausausi ausis pa- 
statęs. 

Galų gale Vorenas nusišypsojo. Jis prisidengė ranka 
akis nuo saulės ir apsidairė. 

- Iš tikrųjų čia gražu, - negarsiai ištarė. - Kaip sekasi 
Inger Johanei? 

- Puikiai. Kuo puikiausiai. 

Paieškojęs maišelyje, Ingvaras ištraukė šokolado ply- 
telę. Nuplėšęs popierių, pasiūlė Vorenui. 

- Ačiū, ne. Ji yra, sakau ranką ant širdies padėjęs, pati 
gabiausia, pati įžvalgiausia studentė, kokią kada nors teko 
mokyti. 

Ingvaras pažvelgė į šokoladą. Paskui vėl suvyniojo į 
popierių ir įkišo į plastikinį maišelį. 

— Inger Johanei sekasi gerai, - pakartojo jis. - Per- 
nai žiemą mums gimė duktė. Sveika, puiki mergaitė. 
Manau, Vorenai, to užtenka ir mes toliau šios temos 
nenagrinėsime. 

- Ar taip blogai? Ar ji vis dar... 

Ingvaras nusiėmė saulės akinius. 

- Taip. Tai yra taip blogai. Aš su jumis nenoriu kalbė- 
tis apie Inger Johanę. Tai būtų nedora. Be to, neturiu nė 
mažiausio noro. OK? 

- Žinoma. 

Amerikietis lengvai linktelėjo ir atsiprašydamas skės- 
telėjo ranka. 

— Didžiausia mano silpnybė, - tarė jis, kandžiai šyp- 
sodamasis. - Moterys. 

Ingvaras neturėjo ką pridurti. Jis ėmė abejoti šios iš- 
vykos nauda. Prieš valandą, kai Vorenas staiga pasirodė 
Pėterio Salhiuso kabinete nieko neįspėjęs ir iš esmės ne- 
turėdamas ko pranešti, Ingvaras pamanė, kad pažeisdami 
įprastą tvarką galbūt vėl galėtų imti kalbėtis. 

Tačiau jis visai neketino kalbėti apie Inger Johanę. 

- Žinote, - tęsė Vorenas. - Retkarčiais, kai naktį guliu 
išpiltas prakaito ir negaliu užmigti dėl gyvenime pada- 
rytų klaidų, man ateina mintis, kad visos jos susijusios 
su moterimis. O dabar susiklostė tokia situacija, kad jei 

prezidentė Bentley nebus rasta gyva, mano karjera baigsis. 
Viena moteris laiko savo rankose visą mano gyvenimą. 

Jis demonstratyviai atsiduso. 

- Moterys. Aš jų nesuprantu. Jos nesuprantamos, bet 
joms negalima atsispirti. 

Ingvaras pajuto, kad griežia dantimis. Jis susikaupė 
bandydamas prisiversti galvoti apie ką nors kita. Kai ne- 
pavyko, ranka perbraukė skruostus bandydamas atsipa- 
laiduoti. 

- Jūs nesutinkate su manimi, - pasakė Vorenas, trum- 
pai nusijuokdamas. 

— Ne. 

Staiga Ingvaras atsitiesė. 

— Ne, - pakartojo jis. - Man tik nedaugelis jų atrodo 
tokios, kurioms negalima atsispirti. Taip pat daugumą 
jų labai lengva suprasti. Ne visuomet, ne visą laiką, bet 
dažniausiai. Bet... 

Jis skėstelėjo rankomis ir pažvelgė į kitą pusę. 

- „žinoma, reikia į jas žvelgti kaip į lygiaverčius as- 
menis. 

- Touchė*', - pasakė Vorenas, plačiai šypsodamasis 
prieš saulę. - Labai politiškai korektiška. Labai... skan- 
dinaviška. 

Paukščių čiulbėjimą ir upės šniokštimą nustelbė te- 
lefono skambutis. Ingvaras paplekšnojo per kišenes, ieš- 
kodamas telefono. 

— Klausau, - pagaliau radęs atsiliepė. 

- Ingvarai? 

- Taip. 


8 Sujaudintas (pranc.). 

- Tai Pėteris. 

— Ką? 

— Pėteris Salhiusas. 

— O! Sveikas. 

Ingvaras ketino keltis ir paėjėti tolėliau nuo suolo, kai 
prisiminė, kad Vorenas nesupranta norvegiškai. 

— Kas nors naujo? - paklausė jis. 

— Taip. Tik tarp mūsų, Ingvarai. Ar galiu tavimi pa- 
sikliauti? 

- Žinoma. Kas atsitiko? 

— Nesileidžiant į smulkmenas reikia pripažinti, kad 
mes turime... Na, mes numanome, kas vyksta Amerikos 
ambasadoje. Taip sakant. 

Tyla. 

Jie jų slapta klausosi, - pagalvojo Ingvaras ir paėmė 
pustuštę kolos skardinę, tačiau negėrė. - Velniai griebtų! 
Jie slapta klausosi palankiai nusiteikusios ambasados po- 
kalbių Norvegijos žemėje. Ką, po velnių... 

- Jie mano, kad prezidentė gyva, Ingvarai. 

Jis ėmė tankiau kvėpuoti. Sukosėjęs pabandė nutaisy- 
ti nieko nesakantį veidą ir tikrumo dėlei nusigręžė nuo 
Voreno. 

— Tokiu atveju kur ji galėtų būti? 

- Štai Čia ir yra visa esmė, Ingvarai. Jie mano, kad pre- 
zidentė lankėsi interneto puslapiuose, į kuriuos norint 
patekti reikia kodų. Tai padaryti galėjo arba ji pati, arba 
kiti, kurie iš jos išviliojo šiuos kodus. Jei antrasis spėjimas 
būtų teisingas, tai irgi galėtų reikšti, jog ji gyva. 

— Bet... Aš ne visai... 

- Jie atsekė jos pėdomis, kurios atvedė iki tavo žmonos 
IP adreso. Laimė, jie to dar nežino. 

- Ing... 

Jis nebaigė. Nenorėjo tarti jos vado Vorenui girdint. 

- Jie atsekė kompiuterio, priklausančio universitetui, 
IP adresą. Dabar jie ginčijasi su vadovybe, norėdami su- 
žinoti, kas naudojasi kompiuteriu. Manau, mums pavyks 
laimėti truputį laiko, bet ne per daugiausia. Tačiau aš pa- 
maniau... Paprašysiu Basteseno, kad dėl viso pikto į tavo 
namus išsiųstų patrulį. Noriu pasakyti, jei pasitvirtintų 
gandai, kad FTB leidžia sau elgtis kaip panorėję. Tavimi 
dėtas, aš važiuočiau namo. 

- Taip... Žinoma... Ačiū. 

Jis baigė pokalbį visiškai negalvodamas, kad patrulį 
reikėtų siųsti visai į kitą vietą. Inger Johanės nebuvo na- 
muose. Ji su Ranhilda buvo Frogneryje. Jam nežinomu 
adresu. 

Ingvaras skubiai pakilo. 

— Aš turiu važiuoti, - tarė jis ir ėmė eiti. 

Plastiko maišelis ir neatidaryta „Cola Light“ skardinė 
liko stovėti ant suolo. Apstulbęs Vorenas pažiūrėjo į šiukš- 
les, paskui puolė bėgti paskui Ingvarą. 

- Kas atsitiko? - paklausė pasivijęs. 

- Ašjus išleisiu mieste, OK? Turiu šį tą išsiaiškinti. 

Dramblotas kūnas sunkiai dribsėjo jam bėgant au- 
tomobilio link. Jiems įsėdus į automobilį, suskambo ir 
Voreno telefonas. Jis trumpai atsakinėjo „taip“ ir „ne“. Po 
pusantros minutės jis baigė pokalbį. Kai Ingvaras sekun- 
dei atitraukė žvilgsnį nuo kelio ir žvilgtelėjo į amerikietį, 
krūptelėjo. Vorenas buvo mirtinai išblyškęs. Jis sėdėjo pra- 
vira burna ir atrodė taip, tarsi akys tuoj sulįs į pakaušį. 

- Jie mano, kad rado prezidentę, - apatiškai pasakė jis 
ir įsikišo telefoną į vidinę kišenę. 

Ingvaras padidino greitį ir įriedėjo į Frysjavejeną. 

- Yra dalykų, leidžiančių manyti, kad ji yra su Inger 
Johane, - pasakė Vorenas vis dar tuo pačiu neįprastai 
ramiu balsu. - Ar mes pakeliui į jūsų namus? 

Velniava, - beviltiškai pagalvojo Ingvaras. - Jiems tai 
jau pavyko! Argi negalėjote jų ilgiau sulaikyti?! 

- Aš jus išlaipinsiu mieste, - tarė jis. - Toliau turėsite 
pats pasirūpinti savimi. 

Viena ranka laikydamas vairą ir didžiuliu greičiu kil- 
damas į Maridalsvejeną, jis pabandė paskambinti Salhiu- 
sui. Telefono signalai truko visą amžinybę, kol įsijungė 
atsakiklis. 

- Pėteri, tai Ingvaras - vamptelėjo jis. - Nedelsdamas 
man paskambink. Iš karto, supranti? 

Turbūt geriausia būtų Ringevejenu važiuoti iki Smės- 
tado. Šiuo paros metu sukiotis po miestą užtruktų visą 
amžinybę. Jis įsuko į kelio žiedą virš Trečiojo aplinkke- 
lio ir padidino greitį, švilpdamas vakarinės miesto pusės 
link. 

- Klausykite, - tyliai pasakė Vorenas. - Aš išduosiu 
jums paslaptį. 

- Pačiu laiku pradedate kalbėti, - sumurmėjo Ingva- 
ras, beveik nesiklausydamas. 

— Aš susikirtau su saviškiais. Ir gana stipriai. 

- Žinote, galite apie tai kalbėtis su kuo panorėjęs, tik 
ne su manimi. 

Lenkdamas sunkvežimį, jis persirikiavo į kitą kelio 
juostą ir vos nesusidūrė su nedideliu fiatu, kuris iššoko 
priešais, pažeisdamas visas taisykles. Jis mintyse nusikei- 
kė, aplenkė fiatą ir dar padidino greitį. 

- Jei jūs dabar važiuojate pas Inger Johanę, - tęsė Vo- 
renas, - ...tuomet turite pasiimti ir mane. Tai, švelniai 
tariant, pavojinga situacija ir aš... 

- Jūs nevažiuosite su manimi. 

— Ingvarai! Ingvarai! 

Ingvaras staigiai stabdė. Voreną, kuris buvo neprisi- 
segęs saugos diržo, bloškė į daiktadėžę. Jis vos spėjo atsi- 
remti rankomis. Ingvaras, pravažiavęs Valstybinę ligoninę, 
įvažiavo į kelio ženklinimo zoną netoli kelių mokesčio 
rinkimo posto. 

— Ko? - sustaugė jis amerikiečio pusėn. - Ko, po vel- 
nių, tu nori? 

- Jūs negalite ten vykti vienas. Aš jus įspėju. Jūsų pa- 
ties labui. 

- Išlipk. Išlipk iš automobilio. Dabar pat. 

— Dabar? Čia? Vidury greitkelio? 

- Taip. 

- Jūs to nepadarysite, Ingvarai. Klausykite... 

- Išlipk! 

- Dabar paklausykite manęs! 

Balse pasigirdo nusiminimo gaidelė. Ingvaras stengėsi 
kvėpuoti tolygiai. Jis suspaudė vairą abiem rankomis, nors 
visų labiausiai norėjo trenkti. 

- Kaip ką tik sakiau, kai mudu sėdėjome parke: jeigu 
kalbėtume apie moteris, aš esu visiškas kvailys. Aš pada- 
riau tiek daug... 

Jis ilgam sulaikė kvėpavimą. Kai vėl pradėjo kalbėti, 
viską išpyškino pašėlusiu greičiu: 

- Bet ar jūs abejojate mano, kaip FTB agento, sugebė- 
jimais? Jūs manote, kad tuo, kas aš dabar esu, man padėjo 
tapti kompetencijos stoka? Ar jūs iš tikrųjų manote, kad 

bus geriau vienam veltis į situaciją, apie kurią neturite nė 
mažiausio supratimo, nei veikti išvien su agentu, turinčiu 
trisdešimties metų patirtį ir, be kita ko, ginklą? 

Ingvaras prikando lūpą. Jiedu su Vorenu trumpai su- 
sižvalgė, Ingvaras įjungė pirmą pavarą ir išriedėjo į kelią. 
Jis surinko Inger Johanės numerį. Ji neatsakė. Atsakiklis 
neįsijungė. 

- Po velnių, - sukąstais dantimis iškošė jis ir surinko 
1881. - Velniai griebtų, po galais. 

- Atsiprašau, - pasigirdo kitame gale. - Ką jūs pasa- 
kėte? 

- Reikia adreso Osle. Hanė Vilhelmsen. Krusės gatvė, 
bet koks namo numeris? 

Po kelių sekundžių pasipiktinusi moteris jam suteikė 
reikiamą informaciją. 

Išsukdamas iš Ringvejeno, kad patektų į Smėstado 
žiedinę sankryžą, jis surinko dar vieną numerį. Šį kartą 
kriminalinės policijos budėtojų. 

Jis jokiu būdu neketino vienas veltis į pavojingą si- 
tuaciją, tačiau ir neplanavo imti užsieniečio, kurio, kaip 
pagaliau suprato, nemėgo. 

Gana stipriai. 

Helen Lardahl Bentley, apsilankiusi ribotos prieigos pus- 
lapiuose, buvo labiau sutrikusi nei iki tol. Buvo daug daly- 
kų, kurie tarpusavyje nesisiejo.„The BS-Unit“ akivaizdžiai 
buvo netekęs pozicijų ir likęs nuošaly. Žinoma, taip galėjo 
būti dėl to, kad Voreną demaskavo. FTB vadovybė prak- 

tiniais sumetimais galėjo jam to neatskleisti, kartu suma- 
žindama vyriškio galimybes paveikti tyrimo eigą. Tačiau ji 
negalėjo suvokti, kodėl profilį, kurį parengė Voreno vyrai, 
taip stipriai diskreditavo visa likusi sistema. Dokumentas 
atrodė parengtas nepaprastai nuodugniai. Jis buvo susijęs 
su viskuo, ko jie bijojo, kai vos prieš šešias savaites FTB 
pasiekė pirmi migloti duomenys apie „Troją“. 

Profilis ją išgąsdino labiau nei kas kita, ką pavyko rasti. 

Tačiau buvo kažkas, kas galutinai nepaaiškėjo. 

Viena vertus, atrodė, kad visi sutinka, jog JAV gre- 
siantis smūgis neišvengiamai artėja. Kita vertus, nė viena 
iš galingų Saugumo tarnybos organizacijų nerado jokių 
pėdsakų, kurie atvestų iki kokios nors egzistuojančios ar 
žinomos organizacijos. Atrodė, tarsi jie kabinasi tik už 
Džefrio Hanterio pinigų. Šiuos jie galėjo susieti su Saudo 
Arabijos naftos ministro pusbroliu ir jam priklausančia 
konsultacijų kompanija Irane, tačiau tai buvo viskas. Ji ne- 
pastebėjo, kad kas nors būtų nuėjęs šiais pėdsakais toliau, 
irjai darėsi čia karšta, čia šalta, kai pradėjo suvokti, su ko- 
kia jėga Amerikos vyriausybė su jos pačios viceprezidentu 
priešakyje pakilo prieš šias dvi arabų šalis. Neturėdama 
šifravimo įrangos ji nepateko į puslapius, kur saugomi 
laiškai, tačiau ėmė suprasti, kad taip vadovaujama šalis 
neišvengiamai juda katastrofos link. 

Ji sėdėjo darbo kambaryje, pačioje buto gilumoje. 

Todėl kai kažkas paskambino į duris, vos išgirdo skam- 
butį. Ji ištempė ausis. Skambutis pasigirdo dar kartą. Ji 
atsargiai pakilo ir čiupo pistoletą. Hanė buvo jį suradusi ir 
užtaisiusi. Saugiklį paliko įjungtą, įsikišo ginklą už kelnių 
juosmens ir ant viršaus užsitempė megztinį. 

Kažkas čia buvo visiškai negerai. 

Krusės gatvėje, priešais Hanės Vilhelmsen buto duris, 
stovėjo Vorenas Skifordas su Ingvaru Stubio ir garsiai 
ginčijosi. 

— Mes turime palaukti, - įtūžęs pasakė Ingvaras. - Pa- 
trulis pasirodys bet kurią minutę! 

Vorenas ištraukė ranką, kurią norvegas buvo sugniau- 
žęs tvirtais gniaužtais. 

- Tai mano prezidentė, - sušnypštė jis. - Mano pareiga 
išsiaiškinti, ar vyriausioji mano šalies vadovė yra už šių 
durų. Nuo to priklauso mano paties gyvenimas, Ingvarai! 
Ji vienintelė, kuri manimi tiki! Aš jokiu būdu neketinu 
laukti karingai nusiteikusių uniformuotų... 

- Laba, - pasigirdo kimus balsas. - Kas yr? 

Durys buvo pravertos apie dešimtį centimetrų. Ap- 
sauginė durų grandinėlė, pritvirtinta veido aukštyje, buvo 
įtempta; plačiai atvertomis akimis į juos spoksojo bran- 
daus amžiaus moteris. 

- Neatidaryk, - skubiai ištarė Ingvaras. - Dėl Dievo 
meilės, žmogau, dabar pat uždaryk tas duris! 

Vorenas spyrė. Moteris atšoko paleisdama riebių 
keiksmažodžių papliūpą. Durys atlaikė. Ingvaras nutvėrė 
Voreną už švarko, tačiau tas išslydo, ir Ingvaras prarado 
pusiausvyrą. Parpuolęs stengėsi atsistoti. Desperatiškai 
bandė įsikibti į Voreno kelnių klešnę, tačiau vyresnis vyras 
buvo daug sportiškesnis. Išlaisvinęs koją, su milžiniška 
jėga spyrė Ingvarui į tarpkojį. Tas susmuko kaip maišas ir 
nualpo. Kai dar vienu spyriu į duris nutraukė grandinėlę, 
įtūžusi žmogysta nurimo. Durys atsidarė atsitrenkdamos 
į senąją moterį, ir ši bloškėsi iki pat batų lentynos. 


429 


Vorenas įsiveržė vidun, rankoje laikydamas tarnybinį 
ginklą. Jis sustojo prie kitų durų ir slėpdamasis už sienos 
sušuko: 

- Helen! Helen! Madam President, are you there?** 

Niekas neatsakė. Su pakeltu ginklu jis staigiai nėrė į 
kitą kambarį. 

Jis atsidūrė didelėje svetainėje. Prie lango invalido ve- 
žimėlyje sėdėjo moteris. Nors ši nejudėjo, o veidas atrodė 
bejausmis, jis vis tiek pastebėjo, kaip jos akys krypsta į 
kambario gilumoje esančias duris. Ant minkšto baldų 
komplekto, atsukusi nugarą, sėdėjo dar viena moteris ir 
glėbyje laikė vaiką. Ji spaudė vaiką prie savęs ir atrodė 
mirtinai išsigandusi. 

Vaikas spiegė. 

- Vorenai. 

Pasirodė ponia prezidentė. 

- Ačiū Dievui, - pasakė Vorenas ir žengė porą žingsnių 
artyn, dėdamas tarnybinį ginklą atgal į dėklą. - Thank 
God, youre alive! 

— Stovėk ramiai. 

— Ką? 

Jis staiga sustojo, kai ši išsitraukė pistoletą ir nukreipė 
LJL 

— Ponia prezidente, - sušnibždėjo jis. - Tai aš! Vorenas! 

— Tu išdavei mane. Tu išdavei Ameriką. 

— Aš? Aš juk ne... 

-— Iš kur tu sužinojai apie abortą, Vorenai? Kaip tu 
galėjai šitai panaudoti prieš mane, tu, kuris... 

— Helen... 


*2 Ponia prezidente, jūs čia? (Angl.) 

Jis dar kartą pabandė prisiartinti, bet skubiai žengė 
atgal, kai ji pakėlė ginklą ir tarė: 

— Mane iš viešbučio išviliojo padedami laiško. 

— Mano garbės žodis... Aš nenutuokiu, apie ką kalbi! 

— Pakelk rankas, Vorenai. 

— Aš... 

— Pakelk rankas! 

Dvejodamas jis iškėlė rankas į viršų. 

- Verus amicus rara avis, - tarė Helen Bentley. - Niekas 
kitas negalėjo žinoti apie šį posakį, kuriuo buvo pasirašy- 
tas laiškas. Tik tu ir aš, Vorenai. Tik mudu. 

- Aš pamečiau laikrodį! Jį... pavogė! Aš... 

Vaikas klykė kaip apsėstas. 

- Inger, - pasakė prezidentė. - Pasiimk dukterį ir eik 
į Hanės darbo kambarį. - Dabar. 

Inger Johanė pakilo ir nubėgo per kambarį. Ji tik metė 
žvilgsnį į vyro pusę. 

- Jei tavo laikrodis pavogtas, Vorenai, ką gi tu segi ant 
kairio riešo? 

Ji atitraukė užraktą. 

Nepaprastai lėtai, stengdamasis neišprovokuoti jokio 
veiksmo, jis pasuko galvą, norėdamas pažiūrėti. Pakėlus 
rankas, megztinis kiek pasmuko žemyn. Ant riešo buvo 
laikrodis, „Omega Oyster“ su deimantais skaičių vietoje 
ir įrašu vidinėje pusėje. 

- Jis yra... supranti... aš maniau, jis buvo... 

Jo rankos nusileido. 

— Ne, - įspėjo prezidentė. - Pakelk jas! 

Jis žvelgė į ją. Suglebusios rankos kybojo nukarusios 
prie šonų. Delnai buvo atsukti ir jis ėmė juos atkakliai, 
maldaujamai tiesti į ją. 

Ponia prezidentė paspaudė gaiduką. 

Garsus pokštelėjimas privertė krūptelėti net Hanę 
Vilhelmsen. Nugriaudėjo aidas ir ji pajuto, kaip kur- 
tinamas garsas akimirką ausyse pavirto į ilgą cypimą. 
Vorenas Skifordas nejudėdamas gulėjo ant grindų aukš- 
tielninkas, veidu į lubas. Ji vežimėliu pririedėjo, pasi- 
lenkė ir prie kaklo priglaudė pirštus. Paskui atsitiesė ir 
papurtė galvą. 

Vorenas šypsojosi, jo antakiai buvo mažumėlę pa- 
kelti, tarsi priešmirtinę akimirką būtų galvojęs apie 
ką nors juokingo; ironija, kurios niekas kitas negalėtų 
suprasti. 

Tarpduryje stovėjo Ingvaras Stubio. Jis laikėsi už tarp- 
kojo ir buvo išbalęs kaip kreida. Išvydęs mirusią būtybę, 
sudejavo ir nusvirduliavo toliau. 

- Kas tu esi? - ramiai paklausė prezidentė; ji tebesto- 
vėjo kambario vidury, rankoje laikydama ginklą. 

- Jis good guy“?, - žaibiškai ištarė Hanė. - Policija. Inger 
Johanės vyras. Ne... 

Prezidentė pakėlė ginklą. Paskui ištiesė jam, rankena 
į priekį. 

— Tuomet geriausia, jei jį paimsite. Ir jei tai nesukels 
per daug vargo, dabar norėčiau paskambinti savo am- 
basadai. 

Tolumoje girdėjosi garsios sirenos. 

Jos vis stiprėjo. 


8 Geras vaikinas (angl.). 

Al Mufetas nunešė brolio kūną į rūsį ir įdėjo į seną skry- 
nią, kuri greičiausiai ten stovėjo nuo tų laikų, kai buvo 
pastatytas namas. Ji buvo nepakankamai ilga. Al turėjo 
paguldyti Fajedą įkypai, sulenktais keliais ir sprandu, tarsi 
embriono poza. Jam buvo bjauru tampyti ir grūsti lavoną, 
bet galų gale pavyko uždaryti dangtį. Brolio lagaminas 
gulėjo tolimiausiame spintos kampe, po laiptais. Nei bro- 
lis, nei jo daiktai ten ilgai negulės. Svarbiausia panaikinti 
visus pėdsakus, kol mergaitės grįš iš mokyklos. Dukros 
neturėtų matyti savo dėdės negyvo. Joms nevalia matyti 
areštuoto tėvo. Reikėtų jas išsiųsti. Kaltę galėtų suversti 
netikėtai konferencijai ar kitam svarbiam susitikimui, 
vyksiančiam kitame mieste, ir leisti joms aplankyti savo 
mirusios motinos seserį Bostone. Jos per jaunos, kad liktų 
vienos namuose. 

Paskui jis paskambintų policijai. 

Bet pirmiausia reikia pasirūpinti mergaitėmis. 

Didžiausias kliuvinys buvo Fajedo išsinuomotas auto- 
mobilis. Al negalėjo rasti mašinos raktelių. Jie gulėjo po 
lova. Galbūt prieš tai buvo padėti ant naktinio stalelio ir 
nukrito per incidentą, kai jis norėjo priversti Fajedą at- 
skleisti, ką šis žino apie prezidentės Bentley dingimą. 

Al Mutfetas sėdėjo ant savo tapybiškai atrodančio tra- 
dicinio Naujosios Anglijos stiliaus namo laiptų, rankomis 
užsidengęs veidą. 

Ką aš padariau? O kas, jei suklydau? Kas, jei visa 
tai atsitiko tik dėl lemtingo atsitiktinio nesusipratimo? 
Kodėl gi tu negalėjai tiesiog imti ir ką nors pasakyti, 

Fajedai? Kodėl gi neatsakei man, kol dar nebuvo per 
vėlu? 

Jis galėjo nuvaryti automobilį į seną, baigiantį griūti 
klojimą. Mergaitėms ten eiti nebuvo jokio reikalo; kiek 
žinojo, jokia laukinė katė nebuvo atvedusi kačiukų. Luisą 
į klojimą, pilną voratinklių ir vorų, kurie šiaip mirtinai 
gąsdino, galėjo atvilioti tik kačiukai. 

Jis net nepajėgė verkti. Lediniai gniaužtai surakino 
krūtinę; darėsi sunku mąstyti ir neįmanoma kalbėti. 

Su kuo tokiu atveju galėtų pasikalbėti, apatiškai pa- 
galvojo jis. 

Kas man dabar galėtų padėti? 

Jis pabandė ištiesti nugarą ir įkvėpti. 

Pašto dėžutės vėliavėlė buvo pakelta. 

Fajedas kalbėjo apie laiškus. 

Laiškai. 

Jis beveik nepajėgė atsistoti. Jis turėtų patraukti auto- 
mobilį. Panaikinti paskutinius Fajedo Mufasos buvimo 
pėdsakus, susiimti ir sutikti grįžtančias dukteris. Buvo 
trečia valanda, tad bent jau Luisa turėjo anksti grįžti 
namo. 

Kojos vos vos nešė, kai jis pasuko žemyn, įvažiavimo 
link. Apsidairė į visas puses. Niekur aplinkui nesimatė 
nė vieno Žmogaus, tik iš kažkur toli atsklido motorinio 
pjūklo skleidžiamas ūžesys. 

Jis atidarė dėžutę. Dvi sąskaitos ir trys vienodi vokai. 

Fajedui Mufasai, per Al Mutetą. 

Žiūrėjo į adresą. Trys vienodi gana stori vokai, atsiųsti 
Fajedui, tačiau jo adresu. 

Suskambo mobilusis telefonas. Jis sudėjo laiškus at- 
gal į pašto dėžutę ir pažiūrėjo į ekranėlį. Nepažįstamas 

numeris. Niekas jam neskambino visą šią siaubingą die- 
ną. Jis nenorėjo su niekuo kalbėti. Jis nebuvo įsitikinęs, 
ar tebeturi balsą, ir įsidėjo telefoną atgal į vidinę kišenę, 
paėmė laiškus iš pašto dėžutės ir lėtai ėmė eiti atgal į 
namą. 

Skambinantysis nepasidavė. 

Pasiekęs laiptus, jis sustojo ir atsisėdo. 

Turėjo sukaupti jėgas ir patraukti tą prakeiktą auto- 
mobilį. 

Telefonas vis skambėjo. Jis ilgiau nepakėlė jo aštraus, 
įkyraus garso, kuris stingdė jam kraują. Jis paspaudė myg- 
tuką su žaliu rageliu. 

— Klausau, - tarė jis; balsas visai neklausė. - Klausau? 

— Ali? Ali Šaidas? 

Jis nieko neatsakė. 

- Ali, tai aš. Helen Lardahl. 

- Helen, - sušnibždėjo jis. - Kaip... 

Šiandien jis nežiūrėjo televizijos. Neklausė radijo. Ne- 
buvo prisiartinęs prie savo kompiuterio. Visa, ką jis darė 
po brolio mirties šiandien, buvo bandymas susivokti, kaip 
po viso šito gyvenimas susiklostys jo mergaitėms. 

Galų gale jis pravirko. 

- Ali, paklausyk manęs. Aš sėdžiu lėktuve virš Atlanto. 
Tai todėl prastai girdisi. 

- Aš tavęs neišdaviau, - sušuko jis. - Aš tau pažadėjau 
niekada neišduoti, ir aš tą pažadą ištesėjau. 

- Aš tavimi tikiu, - ramiai pasakė ji. - Bet tu, žinoma, 
supranti, kad mes turime tai ištirti detaliau. Pirmas da- 
lykas, kurį noriu, kad padarytum... 

- Tai buvo mano brolis, - pasakė jis. - Mano brolis 
kalbėjosi su mano motina jai mirštant ir... 

Jis stabtelėjo ir sulaikė kvėpavimą. Tolumoje išgirdo 
ūžesį. Dulkių debesis pakilo už kalvos su didžiuliais kle- 
vais. Duslus variklio garsas privertė jį atsigręžti į vakarus. 
Virš medžių viršūnių ratus suko sraigtasparnis. Pilotas 
akivaizdžiai ieškojo vietos nutūpti. 

- Paklausyk manęs, - pasakė Helen Bentley. - Paklau- 
syk manęs! 

- Taip, - pasakė Al Mufetas ir pakilo. - Aš klausau. 

- Atvyksta FTB. Nebijok, gerai? Aš jiems daviau įsa- 
kymą. Jie atvyksta pakalbėti su tavimi. Jei tu čia nesi įpai- 
niotas, viskas bus gerai. Viskas. Aš tau pažadu. 

Juodas automobilis įsuko į kelią ir ėmė lėtai artėti. 

- Nebijok, Ali. Tik papasakok jiems tai, ką turi papa- 
sakoti. 

Pokalbis nutrūko. 

Automobilis sustojo. Iš jo išlipo du tamsiai apsiren- 
gę vyriškiai. Jam prisiartinus, vienas jų nusišypsojo ir 
ištiesė ranką. 

- Al Muffet, I presumel!** 

Al paėmė ranką, kuri buvo šilta ir tvirta. 

— Kaip girdėjau, jūs esate ponios prezidentės draugas, - 
tarė agentas, nepaleisdamas jo rankos. - O prezidentės 
draugas yra mano draugas. Užeisime vidun? 

- Aš manau, - pasakė Al Mutfetas ir nurijo seiles. - Aš 
manau, jūs turėtumėte pasirūpinti šiais. 

Jis ištiesė jam tris vokus. Vyriškis pažiūrėjo į juos be 
jokios išraiškos veide, paskui paėmė už popieriaus krašto 
ir davė kolegai ženklą, kad šis atneštų maišelį. 

- Fajedas Mofasa, - pakreipęs galvą skubiai perskaitė 
jis, paskui pažvelgė aukštyn. - Kas jis? 


* Al Mufetas, aš manau! (Angl.) 

- Tai mano brolis. Jis guli skrynioje rūsyje. Aš jį nu- 
žudžiau. 

FTB agentas ilgai žvelgė į jį. 

— Manau, bus geriausia, jei eisime vidun, - pasakė jis 
ir patapšnojo Al Mufetui per petį. - Atrodo, kad turime 
daug ką išsiaiškinti. 

Sraigtasparniui nusileidus pagaliau stojo tyla. 

Iki 2005 metų gegužės 19 dienos pabaigos liko tik valanda. 
Visą dieną laikėsi stiprus vasaros karštis, o vėlus vakaras 
buvo šiltas ir nevėjuotas. Inger Johanė laikė atvėrusi visus 
svetainės langus. Ji išsimaudė su Ranhilda, kuri laiminga ir 
pavargusi nuo maudynių užmigo iškart, kai tik buvo pagul- 
dyta į savo seną, gerai pažįstamą lovą. Ji pati jautėsi beveik 
tokia pat laiminga. Jautė, kad grįžimas namo jai - tarsi 
apsivalymas. Tik įėjusi pro lauko duris, ji vos nepravirko 
iš palengvėjimo. Policijos saugumo tarnyba juos išlaikė 
taip ilgai, kad galų gale Ingvaras išsikvietė Pėterį Salhiusą 
ir pagrasino, kad jei tučtuojau nebus leista grįžti namo, jis 
suplėšysiąs į skutelius visą krūvą dokumentų su konfiden- 
cialumo pasižadėjimais, kuriuos jie buvo pasirašę. 

- Šiaip ar taip, manau, kad mes galime atsisakyti min- 
ties turėti daugiau vaikų, - pasakė Ingvaras, žirgliodamas 
po kambarį plačiai išsižergęs, su plačiomis pižaminėmis 
kelnėmis, kurios dėl viso pikto tarpkojy buvo prakirptos. - 
Per visą savo gyvenimą nesu patyręs tokio skausmo. 

- Jei tau tik tektų gimdyti, - nusišypsojo Inger Johanė 
ir paplekšnojo sofos sėdynę šalimais. - Gydytojas sakė, 
viskas bus gerai. Pabandyk, ar gali čia prisėsti. 

— „ir, vadinasi, pačių amerikiečių gretose buvo įvykdyta 
konspiracija. Prezidentė Bentley per spaudos konferenciją 
Gardermoene informavo, kad... 

Nuo tada, kai jie grįžo namo, televizorius buvo įjung- 
tas. 

— Niekas juk tiksliai to nežino, - pasakė Inger Johanė. - 
Noriu pasakyti, kad tai vien amerikiečių darbas. 

- Jie nori, kad mes žinotume šią tiesą. Šią akimirką tai 
pati naudingiausia tiesa. Visai paprasta - tik ši tiesa padės 
sumažinti naftos kainą. 

Ingvaras, atsargiai bandydamas atsisėsti žergtomis, 
sudejavo. 

— ...p0O dramatiško susišaudymo Krusės gatvėje Osle, kai 
amerikiečių FTB agentą Voreną Skifordą... 

Jų rodoma nuotrauka greičiausiai buvo iš paso. Jis atrodė 
kaip nusikaltėlis - pikta veido išraiška ir primerktos akys. 

— „nušovė norvegų žvalgybos agentas, kurio pavardė 
nenurodoma. Amerikos ambasados Norvegijoje šaltiniai 
praneša, kad sąmoksle dalyvavo labai ribotas žmonių skai- 
čius ir kad visi jie dabar yra teisėsaugos organų žinioje. 

- Įspūdinga, kaip jiems per tokį trumpą laiką pavyko 
sukurpti šitokią istoriją, - pasakė Inger Johanė. - Ypač tai, 
kad prezidentė visai nebuvo pagrobta, bet pasislėpė, kad 
padėtų atskleisti planuojamą pasikėsinimą ją nužudyti. 
Kaip manai, ar jie turi pasiruošę tokių scenarijų? 

— Galbūt. Vargu. Artimiausiomis dienomis išvysime 
meistrišką akių dūmimą. Jeigu jie neturi iš anksto pa- 
rengtų istorijų, tai bent jau žmonių, kurie yra tokių daly- 
kų specialistai, turi. Jie blizgina, šlifuoja, kurpia išsijuosę. 
Galų gale parengia pasakojimą, kuris tenkina daugumą. 
Paskui ateina eilė konspiracijos teorijoms. Iš tiesų tai bus 

penas paranoikams. Bet juk jų niekas nesiklauso. Taip ir 
rutuliojasi įvykiai pasaulyje, kol galų gale neįmanoma 
sužinoti, kas yra tiesa ir kas melas, bet iš esmės niekam 
daugiau tai nerūpi. Patogiausia yra šitaip. Mums visiems. 
Velnias, kaip skauda! 

Jis susirietė. 

— „laukiama, kad prezidentė Bentley, kuri po kelių 
valandų nusileis tėvynėje, nuoširdžiai atsiprašys Saudo 
Arabijos ir Irano. Skelbiama, kad rytoj Amerikos žmonėms 
bus pasakyta kalba... 

- Išjunk, - pasakė Ingvaras, apkabindamas Inger Jo- 
hanę. 

Jis pabučiavo jai smilkinį. 

— Mes pakankamai prisiklausėme. Juk viskas tėra ap- 
gavystės. Man jau užtenka. 

Ji paėmė nuotolinio valdymo pultą. Stojo tyla. Ji pri- 
siglaudė arčiau ir atsargiai paglostė jo plaukuotą dilbį. 
Jiedu šitaip sėdėjo ilgai; ji juto Ingvaro kvapą ir jautėsi 
laiminga, kad pagaliau atėjo vasara. 

- Klausyk, - negarsiai ištarė jis; ji buvo beužsnūstanti. 

- Taip. 

- Aš noriu žinoti, ką Vorenas tau padarė. 

Ji neatsakė, tačiau neatsitraukė kaip visuomet, kai iš- 
girsdavo bent mažiausią užuominą opia tema, kuri tvyrojo 
tarp jų nuo pat susitikimo akimirkos vieną šiltą pavasario 
dieną prieš penkerius metus. Ji nesulaikė kvapo, nenusi- 
suko. Iš savo vietos jis negalėjo matyti jos veido, tačiau 
neatrodė, kad ji būtų užsisklendusi ir stipriai sučiaupusi 
lūpas, kaip paprastai darydavo. 

- Aš manau, pats laikas, - pasakė jis ir priglaudė lūpas 
jai prie pat ausies. - Dabar pats laikas, Inger Johane. 

- Taip, - tarė ji. - Dabar pats laikas. 

Ji giliai įkvėpė. 

— Man tebuvo dvidešimt treji. Mes buvome DC, kai... 

Kai jie atsigulė, buvo trečia valanda. 

Nauja diena pradėjo brėkšti virš medžių viršūnių ry- 
tuose, ir Ingvarui niekuomet neteks sužinoti, kad jis — 
ne pirmasis, su kuriuo Inger Johanė pasidalijo skaudžia 
paslaptimi. 

„Tai neturi jokios reikšmės“, - pagalvojo ji. 

Pirmoji buvo Amerikos prezidentė, o jie jos niekada 
daugiau nesutiks. 


Penktadienis, 
2005 metų gegužės 20 diena 


Kai naujiena, jog prezidentė Bentley gyva, ketvirtadienio 
vakarą Europos laiku apskriejo visą pasaulį, Abdala al 
Rahmanas nutraukė visus savo įprastus darbus ir užsidarė 
rūmų kabineto rytiniame sparne. 

Išaušo rytas, buvo šešta valanda. Jis nesijautė itin pa- 
vargęs, nors visą naktį nesumerkė akių. Keletą kartų ban- 
dė trumpai snūstelėti ant žemos sofos priešais plazminį 
ekraną, tačiau augantis nerimas neleido užmigti. 

Prezidentė leidosi kariniame JAV oro uoste, kurio pa- 
vadinimas nebuvo nurodytas. CNN reporteriai vienas per 
kitą komentavo įvykius bandydami atspėti, kur ji yra iš 
tikrųjų. „US Air Forces“ fotografai, perduodami nuotrau- 
kas viso pasaulio televizijos stotims, rūpestingai stengėsi, 
kad į kadrą nepatektų nei aplinka, nei pastatai, galintys 
išduoti menkiausią užuominą, kurioje vietoje prezidentė 
vėl kelia koją į Amerikos žemę. 

Niekas dar nesibaigė. 

Neišjungdamas televizoriaus garso, Abdala atsisėdo 
prie kompiuterio. 

Jis įrašė keletą paieškos žodžių - jau šeštą kartą per 
pastarąsias šešias valandas. Radęs kelis tūkstančius įrašų, 
susiaurino paiešką. Dabar jų sumažėjo iki kelių šimtų. 
Abejodamas paieškos laukelyje įrašė dar vieną žodį. 

Penki straipsniai. 

Jis skubiai perbėgo akimis keturis iš jų. Šiuose nebuvo 
nieko įdomaus. 


Penktajame buvo rašoma, kad trojiečių antpuolis nie- 
kuomet neįvyks. 

Jis tai suprato perskaitęs vos kelias eilutes, tačiau pri- 
sivertė perskaityti straipsnį tris kartus, tik tuomet išsire- 
gistravo ir išjungė kompiuterį. 

Jis nuėjo iki sofos, atsigulė ir užmerkė akis. 

Didelės FTB pajėgos, pasitelkusios sraigtasparnį, nedi- 
deliame Meino mieste vykdė operaciją. Lakios vaizduotės 
vietos reporteriai šį atvejį susiejo su Helen Bentley, ir ne- 
truko nė valandos, kai čionai prigužėjo žurnalistų iš visos 
valstijos. Tačiau neilgai trukus vietos policija nuramino 
publiką, kad tai susiję su visai kuo kitu. Bendradarbiau- 
dami su FTB, jie ilgai lipo ant kulnų gaujai, kuri gaudė 
nykstančius paukščius ir nelegaliai pardavinėjo juodojoje 
rinkoje. Atliekant tyrimą labai daug padėjo vietos vete- 
rinaras. Deja, per sulaikymą vienas paukščių gaudytojas 
buvo nužudytas, tačiau policija visiškai kontroliavo situa- 
ciją. Iš prie straipsnio įdėtos veterinaro nuotraukos žvelgė 
toks panašus į Fajedą vyras, kad juos skyrė tik barzda. 

Fajedas išdavė. 

Fajedas, remdamasis instrukcijomis, surašytomis ko- 
duotuose laiškuose, kuriuos jam išsiųsdamas Abdala pa- 
aukojo tris savo kurjerius, privalėjo pradėti išpuolį. 

Fajedas nebegyvas, o ponia prezidentė jau grįžusi. 

Abdala al Rahmanas atsimerkė ir pakilo nuo kušetės. 
Jis lėtai iš žemėlapio pradėjo traukti adatėles. Surūšiavo 
jas pagal spalvą. Jų gali prireikti vėliau. 

Kažkas tyliai pabeldė į duris. 

Jis susidomėjo, kelinta dabar valanda. Tačiau vis tiek 
atidarė duris. Anapus jų stovėjo jauniausias sūnus. Jis buvo 
apsitaisęs jojimo drabužiais ir atrodė nepaguodžiamais. 


442 


— Tėve, - pravirko Rashidas. - Aš turėjau su kitais 
vykti į rytinį pasijodinėjimą, bet nukritau nuo arklio, o 
jie nujojo be manęs. Jie sako, kad aš per mažas ir... 

Berniukas sukūkčiojo ir parodė tėvui stiprų nubroz- 
dinimą virš alkūnės. 

— Na, na, - pasakė Abdala ir pritūpė priešais sūnų. - 
Žinai, turi pabandyti dar kartą. Niekada nieko nepasieksi, 
jei nebandysi dar kartą. Dabar eisiu su tavimi ir mudu 
kartu pajodinėsime. 

- Aišku... Aš kraujuoju, tėti! 

- Rashidai, - pasakė Abdala ir papūtė žaizdą. - Mes 
nepasiduodame po nedidelio pralaimėjimo. Kurį laiką 
skauda, bet paskui vėl bandome iš naujo. Kol pavyksta. 
Ar supranti? 

Berniukas linktelėjo ir nusišluostė ašaras. 

Abdala paėmė sūnaus ranką. Uždarant duris, akys 
užkliuvo už didžiulio Amerikos paveikslo. Šen bei ten 
žemėlapyje buvo likusios įžambiai styroti adatėlės, išsi- 
mėčiusios be jokios sistemos ar struktūros. 

2010 metai, - pagalvojo jis, svarstydamas šią datą.- Iki 
tol aš tapsiu pakankamai stiprus, kad galėčiau bandyti iš 
naujo. Iki 2010 metų. 

— Ką sakei, tėve? 

- Nieko. Eime. 

Jis jau apsisprendė. 


Baigiamasis rašytojos Žodis 


Šioje knygoje leidau sau kalbėti pavienių oficialių asme- 
nų lūpomis. Stengiausi tai daryti su derama pagarba ir 
tikiuosi, kad man pavyko. 


Jei kalbėtume apie Osle esantį pastatą „Thon Hotel 
Opera“, kuris knygoje vadinamas tik viešbučiu „Opera“, 
jį taip pat aprašiau gana laisvai. Viešbučio padėties man 
reikėjo tik tam, kad galėčiau papasakoti istoriją; aprašy- 
dama pastato išorę ir išdėstymą likau ištikima tikrovei. 
Tačiau šioje knygoje viešbučio vidaus aprašas - tik mano 
fantazijos vaisius. Žinoma, tas pats pasakytina apie šiame 
romane vaizduojamus viešbučio darbuotojus. 


Larvikas, 2006 metų birželis 
Anne Holt 

Vik, o po jos susidūrimo su ponia prezidente aiškėja neįtikėtinos 
istorijos, slypinčios šių dviejų moterų praeityje. 


„Prezidentės pasirinkimas“ - vingraus siužeto detektyvas, 
politinis trileris ir psichologinis romanas, atskleidžiantis 


sudėtingą Moterų pasaulį. 


Anne Holt (Anė Holt, g. 1958 m.) - žurnalistė, teisininkė, buvusi 
Norvegijos teisingumo ministrė, kriminalinių istorijų meistrė. 


r— ISBN 978-9955-23-279-7 


www.baltoslankos.lt 


